\NormalFont\ShortTitle{NAHUMU}

{\MT Nahumu

\par }{\IMT Mbuga ogoniha gilibu ngarunaga nemandi ogo

\par }{\IP Anduane Homogonaga bi mana
latagi haga agali Nahumu ibugua bialu henedarunaga te iname dewa manda nabidama. Ibugua mbuga ogoni gilibu winidago irane Niniba tano timbuni wiago mo ko hayagonaga turu howa gili bini. Niniba tano ogoni Asiria dindinaga tano duniniore timbuni wini. Asirianaga ami hongoheore howa dindi bibahende wiaruha wai biai halu tigua wali agali dindi uruniha hearu bope hai halu ti wayali hene. Tigua dege lone ibalu Isaraele wali agali dindi abene uyurayagi palearu bo garabayabu yalu piai howa dindi tara tara wiaruha purogo lelene.

\par }{\IP Ani pu henego ai Isaraele wali agali tigua Niniba tano dunini wiago tinaga waitigi maru hearume ibalu bo gialo baga bialu mo labu hai hayagola ti ogoninaga turu timbuni ho hene. Asirialirume mine halu mana ko dewa bialu ti mo ko halu bo wahai hayagonaga Anduane Homogo ibunime Niniba pani mialu bo gialahole biyada lalu Nahumu ibugua mbuga ogo gili bini.

\par }{\IOT Bu̱lu̱ baga buwa kuni gilibu ngago (1.1-15)

\par }{\IO Anduane Homogohanda Niniba wali agalihondo keba henego
{\IOR{2.1–3.19}}

\par }{\IO Niniba tano bo labu henego



\par }\ChapOne{1}{\SH Anduane Homogohanda Niniba wali agalihondo keba henego ogo
\par }
{\PP \VerseOne{1}Anduane Homogonaga bi mana haga agali Nahumu ibugua de gandeba handalu hearia Anduane Homogohanda bi lamini. Nahumu ibu Elegosoali henego howa tano dunini timbuni Niniba wiagonaga de gandeba hendene.\XREF{✡}{{\XO 1:1: }{\XT{Ais 10.5-34, 14.24-27, Seb 2.13-15}}}


\par }{\BB \par }
{\Q \VS{2}Anduane Homogo ibuni Ngode Datagaliwabeore howa wali agalime mbirale dama mitangi bialu gime wabini bu ngaruhondo bi pupu wialu helo ibugua henge namiaga ka.\XREF{✡}{{\XO 1:2: }{\XT{Har 20.5, Man 32.35, 32.41, Iba 94.1}}}

\par }{\Q Ibugua wali agali ibuhondo mine haga karu pani mialu minu bagaore ka.

\par }{\Q Ibugua uruni biaga karuhondo keba howa tini ko biyagonaga yolo miaga ka.


\par }{\Q \VS{3}Anduane Homogo ibu keba abale tongolope nahaga ka.\XREF{✡}{{\XO 1:3: }{\XT{Har 34.6-7, Iba 104.3, Ais 29.6, Amo 1.14}}}

\par }{\Q Anigo ibu hongoheore howa ibugua wali agali mana ko biaga karu pani nelo miagaore ka.

\par }{\BB \par }
{\Q Anduane Homogo ibu poragoha iba dalubi puyabu dalu dindigunibi ti haru piaga.

\par }{\Q Beraliba ibunaga geha be abalu tau laradagua biaga.


\par }{\Q \VS{4}Ibugua iba solowara bedagohondo hundia laragola bibahende hundu tegelaga.

\par }{\Q Iba timbuni pedarubi hundiai helaga ka.

\par }{\Q Mabu bayale Basana dindini ngarubi Hari Kameloha ira bayale karubi palawaya bayaleru Lebanono dindini anda ho karubi uruni bibahende Anduane Homogohanda mo gaula hai helaga.


\par }{\Q \VS{5}Anduane Homogonaga deni howa hari timbuni wedarume ema biai halu hari emene ngaru do elai halu iba poradagua biaga. Anduane Homogo ha pani haga birangi dindi bibahende ema biagimbu bialu wali agali bibahendeore mogo lalu duru lai haga.


\par }{\Q \VS{6}Anduane Homogohanda keba ho kangi mbirali ai ibu bayale habehebe.

\par }{\Q Ibugua mo ko holene ibilarangi mbirali ai ibu yo pobehebe.

\par }{\Q Ibugua keba howa ibunaga de daramabi ira hungu ale kagola ege to̱le̱ ngaru dodahole bialu be abalu haga.


\par }{\BB \par }
{\Q \VS{7}Anduane Homogohanda inahondo bayaleore biaga ka.\XREF{✡}{{\XO 1:7: }{\XT{Iba 25.8, 28.8, 37.39-40}}}

\par }{\Q Genda tagira ibirangi ibunaga wali agali bu karunaga ha do anda ibuni kagoni.

\par }{\Q Wali agali ibuni karia poraru ibugua ti biamogo biaga ka.


\par }{\Q \VS{8}Ibu iba li hongohe poraligobi howa ibugua Niniba tano bo gialahole bialu mo ko hai holebira.

\par }{\Q Mbirali ibunaga bi mo wahaga karu homelo bo wahai haga ka.


\par }{\Q \VS{9}Waitigi kamiru tígua Anduane Homogohondo agile bulene paraho bi lalu kamibe.

\par }{\Q Tí bibahende bo wahai holenego dege manda bu halimu.

\par }{\Q Mbiralime ibuhondo ko haluki bulene nawiore.


\par }{\BB \par }
{\PP \VS{10}Tí lulu iba nowa luluyu haradagua kamiria ibugua tí bibahende mbirale anihe kenda polene ale ngaru irani delagadagua delalu dangi yobi ngaru delaradagua bialu tí bo delai holebira.

\VS{11}Ninibali kamiru aria mbirame mini ko wu howa ibugua Anduane Homogo mo ko hole lowa bi lalu hea.

\VS{12}Ani layagoyu Anduane Homogohanda ibunaga Isaraele wali agaliruhondo lalu, Asiria wali agali áyu hongohe dewaore ha kagonigo mani i̱na ti bo biba halu erebahai helolebero. I̱naga wali agaliru tíha genda timbuni i̱nime mo wia harugo ai uruni bibahende mani lone nawulebira.

\VS{13}Asirialime tí handayaho ha hayagonigo ainde áyu i̱na tinaga hongo bope harogola tigua tí lone garabaya nabulebira, laya.


\par }{\PP \VS{14}Anduane Homogohanda Asirialiruhondo bi hongohe mbira lo wialu lalu, Tínaga aguaneneru yu wahene mbiraore hangubi mani naholebiraore. Tínaga bi pupu wiaga anda bu karuha mbirale dama mitangi bialu bi pupu wule gime wabu ngamiruni bibahende bo gingirulo bagabu wahaiore holebero. Tí koorene ko dindini habe nahedago tínaga homali ina manda manda bu wia kogoni.


\par }{\PP \VS{15}De handadaba. Agali mbira bi bayale galoneore mbira yalu amu hari nene ngagoria howa dalipe halu ibiragoni. Ibugua lalu, Iname wai biai halu wayali harimagoni, lalu lama ibiragoni. Anigo Yuda wali agali tígua horo dunini mbira íbu ngoai haga wirangi ngoai halu Ngode Datagaliwabe ibunihondo mitangi bialu lotu lalu halimu. Ani bialu mbirale maru ibuhondo mule lalu lo wirimiruni ibuhondo milimu. Ani beramigola agali ko biaga karume tínaga dindi lone karulole naibulebira. Ngode Datagaliwabehanda ti bo wahaiore haya.\XREF{✡}{{\XO 1:15: }{\XT{Ais 52.7, Lm 10.15}}}




\par }\Chap{2}{\SH Niniba tano bo labu henego ogo
\par }
{\PP \VerseOne{1-2}Waitigirume ibalu tí mo ko hai halu tínaga mbirale wimiru mo yu piai hayagoyu ai Anduane Homogohanda Isaraele lone mini lene ala haraligobi heladai bilolebira.

\par }{\BB \par }
{\Q Ninibaliru-o tínaga waitigime tí baba wai bule ibiragoni.

\par }{\Q Tí mo ko halu bo wahai haga biaru kaware ibiragoni.

\par }{\Q Tanoha ami agali mamage haga karume tanonaga wai pabe andani mamage helo heladaba.

\par }{\Q Hariga tene ngaruha mamage haga haga bidaba.

\par }{\Q Ani bialu wai bule hongo howa manda manda bu hadaba.


\par }{\Q \VS{3}Waitigirume wai humbi daramabi yalu tinaga wai yáribi daramabi dege mo karulai halu tí baba wai bule ibiragoni.

\par }{\Q Tínaga waitigi biaru gerai lalu ibiragola tinaga wai biaga garo ale karisiru ngiringara lalu ira hungu ale bialu tinaga yandareru ira guraya aleme wabini luni yidarume kilinge̱le̱ lalu wai huaro laruagoni.


\par }{\BB \par }
{\Q \VS{4}Tinaga wai biaga garo ale hosime gililaga karisi biarume hariga wiadagua gerai lalu wali agali ngoai haga hama wiagoria gerai galuyu puíbu bialu ka.

\par }{\Q Tini ira hungu ale howa gerai lalu hari daba ale biradagua biya.


\par }{\Q \VS{5}Ami haru haga haguane hearume ami agali bu hearuhondo pudaba layagola ami agali o biaru abale pialu hearia ege to̱le̱me tinaga ge bobidi laya.

\par }{\Q Tigua tanonaga wai pabe heagoria abale anda pialu tanonaga wai pabe heago bo gialolenaga mbirale mbira guruyagu̱ ale wabuwa pabe heagoria wiapara haya.


\par }{\Q \VS{6}Guruyagu̱ ale biagome tanonaga wai pabe panga abene iba poragohayagi kaware heago bo gialo wahayagola panga dugua haya.

\par }{\Q Anidagua biyagola wali agali kini andagaha biru wiaru bibahende gi halu mogolai ho haya.


\par }{\Q \VS{7}Waitigime Asirianaga kini heago minuwa heyu helaya.

\par }{\Q Ani bialu kuini wali bereagonaga aga baya karulo bereago golo wahai halu ibuni garabayabu yalu piya.

\par }{\Q Ani biyagola ibunaga biabe biaga wali berearume tinaga bu miniha gengedai howa mini burugu lowa dugu biai haya.

\par }{\Q Tigua dara timbuni halu tininaga gi homame galu kunini balu haya.


\par }{\Q \VS{8}Niniba tano bambaore howa iba kuyama hundia nabi biraho wiaga ngaligobi wini.

\par }{\Q Ani biaga winigo ai iba pelo gana bia haragola iba pora bialu poralidagua wali agali pora bialu tanoha howa purogo laya.

\par }{\Q Wali agali marume hongo howa ga̱ ladaga halu lalu,

\par }{\Q Ibida pu nabi hondo hadaba. Hondo hadaba, lalu haya.

\par }{\Q Ani lalu heagola mbiraoreli hangumebi mbira dai nabi bibahende ibida piai haya.


\par }{\BB \par }
{\Q \VS{9}Ani piai hayagola tinaga waitigi ibiyarume tini aria ibiyaruhondo lalu,

\par }{\Q Muni siliba ngolobi bibahende mo yai hama.

\par }{\Q Tinaga tanoha mbirale bayale dewaore winidago mo yai hama, laya.


\par }{\BB \par }
{\Q \VS{10}Niniba mo ko howa bo gialabaga biyagola tanoha anda pabe bu hearu bo gialabaga bini wiaru ona alugumu wima pea.

\par }{\Q Wali agali bu hearume tano yu wahalu ibida piai haya.

\par }{\Q Tigua gi timbuni halu tinaga gi geru diri duru lalu haya.

\par }{\Q Anidagua biyagome tinaga hongo pirilape hai hayagola tinaga dengui gade bugimbu biai haya.


\par }{\BB \par }
{\Q \VS{11-12}Ala tano ogoni budi ale gabua timbuni laiononaga anda ale hongoheore winigo ai áyu mo ko henego ngagoni.

\par }{\Q Ala Niniba tano hongoheore laiono dalua ale wialu laiono wangabebi angibunibi iginibi bibahende mo mogobu haga wiagola waitigime anda pobe nahe ngaligobi wiaga wini.

\par }{\Q Laiono wangabe kagome nogoru bo yalu ibirago igini angibuni karu bibahende nai helo budu ta haga biaga.

\par }{\Q Ani bialu nogo tara tararu bo yalu ibalu anda to̱laga.

\par }{\Q Urunidagua biaga anda biago agoha kabe.

\par }{\Q Bo gialo wahayadago. 

\par }{\BB \par }
{\PP \VS{13}Anduane Homogo Hongo Haiheore kago ibugua Niniba wali agalihondo lalu, Tínaga waitigi i̱ore kogoni. I̱na tínaga wai biaga karisi ngamiruni irani mo delai holebero. Tínaga ami agali bu karubi bibahende waime bo wahai haragola homolebira. Tigua dindi tara tara ngaruha howa mbirale tara tara mo yu íbu wirimiru bibahende i̱na mo yu dai biai holebero. Wali agali dindi tara taraha bu hearuhondo tínaga bi lo yalu pudaba larimirunime bi larago tigua hale naholebira laya, lene.


\par }{\BB \par }


\PoetryChap{3}{\Q \VerseOne{1}Niniba wali agalime ke̱ taraore halu wali agali homelo bo wahaga ka.

\par }{\Q Wali agalinaga dabudabu bayale tara tara wiaru mo yalu ibuwa tinaga tanoha wu to̱ ka.

\par }{\Q Anidagua bu kagonaga Anduane Homogohanda wali agali uruni bo wahaiore holebira.


\par }{\Q \VS{2}Nogo hosi bo daila haragola tibu tolia lalu nogo hosi gerai laragola ge ngilinguli lalubi wai biaga karisinaga ge harigani kilinge̱le̱ lama ibaruagobi hale hadaba.


\par }{\Q \VS{3}Wai biaga ami agaliru nogo hosini biralu gerai ibiragola tinaga wai biaga ayu tibu yandareru iba wa̱i̱ ale ngiringaraleda.

\par }{\Q Ani bialu tigua wali agali dagalabe nahe dewaore bo wahai hayagola homenerunaga tingini mo mogo buwa alugumu wiyagola dagalabe naheore wiya.

\par }{\Q Agali tigua pialu howa homene tingini wiaru hengedalu pugu biya.


\par }{\Q \VS{4}Niniba tano ogoni ibu bayanda wali ale winigo ibugua mana ko biyagonaga pani mo ko holene timbuniore mo yu anda ibiya.

\par }{\Q Ibunaga dengui baya taraore biruwa ibugua agali tara tara bu karunaga bu mini ibuha ibilo ba mulenaga ndole tara tara bialu biragaya.

\par }{\Q Ibugua mana urunibi bialu wali agali dewaore ibu daluha haru íbu to̱lai howa wali agali kayu yalu ibunaga garabaya biabe ale bialu helaga ka.


\par }{\BB \par }
{\Q \VS{5}Anduane Homogo Hongo Haiheore kago ibugua lalu,

\par }{\Q Niniba-o i̱na í̠ mo ko halu minu bolebero.

\par }{\Q Bayanda wali-o í̠naga aga bideruni bibahende minu golo wahai harogola í̠ tibabe birulebere.

\par }{\Q Hameigini dindi tara taraha bu karume í̠ aga nabi tibabe bederia handaya haragola taga timbuniore ho birulebere.


\par }{\Q \VS{6}I̱na í̠ handabe manga howa mbirale ko ngubi ngarume í̠ bu dambi ho ngelolebero.

\par }{\Q Ani berogola wali agali dindi tara tarani bu karume í̠ de hondowa ti mogo lalu gi timbuni holebira.


\par }{\Q \VS{7}Maru í̠ de handararume ti mogo lalu tiga bebege dai bulebira.

\par }{\Q Ani dai buwa tigua lalu, De handadaba.

\par }{\Q Niniba biago mo ko hai hayada.

\par }{\Q Mbiralime ibu dara nahayada.

\par }{\Q Mbiralime ibunaga bu mini mo palia halu bi lolenebi naheda, lolebira.


\par }{\BB \par }
{\PP \VS{8}Niniba-o í̠na manda bu handalu keria í̠ mini lene timbuniore Iyibi dindiha tano timbuni mini lene Tebese wiyago bolangua hene ngobe toba kebe. Tano ogoni ibubi nde ibunaga tigi pabe iba timbuni Naili peda.

\VS{9}Tebese tano ogonime Iyibi dindi bibahende handameho howa Sudana dindibi ibugua dege handameho henego. Ani heagola dindi mendeha ibunaga waitigi hearume ibunaga hongo bope habe naheore wini. Ani wiagola dindi mende Libia paleagola libu mo mbiraore halu wai tagira piaga hene.

\VS{10}Ani henego horo mbirungi ibunaga waitigime ibuwa Tebese tanoha wali agali hearu bope howa tinaga garabaya biabe bialu helo haru halu piai hene. Tinaga waneigini bu hearu hariga gebage wiaru bibahendeni bo payapaya bini wiaria hendene. Ani bialu tinaga waitigime Tebesenaga agali haguane hearu pu senime minu hende howa waitigi tini talebu tahalu tinaga garabaya biabe bialu helo haru halu piai hene.


\par }{\PP \VS{11}Niniba-o tíbi nde lulu iba nowa luluyu haradagua bialu Iyibi wali agali biyadagua biai holebira. Tinaga mini mo lingilungu bia haragola tíni dindini odopebe biai holeberami. Ani bialu tí waitigiru helalu ibida pole manda buleberemi.

\VS{12}Ani poramigola ti waitigi ibiragome tano ngamigo hinahe abale karulolebira. Tínaga tano ngamiruni ira lini ibire daradagua bidago. Ai tí waitigime ira iraneni howa yu ema biragola ira lini ibirego damene dogolope haradagua biragola ira teneha ne ha̱la ho ngagoha dogolope haradagua bialu tigua tano ogoni karulai holebira.

\VS{13}Tínaga ami agali bu karu ti bame wali ale dege kagome hongo halu wai biadai nabulebira. Tinaga wai pabenaga panga irame bengena baga hongohe kago do taga laragola tanonaga panga dugua holebira.

\VS{14}Niniba wali agaliru-o tí waitigime tano ho hagira bule ibulebiragonaga manda manda bialu iba nalu hole tanoha iba dadabu yalu anda ibilelalimu. Gade dindi dugu puwa ege timeni wabulenaga geme hengedo waru howa timeni wabiaga mbogoyi ngagoha ngelalimu. Ani bialu ege timeni ogonime tanonaga ege pabe kago arema bilimu.

\VS{15}Anigo tigua uruni beremigolabi mbirale urunime tí biamogo bialu mo wia nabulebira. Waitigime ibalu tínaga tanobi tíni heba irame bo heda haragola homai holeberami. Bamba tí dewaore pagaya ale tidiyu biragadagua tidiyu harimigoni. Ani birimigo ai pagaya aleme datani karu nai hagadagua waitigirume tí bo wahai holebira.


\par }{\PP \VS{16}Ani howa tínaga biyinaya dewaore dagalabe nahe harini yakundi bu kagobi wirimi. Anigo áyu tínaga biyinaya uruni pagaya harane howa yagalalu purogo laralidagua pu ereba hai haya.

\VS{17}Tínaga agali haguane hayaru ti dagare biaga horo tagira ibirangi wai pabe andaneha pagaya bira do hagadagua bira do ka. Ani binigo ai ni daragola pagaya uruni ti yagalalu agoha piyabe tobahe pugupugu bialu pu ereba hai hagadagua piya.


\par }{\PP \VS{18}Asirianaga kini kego í̠na bi ogo hale habe. Í̠naga agali haguane biarubi agali timbuni hayarubi bibahende homai henego tinaga tingini bu payapaya bidagoni. Í̠ waitigi biarume í̠naga wali agali biaru bibahende hari wiaruha bo purogo lai helayago ai uruni lone mo mogo bialu haru dai bulene mbirali naheoreda.

\VS{19}Í̠naga dere bu keruni dabi helo ha̱i̱ holene marasinibi mbira nawioreda. Abale í̠na agali maruhondo mana ko bialu harigola ti ibida pobe nahe hayago. Ai áyu í̠ mo ko hene ke laga biyaru hale howa ti turu halu gi habe balu holebira, Anduane Homogohanda laya lalu Nahumuhanda lene.


\par }