\NormalFont\ShortTitle{ESEDA GIRIGI}

{\MT Eseda Girigi Bi

\par }{\IMT Mbuga ogoha gilibu ngarunaga nemandi ogo

\par }{\IP Esedanaga te ledagoni Isaraele wali mbiranaga te nga. Eseda ibu waitigime Isaraele wali agali garabaya bu yalu dindi taraha pu heangi berene. Ti dindi tara ogoniha heangi waitigi mbirame Isaraele wali agali mo ko hole manda bini. Ani biyadangi Ngode Datagaliwabe ibunime Isaraele wali agali Esedahanda biamogo bilo manda buwa biamogo bulenaga Eseda ibu dindi ogoniha kini heago one berelo ibu ala dabo bere lene. Anidagua biyagola Eseda ibugua nde ibu agua bulubada lo manda nabi ibugua Ngode Datagaliwabehanda hame leago dege talialu bini. Ibugua wali agali ibuni damene hearu biamogo bulene dege manda bini. Anidagua biyadagome nde Ngode Datagaliwabehanda Isaraele mo ko nahelo mo wialu haru dai biyagola waitigime Isaraele mo ko halu bo wahai nahene.

\par }{\IP Mbuga Baiboloha Esedanaga mbuga kirani Esedanaga te leda. Pigane tigua mbuga ogo Hiburu bi lowa gilibu wialu mani howa Girigi bi lo beregedo winigo nga. Anigo tigua Girigi bi lalu gilibu wiyadagoha bi emene lo iriari buwa gilibu winiya. Ani bialu bi gahange maru gili biatago hayiya.

\par }{\IP Ai Eseda mbuga Girigi bi lowa gilibu wini ngagome bi hongohe mbira ledago minime hongo howa Ngode Datagaliwabe mitangi bialu ibuhondo bi lolene nga lalu mo walia ho nga. Eseda mbuga Hiburu bi lalu gilibu wini ngagoha be waragaria bibahende nagilibuwi. Hiburu bi gilibu ngagoha Be pira hangu nga. Ai Be gahange mo tago hene uruni Be A howa pialu Be G ogoriani wiamaro bida. Ani bialu gahange uruni ti Be mbira howa pira ngago dombeneha wiatago haga bini nga. Ani bialu Be B ibu Be 3.13 wialu 3.14 nga. Ani bialu Be E ibu Be 8.12 wialu 8.13 ogonilabo hengeneha nga. Ani bidagome Be 3 Be 8 kirabali mbuga kirabaliha nga.



\par }\ChapOne{1}{\SH Modegaihanda emaga hendenego ogo
\par }
{\PP \VP{1-3} Babilono Kini Nebugadenesa ibugua Isaraele bai halu wayali hayangi agali mbira mini Modegai ibu Beniyamini hameigini henego ibubi Yuda kini Yahoiaginibi heba garabaya bu yalu pene. Modegai ibu Yairi igini howa Simai aguane hene. Simai ibu Kisi igini hene. Ibu puwa Susa tano wiagoria pu berene. Susa tano ogoni Pesia dindiha tano timbuni dunini mbira wini. Ani howa ibu kini Segesisinaga biabe timbuni dunini timbuni mbira bialu haga hene.

\par }{\PP Ai Segesisi ibu kini hearia mali mendeni ege Nisana heagola ogoninaga horo mbiru Modegai ibugua emaga mbira hendene.\XREF{✡}{{\XO 1:1-3: }{\XT{2 Kin 24.10-16}}}
\VP{4} Ibugua emaga handalu hearia dindini wiaru damene bibahende mo lingilungu lai howa dindi kili kulu lalu hari kulu kala lalu dindi dumbidumbi bialu mbirale bibahende mo lulu ya hayane hendene.
\VP{5} Ani biyagola puya timbuni kirame wai bule manda manda bu wiaria hendene.
\VP{6} Libugua bi hongo howa ladaga hayagola wali agali dindi bibahendeha hearume Ngode Datagaliwabenaga wali agali tigabi ibunihondo lotu lalu haga hearu baba wai bule manda manda bu hai hearia de hendene.
\VP{7} Horo ogoniangi horo koni arumahe wuwa genda yulene mbira wiaria de hendene. Ogoni dugu bulene horobi ko tara tara ngola holene horobi mo ko holene horobi wiaria hendene.
\VP{8} Ngode Datagaliwabenaga wali agali tigabi hearu tiha ko tara tara ogoni anda ibule wiagola ti gi timbuniore ho hea. Ani howa ti homole manda manda bu hea.
\VP{9} Ani howa ai Ngode Datagaliwabehondo ti biamogo bia lalu Ngode Datagaliwabe olaya. Ai Modegai ibugua emagaha handalu hearia tinaga Ngode Datagaliwabehanda tinaga bi layago hale hayago hendene. Ibugua handalu hearia iba emene mbira dindiha howa dugatagi howa pialu unura emeneore timbu haga bima pialu mani unuraore timbuni gibiore piyago hendene.
\VP{10} Ai gaolopaya bialu ni tagira ibiyane hendene. Ani biyagola wali agali ko mini nahe uruni tigua waitigi ko mine haga uruni balu bo wahaiore hene.

\par }{\PP \VP{11} Ani hondowa Modegai ibu heyuwa ibugua emaga Ngode Datagaliwabehanda mo walia hayago irane aginaga daba hondole miyago miniha mo tale bialu berene.\FTNT{*}{{\FR 1:11: }{\FT{Emaga ogonaga irane galone G1-6 nagago hondolene nga.}}}

\par }{\SH Modegai ibugua kini peleminigo ogo
\par }
{\PP \VP{12} Horo mbiru hayagola Modegai ibu kini anda hane tagira yagi berene. Agali kininaga biabe bia haga kirali Gabada Tarala libu nde mamage haga henego ai libu libuni biabe biagadago bialu hene.
\VP{13} Modegai ibu biruwa hale halu hearia libugua ko bule bi lalu hebira hale hene. Ibugua baya hangu hale halu hearia libugua lalu, Kini homelo bo wahabiya, layago hale hene. Ani layago hale halu Modegai ibugua kini hearia puwa layane hale hayaru bibahende lamiai hene.
\VP{14} Libugua godi laribigo hale halu hemiria libuha bi mbira nawiore hebiria hendene. Ani hebigo hondowa libu homelo bo wahene.

\par }{\PP \VP{15} Kinihanda agali beba gili biaga heagohondo bia layagola tigua agali kira biago labome biyago te kininaga binigo gilibu wiaga mbuga wiagoria gilibu wia layagola gilibu wini. Modegai ibuguabi nde te ogoni ibuninaga mbuga wiagoha gilibu wia dege bini.
\VP{16} Ai Modegaihanda kini ibu homolene mo wahayagonaga kini ibugua mbiraleru dewaore bame hilo mialu ibu agali haguane mbira howa ibu andagaha handaya ho haga helo dabo helalu bini.

\par }{\PP \VP{17} Anigo agali mbira Bugai hameigini aria Hamedada igini Hamana ibubi nde kininaga deni mini lene agali haguane dege mbira hene. Ani howa ai agali kirali biago labo Modegaihanda libu ko biya layagome bo wahayagonaga Hamanahanda Modegai halu Yuda wali agali bu hearu mo ko hole ndelene.

\par }{\SH Kuini wali Basidihanda Kini Segesisihondo mine henego ogo
\par }
{\PP \VerseOne{1-2}Mbirale uruni biyagola Pesia dindiha Segesisi ibu kini heangi bini. Ibu kini howa Pesia dindiha dindi timbuni Susa tanoni kini biragane dagia wiagoria handame ho howa haru hene. Ani howa ibugua dindi hobane handari mbira pira kirani karia (127) bibahende India dindiha howa wima pialu amuroaore Sudana dindiha wiairi hene.\XREF{✡}{{\XO 1:1-2: }{\XT{Esr 4.6}}}

\VS{3}Ibu kini henego mali tebone howa ibugua dindi bibahendenaga agali bu hearubi agali manda timbuni bi hearubi bibahendenaga tomo timbuni dawa hene. Pesia dindi howabi Midia dindiha howabi nde tomo ogoni nalu berene. Ani bialu dindi hobane emene mbira mbiranaga agali haguane bu hearubi bibahende íbu birai hene.

\VS{4}Ani howa ege waraganeni ibunaga muni yaribi bayale wiaru damene bibahende agali haguane bu hearu wanakuini mo walia hai hene. 

\par }{\PP \VS{5}Ani bialu mani howa kini ibu dalu andagaha pabe bu mabu bini wiagoha yagi tomo timbuni lone dawene. Tomo ogoni agali taraha howa íbu hene tanoha hearunaga dawa hene. Tigua tomo nalu horo karia bibahende hene.

\VS{6}Pabe bu mabu binidago aga peleme mo yari bia howa pu mindibi hari mindini handaleheme dariba hene. Aga ogoni nguni bibahendeha silibame wabini mabubime daba haga buwa ege pabe heagoria mo paga howa mo yaribia haga bini. Ai pabe andaneha ege to̱le̱ baya tara pelebi daramabi wiarubi mindibi hari mindini handalehe wiarubi ege to̱le̱ tara iba wa̱i̱ handalehe wiarubi urunime dindini dunga ho wini. Ani wiagoria biragane dagia ngolome wabini silibame wabiniru pabe andaneha ege to̱le̱ dunga henedagoria wiai hene. Ani bialu dagia uruni aga baya tara tara wiarume dunga halu mo dambi howa mo yari bia halu bini.

\VS{7}Ani bialu agali gabo be ngolome wabinirubi silibame wabini wiarume iba nalu berene. Ani biruwa gabo be mbira yolo timuni daligaore kina dege daosini pira tebirame (K30,000) miaga wiago ti mo walia hene. Ani bialu kini ibugua agali uruni waini iba dewaore nelo mini.

\VS{8}Waini iba ogodagua nalu karulape lo manda nabi agali bedaru ti iba tini hame ledadagua karulape nelo mia dege bilimu lalu agali waini iba odo tale biaga ibu andagaha haga hearuhondo lamini.


\par }{\PP \VS{9}Horo ogoningi dege kuini wali Basidi ibugua nde kini andagaha dege walinaga tomo timbuni dawa nalu berene. Tomo ogoni walinaga hanguore wini.


\par }{\PP \VS{10}Tomo ani nalu biruwa horo kane hayagola kini ibu waini iba nowa emene lulu yu berene. Ani biruwa ibu andagaha biabe biaga agali karia hearu olalu ibidaba lene. Agali uruni mini Hamana Basana Tara Borase Sadoloda Abadasa Taraba layaru henego uruni ibini.

\VS{11}Ani ibiyagola kinihanda lalu, Kuini wali Basidi haru ibidaba, lene. Kini ibugua Basidi haguaneni kuini walinaga tangi mo karula holenaga ani lene. Kuini wali ogoni bayaleore tara wali maru baba tabe tabe nabi berenego ai kini ibugua ibu one baya ogoni agali maru tomo nalu berearu mo walia hole manda bini.

\VS{12}Ani manda bialu layaria ai kuini wali ogoni ibu ibulene hame nalene. Ani biyagola kini ibu keba timbuniore hene.


\par }{\PP \VS{13}Ani howa ibugua agali mana mandabi bu hearuhondo lamialu, Kuini wali Basidihanda bi mo wahayago ayu ibuhondo agi buabe, lalu hale hene.

\VS{14-15}Ani hale hayagola agali haguane timbuni tebirali kini ibuniale dege henego ibini. Agali tebirali uruni tigua kinihondo ti daluha mana wiago lawai halu, Ai mbirale kuini Basidihanda biyadagonaga ogodagua bulene nga, lalubi lamialu bini. Agali tebirali uruni ti mini Ageseusu Sasadeusu Malesea layaru hene. Agali tebirali uruni ti Pesia dindibi Midia dindibi howa íbu hene.


\par }{\PP \VS{16}Ai kini ibugua ibunaga agali haguane Pesia dindialibi Midialibi hearuhondo mbirale kuini wali Basidihanda ibuhondo biyaru lamiai hene. Ani lamiyagola agali mbira mini Mugeusu heago ibugua agali haguane hearuhondo lamialu lalu, Kini-o bi ogo hale harene. Ai kuini Basidihanda ko ogoni í̠hondo hangu ndo biyada. Ibugua ina bibahendehondo biyida.

\VS{17-18}Ainde inanaga wali bedaru bibahendeme kuini wali Basidihanda ogonidagua biya larago abale hale hayago lolobada. Ani bialu wali bedaru bibahendeme kuini wali Basidihanda biyadadagua dege ti agalininaga bi mo wahalu mine holobada.

\VS{19}Anidagua bulubadago ai kini-o í̠na manda bialu keria bi ogoni bayaleda lo manda bideyagua nde bi ogoni wali agali bibahende kagoha piai helolene karulapeda. Í̠na bi ogoni lo pelalu howa tihondo lalu, Ai Basidi ibu i̱ bedoria ibulene nawiore lolene nga. Ani lalu bi ogoni Pesia dindi Midia dindilanaga mana mbuga ngagoha gilibu wulene nga. Ani bialu wali bayale mbira taya buwa Basidi kuini wali berenegoria bira aribia helo taya bulene nga. Ai ogoni hangu.

\VS{20}Ai ṉ́aga bi ogoni dindi ṉ́a hondo kego bibahendeha wali agali bu karume hale hai harangi wali lenego bibahendeore agali haguane one bereaguabi agali damene one bereaguabi bibahendeme ti agalini bi hale hai holebira, lene.


\par }{\PP \VS{21}Ani layagola kinibi ibunaga agali haguane biarume bi ogoni karulapeda lowa ai kini ibugua Mugeusuhanda lamiyadagua bini.

\VS{22}Ibugua beba gili bialu dindi ibugua wiaru bibahendeha wali agali bi tara tara laga laga biaga wiagodagua gili bialu pelai hene. Kini ibugua beba ogoniha gilibu wialu lalu, Agali ibu hangume ibu one waneigini bibahende handaya ho hai ka, lalu gilibu pelene.




\par }\Chap{2}{\SH Eseda Kuini wali berenego ogo
\par }
{\PP \VerseOne{1}Mani howa nde kini ibu keba hayago wa hene. Anigo ainde ibugua Basdi kuini naberelo bo duguayago mitangi biaabo ho haga hene.

\VS{2}Ani heagola agali manda timbunibi hearume ibuhondo lamialu lalu, Ai wandari bayaore mbira taya bulene karulapeda.

\VS{3}Agali haguane dindi hobane mbira mbira ngaruha karu bibahendehondo wandari baya bedaru gabumanenaga tano dunini Susa tano haru ibalimu lolene karulapeda. Ani haru halu ibiragola í̠naga wali anda kagoha bere lowa í̠naga wali bedaru handaya hagane agali Hegai kago ibugua handaya ho helo. Ani handaya ho kagola wali bayale helonaga tinaga tingini yari bia weliru ha̱i̱ ha bilo.

\VS{4}Anidagua biragola wali mbira í̠nimeore hame ledego dabaregola ogoni ibugua Basidi berenegoria bira aribia howa kuini wali berelo, lene.

\par }{\PP Kini ibugua bi uruni karulapeda lowa bi layago talialu bini.


\par }{\PP \VS{5}Ai tano timbuni Susa tano wiagoria Yudali mbira mini Modegai hene. Ai Modegai ibu Yairi igini howa Simai aguane halu Simai ibu Beniyamini hameigini aria Kisi igini heago aguane hene.

\VS{6}Bamba Babilono kini Nebugadenesahanda Yuda wali agali garabaya yalu piai hene. Ani piyadangi Modegai heba garabaya yalu pene.\XREF{✡}{{\XO 2:6: }{\XT{2 Kin 24.10-16, 2 Bit 36.10}}}

\VS{7}Modegai ibu wane emene mbira mini Eseda berenego ti haru dege pene Eseda ogoni ibu Aminadaba Modegai aba hamene heyogone henego wane berene. Ainde Eseda aba ai̱yala homayagola Modegai ibu waneore biraradagua berene. Eseda wandari baya taraore mbira bereagola Modegaihanda ibuni dabu bulene manda bu hene.


\par }{\PP \VS{8}Ai kini ibugua bi lo yu porogo lelayagola tigua wandari baya berearu haru halu Susa tano ibai hene. Ai Esedabi nde ti haru mandagi ibini. Haru ibuwa kini daluha yagi anda wali anda heagoha bere lene. Ani bereagola agali mbira mini Hegai henegome handaya ho hene.

\VS{9}Hegaihanda Eseda wali baya bereago hondowa ibu hame lo hene. Ani howa ibugua aga bayalerubi weli baya tara tara wiarubi Eseda yari bilo mo mini. Ani bialu tomo bayaleru nalu berelo mialu bini. Ani bialu howa ibugua wandari kira kininaga wali andaha berearume Eseda handaya ho berelo dabo bere lene. Ani bialu Hegaihanda wandari uruni hondo bayale dege bialu haabo hene.


\par }{\PP \VS{10}Abale howa Modegaihanda Esedahondo bi ogodagua lene. Ibu Yuda wali bedo lalu nalabe, lalu lamini. Ani layagola Eseda ibugua ibu aba hamene biagome bi layago baya hangu manda bu berene.

\VS{11}Ainde horo bibahendengi Modegaihanda kininaga wali anda heagonaga haneni bolangua halu pugu biaga hene. Ibugua Eseda agua biraruabe hondolebi tigua Esedahondo agi bulubadabe hondolebi ani puíbu biaga hene.


\par }{\PP \VS{12}Mali mbirani wandari haru ibiyaru bibahende bayale berelonaga mo yari bia ha tomo bayaleru nelo mia bialu haabo hene. Ani bialu ege waragariani tigua weli baya tara ira mue ibaneme wabini baya ngabi wiarume wandari uruni tingini bayale helo ha̱i̱ halu hene.

\VS{13}Ani bialu howa mani tigua wali uruni horo mbiru wali mbira haru pugu bialu kini Segesisi berearia haru pugu bini.

\VS{14}Wali ti kini andaga alendo ne̱ ledegola pialu egerebagi gao laragola dai bigi biaga wini. Ani dai biragola tigua wali uruni kininaga anda mende wali ibu one wabuni halu mende laga biraga anda kagoha bere lowa Hegaihanda handaya ho helo haru puwa bere laga hene. Ani bialu wali uruni lone kini andaga dai bulene nawi. Ai kini ibuni hameme wali mbirago mini olalu kini ibu andaga ibabe layiyagua nde pugu biaga wini. Tigua tini hameme kini andaga polene hariga nawi.


\par }{\PP \VS{15}Eseda ibugua kinihondo polene horo tagira ibiyagola Eseda ogoni ibu Modegai aba hamene heyogone mini Aminadaba mbira henego wane berene. Ibugua Hegaihanda bi mana lalu lawai harago bibahende baya hangu hale howa talialu bereagola wali agali bibahendeme ibu gubalini timbuni halu turu hai haga berene.

\VS{16}Horo ogoni kini Segesisi ibu kini heane mali karia hene. Ai mali ogoninaga ege hombene (12) mini Ada layagola tigua Eseda kini berearia haru anda pene.

\VS{17}Ani haru anda piyagola kini ibu hondowa ibugua Eseda gubalini timbuni hene. Wali mende kininaga gubalini podene Eseda ale mende nabere ibu hangu berene. Ani biyagola ai kinihanda Eseda haguaneni kuini walinaga tangi mo karula hene.

\VS{18}Ani bialu horo kariani kini ibugua tomo dawa nalu biraabo hene. Ani bialu howa ibugua agali haguane hearubi agali manda timbunibi bu hearubi bibahende Eseda libu dabu bialu howa tomo dawalu turu haga bu birami̱ya ibidaba laga bini. Ai horo ogoningi ibu dindiha wali agalime dagisi muni wiaga wiadagua nami gadiape howa dagisi milimu lalu kinihanda latagi hene.


\par }{\SH Modegaihanda kini biamogo biyagola tigua kini nabenego ogo
\par }
{\PP \VS{19}Horo ogoningi dege kinihanda Modegai kini ibu andaga handaya ho helo dabo helalu bini.

\VS{20}Bamba howa Modegai ibugua Esedahondo lamialu ibu Yuda wali bedo lalu mbirali nalamibe lalu lamini. Eseda ibunaga mana Modegaihanda bi larago baya hangu hale halu biai haga biruwa ibugua layago hale halu nale berene. Ibugua Ngode Datagaliwabehondo bi laabo halu biraga biruwa ibugua Ngode Datagaliwabenaga bi mana baya hangu talialu biraga berene. Ani bialu ibugua mana Yuda wali agalime biaga wiaru mbira wanahe berene.


\par }{\PP \VS{21}Ai Modegai ibugua kini Segesisinaga biabe bialu heagola agali haguane kininaga biabe bialu kini hadaya ho haga heagolabome kinila keba ho howa libugua kini bo wahole bi lalu lo manda bini.

\VS{22}Ani lalu hebigo Modegai hale howa ibugua kuini Eseda lamini. Mani howa Eseda ibugua bi Modegaihanda hale howa lamiyaru kini hale helo lamini.

\VS{23}Ani lamiyagola kini ibugua dabo handalu hearia bi uruni henene leneyane handa walia hene. Ani hale howa tigua agali kira ogoni labo irani bo derela hayagola homene. Ai mani kini ibugua Modegainaga mini mo yaraga holenaga lalu, Ai wali agalime biabe baya gibiore Modegaihanda biyago embeda nahelonaga te gabumane mbuga ngagoha gilibu widaba, layagola tigua te ogoni gilibu wini.




\par }\Chap{3}{\PP \VS{14}Ai bi ogo wali agali bibahendeme hale holene nga. Ai horo ogoni tagira ibirangi tí bibahendeme wali agali uruni homelo bo wahai hole manda manda bu halimu.


\par }{\PP \VS{15}Ani lalu bi ogoni tano timbuni dunini Susa wiagoria howa latagi hayagola wali agali bu hearu bibahendeore hale hai hene. Ai kini ibunibi Hamanabi libu hangu turu howa bu miniha dungulo howa waini iba dewa nalu lulu yu berene.




\par }\Chap{4}{\SH Esedahondo Yuda biamogo bia lalu Modegai ibugua Eseda hale henego ogo
\par }
{\PP \VerseOne{1}Ai Modegai ibu bi o layadagoni hale howa ibu gi timbuni ho hene ibunaga bu miniha genda timbuni ho howa ibunaga aga bu heago lerelo wahowa be abalu haguaneni dugu wu berene. Anidagua bialu tanoha anda pole pialu howa kiabu dugu bialu lalu, Wali agali ko mbira bini nawi karu homelo bameore bo wahole biragonida, lene.

\VS{2}Ani lama pialu kini andaga haneni pu hene. Mbirali kini andaga tamuha anda polenaga aga bayale karu lalu anda piagane wiagola ibu aga bayale nabi ibuwa tagirani berene.

\VS{3}Ai tigua kininaga bi biago dindi bibahendeha hale hai howa Yuda wali agali bibahende gi halu mogo timbuni lowa bu miniha genda timbuni yu hai halu ga̱ laga laga bialu hene. Ti tomo nane wahalu dugu bigi bigi bialu kiabu dugu bialu haga haga bini. Yuda wali agali dewaoreme aga ko budabagabi wiaru mo karu lai halu be abalu wiagoria paliai hene.


\par }{\PP \VS{4}Wali Esedanaga biabe biaga berearumebi agali Esedanaga biabe biaga hearubi tigua Modegaihanda anidagua bira layago hale howa Eseda ibunaga bu miniha genda timbuni howa mini burugu lo berene. Ainde Modegaihanda aga ko biyadago golo wahalu bayale karu lelonaga aga bayale yalu pelo mbirali heagohondo mo mini. Ani yalu ibiyagola Modegai ibu manga hene.

\VS{5-6}Ani layayago hale howa Esedahanda agali mbira mini Hadaga heago olalu íbu lene. Hadaga ogoni ibu agali kininaga wali bedaru handaya ho haga howa ibu Esedanaga biabe biaga agali mbira helonaga kinihanda dabo helene. Ani henego ai Esedahanda Hadaga abale Modegai bedaria puwa í̠ agua biyabe lalu hale hole pu laya handala puwa hale hene.

\VS{7}Ibugua puwa hale hayagola Modegai ibugua mbirale biyarunaga te bibahende lamiai hene. Ani lalu Yuda wali agali bibahende bo wahai hayagua Hamanahanda siliba dewaore genda handari tebirani pira kariani duria (375) bibahende kininaga muni andaha ngelole laya.

\VS{8}Ani lalu Modegai ibugua Hamananaga beba ogoni aria mbira yu henego Eseda hendelo yalu pelo mini. Ani bialu Eseda ibunime kini bedaria puwa Yuda wali agali dara halu nabelonaga kini la debodebo bule pobe lalu bi lamini. Ani lowa Modegaihanda bi mbira Hadaga ibugua Eseda bedaria lamule pelonaga agua lamini. Eseda í̠ wandari emene berengi i̱nime baya hangu handaya ho harugo embeda nahabe. Ai ayu Hamana ibu kininaga haguane bedago biruwa ina mo ko halu bo wahai hole bi layadago. Ainde í̠na Anduane Homogohondo bi ala lalu mani kinila bi lole pobe. Í̠na ina mo wialu haru dai bulene karulape nga, lalu lawia hene.


\par }{\PP \VS{9}Ani laya handala Hadaga ibugua bi uruni Eseda lamule pene.

\VS{10}Ani lama piyago hale halu Eseda ibugua bi mbira Modegai bedaria lama dai bilonaga Hadaga lamini.

\VS{11}Ibugua lalu, I̱na kini hondole polene nakarulapeda. Kinihanda mbirali ibu ibabe layagua nde hondo anda piaga. Ai mbirali ibu ibabe naledaha ibuni anda piyagua ogoni ibu homelo bo wahaga mana ngago bibahende manda biai ka. Mana ogoni ba lalu polene hariga mbiraore hangu ngago ogo. Mbirali ibu bame anda pialu karia kininaga halimbu ngolome wabini ngagome íbu lalu yaraga hayagua nde ogoni ibu nahomolebira. Ai kini ibugua i̱ ibabe nale dege heane ege mbira poragoni, lene.


\par }{\PP \VS{12}Modegai ibugua Esedahanda bi layayago hale howa

\VS{13}ibugua ladai bialu lalu, Heneneore í̠ kini andaga bedegome í̠ni karulape biruleberobe tobaho bede. Anigo ai í̠bi nde Yuda wali agali maru kamaru homaramadagua mandagi homolene wulebira.

\VS{14}Ai ayu í̠na bi nale ne ndibulo birariyagua nde mendeale mbirame ibalu ina biamogo bulebira. Anigo ai í̠ni homariyagua nde í̠ni damene lonego mbira nahe ereba hai haragoni holebira. Anigo ai mo ko holene íbu ngangi ina Yuda wali agali biamogo bulenaga í̠ kuini wali biraribe tobahego handami̱ya, lene.


\par }{\PP \VS{15}Ani layiyago hale howa Eseda ibugua Modegaihondo ladai bialu lalu,

\VS{16}Ai ayu ogoni í̠ Susa tanoha puwa Yuda wali agali bibahende lamialu tígua tomo nane howa i̱ mitangi bialu Anduane Homogohondo bi lalimu. Ani bialu howa tígua iba hinabi nane horo tebira mbi tebira lowa halimu. I̱nibi nde wali i̱naga biabe biaga bedaru baba ani dege bialu biruleberema. Ani bialu horo ogonidagua piai haragola i̱na kini bedaria polebero. Mana ngago mo wahalu harugo polebero. Anidagua berogola i̱ homaruyagua nde bi nawi karulape degego poliya, lene.


\par }{\PP \VS{17}Modegai ibu Esedanaga bi layiyago hale hai halu ibu kini anda haneni birayago wahalu Esedahanda bilimu layago bule pene.

\par }{\SH Modegai ibugua Anduane Homogohondo bi lenego ogo
\par }
{\PP \VP{1} Modegai ibu mbirale Anduane Homogohanda biyaru mitangi bu dai buwa ibugua Anduane Homogohondo bi lalu biruwa lalu,
\VP{2} Anduane Homogo í̠ni mbirale bibahende dindini ngarunaga handaya ho haga kegoni. Bibahende karumebi ngarumebi í̠naga bi hale haga. Í̠na ina Isaraele wali agali kemaru biamogo beregola nabibe lowa hapai holene mbira naheore.
\VP{3} Í̠nime dindi harila wabialu mbirale bayale uruniha karubi ngarubi wabiai haga ke.
\VP{4} Í̠ni mbirale uruni haru hai haga kegola mbirale mbirame í̠naga bi mo wahabe nahe ka.
\VP{5} Í̠na mbirale bibahende manda biai ho kegoni. Ai i̱na agali mine haga Hamananaga mini yaraga halu bulu palialu ge duli hanga nahe harugoni i̱ni mine howa i̱ninaga mini yaraga halu ndo biru.
\VP{6} Anidagua birugo irane i̱na Anduane Homogonaga mini yaraga halu bulene ngago bame agali dege kagoha mini yaraga holene nawi. I̱na í̠naga mini yaraga hole hangu ma podalu bulu paliruli.
\VP{7} Ainde i̱na handalu koria iname mana ogonidagua beremagome ina Isaraele wali agali biamogo bilonaga bulene ngale nde i̱na Hamana geha bulupalialu ibunaga ge hondene nunu ledole.

\par }{\PP \VP{8-9} Anduane Homogo í̠ Ngode Datagaliwabebi kinibi í̠ni hangu howa í̠ Abarahamanaga Ngode Datagaliwabe kego ina í̠naga wali agali kemaru baba mandagi haabo habe. Inanaga waitigi bu karume ina mo ko nahelabe. Tigua ina bo wahai holenaga bi lo mbira halu lo nga. Ai horo ina bo wahai hole pongo wiyadago tagira ibilonaga maliaho ka. Bambaore howa í̠na ina í̠ninaga wali agali holoma̱ya dababagiho helalu í̠na ina Iyibi dindi howa haru tagira pialu haru ibiri. Ayu ina yu wanahabe.\XREF{✡}{{\XO 4:8-9: }{\XT{Har 3.6}}}
\VP{10} Ina í̠naga wali agali hene biaruore kemagoni. Ani kemago manda bialu í̠na i̱na dara halu ina í̠hondo bi larogo hale halu biamogo bibe. Genda holene horo ogoni mo aribia halu turu holene horo mo wibe. Iname iba ganaru lalu í̠naga mini lalu bi loloma̱ya ani bibe. Ina homelo yupe nahabe. Ina í̠hondo bi lalu haabo holene hame lo kema, lene.

\par }{\PP \VP{11} Horo ogoningi Isaraele wali agali ti homoleore harimada lo manda bialu Ngode Datagaliwabehanda ti biamogo bia lowa bi hongo howa ladaga daga bialu hene.

\par }{\SH Kuini wali Esedahanda Anduane Homogohondo bi lenego ogo
\par }
{\PP \VP{12} Ainde kuini wali Eseda ibubi bu miniha genda ho biruwa ibugua Ngode Datagaliwabehondo bi lalu berene.
\VP{13} Ibunaga aga bayale biaru golo ngelowa aga ko dara ho biruwa karu lagane wiago mo karulo berene. Ibugua wayawaya nabi biralu ibuni tingini weli mini sanda bayale ngabi wiarubi hai nahe berene. Ibugua be abalubi nogo bulumaga tibi ibunaga haguaneni mo ngelo berene. Ibunaga yari bayale karulo biraga wiaru golo wahai howa aga ko wiaru koru lowa wali maru berearubi dege berene. Abale ibunaga mandari luni baya heago here buwa mo yaribia ho biraga berene. Anigo ayu howa mandari baya ogoni hadapaya bialu bame helo berene
\VP{14} Ani bialu ibugua Anduane Homogo Isaraelenaga Ngode Datagaliwabehondo bi lalu berene. Ibugua lalu, Anduane Homogo í̠ni hangu Ngode Datagaliwabebi kiniorebi kegoni. Ainde ayu ogoni í̠ biamogo bia. I̱ biamogo bulene mbirali nahe í̠ni hanguore kegoni ndobe. Ai i̱ biamogo bulene í̠ni hanguore kegoni.
\VP{15} Ainde í̠naga holene wahalu i̱ homoligo ayu ogoni abale biamogo bia.
\VP{16} Anduane Homogo-o abale i̱ wandari emene berewangi i̱ damenerume mbirale í̠na biagago damene bibahende te lai haya. Tigua lalu, Ina Isaraele wali agali í̠naga ho bamba ho holoma̱ya í̠nime ina Isaraele dabene laya. Bambaore inanaga mamaliru dabalu ina í̠naga wali agali haabo holoma̱ya dabene laya. Ani bialu í̠na ogoale bule lalu ti baba bi lo wiriru biai hariya.

\par }{\PP \VP{17} Anigo ainde iname í̠hondo ko bialu harima. Iname mbirale dama mitangi bialu bi pupu wiaga gime wabini wali agali tara hearunaga wiagohondo bi pupu wialu hemaria í̠na inahondo keba halu ina waitigi bu hearu giha minu ya hari.
\VP{18} Anidagua birigola inaha bi lolene mbira naheore kemagoni ndobe. Í̠na ina pani ngulene tigabioreni ngiri.
\VP{19} Ai ayu waitigi tigua ina tinaga garabaya biabe ale bialu holenebi karulapeoredane hondowa inahondo manga ho ka. Ani howa tigua tinaga bi pupu wiaga gime wabini wiarunaga mini lowa henene buleore lalu bi lo wialu
\VP{20} ina wali agali í̠hondo bi lalu haga kemaru bibahendeore bo wahaiore holeberema lalu bi hongohe lo wiya. Tigua í̠naga bi mana lo wini ngago mo wahole manda bu halu tigua dege í̠naga andabi loma bu delaga dabu kagobi bo gialohole bule manda bu ka.
\VP{21} Tigua hame lo kago wali agali dindi bibahendeha karu bibahendeme mbirale bi pupu wule gime wabini ko ngubiore wiaruhondo bi pupu wialu tinaga kini dindini hene agali dege kagonaga mini yaraga helo hame lo ka.

\par }{\PP \VP{22} Anduane Homogo-o mbirale bi pupu wulenaga gime wabini bu ngaruni ko ngubi galone nabulene bameore ngago ndobe. Tigua í̠ bope helo yupe nahabe. Waitigi karume ina mo ko howaore homaramago ti de hondowa oba helo nahelabe. Tininaga mini ko ogonime beregeda dai bialu tiniha dai bialu tini mo ko helo helabe. Ani bialu agali ko ina mo ko halu bo wahole manda bu kago ibuni homelo ibuni manda manda bu ngagoha mo dela habe.

\par }{\PP \VP{23} Anduane Homogo-o inaore mitangi bibe. Genda timbuni ogoni inaha tagira ibirangi í̠ni ina baba mandagi haabo habe. Í̠ mbirale bi pupu wule gime wabini ngarunaga kiniore kego howa mbirale dindini ngaru bibahendenaga handaya ho haga í̠ni hanguore kegome i̱naga bu mini ayu ogoni mo hongo ha.
\VP{24} Ai i̱na tamuha anda puwa Segesisila bi larogola i̱naga bi dendebiore i̱naga ne hambu hegeni mo wia habe.\XREF{✡}{{\XO 4:24: }{\XT{Yud 9.13}}}
\VP{25} Anduane Homogo-o ina biamogo bule ibalu i̱nibi biamogo bia. I̱ biamogo bulene mbira nahe i̱ni hangu kogo biamogo bia. I̱ biamogo bulene í̠ hangu kegoni.

\par }{\PP \VP{26} Anduane Homogo í̠na bibahendeore manda biai ke. I̱ wali agali í̠naga mana ngago baya hangu talia nabiaga bu karume i̱hondo turu howa bi lalu i̱naga mini yaraga halubi karunihondo i̱na turu naheore birarugo í̠ni manda bide. I̱ agali tinaga dongone napoderu baba mandagi paluene manga halu agali hameigini tara baba palibe manga haruligo í̠ni manda bide.
\VP{27} Anigo ainde uruni i̱ninaga hameme ndo bidogo í̠ni manda bide. Horo marungi nde tinaga turu holene horo tagira ibirangi nde ina kuini walinaga manda karulo bira biruleberogo ainde i̱naga miniha turu naheore bedo. I̱na kuininaga manda karulo biragago irane maname lalu mandaore karu lo birulene nga lalu mana hongoheore wini nga. I̱nime mbirale uruni mo galone naheore bedo I̱na handalu hewaria manda ogoni galone ndo bame aga labolabo budu lerelo wahene mbira wiaru ale degeyane handaru.
\VP{28} I̱ Hamanala tomo nole palene turu nahe howa ai kinilabi nde mandagi nalu birulene turu nahe bedo. Tigua waini iba tinaga bi pupu wiaga gime wabini wiagohondo mo loma bini ngago nanaruli.\XREF{✡}{{\XO 4:28: }{\XT{Dan 1.8, Yud 12.2}}}
\VP{29} I̱ oali hewangi mbiraore mbirame dege i̱ mo turu hagane. Mo turu hagane ogoni Anduane Homogo Abarahamanaga Ngode Datagaliwabe hongo haihe kego í̠naga mini yaraga halu í̠hondo bi lolenego hame lalu biraruli.

\par }{\PP \VP{30} Ngode Datagaliwabe í̠ hongo haiheore kegoni í̠naga wali agali bu karu tigua í̠hondo dugu bialu karuni hale harene. Agali ko bu karunaga giha kemago haru dai bialu i̱na gi naholiya i̱ biamogo bibe, lalu Esedahanda lene

\par }{\SH Eseda ibu kini berearia penego ogo
\par }
{\PP \VP{1} Kuini Eseda ibu horo tebiriani anduane Homogohondo bi lalu berene. Ani biruwa mani aga ko dara howa karu lo haga biyago golo ngelalu aga bayale kuini walinaga wiyago mo karu lai hene.

\par }{\PP \VP{2-3} Ani biai howa ibu wali baya tarore hene. Ani howa ibugua Anduane Homogo bibahende ngarubi karubi manda biaihe kagohondo bi lene. Ani lai howa baya hanguore kuini walime heyu hagadagua heyu halu mani ibunaga biabe bia haga wali kira haru halu tagira pene.
\VP{4} Wali mendeme Eseda gi yalu piyagola mendeme Esedanaga aga luni dindini gililapehe kuini wali aga karu leago yaraga ho yalu pene.
\VP{5} Esedanaga dengui wáleore howa bayaore hene. Ibuha genda mbira nawi bame biruwa poradagua bini. Anigo ibunaga bu miniha gi timbuni howa duru lama pene.
\VP{6} Ibugua pialu anda hobane dewa wahalu anda pialu kini ibuni biragane anda hobane timbuni wiagoha anda pene. Ani anda puwa kininaga deni heyu hene. Kini ibu nde kininaga yari biaga ngolome wabini tara tara wiaru karu lalu ege to̱le̱ tara tara yolo muni dewaoreme miaga wiaru mo karu lowa ibuni biragane kininaga dagia wiagoria berene. Ani bedaria de handariyagua í̠ de mborere bialu ge duru lolebere.
\VP{7} Ibunaga dengui wále hadapayabiore berene. Ai Eseda tamuha anda ibiyagola ibunaga dengui aruma hai hene. Ani bu bereagola Eseda ibu mogo timbuni lene. Ibunaga dengui hageraia biai halu ibu de mborere bini. Ani biyagola ibunaga embone wali biabe bia haga kaware heagonaga payani palu paga hene.

\par }{\PP \VP{8} Ani biagola Ngode Datagaliwabehanda kini biagonaga bu mini mo beregedene. Kini ibugua Eseda de hondowa ibu mogo lalu mini burugu lo berene. Ani buwa kini ibu abale heyalu puwa Eseda pilolino gini abale yania hene. Ani bialu Eseda mo hongo halu bi bayale maru lamigi bini.
\VP{9} Ibugua lalu, Eseda-o í̠na irane aginaga gi ho kebe. I̱ í̠ agalini ndo kobe. Í̠naga miniha genda yuleni nayabe.
\VP{10} Tamuha anda naibule lalu mana winidagoni wali agali maru bu karu bibahendenaga lo winigo nga. Í̠ homolene nawiore.
\VP{11} I̱ni koria abale íbu, lene.
\VP{12} Ani bialu kini ibunaga halimbu ibunaga hongo ngago manda bialu yagane wiago yaraga halu Esedanaga mani wia hene. Ani buwa ibugua Eseda nu̱nu̱ lowa ibugua lalu, Ai í̠ mbirale agile hame lalu ibiribe. Ayu ogoni abale langi, lene.

\par }{\PP \VP{13} Ani layagola kuini ibugua ladai bialu lalu, Kini-o i̱na handa amu halu í̠ dengui handalu hewaria í̠ Ngode Datagaliwabenaga dahuliyali mbira bedabe toba haru. Ani hondowa i̱ mogo timbuni lalu durubi lalu hewaria
\VP{14} Í̠ tara mbira handalu í̠naga dengui wá tarahe berearia handaru, lene.

\par }{\PP \VP{15} Ai Eseda bi lalu heaore dege ibu de mborere bialu odope hene.
\VP{16} Ani biyagola kini ibu mogo timbuni lalu mini burugu lene. Ani biyagola agali kini handaya ho haga hearume Eseda mo heya hene.




\par }\Chap{5}{\SH Eseda ibugua kinila Hamanala tomo nami̱ya ibalibu lenego ogo
\par }
{\PP \VerseOne{1-3}Kini ibugua Esedahondo lalu, Kuini Eseda-o í̠ore agile hame ledebe. I̱na í̠hondo mbirale timbuniorebi i̱naga dindi timbuni ngogo mendehayagi í̠ tuwua ngi lariyagua nde nguliya langi, lene.\XREF{✡}{{\XO 5:1-3: }{\XT{Mg 6.23}}}


\par }{\PP \VS{4}Ani layagola Esedahanda ladai bialu lalu, Kini-o ayu mbiraga Hamana libu tomo timbuni nami̱ya ibulene karulapedabe. Tomo timbuni ayu noledago irane i̱naga horo timbuni mbira tagira ibiragonaga nami̱ya laro, lene.\XREF{✡}{{\XO 5:4: }{\XT{Yud 12.18}}}


\par }{\PP \VS{5}Ani layago hale halu kini ibugua Hamana lamialu tomo nole Eseda andaga mbaliya abale ibabe lalu lamini. Ai kini Hamanala Esedahanda tomo dawa manda manda bialu bereagoha pene.

\VS{6}Ani puwa ti waini iba nalu biruwa kinihanda Esedahondo hale halu lalu, Eseda-o i̱hondo mbirale ngi larego ta nabi nguleberogo ai í̠naga hame ledego abale langi, lene.


\par }{\PP \VS{7}Ani layagola Esedahanda kinihondo ladai bialu lalu,

\VS{8}Kini-o i̱na í̠hondo hale harogo bibahende e̱ lai holeyagua nde Hamana libunaga tomo halu mende manda manda bu wiaguago yawi lone ibalibu, lene.


\par }{\SH Hamanahanda Modegai bo wahole manda manda binigo ogo
\par }
{\PP \VS{9}Hamana ibu tomo nalu berenego nai halu andaga pole tagira pialu howa ibunaga bu miniha dungu lalu turu hama tagira pene. Ibu tagira puwa handalu hearia Modegai ibu nde kini anda haneni berearia hendene. Ani hondowa Hamana ibu miniha tandaga timbuni hama pene.

\VS{10}Ani puwa Hamana ibugua ibu damene hearu íbu ngoai hadaba lowa ibu one Seresebi ti haru mandagi birami̱ya íbu lowa ti haru berene.

\VS{11}Ti bibahende íbu ngoaiho bereagola tinaga deni Hamanahanda ibuninaga mini yaraga halu hene. Ibugua tihondo lamialu ibunaga muni dabudabubi dewaore ngo lene. Ani bialu kinihanda ibu agali dunini timbuni mbira helalu biabe timbuni mbira mo ngialu kininaga agali haguane bu hearu bibahende ibu andaneha helaya lalu lamini.

\VS{12}Ani bialu Hamana ibugua laabo halu lalu, Ai Kuini Esedahanda Kini iya hangunaga tomo timbuniore dawa haya. Ibugua agali maru hearu tomo nami̱ya ibalimu naleore. Ani bialu yawibi nde lone nami̱ya ibalibu laya.

\VS{13}Anigo ai Yudali Modegai heago kini anda haneni bereago handarugola i̱naga bu miniha tandaga timbuniore ira daradagua biya. Anidagua biyagome mbirale bayale ayu larogoni bame nagalone haya, lene.


\par }{\PP \VS{14}Ani layagola ibu one biagomebi ibu damene berearu tiguabi lamialu lalu, Miniha genda halu mini burugu nale waha. Ai í̠na agali karuhondo ira luni manda mida pira kira (20) dibu hongowa yawi egerebagi í̠na kini hale halu Modegai abale ira ogoriani bo derela helo lamibe. Ani bialu mani í̠naga miniha dungulo howa tomo no pole ani bibe, lalu tigua lamini. Hamana ibugua bi hale howa agali bu hearuhondo lalu, Ira luni mbira Modegai pume manogo bia buwa bo derela helonaga dibu hongole pudaba, lene.




\par }\Chap{6}{\SH Kinihanda Modegai agali mini lene timbuni helenego ogo
\par }
{\PP \VerseOne{1}Ai horo ogoningi mbiraga kini ibu baya hangu palibe nahe hene. Ani biyagola ai mbuga mbira dindi ibugua handaya ho kagoha binigo te gilibu wiaga wiago mo yalu ibu lene. Ani biyagola agali biabe biaga hearume te gilibu wiaru daga ladaba lene.

\VS{2}Ani layagola tigua agali kini andaga mamage haga kirali biago labome kini bo waholebiyago te wiago daga lene. Agali kira ogoni labome kini homelo bo wahowa kalego ai nde Modegai heagome handa walia howa libu manani haru pialu ko biniyago handa walia hene.

\VS{3}Ani bialu kinihanda lalu, Ai iname Modegai ibu biabe bayale biyagonaga iname ibu yolo mbira agi mirimabe, lene.

\par }{\PP Ani layagola agali berearume lalu, Í̠na ibuhondo mbirale mbira nami henego ke, lene.


\par }{\PP \VS{4}Kini ibugua agali biaruhondo hale halu, Ai Modegaihanda biabe bayale biyagonaga iname agi bimabe lowa wene lole lalu bereaore dege Hamana ibugua Modegai ira dibu hongowa bo manogo bia hole poro lalu kini hale hole anda ibini.

\par }{\PP Ani anda ibiyagola kini ibugua agali biaruhondo hale halu lalu, Agali ibaruago aibe, lene.


\par }{\PP \VS{5}Ani layagola agali biabe bia haga hearume ladai bialu lalu, Hamana ibuwa í̠ hondole manda bu ka, lene. Ani layagola kini ibugua lalu, Tamuha haru anda ibidaba, lene.


\par }{\PP \VS{6}Ai Hamana anda ibiyagola kini ibugua Hamanahondo lalu, I̱na agali mbira kagonaga mini yaraga holene hame lo ko. Anidagua bule manda bidogo ai agua buledabe i̱ miniha manda baya hangu nabi bedogo. Ai i̱na bayale buliyago mbira í̠na manda bedebe, lalu hale hene.

\par }{\PP Ani layagola Hamana ibu miniha manda bialu lalu, Ai kinihanda agali mini mo yaraga holene mbirali aida. Agali mende nahego. Ainde i̱hondo bule layago, lo mitangi bini.


\par }{\PP \VS{7-8}Ani manda buwa ai Hamana ibugua kinihondo ladai bialu lalu, Agali biabe biaga karume aga bayale í̠ni karu lagane ngego agali ogoni mo mulene nga. Ani buwa í̠ninaga nogo hosi kago haru ibulene nga.

\VS{9}Ani buwa i̱naga agali haguane mbira kagome í̠naga aga biaruni agali ogoni mo karula halu agali haguane ogonime agali ogoni nogo hosini bere lowa wali agali ngoai haga tano hama ngagoria haru polene karulape. Libu ani pialu howa agali haguane timbuni ogoni ibugua lalu, Agali ogo de handadaba kinihanda ibu mini lene mbira heleda. Kinihanda ibuhondo bayale biyadagoni handadaba lalu wali agali hale helo ga̱lalu lolene nga, lene.


\par }{\PP \VS{10}Hamanahanda bi ani layago hale howa kinihanda ibuhondo lamialu lalu, Mini ogoni baya gibioredago. Ai í̠na abale puwa Yudali Modegai i̱ andagaha biabe timbuni biaga agali haguane biagohondo anidagua bule pu. Ayu í̠nime laridagua biai habe, lene.


\par }{\PP \VS{11}Ai Hamanahanda kininaga nogo hosibi agarubi mo yalu ibuwa aga Modegai mo karula hene. Ani mo karula halu Modegai kininaga nogo hosini bere lalu tanoha wali agali ngoaiho haga wiagoria haru halu pene. Libu pialu howa Hamanahanda bi hongo howa ladaga halu lalu, Agali ogo de handadaba. Kini ibugua agali ogonaga mini yaraga haya. Ani buwa ibugua agali ogohondo mana bayale ogoni biya, lene.


\par }{\PP \VS{12}Ani bialu mani Modegai ibu kini andaga dai bini. Anigo Hamana dege taga timbuni howa miniha genda timbuni halu bini. Ani howa ibunaga dengui agame bu dambi halu ibuni andaga dai bini.

\VS{13}Daibuwa mbirale biyaru bibahende ibu onebi ibu damene hearubi bibahende lamiai hene. Ani layagola ibu onebi ibu damenedarubi ti manda timbunibi howa tigua ibuhondo lamialu lalu, Ayu í̠ timbuni mini lene kego mo wahalu Modegai ibu ho aribia holobada. Ibu Yudali kago ainde í̠na ibu nahelo hapai holene henge nawida. Ibu nde Ngode Datagaliwabe heba haga kagome í̠ homolene dege nga, lalu tigua Hamana lamini.


\par }{\PP \VS{14}Ti wene bi lalu bereaore dege agali kininaga biabe biaga hearume Hamana kuini Esedahanda tomo timbuni dawayago nolenaga haru pole abale damu ibini.




\par }\Chap{7}{\SH Hamana homelo bo wahenego ogo
\par }
{\PP \VerseOne{1}Ai kinila Hamanala kuini wali Eseda andaga tomo

\VS{2}halu mende nole pene. Puwa ti waini iba nalu biruwa kinihanda Esedahondo hale halu lalu, Ai kuini Eseda í̠na agileore hame ledebe. Ngi larego i̱na í̠ nguliya latagi ha. Í̠na dindi bibahende i̱na handameho kogo tu wu ngi lariyagua nde nguleberogo langi, lene.


\par }{\PP \VS{3}Ani layagola kuini Esedahanda ladai bialu lalu, Kini-o aiore nde í̠na i̱hondo bayale bule manda bideyagua nde i̱na í̠hondo hale holeberogo e̱ labelo hame ledogo. Ainde i̱naga wali agali heba i̱ni homolene ngago hame naledo.

\VS{4}Tigua ina wali agali mendenaga garabaya biabe ale bia haga helalu ina bibahende homelo bo wahai hole ka. Genda ogoni inanaga waneiginihondobi mia dege biya. Abale howa i̱naga genda ogoni latagi nahe harugo ai ayu inanaga waitigi ogoni ibu kini andagaha biabe timbuni biaga kagola ai i̱na ogoni tiga nabido lo manda bido, lene.\XREF{✡}{{\XO 7:4: }{\XT{Esg 3.8-9, B.3-5}}}


\par }{\PP \VS{5}Ai kini Segesisi ibugua bi ogoni hale howa ibugua kuini wali Esedahondo hale halu lalu, Agali ogoni ai ibugua gi nahe howa mana ko uruni bialu hayadabe, lene.


\par }{\PP \VS{6}Ani layagola Eseda ibugua ladai bialu lalu, Agali mana ko o bialu hayadagoni Hamana o bedagoni ibugua biyiya, lene.

\par }{\PP Ani layagola hale howa Hamana ibu mogo timbuni lowa duru lalu hene.

\VS{7}Ai kinihandabi nde keba halu tandaga timbuni hene. Ibu tomo nane wahalu tagira puwa ibu andaga mandamanda gama wiagoha ibaga bu hene. Ani biyagola ai Hamana kinihanda ibu bo waholebada lo manda bini. Ani manda buwa ibugua ai kinihanda ibu bo wanahelo kuini Esedahondo ibu dara ha lole andaga tamuha biraabo hene.

\VS{8}Ai kini ibu andaga tamuha lone anda ibuwa handalu hearia Hamana ibu tamu Eseda biruwa tomo nalu bereagoria bulupalu wiaabo hearia hendene. Ai hondowa kini ibugua lalu, E̱ agali ogonime i̱ni andagaoreha howa i̱ni oneore bedago i̱ninaga deni howa kayu bule bedabe tobaneda, lene.

\par }{\PP Hamana ibu bi ogoni layago hale howa ibunaga hongo ereba halu tingini bibahende gedeore hai hene.

\VS{9}Ai agali biabe biaga mbira mini Bugadana heagome lalu, Hamana ibu andaga mandaha kaware dege ira luninaga mida pira kira (20) dibu hengeda. Ibugua ira ogoriani Modegai bo derela holenaga ani heleda. Waitigime í̠ bo wanahelonaga Modegai ogoni ibugua í̠ biamogo biyagome tigua í̠ nabaya, lene.

\par }{\PP Ani layagola kinihanda lalu, Tígua Hamana ibuni haru halu puwa ibunime ira dibu hangayadagoriani homelo bo derela hole pudaba, lene.


\par }{\PP \VS{10}Ani laya handala tigua Hamana haru puwa ibunime Modegai bo derela hole ira dibu hangayagoria bo derela hene. Ani biai hayagola kini ibunaga mini lone karulape bayale hene.


\par }