\NormalFont\ShortTitle{YONE}

{\MT Yone

\par }{\MTB Yonehanda Bi Mana Debene gili binigo ogo

\par }{\IMT Mbuga ogoha gilibu ngarunaga nemandi ogo

\par }{\IP Bi Mana Debene Yonenaga mbugani gilibu ngagome Yasu ibu Ngode Datagaliwabenaga Biore dahuliya andaga haabobo howa ina kamagobi hole dindini daluwa wali agali heba hene lalu gilibu nga. Yonehanda mbuga ogoni gili binigo irane ogo. Ibugua lalu, Mbuga ogoniha bi gilibu ngago tí daga lalu howa Mbirali Dabo Helenego ibulebira lo winigo ibu Ngode Datagaliwabe Igini Yasuoreda manda buwa mini mbiraore wialu halimulonaga gilibu wero, lene. Be 20.31

\par }{\IP Yonehanda Yasu pigane binigonaga te gili biai howa Yasuhanda agalime nabiagane ale bialu hayago Yone ibu mitangi bialu manane uruni biyagome Yasu ibu Ngode Datagaliwabe Iginiore ka lalu walia henego gilibu nga. Ani buwa wali agali marume Yasuhondo mini mbiraore wialu ibunaga talima piaga hene. Maru mini mbiraore nawi hearume Yasula waitigi ho hene.

\par }{\IP Be 13–17 bi gilibu ngago ogo. Yasubi ibunaga talima piagarubi ti mandagi biruwa Yasuhanda homo aribia holene tu kaware nga manda buwa ti mini bogabi helobi hongo helobi galone dewa ti lamialu berene.

\par }{\IP Yonehanda bi mana lamaro bialu gilibu ngagome Yasu minalu haru puwa godi lenegobi ibu ira bangani ba para hayagola tongolo minigobi Yasu heyu howa ibu talima piaga biaru de hendelo ha pani henegobi uruni lalu gilibu nga.

\par }{\IP Yonehanda galone mbira mo duniniore halu Ngode Datagaliwabehanda Kerisoha howa haabobo holene bame ngirago wali agali ta nabi karume Yasu ibu harigabi henene lolenebi holene gahengebi ibu haore bida manda buwa haabobo holene ogoni yu holebira.

\par }{\IP Mbuga ogoriani holene gahengegonaga mana henene ngaru mo walia hole lowa horo mbira mbira bibahendeni howa biaganego galone manda buluma̱yanaga ngaru uru. Mberedinaga lalubi ibanaga lalubi wá holenenaga lalubi nogo sibi haru haganaga lalubi pu mbira mini gerebi iranenaga lalubi gerebi lininaga lalubi gilibu nga.

\par }{\IOT Bu̱lu̱ baga buwa kuni gilibu ngago

\par }{\IO {\IOR{1.1-18}}

\par }{\IO Bi ibu Ngode Datagaliwabeore ka lenego nga
{\IOR{1.19-51}}

\par }{\IO Baboraya biaga Yonebi Yasu talima piaga pigane henegobi nga
{\IOR{2.1–12.50}}

\par }{\IO Yasuhanda biabe tara tara bialu henego nga
{\IOR{13.1–19.42}}

\par }{\IO Horo maruni Yasuhanda Yarusalemehayagi howa bialu henego nga
{\IOR{20.1-31}}

\par }{\IO Yasu homowa ibuni heyu howa ha pani haga binigo nga
{\IOR{21.1-25}}

\par }{\IO Yasu Galilini howa talima piaga kirali heagoria ha pani henego nga



\par }\ChapOne{1}{\SH Bi ibu holene tene henego ogo
\par }
{\PP \VerseOne{1}Bibahendeore nawingi Bi hene. Bi ibu Ngode Datagaliwabela hene. Bi ibu Ngode Datagaliwabeore hene.\XREF{✡}{{\XO 1:1: }{\XT{Min 8.22, 8.30, Yo 17.5, Pb 2.6, Kl 1.17, 1 Yo 1.1-2, Mo 1.2, 19.13}}}

\VS{2}Bibahendeore nawingi Bi ibu Ngode Datagaliwabela hene.\XREF{✡}{{\XO 1:2: }{\XT{Pig 1.1}}}

\VS{3}Ngode Datagaliwabe ibugua Bila haru howa bibahendeore wabiai hene. Ngode Datagaliwabehanda Bila haru ndo ibuni hangu howa mbirale mbira wa nabi hene.\XREF{✡}{{\XO 1:3: }{\XT{Yo 1.10, 1 Ko 8.6, Eb 3.9, Kl 1.16-17, Hi 1.2}}}

\VS{4}Bi ibuha holene wini. Holene ogonime wali agalinaga wá holene tene wini.\XREF{✡}{{\XO 1:4: }{\XT{Yo 5.26, 8.12, 9.5, 1 Yo 5.11}}}

\VS{5}Wá holene ogonime arumaha mo wá halu kagoni. Aruma holeneme wá holene ogoni mo yi habe nahe ka.\XREF{✡}{{\XO 1:5: }{\XT{Yo 3.19}}}


\par }{\PP \VS{6}Agali mbira Ngode Datagaliwabehanda ibilayago ibu mini Yone hene.\XREF{✡}{{\XO 1:6: }{\XT{Md 3.1, Mg 1.4, Lg 1.13-17, 1.76, 3.1-2, Yo 1.33}}}

\VS{7}Wali agali bibahendeme Ngode Datagaliwabehondo mini mbiraore wilonaga Yone ibugua wá holene walia helo Ngode Datagaliwabehanda ibu ibilene.\XREF{✡}{{\XO 1:7: }{\XT{Ab 19.4}}}

\VS{8}Ibu wá holene ndo hene. Ibugua wá holene walia hole ibini.\XREF{✡}{{\XO 1:8: }{\XT{Yo 1.20}}}

\VS{9}Wá holene heneneore ogoni dindiha daluwa ibugua wali agali bibahendeni wá haame heleda.\XREF{✡}{{\XO 1:9: }{\XT{Ais 49.6, Yo 1.4, 8.12, 1 Yo 2.8}}}


\par }{\PP \VS{10}Bi ibu wali agali heba hene. Ngode Datagaliwabehanda Bi ibula haru howa bibahende wabinigo wali agali bibahendeme ibu manda nabi hene.\XREF{✡}{{\XO 1:10: }{\XT{Yo 1.3, 17.25, Hi 1.2, 11.3}}}

\VS{11}Ibuni dindini ibiyagola ibunaga damene hearume ibu hame nale howa turu nahe hene.\XREF{✡}{{\XO 1:11: }{\XT{Lg 19.14, Ab 3.26, 13.46}}}

\VS{12}Wali agali maru hearume ibuhondo turu halu mini mbiraore wiyagola ibugua tihondo, Ngode Datagaliwabenaga waneigini tí halimu, lene.\XREF{✡}{{\XO 1:12: }{\XT{Lm 8.15, Ga 3.26, 2 Pi 1.4, 1 Yo 3.1}}}

\VS{13}Ti wali agalime waneigini taba hanagadagua taba honowa Ngode Datagaliwabenaga waneigini hene ndo. Ngode Datagaliwabe ibunime ti mo ibunaga waneigini hene.\XREF{✡}{{\XO 1:13: }{\XT{Yo 3.3-6, Ya 1.18, 1 Pi 1.23}}}


\par }{\PP \VS{14}Bi ibu agali heneneore hole dalini. Agali hole daluwa ibugua ina heba hene. Ina heba hayagola howa iname ibu mini daliga wá holene taraore heneyane hondowa handawa biaabo harima. Aba Ngode Datagaliwabe Igini mbiraore ibu dege howa ibuhondo mini daliga wá holene taraore miniyago handarima. Biamogo bia holenebi henene lolenebi ibuha to̱laihe hene.\XREF{✡}{{\XO 1:14: }{\XT{Ais 60.1-2, Md 1.16, 1.20, Lg 9.32, Yo 2.11, Lm 1.3-4, Ga 4.4, Pb 2.7, Kl 1.19, 1 Ti 3.16, Hi 2.11-16}}}


\par }{\PP \VS{15}Yonehanda ibu walia halu bi dalimu lowa lamialu lalu, I̱na tí langialu howa agali mbira i̱ nahewaha henego maha ibulebirago ogoni ibu daligaore ka larugo o íbu kagoni, lene.\XREF{✡}{{\XO 1:15: }{\XT{Md 3.11, Lg 3.16, Yo 1.27-32, 8.58, Kl 1.17}}}


\par }{\PP \VS{16}Ibuha bayale bulene to̱laihe howa ina bibahendehondo biamogo bia holene ngia tago halu ngiaabo halu ka.\XREF{✡}{{\XO 1:16: }{\XT{Yo 3.34, Eb 1.6-8, Kl 1.19, 2.9-10}}}

\VS{17}Ngode Datagaliwabehanda ibunaga mana Mosesehondo lamiyagola Mosese ibugua inahondo
Mana lo wia hene. Biamogo bia holenebi henene lolenebi Moseseha ndo Yasu Kerisoha ngago ibugua inahondo ngule dalini.\XREF{✡}{{\XO 1:17: }{\XT{Har 34.28, Man 4.44, Yo 8.32, Lm 3.24, 6.14, 10.4}}}

\VS{18}Wali agali bibahendeme Ngode Datagaliwabe de nahendene ka. Ngode Datagaliwabe Igini mbiraore ibu Ngode Datagaliwabe dege howa ibu Abala howa ibugua inahondo Ngode Datagaliwabe walia hene.\XREF{✡}{{\XO 1:18: }{\XT{Har 33.20, Md 11.27, Lg 10.22, Yo 6.46, 1 Ti 1.17, 6.16, 1 Yo 4.9, 4.12, 4.20}}}


\par }{\SH Baboraya biaga Yonehanda mana lamialu henego ogo
\par }
{\R (Madiu 3.1-12, Maga 1.1-8, Lugu 3.1-18)

\par }{\PP \VS{19}Yu agali Yarusalemeni hearume
loma binigo mo miaga agalirubi
Libai agalirubihondo lalu, Yone karia puwa ibuhondo í̠ ai kebe lalimu, lene.\XREF{✡}{{\XO 1:19: }{\XT{Yo 5.33}}}

\par }{\PP Ani layadagua tigua ibuhondo hale hayagola

\VS{20}Yonehanda mbira do nahe tiga tigaore latagi halu lalu,
Mbirali Dabo Helenego ibulebira lowinigo i̱ ndo ko, lene.\XREF{✡}{{\XO 1:20: }{\XT{Lg 3.15-16, Yo 3.28, Ab 13.25}}}


\par }{\PP \VS{21}Tigua ibuhondo lalu, Anidago í̠ aibe. Í̠ Elaya kebe, lene.\XREF{✡}{{\XO 1:21: }{\XT{Man 18.15-18, Mal 4.5, Md 11.14, 17.10-13, Yo 6.14, 7.40}}}

\par }{\PP Ibugua ladai bialu lalu, I̱ Elaya ndo ko, lene.

\par }{\PP Tigua lalu, Ngode Datagaliwabe Mana
Latagi Haga Mbirali ibulebira lowinigo ibu í̠ kebe, lene.

\par }{\PP Ibugua ladai bialu, I̱ ogoni ndo ko, lene.


\par }{\PP \VS{22}Ani layagola tigua ibuhondo lalu, Í̠ ogo ko, lalu langi. Ina dai buwa ina pudaba layaruhondo ibu agali ogo hea lalu lamuluma̱ya, lene. Í̠nime í̠ni agi lalu larilibe, lene.

\VS{23}Ani layagola Yonehanda Ngode Datagaliwabe mana latagi haga Aisaiahanda mbiwia ho winigo lalu,\XREF{✡}{{\XO 1:23: }{\XT{Ais 40.3, Md 3.3, Mg 1.3, Lg 3.4}}}

\par }{\Q I̱ dindi ko yobi wali agali nahaga ngagoria howa mbiralime olalu kago ko.

\par }{\Q Olalu howa Anduane Homogo ibilo hariga ba halu mo tiga bilimu, laruli,

\par }{\MM lalu ogonidagua lene.


\par }{\PP \VS{24}Ani layagola agali maru
Perisi agalime pu laya handala ibiyaru tigua

\VS{25}ibuhondo lalu,
Mbirali Dabo Helenego ibulebira lowini biagobi Elayabi Ngode Datagaliwabe Mana Latagi haga biagobi i̱ ndo ko larigodago í̠na baboraya biriligo irane agibe, lene.\XREF{✡}{{\XO 1:25: }{\XT{Md 21.25, Yo 1.33}}}


\par }{\PP \VS{26}Yonehanda ladai bialu lalu, I̱na ibame baboraya biruli. Mbirali tí manda nabi kamigo ibu tí kamigoha ka.

\VS{27}Ibu maha ibalu ibu ala mo bamba holebirago i̱ ko kogonigo i̱na ibunaga ge su pu hadolenebi nakarulapeore kogoni, lene.\XREF{✡}{{\XO 1:27: }{\XT{Yo 1.15, 1.30, Ab 13.25, 19.4}}}


\par }{\PP \VS{28}Tigua bi ogoni Iba Yodana ange ederayagi Bedani dindini Yonehanda baboraya bia halu henegoria lalu hene.\XREF{✡}{{\XO 1:28: }{\XT{Md 3.6, Yo 10.40}}}


\par }{\SH Yasu ibu Ngode Datagaliwabenaga Nogo Sibi Igini ka lenego ogo
\par }
{\PP \VS{29}Egerebalene Yasu ibalu hearia Yonehanda hondowa lalu, Ngode Datagaliwabenaga Nogo Sibi Igini o ibiragoni de handadaba. Ibugua wali agali bibahendeme ko biyago mo yai holebira, lene.\XREF{✡}{{\XO 1:29: }{\XT{Har 12.3, Ais 53.6-7, 53.11, Yo 1.36, Ab 8.32, 1 Ko 15.3, 1 Pi 1.19}}}

\VS{30}Agali mbira i̱ nahewaha henego ibu daligaore kago maha ibulebira larugo o ibirago, lene.\XREF{✡}{{\XO 1:30: }{\XT{Yo 1.15, 1.27}}}

\VS{31}Ibu agali ai ibulebirabe i̱bi manda nabi howa dege tí Isaraele wali agalime ibu ka manda bilimulo i̱na tí ibame baboraya bule ibiru, lene.


\par }{\PP \VS{32}Yonehanda ibu walia halu lalu, Ngode Datagaliwabe Dinini ega malibu alego hariha howa dalialu Yasuni birayago de handaru.\XREF{✡}{{\XO 1:32: }{\XT{Md 3.16, Mg 1.10, Lg 3.22}}}

\VS{33}Ani birayagoni hondowabi i̱na ibu manda nabi dege hewaria Ngode Datagaliwabehanda, Í̠na ibame baboraya bule pu, layago ibugua i̱hondo lalu, I̱ Dinini daluwa agali mbiralini birarago hondolebere. Agali ogoni ibugua Dinini ogonime baboraya bia holebira, laya.\XREF{✡}{{\XO 1:33: }{\XT{Md 3.11, Lg 3.2-3, Ab 1.5, 2.4, 19.6}}}

\VS{34}Ani bulebira layadagua heneneore biyago i̱na deme handarugo ibu Ngode Datagaliwabe Iginiore ka lalu tí langerogoni, Yonehanda lene.\XREF{✡}{{\XO 1:34: }{\XT{Md 3.17, 17.5, 27.54}}}


\par }{\SH Yasuhanda talima piaga mariali pigane dabenego ogo
\par }
{\PP \VS{35}Egerebalene Yonebi ibunaga talima piaga kiralibi ti hearia

\VS{36}Yasu piyaria Yonehanda de hendene. De hondowa lalu, Ngode Datagaliwabenaga Nogo Sibi Igini o poragoni de handadaba, lene.\XREF{✡}{{\XO 1:36: }{\XT{Yo 1.29}}}


\par }{\PP \VS{37}Ani layago hale howa ibunaga talima piaga kira biago labome Yasu piyadagua talima pene.

\VS{38}Yasu ibu beregedalu de handa dai bialu hearia libu ibu talima ibiyago hondowa libuhondo lalu, Libu agi mo eberabibe, lene.

\par }{\PP Ani layagola libugua ibuhondo, Labai, í̠ ani harilibe, lene. Labai inanaga bi lalu, Lawai haga.


\par }{\PP \VS{39}Ani layagola Yasuhanda lalu, De hondole maibidaba, lene. Alendoreha ani lene. Ani layagola libu Yasu heba puwa ibu harayago de handalu Yasu heba ho hai hene.


\par }{\PP \VS{40}Agali kira Yonenaga bi hale halu Yasu talima piyago agali mendego mini Anduru ibu Saimono Pida hamene hene.\XREF{✡}{{\XO 1:40: }{\XT{Md 4.18-20}}}

\VS{41}Anduru ibugua abaleore ibu hamene Saimono hondo pene. Puwa ibuhondo lalu,
Mbirali Dabo Helenego ibulebira lowinigo biago handa walia hariba, lene. Mbirali Dabo Helenego mini mende Keriso.\XREF{✡}{{\XO 1:41: }{\XT{1 Sml 2.10, Iba 2.2, Yo 4.25}}}

\VS{42}Ani lowa ibu hamene Saimono Yasu hearia haru ibini. Ibiyagola Yasuhanda ibu de handalu lalu, Í̠ Yone igini Saimono kegoni. Í̠ mini Sibasa holebere, lene. Sibasa bi mende lalu Pida. Pida inanaga bi lalu, Ege To̱le̱.\XREF{✡}{{\XO 1:42: }{\XT{Md 16.18, Mg 3.16}}}


\par }{\SH Yasuhanda Pilibi Nadanelela dabenego ogo
\par }
{\PP \VS{43}Egerebalene Yasu ibu Galili dindi pole manda bini. Pilibi hearia hondowa ibuhondo lalu, I̱ talima íbu, lene.\XREF{✡}{{\XO 1:43: }{\XT{Md 8.22, Mg 2.14}}}

\VS{44}Pilibi ibunaga dindi Bedesaida wini. Anduru Pida libubi dindi ogoniali dege hene.

\VS{45}Pilibi ibugua Nadanele handa walia howa ibuhondo lalu, Mosese heneyangi ibugua
Mana lowinigo gilibu ngarumebi Ngode Datagaliwabe mana
latagi haga bamba henerumebi mbirali ibulebira lalu mbiwia ho wini gilibu wiagoni ibu hearia iname handa walia harima. Ibu Nasareteali Yosebe igini Yasuya, lene.\XREF{✡}{{\XO 1:45: }{\XT{Pig 3.15, 49.10, Man 18.18, Ais 7.14, 9.6, Yar 23.5, Ese 34.23, Seg 6.12, Md 2.23}}}


\par }{\PP \VS{46}Ani layagola Nadanelehanda ibuhondo lalu, Nasareteni howa mbirali bayale mbira ibabehebe, lene.\XREF{✡}{{\XO 1:46: }{\XT{Yo 7.41, 7.52}}}

\par }{\PP Ani layagola Pilibihanda ibuhondo lalu, De hondole mbaibu, lene.


\par }{\PP \VS{47}Yasuhanda Nadanele ibalu hearia de hondowa lalu, Isaraeleali tigabi ibunaga bu miniha mo hondo holene mbira nawi o ibiragoni de handadaba, lene.\XREF{✡}{{\XO 1:47: }{\XT{Iba 32.2, Yo 8.39, Lm 2.28, 9.6}}}


\par }{\PP \VS{48}Ani layagola Nadanele ibugua Yasuhondo lalu, Í̠na i̱ agua manda biribe, lene.

\par }{\PP Ani layagola Yasuhanda ibuhondo ladai bialu lalu, Pilibihanda í̠hondo bi layago naleaha í̠ poge heago teneha beregoni handaru, lene.


\par }{\PP \VS{49}Ani layagola Nadanelehanda ibuhondo lalu, Lawai haga í̠ Ngode Datagaliwabe Iginiore Isaraele wali agalinaga Handame Haga Kini kegoni, lene.\XREF{✡}{{\XO 1:49: }{\XT{Md 14.33, 16.16, 27.42, Mg 3.11, Yo 12.13}}}


\par }{\PP \VS{50}Ani layagola Yasuhanda ibuhondo lalu, Í̠ poge heago teneha beregoni handaru larugo hale howa i̱hondo mini mbiraore wiribe. Hongo emene ogonigo mani hongo timbuniore de hondolebere, lene.

\VS{51}Ani lowa ibugua tihondo lalu, Heneneore larogo. Maha dahuliya andaga panga dugua ho ngagola Agali Hole Ibiyago kagoria Ngode Datagaliwabenaga dahuliyalirume iri dali bialu karia de hondoleberami, lene.\XREF{✡}{{\XO 1:51: }{\XT{Pig 28.12, Md 4.11, Lg 2.9, 2.13}}}




\par }\Chap{2}{\SH Kaina tanoni wali dabu binigo ogo
\par }
{\PP \VerseOne{1}Horo kiru peha tebonengi Galiliha tano mbira mini Kaina ogoriani agali mbirame wali mbira dabu biyagoria Yasu ai̱ya ibu hondo pene.

\VS{2}Yasubi ibunaga talima piagarubi, Ibalimu, lalu lawia hayagola tibi hondo pene.

\VS{3}Ti íbu ngoai ho biruwa
waini iba bibahende nai hene. Nai hayiyagola Yasu ai̱yahanda ibuhondo lalu, Waini iba nabereda, lene.


\par }{\PP \VS{4}Ani layagola Yasuhanda ibuhondo lalu, Ai̱ya-o ogoni í̠naga biabe ndo. I̱naga biabego í̠na howa i̱hondo ogo bia lolene nawi. I̱naga biabe bulene tu nahego, lene.\XREF{✡}{{\XO 2:4: }{\XT{Md 12.48, Yo 7.6, 7.30, 8.20}}}


\par }{\PP \VS{5}Ani layagola ibu ai̱yahanda biabe biaga agali hearuhondo lalu, Yasuhanda bidaba laradagua bilimu, lene.


\par }{\PP \VS{6}Iba be timbuni ege to̱le̱me wabini waragaria wini. Yu wali agalime iba be uruniha howa iba hambialu tinaga ilili biagane mana winidagua wayawaya biaga hene. Iba be uruni homane mbirago mbagaya be nguira aleme hambu to̱labehe wini.\XREF{✡}{{\XO 2:6: }{\XT{Mg 7.3-4}}}

\VS{7}Yasuhanda tihondo lalu, Iba be uruniha iba hambu to̱lai hadaba, lene. Ani layagola tigua iba be bibahende hambu to̱lai hene.

\VS{8}Ani biyagola Yasuhanda tihondo lalu, Iba uruni be emeneha odo yoroma buwa iba nelo mo tale bialu haru haga agali kagoria yalu pudaba, lene. Ani layadagua iba be emeneha odo yoroma bu berelayaru yalu pene.

\VS{9}Yalu puwa tomo nelo mo tale bialu haru haga agali biagohondo miyagola ibugua na handalu hearia waini ibayagola agoha tawebe toba hene. Biabe biaga agali iba odo yoroma bu yalu ibiyaru ti manda bu hene. Ani hearia ibugua agali wali dabu biaga biago olowa

\VS{10}ibuhondo lalu, Wali agali tomo nami̱ya ibalimu lene íbu bedarume waini iba bayalego ala nelo muwa haruore no bidagola nde waini iba ta nabi bedago nelo tale bu miraligo. Í̠na ani ndo waini iba bayalego wu doho haabo howa áyu ogoni yalu ibirida, lene.


\par }{\PP \VS{11}Yasuhanda agalime nabiagane aleru dewaore binigo mbira pigane Galiliha tano mbira mini Kainani howa ogoni bini. Bialu howa ibunaga hongo taraore holene winigobi walia hene. Ani walia hayagola ibunaga talima piaga biarume ibuhondo mini mbiraore wini.\XREF{✡}{{\XO 2:11: }{\XT{Lg 9.32, Yo 1.14, 4.54, 11.40}}}


\par }{\PP \VS{12}Yasuhanda anidagua bialu ibunibi ibu ai̱ya hamenerubi ibunaga talima piaga biarubi ti Kabaniama puwa horo maru dauru agima ho hene.\XREF{✡}{{\XO 2:12: }{\XT{Md 4.13}}}


\par }{\SH Yasuhanda Anduane Homogonaga andaha puwa binigo ogo
\par }
{\R (Madiu 21.12-13, Maga 11.15-17, Lugu 19.45-46)

\par }{\PP \VS{13}Yu wali agali ti
Bolangua Halu Penegonaga Horo mitangi bialu tomo nolene tu kaware wiagola Yasu ibu Yarusaleme pole dindi dindi pialu anda pene.\XREF{✡}{{\XO 2:13: }{\XT{Har 12.1-27, Yo 6.4, 11.55}}}

\VS{14}Anda pialu hearia Anduane Homogonaga andaha nogo bulumagabi sibibi egabi agalime yolo mialu biyinaya bialu hearia handa walia hene. Muni mo ariari biagamebi bialu berearia handa walia hene.

\VS{15}Handa walia howa ibugua tandaga biaga tibu mbira pume wabini. Ani wabuwa agali biarubi nogo sibibi bulumagabi bibahende Anduane Homogonaga andaha howa bama pialu tagira bo ba tagi hai hene. Muni mo ariari biaga berearunaga muni be heba dagiani wiaruni mo haealo baga bu wahalu muni wiagane dagia wiaru mo beregedai hene.

\VS{16}Mo beregedai howa ega biyinaya biaga agali hearuhondo lalu, Uruni bibahende yalu tagira pudaba. Ogo i̱ Abanaga anda mo magedi hama helolene nawi, lene.\XREF{✡}{{\XO 2:16: }{\XT{Lg 2.49}}} 
\VS{17}Ani layagola ibunaga talima piaga biarume Anduane Homogonaga
mbugani lo wiago ogo, Í̠naga anda bayale haabo helo i̱na hame timbuni lalu kogome i̱naga bu habaneha ira daradagua biragola haruli, gilibu wiaria hendenego mitangi bini.\XREF{✡}{{\XO 2:17: }{\XT{Iba 69.9}}}


\par }{\PP \VS{18}Yasuhanda ani bo ba tagi hayagola Yu wali agali haru haga hearume ibuhondo lalu, Í̠na o birigonidagua bulene hongo ngo lalu inahondo agalime nabiagane ale mbira agi walia holeberebe, lene.\XREF{✡}{{\XO 2:18: }{\XT{Md 12.38, 21.23, Yo 6.30}}}


\par }{\PP \VS{19}Yasuhanda tihondo ladai bialu lalu, Anduane Homogonaga anda o kagoni gialo waharimiyagua i̱na horo tebiru hanguni bia dai bulebero, lene.\XREF{✡}{{\XO 2:19: }{\XT{Md 26.61, 27.40, Mg 14.58, 15.29, Ab 6.14}}}


\par }{\PP \VS{20}Ani layagola tigua lalu, I̱na horo tebiru hanguni bia dai bulebero laribe be. Iname Anduane Homogonaga anda ogoni bialu hemaria mali pira mariani waragaria (46) penego agua, lene.


\par }{\PP \VS{21}Yasuhanda Anduane Homogonaga anda layago ibuninaga tingini mitangi bialu lene.\XREF{✡}{{\XO 2:21: }{\XT{2 Ko 6.16, Kl 2.9, 2 Pi 1.14}}}

\VS{22}Ibu homalu heyu heangi ibunaga talima piaga biarume ibugua bi ogoni layago manda bini. Manda buwa Anduane Homogonaga mbugani bi lo ngagobi Yasuhanda bi laga biyagobi heneneore layada manda bini.\XREF{✡}{{\XO 2:22: }{\XT{Lg 24.6-8, Yo 12.16, 14.26}}}


\par }{\SH Yasuhanda wali agali bibahendenaga mini manda biai kago ogo
\par }
{\PP \VS{23}Yarusalemeni Yu wali agalime
Bolangua Halu Penegonaga Horo tomo nole ngoai hayangi Yasuhanda agalime nabiagane aleru walia hayago hondowa wali agali dewame ibuhondo mini mbiraore wini.\XREF{✡}{{\XO 2:23: }{\XT{Yo 2.11, 7.31}}}

\VS{24}Ani wiyagolabi Yasu ibugua ti bibahendenaga bu miniha wiago hondowa tihondo mini mbiraore nawi hene.

\VS{25}Yasuhanda wali agali bibahendenaga bu miniha wiago ibu manda biai ho henego mbiralime ibuhondo agali abogo ogobi ka lowa ibu lamulene irane nawini.\XREF{✡}{{\XO 2:25: }{\XT{Md 9.4, Mg 2.8, Yo 6.64, Ab 1.24, Mo 2.23}}}




\par }\Chap{3}{\SH Yasu Nigodimusila te lenego ogo
\par }
{\PP \VerseOne{1}Perisi aria agali mbira Yu wali agali haru haga henego ibu mini Nigodimusi hene.\XREF{✡}{{\XO 3:1: }{\XT{Yo 7.50, 19.39}}}

\VS{2}Ibugua mbiraga mbirungi Yasu hearia ibuwa ibuhondo lalu, Í̠ lawai hagaore Ngode Datagaliwabehanda pu lenego íbu ke lo manda bu kama. Mbiralime Ngode Datagaliwabela haru ndo ibuni hangu howa agalime nabiagane aleru í̠na walia haga biriligodagua bibe naheore ka, lene.\XREF{✡}{{\XO 3:2: }{\XT{Md 22.16, Yo 9.16, 9.33, Ab 2.22, 10.38}}}


\par }{\PP \VS{3}Ani layagola Yasuhanda ladai bialu lalu, I̱na í̠hondo heneneore laro. Mbirali ibu halu mende nataba hene kayagua ibu Ngode Datagaliwabehanda Handame Ho Kagoria nahondolebiraore, lene.\XREF{✡}{{\XO 3:3: }{\XT{Md 18.3, Ga 6.15, Ta 3.5, Ya 1.18, 1 Pi 1.23, 1 Yo 3.9}}}


\par }{\PP \VS{4}Ani layagola Nigodimusi ibugua Yasuhondo lalu, Agali wahego lone halu mende agua taba hanabehebe. Ibugua ibu ai̱ya tombeha anda puwa halu mende taba hanabehebe, lene.


\par }{\PP \VS{5}Ibugua ani layagola Yasuhanda ladai bialu lalu, I̱na í̠hondo heneneore larogo mbirali ibu ibamebi Ngode Datagaliwabe Dininimebi halu mende nataba hene kayagua ogoni ibu Ngode Datagaliwabehanda Handame Ho Kagoria pobe nahe ka.\XREF{✡}{{\XO 3:5: }{\XT{Ese 36.25-27, Mg 16.16, Ab 2.38, Ta 3.5}}}

\VS{6}Tinginime taba hanagago tingini dege haga. Ngode Datagaliwabe Dinini ibugua taba hanagago dinini haga.\XREF{✡}{{\XO 3:6: }{\XT{Iba 51.5, Yo 1.13}}}

\VS{7}I̱na í̠ halu mende taba honolene nga larugonaga í̠ mogo nalabe.

\VS{8}Puyabu pu larane hale hariligo agoha howa pu lo yalu ibalu agohayagi pu lo yu porabe í̠ manda nabi ke. Ngode Datagaliwabe Dinini ibugua holene gahenge ngulene ogonibi nga, lene.\XREF{✡}{{\XO 3:8: }{\XT{Aga 11.5, 1 Ko 2.11}}}


\par }{\PP \VS{9}Ani layagola Nigodimusi ibugua ladai bialu lalu, Mana o larigonaga agua bialu bulebirabe, lene.


\par }{\PP \VS{10}Ani layagola Yasuhanda ladai bialu, Isaraele wali agali lawai haga gibi í̠ kego howa mana ogoni manda nabi kebe.

\VS{11}I̱na í̠hondo heneneore laro. Iname mbirale manda biai howabi handai howabi nde maru lameramaligo áyu iname tíhondo bi mana ogoninaga langeramagola tígua yu tiga nabi haabo kami.\XREF{✡}{{\XO 3:11: }{\XT{Md 11.27, Yo 3.32, 7.16, 8.26}}}

\VS{12}I̱na dindi tawe manda bidamigo langirugola yu tiga nabi kamigoria dahuliya andaga tawe langerogola agua yu tiga buleberamibe.\XREF{✡}{{\XO 3:12: }{\XT{Lg 22.67}}}

\VS{13}Mbirali dindini howa dahuliya andaga iraga halu pu nabigo Agali Hole Ibiyago ibu dege dahuliya andagaha howa daliya, lene.\XREF{✡}{{\XO 3:13: }{\XT{Min 30.4, Yo 3.6, 6.33, 6.38, Ab 2.34, Lm 10.6, 1 Ko 15.47, Eb 4.9-10}}}


\par }{\PP \VS{14}Mosesehanda dindi ko wali agali nahaga wiagoriani howa puya ege to̱le̱ ale mini boronosime wabinigo irani ba para howa yaraga hayadagua Agali Hole Ibiyago ani yaraga holene wulebira.\XREF{✡}{{\XO 3:14: }{\XT{Dag 21.9, Yo 8.28, 12.32}}}

\VS{15}Ibuhondo mini mbiraore wiragome haabobo holene yilo ani bulebira.\XREF{✡}{{\XO 3:15: }{\XT{Yo 3.36, 6.47, 20.31}}}

\VS{16}Ngode Datagaliwabehanda wali agali bibahende gubalini timbuniore howa ibu Igini mbira hangu henego ngini. Ibuhondo mini mbiraorewi karu ti dinini koha nape haabobo holene yu holebira.\XREF{✡}{{\XO 3:16: }{\XT{Yo 3.36, 10.28, Lm 5.8, 8.32, 1 Yo 4.9-10}}}

\VS{17}Ngode Datagaliwabehanda ibu Igini wali agali dindi bibahendeni karu tinaga daba ki biaga helo ndo ibilene. Ibu wali agali bibahende pele miaga helo ibilene.\XREF{✡}{{\XO 3:17: }{\XT{Lg 19.10, Yo 5.22, 5.45, 12.47, Ab 17.31, 1 Yo 4.14}}}


\par }{\PP \VS{18}Ngode Datagaliwabehanda ibu Iginihondo mini mbiraorewi karu daba ki nabulebira. Mini mbiraore nawi karume biyagonaga daba ki bini kago irane tigua Ngode Datagaliwabe Igini mbira hangu kagonaga mini yu tiga nabiyagome ani bini.\XREF{✡}{{\XO 3:18: }{\XT{Yo 3.36, 5.24, 6.40, 6.47, 20.31}}}

\VS{19}Daba ki bulene ngago irane ogo. Wá holene ibu wali agali dindini hearia ibiyagola mana ko biaga hearume arumaha hole hame lowa wá holene hame nale hene.\XREF{✡}{{\XO 3:19: }{\XT{Yo 1.4-5, 1.8-12, 8.12}}}

\VS{20}Mana ko biaga karume wá holenehondo handabe manga howa wá holeneme tinaga ko biyago walia holilono wá holene kagoria naibaga.\XREF{✡}{{\XO 3:20: }{\XT{Yob 24.13-17, Eb 5.11-13}}}

\VS{21}Mana henene biaga karu tigua biagago Ngode Datagaliwabenaga hongome biaga lalu wá holeneme walia helo lowa ti wá holenehayagi íbu haga, Yasuhanda lene.


\par }{\SH Yonehanda Yasu ibu daliga holene nga lenego ogo
\par }
{\PP \VS{22}Ani lalu bialu Yasubi ibunaga talima piaga biarubi Yudia pu howa dindi ogoriani wali agali maru baboraya bini.\XREF{✡}{{\XO 3:22: }{\XT{Yo 4.1-2}}}

\VS{23}Yonehanda Salimi dindi kaware ngelowa Aenononi iba dewa bereagoria baboraya bialu hene. Wali agalime ibu hearia ibugu biyagola ibugua baboraya bigi bini.

\VS{24}Yone ibu garabaya nape heangi ani bialu hene.\XREF{✡}{{\XO 3:24: }{\XT{Md 4.12, 14.3, Mg 6.17, Lg 3.19-20}}}


\par }{\PP \VS{25}Mbirungi Yonenaga talima piaga biarume Yu agali mbira heago heba wayawaya biagane mananaga te lowa lai lene.

\VS{26}Lai lalu bialu Yone hearia ibuwa ibuhondo lalu, Lawai haga-o agali mbira í̠ heba iba Yodana ange ederayagi hebigola iname agali eberegoni aibe larimagola í̠na ibu ogo ka lalu langirigo agali o biagonime áyu wali agali baboraya bialu ka. Ani biragola wali agali bibahendeme ibu karia hangu pialu ka, lene.\XREF{✡}{{\XO 3:26: }{\XT{Yo 1.26-34}}}


\par }{\PP \VS{27}Ani layagola Yonehanda ladai bialu lalu, Ngode Datagaliwabehanda mbiralihondo mbirale mbira namiyagua nde mbirali ogoni ibu mbirale nayi holebira.\XREF{✡}{{\XO 3:27: }{\XT{Yo 19.11, 1 Ko 4.7, Hi 5.4, Ya 1.17}}}

\VS{28}I̱na bi ala larugo tí hale harimi.
Mbirali Dabo Helenego ibulebira lowinigo i̱ ndo ko. Ngode Datagaliwabehanda i̱ ala bamba halu pu lenego íbu ko larugoni.\XREF{✡}{{\XO 3:28: }{\XT{Mal 3.1, Md 11.10, Mg 1.2, Lg 1.17, Yo 1.20, 1.23, 1.27}}}

\VS{29}Agali mbirame wali mbira dabu biragola nde wali ogoni ibu one biraga. Agali wali dabu biagagome bi larago hale howa ibunaga nenege igiri yango mende kagome kaware ibu heba howa turu timbuni haga. Ani biagadagua i̱naga turu holene to̱lai harago i̱ turu timbuni ho ko.\XREF{✡}{{\XO 3:29: }{\XT{Md 9.15}}}

\VS{30}Ibu daligaore holene ngago ani hela. I̱ dindihaore nira holebero, lene.


\par }{\SH Daliga howa ibiyago ibu daligaore ka, lenego ogo
\par }
{\PP \VS{31}Mbirali daliga howa ibiyago ibu maru ale ndo ibu timbuniore ka. Dindini hene kago ibu dindiali ka. Ibugua bi larago lalu dindi tawe hangu laga ka. Mbirali dahuliya andaga howa ibiyago ibu daliga gibiore ka.\XREF{✡}{{\XO 3:31: }{\XT{Md 28.18, Yo 8.23, Lm 9.5, 1 Ko 15.47, Eb 1.21, Pb 2.9, 1 Yo 4.5-6}}}

\VS{32}Ibugua handayagobi hale hayagobi wali agalihondo lamialu kagola tigua yu tiga nabi ka.\XREF{✡}{{\XO 3:32: }{\XT{Yo 3.11, 8.26, 15.15}}}

\VS{33}Yu tiga bidagome Ngode Datagaliwabe henene ka lalu walia ka.\XREF{✡}{{\XO 3:33: }{\XT{Lm 3.4, 1 Yo 5.10}}}

\VS{34}Ngode Datagaliwabehanda mbirali ibilayagohondo ibu Dinini to̱lai helo miagago o biago ibugua Ngode Datagaliwabenaga biore laga ka.\XREF{✡}{{\XO 3:34: }{\XT{Ais 42.1, Yo 1.16, 7.16}}}

\VS{35}Abahanda ibu Igini gubalini timbuniore howa mbirale bibahende ibuhondo miai hene.\XREF{✡}{{\XO 3:35: }{\XT{Md 11.27, Lg 10.22, Yo 5.20, 10.17, Hi 2.8}}}

\VS{36}Igini ogonihondo mini mbiraore wu kagome haabobo holene yu ka. Igini ogonime bi larago hale nahe donge ho kagome haabobo holene nayulebiraore. Ngode Datagaliwabenaga lembo holene ibuha wiaabo holebira, lene.\XREF{✡}{{\XO 3:36: }{\XT{Lg 3.7, Yo 1.12, 3.16-18, 6.47, Lm 1.17, 1 Yo 5.10-12}}}




\par }\Chap{4}{\SH Yasu Samaria walila te lenego ogo
\par }
{\PP \VerseOne{1}Yonehanda wali agali baboraya biyaru emene lowa Yasuhanda dewaore bialu ka, lalu marume layane
Perisi agalirume hale hene.\XREF{✡}{{\XO 4:1: }{\XT{Yo 3.22, 3.26}}}

\VS{2}Yasu ibunime mbirali baboraya nabi ibunaga talima piagarume dege ani bini.

\VS{3}Ogonidagua layago hale howa Yasu ibu Yudia wahalu Galili dai bini.

\VS{4}Galili pole Samariani pialu polene wini.


\par }{\PP \VS{5}Ani pialu Samariaha Saiga tano anda pene. Tano ogoni bamba Yagabahanda Yosebehondo dindi tu wa minigo ogoriani kaware wini.

\VS{6}Dindi ogoriani pialu howa horombe hanuni hayagola Yasu ibu bamba Yagabahanda iba hambiagane uli wene wiagoria pialu ibunaga ge hi howa ogoriani ha̱lo berene.\XREF{✡}{{\XO 4:6: }{\XT{Pig 33.19, Yos 24.32}}}


\par }{\PP \VS{7}Ani berearia Samaria wali mbira iba hambule ibiyagola Yasuhanda ibuhondo lalu, Iba noliya hambu ngi, lene. 
\VS{8}Ibunaga talima piaga biaru ti tanoha tomo mo piyagola ibu berene.


\par }{\PP \VS{9}Ani layagola Samaria wali biagome ladai bialu lalu, Í̠ Yu agali ndobe. I̱ Samaria wali bedogo iba noliya hambu ngi larigo agibe, lene. Yu wali agalime Samaria wali agali heba mandagi nahaga hene.\XREF{✡}{{\XO 4:9: }{\XT{2 Kin 17.24, Esr 4.1-5, 9.1–10.44, Neh 4.1-2, Lg 9.52-53, Ab 10.28}}}


\par }{\PP \VS{10}Ani layagola Yasuhanda ibuhondo ladai bialu lalu, Ngode Datagaliwabehanda ngiagagobi agali í̠hondo iba noliya hambu ngi lalu kagonibi manda bidele nde í̠na ibuhondo iba ngi ledele. Ani ledele nde ibugua iba haabo holene ngiaganego ngidale, lene.\XREF{✡}{{\XO 4:10: }{\XT{Ais 12.3, Yar 2.13, Seg 13.1, 14.8, Yo 4.26}}}


\par }{\PP \VS{11}Ani layagola wali biagome ibuhondo lalu, Agali-o í̠ iba hambiagane be nayi kego iba ogo uli unuraha bedago haabo holene iba agoha hambuleberebe.\XREF{✡}{{\XO 4:11: }{\XT{Yo 7.37-38, Mo 21.6}}}

\VS{12}Iba hambiagane uli ogoni bamba ina mamali Yagabahanda ina ngini. Ibunibi ibu iginirubi ibunaga nogo sibirubi ti iba uli ogoniha bedago naga hene. Ibu agali timbuni henego í̠ ibu ale ndo agali daligaore kebe, lene.\XREF{✡}{{\XO 4:12: }{\XT{Yo 8.53}}}


\par }{\PP \VS{13}Yasuhanda ladai bialu lalu, Wali agali iba uli ogoha bedago narago lone noa holebira.

\VS{14}Mbirali iba i̱na miagane yidogo narago ibu lone noa naholebira. I̱naga iba ibuha duguaho wiaabo haragola ibu iba noa nahe howa haabobo holene yulebira, lene.\XREF{✡}{{\XO 4:14: }{\XT{Yo 6.35, 6.58, 7.38}}}


\par }{\PP \VS{15}Ani layagola wali biagome Yasuhondo lalu, Agali-o i̱ iba lone noa naholiyabi iba uli ogoha lone hambu dai nabuliyabi iba ogoni ngi, lene.


\par }{\PP \VS{16}Yasuhanda ibuhondo lalu, Í̠ agalini damu puwa libu haru ogoria dai bilibu, lene.


\par }{\PP \VS{17}Wali biagome ladai bialu, I̱ agalini nahe, lene.

\par }{\PP Yasuhanda ladai bialu lalu, I̱ agalini nahe larigo tiga tiga langiri.

\VS{18}Í̠ agali duria pirigo mbira áyu pu bedegonibi í̠ agaliniore ndola bedego heneneore langiri, lene.


\par }{\PP \VS{19}Ani layagola wali biagome ibuhondo lalu, Agali-o í̠ Ngode Datagaliwabe mana
latagi hagaoredane hendedo.\XREF{✡}{{\XO 4:19: }{\XT{Lg 7.16, Yo 6.14, 7.40, 9.17, 1 Ko 14.24-25}}}

\VS{20}Ina mamalime hari ogoria howa Ngode Datagaliwabe mitangi bialu lotu laga henego. Áyu tí Yu wali agalime Yarusalemeni howa hangu Ngode Datagaliwabe mitangi bialu lotu lolene nga laramili, lene.\XREF{✡}{{\XO 4:20: }{\XT{Man 12.5, 12.11-14, 1 Kin 9.3, Iba 122.1-5}}}


\par }{\PP \VS{21}Yasuhanda ibuhondo lalu, Wali-o bi mbira larogo manda bialu yu tiga bibe. Emene howa wali agalime hari ogoriani howabi Yarusalemeni howabi Aba Ngode Datagaliwabe mitangi bialu lotu nalolebira.\XREF{✡}{{\XO 4:21: }{\XT{Mal 1.11, 1 Ti 2.8}}}

\VS{22}Tí Samaria wali agalime mbirali ai mitangi bialu lotu laramiligo tí manda naberamili. Ina Yu wali agalime Ngode Datagaliwabe kago manda buwa ibu mitangi bialu lotu laramaligo irane pele mulene Yualiha howa ibaga.\XREF{✡}{{\XO 4:22: }{\XT{2 Kin 17.29-41, Ais 2.3, Lg 24.47, Lm 9.4-5}}}

\VS{23}Wali agalime Ngode Datagaliwabe Dinininaga hongome Aba henene ka lalu ibugua hame ledadagua tigua ibu mini yaraga holebira. Nde ani bulene tu áyu haragoni.\XREF{✡}{{\XO 4:23: }{\XT{Yo 1.17, Pb 3.3}}}

\VS{24}Ngode Datagaliwabe ibuni Dinini kago wali agalime Ngode Datagaliwabe mini yaraga holene nga manda biyagua nde tigua ibu Dinininaga hongome Ngode Datagaliwabe henene kagobi ibu mitangi bialu lotu lolene nga, lene.\XREF{✡}{{\XO 4:24: }{\XT{Lm 12.1, 1 Ko 3.17, Pb 3.3}}}


\par }{\PP \VS{25}Ani layagola wali biagome ibuhondo lalu,
Mbirali Dabo Helenego ibulebira lowinigo ibiragola ibugua galone bibahende ngago langiai holebiralo manda bido, lene.\XREF{✡}{{\XO 4:25: }{\XT{Yo 1.41}}}


\par }{\PP \VS{26}Yasuhanda ladai bialu lalu, Áyu í̠ heba te lalu kagoni i̱ ogoni kogoni, lene.\XREF{✡}{{\XO 4:26: }{\XT{Md 26.63-64, Mg 14.61-62, Yo 9.37}}}


\par }{\PP \VS{27}Bi ogoni lalu heaore ibunaga talima piaga biaru dai bialu hearia Yasu ibu wali heba te lalu heago hondowa ti mogo lo hendene. Mogo lowa tigua wali biagohondo, Í̠ agi mo ibiribe, lolenebi Yasuhondo, Í̠ wali heba te lalu kego agibe, lolenebi ogoni latagi nahe hene.


\par }{\PP \VS{28}Wali biagome ibunaga iba be o biagoriani ngelalu tanoha dai buwa wali agali hearuhondo lalu,

\VS{29}Agali mbira kago ibugua i̱na biniru bibahende langiai hayago ibu Mbirali Dabo Helenego ibulebira lowinigo mbauleyago hondo ma, lene.

\VS{30}Ani layagola tigua tano biagoha howa Yasu hondole ibini.


\par }{\PP \VS{31}Wali biago peaha talima piaga biarume Yasuhondo lalu, Lawai haga-o tomo na, lene.


\par }{\PP \VS{32}Ibugua ladai bialu, I̱ tomo nolene ngogo tí manda nabi kami, lene.


\par }{\PP \VS{33}Ani layagola talima piaga biarume tini degedege lagalaga bialu lalu, Ibunaga tomo mbiralime yu íbu miyadago aiwadabe, lene.


\par }{\PP \VS{34}Yasu ibugua tihondo lalu, Mbirali i̱ pu layago ibugua bibe layadagua bulenebi biabe buliya ngiyago bu maro biai holenebi i̱naga tomo ogoni, lene.\XREF{✡}{{\XO 4:34: }{\XT{Yo 6.38, 17.4, 19.30}}}

\VS{35}Ibugua lalu, Tígua, Ege maria howa widi lini gandu lolene tu holebira, laramiligo i̱na tíhondo au laro. Áyu mabu bayuwa handawa bidaba. Widi lini bogabidago gandu lolene tu hayada, lene.\XREF{✡}{{\XO 4:35: }{\XT{Md 9.37, Lg 10.2, Mo 14.15}}}

\VS{36}Mbirali áyu widi gandu lalu kago ibu yolo mialu haabobo holenaga gandu lalu ka. Anigo mbirali egene polalu kagobi mendeali gandu lalu kagobi libu mandagi howa turu holebira.\XREF{✡}{{\XO 4:36: }{\XT{Iba 126.5-6, Dan 12.3}}}

\VS{37}Bi henene mbira laganego ogo, Mbiralime egene polaga mendealime gandu laga.

\VS{38}Tígua egene polene ndo wiagoria i̱na tíhondo gandu lole pudaba laro. Maru ti biabe bu wiagoha tí karulo harimi, lene.


\par }{\PP \VS{39}Wali biagome, I̱na bibahende biniru damene langiai haya, layago hale howa Samaria wali agali dewame Yasuhondo mini mbiraore wini.

\VS{40}Tigua Yasu hearia ibuwa ibuhondo lalu, Í̠ ina hebaore hami̱ya hame ledama, layagola Yasu ibu ti heba horo kiru hene.


\par }{\PP \VS{41}Wali agali dewaoreme Yasuhanda bi layago hale howa ibuhondo mini mbiraore wini.

\VS{42}Ani wuwa tigua wali biagohondo lalu, Í̠na bi larigo dege hale howa ndo ibuninaga bi layago hale harimagome ibuhondo mini mbiraore wu kama. Ibu wali agali bibahendenaga Pele Miagaore ka mandabu kama, lene.\XREF{✡}{{\XO 4:42: }{\XT{Yo 17.8, 1 Yo 4.14}}}


\par }{\SH Gabumane agali heagonaga igini Yasuhanda mo dabi henego ogo
\par }
{\PP \VS{43}Yasu ibu horo kiru Samaria wali agali heba halu Galili pene.\XREF{✡}{{\XO 4:43: }{\XT{Yo 4.40}}}

\VS{44}Ala Yasuhanda lalu, Ngode Datagaliwabe mana
latagi haga agaligo ibu damene ibuni daluni karume ibu mitangi nabiaga ka, lene.\XREF{✡}{{\XO 4:44: }{\XT{Md 13.57, Mg 6.4, Lg 4.24}}}

\VS{45}Yasu ibu Galilini anda pialu hearia wali agali hearume turu howa íbu ngoai hene. Irane ala
Bolangua Halu Penegonaga horo timbuni tagira ibiyangi wali agali urunime lotu lolebi tomo nolebi Yarusaleme puwa Yasuhanda biyago bibahende ti de handai henegonaga turu ho hene.\XREF{✡}{{\XO 4:45: }{\XT{Yo 2.23}}}


\par }{\PP \VS{46}Ala Yasuhanda Galiliha tano mbira mini Kainani howa iba mo
waini iba hayagoha ibu lone pene. Dindi ogoriani gabumane agali mbira heago ibu igini Kabaniama tanoni warago bo wini.\XREF{✡}{{\XO 4:46: }{\XT{Yo 2.1-11}}}

\VS{47}Ibugua Yasu Yudia howa Galilini íbu ka layago hale howa Yasu hearia ibini. Ibuwa ibugua Yasuhondo lalu, I̱ igini áyu ogoni tongolo mibeheore ngago ibu nahome dabi helo Kabaniama mba, lene.\XREF{✡}{{\XO 4:47: }{\XT{Md 8.5-6, Lg 7.1-10}}}


\par }{\PP \VS{48}Yasuhanda ibuhondo lalu, Tígua agalime nabiagane alebi nahendene alebi nahende howa i̱hondo mini mbiraore nawuleberami, lene.\XREF{✡}{{\XO 4:48: }{\XT{Yo 2.18, 20.29, 1 Ko 1.22}}}


\par }{\PP \VS{49}Gabumane agali biagome ibuhondo lalu, Agali-o i̱ igini homoligo abale mba, lene.


\par }{\PP \VS{50}Yasuhanda ibuhondo lalu, Í̠ igini dabi holebirago pamia, lene.\XREF{✡}{{\XO 4:50: }{\XT{Md 8.13, Mg 7.29}}}

\par }{\PP Ani layagola hale howa agali biagome Yasuhanda bi layago yu tiga bialu pene.

\VS{51}Andaga dai bialu hearia ibunaga garabaya biabe ale bia haga hearume ha obeneni lola howa lalu, Í̠ igini dabi ho ka, lene.


\par }{\PP \VS{52}Agali biagome lalu, Angi dabi hayabe, lene.

\par }{\PP Tigua ladai bialu, Abe ni ande layagola warago dabi haya, lene.

\VS{53}Igiri aba biagome mitangi bialu Yasuhanda, Í̠ igini dabi holebira, layangiore dabi hayadalo manda bini. Ani manda buwa agali biago ibunibi ibu damenebi ti bibahendeme Yasuhondo mini mbiraore wiai hene.\XREF{✡}{{\XO 4:53: }{\XT{Ab 16.14-15, 16.31}}}


\par }{\PP \VS{54}Yasu ibu Yudia howa Galili ibuwa ibugua agalime nabiagane ale halu mende ogoni bini.\XREF{✡}{{\XO 4:54: }{\XT{Yo 2.11, 2.23}}}




\par }\Chap{5}{\SH Yasuhanda agali mbira mo dabi henego ogo
\par }
{\PP \VerseOne{1}Ani bialu howa Yasu ibu Yarusalemeni Yu wali agali ti bibahende lotu lolebi tomo nolebi ngoai hagane horongi ngoai hayagoria pene.

\VS{2-4}Yarusalemeni wai pabe haraba timbuni mbira mini Nogo Sibi Panga laga heago kawareni iba emene mbira berene. Hiburu bi lalu iba ogoni mini Bedeseda laga wini. Anda mbira haraba duria wi heagoria wali agali de koheru ge koheru kuduguheru dewaore iba ogoni angeni biru wini. [Mbiruore uliningi Anduane Homogonaga dahuliyalime daluwa iba ogoni mo lumulumu bigi bia haga berene. Lumulumu bialu kagoha ala pora birago ibu mo dabi haga wini. Ani biagago manda buwa wali agali urunime abale pora bule lowa nende bia ho biraga biaga wini.]

\VS{5}Agali mbira ibu warago bo wiane dege mali pira tebirani halira (38) pene wiago

\VS{6}Yasu ibu de handalu ibu bambaore howa warago bo wiaabo heneda manda buwa ibuhondo lalu, Í̠ dabi holene hamelo bedebe, lene.


\par }{\PP \VS{7}Ani layagola ibugua ladai bialu lalu, Agali-o iba lumulumu bialu kaore i̱ mo yalu puwa ibira holene mbira nahedagola wene pialu koore dege maru ti abale pora biaga, lene.


\par }{\PP \VS{8}Ani layago hale howa Yasuhanda ibuhondo lalu, Heyalu í̠naga tamunguru mo yalu pu, lene.\XREF{✡}{{\XO 5:8: }{\XT{Md 9.6}}}

\VS{9}Ani layangiore agali warago bo wiraligo mo dabi haya handala ibunaga tamunguru mo yalu pene.

\par }{\PP Agali ogoni mo dabi hayadago
Sabada horongi mo dabi hene.

\VS{10}Agali dabi hayagome ibunaga tamunguru mo yalu piyadago Yu wali agalinaga haguane hearume hondowa ibuhondo lalu, Áyu Sabadangidago inanaga
Mana lowini ngagome mbirale mbira yalu polene nawi longago í̠naga tamunguru yalu porego agibe, lene.\XREF{✡}{{\XO 5:10: }{\XT{Har 20.10, Neh 13.19, Yar 17.21, Md 12.2, Mg 2.24, Lg 13.14, Yo 9.14}}}


\par }{\PP \VS{11}Ibugua ladai bialu, I̱ mo dabi hayadago ibugua í̠naga tamunguru mo yalu pu laya handala yalu porogoni, lene.


\par }{\PP \VS{12}Ani layagola tigua lalu, Í̠naga tamunguru mo yalu pu layadagoni agali aiwa layabe, lene.


\par }{\PP \VS{13}Agali dabi hene biagome lalu, I̱ aiwa mo dabi hayabe manda nabido, lene. Yasuhanda agali biago mo dabi halu ibu wali agali dewa bu heagoha piyiyagola agali biagome agohayagi piyabe toba howa ani lene.


\par }{\PP \VS{14}Maha Yasu ibu Anduane Homogonaga anda tamuha pialu hearia ibugua agali biago hearia de hondowa ibuhondo lalu, Áyu í̠ dabi ho kegonigo mani mo ko holene mbira í̠ha wuligo mana ko nabi bayale hangu bialu habe, lene.\XREF{✡}{{\XO 5:14: }{\XT{Yo 8.11}}}


\par }{\PP \VS{15}Ani layago hale halu agali biagome puwa Yu agali haguane hearuhondo lalu, I̱ mo dabi haya larugo Yasuhandaya, lene.

\VS{16}Ani layago hale howa Yu agali biarume, Sabada horongi nabulene winigo birida, lowa Yasu mo tandaga halu hene.\XREF{✡}{{\XO 5:16: }{\XT{Md 12.14}}}

\VS{17}Ani bialu heagola Yasuhanda ladai bialu lalu, I̱ Abahanda biabe biaabo halu kadagua i̱nabi bialu kogoni, lene.\XREF{✡}{{\XO 5:17: }{\XT{Yo 9.4, 14.10}}}


\par }{\PP \VS{18}Yasuhanda bi ani layagome Yu wali agalinaga haguane biaru ti mo kebaore hene. Keba henego Yasu ibugua Sabada horongi puguayagonaga hangu ndo. Ngode Datagaliwabe i̱ Aba layago mine halu Ngode Datagaliwabela iya ogobi labolabo kaba lalu laya manda buwa tigua ibu homelo bo wahole manda bialu hene.\XREF{✡}{{\XO 5:18: }{\XT{Md 26.4, Yo 7.1, 7.19, 7.30, 10.30, 10.33, Pb 2.6}}}


\par }{\SH Y̱asu ibugua ibu abahanda biragua biagago ogo
\par }
{\PP \VS{19}Ani bu heagola Yasuhanda tihondo lalu, I̱na tíhondo heneneore langerogo. Igini ibuni hangume manda bialu mbira nabiaga. Ibu Abahanda birago hondowa ibugua biradagua hangu bulebira.\XREF{✡}{{\XO 5:19: }{\XT{Yo 5.30, 8.28-29, 12.49, 14.10}}}

\VS{20}Abahanda ibu Igini gubalini timbuniore howa ibugua birago bibahende ibu Igini walia haga. Ibu Iginime biabe hongohe taraore áyu birane handarimigobi ndo timbuniorebi bilo walia holebira. Anidagua birago hondowa tí mogo loleberami.\XREF{✡}{{\XO 5:20: }{\XT{Md 3.17, Yo 3.35, 2 Pi 1.17}}}

\VS{21}Abahanda wali agali homenego mo heya halu holene gahenge miagadagua ibu Iginimebi ani dege bialu holene gahenge ibuni mua biragohondo mulebira.\XREF{✡}{{\XO 5:21: }{\XT{Man 32.39, 1 Sml 2.6, 2 Kin 5.7, Lg 7.14, 8.54, Yo 11.25, 11.43, Lm 4.17, Eb 2.5}}}

\VS{22}Aba ibunime wali agalime biragonaga daba ki nabulebira. Ibu Igini hangume bibahende daba ki bilo heleda.\XREF{✡}{{\XO 5:22: }{\XT{Md 11.27, Yo 3.17, 5.27, 9.39, Ab 10.42, 17.31, 1 Pi 4.5}}}

\VS{23}Ani heledago irane wali agali bibahendeme Abanaga mini mo yaraga hagadagua ibu Igininaga minibi mo yaraga helo heleda. Mbirali Igininaga mini mo yaraga nahe kagome Aba ibugua i̱ pu layagonaga minibi mo yaraga nahaga dege ka, lene.\XREF{✡}{{\XO 5:23: }{\XT{Pb 2.10-11, 1 Yo 2.23}}}


\par }{\PP \VS{24}Tíhondo heneneore laro. Wali agalime i̱naga bi larogo hale halu bialu kagobi i̱ pu layagohondo mini mbiraore wialu kagobi ogoni ibu haabobo holene yu halu ibugua biyagonaga dabolene nawulebira. Ogoni ibu ala homaganehayagi henego áyu haabobo holenehayagi porabu ede ho ka, lene.\XREF{✡}{{\XO 5:24: }{\XT{Yo 3.15-18, 6.40, 8.51, 1 Yo 3.14}}}


\par }{\SH Homaliha padarume Ngode Datagaliwabe Igininaga bi hale howa heyu holebira, lenego ogo
\par }
{\PP \VS{25}Yasuhanda laabo halu lalu, Tíhondo heneneore laro. Horo mbira tagira ibulebira lowinigo áyu tagira ibiragonigo ibiragola homene homaliha padarume Ngode Datagaliwabe Igininaga bi hale holebira. Hale hararume heyulebira.\XREF{✡}{{\XO 5:25: }{\XT{Yo 5.28, Eb 2.1, 2.5-6, Kl 2.13}}}

\VS{26}Aba ibuniha holene tene ngagobi Igini ibuhabi holene tene ngeleda.

\VS{27}Ani buwa Ngode Datagaliwabehanda wali agali biraligonaga dabolene ibu Igini ibu Agali Hole Ibiyago ka lowa ibugua ibuhondo hongo mini.\XREF{✡}{{\XO 5:27: }{\XT{Dan 7.13-14, 7.22, Yo 5.22, Ab 10.42, 17.31}}}

\VS{28}Áyu o larogo hale howa mini mogo nalalimu. Horo tara tagira ibulene kaware ngago tagira ibirangi homaliha hora heneru bibahendeme ibunaga bi hale halu

\VS{29}heyalu tagira ibai holebira. Bayale bialu haga heneru heyalu ti haabobo holenehayagi pu hadaba lolebira. Ko bialu haga heneru heyalu ti baba godi lowa pani nolenehayagi pu hadaba lolebira, lene.\XREF{✡}{{\XO 5:29: }{\XT{Ais 26.19, Dan 12.2, Md 16.27, Yo 6.40, Ab 24.15, 1 Ko 15.52, 1 Te 4.16}}}


\par }{\SH Yasu ibu Ngode Datagaliwabe Iginiore ka lenerume bi lenego ogo
\par }
{\PP \VS{30}I̱ni manda bialu agua labehedago lowa mbira nalaruli. I̱ Abahanda, Agua lolene nga, lalu langirago hale howa hangu laruli. Dabolene ngadaguaore lo tiga biruli. I̱ni hameme mbira bupe halu nabiruli. I̱ pu layagome hame ledadagua hangu biruli.\XREF{✡}{{\XO 5:30: }{\XT{Md 26.39, Yo 4.34, 5.19, 6.38}}}


\par }{\PP \VS{31}I̱na agua biruli lalubi i̱ ogobi ko lalubi koyagua nde henene ndo lare lolene nga.\XREF{✡}{{\XO 5:31: }{\XT{Yo 8.13-14, Mo 3.14}}}

\VS{32}Mbirale i̱na biaganego agua biaga lalu mbiralime lamialu kago henene biruligobi tiga tiga lamialu ka manda bu ko.\XREF{✡}{{\XO 5:32: }{\XT{Md 3.17, Yo 5.36-37, 8.18, 1 Yo 5.6-9}}}

\VS{33}Tínaga bi lamule piagarume Yone hearia piyagola ibugua tihondo bi lamiyagoni henene hangu lamiya.\XREF{✡}{{\XO 5:33: }{\XT{Yo 1.19-34, 3.27-30, Eb 2.8, Ta 3.5}}}

\VS{34}I̱na agalime i̱ kogobi henene ka lelo manda buwa ndo tí pele ngulenaga manda buwa laro.

\VS{35}Yone ibu lamu hale ale dalu howa wá timbuni hagadagua ibuni wá ho heago handarimingi turu ho harimi.\XREF{✡}{{\XO 5:35: }{\XT{Md 13.20-21, Mg 6.20, 2 Pi 1.19}}}

\VS{36}Yonehanda i̱ tíhondo emene walia haya. I̱ Aba ibunime mo hongo haragola biabe buliya ngiyago bialu kogome i̱ tíhondo timbuniore ogonime walia haragoni. Ogoni hondowa i̱ Abahanda i̱ pu layagola ibinida manda bibehe kami.\XREF{✡}{{\XO 5:36: }{\XT{Yo 3.2, 10.25, 10.38, 14.11, 1 Yo 5.9}}}

\VS{37}I̱ Aba i̱ pu layago ibunime bi i̱ henene kogobi lalu ka. Tígua ibunaga bi hale nahene halu ibunaga denguibi nahendene kami.\XREF{✡}{{\XO 5:37: }{\XT{Md 3.17, 17.5, Mg 1.11, Lg 3.22, Yo 5.32, 6.27, 8.18, 1 Ti 1.17, 1 Yo 4.12}}}

\VS{38}Ibugua pu layagola ibiyagohondo mini mbiraore nawi kamigome ibunaga bi mana tí bu miniha yu tiga nabi kami.

\VS{39}Anduane Homogonaga
mbugaha haabobo holene handa walia hole manda buwa daga laabo haramiligo nde Anduane Homogonaga mbugani lo ngagome i̱ tíhondo walia haga nga.\XREF{✡}{{\XO 5:39: }{\XT{Man 18.15-18, Lg 16.29, 24.27, 24.44, Yo 5.46, Ab 13.27, 17.11, 2 Ti 3.15, 1 Pi 1.10-11}}}

\VS{40}Ani bidago áyu i̱na tíhondo holene gahenge nguliya i̱ kogoria ibulene manga halu kami.\XREF{✡}{{\XO 5:40: }{\XT{Yo 1.11, 3.19}}}


\par }{\PP \VS{41}Agalime i̱naga mini mo yaraga helo hame lowanaga ndo laro.\XREF{✡}{{\XO 5:41: }{\XT{Yo 5.34, 1 Te 2.6}}}

\VS{42}Anigo i̱na tínaga bu miniha kamigobi manda bidogo tígua Ngode Datagaliwabehondo gubalini holene tíha nawiore kamilo manda bido.

\VS{43}I̱ Abanaga minini howa íbu kogo tígua i̱hondo turu halu ina hami̱ya ibinida lowa i̱naga bi yamia nabi kami. Agali tara mbira ibuninaga minini howa ibiyagua tígua ogoni ibunaga bi larago turu halu ina hami̱ya lowa abale yamuleberami.\XREF{✡}{{\XO 5:43: }{\XT{Md 24.5, 24.24}}}

\VS{44}Ngode Datagaliwabe mbiraore hangu kago ibugua tínaga mini mo yaraga helo ha nabi howa tínime tíninaga mini mo yaraga haga haga bialu kami. Ani bialu haabo howa i̱hondo mini mbiraore agua wuleberamibe.\XREF{✡}{{\XO 5:44: }{\XT{Yo 12.43, Lm 2.29}}}

\VS{45}Tígua bialu kamigoni agua biya lalu manani dabelo i̱na i̱ Aba lamulebiralo manda nabilimu. Mosesehondo tígua mini dunubia ho harimigo ogoni ibugua tígua bialu harimidagoni agua biya lalu manani dabelo i̱ Aba lamulebira.\XREF{✡}{{\XO 5:45: }{\XT{Man 31.26-27, Lm 2.12}}}

\VS{46}Iname Mosesenaga bi hale howa mini mbiraore wu kama, lalu kamigo ibuhondo mini mbiraore heneneore ngamile nde i̱naga bi hale howa i̱hondobi mini mbiraore ngamile. Ibugua i̱ lalu bi te gilibu wini ngagoni.\XREF{✡}{{\XO 5:46: }{\XT{Pig 3.15, Man 18.15-18, Yo 1.45, Ab 3.22, 26.22}}}

\VS{47}Ibugua i̱ lalu gilibu wini ngago hondowa mini mbiraore nawi kamigoria i̱naga bi hale halu mini mbiraore agua wuleberamibe, lene.\XREF{✡}{{\XO 5:47: }{\XT{Lg 16.31}}}




\par }\Chap{6}{\SH Wali agali dewaoreme tomo no karula penego ogo
\par }
{\R (Madiu 14.13-21, Maga 6.30-44, Lugu 9.10-17)

\par }{\PP \VerseOne{1}Ani lalu Yasu ibu iba Galili doma edeyagi pene. Iba Galili mini mende Taiberiasa.

\VS{2}Ibugua wali agali warago bo winiru mo dabi halu agalime nabiagane ale dewa biyago hondowa wali agali dewaoreme ibu piyagoha haruru pene.

\VS{3}Yasu ibunaga talima piagaru heba hari mbira heagoria iraga ho berene.

\VS{4}Bolangua Halu Penegonaga tomo nolene tu kaware wini.\XREF{✡}{{\XO 6:4: }{\XT{Yo 2.13}}}

\VS{5}Wali agali dewaore ibiyaru hondowa Yasuhanda Pilibihondo lalu, O ibiraruni tomo karulape nelo iname tomo agua mimi̱yadabe, lene.\XREF{✡}{{\XO 6:5: }{\XT{Md 14.14, Mg 6.34, Lg 9.12}}}

\VS{6}Ibugua tomo agua mule manda buwa Pilibi ba hondole lene.


\par }{\PP \VS{7}Pilibihanda ladai bialu lalu, Kina handari kirame (200) tomo yolo bu mirimayaguabi bibahende no karula napolebira, lene.


\par }{\PP \VS{8}Yasunaga talima piaga Saimono Pida hamene Anduruhanda lalu,

\VS{9}Igiri mbirame ladi ale mini balime mberedi hirini duriabi wena kirabi heneago nde ina tidini gibi kamago nakarulapeda, lene.\XREF{✡}{{\XO 6:9: }{\XT{2 Kin 4.43}}}


\par }{\PP \VS{10}Ani layagola Yasuhanda lalu, Wali agali bibahende birai hadaba ladaba, layagola tani bayale heagoria birai hene. Agali hangu daga lowa daosini duria (5,000) hene.

\VS{11}Birai heagola Yasuhanda mberedi biago yamuwa ibu Abahondo ka̱i̱ lowa wali agali birayaru milo talebu tahene. Wenabi ani dege talebu muwa no karulapeore mini.

\VS{12}No karula pialu ibira hayaru ibugua ibunaga talima piaga biaruhondo lalu, Mbira waholigo bibahende mo mogo bidaba, lene.

\VS{13}Tigua mo mogo biai howa mberedi duria biaru nalu ibira hayaru nu homberia (12) hono to̱lene.


\par }{\PP \VS{14}Wali agali biarume Yasuhanda agalime nabiagane ale biyago hondowa tini laga laga bialu lalu, Ngode Datagaliwabe Mana
Latagi Haga Mbirali dindini ibulebira lo harimago ibuoreda, lene.\XREF{✡}{{\XO 6:14: }{\XT{Pig 49.10, Man 18.15-18, Md 11.3, Yo 1.21, 2.11, 4.19, 4.25, 5.46}}}

\VS{15}Tigua bi degeme, Yasu í̠ handame haga kini ha, lalu ibu mo yaraga hole heago hondowa ibu hari heagoha ha do hole ibuni hangu pene.\XREF{✡}{{\XO 6:15: }{\XT{Md 14.23, Yo 18.36}}}


\par }{\SH Yasu ibani ibinigo ogo
\par }
{\R (Madiu 14.22-23, Maga 6.45-52)

\par }{\PP \VS{16}Ne̱ lanini Yasunaga talima piaga biaru ti ibaha dalipe halu

\VS{17}iba taluni biralu Kabaniama pole pene. Pialu hearia Yasu naibi heaore dege aruma hene.

\VS{18}Aruma howa puyabu timbuni pulalu ibiyagome iba mo yaribu bini. 
\VS{19}Ti iba talu tanguima piyadagoni lunaga magi kilomida duria waragaria agima pialu hearia Yasu ibani ibalu iba talu biago kaware ibiyaria de hendene. Hondowa ti gi timbuniore hene.

\VS{20}Gi hayagola ibugua tihondo lalu, I̱ kogonigo gi nahalimu, lene.

\VS{21}Ani layago hale howa iba taluha ibilo turu howa gi yamini. Ani biyaore ti polebiyagoria anda pene.


\par }{\SH Wali agalime Yasu hai binigo ogo
\par }
{\PP \VS{22}Egerebalene wali agali iba timbuni doma edeyagi paliyarume manda bialu hearia, Abe iba talu mbiraore hangu wiyagoria ibunaga talima piaga biaru piyadagua Yasu ibuni napiyagoda, manda bini.

\VS{23}Ani manda bu hearia iba talu maru Taiberiasa howa Anduane Homogohanda ka̱i̱ lowa ti tomo karulape nayagoria kaware anda ibini.\XREF{✡}{{\XO 6:23: }{\XT{Yo 6.11}}}

\VS{24}Tigua Yasubi ibunaga talima piaga biarubi nahe piai hayiyago hondowa iba talu urunini biralu Kabaniamaha Yasu hai bima pene.


\par }{\SH Holene gahengeore mberedi I̱ ko, Yasuhanda lenego ogo
\par }
{\PP \VS{25}Tigua Yasu iba timbuni doma orayagi hearia handa walia howa ibuhondo lalu, Lawai haga-o í̠ ogoria angi íbu haribe, lene.


\par }{\PP \VS{26}Ani layagola Yasuhanda ladai bialu lalu, Tíhondo heneneore laro. I̱ hai bima ibirimigo i̱na agalime nabiagane ale birugo hondowa ndo ibirimi. Tomo mo karula pirugola haruore narimigo manda buwa ibirimi, lene.\XREF{✡}{{\XO 6:26: }{\XT{Yo 6.11-12}}}

\VS{27}Ani lowa lalu, Ereba hagane tomonaga biabe nabialu halimu. Haabobo holene tomo Agali Hole Ibiyagome ngulebirago tomo ogoni mule biabe bialu halimu. Aba Ngode Datagaliwabehanda ibu ani helo loma bia ho heleda, lene.\XREF{✡}{{\XO 6:27: }{\XT{Md 3.17, Lg 3.22, Yo 1.33, 4.14, 6.48-58, Ab 2.22, 2 Pi 1.17}}}


\par }{\PP \VS{28}Ani layago hale howa tigua ibuhondo lalu, Iname Ngode Datagaliwabehanda hame ledadagua buluma̱ya agua bibehebe, lene.


\par }{\PP \VS{29}Yasuhanda ladai bialu lalu, Ibugua pu layagola ibiyagohondo mini mbiraore wulene ogoni Ngode Datagaliwabehanda hamelo ka, lene.\XREF{✡}{{\XO 6:29: }{\XT{1 Yo 3.23}}}


\par }{\PP \VS{30}Ani layagola tigua ibuhondo lalu, Í̠na agalime nabiagane ale bialu iname hondowa í̠hondo mini mbiraore wuluma̱ya agi buleberebe. Í̠na biabe agi buleberebe.\XREF{✡}{{\XO 6:30: }{\XT{Har 16.4, 16.15, Dag 11.7-9, Neh 9.15, Iba 78.24, Md 12.38, 16.1, Mg 8.11, Yo 2.18, 1 Ko 1.22, 10.3}}}

\VS{31}Ina mamali dindi ko wali agali nahagaha howa
mena nalu hene. Ogoni binigo Anduane Homogonaga
mbugani lo ngago ogo, Ibugua ti nelo mberedi dahuliya tawe mini, lalu gilibu nga, lene.


\par }{\PP \VS{32}Ani layagola Yasuhanda lalu, Tíhondo heneneore laro. Mosesehanda tíhondo mberedi ngiyago dahuliya tawe ndo. I̱ Aba ibugua dege mberedi dahuliya taweore ngiaga ka.

\VS{33}Mberedi Ngode Datagaliwabehanda ngiaga ogoni dahuliya andaga howa dalinigo kago ibugua wali agali dindini karuhondo holene gahengeore mialu kago Ngode Datagaliwabenaga mberedi ogoniore, lene.


\par }{\PP \VS{34}Tigua ibuhondo lalu, Anduane-o í̠na mberedi ogoni ina ngiaabo habe, lene.\XREF{✡}{{\XO 6:34: }{\XT{Yo 4.14-15, 6.48-58, 7.37}}}


\par }{\PP \VS{35}Ani layagola Yasuhanda tihondo lalu, Holene gahengeore mberedi i̱ni kogoni. I̱ koria ibaabo halu karu garibi nale holebira. I̱hondo mini mbiraore wialu karu iba lone noa naholebira.\XREF{✡}{{\XO 6:35: }{\XT{Yo 4.14, 6.48-58}}}


\par }{\PP \VS{36}Anigo tígua i̱ de hondowa i̱hondo mini mbiraore nawi kami lalu langirugoni.\XREF{✡}{{\XO 6:36: }{\XT{Yo 6.26, 6.64, 20.29}}}

\VS{37}I̱ Abahanda i̱hondo ngiraru bibahende ibalu i̱ kogo haho tago holebira. I̱ koria ibiraru mbira i̱na wara tagi naholeberogo\XREF{✡}{{\XO 6:37: }{\XT{Md 11.28, Yo 10.28-29, 17.6-8, 2 Ti 2.19, 1 Yo 2.19}}}

\VS{38}irane i̱ dahuliya andaga howa ibuwa i̱ni hame ledodagua bule ndo. I̱ pu layago ibugua hame ledadagua bule ibiru.\XREF{✡}{{\XO 6:38: }{\XT{Md 26.39, Yo 4.34, 5.30}}}

\VS{39}I̱ pu layago ibugua i̱na buliya hamelo kago ogo. I̱hondo ngiraru mbira i̱na yu wa nahe hamaro bulene horo harangi bibahende mo heya hai holiya hamelo ka.\XREF{✡}{{\XO 6:39: }{\XT{Yo 10.28-29, 17.12, 18.9}}}

\VS{40}I̱ Abahanda hamelo kago ogo. Igini i̱ de hondowa i̱hondo mini mbiraore wialu karume haabobo holene mo yai helo hamelo ka. Hamaro bulene horongi haabobo holene yu karu i̱na mo heya hai holebero, lene.\XREF{✡}{{\XO 6:40: }{\XT{Yo 3.15, 6.27, 6.47, 6.54, 11.24}}}


\par }{\SH Yu agali tini laga laga binigo ogo
\par }
{\PP \VS{41}Ibugua lalu, Mberedi dahuliya andaga howa dalinigo i̱ ko, layago hale howa Yu agali tini bi gimigomo lalu,

\VS{42}Ibu ai howa lalu kabe. Ibu Yosebe igini Yasu ndodabe. Ibu ai̱ya abala ina manda bidamagoni. Ibugua lalu, Dahuliya andaga howa dalinigo i̱ ko, lalu kago irane agibe, lowa laga laga bini.\XREF{✡}{{\XO 6:42: }{\XT{Md 13.55, Mg 6.3, Lg 4.22}}}


\par }{\PP \VS{43}Ani layagola Yasuhanda tihondo lalu, Tíni dege dege bi gimigomo lalu kamigo wahadaba.

\VS{44}I̱ Abahanda i̱ pu layago ibugua mbirali haru naibiyagua ibuni hangu howa i̱ koria naibabehe. I̱ Abahanda i̱ koria haru ibirago hamaro bulene horo harangi ibu i̱na mo heya holebero.\XREF{✡}{{\XO 6:44: }{\XT{Yo 6.65}}}

\VS{45}Ngode Datagaliwabe mana
latagi haga henerume gilibu winigo ogo, Ngode Datagaliwabehanda wali agali bibahende lawai holebira, lalu gilibu wini. Abahanda ani lawai harago hale howa lomanda biraru bibahende i̱ koria ibaga.\XREF{✡}{{\XO 6:45: }{\XT{Ais 54.13, Yar 31.34, Mai 4.2, Hi 8.10}}}

\VS{46}Mbiralime Aba de hendene lalu ndo laro. Aba de hendene mbirali ibu hangu Ngode Datagaliwabe kagoria howa daliyago ibugua Aba de hendene ka.\XREF{✡}{{\XO 6:46: }{\XT{Md 11.27, Lg 10.22, Yo 1.18}}}

\VS{47}I̱na tíhondo heneneore laro. Ngode Datagaliwabehondo mini mbiraore wu kagome haabobo holene yu ka.\XREF{✡}{{\XO 6:47: }{\XT{Yo 3.15-18, 3.36, 6.40}}}

\VS{48}Holene gahenge mberedi i̱ ko.\XREF{✡}{{\XO 6:48: }{\XT{Yo 6.31-35, 6.58}}}

\VS{49}Tí mamalime dindi ko yobi wali agali nahaga wiagoria howa
mena nalu henego ti haabo nahe homene.

\VS{50}Ai dahuliya andaga howa daliyago mberedi ogoni mbiralime nayagua ibu nahomolebira.

\VS{51}Holenenaga mberedi dahuliya andaga howa dalinigo i̱ kogoni. Mberedi ogoni mbiralime nayagua ibu haabo holebira. Mberedi i̱na nguleberogo o i̱naga tingini. Dindi bibahendeni karume holene gahenge yilo i̱na i̱naga tingini mulebero, lene.\XREF{✡}{{\XO 6:51: }{\XT{Yo 3.13, Hi 10.5, 10.10}}}


\par }{\SH Yasuhanda, I̱naga tingini nalu kago haabobo holene yu ka, lenego ogo
\par }
{\PP \VS{52}Ani layago hale howa Yu agalime keba howa tini dege dege laga laga bialu lalu, Agali ogonime ibunaga tingini ina nalimulo ngulebero lalu kago agua bialu ngulubadabe, lene.


\par }{\PP \VS{53}Ani layagola Yasuhanda lalu, I̱na tíhondo heneneore laro. Agali Hole Ibiyagonaga tinginibi daramabi nane kamiyagua tíha holene gahenge nawulebira.\XREF{✡}{{\XO 6:53: }{\XT{Md 26.26-28}}}

\VS{54}I̱naga tinginibi daramabi nalu kago ibu haabobo holene yu kago ogoni ibu hamaro bulene horo harangi i̱na ibu mo heya holebero.\XREF{✡}{{\XO 6:54: }{\XT{Yo 4.14, 6.27, 6.40, 6.63}}}

\VS{55}Tomo heneneore i̱naga tingini. Iba heneneore i̱naga darama.

\VS{56}I̱naga tinginibi daramabi nalu kago ibu i̱ha ka. I̱ nde ibuha ko.\XREF{✡}{{\XO 6:56: }{\XT{1 Yo 3.24, 4.15-16}}}

\VS{57}Aba holenehe kago ibugua i̱ pu layagola ibirugo ibu kagome i̱bi holenehe kogoni. Ogonidagua i̱ nalu kago ibu i̱ kogome ibubi holenehe holebira.\XREF{✡}{{\XO 6:57: }{\XT{Yo 15.4-5, 1 Yo 3.24}}}

\VS{58}Mberedi ogoni dahuliya andaga howa dalini. Mberedi tí mamalime nalu howa homenego ogoni ale ndo. Mberedi ogoni áyu o larogoni mbiralime nayagua ibu haabo holebira, lene.


\par }{\PP \VS{59}Kabaniamani
ngoai hagane andaha howa Yasuhanda mana lawai henego ogoni.


\par }{\SH Pidahanda lalu, Haabobo holene bi í̠na dege yu ke, lenego ogo
\par }
{\PP \VS{60}Yasuhanda ani layago hale howa wali agali ibu haruru piaga marume lalu, Bi ogoni larago haibioredago aiwa mo yulebirabe, lalu hene.


\par }{\PP \VS{61}Ti bi gimigomo lalu heago Yasu ibu minime manda buwa tihondo lalu, I̱na bi o larugoni hale howa tí genda howa wahalu poa kamibe.

\VS{62}Agali Hole Ibiyago ala hayagoria hole iraga harago handarimiyagua agi manda buleberamibe.\XREF{✡}{{\XO 6:62: }{\XT{Mg 16.19, Yo 3.13, Ab 1.9-11, Eb 4.8}}}

\VS{63}Ngode Datagaliwabe Dinini ibugua holene gahenge ngiagane. Wali agalinaga hongome habane nabulene nga. I̱na tíhondo bi langirugome holene gahenge ngiagane yalu Dinini ibaga.\XREF{✡}{{\XO 6:63: }{\XT{2 Ko 3.6}}}

\VS{64}Anigo tí marume i̱hondo mini mbiraore nawi kami, lene. Yasu ibugua ibuhondo mini mbiraore nawulebirarubi ibu nde lolebiragobi piganengi howa manda biai ho howa bi ani lene.\XREF{✡}{{\XO 6:64: }{\XT{Yo 6.36, 13.11}}}


\par }{\PP \VS{65}Ani lowa lalu, Irane ogoni manda buwanaga i̱na tíhondo lalu i̱ Abahanda mbirali ibu i̱ koria ibilo mo mitangi bia nahayagua ibuni hangume ibabe nahe holebira lalu langiru, lene.\XREF{✡}{{\XO 6:65: }{\XT{Yo 6.44-45}}}


\par }{\PP \VS{66}Yasu haruru piaga wali agali hearume bi ogoni layago hale howa dewame ibu haruru nape wahene.

\VS{67}Ani biyagola Yasuhanda ibunaga talima piaga homberiali (12) biaruhondo lalu, Tíbi i̱ wahalu piai holeberamibe, lene.


\par }{\PP \VS{68}Ani layago hale howa Saimono Pidahanda ladai bialu lalu, Anduane Homogo-o ina ai karia poloma̱yabe. Haabobo holenenaga bi í̠na dege yu kego.\XREF{✡}{{\XO 6:68: }{\XT{Md 16.16, Mg 8.29, Lg 9.20}}}

\VS{69}Í̠ Mbirali Baya Buruguleore henego Ngode Datagaliwabe karia howa íbu kego manda buwa iname í̠hondo mini mbiraore wu kamago, lene.\XREF{✡}{{\XO 6:69: }{\XT{Md 14.33, Mg 1.24, Yo 1.49}}}


\par }{\PP \VS{70}Yasuhanda tihondo ladai bialu lalu, I̱na tí homberiali dabarugo tí mbira dege dama kami, lene.

\VS{71}Ibunaga talima piaga hombeane Saimono Isagariodo igini Yudasa henego ibugua nde lolebira manda buwa Yasuhanda ani lene.




\par }\Chap{7}{\SH Yasu hamenerume ibuhondo mini mbiraore nawi henego ogo
\par }
{\PP \VerseOne{1}Ani lowa Yu wali agali haru haga hearume ibu bole ka manda buwa Yasu ibu Yudia dindiha nape Galili dindihayagi hangu ibaga bu hene.\XREF{✡}{{\XO 7:1: }{\XT{Yo 5.18}}}

\VS{2}Yu wali agalinaga Anda
Nemandaha Palu Holene Horo kaware hayagola\XREF{✡}{{\XO 7:2: }{\XT{LBM 23.24, Man 16.13}}}

\VS{3}Yasu hamenerume ibuhondo lalu, Í̠na biabe bialu kegoni í̠ haruru ibirarume de handai helo dindi ogo wahalu Yudia pobe.

\VS{4}Mbirali ibugua birago bibahendeme manda biai helo manda biyagua ohowa nabi panigi biaga. Í̠na biabe bialu kego dindi bibahendeni karume í̠ manda biai helo walia halu bule pu, lene.

\VS{5}Ibu hamenerume ibuhondo mini mbiraore nawi hene.\XREF{✡}{{\XO 7:5: }{\XT{Md 13.55, Mg 3.21, Ab 1.14}}}


\par }{\PP \VS{6}Ani layagola Yasuhanda tihondo lalu, I̱naga horo wene natagira ibi. Áyu tínaga horo hangu wiaabo ka.\XREF{✡}{{\XO 7:6: }{\XT{Yo 2.4, 7.8, 7.30, 8.20}}}

\VS{7}Wali agali dindi bibahendeni karume tí handabe manga naholebira. I̱na tíhondo ko bialu kami lalu lamiaabo harogola ti bibahendeme i̱hondo handabe manga halu kagoni.\XREF{✡}{{\XO 7:7: }{\XT{Yo 3.19, 15.18-19}}}

\VS{8}Tí ngoai hagane biagoria ngoai hole pudaba. I̱naga horo wene natagira ibigo i̱ haro, lene.

\VS{9}Ani lalu ibu nape Galilini hondo hene.


\par }{\SH Yasu ibu maha Yarusaleme penego ogo
\par }
{\PP \VS{10}Yasu ibu hameneru ngoai hole piyadagua ibubi maha pene. Ibu wali agalime nahendelo ohowa pene.

\VS{11}Wali agali ngoai hayagoria Yu wali agali haru haga haguane hearu tigua, Yasu agoha kabe, lalu hai bialu hene.\XREF{✡}{{\XO 7:11: }{\XT{Yo 11.56}}}


\par }{\PP \VS{12}Wali agalime hagarerebi laga laga bialu marume, Ibu agali bayale, la marume, Ndo ibugua wali agali mo guya halu ka, laga bialu hene.\XREF{✡}{{\XO 7:12: }{\XT{Md 21.46, Lg 7.16, Yo 10.19}}}

\VS{13}Yu wali agali haru haga hearu hondowa ti bibahendeme gi howa latagi nahe hagarerebi lowa lalu hene.\XREF{✡}{{\XO 7:13: }{\XT{Yo 9.22, 12.42, 19.38, 20.19}}}


\par }{\PP \VS{14}Mo ngoai holene horo uruni maru peha Yasu ibu Anduane Homogonaga andaha puwa mana lawai halu hene.

\VS{15}Yasuhanda mana lawai halu heago hale howa Yu wali agali bibahendeme ti mogolo hondowa lalu, Agali ogoni sigulu nabi howa manda timbuni taraore bidago agua manda binidabe, lene.\XREF{✡}{{\XO 7:15: }{\XT{Md 13.54, Lg 2.47}}}


\par }{\PP \VS{16}Ani layagola Yasuhanda ladai bialu lalu, Mana lawai halu kogo i̱ni mitangi bialu ndo Ngode Datagaliwabe i̱ pu layagonaga minini howa lawai halu ko.\XREF{✡}{{\XO 7:16: }{\XT{Yo 3.11, 8.28, 12.49, 14.10}}}

\VS{17}Mbirali ibu Ngode Datagaliwabehanda hame ledadagua bua kayagua ogoni ibugua i̱na lawai halu kogo i̱ni mitangini howa lawai halu kobe Ngode Datagaliwabenaga mitangini howa lawai halu kobe manda bu hondolene nga.\XREF{✡}{{\XO 7:17: }{\XT{Yo 8.43}}}

\VS{18}Mbirali ibuninaga mitangini howa lawai halu kagome ibuninaga mini mo yaraga helo lawai halu ka. Anigo ibu pu layagonaga mini mo yaraga helo hame lowa lawai halu kagome ogoni ibu tigabiore ibunaga miniha ke̱ holene mbira nawiore ka.\XREF{✡}{{\XO 7:18: }{\XT{Yo 5.41, 5.44, 8.50}}}

\VS{19}Mosesehanda ibu heangi
Mana tígua bilimulo lowinigo tí mbiralime bia nabi puguabo halu kami. I̱ homoliya bole manda bialu kamigo irane agibe, lene.\XREF{✡}{{\XO 7:19: }{\XT{Har 24.3, Man 33.4, Md 12.14, Mg 3.6, Ab 7.38, 7.53, Lm 2.21-24}}}


\par }{\PP \VS{20}Ani layagola tigua ladai bialu lalu, Í̠ dama daraga ho kebe. Í̠ homabelo aiwa bole kabe, lene.\XREF{✡}{{\XO 7:20: }{\XT{Yo 8.48, 8.52, 10.20}}}


\par }{\PP \VS{21}Yasuhanda ladai bialu lalu, I̱na agalime nabiagane ale mbira birugo hondowa mogolo handarimi.

\VS{22}Dongone podo mabu biagane mana Mosesehanda bilimu lene manda buwa
Sabada horongi tígua tí iginiru dongone podo mabu beramili. Dongone podo mabu biagane mana ogoni tene Mosesehanda wabu wini ndo. Pigane bamba tí mamalirume tenini.\XREF{✡}{{\XO 7:22: }{\XT{Pig 17.9-13, LBM 12.3}}}

\VS{23}Mosese heneyangi Mana lowinigo napugule lowa tígua Sabada horongi igiri dongone podo mabu beramilidagua i̱na agali mbiranaga tingini ko heago mo dabi haiore harugonaga i̱hondo keba halu kamigo agibe.\XREF{✡}{{\XO 7:23: }{\XT{Yo 5.8-10, 5.16}}}

\VS{24}Tígua de degeme hondowa daba ki nabilimu. Mana henene birago hondowa daba ki bialu halimu, lene.\XREF{✡}{{\XO 7:24: }{\XT{LBM 19.15, Man 1.16-17, Ais 11.3-4, Yo 8.15, Ya 2.1}}}


\par }{\SH Mbirali Dabo Helenego ibuoredabe, lenego ogo
\par }
{\PP \VS{25}Ani layago hale howa Yarusaleme wali agali marume lalu, Haru haga karume mbirali homelo bole lalu kago agali ogoni ndobe.\XREF{✡}{{\XO 7:25: }{\XT{Yo 5.18}}}

\VS{26}Ibugua o nahe wali agali handai helo howa mana lalu kagoni. Tigua ibuhondo mbira nale helo wa kagoni. Ina haru haga karume ibu
Mbirali Dabo Helenego ibulebira lowinigo ibu ka manda buwa wahaya bada.

\VS{27}O ani ago Mbirali Dabo Helenego ibiragola ibu ogoha howa ibinida manda nabi holeberamago ai agali ogoni ibu ogoha howa ibini ka manda bu kamagoni, lene.\XREF{✡}{{\XO 7:27: }{\XT{Md 13.55, Mg 6.3, Lg 4.22, Yo 7.41, 9.29}}}


\par }{\PP \VS{28}Yasu ibugua Anduane Homogonaga andaha howa lawai halu dalimu lalu, Tígua i̱bi i̱ ogoha howa ibini kabi bayuwa manda bu kamibe. I̱ni mitangini ndo ibiru. I̱ pu layago ibu henene tene kagoni. Tígua ibu manda nabi kamigo\XREF{✡}{{\XO 7:28: }{\XT{Md 11.27, Yo 5.32, 5.43, 8.14, 8.26, 8.55}}}

\VS{29}i̱na dege ibu manda bu ko. I̱ pu layagola ibuha howa ibiru, lene.\XREF{✡}{{\XO 7:29: }{\XT{Md 11.27, Yo 10.15}}}


\par }{\PP \VS{30}Ani layago hale howa tigua ibu minule binigo ibunaga horo ogoningi ndo hayagola mbiralime gi yade halu ibu mina nabi wahene.\XREF{✡}{{\XO 7:30: }{\XT{Mg 11.18, Lg 19.47, Yo 7.44, 8.20, 8.37, 13.1}}}

\VS{31}Wali agali ngoai ho hearu dewalime lalu, Agali ogoni ibugua agalime nabiagane ale bialu kago emene lalu Mbirali Dabo Helenego ibu ibuwa ibugua dewaore bulebirabe, lowa ibuhondo mini mbiraore wini.\XREF{✡}{{\XO 7:31: }{\XT{Yo 2.23, 8.30, 10.42, 11.45, 12.11, 12.42}}}


\par }{\SH Yasu minu pudaba, lenego ogo
\par }
{\PP \VS{32}Yasuhanda uruni biyagonaga wali agalime hagarerebi lowa laga laga bialu heago
Perisi agalime hale howa tiguabi
loma binigo mo miaga haguane hearumebi Anduane Homogonaga anda mamage haga agaliruhondo, Yasu minu pudaba, layagola tigua ibu minu ibini.

\VS{33}Ti ani íbu heagola Yasuhanda tihondo lalu, I̱ tí heba emene tigi mbira hangu halu i̱ pu layago karia dai bulebero.\XREF{✡}{{\XO 7:33: }{\XT{Yo 13.33, 16.16}}}

\VS{34}Dai berogola tígua i̱ hai buwa handa walia naholeberami. I̱ poleberogoha tí haruru naibabehe kami, lene.\XREF{✡}{{\XO 7:34: }{\XT{Hos 5.6, Yo 8.21, 13.33, 13.36, 17.24}}}


\par }{\PP \VS{35}Ani layago hale howa Yu wali agali haru haga haguane hearume tini dege dege la la bialu lalu, I̱ handa walia naholeberami lalu kago ibu aniha pole howa lalu kabe. Ina aria maru Girigi dindi tara taraha purogolo karu uruni karia puwa Girigi wali agalihondo mana lawai hole pole howa larabe.

\VS{36}Ibugua lalu, Tígua i̱ hai buwa handa walia naholeberemi, layagobi, I̱ poleberogoha tí haruru naibabehe, layagobi irane agi manda bialu layabe, lene.


\par }{\SH Yasuhanda haabo holene ibanaga te lenego ogo
\par }
{\PP \VS{37}Horo timbuni ngoai hayaru hamaro biyangi Yasu heyuwa tihondo dalimu lalu, Mbirali iba noa kamiyagua i̱ koria ibalimu.\XREF{✡}{{\XO 7:37: }{\XT{LBM 23.36, Ais 55.1, Yo 4.10, 4.14, 6.35, Mo 22.17}}}

\VS{38}Anduane Homogonaga
mbugani lo ngago ogo, I̱hondo mini mbiraore wu karu tinaga gubaliniha howa haabo holene iba miagane duguabo holebira, lalu gilibu nga, lene.\XREF{✡}{{\XO 7:38: }{\XT{Ais 12.3, 58.11, Ese 47.1, Seg 14.8}}}

\VS{39}Ibugua bi ogoni layago wali agali ibuhondo mini mbiraore wu hararu tihondo maha Ngode Datagaliwabe Dinini mulebira manda buwa lene. Ogoningi Ngode Datagaliwabe Dinini naibinigo irane Yasu ibu wá taraore holeneha mo yaraga nahe henegome ani lene.\XREF{✡}{{\XO 7:39: }{\XT{Ais 44.3, Yol 2.28, Yo 12.16, 16.7, 20.22, Ab 2.4, 2.17, 2.33}}}


\par }{\SH Wali agali talebu ki binigo ogo
\par }
{\PP \VS{40}Ibugua bi ogoni layago hale howa wali agali marume lalu, Ngode Datagaliwabe Mana
Latagi Haga Mbirali ibulebira lo ngago agali ogoni ibuoreda, lene.\XREF{✡}{{\XO 7:40: }{\XT{Man 18.15-18, Yo 1.21, 2.11, 6.14}}}


\par }{\PP \VS{41}Marume lalu, Mbirali Dabo Helenego ogoni íbu kaoreda, lene.

\par }{\PP Marume lalu,
Mbirali Dabo Helenego Galili dindi howa naibulebira.\XREF{✡}{{\XO 7:41: }{\XT{Yo 1.46, 4.29}}}

\VS{42}Anduane Homogonaga
mbugani lo ngago, Mbirali Dabo Helenego ibu handame haga kini Debidi aguanene holebira, lalu, Debidinaga dindi Bedelehemeni taba honolebira, lalu gilibu nga, lene.\XREF{✡}{{\XO 7:42: }{\XT{2 Sml 7.12, Iba 89.3-4, 132.11, Yar 23.5, Mai 5.2, Md 2.5-6, Lg 2.4}}}

\VS{43}Wali agali bu hearume ani laga laga bialu Yasu ai kabe manda nabi howa talebu ki bini.\XREF{✡}{{\XO 7:43: }{\XT{Yo 9.16}}}

\VS{44}Marume ibu minule manda binigo ti mbiralime gi yade halu mina nabi wahene.\XREF{✡}{{\XO 7:44: }{\XT{Yo 7.30}}}


\par }{\SH Yu wali agali haru haga hearume Yasuhondo mini mbiraore nawi henego ogo
\par }
{\PP \VS{45}Ani biyagola mamage haga agali biarume Yasu minule ibinigo mina nabi helalu
Perisi agali hearubi loma binigo mo miaga haguane hearubi ti hearia dai bini. Dai biyagola tigua tihondo lalu, Agi biyagola wahalu ibu helalu ibirimibe, lene.\XREF{✡}{{\XO 7:45: }{\XT{Yo 7.32}}}


\par }{\PP \VS{46}Ani layagola mamage haga biarume ladai bialu lalu, Agalime nalagagodagua layago hale halu ibirima, lene.\XREF{✡}{{\XO 7:46: }{\XT{Md 7.29, Mg 1.22}}}


\par }{\PP \VS{47}Ani layago hale howa Perisi agalime ladai bialu, Ibugua tíbi mo guya haya handala lulu yalu ibirimibe.

\VS{48}Ina Yu wali agali haru haga mbiramebi Perisi agali mbiramebi ibuhondo mini mbiraore wu hemaria handarimibe.\XREF{✡}{{\XO 7:48: }{\XT{Yo 12.42}}}

\VS{49}Wali agali urunime Mosese heneyangi
Mana lowini ngago manda nabi kago tihondo Ngode Datagaliwabehanda, Tandaga nama pobe, lolene wulebira, lene.


\par }{\PP \VS{50}Perisi agali mbira Nigodimusi Yasu hearia bamba penego ibugua ibuni aria biaruhondo lalu,\XREF{✡}{{\XO 7:50: }{\XT{Yo 3.1-2}}}

\VS{51}Inanaga Mana lowini ngadagua mbirali ibugua biyadago hale nahe howa pani mia nalaramali, lene.\XREF{✡}{{\XO 7:51: }{\XT{Man 1.16-17, 19.15}}}


\par }{\PP \VS{52}Ani layagola tigua ibuhondo ladai bialu lalu, Í̠bi Galili howa ibini dege kebe. Anduane Homogonaga
mbugani lo ngago handalu Ngode Datagaliwabe mana
latagi haga mbira Galili howa ibulebira lalu gilibu ngaria handa walia naholeberego, lene. [

\VS{53}Ani lalu ti bibahende andaga purogo lene.\XREF{✡}{{\XO 7:53: }{\XT{Yo 7.41-42}}}




\par }\Chap{8}{\SH Wali mbira kayu bialu hearia mininigo ogo
\par }
{\PP \VerseOne{1}Yasu ibu Hari Olibe heagoria pene.\XREF{✡}{{\XO 8:1: }{\XT{Lg 21.37}}}

\VS{2}Egerebalene ibu Anduane Homogonaga andaha dai buwa ibu hearia wali agali dewaore íbu ngoai hayagola Yasu ibugua biruwa ti lawai halu hene.

\VS{3}Mana lowinigo lawai haga hearubi
Perisi agali hearubi tigua wali mbira kayu bialu hearia handa walia howa Yasuhanda mana lawai halu berearia wali ogoni minu yalu ibini. Minu yalu ibuwa dombeni helowa

\VS{4}tigua ibuhondo lalu, Lawai haga-o wali ogoni kayu bialu hearia handa walia howa minu yalu ibirima.

\VS{5}Inanaga Mana lowinigo ngagome, Mosesehanda lalu, Wali ogoni ale biagago homelo ege to̱le̱me balimu, lalu gilibu ngago í̠na au loleberebe, lene.\XREF{✡}{{\XO 8:5: }{\XT{LBM 20.10, Man 22.22-24}}}

\VS{6}Tigua ibu kagua laya lolenaga bi ko mbira lelo manda buwa mo la halu hene. Ti ani lalu helowa Yasu ibu ge dayama biruwa ibunaga gi hondoneme dindini gili bialu berene.\XREF{✡}{{\XO 8:6: }{\XT{Md 22.15}}}


\par }{\PP \VS{7}Tigua ibuhondo layadagua loyane yane bialu haabo hayagola ho tiga buwa ibu tihondo lalu, Tí agali ko mbira nabiaga bayaleore mbira kamigome wali o kagoni homelo to̱le̱ pigane í̠na babe, lene.\XREF{✡}{{\XO 8:7: }{\XT{Man 17.7, Lm 2.1}}}

\VS{8}Ani lowa ibu lone ge dayama biruwa dindini gili bialu berene.

\VS{9}Bi ogoni layago hale howa ti lo hende mbira pugu bialu agali wahe hearu ala pu yola halu maha igiri hearu pu yola hai halu piai hene. Yasubi wali biagobi libu hangu hene.\XREF{✡}{{\XO 8:9: }{\XT{Md 22.22}}}

\VS{10}Yasu ho tiga buwa ibu wali biago hangu hearia de hondowa lalu, Wali-o í̠ haru ibiyaru abiyabe. Í̠ pani ngulene mbirali nahedabe, lene.


\par }{\PP \VS{11}Wali biagome lalu, Agali timbuni-o mbirali nahe, lene.\XREF{✡}{{\XO 8:11: }{\XT{Yo 3.17, 5.14}}}

\par }{\PP Ani layagola Yasuhanda ibuhondo lalu, I̱nabi í̠ pani nanguleberogo pu. Í̠na ko lone nabibe, lene.]


\par }{\SH Yasuhanda dindi bibahendeni karunaga wá holene i̱ kogoni, lenego ogo
\par }
{\PP \VS{12}Maha Yasuhanda
Perisi agaliruhondo lone lalu, Dindi bibahendeni karunaga wá holene i̱ kogo. Wali agali i̱ porodagua talima ibiraru arumaha nape holene gahengenaga wá holene yu ibaga bu holebira, lene.\XREF{✡}{{\XO 8:12: }{\XT{Ais 49.6, Md 5.14, Yo 1.4-9, 3.19, 9.5, 12.46}}}


\par }{\PP \VS{13}Ani layago hale howa Perisi agalirume ibuhondo lalu, Í̠ni birigonaga í̠nime latagi halu lama ibaga bialu kego henene larebe ina manda nabi kama, lene.\XREF{✡}{{\XO 8:13: }{\XT{Yo 5.31}}}


\par }{\PP \VS{14}Ani layagola Yasuhanda tihondo ladai bialu lalu, I̱na birugo i̱nime latagi halu langialu kogo heneneore langialu ko laro. I̱ni hangume i̱ ogoria howa ibirugoni ai ogoha pole kogoni manda bu ko. Tígua i̱ agoha howa ibini kabe agoha pole kobe tí manda nabi kamigoni.\XREF{✡}{{\XO 8:14: }{\XT{Yo 5.31-32, 7.28-29, 9.29}}}

\VS{15}Tígua agalime daba ki biagadagua beramili. I̱na mbirali daba ki nabiruli.\XREF{✡}{{\XO 8:15: }{\XT{Yo 7.24, 12.47}}}

\VS{16}I̱na mbirali daba ki biruyagua heneneore hondowa bulebero. Irane i̱ni hangu ndo kogoni. I̱ Abahanda i̱ pu layago iya haru kabagoni.\XREF{✡}{{\XO 8:16: }{\XT{Yo 5.30, 8.29}}}

\VS{17}Tínaga
Mana lowini ngagome lalu, Mbiralime layadagua dege mendealime layagua heneneore lara manda bilimu, lalu gilibu nga.\XREF{✡}{{\XO 8:17: }{\XT{Man 17.6, 19.15, Md 18.16, 1 Ko 13.1, Hi 10.28}}}

\VS{18}I̱ni birugo latagi hagane i̱ni kogo. Mende i̱ Aba i̱ pu layago ibugua i̱ni birugo latagi haga ka, lene.\XREF{✡}{{\XO 8:18: }{\XT{1 Yo 5.9}}}


\par }{\PP \VS{19}Ani layago hale howa tigua ibuhondo lalu, Í̠ Aba agoha kabe, lene.\XREF{✡}{{\XO 8:19: }{\XT{Yo 8.55, 14.7, 16.3}}}

\par }{\PP Ani layagola Yasuhanda ladai bialu lalu, I̱bi i̱ Ababi tí manda nabi kami. I̱ ogo kalo manda bidamile i̱ Ababi manda bidamile, lene.


\par }{\PP \VS{20}Yasuhanda Anduane Homogonaga anda loma muni wiaga hobane mbiraha howa bi ogoni lalu hene. Tigua ibu minule manda bu henego ibunaga horo ogoningi ndo hayagola mina nabi wahene.\XREF{✡}{{\XO 8:20: }{\XT{Yo 7.30}}}


\par }{\SH I̱ poleberogoha tí naibabehe kami, lenego ogo
\par }
{\PP \VS{21}Ani lowa Yasuhanda tihondo lone lalu, I̱ pole kogo porogola tígua i̱ hai buleberami. Hai bialu tínaga ko birimigo nadome wiaabo ka handala tíni homoleberami. I̱ poleberogoha tí haruru naibabehe kami, lene.\XREF{✡}{{\XO 8:21: }{\XT{Yo 7.34-36, 8.24, 13.33}}}


\par }{\PP \VS{22}Ani layago hale howa Yu wali agali haru haga biarume lalu, Ibugua i̱ poleberogoha tí haruru naibabehe kami layago ibunime ibuni bo wahole howa lalu ka mbauleda, lene.\XREF{✡}{{\XO 8:22: }{\XT{Yo 7.35}}}


\par }{\PP \VS{23}Yasuhanda tihondo ladai bialu lalu, Tí dindini hene kami. I̱ daliga howa ibini ko. Tí dindi ogoriani hene kamigo i̱ dindi ogoriani hene ndo ko.\XREF{✡}{{\XO 8:23: }{\XT{Yo 3.31}}}

\VS{24}Irane ogonigo i̱na tínaga ko birimigoni nadome wiaabo kaore tíni homoleberemi larugo. Tígua tíni minime I̱ I̱ni Haluhe Henego Haabo Hole Kogo tí manda nabi mini mbiraore nawi haabo harimiyagua tí ko bialu kamigoria howa homai holeberami, lene.


\par }{\PP \VS{25}Ani layago hale howa tigua ibuhondo lalu, Í̠ ai howa lalu kebe, lene.

\par }{\PP Yasuhanda tihondo ladai bialu lalu, I̱ ogo ko lalu bamba piganeore howa langialu harugoni.

\VS{26}Tígua bialu kamigo i̱na langulenebi dabolenebi dewa mo yai ko. I̱ pu layago ibu henene kago ibugua la laradagua hangu dindi bibahendeni kamiruhondo langialu kogoni, lene.\XREF{✡}{{\XO 8:26: }{\XT{Yo 7.28, 12.49}}}


\par }{\PP \VS{27}Ani layagola tigua ibu Aba ka lalu langira manda nabi hene.

\VS{28}Manda nabi heagola Yasuhanda tihondo lalu, Áyu manda nabi kamigo maha Agali Hole Ibiyago tígua mo yaraga haramingi I̱ I̱ni Haluhe Henego Haabo Hole Kogo manda buleberami. I̱ni hongoni howa mbira nabiaga i̱ Abahanda labe lenedaguaore laga henedalo manda buleberami.\XREF{✡}{{\XO 8:28: }{\XT{Yo 3.11, 3.14, 5.19, 5.30, 12.32, Lm 1.4}}}

\VS{29}I̱ pu layago iya haru haabo kaba. I̱na ibugua hameledadagua hangu biaabo haruligo i̱ hangu helalu ibu napiaga ka, lene.\XREF{✡}{{\XO 8:29: }{\XT{Yo 8.16, 16.32}}}


\par }{\PP \VS{30}Ani layago hale howa wali agali dewalime ibuhondo mini mbiraore wini.\XREF{✡}{{\XO 8:30: }{\XT{Yo 7.31}}}


\par }{\SH Henene loleneme tí golope holebira, lenego ogo
\par }
{\PP \VS{31}Yasuhanda ibuhondo mini mbiraore wiyaruhondo lalu, I̱na bi lalu kodagua bialu harimiyagua i̱naga talima ibagane wali agali heneneore holeberemi.

\VS{32}Tígua henene lolene manda biai holeberami. Ani beramigola henene loleneme tí golope hai holebira, lene.\XREF{✡}{{\XO 8:32: }{\XT{Lm 6.14, 6.18, 6.22, 8.2, Ya 1.25}}}


\par }{\PP \VS{33}Tigua ladai bialu lalu, Ina Abarahama aguanene hama ibinigo kama. Ina mbiralinaga garabaya biabe ale bia nahene kamago golope hai holebira larigoni agua laribe, lene.\XREF{✡}{{\XO 8:33: }{\XT{Md 3.9, Lg 3.8}}}


\par }{\PP \VS{34}Ani layagola Yasuhanda tihondo lalu, I̱na tíhondo heneneore larogo. Wali agali ko bialu karu ti ko bulenenaga garabaya biabe ale bia haga ka.\XREF{✡}{{\XO 8:34: }{\XT{Lm 6.16, 6.20, 2 Pi 2.19}}}

\VS{35}Garabaya biabe ale bia hagane kago ibu anduane andaga haabo nahaga. Aba igini henene kago ibu dege abala haabo haga ka.

\VS{36}Ngode Datagaliwabe igini ogoni ibugua tí golope hayagua tí golope heneore holeberami.\XREF{✡}{{\XO 8:36: }{\XT{Lm 8.2, Ga 5.1}}}

\VS{37}Tí Abarahama aguanene hama ibinigo kama larimigo i̱ manda bido. I̱na bi mana lawai haruligo tígua tínaga miniha nayami kamigo howa i̱ homelo bole manda bu kami.\XREF{✡}{{\XO 8:37: }{\XT{Yo 5.38, 7.19, 8.40}}}

\VS{38}I̱na i̱ Abahanda walia hayaru langialu kogo tígua tí abahanda bilimu layadagua bialu kami, lene.\XREF{✡}{{\XO 8:38: }{\XT{Yo 3.32, 5.19, 5.30}}}


\par }{\PP \VS{39}Ani layagola tigua ladai bialu lalu, Ina aba Abarahama hene, lene.\XREF{✡}{{\XO 8:39: }{\XT{Md 3.9, Lm 2.28, Ga 3.7, 3.29}}}

\par }{\PP Yasuhanda tihondo lalu, Tí Abarahama waneigini heneneore kamile Abarahamahanda binidagua tígua bialu kamile.

\VS{40}I̱na langialu harugo Ngode Datagaliwabehanda bi henene i̱hondo langiyago tí langulenaga lalu kogola tígua i̱ homelo bole manda bialu kami. Ogonidagua Abarahamahanda nabiaga hene.\XREF{✡}{{\XO 8:40: }{\XT{Yo 8.26, 8.37}}}

\VS{41}Tí abahanda biagadagua bialu kami, lene.\XREF{✡}{{\XO 8:41: }{\XT{Man 32.6, Ais 63.16, 64.8}}}

\par }{\PP Ani layagola tigua ibuhondo lalu, Ina Aba mbiraore Ngode Datagaliwabe ibuni dege kago ibu igini heneneore ina kamagoni, lene.


\par }{\PP \VS{42}Ani layagola Yasuhanda tihondo lalu, Tí Aba heneneore Ngode Datagaliwabe ibuni kale i̱ Ngode Datagaliwabe howa íbu ka manda buwa tígua i̱hondo gubalini ho kamile. I̱ni hangu manda bialu ndo ibugua pu layagola íbu kogo.\XREF{✡}{{\XO 8:42: }{\XT{Yo 16.28, 1 Yo 5.1}}}

\VS{43}I̱na tíhondo bi langialu kogo manda nabi kamigo irane agibe. Irane tígua i̱naga bi mana hale hoa nahe kamigome.\XREF{✡}{{\XO 8:43: }{\XT{Yo 7.17, Lm 8.7}}}

\VS{44}Tí aba dama Heyolabe waneigini kamigo ibugua bia laradagua bua howa bialu kami. Piganengiore howa ibu bo wahaga henego áyubi bo wahalu haabo kagoni. Ibuha henene lolene mbira nawi howa ibu henene lolenehayagi nahaga ka. Ibu ke̱ hagane howa ibunaga mini ogoni ka. Ke̱ hagane tene ibu howa ke̱ hagane bibahendenaga ababi ibu ka.\XREF{✡}{{\XO 8:44: }{\XT{Md 13.38, 1 Yo 3.8, Yu 6}}}

\VS{45}Anigo i̱na tíhondo henene hangu langialu kogo hale howa tígua i̱hondo mini mbiraore nawi kamigoni.

\VS{46}I̱na ko mbira biruria de hendene mbirali ai kamibe. Nahe ogoniyagua i̱na tíhondo heneneore langialu kogola tígua i̱hondo mini mbiraore nawi kamigo irane agibe.\XREF{✡}{{\XO 8:46: }{\XT{2 Ko 5.21, 1 Pi 2.22, 1 Yo 3.5}}}

\VS{47}Mbirali ibu Ngode Datagaliwabeha howa íbu kayagua ibugua Ngode Datagaliwabenaga bi hale hagane ka. Tígua Ngode Datagaliwabenaga bi hale nahagane kamigo tí Ngode Datagaliwabeha howa ndo kamigoni, lene.\XREF{✡}{{\XO 8:47: }{\XT{Yo 10.26-27, 18.37, 1 Yo 4.6}}}


\par }{\SH Yasu Abarahamala te ogo
\par }
{\PP \VS{48}Tigua Yasuhondo ladai bialu lalu, Iname lalu í̠ Samaria agali dama daraga ho ke laramago henene ndo laramabe, lene.\XREF{✡}{{\XO 8:48: }{\XT{Mg 3.21-22, Yo 7.20}}}


\par }{\PP \VS{49}Ani layagola Yasuhanda ladai bialu lalu, I̱ dama daraga naheore ko. I̱na i̱ Aba mitangi bialu ibu mini mo yaraga halu kogola tígua i̱ mege bialu kami.

\VS{50}I̱na i̱ni mini mo yaraga holene manda nabi ko. Mbirali kago ibugua i̱ mini mo yaraga holene hai bialu i̱hayagi dabalu ka.\XREF{✡}{{\XO 8:50: }{\XT{Yo 5.41, 7.18}}}

\VS{51}I̱na tíhondo henene larogo. I̱naga bi mana lawai haruligo hale halu bialu karu ti homolene nawulebira, lene.\XREF{✡}{{\XO 8:51: }{\XT{Yo 5.24, 6.40, 6.47, 11.26}}}


\par }{\PP \VS{52}Ani layago hale howa tigua ibuhondo lalu, Í̠ dama daraga ke larimago heneneore larimada. Abarahama ibu homene. Ngode Datagaliwabe mana
latagi haga henerubi homene. Í̠na lalu i̱naga bi mana lawai haruligo hale halu bialu karu ti homolene nawulebira larigo.\XREF{✡}{{\XO 8:52: }{\XT{Seg 1.5, Hi 11.13}}}

\VS{53}Ina aba Abarahama homenego í̠ ibu ale ndo í̠ agali daligaore kebe. Ngode Datagaliwabe mana latagi haga henerubi homenego í̠ ai ale hole manda bu kebe.\XREF{✡}{{\XO 8:53: }{\XT{Yo 4.12}}}


\par }{\PP \VS{54}Yasuhanda ladai bialu lalu, I̱na i̱ni mini mo yaraga halu kole habane ndo mbira o birarunida ledamile. I̱ mini mo yaraga haga i̱ Aba ibugua. I̱ Aba tígua lalu tíninaga Ngode Datagaliwabe ibu ka lalu kamigo.

\VS{55}Tígua ibu manda bidama lalu kamigo manda nabiore kami. I̱na dege ibu manda bu ko. I̱na ibu manda nabi ko ledole i̱bi ke̱ hagane tí ale kole. I̱na ibu manda buwa ibugua bia larago biai halu ko.\XREF{✡}{{\XO 8:55: }{\XT{Yo 7.28-29}}}

\VS{56}Tí aba Abarahamahanda i̱ ibulene tu de hondole lowa turu halu hondo haabo henego. Ibiyago hondowa turu hene, lene.\XREF{✡}{{\XO 8:56: }{\XT{Lg 10.24, Hi 11.13}}}


\par }{\PP \VS{57}Ani layago hale howa tigua ibuhondo lalu, Í̠ mali pira duria (50) agimabi ndo o kegodago Abarahama hendene kebe, lene.


\par }{\PP \VS{58}Ani layagola Yasuhanda ladai bialu lalu, I̱na tíhondo heneneore laro. Abarahama naheha I̱ Haluhe ko, lene.\XREF{✡}{{\XO 8:58: }{\XT{Ais 43.13, Yo 1.1, Kl 1.17, Mo 1.8}}}


\par }{\PP \VS{59}Ani layago hale howa tigua ibu homelo bole ege to̱le̱ miya handala Yasu ibu o biagoniha howa ho bilibale bialu Anduane Homogonaga anda howa tagira pene.\XREF{✡}{{\XO 8:59: }{\XT{Yo 10.31}}}




\par }\Chap{9}{\SH Yasuhanda agali mbiranaga de mo dabi henego ogo
\par }
{\PP \VerseOne{1}Yasu pialu hearia agali mbira ibu ai̱yahanda de kohe ogonibi taba henenego de kohe haabo heago de hendene.

\VS{2}Ibunaga talima piaga biarume ibuhondo lalu, Lawai haga-o agali ogoni de kohe henedago ibuni ko biyagonaga pani nalu de ko henedabe be ibu aba ai̱yalame ko biyagonaga pani nalu de ko henedabe, lene.\XREF{✡}{{\XO 9:2: }{\XT{Har 20.5, Ese 18.20, Lg 13.2-4}}} 

\par }{\PP \VS{3}Ani layagola Yasuhanda ladai bialu lalu, Ibuni ko biyagonagabi ibu aba ai̱yalame ko biyagonagabi pani ndo. Ngode Datagaliwabenaga hongo ibuni howa walia helonaga de ko hene.\XREF{✡}{{\XO 9:3: }{\XT{Yo 11.4}}}

\VS{4}Áyu wá kangi i̱ pu layagonaga biabe bialu hami̱ya. Aruma holene tagira ibirangi biabe bulene henge nawulebira.\XREF{✡}{{\XO 9:4: }{\XT{Yo 4.34, 5.17, 5.20, 11.9, 12.35, 17.4}}}

\VS{5}I̱ dindini kongi dindi bibahendeni karunaga wá holene i̱ ko, lene.\XREF{✡}{{\XO 9:5: }{\XT{Md 5.14, Yo 1.5, 1.9, 3.19, 8.12, 12.35}}}


\par }{\PP \VS{6}Ani lowa Yasu ibu hamiaga dindini tolope howa dindi wiago gime mo waru howa agali de kohe biagonaga deni yiyu lalu howa ibuhondo lalu\XREF{✡}{{\XO 9:6: }{\XT{Mg 7.33, 8.23}}}

\VS{7}Sailoama Iba bedagoria í̠naga de domole pu, lene. Sailoama inanaga bi lalu, Pu lene. Ibugua layadagua domo pialu dai bialu dengala ho yalu dai bini.\XREF{✡}{{\XO 9:7: }{\XT{2 Kin 5.10}}}


\par }{\PP \VS{8}Dai biyagola ibula handa a̱i̱ na̱i̱ paliagarubi ibu tomo muniru ngi laabo halu berearia de hendene wali agali hearubi tigua lalu, Agali de kohe tomo muniru ngi laabo halu biraraligo agali ogoni ndoyagodabe, lene.


\par }{\PP \VS{9}Marume, O biagonioreda, lene. Marume, O biagoni aleda, lene.

\par }{\PP Ani layagola agali biago ibunime lalu, I̱ agali o biagoniore kogoni, lene.


\par }{\PP \VS{10}Tigua ibuhondo lalu, Í̠naga de agua buwa bayale hayabe, lene.


\par }{\PP \VS{11}Ani layagola ibugua ladai bialu lalu, Agali mbira mini Yasu ibugua dindi mo waru howa i̱naga deni yiyu lowa lalu, Í̠naga de Sailoama Iba bedagoria domole pu, layagola domo pirugola dengalalu bayale haya, lene.


\par }{\PP \VS{12}Tigua ibuhondo lalu, Áyu agali ogoni ibu agoha kabe, lene.

\par }{\PP Ani layagola ibugua lalu, Ibu agoha piyabe i̱ manda nabido, lene.


\par }{\SH Perisi agalime de mo dabi hayagonaga guarinigo ogo
\par }
{\PP \VS{13}Wali agali biarume agali de mo baya hayago
Perisi agaliru hearia haru pene.

\VS{14}Yasuhanda mo waru howa ibunaga de mo baya hayago
Sabada horongi mo baya hene.\XREF{✡}{{\XO 9:14: }{\XT{Lg 13.14}}}

\VS{15}Perisi agali tigua ibuhondo lalu, Í̠naga de agua buwa bayale hayabe, layagola ibugua tihondo lalu, Agali mbirame i̱naga deni warume yiyu laya ogoni domarugola dengala henego bayale handalu ko, lene.


\par }{\PP \VS{16}Ani layago hale howa Perisi agali marume lalu, Agali ogoni Ngode Datagaliwabe howa ibini ndoda. Sabada horo mitangi nabi howa puguayada, lene.\XREF{✡}{{\XO 9:16: }{\XT{Yo 3.2, 7.12, 7.43, 9.23, 9.31-33, 10.19}}}

\par }{\PP Marume lalu, Ibu ko biaga kale ibugua agalime nabiagane ale gibi o biyadagonidagua bibehe kalebe, lene. Ani layagola ti talebu ki hene.


\par }{\PP \VS{17}Ani bialu howa Perisi agalirume agali de ko hene biagohondo lone lalu, Í̠naga de mo ngala hayadago manda buwa ibu agi biaga agali ka manda bu kebe, lene.\XREF{✡}{{\XO 9:17: }{\XT{Yo 4.19}}}

\par }{\PP Ani layagola ibugua ladai bialu lalu, Ibu Ngode Datagaliwabe mana
latagi haga ka manda bido, lene.


\par }{\PP \VS{18}Ibu ai̱yahanda de kohe ogonibi taba henenego ayure mo dabi haya layago Yu wali agali haru haga biarume hale howa ke̱ harabe toba howa ibu ai̱ya abala ibilo olene.

\VS{19}Ibiyagola tigua libuhondo lalu, Libu igini de kohe taba henene larabiligo ogonibe. Ibuyagua de bayale howa handalu kago agua hendenebe, lene.


\par }{\PP \VS{20}Ani layagola ibu ai̱ya abalame ladai bialu lalu, Iyanaga igini ogoni de koheore taba henenego manda bu kaba.

\VS{21}Ibu áyu de bayale howa handalu kago agua buwa bayale halu handayabe aiwa mo ngala hayabe iya manda nabi kaba. Ibu miniwi kago ibuni tí langulebirago ibunihondo hale hadaba, lene.

\VS{22}Ibu ai̱ya abalame Yu agali hondowa gi ho howa ani lene. Yu wali agali haru haga tigua ala lalu, Mbiralime Yasu ibu
Mbirali Dabo Helenego íbu ka lalu latagi hayagua iname agali ogoni
ngoai hagane andaha howa bo ba tagi halu puabo heloleberama, lene.\XREF{✡}{{\XO 9:22: }{\XT{Yo 7.13, 16.2, 19.38, Ab 5.13}}}

\VS{23}Ani lenego manda buwa ibu ai̱ya abalame gi howa lalu, Ibu miniwi kago ibuni langulebirago ibunihondo hale hadaba, lene.


\par }{\PP \VS{24}Yu agali tigua agali de kohe hene biago halu mende olowa lalu, Í̠ Ngode Datagaliwabe deni howa bi henene lolebero labe. Ina agali ogoni ko biaga ka manda bidamago, lene.\XREF{✡}{{\XO 9:24: }{\XT{Yos 7.19, 1 Sml 6.5}}}


\par }{\PP \VS{25}Ibugua ladai bialu lalu, Ibu ko biaga kabe nabiaga kabe i̱ bayuwa manda nabido. I̱ mbira dege manda bidogo langero. I̱ de ko haabo henego ibugua mo dabi hayagome áyu de handalu kogoni, lene.


\par }{\PP \VS{26}Tigua ibuhondo lalu, Ibugua í̠hondo agi biyabe. Í̠naga de ko henego agua mo ngala hayabe, lene.


\par }{\PP \VS{27}Ibugua ladai bialu lalu, Tíhondo abale langirugo hale naharimibe. Lone gonana bialu haabo kamigo agi. Tíbi ibunaga talima piaga dege holenaga lalu kamibe, lene.


\par }{\PP \VS{28}Ani layagola tigua ibu mege bialu lalu, Ibunaga talima piaga í̠ kego ina Mosesenaga talima piaga kamago.

\VS{29}Ngode Datagaliwabehanda Mosesehondo bi laminigo ina manda biai kamago. Agali ogoni ibu ani howa ibinibe ina manda nabi kama, lene.\XREF{✡}{{\XO 9:29: }{\XT{Yo 8.14}}}


\par }{\PP \VS{30}Ani layagola ibugua ladai bialu lalu, Aya. Ibugua i̱naga de mo ngala haya hondowa ibu ani howa ibiyabe tí manda nabi kamigoni.

\VS{31}Ko biaganaga bi Ngode Datagaliwabehanda hale nahagane manda bidama. Mbiralime Ngode Datagaliwabehanda hame ledadagua bialu ibu mini yaraga hayagua ogoninaga bi ibugua hale hagane manda biai kama.\XREF{✡}{{\XO 9:31: }{\XT{Yob 35.12, Iba 34.15, 66.18, Min 15.29, Ais 1.15, Yar 11.11, Mai 3.4, Seg 7.13}}}

\VS{32}Dindi ogo pigane wabiniyangi howa mbiralime mbiralinaga de ko henego mo ngala haya lalu mbira layaria hale nahe harimago.

\VS{33}Agali ogoni Ngode Datagaliwabe howa ibini ndo kale ibu mbira bibe nahe kale, lene.\XREF{✡}{{\XO 9:33: }{\XT{Yo 9.16}}}


\par }{\PP \VS{34}Ani layagola tigua ibuhondo ladai bialu lalu, Í̠ ai̱yahanda í̠ koha howa taba hanayagola koha howa anda ho daga hene kego. Í̠ aleme ina lawai hole manda berebe, lene. Ani lowa tigua ibu ngoai hagane andaha howa bo ba tagi hene.\XREF{✡}{{\XO 9:34: }{\XT{Iba 51.5, Yo 9.2}}}


\par }{\SH Mininaga de kohe ogo
\par }
{\PP \VS{35}Ani bo ba tagi haya layago hale howa Yasu ibugua agali biago hearia puwa lalu, Agali Hole Ibiyagohondo mini mbiraore wu kebe, lene.\XREF{✡}{{\XO 9:35: }{\XT{Md 14.33, 16.16, Mg 1.1, 1 Yo 5.13}}}


\par }{\PP \VS{36}Ibugua ladai bialu lalu, Agali timbuni-o ibu ai kabe mini mbiraore wuliya langi, lene.


\par }{\PP \VS{37}Yasuhanda ibuhondo lalu, Í̠na ibu de hendedegoni. Ibugua áyu í̠la bi laragoni, lene.\XREF{✡}{{\XO 9:37: }{\XT{Yo 4.26}}}


\par }{\PP \VS{38}Ani layagola ibugua lalu, Anduane-o i̱na í̠hondo mini mbiraore wero, lowa Yasu buhayagi ibu ge duli hanga ho berene.


\par }{\PP \VS{39}Yasuhanda lalu, I̱na wali agali daba ki bule dindini íbu kogoni. De kohe karu de hendelo de handaga karu de ko helo ogoninaga íbu ko, lene.\XREF{✡}{{\XO 9:39: }{\XT{Md 13.11-15, Yo 3.17, 5.22, 8.15-16, 12.47}}}


\par }{\PP \VS{40}Ani layago
Perisi agali maru hale ho hearume ibuhondo lalu, Inabi de kohe dege kamane hondowa laribe, lene.\XREF{✡}{{\XO 9:40: }{\XT{Md 15.14, 23.26, Lm 2.19}}}


\par }{\PP \VS{41}Yasuhanda tihondo lalu, Tí de kohe kamile tínaga ko nangalego tígua lalu, Ina de handaga kama, lalu kamigome tínaga ko wiaabo kagoni, lene.\XREF{✡}{{\XO 9:41: }{\XT{Yo 15.22-24}}}




\par }\Chap{10}{\SH Bi yobage lalu nogo sibi haru haganenaga te lenego ogo
\par }
{\PP \VerseOne{1}Yasuhanda lalu, Tíhondo heneneore laro. Mbirali nogo sibi anda panga dugualu anda nape howa leneha iraga halu anda piagago ibu ohowa page biagane agalibi page bule bo wahagane agalibi ka.

\VS{2}Panga dugualu anda piagago ibu nogo sibi haru hagane agali ka.

\VS{3}Ibu anda ibilo panga mamage hagane agalime panga duguaga. Nogo sibi haru hagane ogonime ibuninaga nogo sibi hangu hangu mini olaragola tigua hale howa ibu poradagua haruru piaga.

\VS{4}Ibunaga nogo sibi haru tagira puwa ti maha ibilalu ibuni ala bamba halu piaga. Nogo sibime ibunaga bi manda buwa haruru piaga.\XREF{✡}{{\XO 10:4: }{\XT{Yo 10.27}}} 
\VS{5}Agali taranaga bi hale halu haruru nape agali tarame olara manda bialu ibida piai haga.


\par }{\PP \VS{6}Yasuhanda tihondo bi yobage ogonidagua lamiyagola tigua irane manda nabi hene.\XREF{✡}{{\XO 10:6: }{\XT{Yo 16.25}}}


\par }{\SH Nogo sibi haru haga bayale Yasu kago ogo
\par }
{\PP \VS{7}Ti manda nabi heago hondowa Yasuhanda halu mende lalu, Tíhondo heneneore laro. Nogo sibinaga panga i̱ kogoni.

\VS{8}I̱ naibiwaha ala bamba halu ibiniru ti bibahende ohowa page biagane agalibi page bule bo wahagane agalibi ibini. Tinaga bi nogo sibime hale nahaga hene.\XREF{✡}{{\XO 10:8: }{\XT{Yar 23.1-2, Ese 34.2-3}}}

\VS{9}Panga i̱ kogoni. I̱ kogoria anda ibirago pele mulebero. Pele merogola anda íbu tagira pu bialu howa tani bayale handa walia holebira.\XREF{✡}{{\XO 10:9: }{\XT{Iba 118.20, Yo 14.6, Eb 2.18}}}

\VS{10}Pagebibime page bulebi bo waholebi mo ko holebi hangu ibaga. I̱na tíhondo holene gahenge ngule íbu kogoni. Holene gahenge tíha to̱lo tagi helo ngule íbu kogoni.


\par }{\PP \VS{11}Nogo sibi haru hagane bayale i̱ kogo. Nogo sibi haru haga bayale ibugua ibunaga nogo sibi nahomelo ibuninaga holene pela holebira.\XREF{✡}{{\XO 10:11: }{\XT{Iba 23.1, Ais 40.11, Ese 34.11-23, Yo 15.13, Hi 13.20, 1 Pi 2.25, Mo 7.17}}}

\VS{12}Nogo sibi anduane ndo agali yolo hangu mitangi buwa haru haga kagome biango dudume nogo sibi bo nole ibira handala hondowa ibuni ibida piaga. Ibida poragola biango dudume nogo sibi hanu tali togo laga.\XREF{✡}{{\XO 10:12: }{\XT{Seg 11.16-17, Ab 20.29}}}

\VS{13}Nogo sibi anduane ndo howa yolo hangu mitangi buwa haru hagame nogo sibi mitangi nabi howa ibu ibida piaga.

\VS{14-15}Nogo sibi haru hagane bayale i̱ kogo. I̱ Abahanda i̱ manda bia i̱nabi ibu manda bia bu kabadagua i̱naga nogo sibi mbira embeda nahe manda biai ho ko. Tiguabi i̱ manda biai ho ka. I̱na ti nahomelo i̱ninaga holene pela holebero.\XREF{✡}{{\XO 10:14-15: }{\XT{Yo 10.27, 2 Ti 2.19}}}\XREF{✡}{{\XO 10:14-15: }{\XT{Md 11.27, Lg 10.22, Yo 15.13, 1 Yo 3.16}}}

\VS{16}Nogo sibi anda o kagoha karunaga hangu ndo i̱naga nogo sibi maru tagiraha tara hama pedago tibi i̱na haru ibua ho ko. Haru eberogola tiguabi i̱naga bi hale howa ti mandagi mbiraore halu ale ha nogo sibi haru hagane mbiraore holebira.\XREF{✡}{{\XO 10:16: }{\XT{Ais 56.8, Ese 34.23, 37.22-24, Yo 11.52, Eb 2.14, 1 Pi 2.25}}}


\par }{\PP \VS{17}I̱na i̱naga holene pela holeberogobi pela howa lone karuloleberogobi mitangi buwa i̱ Abahanda i̱hondo gubalini timbuniore ho ka.\XREF{✡}{{\XO 10:17: }{\XT{Ais 53.7-8, 53.12, Pb 2.8-9, Hi 2.9}}}

\VS{18}Mbiralime i̱naga holene nayamulebira. I̱ni peloa howa pelolebero. Pelolenebi lone karulolenenagabi hongo yu kogo. I̱ Abahanda i̱hondo bibe lenedaguaore laro, lene.\XREF{✡}{{\XO 10:18: }{\XT{Yo 2.19, 5.26, 6.38, 14.31, 19.11, Ab 2.24, 2.32}}}


\par }{\PP \VS{19}Ibugua ani layago hale howa wali agali hearu lone talebu ki buwa\XREF{✡}{{\XO 10:19: }{\XT{Yo 7.43}}}

\VS{20}ti dewalime lalu, Ibu dama daraga ho howa lulu bi lalu kagodago agi bule hale haramibe, lene.\XREF{✡}{{\XO 10:20: }{\XT{Yo 7.20, 8.48, 8.52}}}


\par }{\PP \VS{21}Marume lalu, Ibugua bi lalu kago dama daragaheme lagadagua ndo lara. Damame wali agali de kohe de hendelo mo bayale hagabe, lene.\XREF{✡}{{\XO 10:21: }{\XT{Iba 94.9, 146.8, Yo 9.6-7, 9.32-33}}}


\par }{\SH Yu wali agalime Yasu hame nalenego ogo
\par }
{\PP \VS{22}Ira yuni gilope howa dagare biagane hororu hayagola Anduane Homogonaga anda Loma Bia Henegonaga horo hayangi Yarusalemeni ngoai ho hene.

\VS{23}Anduane Homogonaga andaha anda polene bugu hama mbira mini Solomononaga laga wiagoriani Yasu ibu pialu hearia

\VS{24}Yu wali agali ti ngoai howa Yasu ho mabu buwa lalu, Í̠ni ogo ko lalu inahondo angi languleberebe. Í̠
Mbirali Dabo Helenego íbu keyagua tiga tiga latagi halu langiai ha, lene.\XREF{✡}{{\XO 10:24: }{\XT{Ab 3.11, 5.12, Lg 22.67}}}


\par }{\PP \VS{25}Ani layagola Yasuhanda tihondo ladai bialu lalu, Bamba i̱na langiai harugo tí yu tiga nabi haabo kami. I̱ Abanaga hongoni howa biabe bialu kogome i̱ tí walia haragoni.\XREF{✡}{{\XO 10:25: }{\XT{Yo 3.2, 4.26, 5.36, 10.38}}}

\VS{26}Tígua i̱na biabe bialu kogoni de hondowa i̱hondo mini mbiraore nawi kamigo i̱naga nogo sibi ndo kami.\XREF{✡}{{\XO 10:26: }{\XT{Yo 6.64, 8.45-47, 1 Yo 4.6}}}

\VS{27}I̱naga nogo sibi karu i̱ni manda bido. Tigua i̱naga bi hale howa i̱ talima ibaga.\XREF{✡}{{\XO 10:27: }{\XT{Yo 8.47, 10.3-4, 10.14}}}

\VS{28}I̱na ti mitangi bialu tihondo haabobo holene miruligo ti haabo howa nahomolebira. I̱na ti i̱naga gime yani ho kogola mbiralime gingila mibe nahe holebira.\XREF{✡}{{\XO 10:28: }{\XT{Yo 3.16, 6.37-39, 17.11-12, 18.9}}}

\VS{29}Bibahende dindini ngaru emene nira lowa i̱ Abahanda i̱hondo ngiyaru ti duniniore ka. Anigo ibunaga gime yani ho kagola mbiralime gingila mibe naheore ka.\XREF{✡}{{\XO 10:29: }{\XT{Yo 14.28, 17.2, 17.6}}}

\VS{30}I̱ Aba i̱bi iya mbiraore kaba, lene.\XREF{✡}{{\XO 10:30: }{\XT{Yo 17.11, 17.22}}}


\par }{\PP \VS{31}Ani layago hale howa Yu wali agali tigua ibu ege to̱le̱me bole to̱le̱ lone mini.\XREF{✡}{{\XO 10:31: }{\XT{Yo 8.59}}}

\VS{32}Ani miyagola Yasuhanda tihondo lalu, Abahanda bia layadagua bialu ti hendedamiore i̱na bayale dewa bialu harugo ago birugonaga i̱ bole kamibe, lene.


\par }{\PP \VS{33}Tigua ladai bialu lalu, Í̠na bayale bigi birigonaga ndo Ngode Datagaliwabe mege birigonagabi í̠ agali howa í̠ni mo Ngode Datagaliwabe bu hinarigonagabi iname í̠ ege to̱le̱me bole kama, lene.\XREF{✡}{{\XO 10:33: }{\XT{LBM 24.16, Md 26.65, Yo 5.18}}}


\par }{\PP \VS{34}Yasuhanda ladai bialu lalu, Tínaga
Mana lowinigo ngagome, Ngode Datagaliwabehanda tí Daligaorene Daliganaga waneigini dege kami, lalu gilibu nga ndobe.\XREF{✡}{{\XO 10:34: }{\XT{Iba 82.6}}}

\VS{35}Anduane Homogonaga
mbugani lo ngago bibahende henene wiaabo holebira manda bu kama. Ngode Datagaliwabenaga bi wali agalihondo laminiru o biaruhondo, Tí Ngode Datagaliwabe waneigini kami, lene ndobe.\XREF{✡}{{\XO 10:35: }{\XT{Md 5.18}}}

\VS{36}I̱ Abahanda mbirali ibunaga helo loma bia howa dindini ibilenego i̱ kogome, I̱ Ngode Datagaliwabe Igini ko, lalu kogola tígua í̠na Ngode Datagaliwabe mege bialu ke larimigo irane agibe.\XREF{✡}{{\XO 10:36: }{\XT{Yo 3.17, 5.17-18, 6.27, 9.35-37}}}

\VS{37}Abahanda biabe ogoni bia laradagua i̱na nabi koria handarimiyagua i̱hondo mini mbiraore nawilimu.

\VS{38}I̱naga bi hale howa mini mbiraore nawirimiyagua i̱ha Aba kagobi i̱ Abaha i̱ kogobi manda bilimulonaga biabe i̱na beroru handalu tí mini mbiraore wulene nga, lene.\XREF{✡}{{\XO 10:38: }{\XT{Yo 14.10-11}}}


\par }{\PP \VS{39}Ani layago hale howa tigua ibu minule biyagola ibu pu yola halu pene.\XREF{✡}{{\XO 10:39: }{\XT{Lg 4.30, Yo 8.59}}}


\par }{\PP \VS{40}Yasu ibu Iba Yodana lone domalu ange ederayagi Yonehanda pigane baboraya bialu henegoria pu hene.\XREF{✡}{{\XO 10:40: }{\XT{Yo 1.28}}}

\VS{41}Ani pu hearia wali agali dewa íbu ngoai howa tigua lalu, Yonehanda agalime nabiagane ale mbira nabi hayago agali ogome maha ogodagua bulebira, lalu Yone ibugua layaru uruni henene lola haiore haragoni, lalu

\VS{42}dewalime Yasuhondo mini mbiraore wini.\XREF{✡}{{\XO 10:42: }{\XT{Yo 7.31}}}




\par }\Chap{11}{\SH Lasarasi homenego ogo
\par }
{\PP \VerseOne{1}Bedani tanoni Meri ibu hagibuni Madala berearia agali mbira mini Lasarasi warago bo wini.\XREF{✡}{{\XO 11:1: }{\XT{Lg 10.38-39}}} 
\VS{2}Meri ogoni ibugua Anduane Homogonaga geni weli baya taraore ngabime odo wialu howa ibunaga mandarime domene berenego ibunaga mbalini Lasarasi warago bo wini.\XREF{✡}{{\XO 11:2: }{\XT{Md 26.7, Mg 14.3, Yo 12.3}}}

\VS{3}Warago bo wiyagola ibu mbalini biago labome Yasu hearia bi lawia halu lalu, Anduane Homogo-o agali í̠ nenege biago warago bo nga, lalu lawia hene.\XREF{✡}{{\XO 11:3: }{\XT{Yo 11.36}}}


\par }{\PP \VS{4}Ani layiyago hale howa Yasu ibugua lalu, Warago ogoni Lasarasi homelonaga ndo. Wali agalime Ngode Datagaliwabe mini yaraga helobi Ngode Datagaliwabe Igini mini yaraga helobi ogoninaga warago bo nga, lene.\XREF{✡}{{\XO 11:4: }{\XT{Yo 9.3, 11.40}}}


\par }{\PP \VS{5}Yasuhanda Madabi ibu hagibunibi Lasarasibi gubalini ho haga hene.

\VS{6}Lasarasi warago bo nga layiyago hale howa Yasu ibu heagoriani horo kira ho hondo ho hene.

\VS{7}Ani buwa ibugua ibunaga talima piaga biaruhondo lalu, Ina Yudia dai bima, lene.


\par }{\PP \VS{8}Ibunaga talima piaga biarume ibuhondo ladai bialu lalu, Lawai haga-o ayure dege agalime í̠ ege to̱le̱me bole biyagoha í̠ lone dai bule manda buwa larebe, lene.\XREF{✡}{{\XO 11:8: }{\XT{Yo 8.59}}}


\par }{\PP \VS{9}Ani layagola Yasuhanda ladai bialu lalu, Horo mbirunaga ni tagira ibiragola howa aruma helo wá haabo haga ndobe. Horombeni agali ibagabu hayagua ibu dindi ogonaga wá kago de hendedago pilolene nawi.\XREF{✡}{{\XO 11:9: }{\XT{Yo 9.4-5}}}

\VS{10}Mbiraga agali ibuniha wá holene nawi howa ibagabu hayagua pilolene nga, lene.\XREF{✡}{{\XO 11:10: }{\XT{Yo 12.35, 1 Yo 2.11}}}

\VS{11}Yasuhanda ani lowa lalu, Ina hamene Lasarasi ibu padago i̱na pialu mo barila holebero, lene.\XREF{✡}{{\XO 11:11: }{\XT{Md 9.24}}}


\par }{\PP \VS{12}Ibunaga talima piaga biarume ladai bialu lalu, Anduane Homogo-o ibu padayagua dabi holebira, lene.


\par }{\PP \VS{13}Yasuhanda ibu tongolo miya manda buwa lenego tigua ibu u henene pada lalu layabe toba howa ani lene.

\VS{14}Ani layagola Yasuhanda tihondo tiga tiga lalu, Lasarasi homo tongolo miya.

\VS{15}Ina dindi taraha hemaria tongolo miyago tígua i̱hondo mini mbiraore wilimulonaga manda buwa turu ko. Ai ibu hora kagoria ma, lene.


\par }{\PP \VS{16}Ani layagola Tomasa ibu ka̱i̱ mini Hono Palu ibugua talima piaga maruhondo lalu, Inabi ibu heba homami̱ya ma, lene.\XREF{✡}{{\XO 11:16: }{\XT{Mg 14.31}}}


\par }{\SH Yasuhanda, Mo heya holenebi holene gahengebi tene i̱ kogoni, lenego ogo
\par }
{\PP \VS{17}Yasu anda ibiyagola Lasarasi horo tebiru hora ho hene lowa horo maneni anda ibini.

\VS{18}Yarusaleme howa Bedani polene hariga lunaga magi kilomida tebira ale wini.\XREF{✡}{{\XO 11:18: }{\XT{Md 21.17}}}

\VS{19}Yudia wali agali dewalime Meri Madala libu mbalini homayagonaga dugu bialu biraabo hayagola dara holene embeda helo bi lamule íbu ngoai hene.


\par }{\PP \VS{20}Yasu ibira layago hale howa Meri andaga berelalu Mada ibu harigani lola hole pene.

\VS{21}Lola howa Madahanda Yasuhondo lalu, Anduane Homogo-o í̠ oali henedale i̱ mbalini nahomedale.\XREF{✡}{{\XO 11:21: }{\XT{Yo 11.32}}}

\VS{22}Áyubi í̠na Ngode Datagaliwabehondo mbira bia lariyagua ibugua bulebiraore manda bido, lene.\XREF{✡}{{\XO 11:22: }{\XT{Yo 9.31}}}


\par }{\PP \VS{23}Yasuhanda ibuhondo lalu, Í̠ mbalini homayago heyulebira, lalu lamini.


\par }{\PP \VS{24}Ani layagola Madahanda ibuhondo lalu, E̱ hamaro bulene horo harangi ibu mo heya holebira manda bido, lene.\XREF{✡}{{\XO 11:24: }{\XT{Lg 14.14, Yo 5.29}}}


\par }{\PP \VS{25}Ani layagola Yasuhanda ibuhondo lalu, Mo heya holenebi holene gahengebi tene i̱ kogoni. Mbirali i̱hondo mini mbiraore wu henego homayaguabi ibu holebira.\XREF{✡}{{\XO 11:25: }{\XT{Yo 6.35, Kl 3.4, 1 Yo 1.1-2, 5.10}}}

\VS{26}Mbirali nahome kagome i̱hondo mini mbiraore wu kago ibu nahomolebira. Heneneore laralo manda buwa mini mbiraore ngebe, lene.\XREF{✡}{{\XO 11:26: }{\XT{Yo 8.51}}}


\par }{\PP \VS{27}Ani layagola Madahanda ibuhondo lalu, E̱ Anduane Homogo-o í̠
Mbirali Dabo Helenego Ngode Datagaliwabe Igini dindini ibulebira lowinigoore ke manda buwa mini mbiraore wu bedo, lene.\XREF{✡}{{\XO 11:27: }{\XT{Md 16.16, Yo 4.42, 6.14, 6.69}}}


\par }{\SH Yasu dugu binigo ogo
\par }
{\PP \VS{28}Ani lalu Mada dai buwa ibu hagibuni Meri hendore olowa lamialu lalu, Lawai haga biago ibuwa í̠ íbu layago pu, lene.

\VS{29}Ani layago hale howa Meri ibu abale heyalu Yasu hearia pene.\XREF{✡}{{\XO 11:29: }{\XT{Yo 11.20}}}

\VS{30}Yasu ibu tano anda íbu nabi wene Mada lola hayagoria dege hene.

\VS{31}Meri dugu biaabo hayagola dara holene embeda helo bi lamule wali agali ibiyarume ibu piyago hondowa hora hayagoria howa dugu bule pora manda buwa haruru pene.


\par }{\PP \VS{32}Meri Yasu heagoria puwa ibunaga geha bulu paluwa ibuhondo lalu, Anduane Homogo-o í̠ oali henedale i̱ mbalini nahomedale, lene.\XREF{✡}{{\XO 11:32: }{\XT{Yo 11.21}}}


\par }{\PP \VS{33}Merihandabi wali agali haruru ibiyarumebi dugu biai hayago de hondowa Yasu ibu miniha dara timbuni howa bu mini gengedai hene.

\VS{34}Gengedai howa lalu, Tígua ibu agoria hora kamibe, lene.

\par }{\PP Tigua ladai bialu, Anduane Homogo-o hora kamago de handami̱ya ma, lene.


\par }{\PP \VS{35}Hondo puwa Yasu ibubi dugu bini.\XREF{✡}{{\XO 11:35: }{\XT{Lg 19.41}}}

\VS{36}Dugu biyago hondowa wali agali biarume lalu, Lasarasi gubalini au ho heneda handa naberami, lene.


\par }{\PP \VS{37}Marume lalu, Agali de kohe heagonaga de mo ngala hayadago Lasarasi homolilono ibugua mbira bibe naheyagola wahayadabe, lene.\XREF{✡}{{\XO 11:37: }{\XT{Yo 9.6}}}


\par }{\SH Yasuhanda Lasarasi mo heya henego ogo
\par }
{\PP \VS{38}Yasu ibu bu mini gengedai howa Lasarasi hora heagoria pene. Egeandaha hora howa ege to̱le̱ mbirame mo hangai heago de hendene.\XREF{✡}{{\XO 11:38: }{\XT{Md 27.60}}}

\VS{39}Yasuhanda lalu, Ege to̱le̱ ogoni mo yabagi hadaba, lene.

\par }{\PP Agali homayagonaga mbalini Madahanda ibuhondo lalu, Anduane Homogo-o áyu horo manenidago ngu timbuni bulebira, lene.


\par }{\PP \VS{40}Ani layagola Yasuhanda ibuhondo lalu, Mini mbiraore wuwa bereyagua Ngode Datagaliwabenaga hongo taraore holene de hondolebere laru ndobe, lene.\XREF{✡}{{\XO 11:40: }{\XT{Yo 11.4, 11.23-26}}}

\VS{41}Tigua ege to̱le̱ biago mo yabagi hayagola Yasuhanda de handadaga howa lalu, Aba-o i̱naga bi hale ho kego ka̱i̱ laro.

\VS{42}Í̠na i̱naga bi hale haabo harili manda bu ko. Bi mbira larugo wali agali o karume hale helonaga laru. Ti hale howa í̠na i̱ pu leneda manda bialu i̱hondo mini mbiraore wilonaga laru, lene.\XREF{✡}{{\XO 11:42: }{\XT{Yo 12.30}}}

\VS{43}Ani lowa ibugua bi hongo howa lalu, Lasarasi tagira íbu, lene.

\VS{44}Ani layagola agali homene biago ibunaga gi ge denguibi dere kabu biaga aleme huba bu hora henego huba biaabo heaore tagira ibini. Ibiyagola Yasuhanda tihondo lalu, Ibu pelo hadape hadaba, lene.


\par }{\SH Yasu homelo bole manda binigo ogo
\par }
{\R (Madiu 26.1-5, Maga 14.1-2, Lugu 22.1-2)

\par }{\PP \VS{45}Yu wali agali Meri bereria ibini biaru dewalime Yasuhanda biyago hondowa ibuhondo mini mbiraore wini.\XREF{✡}{{\XO 11:45: }{\XT{Yo 4.48, 7.31}}}

\VS{46}Marume
Perisi agali hearia dai buwa Yasuhanda biyago lamini.\XREF{✡}{{\XO 11:46: }{\XT{Lg 16.31}}}

\VS{47}Lamiyagola Perisi agalibi
loma binigo mo miaga haguane agalibi Yu wali agalinaga
Ganisolobi hearume bi lole ngoai howa lalu, Agali ogoni ibugua agalime nabiagane ale dewa bialu kago iname agi bimabe.

\VS{48}Ibugua ogonidagua bialu helo waharimayagua wali agali bibahendeme ibuhondo mini mbiraore wiai holebira. Ani biragola Lomo agali ti ibuwa ina wali agalibi bo wahalu inanaga anda loma bia hene kagobi bo gialo paya bulebira, lene.


\par }{\PP \VS{49}Ani lowa agali mbira mini Kaiabasa ibu mali ogoninginaga loma binigo mo miaga haguane timbuni henego ibugua lalu, Tí mini nawi kamigoni.

\VS{50}Ogodagua bulene nga manda bimi̱ya. Ina hameigini bibahende bo wahai holigo mbiralime homa holene karulape, lene.\XREF{✡}{{\XO 11:50: }{\XT{Yo 18.14}}}

\VS{51}Bi ogoni ibuninaga bi ndo lene. Ibu mali ogoninginaga loma binigo mo miaga haguane timbuni howa ibugua Yasuhanda Yu wali agali bibahende tinaga homa aribia holebiragonaga mbiwia halu lene.\XREF{✡}{{\XO 11:51: }{\XT{Pig 50.20}}}

\VS{52}Yu hameigini hangunaga ndo Ngode Datagaliwabenaga waneigini dindi bibahendeha hama pedaru tinagabi heba homa aribia howa mo mbiraore holebiragonaga lene.\XREF{✡}{{\XO 11:52: }{\XT{Ais 49.6, Yo 10.16, 17.21, Eb 2.14-17, 1 Yo 2.2}}}


\par }{\PP \VS{53}Ani lowa tigua horo ogoningi howa Yasu homelo bo waholenaga lo manda bialu hene.\XREF{✡}{{\XO 11:53: }{\XT{Yo 5.18}}}

\VS{54}Ani lalu heago hondowa Yasu ibu Yudia dindini ha pani nahe ogoriani howa pialu dindi ko wali agali nahagaha kaware ngelowa Eberaimi tanoni ibunaga talima piagaru heba pu hene.\XREF{✡}{{\XO 11:54: }{\XT{2 Bit 13.19, Yo 4.1-4, 7.1}}}


\par }{\PP \VS{55}Pu heaha Yu wali agalime
Bolangua Halu Penegonaga Horo kaware hayagola dewali tini dindi howa tomo ogoni nolenaga ala ti Ngode Datagaliwabe deni howa dodo nahe hole mana bulene winigo bule lowa Yarusaleme piai hene.\XREF{✡}{{\XO 11:55: }{\XT{2 Bit 30.17, Yo 2.13, 5.1, 6.4, Ab 21.26}}}

\VS{56}Ti puwa Yasu hai bialu howa Anduane Homogonaga andaha ngoai halu tinihondo hale haga bialu, Horo ogoningi ibu ogoria ibulebadabe naibulebadabe, lo manda bialu hene.\XREF{✡}{{\XO 11:56: }{\XT{Yo 7.11}}}

\VS{57}Loma binigo mo miaga haguane hearubi Perisi agali hearubi tigua hongo howa lalu, Ibu karia mbiralime handarimiyagua iname ibu minu poloma̱ya langule ibalimu, lalu lamini.




\par }\Chap{12}{\SH Wali mbirame Yasu haguaneni weli ngabi odo winigo ogo
\par }
{\R (Madiu 26.6-13, Maga 14.3-9)

\par }{\PP \VerseOne{1}Horo waragaria howa
Bolangua Halu Penegonaga Horongi tomo nolene ngelowa áyudagua Yasu ibu Bedani pene. Lasarasi homene Yasuhanda mo heya hayago ogoni ibunaga andaga pene.\XREF{✡}{{\XO 12:1: }{\XT{Yo 11.1, 11.43}}}

\VS{2}Yasu ibiyagola tigua ibu tomo nelo dawa mini. Madahanda tomo tale bialu heagola Lasarasi Yasula maru heba tomo nalu berene.\XREF{✡}{{\XO 12:2: }{\XT{Lg 10.40}}}

\VS{3}Ani berearia Meri ibu weli tara baya ngabi muni dewame yolo binigo ogoni muwa Yasunaga geni odo ha̱i̱ howa ibunaga mandarime domalu berene. Weli tara ogoni gabo be kira ale to̱labehe wini. Ani biyagola nga baya biyagome anda biagoha to̱lai hene.\XREF{✡}{{\XO 12:3: }{\XT{Lg 7.37-38, 10.38-39, Yo 11.2}}}

\VS{4}Yasunaga talima piaga agali Yudasa maha Yasu ndelole henego ibugua lalu,\XREF{✡}{{\XO 12:4: }{\XT{Yo 18.3}}}

\VS{5}Weli baya ngabi ogonime yolo kina handari tebira (300) muwa wali agali yagibano karu mibehego odo waharago agibe, lene.\XREF{✡}{{\XO 12:5: }{\XT{Md 19.21}}}

\VS{6}Ibugua wali agali yagibano karu mitangi bialu ndo lene. Muni nu ibugua hono haga howa pagebibime maru mo haga henego ibu mo hole manda buwa lene.\XREF{✡}{{\XO 12:6: }{\XT{Yo 13.29}}}


\par }{\PP \VS{7}Ani layago Yasu hale howa ibugua lalu, Ibugua birago bilo waha. I̱ hora holene tu holebiranginaga birago.\XREF{✡}{{\XO 12:7: }{\XT{Yo 19.40}}}

\VS{8}Horo bibahendengi wali agali yagibanoru tí heba haabo holeberami. I̱ tí heba haabo naholeberama, lene.\XREF{✡}{{\XO 12:8: }{\XT{Man 15.11, Md 26.11, Mg 14.7}}}


\par }{\SH Lasarasi homelo bami̱ya lenego ogo
\par }
{\PP \VS{9}Yasu Bedani pu ka layago Yu wali agali dewame hale howa ibu hearia pene. Lasarasi homenego Yasuhanda mo heya haya layago hale howa ogonibi heba de hondole pene.\XREF{✡}{{\XO 12:9: }{\XT{Yo 11.43-44}}}

\VS{10-11}Yu wali agali dewalime Lasarasi mo heya hayago hondowa
loma binigo mo miaga haguane aria tinaga haru haga homogo henego wahalu Yasuhondo mini mbiraore wialu hene. Ani wialu henego hondowa loma binigo mo miaga haguane biarume Lasarasibi heba bo wahole lo manda manda bialu hene.\XREF{✡}{{\XO 12:10-11: }{\XT{Yo 11.45, 12.18}}}


\par }{\SH Yasu ibu Handame Haga Kini ale howa Yarusaleme anda penego ogo
\par }
{\R (Madiu 21.1-11, Maga 11.1-11, Lugu 19.28-40)

\par }{\PP \VS{12}Egerebalene wali agali dewali
Bolangua Halu Penegonaga Horongi ngoai hayarume Yasu Yarusaleme ibira layago hale hene.

\VS{13}Hale howa ti ayage yuni dibu yalu hariga obeneni lola hole pene. Lola howa tigua bi dalimu lalu, Ngode Datagaliwabe mini yaraga hama. Mbirali Anduane Homogonaga minini howa ibirago Ngode Datagaliwabehanda ibu mo turu helo larama. Ngode Datagaliwabehanda Isaraele wali agalinaga Kini mo turu helo larama, lalu hene.\XREF{✡}{{\XO 12:13: }{\XT{Iba 118.25-26, Md 27.42, Yo 1.49}}}


\par }{\PP \VS{14}Yasuhanda nogo dongi mbira handa walia howa ogoni erembirani biralu ibini. Anduane Homogonaga
mbugani lo ngadagua binigo ogo,


\par }{\Q \VS{15}Saiono tano kamiru tí gi nahalimu.\XREF{✡}{{\XO 12:15: }{\XT{Seg 9.9}}}

\par }{\Q Tínaga kini ibu dongi iginini biralu tíni kamiria ibiragoni,

\par }{\MM lalu gilibu nga.


\par }{\PP \VS{16}Ani biyagola ibunaga talima piaga biaru ti irane manda nabi henego maha ibu mo yaraga halu wá taraore holeneha pu hayagola howa ani bulebira lalu Anduane Homogonaga mbugani gilibu wini ngadaguaore wali agalime ibuhondo ani biyadago ti lo manda bini.\XREF{✡}{{\XO 12:16: }{\XT{Lg 18.34, Yo 2.22, 7.39, 14.26}}}


\par }{\PP \VS{17}Ala Yasuhanda Lasarasi homenego, Homali egeanda howa tagira íbu, layagola heyalu ibiyago wali agali de hendenerume lalu, Ibugua agua biya, lalu wali agali hearu lamini.\XREF{✡}{{\XO 12:17: }{\XT{Yo 11.43-44}}}

\VS{18}Anigo ibugua agalime nabiagane ale biya layago hale howa wali agali dewa de hondole ngoai hene.

\VS{19}Ani biyago de hondowa
Perisi agalirume tini degedege lagalaga bialu lalu, De handadaba. Dindi bibahendeha karume ibu talima piai harago iname mbirale mbira nabibehe kamagoni, lene.\XREF{✡}{{\XO 12:19: }{\XT{Yo 11.48}}}


\par }{\SH Girigi agali marume Yasu de hondole ibinigo ogo
\par }
{\PP \VS{20}Girigi agali maru hearume tomo biago nalu Ngode Datagaliwabe mini yaraga halu lotu lole Yarusaleme ibini.

\VS{21}Tigua Pilibi hearia puwa lalu, Hambi-o ina Yasu de hondoa birago walia ha, lene. Pilibi ibu Galili dindi mbira mini Bedesaidali hene.\XREF{✡}{{\XO 12:21: }{\XT{Lg 19.3, 23.8, Yo 1.44}}}


\par }{\PP \VS{22}Ani layago hale howa Pilibi ibugua Anduru lamule pene. Lamialu libu haru Yasu lamule pene.

\VS{23}Lamiyagola Yasuhanda libuhondo ladai bialu lalu, Agali Hole Ibiyagonaga mini mo yaragaore holene tu íbu nga.\XREF{✡}{{\XO 12:23: }{\XT{Yo 13.31-32, 17.1}}}

\VS{24}Tíhondo heneneore laro. Widi lini hondene mbira dindini ibira howa homa nabiyagua lini mbiraore hangu ngagobi wiaabo holebira. Dindini ibira howa homayagua anda howa lini dewa dolebira.\XREF{✡}{{\XO 12:24: }{\XT{1 Ko 15.36}}}

\VS{25}Mbiralime dindini howa ibuni holene hangu hame lalu hayagua holene ogoni yu waholebira. Mbiralime dindini howa ibuni holene hame nale hayagua ibu holene ogoni yu haabo howa haabobo holenebi yu holebira.\XREF{✡}{{\XO 12:25: }{\XT{Md 10.39, 16.25, Mg 8.35, Lg 9.24, 17.33}}}

\VS{26}Mbiralime i̱naga biabe bia hoa ho kayagua i̱ kogoria ibubi hole i̱ porodagua talima ibulene nga. I̱naga biabe bia hagane karu i̱ Abahanda tinaga mini mo yaraga holebira, lene.\XREF{✡}{{\XO 12:26: }{\XT{Yo 14.3, 17.24, 1 Te 4.17}}}


\par }{\SH Yasu ibu homolenenaga bi laminigo ogo
\par }
{\PP \VS{27}Yasuhanda lalu, Áyu i̱naga miniha genda bialu burugu laruago i̱na agi loabe. Aba-o i̱hondo bulene ngago nabi wahelo mo wahabe loabe. Ndo i̱ tandaga ogoni nole dindi ogoria dalirugoni.\XREF{✡}{{\XO 12:27: }{\XT{Iba 6.3, 42.5, Md 26.38, Lg 12.50, 22.53, Yo 18.37}}}

\VS{28}Aba-o í̠naga mini mo yaraga helo bibe, lene.\XREF{✡}{{\XO 12:28: }{\XT{Md 3.17}}}

\par }{\PP Ani layagola dahuliya andaga howa bi ladali halu lalu, I̱na mo yaraga harugo lonebi mo yaraga holebero, lene.


\par }{\PP \VS{29}Ani layuago hale ho hayarume lalu, Hari kulu lagadagua larua, lene. Marume lalu, Dahuliyali mbirame ibuhondo bi lamiarua, lene.\XREF{✡}{{\XO 12:29: }{\XT{Ab 23.9}}}


\par }{\PP \VS{30}Yasuhanda tihondo lalu, Bi o layuagoni i̱ mitangi bialunaga ndo tí mitangi bialunaga layua.\XREF{✡}{{\XO 12:30: }{\XT{Yo 11.42}}}

\VS{31}Áyu ogoni wali agali dindi bibahendeni karu daba ki bulene nga. Áyu ogoni wali agali dindi bibahendeni karunaga haguane kago bo talia tagi kaware nga.\XREF{✡}{{\XO 12:31: }{\XT{Md 12.29, Lg 10.18, Yo 9.39, 14.30, 16.11, Ab 26.18, Eb 2.2}}}

\VS{32}I̱ dindini howa mo yaraga haragola wali agali bibahende i̱ni kogoria yamiai holebero, lene.\XREF{✡}{{\XO 12:32: }{\XT{Yo 3.14, 8.28, Lm 5.18, Hi 2.9}}}

\VS{33}Ani layago ibu aguani homolebero lalu lene.\XREF{✡}{{\XO 12:33: }{\XT{Yo 18.32}}}


\par }{\PP \VS{34}Wali agali biarume ibuhondo ladai bialu lalu, Inanaga
Mana lowini ngagome
Mbirali Dabo Helenego ibu haabo hagane lalu gilibu ngago manda bidama. Anigo í̠na lalu, Agali Hole Ibiyago mo yaraga holebira, larigo Agali Hole Ibiyago ibu aibe, lene.\XREF{✡}{{\XO 12:34: }{\XT{Iba 89.4, 89.36, 110.4, Ais 9.7, 53.8, Ese 37.25, Dan 2.44, 7.14, Mai 4.7}}}


\par }{\PP \VS{35}Ani layagola Yasuhanda tihondo lalu, Wá holene ibu tí heba emene tigi mbira hangu holebira. Wá holene tí heba kaore ibu heba ibagabu halimu. Tí arumaha naholenaga ani halimu. Arumaha ibagabu hagarume agoha porobe manda nabi howa pupe hagane.\XREF{✡}{{\XO 12:35: }{\XT{Yar 13.16, Yo 1.9, 7.33, 8.12, 11.10, Eb 5.8, 1 Yo 2.10-11}}}

\VS{36}Tí wá holenenaga waneigini halimulo wá holene tí heba kaore wá holene ogonihondo mini mbiraore wialu halimu, lene.\XREF{✡}{{\XO 12:36: }{\XT{Eb 5.8}}}

\par }{\SH Yu wali agalime mini kira wu henego ogo
\par }
{\PP Yasuhanda ani lowa tigua ibu hondolilono ohowa ha do hole pene.

\VS{37}Tigua deme hendelo Yasuhanda agalime nabiagane ale dewa biyagola ti hondowa ibuhondo mini mbiraore nawi dege haabo hene.\XREF{✡}{{\XO 12:37: }{\XT{Yo 2.11}}}

\VS{38}Ngode Datagaliwabe mana
latagi haga Aisaiahanda ani bulebira lalu mbiwia henego lola hene. Ibugua lalu,\XREF{✡}{{\XO 12:38: }{\XT{Ais 53.1, Lm 10.16}}}

\par }{\Q Anduane Homogo-o iname bi mana lamirimago hale howa aiwa yu tiga biyabe.

\par }{\Q Anduane Homogohanda ibunaga hongo aihondo walia hayabe,

\par }{\MM lalu gilibu nga.


\par }{\PP \VS{39}Tigua Yasuhondo mini mbiraore nawi henego irane Aisaiahanda bi mende lo ngago ogo,


\par }{\Q \VS{40}Tigua deme hondolilonobi minime galone manda bulilonobi\XREF{✡}{{\XO 12:40: }{\XT{Ais 6.9-10, Md 13.15}}}

\par }{\Q i̱na ti mo dabi holiya i̱hondo mini beregedolilonobi

\par }{\Q Ngode Datagaliwabehanda tinaga de mo ko halu tinaga minibi mo ndibu leda, Ngode Datagaliwabehanda lene,

\par }{\MM lalu gilibu nga.


\par }{\PP \VS{41}Aisaiahanda ani layago irane ibu Yasunaga wá holene ala de hondowa Yasunaga te lalu bi ogoni lene.\XREF{✡}{{\XO 12:41: }{\XT{Ais 6.1}}}


\par }{\PP \VS{42}Yu agali marume mini mbiraore nawi helowa Yu wali agali haru haga dewame Yasuhondo mini mbiraore wu hene. Ti
ngoai hagane andaha nahe tagira puabo halimu lo wuligo
Perisi agali hondowa ti gi howa latagi nahe ohowa lalu hene.\XREF{✡}{{\XO 12:42: }{\XT{Yo 7.48, 9.22}}}

\VS{43}Ani binigo irane tigua wali agalime tinaga mini mo yaraga helo hame timbuni lowa Ngode Datagaliwabehanda tinaga mini mo yaraga helo hame emene lo hene.\XREF{✡}{{\XO 12:43: }{\XT{Yo 5.44}}}


\par }{\SH Yasuhanda bi layagome wali agali daba ki holebirago ogo
\par }
{\PP \VS{44}Yasuhanda bi dalimu lowa lalu, I̱hondo mini mbiraore wu kagome i̱ hanguhondo ndo i̱ pu layagohondobi mini mbiraore wu ka.\XREF{✡}{{\XO 12:44: }{\XT{Md 10.40, Mg 9.37, 1 Pi 1.21}}}

\VS{45}I̱ de hendedagome i̱ pu layagobi de hendeda.\XREF{✡}{{\XO 12:45: }{\XT{Yo 14.9}}}

\VS{46}I̱hondo mini mbiraore wu karume arumaheha haabo nahelo i̱ wá holene howa dindini daliru.\XREF{✡}{{\XO 12:46: }{\XT{Yo 3.19, 8.12, 9.5, 9.39, 12.35}}}

\VS{47}Bi i̱na langialu kogo hale halu nabiaga kago ibuni biyagonaga daba ki nabulebero. Wali agali dindi bibahendeni karu daba ki hole ndo ibiru. Ti pele ngule ibirugoni.\XREF{✡}{{\XO 12:47: }{\XT{Yo 3.17, 5.45, 8.15, 8.26}}}

\VS{48}Mbirali i̱la habiya nale pelo wahaga kagobi i̱na bi langialu kogo yu tiga nabi kagobi ibuni biragonaga dabaga mbirali ka. Ha maro bulene horo harangi bi i̱na langirugome o biyagonaga daba ki holebira.\XREF{✡}{{\XO 12:48: }{\XT{Man 18.19, Mg 16.16, Lg 10.16, Hi 4.12}}}

\VS{49}Ogoni heneneore laro. I̱ni hangu manda bialu ndo laruli. I̱ Aba i̱ pu layagome labe lenego hangu laruli.\XREF{✡}{{\XO 12:49: }{\XT{Man 18.18, Yo 8.38, 14.10}}}

\VS{50}Ibugua bibe lenego hale halu biagago haabobo holene yulebira manda bu ko. I̱ ani manda buwa i̱ Abahanda labe lenedagua hangu laruli, lene.\XREF{✡}{{\XO 12:50: }{\XT{Yo 8.26-28}}}




\par }\Chap{13}{\SH Yasuhanda ibunaga talima piagarunaga ge wayawaya binigo ogo
\par }
{\MM \VerseOne{1}Yawi
Bolangua Halu Penegonaga Horo lowa áyudagua Yasu ibu minime, Dindi ogo wahalu i̱ Aba karia polene tu haragoni, lo manda bu hene. Ibunaga wali agali dindi bibahendeni hearu ibugua gubalini haabo howa hamaro biyangibi gubalini ho haabo hene.\XREF{✡}{{\XO 13:1: }{\XT{Md 26.2, Yo 7.30, 12.23, 15.13, 17.1, 17.11, Pb 2.8, 1 Yo 3.16}}}


\par }{\PP \VS{2}Yasubi ibunaga talima piagarubi ti tomo nalu berene. Dama Heyolabeme Saimono igini Yudasa Isagariodonaga miniha Yasu ndelelo mo manda bia hene.\XREF{✡}{{\XO 13:2: }{\XT{Lg 22.3, Yo 13.27}}}

\VS{3}Yasu ibu ogoningi, I̱ Abahanda i̱hondo hongo bibahende ngiai hayagobi Ngode Datagaliwabe howa ibirugo nde ibu karia lone pole kogobi, ibu ani manda bu wiaabo hene.\XREF{✡}{{\XO 13:3: }{\XT{Md 28.18, Yo 3.35, 16.28, Ab 2.36, 1 Ko 15.27, Hi 2.8}}}

\VS{4}Ani manda buwa ibu dagiani berenego heyuwa ibugua ibunaga aga daliga biagane golo ngelowa dabero mbira muwa bo bini.\XREF{✡}{{\XO 13:4: }{\XT{Lg 22.27, Pb 2.7-8}}}

\VS{5}Bo buwa ibugua iba ndisini odo berelowa ibunaga talima piagarunaga ge wayawaya bia halu daberome domaga bini.

\VS{6}Saimono Pida berearia bima ibiyago de hondowa Saimonohanda ibuhondo lalu, Anduane Homogo-o i̱naga ge í̠na wayawaya bia holeberebe, lene.\XREF{✡}{{\XO 13:6: }{\XT{Md 3.14}}}


\par }{\PP \VS{7}Ani layagola Yasuhanda ladai bialu lalu, I̱na o berogoninaga irane áyu manda nabidego maha manda bulebere, lene.


\par }{\PP \VS{8}Pidahanda ibuhondo lalu, I̱naga ge í̠na wayawaya bulene nawiore manda bido, lene.\XREF{✡}{{\XO 13:8: }{\XT{1 Ko 6.11, Eb 5.26, Ta 3.5, Hi 10.22}}}

\par }{\PP Ani layagola Yasuhanda ladai bialu lalu, I̱na í̠naga ge wayawaya nabiruyagua i̱naga talima piaga nahabehe holebere, lene.


\par }{\PP \VS{9}Ani layagola Saimono Pidahanda ibuhondo lalu, Anduane Homogo-o aniyagua i̱naga ge hangu ndo i̱naga gibi embonebi wayawaya biai habe, lene.


\par }{\PP \VS{10}Yasuhanda ibuhondo lalu, Mbirali ibu tingini bibahende wayawaya biai hene kago ibu dodo nahe kago lone buyane nabi ge dege bulene nga. Tí bibahende bayale kamigo mbiraoreli hangu bayale ndo kami, lene.\XREF{✡}{{\XO 13:10: }{\XT{Yo 6.64, 6.70-71, 15.3}}}

\VS{11}Yasu ibu agali ogome i̱ nde lolebira manda buwa, Mbiraoreli hangu bayale ndo kami, lene.


\par }{\PP \VS{12}Yasuhanda tinaga ge wayawaya biai howa ibunaga aga lone karulalu dagia biagoria\XREF{✡}{{\XO 13:12: }{\XT{Lg 22.27}}} daibu biruwa tihondo lalu, I̱na tíhondo o birugoninaga irane manda bidamibe.

\VS{13}Tígua i̱hondo, Lawai Hagabi Anduane Homogobi, laramiligo tiga tiga laramili nde i̱ ogoniore kogoni.\XREF{✡}{{\XO 13:13: }{\XT{Md 23.8-10, Lg 6.46, 1 Ko 8.6, 12.3, Pb 2.11}}}

\VS{14}I̱ tínaga Lawai Hagabi Anduane Homogobi howa i̱na tínaga ge wayawaya birudagua tíguabi tíninaga ge wayawaya bia haga bia haga bialu halimu.\XREF{✡}{{\XO 13:14: }{\XT{Md 20.28, Lg 22.27, Lm 12.10, Ga 6.1-2, 1 Pi 5.5}}}

\VS{15}I̱na tíhondo birudagua tígua maruhondo bilimulo biawai haru.\XREF{✡}{{\XO 13:15: }{\XT{Md 11.29, Pb 2.5, Kl 3.13, 1 Pi 2.21, 1 Yo 2.6}}}

\VS{16}I̱na tíhondo heneneore laro. Garabaya biabe ale bia haga kago ibunaga anduane kagobi ndo ibu nira haga. Bi lamule piaga kago ibuhondo pu lenego kagobi ndo nira haga.\XREF{✡}{{\XO 13:16: }{\XT{Md 10.24, Lg 6.40, Yo 15.20}}}

\VS{17}Ai galone ogoni manda bu kamigo manda bialu birimiyagua turu holene handa walia holeberami.\XREF{✡}{{\XO 13:17: }{\XT{Md 7.24, Ya 1.25}}}


\par }{\PP \VS{18}I̱na tí bibahendenaga lalu ndo laro. Tí agali i̱na dabene kamiru manda biai ko. Anduane Homogonaga
mbugani lo ngadagua, Mbiraorelime iya haru tomo mandagi nalu biraga henego ogoni ibugua i̱ handabe manga dege halu handa tara haya, lalu gilibu ngago lola holebira.\XREF{✡}{{\XO 13:18: }{\XT{Iba 41.9}}}

\VS{19}Áyu i̱na tíhondo langerogoni nabi ngaore langero. Ani langirudagua birago handalu I̱ I̱ni Haluhe Henego Haabo Hole Kogoni manda buwa tígua i̱hondo mini mbiraore wilimulonaga laro.\XREF{✡}{{\XO 13:19: }{\XT{Yo 14.29, 16.4}}}

\VS{20}I̱na tíhondo heneneore laro. Mbirali i̱na pu larogola ibirago mbirame habiya lalu yamiyagua i̱bi yamiragoni. I̱ yamiragome i̱ pu layagobi yamiragoni, lene.\XREF{✡}{{\XO 13:20: }{\XT{Md 10.40, 25.40, Mg 9.37, Lg 9.48, 10.16}}}


\par }{\SH Yasuhanda, Tí mbiralime i̱ nde loleberami, lenego ogo
\par }
{\R (Madiu 26.20-25, Maga 14.17-21, Lugu 22.21-23)

\par }{\PP \VS{21}Yasuhanda ani lowa ibu miniha genda timbuni howa latagi halu lalu, I̱na tíhondo heneneore laro. Tí mbiralime i̱ nde loleberami, lene.\XREF{✡}{{\XO 13:21: }{\XT{Md 26.21, Mg 14.18, Lg 22.21, Yo 12.27, Ab 1.17, 1 Yo 2.19}}}


\par }{\PP \VS{22}Ani layago hale howa ibunaga talima piaga biarume aiwa ani bulebira layabe toba howa tini handaya haga haga bini.

\VS{23}Ibunaga talima piaga mbira Yasuhanda gubalini ho haga henego ibu Yasunaga galu hombeni palu paga heago\XREF{✡}{{\XO 13:23: }{\XT{Yo 19.26, 20.2, 21.7, 21.20, 21.24}}}

\VS{24}Saimono Pidahanda ibu de hondowa ibuhondo hendore gibu muwa lalu, Ogome buleberami lalu inahondo langi la, lene.


\par }{\PP \VS{25}Ani layagola ibugua Yasu bereagoha kaware bira para howa ibuhondo lalu, Anduane Homogo-o ogome bulebira lalu langi, lene.


\par }{\PP \VS{26}Yasuhanda ladai bialu lalu, Mberedi gai bini ogo nema ibaneha ibira howa muleberogo ogonime bulebira, lene. Ani lowa ibugua mberedi biago nema ibaneha ibira howa Saimono Isagariodo igini Yudasahondo mini.

\VS{27}Yudasa ibu mberedi biago yamiyaore ibunaga bu miniha dama Heyolabe anda pene. Yasuhanda Yudasahondo lalu, Í̠na bule kego abale bibe, lene.\XREF{✡}{{\XO 13:27: }{\XT{Lg 22.3, Yo 6.70, 13.2}}}

\VS{28}Ani layago ibu heba dagiani birayarume irane manda nabi berene.

\VS{29}Marume Yudasa ibu muni nu hono hagane henego ibugua tomo dawa nolene kaware wiyagonaga tomo yolo bu pu lalu layabe toba hene. Marume wali agali yagibanoruhondo mbirale mbira mule pu lalu layabe toba hene.\XREF{✡}{{\XO 13:29: }{\XT{Yo 12.6}}}


\par }{\PP \VS{30}Yudasa ibu mberedi gai bini miyago nalu abale tagira pene. Ibu arumaha tagira pene.


\par }{\SH Yasuhanda bi gahenge lowinigo ogo
\par }
{\PP \VS{31}Yudasa tagira pialu peha Yasuhanda lalu, Agali Hole Ibiyagonaga mini mo yaraga holene tu pana haragoni. Ngode Datagaliwabe mini mo yaraga holenebi ibuha howa pani haragoni.\XREF{✡}{{\XO 13:31: }{\XT{Yo 12.23, 14.13, 1 Pi 4.11}}}

\VS{32}Ibuha howa Ngode Datagaliwabe mini mo yaraga hayagua Ngode Datagaliwabehanda ibuniha howa Agali Hole Ibiyagonaga mini mo yaraga holene áyu ogoni dege howa pani holebira.\XREF{✡}{{\XO 13:32: }{\XT{Yo 17.5}}}

\VS{33}I̱ iginiru-o i̱ tí heba emene tigi mbira hangu holebero. I̱ porogola tígua i̱ hai buleberami. I̱na Yu wali agali haru haga karuhondo lamirudagua tíhondobi langero. I̱ poleberogoha tí naibabehe kami.\XREF{✡}{{\XO 13:33: }{\XT{Yo 7.34}}}

\VS{34}I̱na bilimu lalu tíhondo bi gahenge lowerogo ogo. Tíni gubalini haga haga bialu halimu. I̱na tíhondo gubalini ho harulidagua tíni gubalini haga haga bialu halimu.\XREF{✡}{{\XO 13:34: }{\XT{LBM 19.18, Yo 15.12, 15.17, 1 Pi 1.22, 1 Yo 2.7-8, 3.23, 4.21, 2 Yo 5}}}

\VS{35}Tíni gubalini haga haga bialu harimiyagua wali agali bibahendeme tí de hondowa i̱naga talima piagada lolebira, Yasuhanda lene.\XREF{✡}{{\XO 13:35: }{\XT{1 Yo 2.5, 4.20}}}


\par }{\SH Yasuhanda Pidahondo, Í̠na i̱ manda nabido lolebere, lenego ogo
\par }
{\R (Madiu 26.31-35, Maga 14.27-31, Lugu 22.31-34)

\par }{\PP \VS{36}Saimono Pidahanda ibuhondo lalu, Anduane Homogo-o í̠ ani pole howa laribe, lene.\XREF{✡}{{\XO 13:36: }{\XT{Yo 7.34, 21.18-19, 2 Pi 1.14}}}

\par }{\PP Ani layagola Yasuhanda ladai bialu, I̱ poleberogoha áyu ogoni i̱ haruru naibabehe ke. Awe haruru ibulebere, lene.


\par }{\PP \VS{37}Ani layagola Pidahanda ibuhondo lalu, Anduane Homogo-o aginaga i̱ haruru naibabehe kobe. Í̠ mitangi buwa i̱na í̠naga homa holenebi karulape manda bu ko, lene.\XREF{✡}{{\XO 13:37: }{\XT{Md 26.33-35, Mg 14.29-31, Lg 22.33-34}}}


\par }{\PP \VS{38}Ani layagola Yasuhanda ladai bialu lalu, I̱naga homa holebero larigo heneneore ani bule manda bu kebe. Í̠hondo heneneore laro. Ega gogologome bi naledaha Yasu manda nabido í̠na halu tebo lolebere, lene.




\par }\Chap{14}{\SH Yasuhanda, Aba karia polenenaga hariga i̱ ko, lenego ogo
\par }
{\PP \VerseOne{1}Yasuhanda ti lamialu lalu, Tí mini tumutumu bu dara dege dindi ho nahalimu. Ngode Datagaliwabehondo mini mbiraore wialu kamidagua i̱hondobi mini mbiraore wialu halimu.\XREF{✡}{{\XO 14:1: }{\XT{Yo 14.27, 16.33}}}

\VS{2}I̱ Abanaga andagani hobane dewa ka. Hobane dewa nakale tí holene mo manda manda bule poro ala langirugo nalangidole.\XREF{✡}{{\XO 14:2: }{\XT{Yo 13.33, 13.36}}}

\VS{3}Tí holene manda manda bu ngelalu i̱ kogoria ina mandagi haabo hami̱ya tí damu dai bule poro.\XREF{✡}{{\XO 14:3: }{\XT{Yo 12.26, 17.24, Ab 1.11, 1 Te 4.17}}}

\VS{4}I̱ pole kogo hariga ogoha polebira manda biai kami, lene.


\par }{\PP \VS{5}Ani layago Tomasa hale howa ibuhondo lalu, Anduane Homogo-o í̠ ani pole kebe ina manda nabi kamago í̠ hariga ogoha polebere agua manda bibehebe, lene.


\par }{\PP \VS{6}Ani layagola Yasuhanda ladai bialu ibuhondo lalu, Harigabi henene lolenebi holene gahengebi i̱ ko. Mbiralime Aba karia pole i̱ koria naibiyagua pobe nahe.\XREF{✡}{{\XO 14:6: }{\XT{Yo 1.4, 1.17, 8.19, 8.32, 10.9, 11.25, Lm 5.1-2, Hi 9.8, 10.20}}}

\VS{7}Tígua i̱ manda bidamigo i̱ Ababi manda buleberami. Áyu ogoni howa ibu de handalu bayuwa manda bidami, lene.\XREF{✡}{{\XO 14:7: }{\XT{Yo 8.19}}}


\par }{\PP \VS{8}Ani layagola Pilibihanda ibuhondo lalu, Anduane Homogo-o í̠ Aba inahondo walia ha. Walia haregola karulape manda buleberama, lene.


\par }{\PP \VS{9}Yasuhanda ibuhondo ladai bialu lalu, Pilibi-o i̱ tí heba luore haabo harimago howa í̠na i̱ manda nabi dege kebe. I̱ hendedagome i̱ Ababi hendeda. Ani biagane ngago í̠na Aba inahondo walia ha larigo irane agibe.\XREF{✡}{{\XO 14:9: }{\XT{Yo 12.45, Kl 1.15, Hi 1.3}}}

\VS{10}Pilibi-o i̱ Abaha i̱ kogo i̱ha i̱ Aba kagobi manda bialu mini mbiraore nawi kebe, lalu Yasuhanda ibunaga talima piagaruhondo lalu, I̱na tíhondo bi langialu kogo i̱ninaga hongome ndo langialu ko. I̱ Aba i̱ha kago ibugua biabe bialu ka.\XREF{✡}{{\XO 14:10: }{\XT{Yo 7.16, 8.28, 10.38, 12.49, 14.24, 17.21-23}}}

\VS{11}I̱ Abaha i̱ kogo i̱ha i̱ Aba kagobi larogo hale howa mini mbiraore wilimu. Bi hale howa mini mbiraore nawi kamiyagua i̱na biabe bigi bialu kogoni hondowa mini mbiraore wilimu.\XREF{✡}{{\XO 14:11: }{\XT{Yo 5.36, 10.38, 14.20}}}

\VS{12}I̱na tíhondo heneneore laro. I̱hondo mini mbiraore wialu kagome i̱na biabe bialu kodagua ibuguabi bulebira. I̱ Aba kagoria porogome ibugua biabe timbuni tarabi bulebira.\XREF{✡}{{\XO 14:12: }{\XT{Md 21.21, Mg 16.16-20, Lg 10.17}}}

\VS{13}Igini i̱na berogome Abanaga mini mo yaraga helo tígua i̱naga minini howa mbirale mbira bia larimiyagua i̱na biai holebero.\XREF{✡}{{\XO 14:13: }{\XT{Md 7.7, Lg 11.9, Yo 15.7, 15.16, Ya 1.5, 1 Yo 3.22}}}

\VS{14}Tígua i̱naga minini howa mbirale mbira bia larimiyagua i̱na biai holeberoore, lene.


\par }{\SH I̱ Abahanda ibu Dinini tíhondo ngulebira, lenego ogo
\par }
{\PP \VS{15}Tígua i̱hondo gubalini ho kamiyagua i̱na bilimu lalu kodagua bialu holeberami.\XREF{✡}{{\XO 14:15: }{\XT{Yo 14.21-23, 15.10, 15.14, 1 Yo 5.3}}}

\VS{16}I̱na i̱ Abahondo lamialu lalu, Biamogo Biagane ibuni tí heba haabo helo i̱ pani mia, lolebero.\XREF{✡}{{\XO 14:16: }{\XT{Yo 14.26, 15.26, 16.7, Lm 8.15, 8.26}}}

\VS{17}Biamogo Biagane ogoni ibu Ngode Datagaliwabe kagobi heneneore lagane Dinini ka. Dinini ogoni dindi mana hangu biaga karume de nahandabehebi minime manda nabibehebi kago tigua ibu nayamibehe kagoni. Tígua dege ibu mandabu kami. Ibu tí heba haabo howa tíha holebirago mandabu kami.\XREF{✡}{{\XO 14:17: }{\XT{Md 10.20, Yo 16.13, Lm 8.26, 1 Ko 2.14, 1 Yo 2.27, 4.6}}}


\par }{\PP \VS{18}Tí hono wahene ale halimulo yu wahalu napolebero. Tí kamiria i̱ dai bulebero.\XREF{✡}{{\XO 14:18: }{\XT{Md 28.20, Yo 14.3, 14.28}}}

\VS{19}Emene howa dindi mana hangu biaga karume i̱ de nahondolebira. Tígua dege i̱ de hondoleberami. I̱ kodagua tíbi holeberami.\XREF{✡}{{\XO 14:19: }{\XT{Yo 16.16, 1 Ko 15.20}}}

\VS{20}Horo ogoningi i̱ tíha kogobi i̱ Abaha i̱ kogobi i̱ha tí kamigobi manda biai holeberami.\XREF{✡}{{\XO 14:20: }{\XT{Yo 10.38, 14.10, 17.21-26}}}


\par }{\PP \VS{21}I̱na bilimu lalu kodagua mo yai halu bialu kagome i̱hondo gubalini ho ka. Mbirali i̱ gubalini ho kago i̱ Abahanda ibuhondobi gubalini ho holebira. I̱nabi ibuhondo gubalini howa i̱ni ibuhondo walia holebero, lene.\XREF{✡}{{\XO 14:21: }{\XT{Yo 14.15, 14.23, 15.10, 16.27, 1 Yo 2.5, 5.3}}}


\par }{\PP \VS{22}Ani layago hale howa Yudasa Isagariodo ndo Yudasa mendeme ibuhondo lalu, Anduane Homogo-o inahondo í̠ni mo walia halu dindi mana hangu biagaruhondo í̠ni walia naholebero larigo irane agibe, lene.\XREF{✡}{{\XO 14:22: }{\XT{Ab 10.41-42}}}


\par }{\PP \VS{23}Ani layagola Yasuhanda ibuhondo ladai bialu lalu, Mbiralime i̱hondo gubalini ho kayagua i̱naga bi mana hale halu biai holebira. Ani bialu kago i̱ Abahanda ibuhondo gubalini holebira. Ani buwa ogoni ibu karia i̱bi i̱ Ababi iya ibuwa ibu heba haabo holeberaba.\XREF{✡}{{\XO 14:23: }{\XT{Md 18.20, Yo 14.15, 1 Ko 6.16, Eb 3.17, 1 Yo 2.24, Mo 3.20}}}

\VS{24}I̱hondo gubalini nahe karume i̱naga bi hale halu nabulebira. Tígua bi mana hale halu kamigo i̱naga bi mana ndo i̱ Aba i̱ pu layagonaga bi mana langirugoni.\XREF{✡}{{\XO 14:24: }{\XT{Yo 5.19, 5.38, 7.16, 12.49}}}


\par }{\PP \VS{25}I̱ nape tí heba kogo howa bi ogoni langiru.

\VS{26}Maha Biamogo Biagane ibu Ngode Datagaliwabe Dinini kago i̱ Abahanda i̱ minini howa tí kamiria pu lolebirago ibugua ibuwa mbirale bibahende tíhondo lawai holebira. I̱na tíhondo langialu harugo damenego bibahende ibugua tí mo mitangi bia hai holebira.\XREF{✡}{{\XO 14:26: }{\XT{Lg 24.49, Yo 14.16, 15.26, 16.13, 1 Yo 2.20, 2.27}}}


\par }{\SH I̱naga mo palia holene tíhondo ngero, lenego ogo
\par }
{\PP \VS{27}I̱ pole howa mo palia holene tí kamigo heba ngelalu polebero. I̱ninaga mo palia holene tíhondo ngero. Dindi mana hangu biaganerume ngiagadagua ndo ngero. Tí mini tumutumu bu dara dege dindi hobi gi hobi nahalimu.\XREF{✡}{{\XO 14:27: }{\XT{Yo 14.1, 16.33, Pb 4.7, Kl 3.15}}}

\VS{28}I̱na tíhondo lalu i̱ Aba karia pialu tí kamiria dai bule larugo hale harimigoni. Hale howa i̱hondo gubalini ho kamile i̱ Aba karia porogonaga turu ho kamile. Irane i̱ Aba i̱ kogobi ndo ibu timbuniore kago.\XREF{✡}{{\XO 14:28: }{\XT{Lg 24.51, Yo 14.3, 14.12, 14.18, 16.28, 20.17, Pb 2.6}}}

\VS{29}I̱na tíhondo langiai harugo ogoni nabi ngaore langiru. Ani langirudagua birago hondowa tígua i̱hondo mini mbiraore wilimulonaga langiai haru.\XREF{✡}{{\XO 14:29: }{\XT{Yo 13.19, 16.4}}}

\VS{30}I̱na tí heba bi lu lalu haabo habe nahego wali agali dindi bibahendeni karunaga haguane kago ibu i̱ koria ibulene kaware nga. Ibuwa i̱ha nakarulape mbira ngaria handa walia naholebira.\XREF{✡}{{\XO 14:30: }{\XT{Yo 12.31, 16.11, Eb 2.2}}}

\VS{31}Nde dindi mana hangu biagane karume i̱na i̱ Abahondo gubalini ho kogo ti manda bilonaga ibugua bibe laradagua hangu bialu ko.\XREF{✡}{{\XO 14:31: }{\XT{Md 26.46, Yo 10.18, 12.49, Hi 5.8}}}

\par }{\PP Ai mali̱ya heyadaba, lene.




\par }\Chap{15}{\SH Yasuhanda, Pu mbira lini daga mini
gerebi irane henene i̱ kogoni, lenego ogo
\par }
{\PP \VerseOne{1}Yasuhanda, Pu mbira lini daga mini
gerebi irane henene i̱ kogoni. Mabu anduane i̱ Aba kagoni.

\VS{2}I̱ha magane kago aria mbira lini nadaga kago ibugua gandulo wahaga. Magane mende lini daga kagome lini dewa delo mane danda wabia haga.\XREF{✡}{{\XO 15:2: }{\XT{Md 3.10, 15.13}}}

\VS{3}I̱na tíhondo bi langirugome tí mo bayale henego kami.\XREF{✡}{{\XO 15:3: }{\XT{Yo 13.10, 17.17, Eb 5.26, 1 Pi 1.22}}}

\VS{4}I̱ha ho gimbu bu halimu. I̱bi tíha ho gimbu bu holebero. Magane mbira iraneha gimbu nabi hayagua magane hangume lini nadabehe hagadagua tíbi i̱ha ho gimbu nabi harimiyagua lini nadabehe holeberami.\XREF{✡}{{\XO 15:4: }{\XT{Yo 6.56, Kl 1.23, 1 Yo 2.6}}}


\par }{\PP \VS{5}Pu mbira lini daga mini gerebi irane i̱ kogoni. Magane tí kami. Tí mbirali i̱ha ho gimbu bia i̱ nde ibuha ho gimbu bia bu kabayagua ogoni ibuha lini dewa dolebira. I̱ wahowa tíni hangu howa mbirale mbira bibe nahe kami.\XREF{✡}{{\XO 15:5: }{\XT{Hos 14.8, Yo 15.16, 1 Ko 3.5, Pb 1.11, 4.13}}} 
\VS{6}Magane podo wahagadagua i̱ha mbirali ho gimbu nabi hayagua ogoni podo waharagola gau lolebira. Magane podo winigo mo mogo buwa irani delagadagua delolebira.\XREF{✡}{{\XO 15:6: }{\XT{Md 3.10, 7.19, 13.42}}}

\VS{7}I̱ha tí ho gimbu bia i̱naga bi manabi tíha gimbu bia bilowa i̱hondo mbirale mbira bia lalu langirimiyagua hale halu buleberoore.\XREF{✡}{{\XO 15:7: }{\XT{Md 7.7, Yo 14.13-14, 15.16, 16.23}}}

\VS{8}Tíha lini dewa dedamigome i̱ Abanaga mini mo yaraga holebira. Ani buwa tí i̱naga talima piagaore holeberami.\XREF{✡}{{\XO 15:8: }{\XT{Md 5.16, Yo 8.31, Pb 1.11}}}

\VS{9}I̱ Abahanda i̱hondo gubalini ho kadagua i̱nabi tíhondo gubalini ho ko. I̱na gubalini ho kogoha tí halimu.

\VS{10}I̱ Abahanda bibe lenedagua i̱na bialu howa ibugua gubalini ho kagoha i̱ kodagua i̱na bilimu larogo bialu harimiyagua i̱na gubalini ho kogoha tí holeberami.\XREF{✡}{{\XO 15:10: }{\XT{Yo 14.15, 14.21-23, 1 Yo 2.5}}}


\par }{\PP \VS{11}Tíhondo bi langialu harugo i̱naga turu holene tíha wilobi wiragola tínaga turu holene tíniha to̱lelobi langiru.\XREF{✡}{{\XO 15:11: }{\XT{Yo 16.24, 17.13, 1 Yo 1.4}}}

\VS{12}I̱na bilimu lalu kogo ogo i̱na tí gubalini ho kodagua tíni gubalini hagahaga bu halimu.\XREF{✡}{{\XO 15:12: }{\XT{Yo 13.34, 15.17, 1 Te 4.9, 1 Pi 4.8, 1 Yo 3.11, 3.23, 4.21, 2 Yo 5}}}

\VS{13}Agali mbirame ibu nenegealiru mitangi howa ibuninaga holene pela hayagua agali ogoni ibuha gubalini holene timbuniore nga.\XREF{✡}{{\XO 15:13: }{\XT{Yo 10.11, Lm 5.7-8, Eb 5.2, 1 Yo 3.16}}}

\VS{14}Anigo i̱na bilimu lalu kodagua bialu harimiyagua i̱naga nenegeali tí holeberami.\XREF{✡}{{\XO 15:14: }{\XT{Md 12.50, Yo 14.15, 14.23}}}

\VS{15}I̱na tí i̱naga biabe bia hagane kami lalu ndo ko. Biabe bia haganeme ti haru haga kago agi birabe manda nabi hagane. I̱ Abahanda bule kago bibahende tíhondo langiai harugo manda buwa tí i̱naga nenegeali kami lalu ko.\XREF{✡}{{\XO 15:15: }{\XT{Yo 17.26, Ab 20.27}}}

\VS{16}Tígua i̱ dabarimi ndo i̱na tí dabaru. Tíha lini dewa dalu halimulo dabo helaru. Tínaga lini darago daabo helo helaru. Ani bu howa tígua i̱naga minini howa i̱ Abahondo mbirale mbira bia larimiyagua ibugua biai holebira.\XREF{✡}{{\XO 15:16: }{\XT{Md 28.19, Mg 16.15, Yo 6.70, 14.13, 1 Yo 4.10, 4.19}}}

\VS{17}Ogonigo tígua bilimu lalu kogo ogo tíni gubalini ho hagahaga bialu halimu, lene.\XREF{✡}{{\XO 15:17: }{\XT{Yo 13.34}}}


\par }{\SH Dindi mana hangu biaga karume tí handabe manga holebira, lenego ogo
\par }
{\PP \VS{18}Yasuhanda lalu, Dindi mana hangu biaga karume tí handabe manga hayagua pigane i̱ handabe manga hayadagua ina handabe manga haragonida manda bilimu.\XREF{✡}{{\XO 15:18: }{\XT{Md 10.22, 1 Yo 3.1, 3.13}}}

\VS{19}Tíbi dindi mana hangu biaga kamile dindi mana hangu biagarume ina aria ka lowa tíhondo gubalini ho kale. I̱na tí dindiali hemiria dabarugo tí dindi mana nabiaga kamigoni. Ani kamigo dindi mana hangu biagarume tí hondowa handabe manga halu ka.\XREF{✡}{{\XO 15:19: }{\XT{Yo 17.14, 1 Yo 4.5}}}

\VS{20}Tíhondo i̱na bi mbira langirugo mitangi bilimu. I̱na au larugo, Garabaya biabe ale bia haga kago ibu ibunaga anduane kagobi ndo ibu nira haga. Tigua i̱ mo tandaga hayadagua tíbi mo tandaga holebira. Tigua i̱na mana lawai harugo hale halu biyagua tígua mana lawai haramigobi hale halu bulebira.\XREF{✡}{{\XO 15:20: }{\XT{Ese 3.7, Md 10.24, Lg 6.40, Yo 13.16}}}

\VS{21}Urunime tí mo tandaga holebira larugo i̱ Aba i̱ pu layago manda nabi karume tí i̱naga kamigo hondowa mo tandaga holebira laru.\XREF{✡}{{\XO 15:21: }{\XT{Md 5.11, 10.22, 24.9, Mg 13.13, Yo 16.3}}}

\VS{22}I̱na tihondo bi mana lamule naibidole tigua ko bialu kama manda nabi howa bialu kale. I̱na lamirugo hale howa ko bialu kagonaga tigua ina manda nabi howa bialu harimada labe nahe holebira.\XREF{✡}{{\XO 15:22: }{\XT{Yo 9.41, Lm 1.20, Ya 4.17}}}

\VS{23}I̱ handabe manga haga karume i̱ Ababi handabe manga halu ka.\XREF{✡}{{\XO 15:23: }{\XT{Lg 10.16, 1 Yo 2.23}}}

\VS{24}I̱na agalime nabiagane aleru bialu harugo urunime de hendelo nabidole tigua ko bialu kama manda nabi howa bialu kale. Ogonidagua birugo ti de hondowa tigua i̱bi i̱ Ababi handabe manga halu ka.\XREF{✡}{{\XO 15:24: }{\XT{Yo 3.2, 7.31, 9.32, 9.41, 14.11}}}

\VS{25}Tinaga
Mana lowinigo ogo, Tigua handabe manga holene irane mbira nawini bameore i̱ handabe manga haya, lalu gilibu ngadaguaore lola haragoni.\XREF{✡}{{\XO 15:25: }{\XT{Iba 35.19, 69.4}}}


\par }{\PP \VS{26}Biamogo Biagane ibu ibulebira. Ogoni ibugua Ngode Datagaliwabe ogobi ka lalu heneneore lagane Dinini i̱ Aba kagoria howa ibulebira. I̱na ibu tí kamigoria pu loleberogo ibuwa ibugua i̱ ogobi ka lalu langulebira.\XREF{✡}{{\XO 15:26: }{\XT{Lg 24.49, Yo 14.26, 16.7, 16.13, Ab 2.33, 1 Yo 5.6}}}

\VS{27}Piganeore howa tí i̱ heba haabo harimago tíguabi i̱ ogobiore ka lalu lamuleberami, lene.\XREF{✡}{{\XO 15:27: }{\XT{Lg 1.2, 24.48, Ab 1.8, 1.21-22, 1 Pi 5.1, 2 Pi 1.16}}}




\par }\Chap{16}{\PP \VerseOne{1}I̱na bi langialu harugo tígua Ngode Datagaliwabehondo mini mbiraore wu harimigo wahalu napilimulonaga langialu harugoni.\XREF{✡}{{\XO 16:1: }{\XT{Md 11.6, 24.10, 26.31}}}

\VS{2}Tigua tíhondo,
Ngoai hagane andaha nahe tagira puabo halimu, lalu lolebira. Horo tara mbira tagira ibulebira. Ibiragola mbirame tí bo wahalu howa ibugua i̱ Ngode Datagaliwabenaga biabe bia harogo manda bialu tí bolebira.\XREF{✡}{{\XO 16:2: }{\XT{Md 24.9, Lg 6.22, Yo 9.22, 9.34, Ab 8.1, 26.9-11}}}

\VS{3}Tigua i̱ Ababi i̱bi manda nabi howa ani bulebira.\XREF{✡}{{\XO 16:3: }{\XT{Yo 15.21, Lm 10.2, 1 Ko 2.8, 1 Ti 1.13}}}

\VS{4}Ani bulebira larogo biragola layadagua biragonida manda bilimulo langero, lene.\XREF{✡}{{\XO 16:4: }{\XT{Yo 13.19, 14.29}}}

\par }{\SH Ngode Datagaliwabe Dinininaga biabe ogo
\par }
{\PP I̱na ani bulebira lalu pigane biangi i̱ni tí heba harimagoyane nalangi haru.

\VS{5}Áyu ogoni i̱ pu layago karia dai buleberogo tí mbiralime i̱hondo í̠ agoha poleberebe nale kami.\XREF{✡}{{\XO 16:5: }{\XT{Yo 7.33, 13.3, 13.36, 14.28, 16.10, 16.16}}}

\VS{6}Ani polebero langirugo hale howa tínaga miniha dara timbuni ho kami.\XREF{✡}{{\XO 16:6: }{\XT{Yo 14.1, 16.22}}}

\VS{7}I̱na tíhondo heneneore laro. Tínaga koyaneorenaga i̱ pobeheore kogoni. Tí wahalu i̱ napiruyagua Biamogo Biagane larugo tí heba hole ibu naibulebira. I̱ piruyagua ibu tí heba hole ibilo pu lolebero.\XREF{✡}{{\XO 16:7: }{\XT{Yo 14.16, 14.26, 15.26, Ab 2.33, Eb 4.8}}}

\VS{8}Ibu ibirangi ibugua dindini karuhondo lalu, Tígua ko bulene ogoni lalu tigabi holene ogoni lalu Ngode Datagaliwabehanda dabaki bulene ogoni lalu laga beremiligo tí kagua manda birimi, lalu lamiai holebira.

\VS{9}Tigua i̱hondo mini mbiraore nawi kagome ko bulene tene ogonida ti manda nabi ka.\XREF{✡}{{\XO 16:9: }{\XT{Yo 3.18, 15.22, Ab 2.22-37}}}

\VS{10}I̱ Aba karia porogola tígua i̱ lone de nahondoleberamigo tigua tigabi holene tene ogonida manda nabi ka.\XREF{✡}{{\XO 16:10: }{\XT{Yo 3.14, 5.32, Ab 2.32, 5.31, Lm 4.25}}}

\VS{11}Wali agali dindi bibahendeni karunaga haguane kago ibugua biyagonaga Ngode Datagaliwabehanda daba ki bini ka. Tigua daba ki bulene tene ogonida manda nabi ka.\FTNT{*}{{\FR 16:11: }{\FT{Hobane ogoni bi haguane kago gilibu ngago ibu dama Heyolabe manda bilimu. Wali agali dindi bibahendeni karume Yasu homayago hale howa ibunaga godi dari haya manda biaga ka. Ani ndo. Ngode Datagaliwabe ibugua Yasu homayagonaga godi dama Heyolabela lalu dabaki binigo wayali howa dama Heyolabenaga hongo bo tongolope hene.}}}\XREF{✡}{{\XO 16:11: }{\XT{Yo 12.31, Ab 26.18, Eb 2.2, Kl 2.15, Hi 2.14}}}


\par }{\PP \VS{12}I̱na tíhondo bi langulene dewa yidogo tígua áyu ogoni mo yai nahabehedago.\XREF{✡}{{\XO 16:12: }{\XT{Mg 4.33, 1 Ko 3.1-2, Hi 5.12}}}

\VS{13}Ngode Datagaliwabe ogobi ka lalu heneneore lagane Dinini ibuwa ibugua tí heba howa henene lolene ogoni lalu mo walia holebira. Ibugua ibuni hangu manda bialu nalangulebira. Larane hale harago hangu langulebira. Mani bulebiragonaga agua bulebira lalu langulebira.\XREF{✡}{{\XO 16:13: }{\XT{Yo 14.17, 14.26, 15.26, 1 Yo 2.20, 2.27}}}

\VS{14}Ibugua i̱naga bi mo yalu ibalu tí langulebira. Ani biragome ibugua i̱naga mini mo yaraga holebira.

\VS{15}I̱ Abanaga bibahende ngaru i̱nagabi nga. Ani ngago manda buwa i̱na lalu i̱naga ngago Ngode Datagaliwabe Dinini ibugua mo yalu ibalu tí langiai holebira laru.\XREF{✡}{{\XO 16:15: }{\XT{Md 11.27, Yo 3.35, 17.10}}}


\par }{\SH Dara holene wiaria mani turu holene wia aribia holebira, lenego ogo
\par }
{\PP \VS{16}Yasuhanda lalu, Emene howa tígua i̱ nahondoleberami. Maha halu mende emene howa i̱ hondoleberami.\XREF{✡}{{\XO 16:16: }{\XT{Yo 7.33, 14.19, 16.10}}}


\par }{\PP \VS{17}Ani layago hale howa ibunaga talima piaga marume tini degedegehondo hale haga bialu lalu, Ibugua emene howa tígua i̱ nahondoleberami layagobi maha halu mende emene howa i̱ hondoleberami layagobi ibu Aba karia polebero layagobi agi manda bialu layabe.

\VS{18}Ibugua emene howa layago agi manda buwa layabe irane ina manda nabi kama, lalu tinihondo hale haga bialu hene.


\par }{\PP \VS{19}Tigua ibuhondo ladai bua ho heago manda buwa ibugua tihondo lalu, Tíni degedegehondo hale haga birimigo i̱na lalu emene howa tígua i̱ nahondoleberami larugobi maha halu mende emene howa i̱ hondoleberami larugobi ogoninaga ladai bua ho kamibe.

\VS{20}I̱na tíhondo heneneore laro. Ogoningi tí dugu bialu dara timbuni holeberami. Dindi mana hangu biaga karu ti turu holebira. Ndo maha tí dara ho holene embeda halu tíha turu holene wia aribia holebira.

\VS{21}Wali ibu gali taba honole biruwa tandaga bulene tu harago ibu mini burugu lalu biraga. Ibu gali taba honowa tandaga biyago embeda howa ibu gali taba hanaru lalu turu timbuni haga.\XREF{✡}{{\XO 16:21: }{\XT{Ais 26.17}}}

\VS{22}Tíbi ogonidagua holeberami. Áyu ogoni tí dara ho holeberami. Maha tígua i̱ lone de hondowa tínaga bu miniha turu timbuni holeberami. Turu holene ogoni mbiralime mo ereba habe nahe holebira.\XREF{✡}{{\XO 16:22: }{\XT{Ais 66.14, Lg 24.41, 24.52, Yo 14.1, Ab 2.46, 1 Pi 1.8}}}


\par }{\PP \VS{23}Horo ogoningi howa tígua i̱hondo mbirale mbira bia naloleberami. I̱na tíhondo heneneore laro. Tígua i̱naga minini howa i̱ Abahondo mbirale mbira bia lameramidagua ibugua hale halu bulebiraore.\XREF{✡}{{\XO 16:23: }{\XT{Md 7.7, Yo 14.13, 15.16}}}

\VS{24}Abale tígua i̱ minini howa mbirale mbira bia lalu nalamiaga harimi. Turu holene tíha to̱laiore helo áyu pigane tenuwa i̱ minini howa lamilimu, lene.\XREF{✡}{{\XO 16:24: }{\XT{Yo 15.11}}}


\par }{\SH Dindi mana bope halu i̱ wayali ko, lenego ogo
\par }
{\PP \VS{25}I̱na tíhondo langialu harugo bi yobage lalu langialu haru. Horo mbira tagira ibulene kaware ngago horo ogoningi howa lone bi yobage lalu ndo i̱ Aba ogobiore ka lalu latagi holebero.\XREF{✡}{{\XO 16:25: }{\XT{Yo 10.6}}}

\VS{26}Horo ogoningi howa tígua i̱naga minini i̱ Abahondo lamuleberami. I̱na i̱ Abahondo tínaga la holebero ndo laro.

\VS{27}Ani lamuleberamigo irane i̱ Aba ibunime tí gubalini ho kagoni. Tígua i̱hondo gubalini ho kamigobi i̱ ibu kagoria henego íbu kogo manda buwa i̱hondo mini mbiraore wialu kamigobi hondowa i̱ Aba ibugua tíhondo gubalini ho ka.\XREF{✡}{{\XO 16:27: }{\XT{Yo 14.21-23}}}

\VS{28}I̱ Aba kagoria howa ibalu dindi ogoria ibiru. Ai dindi ogo wahalu i̱ Aba karia dai bulebero, lene.


\par }{\PP \VS{29}Ani layago hale howa ibunaga talima piaga biarume ibuhondo lalu, Ae. Ai yobage lalu ndo heneneore latagi haregoni.

\VS{30}Í̠na bibahende manda biai kego. Mbiralime bi larigo irane agi manda bialu laribe lalu ladai bulene nawi manda bidama. Bi o biagoni hale howa í̠ Ngode Datagaliwabe kagoria howaore ibini ke manda buwa iname í̠hondo mini mbiraore wu kama, lene.\XREF{✡}{{\XO 16:30: }{\XT{Yo 2.25, 16.27, 17.8, 21.17}}}


\par }{\PP \VS{31}Yasuhanda tihondo ladai bialu lalu, Tí mini mbiraore wu kama larimibe.

\VS{32}Horo mbira tagira ibulene kaware ngago ogoningi tí bibahende tíni ala haramiligoha pugupugu bilimulo bo talia togo lolebira. Talia togo laragola i̱ hangu helo wahalu tí ibida pugupugu buleberami. Ani beremigola i̱ hangu ndo holebero. I̱ Aba iya haru holeberaba.\XREF{✡}{{\XO 16:32: }{\XT{Md 26.31, 26.56, Mg 14.27, Yo 8.29, 20.10}}}

\VS{33}I̱na agua bulebira lalu langirugo i̱ha tí ho gimbu bu howa mo palia holene yu halimulonaga langiru. Dindi mana hangu biaganerume tí mo tandaga holebirago ani bilo tí elahe halimu. I̱na dindi mana bibahende bope halu i̱ wayali hene kogoni, lene.\XREF{✡}{{\XO 16:33: }{\XT{Yo 14.27, Lm 5.1, 8.37, Eb 2.14, 2 Ti 3.12, 1 Yo 4.4, 5.4}}}




\par }\Chap{17}{\SH Yasuhanda ibunaga talima piagarunaga la halu ibu Abahondo bi laminigo ogo
\par }
{\PP \VerseOne{1}Yasuhanda bi uruni lamiai howa ibu dahuliya andagaha handa daga howa lalu, Aba-o horo biago tagira ibiyago í̠ igini ibugua í̠hondo mini daliga taraore lolene ngilonaga í̠na í̠ iginihondo mini daliga taraore lolene ngibe.\XREF{✡}{{\XO 17:1: }{\XT{Yo 11.41, 12.23, 13.32}}}

\VS{2}Í̠na wali agali i̱hondo ngiriru tihondo i̱na haabobo holene muliya wali agali bibahende hondo hai holiyanaga hongo i̱hondo ngiri.\XREF{✡}{{\XO 17:2: }{\XT{Dan 7.14, Md 11.27, Yo 6.37, 1 Ko 15.25-27, Pb 2.10, Hi 2.8}}}

\VS{3}Ngode Datagaliwabe henene í̠ hangu ke manda bia Yasu Keriso i̱ í̠na pu larigola ibinida manda bia ani bialu kagome haabobo holene yu ka.\XREF{✡}{{\XO 17:3: }{\XT{Ais 53.11, Yo 5.36-37, 1 Ko 8.4, 1 Te 1.9, 1 Yo 5.20}}}

\VS{4}Í̠na bibe lalu langirigo biai haru. Ani bialu harugome i̱na í̠naga hongo holene taraore walia haru.\XREF{✡}{{\XO 17:4: }{\XT{Yo 4.34, 13.31, 14.13, 14.31, 15.10}}}

\VS{5}Aba-o bamba dindi wa nabingi í̠ heba howa mini daliga taraorewi harugo ogoni áyu i̱ í̠naga deni howa mini daliga taraore ogoni lone ngibe.\XREF{✡}{{\XO 17:5: }{\XT{Yo 1.1-2, 17.24, Pb 2.6, Kl 1.15-17, Hi 1.3, 1.10}}}


\par }{\PP \VS{6}Dindini hene agali maru í̠na i̱hondo ngiriru urunime í̠ manda bilo walia halu haru. Ti í̠naga henego í̠na i̱hondo ngirigoni. Tigua í̠naga bi hale halu laridagua biya.\XREF{✡}{{\XO 17:6: }{\XT{Iba 22.22, Yo 6.37-39, 10.29}}}

\VS{7}Mbirale bibahende ngirigo í̠na i̱hondo minida ti manda biai kagoni.

\VS{8}Í̠na i̱hondo bi mana langirigo i̱na tihondo lamiai harugola tigua hale howa yu tiga bu ka. Yu tiga buwa i̱ í̠ kegoria howa henene ibinidalo ti manda biai ho ka. Í̠na i̱ pu larigola ibini ka manda buwa yu tiga bu ka.\XREF{✡}{{\XO 17:8: }{\XT{Yo 8.28, 12.49, 14.10, 16.27, 16.30}}}


\par }{\PP \VS{9}Ti mitangi bialu i̱na tinaga la haro. Dindi mana hangu biagaru mitangi bialu ndo í̠na i̱hondo ngiriru ti í̠naga kago mitangi bialu tinaga la haro.\XREF{✡}{{\XO 17:9: }{\XT{Yo 6.37, 6.44, 1 Yo 5.19}}}

\VS{10}I̱naga karu bibahende í̠nagabi ka. Í̠naga karu bibahende i̱nagabi ka. Tigua bialu kagome i̱naga hongo taraore holene walia haragoni.\XREF{✡}{{\XO 17:10: }{\XT{Yo 16.15}}}

\VS{11}Áyu ogoni i̱ í̠ kegoria ibule ko. I̱ dindini naholebero. Ti dege dindini holebira. Aba Baya Buruguleore-o í̠na í̠naga mini i̱hondo ngirigonaga hongome ti haru halu mamage ho habe. Iya mbiraore kabadagua tibi mbiraore helo.\XREF{✡}{{\XO 17:11: }{\XT{Yo 10.30, 13.1, 17.21, 1 Pi 1.5, Yu 1}}}

\VS{12}I̱na dindini ti heba harungi í̠naga mini i̱hondo ngirigonaga hongome ti haru halu mamage ho haru. I̱na ti mamage howa mbirali pu ereba nahe ka. Agali mbira pu ereba hole henego ibu hangu pu ereba haya. Ani biyagome Anduane Homogonaga
mbugani bi gilibu ngadagua lola haragoni.\XREF{✡}{{\XO 17:12: }{\XT{Iba 41.9, 109.8, Yo 6.39, 13.18, 18.9, Ab 1.20, Hi 2.13, 1 Yo 2.19}}}

\VS{13}Áyu ogoni i̱ í̠ kegoria ebero. I̱naga turu holene ti gubaliniha to̱lai helo i̱ dindi ogoria howa bi ogoni tihondo lamiru.\XREF{✡}{{\XO 17:13: }{\XT{Yo 15.11}}}

\VS{14}I̱na tihondo í̠naga bi mana lamialu haru. I̱ dindi mana hangu biaga aria ndo kodagua tibi dindi mana hangu biaga aria ndo kago hondowa dindi mana hangu biagarume tihondo handabe manga ho hene.\XREF{✡}{{\XO 17:14: }{\XT{Yo 8.23, 15.18-19, 17.16, 1 Yo 3.13}}}

\VS{15}Dindi ogoria howa í̠na ti haru pobelonaga ndo laro. Ko Bulene Anduane ibugua ti ko mo bia holigo mamage halu haru habelonaga langero.\XREF{✡}{{\XO 17:15: }{\XT{Md 6.13, Ga 1.4, 2 Te 3.3, 1 Yo 5.18}}}

\VS{16}I̱ dindi mana biaga aria ndo kodagua tibi dindi mana biaga aria ndo ka.

\VS{17}Ti í̠ninaga helo henene loleneme ti loma bia ho helabe. Henene lolenego í̠naga bi nga.\XREF{✡}{{\XO 17:17: }{\XT{Iba 119.142, Ab 15.9, Eb 5.26, 1 Pi 1.22}}}

\VS{18}Í̠na i̱ wali agali dindi bibahendeni kagoha pu laridagua i̱nabi tihondo wali agali dindi bibahendeha pugupugu bidaba laru.\XREF{✡}{{\XO 17:18: }{\XT{Yo 20.21}}}

\VS{19}I̱na ti mitangi bialu ti í̠ninagaore loma bia hene helo i̱nibi í̠ninagaore loma bia ho ko.\XREF{✡}{{\XO 17:19: }{\XT{1 Ko 1.2, 1.30, 1 Te 4.7, Hi 10.10}}}


\par }{\PP \VS{20}I̱na agali uruni tinaga hangu mitangi bialu ndo la haro. Tigua bi mana lamiragola hale howa i̱hondo mini mbiraore wu holebirarunagabi heba la haro.

\VS{21}Ti bibahende mbiraore helonaga i̱na la haro. Aba-o i̱ha í̠ kedaguabi í̠ha i̱ kodaguabi iyaha ti helo hameledo. Wali agali dindi bibahendeni karume í̠na i̱ pu larigola ibinida manda buwa mini mbiraore wilo í̠na ti mo mbiraore helabe.\XREF{✡}{{\XO 17:21: }{\XT{Yo 10.16, 10.38, 17.11, Lm 12.5, Ga 3.28}}}

\VS{22}Iya mbiraore kabadagua tibi mbiraore helonaga í̠na i̱ hongo holene taraore ngirigo i̱na tihondo miru.\XREF{✡}{{\XO 17:22: }{\XT{Yo 14.20, Ab 4.32, 1 Yo 1.3, 3.24}}}

\VS{23}I̱ tiha kogobi í̠ i̱ha kegobi ti nde mbiraore helo mo mbiraore helabe. Ti mbiraore kago hondowa wali agali dindi bibahendeni karume í̠na i̱ pu larigola ibinida manda bilo. Ani manda buwa í̠na i̱ gubalini ho kedagua tibi gubalini ho ke manda bilobi ti mo mbiraore helabe.\XREF{✡}{{\XO 17:23: }{\XT{Kl 3.14}}}


\par }{\PP \VS{24}Aba-o dindi bibahende wa nabi howa í̠na i̱ gubalini timbuni ho harigoni. Ani howa í̠na agali i̱hondo ngirirume i̱ mini daliga taraore ngirigo hendelo i̱ kogoria tibi helo hameledo.\XREF{✡}{{\XO 17:24: }{\XT{Yo 12.26, 17.5, 1 Te 4.17}}}

\VS{25}Tigabi Holene Aba-o dindi mana hangu biaga karume í̠ manda nabi ka. I̱na í̠ manda bu ko. Agali o karumebi í̠na i̱ pu larigola ibinida manda biai ka.\XREF{✡}{{\XO 17:25: }{\XT{Yo 8.55, 15.21, 16.3, 16.27}}}

\VS{26}Í̠na i̱ gubalini ho kego gubalini holene ogoni tiha wilobi i̱bi tiha holiyabi tigua í̠ manda bilo i̱na tihondo walia harugo mahabi ani walia haabo holebero, Yasuhanda lene.\XREF{✡}{{\XO 17:26: }{\XT{Yo 15.9, 15.15, 17.6}}}




\par }\Chap{18}{\SH Yasu mininigo ogo
\par }
{\R (Madiu 26.47-56, Maga 14.43-50, Lugu 22.47-53)

\par }{\PP \VerseOne{1}Yasuhanda Ngode Datagaliwabehondo bi ogoni lai howa ibunaga talima piagaru heba tagira pialu iba Kidirono doma ede halu puwa mabu mbira winigoria ubanda hene.\XREF{✡}{{\XO 18:1: }{\XT{2 Sml 15.23, Md 26.36, Mg 14.32, Lg 22.39}}}

\VS{2}Mabu ogoriani Yasu ibunaga talima piagaru heba halu dewa ngoai haabo haga henego Yudasa ndelaga biago ibu manda bu hene.\XREF{✡}{{\XO 18:2: }{\XT{Lg 21.37, 22.39}}} 
\VS{3}Ani manda buwa Yudasa ibu Anduane Homogonaga anda mamage haga marubi Lomo ami agali marubi ti
Perisi agalirubi
loma binigo mo miaga haguane biarume pudaba laya handala ti haru lamu halebi agali bagane alebi yalu mabu biagoria haru pene.\XREF{✡}{{\XO 18:3: }{\XT{Md 26.47, Mg 14.43, Lg 22.47, Yo 7.45, Ab 1.16}}}

\VS{4}Ibiyagola Yasu tigua ibuhondo bulebirago bibahende manda biai howa tihondo lalu, Tí ái hai bima eberamibe, lene.


\par }{\PP \VS{5}Tigua ibuhondo ladai bialu lalu, Nasareteali Yasu hai berama, lene.

\par }{\PP Yasuhanda tihondo lalu, I̱ o kogoni, lene.

\par }{\PP Ndelagane Yudasa ibu ti mandagi hearia lamini.

\VS{6}Yasuhanda tihondo, I̱ o kogoni, layago hale howa ti bibahende tiga bebege dai bialu hearia dindini pindipandulo pilo ibira hai hene.

\VS{7}Yasuhanda tihondo halu mende lalu, Tí ái hai bima eberamibe, lene.

\par }{\PP Ani layagola tigua lalu, Nasareteali Yasu hai berama, lene.


\par }{\PP \VS{8}Ani layagola Yasuhanda tihondo ladai bialu lalu, I̱ o kogoni lalu abale langirugoni. Tígua i̱ hai beramiyagua agali o karu purogo lelo pudaba ladaba, lene.

\VS{9}Ibugua ala, Aba-o agali í̠na i̱ ngiriru mbirali pu ereba naholebira, lalu layadagua lola helo ani lene.\XREF{✡}{{\XO 18:9: }{\XT{Yo 17.12}}}


\par }{\PP \VS{10}Saimono Pida ibu wai biagane ayu tibu yu henego ogoni yamuwa loma binigo mo miaga haguane timbuninaga garabaya biabe ale bia haga mbira mini Malagasa heagonaga hale tiga bo bagada pe hene.\XREF{✡}{{\XO 18:10: }{\XT{Md 26.51, Mg 14.47, Lg 22.38, 22.49-50}}}

\VS{11}Ani biyagola Yasuhanda Pidahondo lalu, Í̠naga wai biagane ayu tibu andaneha da dai bia. I̱ Abahanda i̱hondo ibabe nginigo ogoniha tandaga nolene bedago nolebero ndobe, lene.\XREF{✡}{{\XO 18:11: }{\XT{Md 20.22, 26.39, 26.42, Mg 14.36, Lg 22.42}}}


\par }{\SH Yasu Anasa hearia haru penego ogo
\par }
{\PP \VS{12}Ani layago hale howa Lomo ami agali biaru tinaga haru haga heba Yuali mamage haga biarubi tigua Yasu minuwa gi huba bialu

\VS{13}mali ogoninaga
loma binigo mo miaga haguane timbuni Kaiabasa henego ibunaga imane Anasa hearia ala Yasu haru pene.\XREF{✡}{{\XO 18:13: }{\XT{Md 26.57, Lg 3.2}}}

\VS{14}Kaiabasa ogoni ala ibugua Yu wali agalinaga haru hagahondo lalu, Wali agali bibahende homoligo mbiralime homa holene nga, lalu lene.\XREF{✡}{{\XO 18:14: }{\XT{Yo 11.49-50}}}


\par }{\SH Pidahanda, Yasu manda nabido, lenego ogo
\par }
{\R (Madiu 26.69-70, Maga 14.66-68, Lugu 22.55-57)

\par }{\PP \VS{15}Tigua Yasu minu yalu piyadagua Saimono Pidabi Yasunaga talima piaga mendebi libu haru mama haruru pene. Talima piaga mende biago ibu loma binigo mo miaga haguane timbunime mandabi henego ti Yasu minu yalu piyadagua pialu ibu
loma binigo mo miaga haguane timbuninaga andaga anda pene.\XREF{✡}{{\XO 18:15: }{\XT{Md 26.58, Mg 14.54, Lg 22.54, Yo 20.3, 21.20, Ab 3.1}}}

\VS{16}Pida ibu pabe tagirahayagi hene. Talima piaga mende loma binigo mo miaga haguane timbunime mandabi biago ibugua dai buwa panga mamage haga wandari heagohondo bi lamuwa Pida haru anda ibini.\XREF{✡}{{\XO 18:16: }{\XT{Md 26.69, Mg 14.66, Lg 22.54}}}

\VS{17}Haru ibiyago hondowa panga haru hagane wandari biagome Pidahondo lalu, Agali o haru poragonaga talima piaga mbira í̠ ndobe, lene.

\par }{\PP Ani layagola Pidahanda ladai bialu lalu, I̱ ndo, lene.


\par }{\PP \VS{18}Dagare biyagola biabe bia hagane agalibi mamage haga agalibi tigua ira delowa dagare dogo bialu hearia hondowa Pida ibu puwa ti heba mandagi howa dagare dogo bialu hene.


\par }{\SH Loma binigo mo miaga haguane timbuni biagome Yasuhondo bi hale henego ogo
\par }
{\R (Madiu 26.59-66, Maga 14.55-64, Lugu 22.66-71)

\par }{\PP \VS{19}Loma binigo mo miaga haguane timbuni biagome Yasuhondo hale halu lalu, Í̠naga talima ibaga agali ai kabe. Í̠na mana agi lalu lawai harilibe, lene.


\par }{\PP \VS{20}Ani layagola Yasuhanda ladai bialu lalu, Wali agali karu bibahende ti hale hai helo panigiore howa lamialu haruli. Yu wali agali
ngoai hagane andaha howabi Anduane Homogonaga andaha howabi i̱na mana lawai haruli. Mbira do howa nalaruli.\XREF{✡}{{\XO 18:20: }{\XT{Md 26.55, Lg 4.15, Yo 7.14, 7.26-28}}}

\VS{21}I̱hondo aginaga hale harebe. I̱na mana lamirugo hale hene karu ti manda biai kago tihondo hale habe, lene.


\par }{\PP \VS{22}Ani layagola mamage haga agali mbira heagome hale howa ibunaga gi habeme Yasu bowa lalu, Loma binigo mo miaga haguane timbunihondo ogonidagua ladai birilibe, lene.\XREF{✡}{{\XO 18:22: }{\XT{Yar 20.2, Ab 23.2}}}


\par }{\PP \VS{23}Ani layagola Yasuhanda ladai bialu lalu, Kagua ago larugonaga baribe. Kagua mbira laruyagua ogo larigonaga baru lalu o karu hale helo lamia, lene.


\par }{\PP \VS{24}Ani bialu Anasahanda, Loma binigo mo miaga haguane timbuni Kaiabasa karia haru pudaba, layagola Yasu gi huba biaabo heaore haru pene.


\par }{\SH Pidahanda lone lalu, Yasu manda nabido, lenego ogo
\par }
{\R (Madiu 26.71-75, Maga 14.69-72, Lugu 22.58-62)

\par }{\PP \VS{25}Pida ibu ira deagoria dagare dogo bu hearia tigua ibuhondo lalu, Agali o haru poragonaga talima piaga mbira í̠ kegoni ndobe, lene.\XREF{✡}{{\XO 18:25: }{\XT{Md 26.69-71, Mg 14.69, Lg 22.58}}}

\par }{\PP Ani layagola ibugua lalu, I̱ ndo, lene.


\par }{\PP \VS{26}Pidahanda agali hale bagadape hayagonaga damene mbira
loma binigo mo miaga haguane timbuni biagonaga garabaya biabe ale bia haga dege heagome Pidahondo lalu, Mabuni ibu heba heria handarugo í̠ ndoyagoda, lene.\XREF{✡}{{\XO 18:26: }{\XT{Yo 18.10}}}


\par }{\PP \VS{27}Ani layagola Pidahanda lone lalu, I̱ ndoore, lene. Ogoni lope heagolaore ega gogologome bi lene.\XREF{✡}{{\XO 18:27: }{\XT{Md 26.74, Mg 14.72, Lg 22.60, Yo 13.38}}}


\par }{\SH Pailate hearia Yasu haru penego ogo
\par }
{\R (Madiu 27.1-2,11-14, Maga 15.1-5, Lugu 23.1-5)

\par }{\PP \VS{28}Ani bialu tigua Yasu Kaiabasanaga andaga howa gabumanenaga haru haga andaga haru pene. Egerebagiore haru penego Yu agali ti áyu
Bolangua Halu Penegonaga Horo nga manda buwa Anduane Homogonaga deni dodo nahe helo mana pugule ndoyagola ti anda biagoha anda nape tagirani hene.\XREF{✡}{{\XO 18:28: }{\XT{Md 27.2, Mg 15.1, Lg 23.1, Ab 3.13, 10.28}}}

\VS{29}Tagirani hearia Pailate ibu tagira puwa tihondo lalu, Agali ogonime agi biyagola godi lole haru ibirimibe, lene.


\par }{\PP \VS{30}Ani layagola tigua ladai bialu lalu, Ibugua ko mbira nabidale iname naharu ibidamale, lene.


\par }{\PP \VS{31}Pailatehanda tihondo lalu, Tínaga mana lo ngadagua godi lole ibu haru dai bidaba, lene.\XREF{✡}{{\XO 18:31: }{\XT{Yo 19.6-7, Ab 18.15}}}

\par }{\PP Ani layagola Yu agali biarume ibuhondo lalu, Inane hangume godi lowa agali mbira bo waholene nawi lo ngago, lene.


\par }{\PP \VS{32}Tigua bi ogoni bame ndo lene. Yasuhanda bi ala lalu, Ogodagua biragola homolebero, lenego henemane lola helonaga lene.\XREF{✡}{{\XO 18:32: }{\XT{Md 20.19, Yo 3.14, 12.32-33}}}


\par }{\PP \VS{33}Pailate ibu gabumanenaga andaga dai buwa Yasu olowa lalu, Yu wali agalinaga Handame Haga Kini í̠ kebe, lene.\XREF{✡}{{\XO 18:33: }{\XT{Md 27.11}}}


\par }{\PP \VS{34}Yasuhanda ladai bialu lalu, Í̠ni manda buwa laribe be marume i̱ ogoni ka layago hale howa laribe, lene.


\par }{\PP \VS{35}Pailatehanda ladai bialu lalu, I̱ Yu agali kobe. Í̠ ariarumebi í̠naga
loma binigo mo miaga haguane hearumebi i̱na godi loliya í̠ haru ibiyago í̠na agi birigola haru ibiyabe, lene.\XREF{✡}{{\XO 18:35: }{\XT{Yo 1.11}}}


\par }{\PP \VS{36}Ani layagola Yasuhanda ladai bialu lalu, I̱ handame ho kogo dindi ogoali ndome handame ho ko. Dindi ogoalime handame ho kole Yu haru haga agalime i̱ bolilono i̱naga haruru ibaganerume wai bidale. I̱ handame ho kogo dindi ogoali ndome handame ho ko, lene.\XREF{✡}{{\XO 18:36: }{\XT{Dan 2.44, 7.14, 1 Ti 6.13}}}


\par }{\PP \VS{37}Pailatehanda ibuhondo lalu, Aniyagua í̠ handame haga kini mbira kebe, lene.\XREF{✡}{{\XO 18:37: }{\XT{Yo 8.47, 1 Ti 6.13, 1 Yo 3.19, 4.6}}}

\par }{\PP Ani layagola Yasuhanda ladai bialu lalu, Í̠na handame haga kini kebe larigoniore ko. Henene lolene lamiai hole i̱ dindi ogoria dalirugola taba henenego ko. Wali agali henene lolene aria karu bibahendeme i̱naga bi hale hai haga ka, lene.


\par }{\PP \VS{38}Ani layagola Pailatehanda ibuhondo lalu, Henene lolene agilebe, lene.\XREF{✡}{{\XO 18:38: }{\XT{Md 27.24, Lg 23.4}}}

\par }{\SH Yasu homelo ba, lenego ogo
\par }
{\R (Madiu 27.15-31, Maga 15.6-20, Lugu 23.13-25)

\par }{\PP Ani lalu Pailate ibu Yu wali agali hearia tagira puwa tihondo lalu, Ibugua ko bini mbira nawidago

\VS{39}tínaga manani
Bolangua Halu Penegonaga Horo harangi garabaya agali mbira golope holiya langeramiligo áyu Yu wali agalinaga handame haga kini golope holiya manda bidamibe, lene.\XREF{✡}{{\XO 18:39: }{\XT{Md 27.15, Mg 15.6, Lg 23.17}}}


\par }{\PP \VS{40}Ani layagola tigua hongo howa ladai bialu lalu, Agali ogoni ndo. Barabasa ibu golope habe, lene. Barabasa ibu page bia agali ba biagane hene.\XREF{✡}{{\XO 18:40: }{\XT{Lg 23.19, Ab 3.14}}}




\par }\Chap{19}{\PP \VerseOne{1}Ani layago hale howa Pailate ibugua lalu, Yasu haru puwa pu payini tibume badaba, lene.\XREF{✡}{{\XO 19:1: }{\XT{Md 20.19, Mg 15.15, Lg 18.33}}}

\VS{2}Ani bialu ami agali tigua pu anihe bo buwa handame haga kininaga manda ogoni lowa ibu haguani karula hene. Karula howa labolabo luni tagalitaya ale karula hene.\XREF{✡}{{\XO 19:2: }{\XT{Lg 23.11}}}

\VS{3}Karulo hearia ti ibugu bialu lalu, Yu wali agalinaga Handame Haga Kini haabo habelo, lalu baga bialu hene.\XREF{✡}{{\XO 19:3: }{\XT{Yo 18.22}}}


\par }{\PP \VS{4}Pailate ibu lone tagira puwa Yu wali agalihondo lalu, Agali ogonime ko bini mbira handa walia naheda manda bilimulo tí kamiria haru tagira ebero, lene.\XREF{✡}{{\XO 19:4: }{\XT{Yo 18.38, 19.6}}}

\VS{5}Ani lowa Yasu pu anihe mandabi labolabo luni tagalitaya ale biagobi karulo heaore haru tagira ibuwa Pailatehanda tihondo lalu, Agali biago ogogo handadaba, lene.


\par }{\PP \VS{6}Loma binigo mo miaga haguanerumebi Anduane Homogonaga anda mamage haga agalirumebi de hondowa dalimu lowa lalu, Ira bangani ba para ha. Ira bangani ba para ha, lene.\XREF{✡}{{\XO 19:6: }{\XT{Yo 18.31, Ab 3.13}}}

\par }{\PP Ani layagola Pailatehanda tihondo lalu, Ibugua ko bini mbira handa walia nahe kogo tíni haru puwa ira bangani ba para halimu, lene.


\par }{\PP \VS{7}Ani layago hale howa Yu wali agali tigua ladai bialu lalu, Ibuni i̱ Ngode Datagaliwabe Igini ko layagome inanaga mana lo ngago puguayago ibu homolene ngaore, lene.\XREF{✡}{{\XO 19:7: }{\XT{LBM 24.16, Md 26.65, Yo 5.18}}}


\par }{\PP \VS{8}Bi ogoni layago hale howa Pailate ibu gi timbuniore hene.

\VS{9}Gi timbuniore howa gabumane andaga biagoha lone anda puwa Yasuhondo lalu, Í̠ ani howa ibini kebe, lene.\XREF{✡}{{\XO 19:9: }{\XT{Ais 53.7, Md 26.62-63, 27.12-14, Lg 23.9}}}

\par }{\PP Ani layagola Yasuhanda ladai nabi hene.

\VS{10}Ladai nabiyagola Pailatehanda ibuhondo lalu, I̱hondo mbira nalole kebe. Í̠ golo peha lolenebi í̠ ira bangani ba para hadaba lolenebi i̱ kogo manda bia, lene.


\par }{\PP \VS{11}Ani layagola Yasuhanda ladai bialu lalu, Ngode Datagaliwabehanda í̠na i̱hondo bulene hongo ngidago nangidale mbira nabibehe kele. Í̠na i̱hondo ko emene ale bere. I̱ minilo nde layago ibugua ko timbuniore biya, lene.\XREF{✡}{{\XO 19:11: }{\XT{Lg 22.53, Yo 7.30, 10.18, Ab 2.23, Lm 13.1}}}


\par }{\PP \VS{12}Ani layago hale howa Pailate ibugua Yasu golope hole henge hai bini. Henge hai bialu hearia Yu wali agali tigua dalimu olalu, Agali ogoni golope hariyagua í̠ Lomonaga handame haga Kininaga damene ndo ke. Agali mbira handame haga kini hole ibuni mo yaraga hayagua ibu Lomonaga handame haga Kinila waitigi ho ka, lene.\XREF{✡}{{\XO 19:12: }{\XT{Lg 23.2, Ab 17.7}}}


\par }{\PP \VS{13}Tigua ani layago hale howa Pailate ibugua Yasu haru tagira ibuwa hama mini Ege To̱le̱ Mbalape dewa para ho winigoria godi lalu daba ki haganaga biraganeni berene. Hama ogoni Hiburu bi lalu, Gabada, laga hene.

\VS{14}Bolangua Halu Penegonaga Horo yawi holebira lowa horo hanuni kaware hayagola Pailatehanda Yu wali agalihondo lalu, Tínaga handame haga kini o kagoni, lene.\XREF{✡}{{\XO 19:14: }{\XT{Md 27.62}}}


\par }{\PP \VS{15}Ani layagola tigua dalimu olalu, Homelo ba. Homelo ba. Ira bangani ba para ha, lene.

\par }{\PP Ani layagola Pailatehanda tihondo lalu, Tínaga handame haga kini i̱na ira bangani ba para holiya hamelo kamibe, lene.

\par }{\PP Ani layagola loma binigo mo miaga haguane biarume ladai bialu lalu, Inanaga handame haga kini mende nahe Lomonaga handame haga Kini ibuni hangu ka, lene.


\par }{\PP \VS{16}Ani layagola Pailatehanda lalu, Tínime ira bangani ba para hole haru pudaba, lene.\XREF{✡}{{\XO 19:16: }{\XT{Md 27.26, 27.31, Mg 15.15, Lg 23.24}}}

\par }{\SH Yasu ira bangani ba para henego ogo
\par }
{\R (Madiu 27.32-44, Maga 15.21-32, Lugu 23.26-43)

\par }{\PP Ani layagola tigua Yasu haru pene.

\VS{17}Yasu ibuni ira banga yalu haru pialu dindi mini Haguane Kuni laga winigoria haru pene. Dindi ogoni Hiburu bi lalu, Gologoda, laga hene.\XREF{✡}{{\XO 19:17: }{\XT{Md 27.31-33, Mg 15.21-22, Lg 23.26, 23.33}}}

\VS{18}Ogoriani tigua ibu ira bangani ba para hene. Yasu dombeni ba para howa agali kira lene labolabo ba para hene.

\VS{19}Pailatehanda ira mbalapeni bi ogo, Nasareteali Yasu Yu wali agalinaga Handame Haga Kini Ogoni, lalu gili buwa Yasunaga ira bangani ba para hene.\XREF{✡}{{\XO 19:19: }{\XT{Md 27.37, Mg 15.26, Lg 23.38}}}

\VS{20}Bi ogoni Hiburu bi lalubi Ladini bi lalubi Girigi bi lalubi gilibu wiai hene. Anigo Yasu ira bangani ba para hayagoria Yarusaleme kaware winigo Yu wali agali dewalime bi gilibu wiago hondowa daga lene.

\VS{21}Ani gilibu wiago hondowa loma binigo mo miaga haguane biarume Pailatehondo lalu, Yu wali agalinaga Handame Haga Kini Ogoni lalu nagilibu wibe. Ibuni degeme lalu, Yu wali agalinaga Handame Haga Kini i̱ kogoni, laya lalu gilibu wia, lene.


\par }{\PP \VS{22}Ani layagola Pailatehanda ladai bialu, I̱na o gili bidogoni gilibu wiaabo helo, lene.


\par }{\PP \VS{23}Ami agali tigua Yasu ira bangani ba para howa ibunaga labolabo ti marialime ta hene. Ta howa ibuninaga aga lu bia gimbu biago tigua muwa podolene henge nawi mbiraore ogonibiore wabini biniyagola\XREF{✡}{{\XO 19:23: }{\XT{Md 27.35, Mg 15.24, Lg 23.34}}} 
\VS{24}ami agali biarume lalu, Gime lere nalami̱ya. Mbirali ai ibu mirabe handami̱ya tadu bima, lene. Anduane Homogonaga
mbugani lo ngago ogo.\XREF{✡}{{\XO 19:24: }{\XT{Iba 22.18}}}

\par }{\Q I̱naga labolabo maru tini tale bu ta howa

\par }{\Q i̱naga aga lu biagonaga tadu bini,

\par }{\MM lalu gilibu nga. Ani binigome bi ogoni lola hene.


\par }{\PP \VS{25}Yasu ba para heago ira banga kaware helowa ibu ai̱yabi ibu ai̱ya hagibuni Kolobasa one Meribi Magadala wali Meribi ti hene.\XREF{✡}{{\XO 19:25: }{\XT{Md 27.55-56, Mg 15.40, Lg 23.49, 24.18}}}

\VS{26}Yasuhanda ibu ai̱yabi ibunaga talima piaga mbirali gubalini ho haga henegobi kaware heago de hondowa ibu ai̱yahondo lalu, Ai̱ya-o í̠ igini o kagoni, lene.\XREF{✡}{{\XO 19:26: }{\XT{Yo 2.4, 13.23, 21.7, 21.20}}}


\par }{\PP \VS{27}Ani lowa ibugua ibunaga talima piaga biagohondo lalu, Í̠ ai̱ya o kagoni, lene. Ani layago hale howa ibunaga talima piaga biagome wali biago ibu andaga haru pu hene.


\par }{\SH Yasu homenego ogo
\par }
{\R (Madiu 27.45-56, Maga 15.33-41, Lugu 23.44-49)

\par }{\PP \VS{28}Yasuhanda ai bumaro bialu biai harugoni manda buwa, I̱ iba noaba, lene. Anduane Homogonaga
mbugani ani lolebira lalu gilibu winigo lola halu lene.\XREF{✡}{{\XO 19:28: }{\XT{Iba 22.15, 69.21}}}


\par }{\PP \VS{29}Ani layagola
waini iba kaubi ndisi mbiraha to̱lo winigo tigua dahundu ale ira mbira mini
hisobo magane mbira waini iba kaubi biagoha ibira howa Yasu nelo ibunaga ne hambuni mo paga hene.\XREF{✡}{{\XO 19:29: }{\XT{Har 12.21-23, Md 27.48}}}

\VS{30}Ani biyagola Yasu ibugua iba biago nai howa lalu, Ai bumaro bialu biai harugoni, lene. Ani lowa ibunaga ma podope halu tongolo mini.\XREF{✡}{{\XO 19:30: }{\XT{Yo 17.4}}}


\par }{\SH Yasunaga habianeni nogoba henego ogo
\par }
{\PP \VS{31}Yu wali agali haru haga tigua
Sabada horo timbuni taraore helo loma bini yawi holebira lowa ti tomo mo manda manda biagane horo ogoningi Pailatehondo bi lamule pene. Tigua Sabada horo ogoningi tingini ira bangani wiaabo nahelo hame lowa Pailatehondo lalu, Ti abale homelo tinaga ge kuni podowa homaragola tinaga tingini mo yalu poloma̱ya ani bidaba labelo manda bu kama, lene.\FTNT{*}{{\FR 19:31: }{\FT{Sabada horo timbuni taraore gilibu ngago ogoni Bolangua Halu Penegonaga Horo manda bibehe kama. Horo ogoni ta nabi wiaga henego Yasu homayangi horo o biago timbuni taraore holene tu hene. Anigo ogoningi ina ko birimagonaga nogo sibi igini Yasu manda bialu ibugua ibunaga darama pelowa inanaga homo aribia hene.}}}\XREF{✡}{{\XO 19:31: }{\XT{Man 21.22-23, Mg 15.42, Yo 19.42}}}

\VS{32}Ani layagola ami agali biarume agali pigane ba para hayagonaga ge kunibi mende maha Yasu gi lehayagi ba para hayagonaga ge kunibi podene.

\VS{33}Ani buwa ti Yasu wiaria ibalu hearia ibu abale homayiyago hondowa ibunaga ge kuni napode wahene.

\VS{34}Ami agali mbirame yandareme Yasunaga habianeni nogoba hene. Nogoba hayagola daramabi ibabi tagira ibini.\XREF{✡}{{\XO 19:34: }{\XT{1 Yo 5.6-8}}}

\VS{35}Tíguabi heneneore leada manda buwa mini mbiraore wilimulonaga ani biyago de hendene mbiralime ani biya lalu heneneore laro manda buwa lene.\XREF{✡}{{\XO 19:35: }{\XT{Yo 21.24}}}

\VS{36}Ogonidagua biyagola Anduane Homogonaga
mbugani bi lo ngago ogo, Ibunaga kuni mbira napodolebiraore, lalu gilibu winigo ogoni lola hene.\XREF{✡}{{\XO 19:36: }{\XT{Har 12.46, Dag 9.12, Iba 34.20}}}

\VS{37}Anduane Homogonaga mbugani bi mende lo ngago ogo, Tigua agali mbira nogoba hayago wali agalime handaya ho holebira, lalu gilibu winigobi lola halu bini.\XREF{✡}{{\XO 19:37: }{\XT{Iba 22.16-17, Seg 12.10, Mo 1.7}}}


\par }{\SH Yasu tingini hora henego ogo
\par }
{\R (Madiu 27.57-61, Maga 15.42-47, Lugu 23.50-56)

\par }{\PP \VS{38}Arimadiali Yosebe ibugua Yasu tongo layago hondowa Pailatehondo lalu, Yasunaga tingini i̱na mo yalu poabe, lene. Yosebe ogoni ibu Yasunaga talima piaga henego Yu wali agali haru haga hearu hondowa gi howa oho hene.

\par }{\PP Yosebehanda bi ani layagola Pailatehanda lalu, E̱ yalu pobe, lene. Ani layagola Yosebe ibugua Yasunaga tingini mo yalu pene.\XREF{✡}{{\XO 19:38: }{\XT{Md 27.57, Mg 15.42, Lg 23.50, Yo 7.13, 9.22}}}

\VS{39}Nigodimusi Yasu hearia bamba mbiraga ibinigo ibubi Yosebe heba pialu ira mbiranaga ibane mini
muwebi ira mende mini
alo ogoninaga ibanebi bimaga henego Yasu tinginini ha̱i̱ hole mo yalu pene. Ira ibane ogoninaga genda magi timbuniore wini.\XREF{✡}{{\XO 19:39: }{\XT{Yo 3.1-2, 7.50}}}

\VS{40}Libugua Yasunaga tingini muwa Yu agalime hora hole biaganedagua ira ibane biago ha̱i̱ howa labolabo pele bayaleore mbirame huba bini.\XREF{✡}{{\XO 19:40: }{\XT{Ab 5.6}}}

\VS{41}Yasu ira bangani ba para hayago dindi ogoriani mabu winigo mabu ogoriani egeandaha hora holene uli ayure dege tombo goabu ede howa mbirali hora nahe gahenge wini.

\VS{42}Sabada horo yawi holebira manda buwa hora holene uli ogoni kaware wiago hondowa libugua Yasunaga tingini ogoniha abale hora hene.\XREF{✡}{{\XO 19:42: }{\XT{Ais 53.9, Yo 19.31}}}




\par }\Chap{20}{\SH Yasu ibuni mo heya henego ogo
\par }
{\R (Madiu 28.1-8, Maga 16.1-8, Lugu 24.1-12)

\par }{\PP \VerseOne{1}Horo Sandengi egerebagiore muna biyagola Magadala wali Meri ibu Yasu hora hayagoria puwa ege to̱le̱me panga payinigo dugua ho wiaria de hendene.\XREF{✡}{{\XO 20:1: }{\XT{Md 28.1, Mg 16.1, Lg 24.1}}}

\VS{2}De hondowa ibugua Saimono Pidala talima piaga mende Yasuhanda gubalini ho haga henego ibula hearia wali biagome gerai lalu puwa libuhondo lalu, Anduane Homogo hora hayagoria nawiyago ti mo yalu piyiya. Agoha yalu puwa ngabe manda nabi kama, lene.\XREF{✡}{{\XO 20:2: }{\XT{Yo 13.23, 19.26, 21.7, 21.20, 21.24}}}


\par }{\PP \VS{3}Ani layago hale howa Pidala talima piaga mendela libu tagira puwa Yasu hora hayagoria de hondo pene.

\VS{4}Libu gerai lalu pialu talima piaga mende biagome Pida yu wahalu hora hayagoria ibu abale pene.

\VS{5}Abale puwa ngabe hondole bulu paluwa handa anda halu hearia labolabo pele bayaore biago dege wiago de hendene. Wiago hondowa anda nape tagira hearia\XREF{✡}{{\XO 20:5: }{\XT{Yo 19.40}}}

\VS{6}Saimono Pida ibu mama ibuwa egeanda biagoha anda puwa labolabo pele bayaore biagobi

\VS{7}mende Yasunaga embone huba binigobi mandagi nawi hangu hangu wiaria de hendene.\XREF{✡}{{\XO 20:7: }{\XT{Yo 11.44}}}

\VS{8}Talima piaga mende abale gerai lalu ala íbu hene biago ibubi hora hayago egeanda biagoha maha anda pene. Anda puwa ogoni de hondowa mini mbiraore wini.

\VS{9}Anduane Homogonaga
mbugani lo ngago, Ibu homowa heyalu polebira, lalu gilibu wini biago irane libugua bayuwa manda nabi hene.\XREF{✡}{{\XO 20:9: }{\XT{Iba 16.10, Ab 2.25-31, 13.34-35}}}

\VS{10}De handalu libu andaga dai bini.


\par }{\SH Magadala wali Meri hearia Yasu ha pani henego ogo
\par }
{\R (Madiu 28.9-10, Maga 16.9-11)

\par }{\PP \VS{11}Yasu hora hayagoria Meri ibu tagira howa dugu bialu hene. Dugu bialu howa hora hayagoria bulu paluwa handa anda halu hearia\XREF{✡}{{\XO 20:11: }{\XT{Mg 16.5}}}

\VS{12}dahuliyali kira labolabo pele karule berearia de hendene. Yasunaga tingini winigoria mende Yasunaga embone winigohayagi bira mende Yasunaga ge winigohayagi bira biago de hendene.

\VS{13}Libugua ibuhondo lalu, Wali-o í̠ dugu berego aginagabe, lene.

\par }{\PP Ani layagola ibugua libuhondo lalu, I̱naga Anduane Homogo tigua yalu piyadago agoha ngabe toba howa dugu bero, lene.


\par }{\PP \VS{14}Ani lowa ibu beregedalu hearia Yasu heago hondowa ibu Yasuda manda nabi hene.\XREF{✡}{{\XO 20:14: }{\XT{Md 28.9, Mg 16.9, Lg 24.16, 24.31, Yo 21.4}}}

\VS{15}Yasuhanda ibuhondo lalu, Wali-o í̠ dugu berego aginagabe. Ái hai bialu kebe, lene.

\par }{\PP Ani layagola ibu mabu biabe biaga agali kabe toba howa ibuhondo lalu, Agali-o í̠na yalu piriyagua i̱ni mo poliya ogoha yalu pu ngo lalu langi, lene.


\par }{\PP \VS{16}Ani layagola Yasuhanda ibuhondo lalu, Meri-o, lene.

\par }{\PP Ani layago hale howa Meri ibu beregedowa ibuhondo Hiburu bi lalu, Labonai, lene. Inanaga bi lalu, Lawai haga.


\par }{\PP \VS{17}Yasuhanda ibuhondo lalu, I̱ Aba karia iraga nahe kogo i̱ ela nahabe. I̱naga hameneru kagoria puwa au labe. I̱naga Ababi tínaga Ababi i̱naga Ngode Datagaliwabebi tínaga Ngode Datagaliwabebi karia iraga hole kogo laya labe, lene.\XREF{✡}{{\XO 20:17: }{\XT{Iba 22.22, Md 28.10, Lm 8.29, Eb 1.17, Hi 2.11-12}}}


\par }{\PP \VS{18}Ani layago hale howa Magadala wali Meri ibugua talima piaga biaru hearia puwa tihondo lalu, Anduane Homogo de handaru, lalu ibuhondo layagobi lamiai hene.


\par }{\SH Yasu ibunaga talima piaga biaru hearia ha pani henego ogo
\par }
{\R (Madiu 28.16-20, Maga 16.14-18, Lugu 24.36-49)

\par }{\PP \VS{19}Horo Sande ogoningi dege alendo ni gai layagola ibunaga talima piaga biaru Yu wali agali haru haga hearume ti hondoligo lowa gi halu panga paya tagi ho berene. Ani berearia Yasu ibuwa ti bereagoria dombeneni íbu hene. Ibugua tihondo lalu, Mo palia holene tí heba helo laro, lene.\XREF{✡}{{\XO 20:19: }{\XT{Mg 16.14, Lg 24.36, Yo 19.38, 1 Ko 15.5}}}

\VS{20}Ani lowa ibugua ibunaga gi habebi habianebi tihondo walia hene. Tigua de hondowa, Ina Anduane Homogooreda, lowa ti turu timbuni hene.\XREF{✡}{{\XO 20:20: }{\XT{Yo 16.22, 19.34, 1 Yo 1.1}}}

\VS{21}Yasuhanda tihondo halu mende lalu, Mo palia holene tí heba helo laro. I̱ Abahanda i̱ pu layadagua i̱nabi tí pudaba laro, lene.\XREF{✡}{{\XO 20:21: }{\XT{Md 28.18-19, Yo 17.18, 2 Ti 2.2, Hi 3.1}}}

\VS{22}Ani lowa ibugua ti bibahendeha buhe̱ pu la anda halu lalu, Ngode Datagaliwabe Dinini tíha helo ngero.

\VS{23}Mbiralime ko binigo tígua domarimiyagua domai holebira. Mbiralime ko binigo tígua nadomarimiyagua nadome wiaabo holebira, lene.\XREF{✡}{{\XO 20:23: }{\XT{Md 16.19, 18.18}}}


\par }{\SH Yasuhanda Tomasahondo bi lenego ogo
\par }
{\PP \VS{24}Yasu ibiyago ogoningi ibunaga talima piaga mbira mini Tomasa kai mini Hono Palu ibu nabereha ibinigo\XREF{✡}{{\XO 20:24: }{\XT{Yo 11.16, 14.5, 21.2}}}

\VS{25}maha talima piaga marume ibuhondo lalu, Iname Anduane Homogo de handarima, lalu lamini.

\par }{\PP Ani layagola Tomasahanda tihondo lalu, Ibunaga gi habeni nili motudu ngago de nahende howa i̱naga gi hondoneme ela nahe howabi ibunaga habianeni i̱naga gime ela nahe howabi i̱na mini mbiraore nawulebero, lene. 

\par }{\PP \VS{26}Ani layago Sarere mbira peha ibunaga talima piaga biaru andagaha lone ngoai ho berenego Tomasabi ti heba berene. Panga paya tagi ho berenego ti bereagoria dombeneni Yasu íbu howa tihondo lalu, Mo palia holene tí heba helo laro, lene.

\VS{27}Ani lowa ibugua Tomasahondo lalu, Í̠naga gi hondoneme i̱naga gi habeni ela halu handa. Í̠naga gi dogolalu i̱naga habianenibi ela halu handa. Hondowa mini kira nawi mini mbiraore wialu habe, lene.\XREF{✡}{{\XO 20:27: }{\XT{1 Yo 1.1}}}


\par }{\PP \VS{28}Ani layagola Tomasahanda ibuhondo lalu, I̱naga Anduane Homogobi i̱naga Ngode Datagaliwabebi í̠ore ke, lene.


\par }{\PP \VS{29}Ani layagola Yasuhanda ibuhondo lalu, Í̠na í̠naga deme i̱ de hondowa mini mbiraore werebe. Deme i̱ nahende howa mini mbiraore wialu karu ti turu timbuniore halu ka, lene.\XREF{✡}{{\XO 20:29: }{\XT{2 Ko 5.7, 1 Pi 1.8}}}


\par }{\SH Mbuga ogonaga irane ogo
\par }
{\PP \VS{30}Yasu ibugua ibunaga talima piagaru heba howa ti deni agalime nabiagane ale dewaore binigo mbuga ogoha gili nabini.\XREF{✡}{{\XO 20:30: }{\XT{Yo 21.25}}}

\VS{31}Mbuga ogoha bi gilibu ngago tí daga lalu howa
Mbirali Dabo Helenego ibulebira lowinigo ibu Ngode Datagaliwabe Igini Yasuoreda manda buwa mini mbiraore wialu halimulonaga gilibu wero. Tígua ibuhondo mini mbiraore wialu kamirume holene gahenge yu halimulobi gilibu wero.\XREF{✡}{{\XO 20:31: }{\XT{Lg 1.4, Yo 3.15-16, 5.24, Lm 1.17, 1 Pi 1.8-9, 1 Yo 5.13}}}




\par }\Chap{21}{\SH Talima piaga kariali hearia Yasu ha pani henego ogo
\par }
{\PP \VerseOne{1}Maha Yasunaga talima piagaru iba Taiberiasa mini mende Galili angeni hearia Yasu ibuni ha pani halu ogodagua bini.

\VS{2}Saimono Pidabi Tomasa kai mini Hono Palu ibubi Galiliha Kaina tanoali Nadanele henegobi Sebedi igini kiralibi Yasunaga talima piaga kira mendebi ti mandagi hene.\XREF{✡}{{\XO 21:2: }{\XT{Md 4.21, Yo 1.45-51, 20.24}}}

\VS{3}Ti mandagi hearia Saimono Pidahanda tihondo lalu, I̱ wena minu porogo, lene.\XREF{✡}{{\XO 21:3: }{\XT{Lg 5.5}}}

\par }{\PP Ani layagola tigua ibuhondo lalu, Ina haru ma, lene. Ani lowa ti iba taluni puwa mbiraga wena minalu hearia homa mbira mina nabi hene.

\VS{4}Egerebagiore ni dole tiga biyagola Yasu iba angeni íbu hearia ibunaga talima piaga biarume Yasu kalo manda nabi hene.\XREF{✡}{{\XO 21:4: }{\XT{Yo 20.14}}}

\VS{5}Yasuhanda tihondo lalu, Igiriru-o wena mbira minu ngamibe, lene.\XREF{✡}{{\XO 21:5: }{\XT{Lg 24.41}}}

\par }{\PP Ani layagola tigua ladai bialu, Wena mbira naminuwiore, lene.


\par }{\PP \VS{6}Ibugua tihondo lalu, Wena nu gi tigahayagi yupe harimiyagua wena minuleberami, lene. Tigua wena nu yupe halu hearia wena dewaore anda piyagola nu yamibe nahe hene.\XREF{✡}{{\XO 21:6: }{\XT{Lg 5.4-7}}}


\par }{\PP \VS{7}Ani biyago hondowa talima piaga mbira Yasuhanda gubalini ho haga henegome Pidahondo lalu, O kagoni Anduane Homogoda, lene. Anduane Homogoda layago hale howa Pida ibunaga labolabo daliga biagane ala golo ngelenego mo bo bialu ibaha pora bialu Yasu hearia uba ede hene.\XREF{✡}{{\XO 21:7: }{\XT{Md 14.29, Yo 13.23, 20.2}}}

\VS{8}Talima piaga maru ti iba taluni howa nuha wena dewa anda piyago gililo yalu angeni uba ede hene. Ti iba angeni uba ede halu polenego kaundia ndo ge lunaga magi mida handari mbira (100) ale hangu wini.

\VS{9}Iba angeni iraga halu hearia ira pungane hihoailo deagoria wena mberediru hiriago de hendene.

\VS{10}Yasuhanda tihondo lalu, Wena minarimigo maru yalu ibidaba, lene.


\par }{\PP \VS{11}Ani layagola Saimono Pida ibu puwa iba taluni howa wena nu yamuwa iba angeni gililo yalu ibini. Wena minayago timbuni dewaore daga handari mbirani pira duriani tebira (153) minini. Wena dewaore minayagome nu lere nalene.\XREF{✡}{{\XO 21:11: }{\XT{Lg 5.6}}}

\VS{12}Ani biyagola Yasuhanda tihondo lalu, Tomo nami̱ya ibidaba, lene. Ani layagola ibunaga talima piagaru tigua ibu Anduane Homogoore kagoni manda biai howa ti mbirame ibuhondo lalu, Í̠ ái kebe, nalene.

\VS{13}Yasuhanda mberedi dugu yalu ibuwa tihondo talebu migi bini. Wenabi anidagua dege bini.\XREF{✡}{{\XO 21:13: }{\XT{Yo 6.11, Ab 10.41}}}


\par }{\PP \VS{14}Yasu ibu homalu heyu howa ibunaga talima piaga hearu hearia ha pani henego halu tebone ogoni.\XREF{✡}{{\XO 21:14: }{\XT{Yo 20.19, 20.26}}}


\par }{\SH Yasu Pidala bi lenego ogo
\par }
{\PP \VS{15}Tigua tomo nai howa Yasuhanda Saimono Pidahondo lalu, Yone igini Saimono-o í̠na o karume i̱hondo gubalini ho kagobi ndo í̠na i̱hondo gubalini timbuni ho kebe, lene.\XREF{✡}{{\XO 21:15: }{\XT{Md 26.33, Yo 1.42}}}

\par }{\PP Ani layagola Pidahanda ladai bialu lalu, E̱ laro. Anduane Homogo-o i̱na í̠hondo gubalini ho kogo í̠ manda bide, lene.

\par }{\PP Ani layagola Yasuhanda ibuhondo lalu, I̱naga nogo sibi iginiruhondo tomo mialu habe, lene.\FTNT{*}{{\FR 21:15: }{\FT{Marume bi ogoni ogodagua gili bulene nga manda bini. Yone igini Saimono-o mbirale uruni í̠ gubalini ho kegobi ndo í̠na i̱hondo gubalini timbuni ho kebe, lene.}}}

\VS{16}Ani lowa ibugua Pidahondo halu mende lalu, Yone igini Saimono-o í̠na i̱hondo gubalini ho kebe, lene.\XREF{✡}{{\XO 21:16: }{\XT{Ab 20.28, Hi 13.20, 1 Pi 2.25}}}

\par }{\PP Ani layagola Pidahanda ibuhondo lalu, E̱ Anduane Homogo-o i̱na í̠hondo gubaliniore ho kogo í̠ manda bide, lene.

\par }{\PP Ani layagola Yasuhanda ibuhondo lalu, I̱naga nogo sibiru haru habe, lene.

\VS{17}Ani lowa Yasuhanda ibuhondo halu tebone lalu, Yone igini Saimono-o í̠na i̱hondo gubalini ho kebe, lene.\XREF{✡}{{\XO 21:17: }{\XT{Yo 13.38, 16.30}}}

\par }{\PP Ibugua ibuhondo halu tebone lalu, I̱hondo gubalini ho kebe, layago hale howa Pida ibu emene genda howa lalu, Anduane Homogo-o í̠ bibahende manda biai kego i̱na í̠hondo gubaliniore ho kogo manda bidegoni, lene.

\par }{\PP Ani layagola Yasuhanda ibuhondo lalu, I̱naga nogo sibiru haru habe, lene.

\VS{18}Ani lowa lalu, I̱na í̠hondo heneneore laro. Í̠ igiri hongohe haringi í̠ninaga aga gambali buwa í̠ni poa biyagoha pu pebe bialu hari. Ai í̠ wahe harengi í̠naga gi dogo laregola mbiralime í̠naga gi minu huba bialu í̠ napoa kegoha haru polebira, lene.\XREF{✡}{{\XO 21:18: }{\XT{Yo 13.36, Ab 12.3-4}}}

\VS{19}Yasuhanda bi layadagoni Pida ibu ogonidagua bialu homalu Ngode Datagaliwabe mini mo yaraga holebira manda buwa lamini. Ani lowa Yasuhanda ibuhondo lalu, I̱ porodagua talima ibabe, lene.\XREF{✡}{{\XO 21:19: }{\XT{Md 16.24-25, Mg 1.17, Yo 13.36, 2 Pi 1.14}}}


\par }{\SH Yasuhanda talima piaga mendehondo bi lenego ogo
\par }
{\PP \VS{20}Pida ibu beregedo handalu hearia Yasunaga talima piaga mbira Yasu ibu gubalini ho haga hene biago Pidanaga mbirahayagi hearia hendene. Bamba ti tomo dawa nole ngoai ho birayangi agali mbira Yasunaga galu hombeni palu paga howa ibuhondo lalu, Anduane Homogo í̠ aiwa nde lolebirabe, lenego o biago hearia hendene.\XREF{✡}{{\XO 21:20: }{\XT{Yo 13.23-25, 20.2}}}

\VS{21}Hondowa Pidahanda Yasuhondo lalu, Anduane Homogo-o agali ogo agua bulebirabe, lene.


\par }{\PP \VS{22}Ani layagola Yasuhanda ibuhondo lalu, I̱ dai beroria ibu haabo helo hamelo koyagua nde agi. Í̠naga biabe ndo. Í̠na i̱ porodagua talima ibulene ngago ibabe, lene.\XREF{✡}{{\XO 21:22: }{\XT{Md 16.27-28, 25.31, 1 Ko 4.5, Mo 22.7, 22.20}}}


\par }{\PP \VS{23}Ani lenego hale howa Yasu talima pialu hearume lalu, Ibunaga talima piaga ogoni nahomolebira laya, lalu hene. Yasuhanda, Ibu nahomolebira, nale. I̱ dai beroria ibu haabo helo hamelo koyagua nde agi. Í̠naga biabe ndo, lalu ogonidagua hangu lene.


\par }{\PP \VS{24}Ogodagua biya ogodagua laya lalu talima piaga ogonime bebani bi gilibu ngago iname hondowa heneneore layadalo manda bu kama.\XREF{✡}{{\XO 21:24: }{\XT{Yo 19.35, 3 Yo 12}}}


\par }{\PP \VS{25}Yasuhanda biabe tara tara dewaore binigo bibahende hangu hangu gilibu wiai kole dindi bibahendeha mbuga dewaore uruni wibe nakale manda bido.\XREF{✡}{{\XO 21:25: }{\XT{Yo 20.30}}}


\par }