\NormalFont\ShortTitle{YUDIDI}

{\MT Yudidi

\par }{\IMT Mbuga ogoha gilibu ngarunaga nemandi ogo

\par }{\IP Yudidi mbuga ogoha howa te gilibu ngagome Yuda wali agali bibahende bo wahai halu amo lolebiyagobi waitigi giha howa ti bo wahai holebiyagobi nga. Ani bule biyagola wali bayale mbira mini Yudidi berenego ibugua hongo howaore Ngode Datagaliwabenaga hame ngago talialu biraabo haga berene. Ai ogoni ibugua mini mbiraore hongo howa wialu Ngode Datagaliwabe ibugua ibunaga wali agali dara halu ti heba mandagi howa waitigi giha haru dai bulebira lo manda bu berene. Ani biruwa Yudidi ibugua waitigi bope halu wayali holiya hongo ngibe lalu Ngode Datagaliwabehondo bi lene.

\par }{\IP Mbuga ogoha howa te ledagome wali agali lawai halu leda.



\par }{\MS Yuda wali agali homai holene kaware winigo

\par }\ChapOne{1}{\MR (Be 1.1–7.32)

\par }{\SH Nebugadenesahanda Kini Abagasadala wai binigo ogo
\par }
{\PP \VerseOne{1}Nebugadenesa ibu kini henego mali homberia (12) Asiria dindiha Niniba tano timbuni wiagoria heagola Kini Abagasada ibugua tano timbuni Egebadana wiagoria howa Midia dindi handaya ho hene.

\VS{2}Kini Abagasadahanda wai pabe timbuni Egebadana tano bu mabu bini. Tigua ege to̱le̱ podaganeme hariha ege to̱le̱ hearu podaga bini. Ege to̱le̱ podenego timbuninaga manda mida tebira wialu leneha manda mida mbirani bolanguahe podo wini. Ege pabe ogoni bima irigi halu daliganaga mida manda pira tebirani duria (35) wialu pabe tohenaga manda mida pira kirani duria (25) wini.

\VS{3}Pabe neneni ami agali mamage howa handa a̱i̱na̱i̱ holene emene daligabi gimbu bima irigi howa helaga bini. Anda daliga ami bu helaga biyago andane dindiha tanonaga wai pabe panga timbuni dugua haga bini. Mamagealinaga anda daliga ogoninaga manda mida pira duria (50) wialu manda arane timbuninaga manda mida pira tebira (30) wini.

\VS{4}Ai tanoha panga haraba daliganaga manda mida pira tebirani duria (35) wialu arane yangalenaga ami agali mandagi tidiyu tagira pelo manda buwa arane timbuni manda mida pira kira (20) wini.


\par }{\PP \VS{5}Ai horo ogoningi Asirianaga Kini Nebugadenesa ibugua Abagasadala dindi tigabi Lagese tanonaga gibuni wiagoria wai bini.

\VS{6}Wali agali dewaore hari bare wiagoha paliaga hearuhabi iba tebira Taigirisi Yuberedisi Hidasabeseru ange ange paliaga hearubi dindi tigabi Kini Ariogo Elama dindi haru haga heago ibugua handaya ho haga hearubi tigua Kini Abagasada biamogo bialu wai bini. Ami agali dewaore Kaladea ami agali pelemule ibu ngoai hene.


\par }{\PP \VS{7}Ani biyagola Nebugadenesa Asiria wali agalinaga kini ibugua Pesia dindiha hearubi wali agali amu ni paliragoha hearubi tihondo bi lo pelene. Bi ogoni dindi Silisiaha hearubi Damasagasaha hearubi Lebanono dindiha hearubi Lebanono mendehayagi hearubi iba solowara timbuni bedago ange ange paluyu pedarubi

\VS{8}Hari Kamelo kago andaneha paluyu pedarubi Gileada dindiha palearubi Galili Daligaha palearubi Yaserili dindi tigabi wiagoha palearubi ti bibahendehondo bi lo pelai hene.

\VS{9}Ani bialu Samaria dindiha hearubi wali agali maru Yodana iba doma mendehayagi hearubi unura puabo halu Yarusalemeha hearubi Bedaniha hearubi Kelesaha hearubi Kadeseha hearubi ti bibahendehondo bi mbira ogobi dege dege lo pelai hene. Ani bialu Iyibi iba pedagoria bi puiri halu unura Tabanese tano ngagoria puabo halu Lamese ngagoria bolangua halu Gesono dindi hobane ngagoria anda pene.

\VS{10}Ani bialu bi wai-o ogoni pu dege bialu Tanisi tano tagira pialu Membisi tano ngago bolangua halu Iyibi dindiha bibahende piai halu Idiobia dindila tubari ngagoria wai-o bolangua hene.

\VS{11}Anigo ai wali agali dindi uruniha palearume ti bi ogoni hale halu Kini Nebugadenesa biamogo bialu wai bu pu nabi wahai hene. Tigua mitangi bu handalu hemiria ibuni hangume wai bialu wayali naholebirago manda bialu tigua ibuhondo gi nahe howa wai nape wahai ho hene. Ani manda bu howa agali bi yalu wai-o ibiyaru mo ko howa mo ngubia halu bameore daibilaga bini.


\par }{\PP \VS{12}Anidagua biyayagola Nebugadenesa ibugua wali agali dindi uruniha hearuhondo keba ho hene. Ibugua lalu, I̱ agali timbuniore kogo heneneore i̱ninaga minini howaore larogo i̱na wali agali dindi uruniha karu pani nelo mialu i̱ninaga hongome bo wahai holebero. I̱na Silisia dindi bibahendeni karu bo wahai halu Damasagasa dindiha karubi Siria dindiha karubi bo wahai halu Moaba dindihabi Amono dindiha karubi Yuda dindiha karubi Iyibi dindiha karubi bibahende bo wahai hama puabo halu iba solowara kira bedago labo angeni bama tagira polebero, lene.


\par }{\PP \VS{13}Ai Nebugadenesa ibu mali pira mbirani karia (17) kini henego ai mali ogoninaga ibugua kini Abagasadala wai bini. Wai bialu ibugua kini Abagasada heba ibunaga ami agali nogo hosini biruwa wai biaga hearubi maru garo nogo hosime gililagani howa wai biaga hearubi bibahende bope halu bo wahaiore hene.

\VS{14}Nebugadenesahanda Kini Abagasada dindiha tano wiaru damene bibahende ibu karulaiore hene. Ani bialu tano timbuni Egebadana wiagoria anda puwa ami agali mamage haga anda daliga bima irigi hene heagoha ti anda pialu karulai hene. Ani bialu mbirale magedi hamani wiaru page mo yai halu bini. Ani bialu ibugua tano ogoni mo ko halu bo giala holebiyagola tano biago ko hai halu mo ngubia ho ngelene.

\VS{15}Nebugadenesahanda Kini Abagasada Lagese tano kawareni hari bare mbira wiagoha warahana howa minu yania hene. Minuyu howa ibunaga yandare luni yiagome Abagasada nogoba howa bo home lalu anidagua biyagome Abagasadanaga hongo bo ereba hai halu bini.

\VS{16}Ani biai halu Nebugadenesa halu ibunaga ami agali dewaore biaru heba tano timbuni Niniba dai bini. Dai bu howa tigua turu halu tomo timbuni dawa nadege bialu horo handari mbirani pira kira (120) hene.




\par }\Chap{2}{\SH Nebugadenesa ibugua wai bule manda bu henego ogo
\par }
{\PP \VerseOne{1}Asiria dindiha Nebugadenesa ibu kini henego mali nguirani tebira (18) hayagola mali ogoninaga ege mbira horo pira kirani kira (22) layagola bi dibudibu mbira kini andagaha howa lo yu tagira ibiyagome lalu, Ibunaga bi mbira buleore lowa lowialu dindi maruha bi mo wahalu ibu biamogo bule naibiyaru pani mialu bo wahai holebero, lo wini.

\VS{2}Ani lalu kini ibugua ami agali haguane bu hearubi haru bamba haga hearubi agali haguane maru hearubi bibahende olalu, Bi lo manda bimi̱ya ibalimu, lene. Ani lowa íbu ngoai heagola ibugua dindi maruha ibunaga bi lo yalu pudaba laga biyaru mo wahayagohondo pani nelo mulenaga miniha yadoho henego latagi hene.

\VS{3}Tigua bi lo mbira halu lalu, Agali ibunaga bi hale nahayaru ti bibahende homelai holene nga, lalu lo mbira hene.


\par }{\PP \VS{4}Bi lo mbira hai howa agali haguane mbira ami agali bibahende handaya ho howa haru haga mini Holoberenese ibuni kini biamogo biaga hapara hene heago olene. Ani lowa kini ibugua lalu,

\VS{5}I̱ dindi bibahendeha kini maru karu bolangua haihe kini timbuniore kogo i̱na larogo. I̱na áyu ogoni puwa agali wai bayale biaga mandabi karu hondo pu. Ami agali damene karu daosini dege handari mbirani pira kira (120,000) haru halu ami agali nogo hosini biruwa wai biagane daosini homberia (12,000) haru halu ibabe.

\VS{6}Ai wali agali amu ni paliragoha haga hearu tigua i̱na bi larugo mo wahayago ainde tígua dindi uruni bibahendeha piaiore halimu.

\VS{7}Puwa tigua i̱ni andaneha holeore lalu manane dindi ogoniha howa iba mbira hambu wia halu dindi himu mbira dugu wia hadaba labe. Ani larogoni irane i̱naga miniha ti baba tandaga timbuni ho kogo ti bo wahai hole pole berogodane laro. Ani bialu i̱naga ami agali karume tinaga dindi bibahende hengeda hai halu mbirale mbira dindi uruniha nawilo hilo wahai holeberogodane laro.

\VS{8}Wali agali bo waharagola tingini dindi ulini ngagoha wu to̱lalu iba emene pedarubi timbuni pedarubi bibahendeore homa tinginime payadai biaiore holebira.

\VS{9}Ani bialu wali agali maru bo wanahe heagua nde i̱na uruni minalu dindi kaundiaore dindi wiamaro ngagoha garabaya hole pelolebero, lene.


\par }{\PP \VS{10}Holoberenese-o í̠na dindi uruni bibahende karulai hole pu. Ai tigua tini í̠naga giha ya hayagua nde i̱ni eberongi i̱na ti pani muliya helo wahabe.

\VS{11}Anigo tigua í̠ baba wai biyagua í̠na ti dara holene nawiore. Bo hilo wahai halu tinaga dabudabu ngaru mo yai habe.

\VS{12}I̱naga bi ogoni hangu. I̱ kini timbuni daligaore kogo i̱ninaga dindi timbuni ngagonaga hongome bulenego larogo. I̱na bule lalu bi lo wirugo buleorebero.

\VS{13}Ai Holoberenese-o í̠na bi ogo baya hangu hale habe. I̱na bi o larogo mbira wa nahabe. Bi langirugo damene talialu áyu ogoniore bule pu, lene.


\par }{\SH Holoberenese ibugua wai bule penego ogo
\par }
{\PP \VS{14}Kini ibugua bi ogoni laya handala abale tagira puwa Holoberenese ibugua ami agali wai hanalu mo ta haga hearubi ami agali mini lene hearubi ami agali mini lene hearubi ami agali haru bamba haga hearubi bibahendeore Asiria ami henego. Ibai hadaba, lene.

\VS{15}Ibugua kinihanda bibe lalu lamiyadagua mo tale bigi bialu ami agali damene hearu daosini dege handari mbirani pira kira (120,000) dindi dindi pelo dabo helalu ami agali daosini homberia (12,000) nogo hosini biruwa danda yuwa wai biaga dabo helene.

\VS{16}Ibugua wai bulenedagua manda manda bu helai hene.

\VS{17}Ani buwa tomo noleneru dabudaburu dewaore nogo kameleru dongirunaga erekunini mo paga ho yalu nogo balu nolene sibi bulumaga memeru dewaore haru halu pene. 
\VS{18}Ibugua ami agali ti burupale holobadago damene bibahendeore karulape mo yai halu kininaga muni wiagoha howa siliba ngolobi dewaore mo yini.


\par }{\PP \VS{19}Anidagua bialu kini ibu mani ibilo Holoberenese halu ami agali biaru ti ala bamba halu pene. Garo nogo hosime gililagaru nogo hosini agali biralu ami agali geni pialu bibahendeore heyalu dindi amu ni paliragohayagi bibahendeore ti ho karula piai hole pene.

\VS{20}Wali agali dewaore ami agali biaru haruru talima mani pene. Ani piyagola dagalabe naheore niminamu lalu be abalu tau laradagua bini.\XREF{✡}{{\XO 2:20: }{\XT{Hgn 7.12, Yol 2.2-11}}}


\par }{\PP \VS{21}Ami agali uruni Niniba tano yuwahalu puwa horo tebira pialu dindi tigabi mini Begedilede dindini tagira pialu tigua balai anda Begedilede tano kawareni bini. Tano ogoni Silisia Daliga laga ngagonaga abene uyurahayagi hari bareni tano Begedilede ogoni wini.

\VS{22}Ani bialu Holoberenese ibugua dindi ogoni wahalu ibunaga ami agaliru haru halu hari bare bare wiagoha tagira pene.

\VS{23}Ani puwa tigua dindi kira mini Pudu Ludula bo gialahole bu wahai hene. Tigua ani bialu puwa wali agali Lasisi tanoha hearunaga dabudabu wiaru balu gingilo mialu Isimale wali agali hearunagabi gingilo mia dege bini. Isimale wali agali ti dindi ko iba dalu naibaga Kelusi dindi abene unurahayagi kaware haga hene.


\par }{\PP \VS{24}Holoberenese halu ibunaga ami agali biaru iba Yuberedisi piyadagua pupe halu puwa dindi hobane mbira Mesobodemia tano hongohe iba Abarono ange ange wima pearu bo gialo wahai hama pialu iba solowara timbuni bereagoria tagira pene.

\VS{25}Tigua Silisia dindi karu lai halu agali maru Holoberenesela wai bulene manda biyaru homelo bo wahaga bini. Ani bima pialu tigua dindi abene unurahayagi Yabede Arebiala dindi tubari wiagoria tagira pene.

\VS{26}Tigua Midiana dindi agali nogo hinalu hearu bo talu pelalu tinaga nogo sibi ti page haru halu balai anda hearu heda haga bima pene.


\par }{\PP \VS{27}Ai widi boga bini gandu lolene tu hayagola tigua Damasagasa dindiha dindi bayale tigabi wiagoha pupe halu pene. Ani puwa tigua widi mabuha bo hedope haga bialu nogo sibi meme bulumagabi bibahende bai haga bima pene. Ani bialu tigua tano bibahende bo gialo wahai halu mabu dugua hai halu igini daliahe hearu bibahende ayu tibume homelo dibu wahai halu bini.

\VS{28}Wali agali iba solowara bedago angeha paluyu pearu ti gi timbuniore ho howa duru laga laga bialu hene. Wali agali bibahende Taia tanoha hearubi Saidono tanoha hearubi Su tanoha hearubi Ogina tanoha hearubi Yabane tanoha hearubi Asadodo tanoha hearubi Asagelono tanoha hearubi bibahendeoreme gi ho hai hene.




\par }\Chap{3}{\SH Dindi tara wali agalime Holoberenese ladebodebo binigo ogo
\par }
{\PP \VerseOne{1}Tano maru Holoberenese ibugua wai bule mandabi howa agali haguane bu hearume agali maru dabalu Holoberenesenaga bu mini mo gede halo pudaba laga bini. Tigua lalu,

\VS{2}Ina bibahende kini timbuni Nebugadenesanaga biabe biaga kema. Ina í̠naga geha handadagaho bedama. Í̠nime mbirale inahondo bule manda bu kego bibahende biai habe.

\VS{3}Ai inanaga anda karu bibahendebi dindi widi mabu ngemarubi nogo sibi karubi meme karubi bulumaga karubi nogo bibahende pabeha karubi í̠nagaore hai ka. Uruni bibahende í̠nime bua birago ale bibe.

\VS{4}Inanaga tano ngaru bibahendebi wali agali tano uruniha karubi bibahende í̠nagaore hai ka. Inaga uruni bibahende í̠nime mo ibabe lalu bi lo yalu pudaba, lene.


\par }{\PP \VS{5}Tigua bi uruni lo yalu piyagola

\VS{6}Holoberenese ibugua ami agali biaru haru halu iba solowara bereago angeha daliape halu puwa ami agali maru tano page hongohe bu mabubi hearu handaya ho helo dabo helalu agali hongohe maru tano uruniha hearu ibunaga ami agali heagoha hela tagohalu wai bule pelo minu helaga bini.

\VS{7}Wali agali tano uruniha hearume yári karulowa ngidaru balu iba gana lalu ibu ibiyagola mo turu halu mali lima ibini.

\VS{8}Ani biyagola darabiore bialu hayadaruni bame bu hole bini. Holoberenesehanda tinaga damahondo bi pupu wiaga anda bu helearu bo gialo wahai halu ira mbirale nadibaga hada bini hearu bibahende dibu wahai hene. Ibugua mbirale o biyadagoni Kini Nebugadenesa ibunime bibe lalu layadagua bini. Nebugadenesa ibugua bi lalu, Dama mitangi bialu bi pupu wiaga gime wabini wali agalime bi pupu wiaga wiaru bibahende bo gialalu dambu gingirulo haealabagabu wahai habe. Ani beregola wali agali dindi tara tarani bi tara tara laga bu karu bibahendeme Nebugadenesa ibunihondo hangu bi pupu wialu helo ani bibe, lene.\XREF{✡}{{\XO 3:8: }{\XT{Har 34.13, 2 Bit 17.6}}}


\par }{\PP \VS{9}Ai Holoberenese ibugua Dodana tanonaga gibuni mbiraha dindi tigabi Yaserili wiagoria anda pene. Tano ogoriani howa wá handa amu halu Yudia dindihayagi dindi bare hombene wiagoha handa amu haga wini.

\VS{10}Ibugua balai anda tano kira Geba Bedesanala hengene wiagoria bu hene. Ani buwa ibugua dindi ogoriani ibunaga ami agalinaga tomoru mo manda manda buwa ege mbira agima hondo hene.




\par }\Chap{4}{\SH Isaraele tigua wai bule manda manda bu henego ogo
\par }
{\PP \VerseOne{1}Ogoningi dege Isaraele wali agali Yudia dindiha hearume Kini Nebugadenesanaga ami agali haru haga haguane Holoberenesehanda dindi maruha biya layago hale hai hene. Te layane hale henedago agali ogoni ibugua bi pupu wiaga anda hearuha mbirale wiaru mo pagebu yai howa mani bi pupu wule ngoai haga andadago bo gialahole biaga layago hale hene.

\VS{2}Ani hale howa tigua ibuhondo gi timbuni ho hene. Ani howa Yarusaleme tanobi Anduane Homogo Ngode Datagaliwabenaga anda kagobi agua bulubadabe lowa miniha genda yu hai hene.

\VS{3}Ani manda binidago irane Isaraele wali agali ti garabaya henego golalu áyu dege tini dindiha daibu henego mitangi bialu gi hene. Áyuore dege Isaraele wali agali dindi taraha garabaya henego golalu tini dindi Yudiaha dai buwa bayale hene. Ani dai buwa áyuore dege andabi lomabu delaga dabubi gabobi beledibi anda ogoniha biabe biaga wiarubi bibahendeore abale waitigime Ngode Datagaliwabenaga deni mo dodohe ngelenego ai lone mo loma bia hai halu bayale wiabagiho ngelo hemiria howa hale hene.

\VS{4}Ai Yudia wali agali ti Holoberenesehondo gi timbuniore ho howa tigua wali agali Samaria tanoha hearuhondobi Kona tanoha hearubi Bedehorono tanoha hearubi Belemaini tanoha hearubi Yarigo tanoha hearubi Koba tanoha hearubi Aisora tanoha hearubi Saleme dindi tigabi wiagoha haga hearubi ti bibahendehondo bi lo pelai hene.

\VS{5}Ani biai howa tigua hari nene wiaruha mamageali dele bu hai helowa tigua tano hari bareha wiarunaga wai pabe hongo helo lone biaru hene. Ani bialu howa tomorubi mo manda manda bini. Widi mabuha hengearu áyuore dege boga biai hayagola tigua mabuha tomo boga biyaru bu wiai hene.


\par }{\PP \VS{6}Yoagimi ibu Yarusalemenaga loma binigo mo miaga agali haguane howa ibugua beba mbira gilibuwa wali agali bibahende tano kira Bedulia tano Bedomesedaimi tanola wiagoha hearuhondo wia hene. Bedomesedaimi ogoni dindi Yaserili ngagoha dindi tigabi ngagohayagi handadai biragoha Dodana tano kawareni wini.

\VS{7}Ibugua tihondo lalu hari bare ngaruhayagi waitigi uruni irigi halu agua ibirabe hondole hariga ibugu bidagoria mamage hai halimu. Yudia dindiha ibulene hariga ogoni degego manda bialu mamage ogoniha halimu. Hariga ogoniha hariga doroge agali kirali hangu mandagi dabudabu hoyu ibulene karulape nga. Ani ngagome waitigi anda ibulilono hapai holene karulape nga.

\VS{8}Isaraele wali agali tigua bi agali loma binigo mo miaga haguane Yoagimi halu agali haguanebi ganisolobi Yarusalemeni ngoai howa bi lo mbira howa ibilayago hale howa talialu bini.


\par }{\SH Ngode Datagaliwabehondo Isaraele ti dara habe lalu bi lenego ogo
\par }
{\PP \VS{9}Isaraele wali agali tigua Ngode Datagaliwabehondo hongo howa lalu ibunaga deni tini mo dindi ho hene.

\VS{10}Wali agali tinibi ti waneginirubi tinaga bulumagaru wali agali tara ti baba ibu hene hearubi agali biabe biaga hearubi garabaya biabe ale biaga hearubi bibahendeore aga dara ho howa karulo haga ale karulo hene.\XREF{✡}{{\XO 4:10: }{\XT{Esd 4.1-3, Yna 3.7-8}}}

\VS{11}Isaraele wali agali waneiginirubi bibahende Yarusalemeha hearu bibahende Ngode Datagaliwabenaga anda heago haneni kaware puwa tinaga haguaneni be abalu dugu hiralu dindini paliai hene. Dara ho howa mo karulaga aga wiaru Anduane Homogo deni mo dabadabaho ngelene.

\VS{12}Daraho howa karulagane aga maru lomabu delaga dabu heagoria mo pagaho ngelowa wali agali ti bibahendeoreme Isaraelenaga Ngode Datagaliwabe hongo howaore olene. Ti one waneiginiru garabaya lone napelonaga bi lalu ti mamalinaga tano ngaru bo gialo wahai nahelonaga bi lalu ibunaga anda kago mo ko haragola wali agali Ngode Datagaliwabe mitangi nabiaga karume turu howa ibu andaga kagoha mana ko nabilonagabi bi lalu hene.

\VS{13}Ani lalu heago de hondowa Ngode Datagaliwabehanda tinaga genda wiagonaga dara timbuni ho henego irane Anduane Homogo Hongo Haihe kago ibugua handalu hearia wali agali Yudia dindi bibahendeha howabi Yarusalemeha howabi bibahende ibunaga anda heago haneni kaware íbu ngoai ho howa tomo nane horo dewaore heago hendene.\XREF{✡}{{\XO 4:13: }{\XT{Esd 4.16}}}


\par }{\PP \VS{14}Loma binigo mo miaga agali haguane Yoagimibi loma binigo mo miaga marubi ti bibahende Ngode Datagaliwabenaga deni heyu howa ibunihondo bi lalu haga hearume aga dara ho howa karulaga wiaru karulo hene. Ani howa tigua loma tara tara irame dai holene lomabi loma Anduane Homogo turu howa mule lalu wali agalime loma biaho winirubi loma tini hameme lomabu mule yalu ibinibi bibahende mo lomabu migi bialu hene.\XREF{✡}{{\XO 4:14: }{\XT{Yol 2.17}}}

\VS{15}Tigua be abalu tininaga emboneni labolabo huba biago daligani golo ngelowa Anduane Homogohondo Isaraele wali agali dara howa biamogo bibe lalu bi lene.




\par }\Chap{5}{\SH Holoberenese ibugua Isaraele wali agali abidabe manda bule manda binigo ogo
\par }
{\PP \VerseOne{1}Asiria aminaga agali haguane Holoberenese ibu tigua te layago hale halu hearia Isaraeleme wai bule manda manda biai ho howa tigua hari neneha hariga wiarubi dindi tigabi wiagoha hariga wiarubi hangai hai halu biya layago hale hene.

\VS{2}Ani hale howa ibugua tandaga timbuni halu howa Moaba dindiha haru bamba haga agali haguane hearubi Amono dindiha agali haguane hearubi iba solowara ange ange wali agali hearunaga agali dabo helene hearubi bibahende olalu ibidaba lene. Ti íbu ngoaiho heagola ibugua tihondo lalu,

\VS{3}Kenanali kemiru tígua i̱ áyu ogoni langidaba. Hari neneha wali agali palima pedago ti abigo padabe. Ti tano agoria dege hagabe. Tinaga ami agali dewa kabe nde emene dege kabe. Ti hongohe kabe nahe ka. Kini aiwa ami agali uruni haru hagabe.

\VS{4}Irane aginaga wali agali hameigini dindi ogohayagi ni paliragoha karu aria mbira ogonime i̱hondo ti dara habe lalu i̱ hewaria íbu nabi howa mine hayago irane agibe, lene.\XREF{✡}{{\XO 5:4: }{\XT{Esd 3.8}}}


\par }{\PP \VS{5}Ani layagola Amono wali agalinaga haguane Agiohanda ladai bialu lalu, Aiore agali haguane-o í̠naga biabe bia haga i̱na bi larogo baya hanguore hale habe. Wali agali haru nene uruniha bare bare padaruninaga te i̱na langulebero. I̱na ke naholebero.

\VS{6}Wali agali uruni ti Kaladea dindiha howa tagira ibinigo ka.

\VS{7-8}Ai tinaga mamali Kaladea dindiha heangi tigua bi pupu wiaga dindi ogoniha wiago wahai halu ti dahuliya andaganaga Ngode Datagaliwabehondo bi lalu hene. Ai ti damene hearume bo taliatagi haya handala puwa Mesobodemia dindiha puwa ogoniha luore hene.


\par }{\PP \VS{9}Lone mani howa tinaga Ngode Datagaliwabehanda lamialu, Dindi Mesobodemia wahalu puwa Kenana dindi ogoria hole pobe, lene. Ani laya handala ti ibuwa bayaleore hene. Ani howa ti hongoheore halu tigua ngolobi silibabi dewaore wialu nogo bulumaga dewaore hinu hene.\XREF{✡}{{\XO 5:9: }{\XT{Pig 11.31–12.5}}}

\VS{10}Emene howa mani Kenana dindiha tomo gari timbuniore tagira ibiyagola ti togolo yalu Iyibi dindiha pialu tigua luore dindi ogoniha henego irane Iyibi dindiha tomo dewaore wiagola ani hene. Ani heagola ti hono dame bialu dewaore daga labe naheore hene.\XREF{✡}{{\XO 5:10: }{\XT{Pig 42.1-5, Har 1.7}}}

\VS{11}Ani heagola Iyibi kini heagome ti baba waitigi howa ti bo hengeda halu ibunaga garabaya biabe bialu helowa biabe erekuibiore mbirigi wabialu helo helene.\XREF{✡}{{\XO 5:11: }{\XT{Har 1.8-14}}}

\VS{12}Tigua biabe ogoni bialu howa tinaga Ngode Datagaliwabehondo dugu bialu heagola Ngode Datagaliwabe ibugua Iyibi dindi bibahendeha genda timbuni tara tara ibilene. Ani ibilayagola Iyibiali tigua, Isaraele wali agali Iyibi wahalu tagira pudaba, lene.\XREF{✡}{{\XO 5:12: }{\XT{Har 7.1–12.46}}}

\VS{13-14}Tinaga Ngode Datagaliwabehanda iba solowara Iba Daramabi laga bereago hanuni hariga mo wia halu iba ange mendehayagi haru bolangua halu puwa Hari Sainai pu halu dindi mini Kadese Banea dindini pu hene.

\par }{\PP Isaraele tigua wali agali dindi ko ogoniha ala hene hearu bo taliatagi howa ti ho aribia halu\XREF{✡}{{\XO 5:13-14: }{\XT{Har 14.21-22}}}

\VS{15}ani puwa Amoro dindi wiagoria pu berene. Tigua Hesebono tanoha hearu bibahende bo wahai halu Iba Yodana domalu ibalu dindi hari bare bare uruni ti karulai hene.

\VS{16}Tigua hameigini Kenanabi Peresebi Yabusubi Segemebi Gigasabi bibahende bo taliatagi hai hene. Ai tigua ogonidagua bialu bambaore íbu henego ka.


\par }{\PP \VS{17}Tinaga Ngode Datagaliwabe ibugua ti mana ko birago turu nahaga howa wali agalime mana ko nabi baya tigabi kangi ti bayaleore haga ka.\XREF{✡}{{\XO 5:17: }{\XT{Man 28.1-68}}}

\VS{18}Anigo ainde ogo bialu halimu lalu tinaga Ngode Datagaliwabehanda lamiyago nabi hayagua nde tinaga waitigi ibalu wai timbuni bialu wali agali uruni bo wahai halu maru dindi tara tara ngaruha garabaya bu yalu piaga hene. Waitigime Isaraele wali agali tinaga Ngode Datagaliwabenaga anda kago bo gialo wahai halu tano wiago karulo hene.

\VS{19}Anigo mani Isaraele tigua mini beregedalu tinaga Ngode Datagaliwabe karia dai biaga hene. Ani biragola tigua dindi kaundiaha haga haga bu henedaru wahalu dai biaga hene. Ani dai bialu ti Yarusaleme lone karulo howa tigua Ngode Datagaliwabenaga anda heagoria hene. Ani bialu hari bare bare tini hagane wiyadagoria daibu hai haga bini.


\par }{\PP \VS{20}Ani binigo ainde agali haguane-o iname dabo handalu kamaria wali agali uruni tigua mana ko mbira bialu Ngode Datagaliwabenaga bi mana lo winigo mo habolo heagua nde iname puwa wai bialu ina wayali holeberemago mali̱ya.

\VS{21}Anigo iname handalu kamaria tigua ko bini mbira nawiyagua nde ti helo waholene karulapego irane Ngode Datagaliwabe tinaga Anduane Homogo kagome ti baya hanguore handaya ho kagola ina wali agali dindi bibahendeha bu karunaga deni taga tene handa walia holene dege wulebirago helo wahami̱ya, lene.


\par }{\PP \VS{22}Agiohanda bi lai hayagola agali maru Holoberenesenaga balai anda tamuha heyu homabu bu hearume bi lagalaga bialu keba hai hene. Ani lalu howa Holoberenesenaga ami agali haru haga hearumebi agali iba solowara angeha haga hearumebi Moabali bu hearumebi bi hongo howa lalu, Agio ibu homolene karulape, lai hene.


\par }{\PP \VS{23}Ani lowa lalu, Irane agome Isaraele wali agali gi haramabe. Tinaga hongo nawiore howa tigua ina baba wai nabulebira.

\VS{24}Agali haguane-o í̠naga ami agalime abaleore bope holebirago ai ina abaleore áyu ogoni ma, lene.




\par }\Chap{6}{\SH Holoberenese ibugua Agionaga bi layago ladai binigo ogo
\par }
{\PP \VerseOne{1}Agali ho mabu biaru tigua keba howa bi lai heagola Asirianaga ami hearunaga agali haguane Holoberenesehanda heyuwa Agiohondo keba howa agali tara hearunaga denibi Amononaga ami agali hearunaga deni howabi lai lene.


\par }{\PP \VS{2}Ibugua lalu, Í̠ Agio kegonibi tí maru Isaraelenaga biabe bia haga kemirubi tígua manda bialu kemiria ti ai kemada lo manda bidemibe. Í̠na lalu, Tínaga Ngode Datagaliwabehanda tí baya hangu handaya ho holebirago iname Isaraele baba wai nabimi̱ya, laribe. Ai Ngode Datagaliwabe ogoni ibu ai kabe. Nebugadenesa ibu inanaga Ngode Datagaliwabe kagoni ndobe. Ibunaga ami agali karu ibilalu Isaraele bibahende bo wahaiore holebirago ndobe. Tínaga Ngode Datagaliwabe kagome ti biamogo nabulebira.

\VS{3}Ina Nebugadenesa ibunaga biabe bia haga kemarume ti bo wahai holene erekui nabi ti yamo daga nawini mbira ka. Tigua inanaga ami agali nogo hosini biruwa wai biaga hongo gibihe karunaga hongo bope habe nahe ka.

\VS{4}Iname balu bo hedaore holeberema. Ani beremagola tínaga daramame hari bare ngaru bu dambi hai halu homene tinginime dindi tigabi ngaru ereba hai holebira. Tí ina baba hongo karula nape ka. Tí aria lenego mbiraoreli hangubi yu wahene nahe loleberema. Bi o larogoni dindi bibahendenaga agali haguane timbuniore kago Kini Nebugadenesanaga bi laro. Ai ibunaga bi ogoni lo wa naholebiraore.

\VS{5}Anigo Agio í̠ Amonoali ami ko mbira kegoni. Ai i̱naga waitigi mbira henedane áyu handa walia ko. Í̠na i̱naga dengui nahende keore dege i̱na hameigini Iyibi dindiha howa ibida ibini uruni bo wahaiore holebero.

\VS{6}I̱na dai berongi ami agali tigua í̠ ayu tibume dibaragola í̠naga tingini agali bo wahene ngaru dege dombeneha wulebere.


\par }{\PP \VS{7}Áyu í̠ i̱naga biabe biaga agali tigua haru halu hari bare ngagoha puwa tano mbira harigani kaware ngagoria helolebira.

\VS{8}Í̠ áyu ogo homabelo ndo mani Isaraele wali agali baba mandagi homabelo.

\VS{9}Í̠na manda bialu keria iname ti babe nahe ko lo manda bu heagua nde í̠naga miniha genda aginaga yu kebe. Ai ogoni hangu i̱naga bi lai haru. I̱naga bi ogoni bame lo waholene nawiore, lene.


\par }{\SH Tigua Agio Bedulia tano haru penego ogo
\par }
{\PP \VS{10}Ai Holoberenesehanda agali ibunaga biabe biaga hearuhondo lamialu, Tígua Agio gi geru minu daba haga bialu yalu puwa Bedulia tano ngagoria Isaraele bu karu milimu, lene.

\VS{11}Ani layagola tigua Agio gi geru minu daba haga buwa yalu dindi tigabi wiagoha pupe halu pene. Ani pu dege bialu hari bare wiagoha puabo halu Bedulia tano wiago andaneha iba uli wiagoria anda pene.


\par }{\PP \VS{12}Ani piyagola agali tano ogoniha hayadarume ami agali ibiyago tinaga danda timu yandere wiaru mo yalu haru bare wiagoha piai hene. Ani pu howa agali maru ege to̱le̱ timbuni pume hendeho yuwa baga mugube hearume waitigi ibiyaru hari bareha irigi halu naibilo hariga handai halu hene.

\VS{13}Ani piyagola ami agali biaru ti ege to̱le̱ timbuni heagoha birado hene. Tigua pume Agionaga gi geru minu kabu buwa hari heago teneha ngelene. Ngelalu tinaga agali haguane hearia dai bini.


\par }{\PP \VS{14}Ti Isaraele tano yu wahalu ti daliape howa handalu hearia Agio ibu palearia hendene. Ani hondowa pume gi geru daba heago hadape halu Bedulia tano haru pene. Puwa tanonaga agali haguane berearu deni heyu helene.

\VS{15}Horo ogoningi Simeono hameigini aria Maiga igini Usiabi Odoniele igini Kabarisibi Melegiele igini Kamisibi ti agali haguane hene.

\VS{16}Tigua tanonaga agali hearu ibidaba layagola urunibi igiri daliahe hearubi wali berearubi mo ngoai hagane wiagoria íbu ngoai hene. Agio ibu agali biaru dombeneha heagola Usiahanda ibuhondo, Bibahende biyadarunaga te la, lene.

\VS{17}Ani layagola Agiohanda ladai bialu mbirale bibahende abale ti Holoberenese baba mo ngoai howa bi lene biago lamiai hene. Ani bialu bi ibunime Asiria biaruhondo layarubi lamia dege bini. Ani lalu mine halu bi mbira Holoberenese ibugua Isaraele mege bialu layagobi lamia dege bini.

\VS{18}Wali agalime Agiohanda bi layago hale howa tinaga dengui dindini paliape howa Ngode Datagaliwabehondo bi lalu hene.

\VS{19}Tigua Anduane Homogo dahuliya andaganaga Ngode Datagaliwabe olowa lalu, Waitigime inahondo tiga nabi ngago bialu kagoni de handalu ina taga timbuni ho kamarubi de hondowa biamogo bibe. Ani bialu ina í̠naga wali agali kemaruhondo bu mini gubaliniha daraho haabo habe, lene.

\VS{20}Ani lowa tigua Agionaga bu miniha mo hongo halu mo turu howa

\VS{21}bi lo mbira hai howa Usiahanda Agio haru halu ibu andaga puwa ibugua agali haguane bu hearunaga tomo timbuniore dawa manda manda bini. Ai horo ogoningi mbiraga tigua Isaraele wali agalinaga Ngode Datagaliwabehanda ti biamogo bilonaga bi lene. Tigua Ngode Datagaliwabehondo bi lalu heaore dege gao lene.




\par }\Chap{7}{\SH Holoberenese halu ibunaga ami agali biarume Bedulia tano ho hagira binigo ogo
\par }
{\PP \VerseOne{1}Horo mendengi Holoberenese ibugua ibunaga ami agali hearubi ami agali tara ibu biamogo bialu wai mogo ibini hayarubi bibahendehondo ogodagua bidaba lalu wai hono miai hene. Tihondo lalu, Tígua egerebagi gao laragola abale heyalu puwa Bedulia tano ho hagira bialu hariga uyura hari neneha irigi halu piaga ngago hapai howa tanoha Isaraele wali agali baba wai bilimu, lene.

\VS{2}Horo ogoningi dege ami agali uruni ti heyalu abale pene. Ami agali geni piaga bibahende daosini dege handari mbirani pira karia (170,000) bibahende hene. Ami agali nogo hosi erekunini biruwa wai biagaru daosini homberia (12,000) hene. Ani bialu ami agali dewaore nu dabudabu wiaru yilo helene. Uruni bibahende biamaga hayagola daga labe naheore hene.

\VS{3}Tigua puwa Bedulia tano wiagonaga dindi ulini iba hambiaga bereagoria balai anda bini. Tigua anda bu henedago timbuniorenaga arane mendehayagi Bedulia tano howa pialu amuraore Siamono wiagoria tagira pene. Mendehayagi nde Dodana tano ngagoria howa bima pialu Balabaimi ngagoria tagira pene. Siamono ogoni Yaserili tanohayagi handa dai biaga wini.


\par }{\PP \VS{4}Isaraele tigua ami agali daga labe nahe dewaore íbu heago hondowa ti gi timbuniore ho howa tini dege dege ladene bialu lalu, Ami agali dewaore kagome tomo ngago damene bibahende nai holobada. Hari timbuni wedarubi dindi tigabi ngarubi hari emene wedarubi tinaga genda nayulubada, lene.

\VS{5}Ani lalu agali mbira mbira bibahendeme wai bulene ale yagayaga bialu pabe neneni mamage haga anda heagoria ira delowa mamage halu egabi lene.\XREF{✡}{{\XO 7:5: }{\XT{1 Mag 12.28-29}}}

\VS{6}Ani bialu egerebagi Holoberenesehanda ami agali nogo hosini biruwa wai biaga hearu bibahende dindi tigabi hamama bayale wiagoria haru tagira ibuwa wai dagia bayago Isaraele wali agali Bedulia tanoha hearume hari bare wiagoria howa handabe halu hendene.

\VS{7}Ibugua tanoha hariga irigi halu polene wiago baya hangu handalu iba hambiaga uli wiarubi baya hanguore deme handaiore hene. Iba hambiaga uli wiaru bibahendeore ibu karulai howa ibunaga ami agalirume mamage howa handaya ho helalu ibunaga balai anda hayadagoha dai bini.


\par }{\PP \VS{8}Ani biyagola Idomo agali haguane hearubi Moaba agali haguane hearubi wali agali iba solowara bedago ange ange paluyu pedarunaga agali haguane hearubi bibahende Holoberenese hearia ibuwa tigua ibuhondo lamialu lalu,

\VS{9}Agali haguane-o í̠na mini iname ngemago taliriyagua nde í̠naga ami agali karuni bai naholebira.

\VS{10}Isaraele tinaga hongo holene danda timuha nawi hari bare timbuni ngagoha ngelo ka. Ani laramago irane áyu hari bare ngagoha irigi halu wali agali ti kagoha anda polene nakarulape kemagoni ndobe.

\VS{11}Anigo agali haguane-o í̠na wai tiga tiga nabiriyagua í̠naga ami agali maru bo biba holebira.

\VS{12}Wahalu í̠naga ami agaliru haru howa tinaga balai anda kagoria hondo holene nga. Anigo agali í̠naga biabe biaga karume iba hambiaga uli hari teneha ngaru dege baya hangu mamage howa handaya ho holene nga.

\VS{13}Ani laramago irane wali agali Bedulia tanoha karu ti iba ogoniha dege hambu ibagaya. Tigua iba noahalu homabehe ngagola tinaga tano ngago inanaga giha ya holebira. Inanaga agali karu heba iname hari nene ngago irigi howa balai anda kaware biapara howa wali agali maru ibida tagira poligonaga mamage hole poloma̱ya.

\VS{14}Wali agalibi waneiginibi bibahende hina garime homai holebira. Iname bo polene henge nawi. Tini minana homalu tinaga tingini hariga tene ngaruha homo wima polebira.

\VS{15}Tigua í̠naga bi mo wahalu tini í̠naga giha ya nahayagonaga pani ogoni, lene.


\par }{\PP \VS{16}Ani layagola Holoberenese halu ibunaga ami agali haru haga bu hearu tigua hariga ogoni bayaleoreda lowa tini lo mbira halu tigua, Agali maru mamage hole pudaba, lene.

\VS{17}Ani laya handala Moaba ami agali hearu heba Asiria ami daosini duria heba (5,000) ti haru mandagi hole pene. Tigua puwa balai anda hari tene wiagoria bialu Isaraele wali agali iba hambu piaga hariga wiagoria hapai hene.

\VS{18}Ani helalu Idomo amibi Amono amibi tigua hari bare wiagoria Dodana tano handabe howa balai anda bu hene. Ani bialu maru dindi abene unurahayagi pelalu maru amu ni tagira ibiragohayagi iba Mogomu poragoha dindi mini Kusi dindi kawareni Agaraba tano ngagoha hole pelene. Asiria tini dindi tigabi bayale wiagoria balai anda bu hene. Ti dindi ogoniha wiago bibahendeni haiore hene. Tinaga balai anda heagobi tinaga dabu dabu wialubi bibahende daga labe nahe dewaore wini.


\par }{\SH Isaraele tigua tinaga agali haguane hearuhondo keba halu lai lenego ogo
\par }
{\PP \VS{19}Isaraele wali agali ti waitigime ho hagira biyagola tigua ibida pora bialu polene hariga nawiore howa mogo timbuni lalu gi howa tigua Ngode Datagaliwabe tinaga Anduane Homogo olalu ti biamogo bia lowa bi lalu hene.

\VS{20}Asiria ami agali hearume ami agali damene hearubi ami agali nogo hosini biruwa wai biaga hearubi garo nogo hosime gililagani heyu howa wai biaga hearubi bibahendeme Isaraele wali agali ho hagira bu heane dege horo pira tebirani maria (34) hene. Ani heagola Bedulia tano wali agalinaga iba be todobene wiaruha iba nabere bameore wiai hene.

\VS{21}Ani bialu tanoha iba hambiaga uli wiarubi iba nabere iba biba hai habeheore wini. Ani biyagola tigua horo mbira mbiranaga iba emene ogoni tale bigi bialu wali agali bibahende nai helo manda bialu tale bigi bialu hene.

\VS{22}Ainde waneigini galiru mo ko halu homabehe wiai hene. Ani bialu wali berearubi igiri daliahe hearubi bibahende de mborere bialu hariga timbuni pearuhabi tanonaga wai pabe heagonaga pabe panga heago kawarenibi odopeho wima pene. Ani bialu ti hongo naheore wini.


\par }{\PP \VS{23}Anidagua biyagola wali agali bibahende bu hearubi waneigini bu hearubi bibahende ibalu Usia halu agali haguane biaru bereagoria ho mabu bu howa bi hongo howa ladagadaga bialu lai lalu hene. Tigua lalu,

\VS{24}Ngode Datagaliwabe ibunime tinaga miniha ngemigobi inanaga miniha ngemagobi mo tale bulebira. Ai tígua Asiria ami bialu baba bi lalu mo palia holene wiago waharimigome ko timbuniore inahondo birimi.

\VS{25}Áyuore ina pele ngulene mbira naheore. Ngode Datagaliwabehanda ina waitiginaga giha minu ya hayagoni ndobe. Ami agalirume tanoha anda ibuwa handalu karia ina bibahende iba noa howa homai halu tingini dindini wima pedaria hondolobada.

\VS{26}Ainde wahalu Holoberenesenaga ami agali biaru heba ami agali marubi tanoha ibidaba lowa tano bibahende ti mialu mbirale tanoha ngarubi mo ko halu mo page yai hole ibidaba lalu oladaba.

\VS{27}Ina garabaya hangu biragola garabaya biabe ale bia haga howa biabe bialu holene karulape wialu ina abale homolenego nakarulapeda. Iname ogonidagua birimayagua nde ina homa nabi holeberema. Ina waneigini gali bu karu homaragola inane de hondolene nakarulapebi ani bialu walibi waneiginibi mo ko heneore bedago hondolene nakarulapeore holobada.

\VS{28}Iname heneneore laramago ai Ngode Datagaliwabe ibunime ti maname mo daba ki bulene karulape. Ibuni Ngode Datagaliwabe ina mamalirunaga Anduane Homogo kago ibugua mana ko iname bialu kemagonaga pani ngialu inanaga mamalirume ko biyagonaga pani ngia dege biaga kago ainde mbirale ko uruni inaha anda naibilo ibunihondo bi lama, lene.


\par }{\PP \VS{29}Ani lowa wali agali bu hearu bibahendeme dugu bialu bi hongo howa ladaga halu Ngode Datagaliwabe tinaga Anduane Homogo kagohondo bi lalu hene.

\VS{30}Ani lalu heagola Usia ibugua tihondo lamialu lalu, Hameneru-o áyu tígua hongo ho ala holene karulape nga. Abale gede holene nawigo harugo lowa horo duriane agima hondo hami̱ya. Horo ogoningi Ngode Datagaliwabe inanaga Anduane Homogo kagome ina wahalu napolebirago harugo lowa malia howa holene nga.

\VS{31}Ai horo dauru ogoni piai haragola ina mo wialu biamogo bulene mbira nawiyagua nde tígua laramigonidagua bimi̱ya, lene.

\VS{32}Ani lalu Usiahanda wali agali uruni tini biabe bialu hagadaruha hole pudaba lene. Agali ti wai pabe neneni mamage agalirunaga anda mamage helo biama irigi hene hearuha hole pudaba lalu, Wali waneiginiru tí nde tíni andaga dai bidaba, lene. Anigo tano ogoniha wali agali bu hearunaga bu miniha genda timbuni ngelo hene.


\par }{\MS Yudidihanda waitigi giha howa ibunaga wali agali mo wialu haru dai bini

\par }{\MR (Be 8.1–15.7)



\par }\Chap{8}{\SH Yudidi ibu Ngode Datagaliwabehondo bi lalu biraabo hagago ogo
\par }
{\PP \VerseOne{1}Horo ogoningi mbirale uruni bira layagola Yudidi ibu hale hene. Yudidi ibu Merari wane berene. Merari ibu Oso igini howa Oso ibu Yosebe igini hene. Yosebe ibu Osiele igini halu Osiele ibu Elegia igini halu Elegia ibu Ananaiasa igini hene. Ananaiasa ibu Gideono igini hene. Gideono ibu Labaimi igini hene. Labaimi ibu Ahidubu igini hene. Ahidubu ibu Elaya igini hene. Elaya ibu Hiligia igini halu Hiligia ibu Eliaba igini hene. Eliaba ibu Nadaniele igini halu Nadaniel ibu Selumiele igini hene. Selumiele ibu Surisadai igini halu Surisadai ibu Yagaba igini hene.

\VS{2}Yudidi agalini mini Manase henego ibu nde Yudidila libu hameigini mbiraore damenela pene. Ainde agali ogoni ibu mabuha balawa wabiaga mini bali mabuha howa lini dearu gandu lowa mo mogobu wigi bialu hearia homene.

\VS{3}Ai agali Manase ogoni ibugua agali maru bali lini deago gandulo mogo bialu heago haru heagola nime ibunaga haguaneni hongoheore daba hayagola ibu andaga pialu Bedulia tanoha ibuni dagiani palearia homene. Ai ibunaga tingini ibu aba mamaru hora heagoria dege Dodana tano Balamono tanola hengene wiagoria hora hene.


\par }{\PP \VS{4}Ani bialu Yudidi ibu dara howa duguanda mali tebirani ege maria ibuni daluha biraabo hene.

\VS{5}Ibu anda dangini tigabi mbarale wiagoria hobane mbira bia howa ibugua ogoriani dara howa biagane aga karulo biraga berene.\XREF{✡}{{\XO 8:5: }{\XT{Hgn 3.20, 2 Kin 4.10}}}

\VS{6}Ibu dara ho birayadagoha biruwa tomo dewa nane wahowa berene. Anigo ai Sabada horo mendengi hole lowa horo pigane harangibi horo Sabada ibuni tagira ibirangibi horo timbuni malinaga ege pigane ngabulo mbiraga piganengibi horo ogoni ibuni tagira ibirangibi horo Isaraele tinaga Ngode Datagaliwabe bi lolene tagira ibirangi tinaga horo timbuni turu ho haga winigo tagira ibirangibi horo uruni bibahende ibirangi Yudidi ibu tomo wanahe nolene ngadagua naga berene.

\VS{7}Ai Yudidi ibu wali baya tara mbira ibunaga dengui bayaore wali maru berearubi ndo ibu bayaore mbira berene. Ainde ibu agalini Manase homayagola muni ngolo dewaorebi wali agali biabe biaga hearubi nogo bibahendebi maburubi dindibi ibuni karulai hene. Ani karulai howa Yudidi ibuni handaya ho haga berene.

\VS{8}Bi wahalu wali agalibi mbiralime ibuhondo bi ko mbira lade habe naheore ibu Ngode Datagaliwabe andaneha biraabo howa bi lalu biraga berene.


\par }{\SH Yudidihanda agali haguane hearuhondo keba halu lai lenego ogo
\par }
{\PP \VS{9}Wali agali bu hearume ti iba nalu holene nawidagome tiha mo ko holene timbuniore wiyada lowa tigua keba howa Usiahondo lai lalu heago Yudidi ibu hale ho berene. Ani bialu Usiahanda bi layago leagola horo duria howa tano ogoni Asiria ami agali karuhondo mimi̱ya lalu gi dolalu lo wiyagobi Yudidi ibu hale hadege bini.

\VS{10}Ani hale howa Yudidihanda wali mbira ibunaga mbirale ngago damene bibahende handaya ho hai haga bereagohondo lamialu, Usiabi Kabarisibi Kamasibi tanonaga agali haguane tebirali uruni i̱ bedoria ibidaba laya lalu lamule pu, lene.


\par }{\PP \VS{11}Agali tebirali uruni ibiyagola ibugua tihondo lamialu lalu, Tí Bedulia tanonaga agali haguane bedemiru tígua bi i̱na larogo hale hadaba. Tígua wali agalihondo bi áyu lamirimigo nakarulape larimi. Tígua mbirale buleore lowa Anduane Homogonaga deni howa gi dolowa lalu Anduane Homogohanda horo duria ogoniha ina biamogo nabiyagua nde tigua tano ogo waitigi giha mo ya hami̱ya larimiya.

\VS{12}Anigo tí ai howa tígua horo duria ko tagira ibirangi Ngode Datagaliwabe kago bahondolene manda birimibe. Tígua Ngode Datagaliwabe bolangua halu tí daliga holene manda bu kemibe.\XREF{✡}{{\XO 8:12: }{\XT{Man 6.16, Yob 38.2}}}

\VS{13}Tígua Anduane Homogo Bibahendenaga Hongo Haihe kago bahondolene manda birimida. Tí mini nawiore harimida lo manda bido.

\VS{14}Tígua agalinaga bu habaneha manda bu kago ogoale bu ka lalu manda biade habe naheore kemigoni ndobe. Ani bialu agalinaga miniha yado kago handabe naheore kemigoni ndobe. Ani ngago ai tígua Ngode Datagaliwabe ibu mbirale ngago wabiai haga kagonaga miniha wu kago agua handa walia holeberemibe. Mbaliniru-o darabioredago tígua Anduane Homogo inanaga Ngode Datagaliwabe kago ibugua ina baba keba helo tígua mo keba nahalimu.\XREF{✡}{{\XO 8:14: }{\XT{Lm 11.33-34, 1 Ko 2.11}}}

\VS{15}Ibugua ina horo duria uruni andaneha howa biamogo bua nahayagua nde horo tara mendengi biamogo bulene hongohe karulape ka.

\VS{16}Ina Anduane Homogo inanaga Ngode Datagaliwabenaga mini hamelo ngago handaya ho hagane ndo kema. Iname mo giha ladebodebo bia bulene Ngode Datagaliwabe ibu ina wali agali kamago ale ndo ka.

\VS{17}Ani kago manda bialu iname hondo howa ibugua ina dara halu biamogo angi birabe hondole ema nabi howa biamogo bia lowa ibunihondo olalu haabo holene nga. Inanaga dugu bialu kemago ibunaga hameme hale hoa biyagua nde hale holebira.

\VS{18}Bamba ina mamaliru howa hama ibinigo áyu kemagoni howa hameigini mbiralimebi dindi gibuni podenehayagi habagi ho henemebi aba igini emene mbiramebi mbirale dama mitangi bialu bi pupu wule gime wabini wiaruhondo bi pupu nawi hama ibinigo áyu kemagoni ndobe. Bambaore inanaga mamali alaore headarume nde dama mitangi bialu bi pupu wule gime wabini wiaruhondo bi pupu wialu heneya.

\VS{19}Anidagua bialu hemiria Ngode Datagaliwabehanda tí waitigi giha pilopaga helayagola bibahende tini homai halu mbirale wiarubi mo page biai helalu biyagola ti bibahende ko hai hene.

\VS{20}Ani binigo áyu iname bi pupu wule gime wabini urunialehondo pupu nawi wahai halu iname Anduane Homogo ibuni inanaga Ngode Datagaliwabe kago ibu hanguhondo bi lalu kema. Ani bialu haga kemago manda bialu ibugua ina bame handaya naholebirago iname ibuhondo mini mbiraore wu holene nga.\XREF{✡}{{\XO 8:20: }{\XT{Yud 5.21}}}


\par }{\PP \VS{21}Hale hadaba. Waitigime anda ibalu ina balu wayali hayagua nde Yudia wali agali bibahende bo hana hai holebira. Ani bialu Ngode Datagaliwabenaga anda kago heba bo gialo wahai holebira. Ani biragola Ngode Datagaliwabehanda ibunaga anda barago pani inanaga darama poragome holebira.

\VS{22}Ina damene bo wahayaguabi maru garabaya yalu piyaguabi uruni iname bia ko hene mbira ngane hondowa bulebira. Ani bialu dindi inanaga mamalirunaga hiha howa bame ngini yu harimago bo gialo wahai halu bo labu hayagobi nde iname bia ko haramagome dege bulebira. Ani bialu ina garabaya biabe ale bialu kemagola tigua ina mo taga haragola waitigime ina mo taga timbuni halu kagome ina tinaga deni ko galone nabulene mbirago holeberema.

\VS{23}Ani birangi mbiralime dara holene nawulebira, lalu Yudidihanda lene.


\par }{\SH Yudidihanda mini bayale gigabi wiago latagi henego ogo
\par }
{\PP \VS{24}Yudidi ibugua laabo halu lalu, Ani bulebirago ai mbaliniru-o ina damene bu karuhondo mana bayalego bu walia hami̱ya. Ai tinaga holene bibahende inanaga giha ngagoni ndobe. Ani bialu Ngode Datagaliwabenaga andabi ibunaga lomabu delaga dabubi inanaga giha dege nga.

\VS{25}Iname Anduane Homogo inanaga Ngode Datagaliwabe kagome bamba ina mamali bahandalu henedagua áyu inabi bahandaragoni.

\VS{26}Ibugua Abarahamahondo biyagobi Aisagahondo genda mo miyagobi Yagaba ibugua ibu hanini Labananaga nogo sibi hinalu Mesobodemia heangi biyarubi iname manda budai bulene nga.\XREF{✡}{{\XO 8:26: }{\XT{Pig 22.1-18, 29.1–31.55}}}

\VS{27}Ngode Datagaliwabehanda agali uruni tinaga miniha agile ngabe hondolenaga ti henemane bahandaga binigo. Ai áyu inahondo ogonidagua bahanda ndo bira. Inaha genda mo ngiyaruni mana ko iname bialu harimago pani karulape ndo ngiya. Ai Ngode Datagaliwabehanda wali agali ibuni kagoria kaware hapara ho kagohondo lawai halu genda holene mo miaga ka, lene.


\par }{\PP \VS{28}Ani layagola Usiahanda Yudidihondo ladai bialu lalu, Í̠na bi lariruni bibahende henene ngago lai hari. Mbiralime í̠na bi lariruni mo nagalone naholebira.

\VS{29}Áyu í̠naga mini manda bayale latagi haregoni áyu pigane ndo latagi hare. Bamba í̠ wandari berengi howa mini manda bayale í̠ha ngago latagi halu mana bayale ngago bu walia halu biraga bedegoni.

\VS{30}Anigo ainde wali agalime iba noleneore nawidagola tigua lo hongo halu iname buleore lalu habo nalolene bi ogoni lo widaba lalu ka. Ani bialu iname buleore lalu gi dolalu lo widaba lara.

\VS{31}Í̠ wali mini mbiraorewi bedegola í̠ore birarigonigo ainde Anduane Homogohondo inanaga bi lahabe. Bi halu mende Anduane Homogohanda iba dalu ibilalu inanaga iba hambiaga uli ngaru iba biru to̱laragola ina iba nalu hongohe holoma̱ya iba biru to̱lelo bi labe, lene.


\par }{\PP \VS{32}Ani layagola Yudidihanda ladai bialu lalu, Hale harene. Ai inanaga waneigini aguane aguanalioremebi embeda naholene mbira i̱na bule manda bido.

\VS{33}Áyu mbiraga wali i̱naga biabe biaga bedago iya tagira polobaya tigua wai pabe panga dugupe hole manda manda bu halimu. Í̠na horo manda bialu tano ogo waitigi giha ya hole lalu bi lo wirigo tagira naibi ngaore dege Ngode Datagaliwabenaga hongoni howa i̱nime ina Isaraele wali agalinaga genda timbuni ngagoni mo wahai holebero.

\VS{34}Í̠na agile bulebe lalu i̱nihondo hale nahalimu. I̱na tíhondo ogoale bule lalu langia nabi howa buledago bupe harogola handalimulo, lene.


\par }{\PP \VS{35}Usia halu agali haguane hearume bi ogoni hale howa tigua Yudidihondo lamialu lalu, Ngode Datagaliwabe ibunime í̠ handaya ho holebirago í̠ pu. Anduane Homogo í̠ heba kago ibunime waitigime inahondo mana ko bialu karuhondo pani mulebira, lene.

\VS{36}Ani lalu ti Yudidi andaga wahalu tini mamage hagane wiyagoria hole pene.




\par }\Chap{9}{\SH Yudidihanda Ngode Datagaliwabehondo bi lenego ogo
\par }
{\PP \VerseOne{1}Ani lalu Yudidi ibu pialu anda tamu biragane wiagoria bulu palu wini. Ibugua aga dara howa karulolene wiago karulaabo ho biruwa be abalu ibunaga haguaneni dugu hiruwa berene. Ani biruwa ai tigua Yarusaleme ira hagua ngabi biaga lomabu delalu howa Yudidi ibugua Ngode Datagaliwabehondo bi hongo howa ladaga halu lalu,

\VS{2}Anduane Homogo-o í̠ i̱naga mamali Simeononaga Ngode Datagaliwabeore kego í̠na agali dindi tarali hearume mana ko í̠na nabulene nga lalu lo wirigo biyagola í̠na Simeonohondo tiga bule pu lalu ayu tibu nene kirabaliha gadele wiago ibuhondo mirigoni. Agali tara urunime Simeono halu ti mbalini wandari mabuage bereagonaga aga minu budalu mana ko bule bialu hene. Ani buwa tigua aga budu wahai howa wandari ogoni kayu minalu mo ko hene.

\VS{3}Ani biyagola í̠na agali uruni tinaga agali haguane hearu tini dagia wali kayu biyagoria howa dege bo wahai harigoni. Í̠na agali biabe bia haga hearu heba tinaga agali haguane hearubi bo wahai halu handaya ho haga hearu bo wahai halu tinaga garabaya biabe ale bia halu haga hearubi heba bo wahai harigoni.

\VS{4}Í̠nime tinaga one wane berearu garabaya piai helalu tinaga dabudabu damene wiaru bibahende í̠ waneigini bayale bu hearu mo tahaga birigoni. Waneigini uruni tigua í̠naga mana lo ngago baya hangu taluwa bulene hame lo haga hene. Tigua mana ko tagabi ti dameneha biyadagonaga tandaga timbuni ho howa í̠na ti biamogo bia lowa í̠ni olalu hayagoni.

\par }{\PP I̱naga Ngode Datagaliwabe-o i̱ agalini homene i̱ wali dalo abogo beda lalu daga nalene nagalone bedogonigo ainde harugo lowa i̱naga bi larogo í̠na hale habe.

\VS{5}Mbirale áyu tagira ibirarunibi abale ibinirubi mani mbira ibulubadarubi bibahende í̠nime haru howa handaya ho kegola ibaga. Áyu ngaru bibahendebi mani bulubadaru bibahendebi í̠nime manda biai ho kegoni. Heneneore í̠na ogoale ibulebira lo manda bu harigo damene bibahende ibai haya.

\VS{6}Mbirale mbira i̱na bule manda bidego abaleore aube tobane tagira ibaga. Í̠na bule ngeru bibahende bambaore howa manda bu halu mbirale uruni bule ngego í̠ni minime mo tale bialu manda baya hangu biaga ke.

\VS{7}Ngode Datagaliwabe-o Asiria ti ami agali dewaore daga labe nahe kagoni de handa. Tigua tinaga ami agali damene dewaorebi ami agali nogo hosini biruwa wai biaga dewabi kago mitangi bialu ti agali daga labe nahedagola turu halu mine haga ka. Tinaga danda timubi humbi yandarerubi pume ege to̱le̱ baga yidarubi uruni damenenaga hongo manda bialu ti mine haga ka. Anigo tigua í̠ manda nabiore ka. Í̠ni degeme wai emene timbuni birago mo palia habehe kegoni. Anduane Homogo í̠niore ke.

\VS{8}Í̠naga hongo gibiore ngegome tinaga hongo bo podabe. Tigua dindi í̠ninaga loma biahe wiabagi hene biago mo ko halu mo dodohe ngelole ai í̠naga tandaga holeneme uruni balu bo bibaore habe. Tigua í̠naga andabi í̠naga lomabu delaga dabu kagobi bo gialo wahai hole ibu kagoni ndobe.

\VS{9}Tinaga mine hagane mana ngago de handalu í̠naga tandaga holeneme ti balu bo biba habe. I̱ mini nahe bame wali dege bedogome i̱na hameledogo ale buliya í̠na i̱ hongo ngibe.

\VS{10}I̱naga bi dege larogome agali biabe biahaga karubi tinaga anduane karubi bole pelo í̠na biamogo bibe. Tinaga mine hagane mana ngago walinaga giha howa wiamaro bilabe.

\VS{11}Í̠naga hongo ami agali dewanaga hongoni howa ndo ibaga. Í̠ wali agali tini mo dindiha ho haga karunaga Ngode Datagaliwabeore howa i̱na mbirali daga nalene mini nawi karu biamogo biaga ke. Í̠na mbirali hongo nahe karu handaya ho halu darabi yagibanoore kagoha ti baba mandagi kaware haga ke. Ani bialu maru homolene kaware ngagoria karia í̠na haru dai biaga ke.

\VS{12}I̱ mamali Simeononaga Ngode Datagaliwabe-o i̱naga bi áyu ogoni hale ha. Isaraelenaga ngaru bibahende aba kegoni. Í̠ni dahuliya andaga dindilanaga timbuni daligaore kegoni. Í̠ iba pedaru wabiaga howa uruni abaore kegoni. Mbirale bibahende í̠nime wabirirunaga kini í̠niore kegoni. I̱na bi larogo abale hale habe.

\VS{13}Bi ohowa i̱na loleberogome waitigi agali karu bo wahelo mo bia helabe. Irane tigua manda bialu bi lo kago í̠naga habo nalolene bi ina baba lo wirigo mo habo lelolebi í̠naga anda kago bo gialo wahai holebi Hari Saiono nene ngago mo ko halu mo ngubia holebi í̠ waneiginirunaga dindi ngago mo ko hai holebi manda bialu ibu ka.\XREF{✡}{{\XO 9:13: }{\XT{Esg C.24-25}}}

\VS{14}Ainde í̠naga wali agali bu karumebi wali agali maru bu karumebi í̠ni tinaga Ngode Datagaliwabeore heneda lo manda biai helo ani bibe. Í̠ Ngode Datagaliwabe Bibahendenaga Hongo Haiheore howa kegoni. Ani howa Isaraele wali agali handaya ho haga í̠ni hanguore kegoni, lalu Yudidi ibugua Ngode Datagaliwabehondo bi lene.




\par }\Chap{10}{\SH Yudidi ibugua Bedulia tanoha howa tagira penego ogo
\par }
{\PP \VerseOne{1}Yudidi ibugua Isaraelenaga Ngode Datagaliwabehondo bi lai howa

\VS{2}ibu paliyagoria howa heyalu wali ibunaga biabe bia haga bereago ibilo olene. Ani bialu anda hobane mbira horo Sabadangibi bi lagane horo timbuni tagira ibirangibi ibuni biragadagoha daliape halu anda pene.

\VS{3}Puwa aga dara ho howa karulagane karulo birayagobi ibu agalini homayagola dalo tangi karulo birayagobi golo wahai hene. Ibu waya balu tingini mbagua ngabi mbira mini sanda laga wiagome ha̱i̱ hene. Ani buwa ibunaga mandari gumu bialu aga bayale tara mbirame mandari hubabu dambi halu agali bayale ibu agalini Manase heangi karulagane wiago mo karulalu bini.

\VS{4}Ani buwa ge su mo karulalu ge hala gi pagidaru mo karulai halu haleira dalu gihondeneni gi da wialu ibunaga yári wiago damene mo karulai halu biyagola wali biago wali maru baba tabe nabi baya dege lalu agibe tobahe ona berene. Ani bereagola agali ibu de handararume dimagoli timbuni habeheore berene.

\VS{5}Ai waini iba be mbirabi olibe lini ibane be mbirabi ibunaga biabe bia hagane wali biagome henelo mini. Ani bialu bali lini hirini wiagobi mberedi hirini bayale wiarubi kegi maru ira lini do gembeme wabini wiarubi bibahende nuha hangu hanai hene. Baya hangu hubabu ndagi laga buwa wali biabe bia haga bereagome nuha henelo mini.

\VS{6}Ani biai halu libu tanonaga wai pabe panga haraba heagoria pialu hebiria Usia halu Bedulia tanonaga agali kirali Kabarisi Kamisila ti haru mandagi howa tanonaga wai pabe panga dugua hene.

\VS{7}Ani buwa handalu hemiria Yudidi wali baya dege lalu agi loabe tobaheni ibunaga dengui baya tara howa ibunaga agabi tara dege biaria hendene. Tigua turu halu bi ogodagua lamini.

\VS{8}Í̠na hame ledegobi mini ngegobi bibahende í̠naga mamalirunaga Ngode Datagaliwabehanda mo karulape helo. Ani biragola Isaraele ti lone wayali haragola Yarusaleme mini lene ngelo laro, lene.


\par }{\PP \VS{9}Yudidi ibugua Ngode Datagaliwabehondo bi lai howa ibugua ladai bialu lalu, Ai i̱na mbirale bule lalu larugoni bule poliya agali biabe biaga karuhondo tano pabe panga dugua ladaba, lene. Ani layagola tigua igiri daliahe bu hearuhondo pabe panga duguadaba lene.

\VS{10}Panga dugua hayagola Yudidila wali ibunaga biabe bia haga bereago libu haru tanoha howa tagira pialu hari bare wiagoha daliape halu dindi tigabi wiagoha puabo halu pene.


\par }{\SH Asiriali hearume Yudidi hapai henego ogo
\par }
{\PP \VS{11}Libu dindi tigabi wiagoha puabo halu hebiria Asiria ami agali bu hearu mamage ibagabu hearia ngola hene.

\VS{12}Tigua hapai howa Yudidi hale halu lalu, Libu dindi timbuni agoha howa ibalu hameigini ai aria eberebibe, lene.

\par }{\PP Ani layagola Yudidi ibugua ladai bialu lalu, I̱ Hiburu wali bedogonigo tígua wai bialu bo podanda holeberemigo manda bialu i̱ dindi yu wahalu ibida poro.

\VS{13}Ai i̱ ami agali tínaga agali haguane Holoberenesehondo bi bayale maru lolego ibu hondo polene hame ledo. Ibu dindi barebare ngaru bibahende bo podai holene hame leagua nde i̱na ibuhondo ogodagua bibe lalu bi lamerogo hale holene nga. Anidagua biyagua nde ibunaga ami agali bu karu bope halu ti wayali holeberemi, lene.


\par }{\PP \VS{14}Ami agali biaru tigua handalu hemiria Yudidi baya taraore heagola tigua handaya hai hene. Ibugua bi layago hale hai howa tigua ladai bialu lalu,

\VS{15}Í̠ore wali oheme hariga baya handarida. Í̠na abale ibalu inanaga agali haguane Holoberenese hondole abale ibiridagome í̠ homolene nawi. Ai gi nahabe. Áyu ogoni ibunaga balai anda kagoha abale pu. Inanaga ami agali bu karume í̠ heba pialu haru halu inanaga agali haguane karia haru polebira, lene.

\VS{16}Í̠na ibu deni pu howa gi nahe howa bi bibahende áyu inahondo langirigo damene ibuhondo lamiai habe. Ani beregola ibugua í̠ baya hangu handaya ho holebira, lene.

\VS{17}Ani lalu tigua ami agali handari mbirame (100) Yudidila wali ibunaga biabe bia haga biagola haru halu Holoberenese ibunaga balai anda heagola berearia haru halu pene.


\par }{\PP \VS{18}Ami agali balai andaha bu hearume hale halu hemiria wali baya taraorene tara mbira ibiya layago hale halu ti de hondole gerai ibugu ibugu bini. Tigua Holoberenese berearia wali mbira ibira lalu bi lo yalu piyagola Yudidi ibu balai anda haneni hondo hene. Agali ibu heagoria ho mabu bu howa

\VS{19}wali baya taraore heago hondowa mogo lowa tigua bi dewaore laga laga bialu hene. Tigua manda bialu Isaraele wali agali maru karu aria ndo tara mbira harua lo manda bini. Tigua lalu, Hameigini wali baya biraga uruni wali agali abime mege bibehedabe. Iname wali uruni agalini kago damene bo wahai holene karulapeda. Hameigini wali baya biraga tigua wali agali dindi bibahendeha palima pedaru mo hondo hai holigo, lene.


\par }{\PP \VS{20}Ani lalu hemigola ami agali Holoberenese mamage haga hearubi agali ibunaga biabe bia haga hearubi bibahendeme tagira ibalu Yudidi minu yalu anda ibini.

\VS{21}Holoberenese ibu andaga tamuha palene. Ibunaga paliaga dagia ogoni aga mindibi hari mindini handalehemebi ngolo pume wabini wiagome hinabibi anda bu dambihe wini. Aga ogoni pu tara taramebi ege to̱le̱ muni timbunime miaga tara taramebi mo yári bia ho wini.

\VS{22}Agali biarume Yudidi ibiya lalu bi lamiyagola Holoberenese ibu balai anda haneni tagira íbu heagola agali marume lamu silibame wabini wiagome hale hedo yalu tigua bamba halu ibini.

\VS{23}Yudidi ibu heyu heagola Holoberenese halu agali ibunaga biabe bia haga ibiyadaru ti de hondowa Yudidi dengui baya taraoreyago hondowa ti hame timbuni lene. Wali biago ibugua Holoberenese wanakuihayagi howa ibunaga mini yaraga halu ge duli hanga howa bulu palialu hearia agali hearume mo heya howa heyu helene.




\par }\Chap{11}{\SH Yudidi ibugua Holoberenesela bi lenego ogo
\par }
{\PP \VerseOne{1}Holoberenese ibugua Yudidihondo lamialu lalu, Wali-o í̠ mini burugu lolene nawi. Í̠ gi holenebi nawi. Wali agali Kini Nebugadenesa dindi bibahendenaga kini timbuni handame ho bedago andaneha holeore lalu anda ibiyaru aria mbiraoreli hangu halu mbiraorebi i̱na uruni mo ko halu bo wa naharuli.

\VS{2}Ani bialu í̠ damene uyu hari bareha paluyu pedaru tigua i̱hondo erembira nangidale nde i̱na ti baba wai nabidole. Anigo ai tinime bia ko haya.

\VS{3}Anigo í̠na ti helalu í̠ pora bialu ibida ina hemaria ibiridago irane agibe. Í̠ ibiridago bayale biridago ani ibiridagome í̠ni bayale biruleberego í̠ gi nahabe. Áyu mbiraga ogoni howa mani birama poleberegoha í̠ mo ko naholebira.

\VS{4}Agali o karu bibahendeme wali agali í̠naga agali haguane Kini Nebugadenesanaga bi hale halu ibu andaneha karu baya hangu handaya ho hagadagua í̠ baya hangu handaya ho holebira, lalu Holoberenesehanda Yudidi lamini.


\par }{\PP \VS{5}Ani layagola Yudidihanda ladai bialu lalu, Aiore agali haguane-o i wali í̠naga biabe bia haga bedogoni. I̱ bi maru lolene karulapebe. Ai mbiraga kamangi i̱naga agali haguane kagohondo ke halu bi nalolebero. Anidagua bulene nawiore.

\VS{6}I̱na bi loleberogo í̠na hale halu biriyagua nde Ngode Datagaliwabehanda í̠naga giha howa biabe timbuni tara bulebira. Mbirale í̠naga agali haguane ibugua bulene ngago mbiralime mo habo nalolebira. Ibugua birago tigabi dege piaho wulebira.\FTNT{*}{{\FR 11:6: }{\FT{Yudidihanda lalu, Mbirale i̱naga haguane ibugua birago tigabi dege bulebira, layago Ngode Datagaliwabe manda bialu lowa lene. Anigo Yudidi ibu bi lalu howa Holoberenese ibu manda bialu larabe toba helonaga lene. Anidagua dege hobane 16 howabi ogonidagua leda. Ai mbirale timbuniore ledago Yudidi ibugua Ngode Datagaliwabehanda bulebirago laragoyu ai Holoberenese ibugua Yudidihanda bi larago ibuhondo larua lo manda bu henego manda bia ko hene.}}}

\VS{7}I̱na heneneore gi dolalu Nebugadenesa ibu dindi bibahendenaga kini howa agali haguanebi ibuore howa ibugua dindi bibahendeha pialu wali agali baya hangu helo tigua mo tiga bule pudaba layadago ibunaga mini lalu larogo Holoberenese í̠na biabe timbuniore birigome wali agali hangu ndo dindini ema bialu piaga bibahendebi ega bedarubi bibahendeore ibunaga hongo timbuni ngago andaneha hai ka.\XREF{✡}{{\XO 11:7: }{\XT{Yar 27.6, Dan 2.38}}}

\VS{8}Iname abale hale harimago í̠ agali manda bayaleorebibi mini bayalewibi mbira ke laya. Wali agali dindi tarani haga haga bidaru bibahendeoreme manda biai kago Asiria dindiha í̠ biabe beregome bu bolangua holenebi manda timbuni bolangua henebi wai puwa bo podahana halu wayali holenebi í̠ ale mende nahe layane hale hai harima.

\VS{9}Ani bialu Agio ibugua í̠hondo bi maru layayago ina hale hai harima. Beduliali hearubi tigua ibu bo wanahe heleagola ibugua bi í̠hondo langiniyaru bibahende layane hale hai harima.\XREF{✡}{{\XO 11:9: }{\XT{Yud 5.21}}}

\VS{10}Agali haguane-o ibugua bi langiyago mo wanahabe. Ibugua bi ogoni heneneore layago í̠naga miniha yu haabo habe. Inanaga wali agali bu karu tigua Ngode Datagaliwabenaga deni howa ti mana ko mbira nabi heagua nde ti ayu tibu nene gadele ngagome nadibulebira. Ani bialu tiha mo ko holenebi nawulebira.


\par }{\PP \VS{11}Anigo i̱naga agali haguane-o í̠naga biabe bulene ngago bia ko halu ibira holobadalo manda nabibe. Mana kome Isaraele wali agali dariba hene kagome tiha mo ko halu homoleneore nga. Tigua mana ko ngaru damene bialu kagome Ngode Datagaliwabenaga bu miniha tandaga nolene ngago mo yu anda ibaga.

\VS{12}Áyu dege tinaga tomo nalu holene ndia halu ibabi nai habehe nga. Ani biyagola ai tinaga nogo bulumaga karu bo nai halu tomo maru Ngode Datagaliwabehanda nolene nawi leneru balu nai hole ka.

\VS{13}Ani bialu tigua tinaga mabuha widi pigane boga bini dedarubi waini ibabi olibe lini ibanebi Anduane Homogohanda ibunagaore leneru tini nole lalu bi lo mbira hai haya. Tomo uruni agali loma binigo mo miaga Yarusalemeni Anduane Homogonaga tano loma biaho helene biagoria biabe bialu karu tinaga wiaga wini. Tomo uruni agali mendeme ela nahaga loma biahowa wiabagi hene wiaga nga.\XREF{✡}{{\XO 11:13: }{\XT{Har 23.19, LBM 27.30}}}

\VS{14}Anigo ainde tigua tomo ogoni narama lalu agali maru bi yalu ganisolo agali Yarusalemeni hearu lamule pudaba laya. Wali agali Yarusalemeni hearu tiguabi nde ogonidagua dege biya.

\VS{15}Ainde ganisolo agali Yarusaleme karu tigua karulapego nalimu lalu ladai biragola tigua tomo ogoni nayayagua nde horo ogoningiore Ngode Datagaliwabehanda ti í̠naga giha mo ya haragola í̠na ti bo wahaiore holebere.

\VS{16}Ai i̱ wali í̠naga biabe biaga i̱na bi ogoni hale halu i̱na ti yu wahai halu ibida pora bialu ibiru. Ngode Datagaliwabehanda í̠ mbirale timbuniore mbira iyane buleberebago ogoni dindi bibahendeha wali agali bu karume hale hai holebira. Ani hale howa ti mogo timbuni lolebirago ai i̱na mbirale timbuni ogoni buliya Ngode Datagaliwabehanda ibilaya.

\VS{17}I̱ í̠naga biabe biaga biruwa Ngode Datagaliwabe dahuliya andaga kagonaga bi hale haga bedo. Ani biruwa horo bibahendengibi mbiraga bibahendengibi ibunaga mini yaraga halu biraga bedo. Agali haguane-o horo bibahende i̱ í̠la biraabo howa mbiraga i̱ unu dindi ulini tigabi ngagoha Ngode Datagaliwabenaga mini yaraga hole pugu bulebero. Ani berogola Ngode Datagaliwabe ibugua Isaraele wali agalime ko ogongi biya lalu i̱ langulebira.

\VS{18}Ibu bi langirago hale howa í̠ langerogola í̠na í̠naga ami agali bu karu haru halu puwa wai beregola í̠ hapai halu í̠la wai bulene Isaraeleali mbira naholebira.

\VS{19}Í̠ Yarusaleme pobelonaga hariga Yudia dindiha pedadagua pialu pobelo i̱na hariga walia holebero. Ani bialu tano í̠ karulalu í̠ kini halu Yarusaleme tano dombeneha birulebere. Ani bialu í̠na wali agali uruni nogo sibi haru haga nahe yu wahalu pene haru haradagua haru kegola biango ko karume í̠hondo du̱a nalolebira. Bambaore howa mbirale uruni bulebira lalu Ngode Datagaliwabehanda i̱hondo langiyagola i̱ manda bu berene. Ai áyu Ngode Datagaliwabehanda í̠ lamule pu laya, lene.


\par }{\PP \VS{20}Yudidihanda bi layagome Holoberenese mo turu halu agali bu hearu bibahende mo turu hai hayagola tigua wali ogoninaga mini baya taraore winiyago hondowa ti mogo timbuni lo hene. Tigua lalu,

\VS{21}Dindi amu ni tagira ibiragoha howa pialu ni paliragoha wali ogobi mbira berearia handa nabirima. Ibunaga dengui baya taraore mbirani ibunaga manda ngagobi wali maru bedarunaga manda ngago bolangua heneda, lene.


\par }{\PP \VS{22}Ai Holoberenese ibugua Yudidihondo lalu, Bayaleore Ngode Datagaliwabehanda í̠naga wali agaliru helalu í̠ ala ibilayada. Áyu i̱na hongoheore howa wali agali i̱naga agali timbuni Nebugadenesa mege biaga karu tiha mo ko holene ngago ngola holebira.

\VS{23}Ainde í̠ wali baya taraore mbira bedegoni. Í̠naga dengui baya burugule mbirani bi í̠na larigobi dendebioreda. Mbirale í̠na bule lariruni biai hariyagua nde í̠naga Ngode Datagaliwabe kago ibu i̱naga Ngode Datagaliwabe holebira. Ani bialu í̠ni Nebugadenesa andaga pu bedegola í̠naga mini dindi bibahende ngaruha hale hayago lalu mini lene birulebere, lalu lene.




\par }\Chap{12}{\SH Yudidihanda mana bayale binigo ogo
\par }
{\PP \VerseOne{1}Holoberenesehanda agali biabe biaga hearuhondo lalu, Yudidi anda tamuha tomo nolene beledi silibame wabini ngagoria haru pu berelalimu, lalu lamini. Ani bialu ibugua agali biabe biaga bu hearuhondo lamialu, Tomo bayalebi waini ibabi i̱ni nagane ale maru mo milimu, lalu lamini.

\VS{2}Ani layagola Yudidihanda lalu, I̱na tomo uruniale nanolebero. Tomo nolene i̱ni hanalu ibinidaru karulape nolebero. Tígua ngeremigo naruyagua mana ngago puguligonaga nanolebero, lene.\XREF{✡}{{\XO 12:2: }{\XT{Dan 1.8, Esg C.18}}}


\par }{\PP \VS{3}Ani layagola Holoberenese ibugua Yudidihondo lamialu lalu, Tomo í̠ni hanaridago nai kegola í̠naga tomo iname agoha ngaria taya buluma̱yadabe. Yuda wali agali mbira ina baba mandagi nahedago agua taya buledabe, lene.


\par }{\PP \VS{4}Ani layagola Yudidihanda bi layago ladai bialu lalu, Heneneore i̱na í̠hondo tigatiga langerogo. Anduane Homogohanda i̱ha howa biabe bule ngago bu maro biragola tomo i̱ nolene wiaabo holebira, lene.

\VS{5}Ani lalu agali Holoberenese ibunaga biabe biaga hearume Yudidi balai anda mbira heagoha haru piyagola ibu anda ogoniha paleaore mbi hanuni hene. Palialu egabi lolene kaware ngelowa ami agali mamage haga hearu bu heaore heyuwa Yudidihanda

\VS{6}Holoberenese hearia bi lama pudaba lowa lalu, I̱ tagira pialu dindi ulini tigabi ngagoha pialu Ngode Datagaliwabehondo bi lole poabe lalu í̠nihondo hale haro laya lalu lamule pudaba, lene.

\VS{7}Ani lama piyagola Holoberenese ibugua ami agali hearuhondo lalu, Ibu polebiragoha napobe. Hapai nahe mamage dege baya hangu halimu, lalu lamini. Ai Yudidi ibu horo tebira ami agali balai anda bu heagoha howa mbiraga bibahendengi Bedulia tanonaga dindi ulini wiagoha pialu iba bereagoha wayawaya biaga berene.

\VS{8}Wayawaya bai howa ibugua Anduane Homogo Isaraelenaga Ngode Datagaliwabehondo lalu, Isaraele tigua wayali halu waitigi bope helonaga hariga maru mo walia habe, lalu bi lalu berene.

\VS{9}Ibu Ngode Datagaliwabenaga deni dodo ko mbira para nahe holenaga biaga mana ngago biaabo halu berene. Ani biai halu ibunaga balai anda kagoha pu biraabo halu alendo tomo nolene tu haragola tagira ibaga berene.\FTNT{*}{{\FR 12:9: }{\FT{Yudidi ibu Ngode Datagaliwabe mitangi nahaga baba hayagome ibu Ngode Datagaliwabenaga deni dodohe berene.}}}


\par }{\SH Holoberenesehanda tomo timbuni dawenego ogo
\par }
{\PP \VS{10}Horo maneni hayagola Holoberenesehanda agali ibunaga biabe biagane hearunaga tomo timbuni dawa hene. Anigo agali ami agali haru halu bamba haga maru hearu ti ibalimu nalene.

\VS{11}Ani bialu howa Holoberenese ibugua agali mbira ibunaga mbirale wiaru bibahende handaya ho haga mini Bagoasa heagohondo lamialu lalu, Í̠na áyu ogoni puwa Hiburu wali í̠na handaya ho haga biaga tomo ibabi ina haru mandagi nalu i̱naga balai andaha birami̱ya haru halu ibabe.

\VS{12}Iname wali ogonibigo ibu heba te lalu mandagi bira nabi howabi ibula mandagi palia nabi howabi bameore biralu pelarimayagua nde ina mege gibiore bialu ina hondo oba holebira, lene.


\par }{\PP \VS{13}Ani laya handala Bagoasa ibugua Holoberenese berelalu Yudidihondo pene. Ibugua puwa lalu, Wali baya-o í̠naga agali haguane baba bialu tomo nami̱ya ibuleberebe. Ibugua í̠ iba wainiru nalu ina baba turu hagabu birami̱ya hame layago. Ainde í̠na Asiria walirume Kini Nebugadenesa andaga biruwa biagadagua bule íbuore bibe laya, lene.


\par }{\PP \VS{14}Ani layagola Yudidihanda ladai bialu lalu, I̱ aigo biruwa i̱naga agali haguane kagohondo naibule loabe. I̱na ibalu mbirale bibahende i̱naga agali haguane kago ibugua i̱na buliya hame ledago biai holebero. Ani bialu mbiraga ogoniore embeda nahe manda biaho biraabo howa homalu waholeberoda lo manda bido, lene.


\par }{\PP \VS{15}Ani laya handala Yudidi ibugua puwa aga bayaleru mo karulalu yári tara tararu bialu bini. Ani bialu heagola wali ibunaga biabe bia haga biagome nogo sibi dongone wiago mo yalu puwa Holoberenese bereago kaware dindiha dunga hene. Nogo sibi dongone ogoni Yudidi ibu tomo nalu biruwa dungaho berelonaga Bagoasahanda minigo ogoni mo yu puwa ogoni ala dungua hene.

\VS{16}Ani buwa Yudidi ibu anda ibalu berene. Ani ibiyagola Holoberenese ibunaga bu miniha wali biago dimagoli timbuni halu mandagi paluenaga ladebodebo bialu biraabo hene. Yudidi ibu pigane ibiyangi howa Holoberenesehanda hame lowa mini burugu timbuni lalu mandagi paliba lolenaga hariga taya bialu haabo hene.

\VS{17}Ani bialu howa Holoberenese ibugua Yudidihondo lalu, Í̠na waini ibaru abale nalu ina baba turu ho birami̱ya, lene.


\par }{\PP \VS{18}Ani layagola Yudidi ibugua ladai bialu lalu, Agali haguane-o áyu i̱na iba í̠la mandagi noleberogo irane horo áyu ogoni i̱naga horo timbuniore ngago manda bialu nolebero, lene.\XREF{✡}{{\XO 12:18: }{\XT{Esg 5.4}}}

\VS{19}Ani lalu Yudidi ibugua tomobi ibabi wali ibunaga biabe bia haga biagome manda manda biyadaru nalu berene.

\VS{20}Ani nalu bereagola Holoberenese ibugua Yudidi de handaya halu hearia dimagoli timbuni tagira ibiyagola ibu waini iba dewaore nagimbu bialu berene. Ibu iba abale nanagadagua dewaore áyu ogoningi nowa mo ko howa lulu yu berene.




\par }\Chap{13}{\PP \VerseOne{1}Mbi hanuni hayagola agali Holoberenesenaga biabe bia haga biaru ti abale heyalu piai hene. Ani biyagola Bagoasahanda Holoberenesenaga balai anda heagonaga panga payanda howa agali biabe biaga maru hearu ibunaga agali haguane padagoha anda napole lalu bi lamiai hene. Tomo nalu luore biru wahayagome agali bibahende de umu lai hene.

\VS{2}Yudidi ibu hangu Holoberenesela balai anda biagoha biraabo hene. Ani bereagola ai Holoberenese ibu lulu timbuni yalu mo ko hayagola ibuni tamu dagia wiagoria ibira halu palene.

\VS{3}Yudidihanda wali ibunaga biabe bia haga biago balai anda tagirahayagi haneni abale biagadagua ibu tagira ibuliya hondo habe lene. Wali ibunaga biabe bia haga biago lamialu ibu, Anduane Homogohondo bi lone lole porogo, lene. Ani bialu Bagoasahondobi ani dege lamini.


\par }{\PP \VS{4}Agali mini lene birayarubi agali bame biabe bia haga birayarubi bibahende tomo nai halu pugu pugu biai hene. Ani piai hayagola Yudidi ibu Holoberenesenaga dagia kawareni heyu howa ibugua Anduane Homogohondo ibuni bu miniha bi ogodagua lene. Ngode Datagaliwabe í̠ore Anduane Homogo Hongo Haiheore kegoni. Horo áyu ogoningiore i̱na Yarusaleme mini yaraga halu biabe buleberogo buliya i̱naga gi mo hongo habe.

\VS{5}Í̠naga wali agali bayale helo biamogo bulenebi ina bope halu bo hengedolenaga waitigi áyu íbu karu bo haealabaga bialu mo habo lai holenaga biabe bule manda bu birarugobi bulene horo áyu ngagoni, lene.

\VS{6}Ani lalu Yudidi ibugua Holoberenesenaga haguandahayagi ayu tibu ale ogoni mo pehowa

\VS{7}yalu dagiani kaware hapara hene. Ibugua Holoberenesenaga mandarini yania ho howa lalu, Isaraele wali agalinaga Ngode Datagaliwabe í̠ni kego i̱ áyu ogoni mo hongo habe, lene.

\VS{8}Ani lowa Yudidi ibunaga hongo bibahendeoreme Holoberenesenaga mani halu kira dibalu haguane pugu ba̱i̱ hene.

\VS{9}Ani bialu ibunaga tingini dindini pendegelope halu dagiani hina bibime hayulino dambi haga labolabo baya tara heago hadowa gini yu hene. Emene howa Holoberenesenaga haguane biago yalu tagira puwa wali ibunaga biabe bia haga biagohondo mini.

\VS{10}Miyagola wali biago ibugua agali haguane biago tomo hanagane nuha henene.

\par }{\SH Yudidi ibu Bedulia dai binigo ogo
\par }
{\PP Ai Yudidila wali ibunaga biabe biaga biagola Ngode Datagaliwabehondo bi lole piaga wiyadagua pene tingi halu puwa ai balai anda bu hearu yu wahai halu dindi tigabi wiagobi wahai halu pialu hari bare wiagoha irigi halu puwa Bedulia tanonaga wai pabe panga heagoria kaware anda pene.

\VS{11}Libu wene kaundiani dege wene pialu howa Yudidihanda agali maru wai pabe panga handaya ho howa mamage haga hearu olowa lalu, Panga duguadaba panga duguadaba. Inanaga Ngode Datagaliwabe ibuni inane heba mandagi haabo kago. Áyu dege inahondo ibunaga hongo ngago ina Isaraelehondo lone mo walia halu ibunaga hongome waitigi hearu bope haya, lene.


\par }{\PP \VS{12}Agali tanoha hearume bi layuago Yudidihanda layuane hale halu ti abale gerai wai pabe heagoria puwa tanonaga agali haguane hearu ibilo olene.

\VS{13}Wali agali daliahebi wahealebi wandari igiribi bibahende Yudidi dai bulubada manda nabi howa gerai lalu wai pabe panga heagoria piai hene. Pialu tigua panga duguayagola anda pene. Anda piyagola wali agali tigua hale hedo yuwa ho mabu bini.

\VS{14}Ani heagola Yudidi ibugua bi hongo howa ladaga halu lalu, Ngode Datagaliwabenaga mini yaraga holene nga. Ibunaga mini daligaore kago yaraga holene nga. Ngode Datagaliwabehanda ina Isaraele wali agali dara haga kagonaga ina ibunaga mini yaraga holene nga. Áyu mbiraga dege Ngode Datagaliwabehanda inanaga waitigi i̱naga giha howa bo haeala hole biai haya, lalu latagi hene.

\VS{15}Ani lalu agali haguane nuha pugu hanayago ti de hendelo yaraga halu lalu, De handadaba. Agali haguane o yidogoni Holoberenese Asiria ami agali haguane biagonaga haguane o pugu yidogoni. Ani bialu aga ogo Holoberenese iba nowa luluyu wiagola ibu dambi hene. Anduane Homogohanda agali haguane ogoni wali mbiranaga giha howa bo wahaya.

\VS{16}I̱na heneneore gi dolalu howa larogo i̱na mbirale uruni buliya Anduane Homogo ibunime i̱ baya hangu handaya ho haya. I̱naga dengui baya tara handalu Holoberenese mo luluya henego homaya. Anigo ibugua i̱la mana ko nabi bayale halu i̱ mo ko halu mo tagabi nahe, lene.


\par }{\PP \VS{17}Wali agali tigua mogo timbuni lalu tigua bulupaluwa Ngode Datagaliwabehondo bi lene. Ti bibahendeme bi lo mbira halu hongo howa ladagadaga bialu Ngode Datagaliwabenaga mini yaraga halu lalu, Iname Anduane Homogo inanaga Ngode Datagaliwabe í̠naga mini yaraga harama. Áyu í̠naga wali agali kemarunaga waitigi hearu mo taga harida, lene.


\par }{\PP \VS{18}Ai Usiahanda Yudidihondo lalu, I̱ wane Yudidi-o Ngode Datagaliwabehanda dindi bibahendeha wali biru ngaru berelowa í̠naga mini timbuni mini lene berelayada. Anduane Homogo inanaga Ngode Datagaliwabe ibugua dindi harila wabini kagonaga mini yaraga hama. Ibunime í̠na bibelo mo bia hayagola í̠na inanaga waitigi hearunaga agali haguane heagonaga haguane puguarida.\XREF{✡}{{\XO 13:18: }{\XT{Hgn 5.24, Lg 1.28, 1.42}}}

\VS{19}Horo bibahendengi mani wali agaliru Ngode Datagaliwabenaga hongo ngago te lalu howa tigua í̠naga mini mbiraore hongohe wiridago te lalu holebira.

\VS{20}Í̠na mbirale uruni biridagonaga Ngode Datagaliwabehanda í̠hondo bayale biaabo helo laro. Wali agali mo ko holene kawareni hemagola í̠na ibunaga deni tigatiga ibagabu biruwa í̠ni homolene mo embeda halu birigonaga ibugua í̠hondo mbirale bayale damene ngaru ngiai helo laro, lene. Ani layagola wali agali bibahendeme bi lo mbira halu lalu, Henene heneneore, lai hene.




\par }\Chap{14}{\SH Yudidihanda ibunaga mini wiago latagi henego ogo
\par }
{\PP \VerseOne{1}Ai Yudidihanda wali agalihondo lamialu lalu, Hagibuni mbaliniru-o i̱na bi larogo ala hale hadaba. Tígua agali haguane ogo mo yalu puwa wai pabe neneni mo paga hadaba.

\VS{2}Egabi lalu gao laragola tígua agali haguane mbira dabo helalimu. Agali hongohe kemigo damene bibahende danda timu yandareru yai halu tano wahalu tagira piai halimu. Asiriali mamage haga karu baba wai bule tagira peneale tingi halimu. Tigua henene wai bule daliape halu napilimu.

\VS{3}Ani beremigo hondowa Asiriali tigua wai biagane ale mo yai halu gerai lalu balai anda kagoha aminaga agali haguane barila hole polebira. Ani biragola agali haguane uruni tigua gerai lalu Holoberenese andaga balai andaha pialu karia tigua Holoberenese nahondolebira.

\VS{4}Ani biragola gi timbunioreme ami agali uruni bope haragola tí bibahendeme talima pugupugu bialu harigani bai halimu.

\VS{5}Ani bule dege tígua Amonoali Agio dege i̱ kogoria haru ibule damu pudaba. Ibugua ibalu haguane ogo Holoberenese haguanedabe taradabe hendelo damu pudaba. Agali ogonimeore Isaraele wali agali mo taga halu Agio ibubi nde ina Isaraele wali agali baba mandagi homelo ibilenego agali ogonioredabe be tara mendedabe hendelo, lene.


\par }{\SH Agio ibu mini beregedalu Yudali hatago henego ogo
\par }
{\PP \VS{6}Tigua Yudidihanda layago hale halu Agio ibu Usia andaga berearia hondo pene. Ai Agio ibu ibuwa handalu hearia wali agali dewa ho mabu bu hearu aria agali mbirame Holoberenesenaga haguane pugu yu heago hondowa ibu mogo timbuni lalu de mborere biyagola dindini odope hene.

\VS{7}Tigua ibu lone mo heya haya handala puwa Yudidi geha ge duli hanga howa mo bulu paluwa lalu, Wali agali Yudia dindiha bu karume í̠naga mini yaraga hai holebira. Ani bialu wali agali dindi bibahendeha bu karume í̠naga mini hale halu ti gi timbuniore holebira.

\VS{8}Ainde í̠na biridaru bibahende i̱ hale holiya te langi, lene.

\par }{\PP Ani layagola Yudidi ibugua wali agali bu hearunaga deni heyu howa ibu tagira piyangi howa bialu henedago lama ibalu dai biyagoria te lamaro bini.

\VS{9}Yudidihanda te lai hayagola wali agali tigua hale hai halu tanoha howa turu timbuni howa bi ladaga daga bialu hene.

\VS{10}Ainde Agio ibugua Isaraelenaga Ngode Datagaliwabehanda bibahende biyago damene bibahende de hondowa ibugua Ngode Datagaliwabehondo mini mbiraore wialu hongo howa yutiga bu hene. Ani bialu ibu Isaraeleali dege hatago hayagola tigua ibunaga tingini dongone boda mabu bialu Isaraeleali helo helenego ai ibu waneigini tibi Isaraele wali agali dege hatago halu hama ibini áyu ogoniha haabo kagoni.\FTNT{*}{{\FR 14:10: }{\FT{Mana te ngagoha 23.3-4 howa lalu Amono wali agaliore Isaraele wali agali baba hatago halu mandagi nahole lenego gilibu winigo nga. Agio ibu Amonoali mbira henegoyu ainde ibugua mini mbiraore hongohe wiyagola tigua ibu Isaraele wali agali dege halu hatago helo haru anda ibini. Hobane 5 li ngago de handabe.}}}


\par }{\SH Asiria ami agali biaru luluyu yu ibaga biai henego ogo
\par }
{\PP \VS{11}Egerebagi hayagola Isaraele tigua Holoberenesenaga haguane biago tanonaga pabe nene heagoria mo paga halu tini wai biaga danda timuru yaga bialu tanoha howa hariga pugu biadagua harigani hama pene.

\VS{12}Asiria ami biarume Isaraeleali biaru tagira ibiyago de hondowa tinaga agali haguaneru abale lama pene. Ani lama piyagola agali haguane biaru tigua ami agali haru bamba haga hearubi haru howa handaya ho haga hearubi lamini.

\VS{13}Ani lamiyagola tigua agali bibahendenaga haguane Holoberenese andaga balai anda heagoria puwa Bagoasahondo lamialu lalu, Isaraele agali ko galone nabulene hearume inanaga hongo tinaga hongola manda bulenaga tinaga tanoha howa tagira ibalu ede bareni dalidali bialu ibira. Ai iname ti abale bo biba holoma̱yanaga ibaruago ai inanaga agali haguane barila hole pu, lene.


\par }{\PP \VS{14}Ani laya handala Bagoasa ibugua abale puwa Holoberenese ibu wene dege Yudidila mandagi padabe toba howa ibunaga tamu hobane panga nge̱lo nge̱lo bene.

\VS{15}Ani bayagola Holoberenese ibugua bi ladai nabiyagola Bagoasahanda panga dugua anda halu tamuha anda puwa handalu hearia Holoberenesenaga tingini dindini ibiraho wialu ibunaga haguane nawiyane hendene.

\VS{16}Ani wiago hondowa Bagoasahanda ga̱ lowa dugu bialu ibunaga aga lerelene.

\VS{17}Ani bialu Yudidi andaga balai anda heagoha puwa handalu hearia Yudidi nabereyane hendene. Ani bialu ibu abale gerai lalu ami agali biaru hearia tagira ibuwa lalu,

\VS{18}Agali hameigini ko ngubi hearume ina mohondo hayada. Hiburu wali mbirame Nebugadenesanaga dindini wali agali bu hearu bibahende mo taga timbuni hayada. Ai uru-o handadaba. Holoberenesenaga tingini dindini ngago ibunaga haguane agoha ngabe tobaheda, lene.

\VS{19}Asiria ami agali haru haga hearubi haguane hearubi tigua ogoni layago hale howa ti mogo timbuni lene. Tigua ani hale howa balai anda bu haga haga biadagua dugu bigibigi bialu tinaga aga budu lerelai halu bini.




\par }\Chap{15}{\SH Isaraele ti wayali henego ogo
\par }
{\PP \VerseOne{1}Ami agali maru hearu ti tinaga balai anda heagoha biraga biraga buwa hale halu hemiria Holoberenese homayada layago hale howa tibi nde mogo timbuni lene.

\VS{2}Tigua gi howa duru lagalaga bialu ti hayadagua pugu pugu bialu maru dindi ko hari nene wiaruha pialu maru dindi tigabi wiagoha pugu pugu bialu piai damene hene.

\VS{3}Ami agali maru Bedulia tano kaware hari bareha hapare howa balai anda bu hayago tibi nde ibida piai hene. Ani biyagola ai Isaraele ami hearu abale daliape halu ti talima pugu pugu bini.


\par }{\PP \VS{4}Ani biyagola Usiahanda Bedomasadaimi dindiha bi lo pelalu Bebai dindihabi Koba dindihabi Kola dindihabi Isaraele dindi bibahendeha layago lalimu lene. Ibugua mbirale o biyarunaga te lo pelalu agali ibida poraruni baba wai bialu bibahende bo wahai halimu, lene.

\VS{5}Isaraele tigua bi uruni hale howa tigua waitigi baba bibahendeha wai biai hene. Tigua talima pugu pugu bialu Koba dindiha talima puabo halu bibahende bo wahaiore hene. Ai agali Yarusalemeha howabi agali hari bare bareha paliaga hearubi bibahende waitiginaga balai anda bu heagoha biya layaru hale halu tibi íbu ngoai hene. Ai Isaraele agali Gileada dindiha hearumebi Galiliha hearumebi bibahendeme tinaga waitigi Asiria ami agali pora bialu ibida pole piyaru baya hangu ho hagira buwa bo wahaiore hene. Tigua talima pugu pugu bialu Damasagasa tano wiagoria tagira pialu uyuraore puabo hene.


\par }{\PP \VS{6}Wali agali Bedulia tanoha hearume Asiria ami agali balai anda bu hene biagoha puwa ami agali biarume mbirale bayale ngelo wahalu pene wiaru mo yini. Tigua dabudabu dewaore mo yalu tanoha dai bini.

\VS{7}Isaraele agali biarume Asiria ami biaru baba wai biai halu dai buwa tibi balai anda bu hene biagoha puwa dabudabu dewaore wiaria mo hilu yini. Dabudabu baya tara tara Asiria ami agali balai anda bu hene biagoha wiagola wali agali hari bare bare paliaga hearubi dindi uliniha paliaga hearubi bibahende ibalu mo hilu ya dege bini.


\par }{\MS Isaraele wali agalirume Yudidi ibu wali mini lene lai hene.

\par }{\MR (Be 15.8–16.25)

\par }{\SH Isaraele wali agali turu henego ogo
\par }
{\PP \VS{8}Agali loma binigo mo miaga haguane Yoagimi bi Isaraele wali agalinaga agali haguane bu hearubi bibahende Yarusaleme wahalu Ngode Datagaliwabehanda mbirale bayale Isaraele wali agali biamogo bialu biya layaru hondole pene. Ani bialu tigua Yudidi mo turu hole ibalu bini.

\VS{9}Ani pialu agali uruni tigua Yudidi ngola howa bibahendeme ibunaga mini yaraga halu lalu, Í̠na Yarusalemenaga mini mo yaraga halu daligaho ngelarida. Í̠ Isaraele wali duniniore mbira mini lene bedegoni. Iname í̠naga mini yaraga harama.

\VS{10}Mbirale uruni bibahende í̠ni hangumeore bidegoni. Í̠na dege Isaraele lone mo wayali harida. Ani bialu Ngode Datagaliwabehandabi í̠na biabe ogoni biridago hondowa turu timbuni ka. Ngode Datagaliwabe Bibahendenaga Hongo Haihe kagome í̠ mo turu haabo helo larogo. Heneneore laro.


\par }{\PP \VS{11}Horo pira tebirani (30) Isaraele wali agalime dabudabu Asiria ami biarume balai anda bu hayagoria yu wahalu piyago mo yu tone bialu hene. Ainde dabudabu Holoberenesenaga damenego bibahende balai andabi ndisi be belediru silibame wabini wiarubi dagia paliaga wiagobi gabo be wiagobi dagia wiagobi biragane dagia wiagobi maruale wiarubi bibahende mo yai hene. Ani bialu Yudidihanda mbirale uruni mo kabu bigi buwa ibunaga nogo dongi erekunini mo paga halu ibugua garo nogo hosime gililagane mo manda manda bu ngelowa mbirale uruni mo paga howa gililo yalu tini dalu hari nene biagoha irigi hene.

\VS{12}Isaraele wali bibahendeme Yudidi hondole ibai ho hene. Tigua ibu mini leneore beda lowa ibunaga mini yaraga halu marume ibu mani ibilo ti turu halu mali lima bamba hene. Yudidihanda ira yuni bu yuwa maru ibu heba pirimigo mini.

\VS{13}Ibunibi wali maru ibu heba piyarubi tigua ira olibe magane yuni heaore mabu buwa tinaga emboneni tangi mo karulene. Ani bialu tigua iba gana lalu mali lima piyadagoha íbu lu bamba hene. Ani biyagola Isaraele ami agali tigua danda timu yandarebi wai biaga ale yai howa ira yunirume tinaga emboneni yári biai halu turu holenenaga iba ganaru lama walini piyadagua mama pene.




\par }\Chap{16}{\SH Yudidihanda Ngode Datagaliwabehondo bi lenego ogo
\par }
{\PP \VerseOne{1}Yudidi ibugua Isaraele wali agali bibahende mandagi howa turu halu ka̱i̱ lolenenaga iba gana ogo layagola wali agali tigua talialu layadagua lene.


\par }{\Q \VS{2}Iname i̱naga Ngode Datagaliwabe- hondo iba gana lalu kaboga wialu

\par }{\QB tabaga balu Anduane Homogo mini yaraga hama.

\par }{\Q Iba gana gahenge lalu ibunaga mini yaraga hama.

\par }{\QB Ibunaga mini timbuniore mini lene ka lalu

\par }{\QB iname ibunaga mini olalu, Ina biamogo bibe, lalu lama.


\par }{\Q \VS{3}Uruni irane Anduane Homogo ibu wai mo palia haga Ngode Datagaliwabeore kago manda buwa

\par }{\QB ibugua waitiginaga giha howa i̱ mo wialu haru dai bialu

\par }{\QB i̱ ibunaga wali agali heagohayagi haru dai bu helaya


\par }{\BB \par }
{\Q \VS{4}Asirialiru uyurayagi howa daliape halu abaleore ibiya.

\par }{\QB Tinaga ami agali dewaore howa dindi tigabi wiagoha ho namulai haya.

\par }{\Q Ami agali nogo hosini biruwa wai biaga bu hearume

\par }{\QB hari nene wialu ho karulai haya.


\par }{\Q \VS{5}Tigua ina mo gi holenaga bi ogodagua laya

\par }{\QB Inanaga dindi andaru bo heda holeberema, laya.

\par }{\Q Tigua, Igiri daliahe karu ayu tiburume dibai holeberema, laya.

\par }{\QB Tínaga waneigini gali bibahende dindini mo paraho waholeberema, laya.

\par }{\Q Waneigini garabaya yalu poleberema, laya.

\par }{\QB Tínanaga wandari mabuage bedaru bibahende mo ko holeberema, laya.


\par }{\Q \VS{6}Anidagua bule layagola

\par }{\QB Anduane Homogo Bibahendenaga Hongo Haihe kago

\par }{\QB ibugua wali mbiranaga giha howa ti bope hayagoni ndobe.


\par }{\Q \VS{7}Tinaga agali haguane ogoni igiri daliaheme ndo bayiya.

\par }{\QB Agali hongohe mbirame ndo baya.

\par }{\Q Merari wane Yudidi ibugua hangu

\par }{\QB ibunaga dengui baya heagome agali mo luluya hayaya.


\par }{\Q \VS{8}Ibugua ibunaga dara howa aga karulayago golo wahalu puwa

\par }{\QB Isaraele wali agali darabi hearu bibahende mo yaraga hayiya.

\par }{\Q Ibunaga dengui mbagua sandame hai howa

\par }{\QB ibunaga mandari aga baya mbirame kabu bialu

\par }{\QB aga bayaleru karulalu agalime hondowa dimagoli helo piyiya.


\par }{\Q \VS{9}Agali haguane timbuni heagome Yudidinaga ge hondowa

\par }{\QB dimagoli halu ibu wali baya taraoreyago handaya.

\par }{\QB Ani bialu hearia Yudidi ibugua

\par }{\QB wai biagane ayu tibume ibunaga ma puguayiya.


\par }{\BB \par }
{\Q \VS{10}Pesia wali agali hearume wali biagonaga hongo wiago hondowa

\par }{\QB ti mogo lowa durulalu haya.

\par }{\Q Midiali hearu tigua handalu hearia

\par }{\QB wali ogoni ibu gi nahaga heago de hondowa ti mogolo hendene.


\par }{\Q \VS{11}Inanaga damene ala mo ko hene hearume

\par }{\QB ti turu howa hoaro layagola

\par }{\QB waitigi hayaru mogo lai haya.

\par }{\Q Tigua hongo howa hoaro laga laga biyagola

\par }{\QB waitigi agaliru mogolalu ibida piai haya.


\par }{\Q \VS{12}Ina wali galone nahe biabe biaga waneiginirume

\par }{\QB ti homelo bo wahai harima.

\par }{\Q Iname garabaya agalime ibida poragola bagadagua bialu

\par }{\QB ti homelo bo wahaiore harima.

\par }{\Q Anduane Homogonaga ami agali giha howa ti ereba hai haya.


\par }{\BB \par }
{\Q \VS{13}I̱naga Ngode Datagaliwabe kagohondo

\par }{\QB i̱na iba gana gahengeru lolebero.

\par }{\Q Anduane Homogo-o í̠ gibiore kegoni.

\par }{\Q Í̠ bolangua heneore kegoni.

\par }{\QB Í̠ bibahendenaga hongo haihe howa

\par }{\QB mendealime í̠ bope halu ti wayali habe nahe ka.\XREF{✡}{{\XO 16:13: }{\XT{Iba 144.9}}}


\par }{\Q \VS{14}I̱na wabini ngaru bibahendeme

\par }{\QB í̠ni andaneha haiore holene nga.

\par }{\QB Í̠na bi dege larigola mbirale uruni bame hai hene.

\par }{\Q Í̠naga buhe pulanda harigola

\par }{\QB abaleore aube tobane buwa

\par }{\QB mbirale uruni baya gibi haya.

\par }{\QB Mbiralime í̠naga bi mo wahabe nahe.


\par }{\BB \par }
{\Q \VS{15}Hari timbuni wedarubi iba solowara bedarubi tigua durulaga ndobe.

\par }{\QB Í̠ kaware eberegola ege to̱le̱ timbuni ngarume mo iba bu hinaga.

\par }{\Q Í̠naga wali agalime í̠naga bi hale haga karuhondo

\par }{\QB dara haga kegoni.


\par }{\BB \par }
{\Q \VS{16}Loma ngabi dendebiore wiaguabi ogoni bame dege holebira.

\par }{\QB Nogo bulumaga habane lomabu delaga dabuni delayagua

\par }{\QB ogoni bame dalu biba haga.\XREF{✡}{{\XO 16:16: }{\XT{Iba 51.16-17, 1 Sml 15.22, Hos 6.6}}}

\par }{\Q Mbiralime Anduane Homogonaga bi hale hayagua ibu galoneore holebira.


\par }{\BB \par }
{\Q \VS{17}Dindi mbiraha padarume wali agali i̱ damene baba wai bule ibiyagua nde

\par }{\QB ti de hondowa ibulene nga.

\par }{\Q Anduane Homogo Bibahendenaga Hongo Haihe kagome

\par }{\QB godi hale holene horo timbuni tagira ibirangi

\par }{\QB tihondo bi hale holebira.

\par }{\Q Ibugua ti kagoha ira hedape halu

\par }{\QB tinaga tingini ngoeme hai helolebira.

\par }{\Q Ani biragola tigua tandaga handaabo halu howa

\par }{\QB dugu bialu haabo holebira,

\par }{\MM lalu iba gana ogoni lai haya.


\par }{\BB \par }
{\SH Yudidi mini lene berenego ogo
\par }
{\PP \VS{18}Ani bialu wali agali Yarusaleme dai buwa tigua Ngode Datagaliwabehondo bi lalu hene. Wali agali tini Ngode Datagaliwabe deni dodo nahe hole mana biaga wiago biai howa tigua loma irani dai helonaga lomabu delalu wali agali tinime Ngode Datagaliwabe loma turu halu mule lalu bi lo winirubi tini hameme hangu hangu yalu ibiyaru bibahende loma uruni bu migi bialu hene.

\VS{19}Mbirale Holoberenesenaga dabudabu mo yayaruni wali agali tigua Yudidi mo miai henego ainde Yudidi ibugua Ngode Datagaliwabe mo mini. Ani bialu labolabo hinabibi hagira biaga Yudidi ibuni Holoberenesenaga mo yini biagobi Anduane Homogo dege mini.

\VS{20}Ege tebiraru bibahende howa wali agali ti turu halu Ngode Datagaliwabenaga anda Yarusalemeni heago kawareni haabo henego ai Yudidi ibubi nde ti haru hene.


\par }{\PP \VS{21}Turu ho holene horo uruni hai halu wali agali bibahende tini dalu dai biai hene. Yudidi ibu nde Bedulia tano dai buwa ibunaga dindi wiyadagoria berene. Horo ogoningi howa ibu Isaraele dindiha mini lene mbira biraabo halu homalu wahene.

\VS{22}Yudidi ibu agalini Manase homayagola tigua ibu mamaliru homali heagoria mandagi hora halu Yudidi dalo bereagola agali marume dabu dabulene manda bialu hemiria ibu agali nape biraabo halu homene.

\VS{23}Ibunaga mini loyogo lai hene. Ibu agalini andaga heagoha biraabo halu ibunaga mali handari mbirani duria (105) berene. Ani biruwa wali ibunaga garabaya biabe ale bia haga biago yupe halu pu lene. Ani bialu ibu homayagola Bedulia tanoha ibu agalini Manase hora heagoha dege hora hene.

\VS{24}Yudidi ibu homayagola Isaraele wali agalime dara howa horo karu dugu bialu duguanda ho hene. Ibu homa nabi dege biruwa ibunaga paluni wiaru bibahende tale buwa maru ibu agalini Manase damene hearu talebu mialu maru ibuni damene mini.

\VS{25}Yudidi ibuni bereangibi mani Yudidi ibu homeagolabi waitigime Isaraele wali agali mo gi holene henge mbira nawiore bayale haabo hene.


\par }