\NormalFont\ShortTitle{1 PIDA}

{\MT 1 Pida

\par }{\MTB Pidahanda Keriso hameigini dindi tara tarani hearuhondo beba mbira ogo gilibu wia hene

\par }{\IMT Mbuga ogoha gilibu ngarunaga nemandi ogo

\par }{\IP Pidahanda Keriso hameigini Esia dindini hagahaga bu hearuhondo beba mbira ogo gilibu wia hene. Beba ogo gili binigonaga irane Keriso hameigini Yasuhondo mini mbiraore wu hearu tiha mo tandaga holene tara tara wiyagola ti mini elahe helobi ema nabi hongo ho helobi lowa gilibu wia hene. Beba ogo gili binigo tene Yasu Keriso homayagonagabi heyinigonagabi dai buleberoore lalu lo winigonagabi Bi Mana Debene ogoni mini dunu bia ho holene ngago lalu gili biaga biagome beba ogoni daga lenedaru ti mo mitangi bia hene. Ogoni mo mitangi bia halu gendabi damene ngagome tí mini mbiraore henene wirimigo ba handaragola tí hibu lalu hongo haabo harimiyagua Yasu Keriso ha pani harangi mini mo yaraga holenebi mini lene lolenebi tínaga wulebira lalu gilibu nga.

\par }{\IP Tí Kerisonaga kamigo howa ibunaga mana bia pani halu holene nga lalu gilibu nga.

\par }{\IOT Bu̱lu̱ baga buwa kuni gilibu ngago

\par }{\IO {\IOR{1.1-2}}

\par }{\IO Pidahanda bi ala lenego
{\IOR{1.3-12}}

\par }{\IO Ngode Datagaliwabehanda ina pele nginigo mo mitangi bia holene
{\IOR{1.13–2.10}}

\par }{\IO Ina mini tigabi hole bulene ngago
{\IOR{2.11–4.19}}

\par }{\IO Tandaga nolene ngangi Keriso hameigini ogobi holenego
{\IOR{5.1-11}}

\par }{\IO Inane mo dindiha howa biabe bulenego
{\IOR{5.12-14}}

\par }{\IO Lamaro bialu lenego



\par }\ChapOne{1}{\PP \VerseOne{1}I̱ Pida Yasu Kerisonaga
abosolo kogoni howa bi ogoni gilibu wia haro. Tí Ngode Datagaliwabehanda dabene harimiru tíni dalu wahalu Pondasabi Galesiabi Kabadosiabi Esiabi Bidiniabi dindi uruniha bai naleha hole ibida purogo lo kamiru tíhondo bi ogo gilibu wia harogoni.\XREF{✡}{{\XO 1:1: }{\XT{2 Ti 1.15, Ya 1.1}}}

\VS{2}Aba Ngode Datagaliwabehanda manda bu winidagua tí dabowa heledagoni. Ibugua manda bu wialu ibu Dininime tí wali agali ibuninagaore loma bia hene howa Yasu Kerisohanda laradagua bilimulobi ibunaga daramame tí mo gahenge helobi ani dabo helayagoni.\XREF{✡}{{\XO 1:2: }{\XT{Lm 1.7, 8.29, 2 Te 2.13, Hi 10.22, 12.24, 2 Pi 1.2}}}

\par }{\PP Uru-o biamogo bia holenebi mo palia holenebi tíha to̱lai helo hame lo kogoni.


\par }{\SH Dahuliya andaga pole lowa mini dunu bia ho holene ogo
\par }
{\PP \VS{3}Uru-o iname Anduane Homogo Yasu Kerisonaga Aba Ngode Datagaliwabe kagohondo ka̱i̱ lami̱ya. Ibugua ina dara timbuni howa biamogo bialu Yasu Keriso homayagola mo heya hayagome ibugua inahondo holene gahenge ngiya. Ani biyagome inabi mo heya holebiraore manda bialu mini dunu bia ho kama.\XREF{✡}{{\XO 1:3: }{\XT{1 Ko 15.20, 2 Ko 1.3, Eb 1.3, Ya 1.18}}}

\VS{4}Ani bu howa Ngode Datagaliwabehanda turu holene tara tara baya gibiore wini ngaru ibunaga wali agaliruhondo mule lowa wia hene ngago iname muleore lowa minime dunu bia ho kamagoni. Uruni tínaga ngaru ko holilono Ngode Datagaliwabehanda dahuliya andagaha mo do ho kagoni.\XREF{✡}{{\XO 1:4: }{\XT{Kl 1.5, 1.12, 2 Ti 4.8, Ya 5.4}}}

\VS{5}Horo ha maro birangi Ngode Datagaliwabehanda pele mulene walia hole mo manda bu wini ngago ogoni mule hondo kamigoni. Ani hondo howa tí Ngode Datagaliwabehondo mini mbiraore weramigola ibunaga hongome tí mamage ho kago uruni tínaga lalu ibugua wia ka.\XREF{✡}{{\XO 1:5: }{\XT{Yo 10.28-29, 17.11-15, Yu 1}}}

\VS{6}Anigo áyu mo tandaga holene tara tara dewa ngagola genda tandaga tigi mbira hangunaga nalu kamigonigoyu Ngode Datagaliwabehanda tínaga uruni wia do hayago mitangi bialu turu ho halimu.\XREF{✡}{{\XO 1:6: }{\XT{Lm 12.12, 2 Ko 4.17, 6.10, Ya 1.2, 1 Pi 5.10}}}

\VS{7}Mo tandaga holene ngarume tí Ngode Datagaliwabehondo mini mbiraore henemane wu kamigo walia halimulonaga nga. Bi manane mbira ogo ala laro. Dindi tawe ngolo dudu baga bialu mo koore habehe ngago ogoni ngolo ibunioredabe be ngolo ibuni ndodabe hondole agalime irani delaga. Anigo tígua Ngode Datagaliwabehondo mini mbiraore wirimigo ngolo ale ndo baya gibiorego hongo ho wiaabo halimulonaga Ngode Datagaliwabehanda ba hondolene nga. Hongo ha ho wiaabo hararume Horo Mbira Yasu Keriso ha pani harangi mini mo yaraga holenebi wá taraore holenebi mini lene holenebi tínaga wulebira.\XREF{✡}{{\XO 1:7: }{\XT{Yob 23.10, Iba 66.10, Min 17.3, Ais 48.10, Seg 13.9, Mal 3.3, Lm 2.7, 2.10, Ya 1.3}}}

\VS{8-9}Tínaga deme ibu nahende howa ibuhondo gubalini ho haabo haramili. Áyubi deme ibu nahende dege howa ibuhondo mini mbiraore wu kami. Mini mbiraore wu kamigo irane ibugua tíhondo pele mulene ngiyagome. Ogonigo tí turu holene baya gibi nalabeheore yu kamigoni.\XREF{✡}{{\XO 1:8-9: }{\XT{Lm 6.22, Yo 20.29, 2 Ko 5.7, Hi 11.1, 11.27, 1 Yo 4.20}}}

\VS{10}Bamba Ngode Datagaliwabe mana
latagi haga henerume pele mulene ogoni tini manda bule baya hangu tai biaabo halu begelo handalu howa Ngode Datagaliwabehanda tíhondo áyu ngirago ngulebira lalu ala mbiwia hene.\XREF{✡}{{\XO 1:10: }{\XT{Dan 2.44, Hag 2.7, Seg 6.12, Md 13.16-17, 2 Pi 1.19-21}}}

\VS{11}Keriso Dinini ibugua Ngode Datagaliwabe mana latagi haga biaruha howa Keriso tandaga nolebira lalubi mani ibu mini lene daliga holene wulebira lalubi walia hayagola tigua ogoni angi ibulubadabe agua ibulubadabe lowa tai biaabo halu hene.\XREF{✡}{{\XO 1:11: }{\XT{Iba 22, Ais 53, Lg 24.26-27, 1 Pi 3.19, 2 Pi 1.21}}}

\VS{12}Ani bialu heagola Ngode Datagaliwabehanda o biaruhondo mo walia halu, Bi uruni tí manda bilimulonaga ndo wali agali mani hararume manda bilonaga nga, lalu mo walia hene. Anigo Ngode Datagaliwabehanda ibu Dinini dahuliya andaga howa ibilayagola ibunaga hongome Bi Mana Debene lawai haga karume tíhondo bi uruni langiya. Bi uruni dahuliyaliru tibi handawa bialu manda bua ka.\XREF{✡}{{\XO 1:12: }{\XT{Dan 9.24, Eb 3.10, Hi 11.13, 11.39-40}}}


\par }{\SH Ina Ngode Datagaliwabenaga deni dodo nahe mini tigabi holenaga ibugua bilimu larago ogo
\par }
{\PP \VS{13}Anigo tínaga miniha dengala howa biabe bule manda manda bu halimu. Ani bialu howa Yasu Keriso ha pani haragola Ngode Datagaliwabehanda tí biamogo bialu mo turu holebirago manda buwa mini dunubia ho halimu.\XREF{✡}{{\XO 1:13: }{\XT{Lg 12.35, Lm 13.13, 1 Ko 1.7, 1 Te 5.6-8}}}

\VS{14}Ngode Datagaliwabenaga bi hale halu bilimu. Ani bialu howa Ngode Datagaliwabe manda nabi hemingi hame laramiligome tínaga miniha lone karuloligo henge namilimu.\XREF{✡}{{\XO 1:14: }{\XT{Lm 12.2, Eb 2.3, 4.17-18, 1 Te 4.5}}}

\VS{15}Ngode Datagaliwabe ibugua ibu mini baya burugule taraore howa tí olayago tígua mbirale tara tara bibahende beramigo bialu howa tíbi nde mini baya burugule taraore dege howa bialu halimu.\XREF{✡}{{\XO 1:15: }{\XT{2 Ko 7.1, Hi 12.14, 2 Pi 3.11}}}

\VS{16}Anduane Homogonaga
mbugani lo ngagome lalu, I̱ mini baya burugule taraore kodagua tíbi nde mini baya burugule taraore dege halimu, lalu gilibu nga.\XREF{✡}{{\XO 1:16: }{\XT{LBM 11.44-45, 19.2, 20.7, Md 5.48}}}


\par }{\SH Ina dariba ho hemaria Ngode Datagaliwabehanda ina golope halu yolo binigo ogo
\par }
{\PP \VS{17}Tígua Ngode Datagaliwabehondo bi lalu howa, Aba-o, laramiligo ibugua wali agali bibahende dabaga kago ibu mini kira nawiaga howa hangu hangume biyagonaga tigatiga dabaga ka. Ani dabaga kago manda buwa dindi ogoriani kamingi ibu mitangi bialu ibu andaneha haabo halimu.\XREF{✡}{{\XO 1:17: }{\XT{Man 10.17, Md 6.9, Ab 10.34, Lm 2.11, 2 Ko 5.6, 7.1, 2 Ti 4.14, Hi 11.13, 12.28, Mo 2.23}}}

\VS{18}Tí mamalime mana nahabane lawai hayagome tí dariba hearia ibugua tí golope hole yolo biyago manda biai kami. Tí golope hole ngolo silibabi ko haga ogoni aleme tí yolo bini ndo.\XREF{✡}{{\XO 1:18: }{\XT{Ese 20.18, 1 Ko 6.20, 7.23, 1 Pi 4.3}}}

\VS{19}Nogo sibi igini duru nabiorego Ngode Datagaliwabehondo bo miaga henego ale Kerisonaga darama baya buruguleoreme tí golope halu pele ngini.\XREF{✡}{{\XO 1:19: }{\XT{Har 12.5, Ais 53.7, Yo 1.29, 1.36, Ab 20.28, 1 Ko 5.7, Hi 9.12-14, 1 Pi 1.2, Mo 5.9}}}

\VS{20}Ngode Datagaliwabehanda dindi wa nabi howa Keriso loma bia ho helenego maha tí biamogo bulenaga ibu ha pani helene.\XREF{✡}{{\XO 1:20: }{\XT{Ab 2.23, Ga 4.4, Eb 1.4, 1.10, Kl 1.26, Ta 1.2-3, Hi 9.26}}}

\VS{21}Ngode Datagaliwabehanda Yasu Keriso homenego mo heya howa ibu daliga taraore yaraga ho helene. Ani biyagola Yasu Kerisoha howa tígua Ngode Datagaliwabehondo mini mbiraore wu kami. Ogoninaga tígua mini mbiraore wulenebi mini dunubia ho holenebi Ngode Datagaliwabe ibuni kagoni.\XREF{✡}{{\XO 1:21: }{\XT{Yo 14.6, Ab 2.24, 2.33, Lm 4.24, 5.1-2, 10.9, Pb 2.9, Hi 2.9, 1 Pi 3.22}}}


\par }{\SH Inane gubalini hagahagabu holene ngago ogo
\par }
{\PP \VS{22}Bi mana heneneore lo ngago biai harimigome tíni mo gahenge harimi. Ani buwa tígua Kerisohondo mini mbiraore wu kamidagua marumebi mini mbiraore wu kago ti heba turu howa nenege hinu kamigoni. Ani bu howa tíni gubalini hagahaga bu halimu.\XREF{✡}{{\XO 1:22: }{\XT{Yo 13.34, Ab 15.9, Lm 12.9-10, 1 Ti 1.5, 2 Pi 1.7, 1 Yo 3.18}}}

\VS{23}Tí tingini togo biaga arianaga waneigini halimulo ndo tingini togo nabi haabo holene arianaga waneigini halimulo Ngode Datagaliwabe mana wiaabo hene ngagome tí halu mende taba henene kami.\XREF{✡}{{\XO 1:23: }{\XT{Yo 1.13, Hi 4.12, Ya 1.18, 1 Yo 3.9}}}

\VS{24}Anduane Homogonaga
mbugani lo ngagome lalu,\XREF{✡}{{\XO 1:24: }{\XT{Iba 103.15, Ais 51.12, Ya 1.10-11}}}\XREF{✡}{{\XO 1:24: }{\XT{Ais 40.6-8}}}

\par }{\Q Wali agali bibahende karu datani anda hagadagua anda haga ka.

\par }{\Q Tinaga yári bulene ngaru balawaya minane anda harago ale nga.

\par }{\Q Datani biaru gau lalu balawaya lini dogolopebe biaga ka.


\par }{\Q \VS{25}Ani biagadagua ndo Anduane Homogonaga bi mana ngago dege wiaabo haga winigo nga,

\par }{\MM lalu gilibu nga. Bi Mana Debene tí langiyago ogoni.\XREF{✡}{{\XO 1:25: }{\XT{Yo 1.1, 1.14, 1 Yo 1.1-3}}}




\par }\Chap{2}{\SH Anduane Homogo ibu ege to̱le̱ holenehe kago ogo
\par }
{\PP \VerseOne{1}Anigo mana ko bibahende wahai halimu. Ke̱ holenebi tombene hondo kihe holenebi henge lolenebi mege bulenebi uruni bibahende nabilimu.\XREF{✡}{{\XO 2:1: }{\XT{Eb 4.22, 4.25, Kl 3.8, Hi 12.1, Ya 1.21}}}

\VS{2}Gali áyuore taba henenerume andu noa haabo haralidagua tíguabi tí dinininaga andu gagahe ibirago noa haabo halimu. Nalu howa anda hama irigi haramigola pele mulene yu holeberami.\XREF{✡}{{\XO 2:2: }{\XT{Md 18.3, Mg 10.15, 1 Ko 3.2, 14.20, Eb 4.15-16, Hi 5.12-13}}}

\VS{3}Ogoninaga bi Anduane Homogonaga
mbugani lo ngagome lalu, Anduane Homogonaga biamogo bulene ngago tínime nalu dende hendene kamigoni, lalu gilibu nga.\XREF{✡}{{\XO 2:3: }{\XT{Iba 34.8, Hi 6.5}}}


\par }{\PP \VS{4}Anduane Homogo ibu ege to̱le̱ holenehe kago ibu kagoria ibalimu. Ege to̱le̱ ogoni wali agalime hondowa dabo wahayago Ngode Datagaliwabehanda, Bayale galone pale, lowa dabo helene.\XREF{✡}{{\XO 2:4: }{\XT{Iba 118.22, Ais 28.16, Md 21.42, Ab 4.11}}}

\VS{5}Dinininaga anda tíni halimulo tí ege to̱le̱ holenehe kamigo ibuwa ibugua anda ogoni bule tíbi yamilo tíni henge mu halimu. Yasu Kerisoni howa anda ogoniha Ngode Datagaliwabe ibugua tíha biabe bilo helalu tígua
loma binigo mo miaga baya taraore howa mbirale Dinininaga loma bia heneru Ngode Datagaliwabe ibugua turu howa yilo ibuhondo tíni miaabo halu halimu.\XREF{✡}{{\XO 2:5: }{\XT{Har 19.6, Ais 61.6, Hos 14.2, Mal 1.11, Lm 12.1, Eb 2.21-22, Pb 4.18, Hi 13.15-16, Mo 1.6}}}

\VS{6}Anduane Homogonaga mbugani lo ngagome lalu,

\par }{\Q Ege to̱le̱ mbira baya buruguleore dabarugo

\par }{\Q i̱na Saiono dindini anda bialu kogo anda gimbunihanaga ege to̱le̱ ogoni wero.

\par }{\Q Mbiralime ege to̱le̱ ogonihondo mini mbiraore wiyagua mini burugulo naholebiraore,\XREF{✡}{{\XO 2:6: }{\XT{Ais 28.16, Lm 9.33, Eb 2.20}}}

\par }{\MM lalu gilibu nga.

\VS{7}Mini mbiraorewi kamiru tígua ege to̱le̱ ogoni baya buruguleore nga mitangi beramili. Mini mbiraore nawi karu Anduane Homogonaga mbugani lo ngagome lalu,

\par }{\Q Ege to̱le̱ mbira anda biagame galone nabibehedago lowa dabo wahenego

\par }{\Q ege to̱le̱ ogoniore mo timbuni duniniore ho heleda,

\par }{\MM lalu gilibu nga.\XREF{✡}{{\XO 2:7: }{\XT{Iba 118.22, Md 21.42, Ab 4.11}}}


\par }{\PP \VS{8}Anduane Homogonaga mbugani bi mende lo ngagome lalu,

\par }{\Q Ege to̱le̱ ogonime wali agali marunaga ge bo bidi lolebira.

\par }{\Q Ege to̱le̱ ogonime wali agali maru mo pila holebira,

\par }{\MM lalu gilibu nga. Ti mo pilo ibira holobadago tene tigua Ngode Datagaliwabe bi mana wiago yu tiga nabi heago hondowa ani bilo Ngode Datagaliwabehanda helene.\XREF{✡}{{\XO 2:8: }{\XT{Ais 8.14-15, Ab 4.11, Lm 9.22, 9.33, 1 Te 5.9}}}


\par }{\SH Ina Ngode Datagaliwabenaga wali agali kamago ogo
\par }
{\PP \VS{9}Ai tí ogonibi ndo hameigini daba bagi ho henego aria kami. Handame Haga Kininaga
loma binigo mo miaga tí kami. Wali agali Ngode Datagaliwabehondo loma bia hene helayaru aria tí kami. Tí Ngode Datagaliwabe ibuni hangunaga wali agali kamigoni. Ngode Datagaliwabehanda tí arumaha hemiria ibunaga wá holene baya gibi kagoria halimulo olayago ibugua mbirale bibahende baya gibiore biyaru tígua lamima pilimulo dabaya.\XREF{✡}{{\XO 2:9: }{\XT{Har 19.5-6, Man 4.20, 7.6, 14.2, Ais 9.2, 40.20-21, 43.20-21, Yo 17.19, Ab 20.28, 26.18, Eb 5.8, Kl 1.13, Ta 2.14, 1 Pi 2.5}}}

\VS{10}Abale tí ibunaga wali agali ndo harimigo áyu tí ibunagaore kamigoni. Abale tígua Ngode Datagaliwabenaga dara howa biamogo bulene manda nabi harimigo áyu tí ibunaga dara howa biamogo bulene yu kamigoni.\XREF{✡}{{\XO 2:10: }{\XT{Hos 1.9-10, 2.23, Lm 9.25}}}


\par }{\SH Ina Ngode Datagaliwabenaga howa garabaya biabe ale bia haga kamago ogo
\par }
{\PP \VS{11}I̱ nenegeru-o tí dindi tara taraha howa ogoria togolo yu íbu haradagua bidamigo i̱na tíhondo bi mbira ogo lawia harogo hale halu bilimu. Tingininaga hame ledamirume tínaga dinini baba wai biaabo haganego urunime tí bolangua halu wayali helo henge namilimu.\XREF{✡}{{\XO 2:11: }{\XT{1 Bit 29.15, Iba 39.12, Ga 5.17, 5.24, Hi 11.13, Ya 4.1}}}

\VS{12}Wali agali Ngode Datagaliwabe mana yu tiga nabi karu heba howa tígua mana bayale hangu biaabo halu kamigola tigua, Tí ko mbira ogo biya, nalelo halimu. Tí bayale dege biaga ka, lalu latagi helo bialu halimu. Ani beramigola Anduane Homogo dai bulene Horo harangi Ngode Datagaliwabe mana yu tiga nabiaga biarume Ngode Datagaliwabenaga mini mo yaraga holene hangu wulebira.\XREF{✡}{{\XO 2:12: }{\XT{Md 5.16, Lg 19.44, Lm 12.17, 2 Ko 8.21, Pb 2.15, Ta 2.8}}}


\par }{\PP \VS{13}Anduane Homogo mo tene halu dindini haru hagane tara tara bibahende karume mana lo ngaru hale halu bialu halimu. Kini kagome bia laradaguabi\XREF{✡}{{\XO 2:13: }{\XT{Md 22.21, Lm 13.1, Ta 3.1}}}

\VS{14}gabumane haru hagane ibugua helayarume laradaguabi bialu halimu. Urunime wali agali ko biaga karuhondo pani milobi wali agali bayale biagarunaga mini mo yaraga helobi heleda.

\VS{15}Tinaga biabe bayale beramigome wali agali mini nawi karume lulu bi larago mo hundia halimulo Ngode Datagaliwabehanda hame leda.\XREF{✡}{{\XO 2:15: }{\XT{Ta 2.8, 1 Pi 2.12, 3.16}}}

\VS{16}Tí wali agali golope hene howa halimu. Ani buwa, I̱ bame golope hene kogoda, lowa mana ko ohowa nabilimu. Ani nabi howa tí Ngode Datagaliwabenaga garabaya biabe ale bia haga halimu.\XREF{✡}{{\XO 2:16: }{\XT{1 Ko 7.22, Ga 5.1, 5.13}}}

\VS{17}Wali agali bibahende karuhondo mana bayale walia halu bialu halimu. Yasu mana yu tiga biaga karuhondobi gubalini ho halimu. Ngode Datagaliwabehondo gi ho haabo halimu. Tínaga kini dindini kagohondobi mana bayale walia halu bialu halimu.\XREF{✡}{{\XO 2:17: }{\XT{Min 24.21, Md 22.21, Lm 12.10, Pb 2.3, Hi 13.1, 1 Pi 1.22}}}


\par }{\SH Yasuhanda tandaga nayadagua inamebi nolene ngago ogo
\par }
{\PP \VS{18}Tí maru biabe bia hagane kamirume biabe ogoninaga anduane ibugua laradagua hale halu bialu haabo halimu. Ani buwa anduane maru tí mitangi bialu darahe karume laradagua hangu ndo kuyama karume laradaguabi bialu haabo halimu.\XREF{✡}{{\XO 2:18: }{\XT{Eb 6.5, Kl 3.22, 1 Ti 6.1}}}

\VS{19}Ngode Datagaliwabehanda hame ledago mo tene howa tígua ko nabi kamigola mbirame tí mo tandaga haragola hibu lalu hongo haabo harimiyagua Ngode Datagaliwabehanda tí mo turu holebira.

\VS{20}Tígua ko birimigonaga pani mbirame minu baragola tígua hibu lalu hongo harimiyagua nde bayale biruda manda nabilimu. Ani ndo tígua bayale dege beramigola mbirame tí mo tandaga haragola hibu lalu hongo haabo harimiyagua nde ogoninaga Ngode Datagaliwabehanda tí mo turu holebira.\XREF{✡}{{\XO 2:20: }{\XT{1 Pi 3.14, 3.17, 4.14-15}}}

\VS{21}Ngode Datagaliwabehanda tí tandaga ogonibi nalu halimulo olayagoni. Irane Keriso ibugua tínaga tandaga na hene. Ibugua o nenedagonidagua ina kamarume ibu talima pialu howa ani noleberama lalu walia ka.\XREF{✡}{{\XO 2:21: }{\XT{Md 16.24, Yo 13.15, Ab 14.22, 1 Pi 3.18, 1 Yo 2.6}}}

\VS{22}Ibugua ko mbira nabiore halu ke̱ mbira hayanebi mbiralime hale naheore hene.\XREF{✡}{{\XO 2:22: }{\XT{Ais 53.9, Yo 8.46, 2 Ko 5.21, Hi 4.15}}}

\VS{23}Marume Yasu mege biyagola ibugua mege bia dai nabi hene. Ibu tandaga nalu howa ibugua tihondo lalu, Tíbi pani noleberami, naleore hene. Ani nale ibugua Ngode Datagaliwabe ibu ko bayalela Dabaga tigabi kago manda buwa ibuhondo mini dunubia ho hene.\XREF{✡}{{\XO 2:23: }{\XT{Ais 53.7, Md 27.39, Yo 8.48-49, Hi 12.3, 1 Pi 3.9}}}

\VS{24}Iname ko bulenehayagi homene ale howa mana tigabi bulenehayagi dére holoma̱yabi ogoninaga Keriso ibugua ira bangani iname ko birimaru ibunaga tinginiha mo yai hene. Ibunaga tinginini motudu ngarume tí mo bayale henego kami.\XREF{✡}{{\XO 2:24: }{\XT{Ais 53.5, Lm 6.2, 6.11, 7.6, Hi 9.28}}}

\VS{25}Tí nogo sibi pu ereba hagadagua harimi. Anigo áyu tí bu mininaga Haru Haganebi Mamage Ho Haganebi talima pilimulonaga haru dai bu helenego kami.\XREF{✡}{{\XO 2:25: }{\XT{Ais 53.6, Ese 34.5-6, 34.23, Md 9.36, Yo 10.14, Hi 13.20}}}
 



\par }\Chap{3}{\SH Onene agalinilanaga ogo
\par }
{\PP \VerseOne{1}Agali oneru tígua tí agalinime bia laradagua hale halu bilimu. Ani birimiyagua tí agalini Ngode Datagaliwabe bi mana yu tiga nabi karume wali tígua mana bayale dege beramigo hondowa mini beregedolene manda bulebira. Ani bilo wali tígua bi lolene nawulebirago\XREF{✡}{{\XO 3:1: }{\XT{Md 18.15, 1 Ko 7.14-16, Eb 5.22, Kl 3.18, Ta 2.5}}}

\VS{2}irane tígua tí agaliniore ka manda buwa mana tigabiore bialu bedamigo tí agalinime de hondolebira.

\VS{3}Wali tí bayaleore holenaga tínaga tinginini yári uru ale nabilimu. Mandari mo yári bia holenebi mbirale muni timbunime miaga gurubu gele gi pagidaru wulenebi dongoneni aga bidamirumebi tínaga tingini mo bayale hole lalu nabilimu.\XREF{✡}{{\XO 3:3: }{\XT{1 Ti 2.9, Ta 2.3}}}

\VS{4}Ani nabi tínaga bayale holene teneore tí mini tigabiore wu birulenebi hogorale bialu biraabo holenebi mana uruni de hondowa Ngode Datagaliwabe ibugua, Baya gibioreda, lolebira.\XREF{✡}{{\XO 3:4: }{\XT{Iba 45.13, 2 Ko 4.16}}}

\VS{5}Ogonidagua wali maru bamba berenerume Ngode Datagaliwabe mana yu tiga buwa ibuhondo mini dunubia ho berene. Uruni tigua ti agalinime bia layadagua biyagome tini mo bayale ho berene.\XREF{✡}{{\XO 3:5: }{\XT{Pig 18.12}}}

\VS{6}Wali Sara ibu ogonibi bialu berene. Ibugua ibu agalini Abarahamahanda bia layadagua bialu, I̱naga haguane ogoni ka, laga berene. Tí bedamirume gi nahe biruwa mana bayale dege birimiyagua tí Saranaga wane biruleberami.


\par }{\PP \VS{7}Ogonidagua dege agalini kamiru tí one ibu tí hongohe kamigobi ndo bedagoni manda bilimu. Ani bialu tí one mo yo handa nabi bayale mitangi bialu halimu. Tí one baba howa Ngode Datagaliwabehanda haabobo holene bame ngirago libu ogobi labolabo yule manda buwa ogonidagua bigi bialu halimu. Tígua Ngode Datagaliwabehondo bi laramigo mbirale mbirame ha pai nahelonaga ani bialu halimu.\XREF{✡}{{\XO 3:7: }{\XT{1 Ko 7.3, 12.23, Eb 5.25, Kl 3.19, 1 Te 4.4}}}


\par }{\SH Mini mbiraore ho holenenaga ogo
\par }
{\PP \VS{8}Bi lamaro bialu ogo laro. Keriso hameiginiru tí bibahendeme minibi mitangibi mbiraore howa tíni hamene mbalini kama lalu gubalini ho hagahaga bialu tíni mo dindi halu miniha dara howa biamogo bigibigi bialu halimu.\XREF{✡}{{\XO 3:8: }{\XT{Md 5.44, Lm 12.10, Pb 3.16, Kl 3.12, 1 Te 5.15, 1 Pi 2.17, 2.23}}}

\VS{9}Marume tíhondo ko biragola tígua nde ko bia dai nabi halu ha haragolabi ha hadai nabi halimu. Ogonibi biragola tígua turu holene bi ladai bilimu. Irane Ngode Datagaliwabehanda tí olayangi tí mo turu holene mbira nguleberoore lalu lowini.\XREF{✡}{{\XO 3:9: }{\XT{Md 25.34, Lm 12.14, 1 Te 5.15}}}

\VS{10}Anduane Homogonaga
mbugani lo ngagome agua leda,\XREF{✡}{{\XO 3:10: }{\XT{Iba 34.12-16}}}

\par }{\Q Mbirali ibu turu ho hangu hole hame lalu

\par }{\Q mbirale turubi hangu handama pole hame layaguabi

\par }{\Q ibugua bi kobi nale ke̱bi naheore holene nga.\XREF{✡}{{\XO 3:10: }{\XT{Ya 1.26, 1 Pi 2.1, 2.22}}}


\par }{\Q \VS{11}Ko bulene ngaru erembira mialu mana bayaleore bulene nga.

\par }{\Q Ibunaga gubalinime mo palia holene henge tai bima puabo halu holeneore nga.\XREF{✡}{{\XO 3:11: }{\XT{Ais 1.16-17, Lm 12.18, Hi 12.14}}}


\par }{\Q \VS{12}Irane Anduane Homogo ibugua wali agali mini tigabiwi karu handaya ho halu\XREF{✡}{{\XO 3:12: }{\XT{Yo 9.31}}}

\par }{\Q tigua ibuhondo bi lamirago ibugua hale haga kagoni.

\par }{\Q Anigoyu ibugua ko biaga karu hondowa turu nahaga kagoni,

\par }{\MM lalu gilibu nga.


\par }{\SH Mana tigabi bialu howa tandaga narimayagua turu holene ngago ogo
\par }
{\PP \VS{13}Tígua mana bayale bua ho kamiyagua aiwa tíhondo ko bulebirabe.\XREF{✡}{{\XO 3:13: }{\XT{Min 16.7, Lm 8.28}}}

\VS{14}Anigo tígua mana bayale bialu kamiria mo tandaga hayagua nde tí turu holene nga. Wali agali hondowa gi halu mini dege dindi nahalimu.\XREF{✡}{{\XO 3:14: }{\XT{Ais 8.12-14, Yar 1.8, Md 5.10, Ya 1.12, 1 Pi 2.20, 4.14}}}

\VS{15}Ani nabi tígua miniha Keriso mo yaraga howa, I̱naga Anduane Homogoore ka, lalu halimu. Mbiralime tí mini dunubia ho kamigo hondowa, I̱ nde manda buliya langi, laragola tígua aguaore lamule lowa tíni ala manda manda bu halimu.\XREF{✡}{{\XO 3:15: }{\XT{Ab 4.8, Kl 4.6, 2 Ti 2.25}}}

\VS{16}Bi lamialu howa hendore bayuwa lamilimu. Tínaga miniha tigabi hole ko birimigo do nahalimu. Ani do nahe harimiyagua tí Kerisonaga talima piaga howa mana bayale beremigo hondowa marume mege bialu mana ogoni bayale ndo koda lararu mani tini taga pani nolebira.\XREF{✡}{{\XO 3:16: }{\XT{Ta 2.8, Hi 13.18, 1 Pi 2.12}}}

\VS{17}Tígua mana bayale bialu kamiria marume tí mo tandaga helo Ngode Datagaliwabehanda hamelo kayagua ogoni karulapeore nga. Ko bialu kamiria marume tí mo tandaga hayagua ogoni nakarulape.\XREF{✡}{{\XO 3:17: }{\XT{1 Pi 2.20}}}


\par }{\SH Yasuhanda inanaga ko mo yai halu homo aribia henego ogo
\par }
{\PP \VS{18}Wali agali bibahendeme ko birimagonaga homolene winigo Keriso ibuni homo aribia hene. Ina mini kowi hemago Ngode Datagaliwabe kagoria haru polenaga ibu agali mini tigabiorewi howa ibugua ina bibahendenaga halu mbira hangu homo aribia hene. Tigua ibu bayagola tingini homenego ibunaga dinini nahome hene.\XREF{✡}{{\XO 3:18: }{\XT{Lm 5.6, 6.10, 8.11, 2 Ko 13.4, Eb 2.18, Kl 1.21-22}}} 
\VS{19}Ibuni dinini howa dinini dege maru humbirini andaha dariba ho wiaru mana lamule pene.\XREF{✡}{{\XO 3:19: }{\XT{Pig 6.1–7.24, 8.18, Hi 11.7, 2 Pi 2.5}}}

\VS{20}Ala Noahanda iba talu wabialu heneyangi bi mana lamialu hene. Noa ibugua lamialu heagola wali agali mini beregedelo Ngode Datagaliwabe ibugua hondo haabo henego ti marume hale howa mo wahayago biaru homenego uruninaga dinini hearu lamule pene. Wali agali halirali iba talu biagoha berearu ti hangu nahome yo pene.

\VS{21}Ogoni binigo irane baboraya beremagonaga walia ho nga. Ngode Datagaliwabe ibugua ina ibaha baboraya beramagome pele ngiaga. Ina baboraya bialu howa ibame tinaga tingini wayawaya biragola pele ngiaga ndo. Pele ngirago tene tígua mini beregedalu Ngode Datagaliwabehondo, Ko birimago domabe, lowa mani tínaga miniha ko do nahole ledamigola howa pele ngiaga ka. Ani bialu Keriso homowa heyiyagome tí pele ngiya lalu walia haga beramili.\XREF{✡}{{\XO 3:21: }{\XT{Lm 10.10, Eb 5.26, Ta 3.5, Hi 10.22}}}

\VS{22}Áyu Keriso ibu dahuliya andaga puwa Ngode Datagaliwabenaga gi tigahayagi biruwa ibugua dahuliyalirubi hari daligaha haru haganerubi hongo holenerubi haru howa handame hai ho ka.\XREF{✡}{{\XO 3:22: }{\XT{Iba 110.1, Md 22.44, Lm 8.34, 8.38, 1 Ko 15.24, Eb 1.20-21}}}




\par }\Chap{4}{\SH Mana ko wahalu Ngode Datagaliwabehanda hame ledadagua bulene ngago ogo
\par }
{\PP \VerseOne{1}Keriso ibunaga tingini tandaga nayadagua inabi tandaga noleore kamagonida manda buwa tínaga miniha hongoho holene nga. Mbirali ibu tingininaga tandaga nayagua ibu mana ko bulenenaga henge nawulebira.\XREF{✡}{{\XO 4:1: }{\XT{Lm 6.2, 6.7, Ga 5.24, Kl 3.3-5}}}

\VS{2}Áyu dindi ogoriani kami tambu dindini holenenaga hame lagane ngarume tí haru helo henge nami Ngode Datagaliwabehanda hame ledagome tí haru helo halimu.\XREF{✡}{{\XO 4:2: }{\XT{Yo 1.13, Lm 6.11, 2 Ko 5.15, Ga 2.20, 1 Yo 2.16}}}

\VS{3}Ngode Datagaliwabe mana manda nabi karume bua howa bialu kadagua tí nde bialu hemine horo karulapeore harimigoni. Mana ko tagabi bulenebi dongonenaga dimagoli holenebi lulu yule lulu iba nolenebi bimagamaga bu howa kayu yagayaga bulenebi lulu iba nolenaga dawe holenebi mbirale tara tarahondo bi pupu koore loa nabi ngaru wulenebi mana urunibi bialu hemiria horo piai haya.\XREF{✡}{{\XO 4:3: }{\XT{Ab 17.30, Eb 2.2-3, 4.17, Ta 3.3}}}

\VS{4}Wali agali Ngode Datagaliwabe manda nabi karume mana urunibi bialu howa koda mitangi nabi ti bialu kadagua bule tígua áyu ti kagoria naporamiligo ti mogolo hondowa tí mege biaga ka.\XREF{✡}{{\XO 4:4: }{\XT{Ab 13.45, 18.6, 1 Pi 3.16}}}

\VS{5}Ngode Datagaliwabehanda áyu karubi ala homenerubi daba ki bule manda manda bu kago daba ki birangi o biarume biyaru bibahende ibuhondo lapani holeneore wulebira.\XREF{✡}{{\XO 4:5: }{\XT{Ab 10.42, 17.31, 1 Ko 15.51-52, Ya 5.9}}}

\VS{6}Irane ogoninaga wali agali ala homeneru tihondo Bi Mana Debene lamini. Uruni ti dindini heangi wali agali bibahende kobi bayalebi biyagonaga dabolene ngadagua tibi dabene. Bi Mana Debene tihondo lamiyago irane tibi dinini howa Ngode Datagaliwabe heba helonaga lamini.\XREF{✡}{{\XO 4:6: }{\XT{Lm 8.10, 1 Ko 5.5}}}


\par }{\SH Ngode Datagaliwabehanda mugube ngiyagome iname biabe bayuwa bulene ngago ogo
\par }
{\PP \VS{7}Mbirale bibahendenaga hamaro bulene horo kaware ngago tígua Ngode Datagaliwabehondo bi loleore tíni mini haru howabi dengala howabi halimu.\XREF{✡}{{\XO 4:7: }{\XT{Md 24.13-14, Lg 21.34, Lm 13.11-12, 1 Ko 10.11, Pb 4.5, Kl 4.2, 2 Pi 3.9, 1 Yo 2.18}}}

\VS{8}Mbirale maru dindiha lowa tíni gubalini ho hagahaga buleneore mo dunini ho halimu. Irane gubalini holeneme ko tara tara biniru la nabi biamogo bulebirago manda buwa ani bilimu.\XREF{✡}{{\XO 4:8: }{\XT{Min 10.12, 1 Ko 13.7, Kl 3.14, Hi 13.1, Ya 5.20, 1 Pi 1.22}}}

\VS{9}Manga nahe howa wali agali maru tí andaga nenege ibilo henge migimigi bialu halimu.\XREF{✡}{{\XO 4:9: }{\XT{2 Ko 9.7, Pb 2.14, Pm 14, Hi 13.2}}}

\VS{10}Ngode Datagaliwabehanda tí hangu hanguhondo mugube tara tara ngiyadagua tí hangu hangume nde maru karu mo bayale hole tínaga mugube ngiyagome tíni biamogo bigibigi bulene nga.\XREF{✡}{{\XO 4:10: }{\XT{Lm 12.6-8, 1 Ko 4.1-2, 4.7, Ta 1.7}}}

\VS{11}Mbirali mana lamiagane kayagua nde ibugua Ngode Datagaliwabe bi mana lamialu holene nga. Mbirali ibu biamogo biagane kayagua nde ibugua Ngode Datagaliwabenaga hongo miragome biamogo bialu holene nga. Uruni bibahende beramigo Yasu Kerisoni howa marume Ngode Datagaliwabenaga mini mo yaraga helo ani bialu halimu. Mini yaraga holenebi hongo holenebi kirabali ibunaga wiaaboboore bulebira. Aniore bilo laro.\XREF{✡}{{\XO 4:11: }{\XT{1 Ko 3.10, 10.31, Eb 5.20, 1 Pi 5.11, Mo 1.6}}}


\par }{\SH Keriso hameiginime tandaga nolene ngago ogo
\par }
{\PP \VS{12}I̱naga nenege turubiru-o tandaga nolene mbirame tí ba handarago hondowa mogo nalalimu. Ogoni nabiagane ale mbira birago mitangi nabilimu.\XREF{✡}{{\XO 4:12: }{\XT{1 Ko 3.13, 1 Pi 1.6-7}}}

\VS{13}Ani ndogo Keriso ibugua tandaga nayadagua inabi noloma̱ya ngiragonida manda bialu turu ho halimu. Irane ogo ibunaga wá taraore holene ha pani haragola tínaga bu miniha turu holene to̱lai helo ani nalu halimu.\XREF{✡}{{\XO 4:13: }{\XT{Ab 5.41, Lm 8.17, 2 Ko 1.7, 2 Ti 2.12, Ya 1.2, 1 Pi 1.5-6, Mo 1.9}}}

\VS{14}Marume tí Kerisonaga talima piagane kamigo hondowa mege biyagua tí turu ho holene nga. Ogoni irane Ngode Datagaliwabe Dinini wáhe kago ibu daluwa tíha kagonaga bira.\XREF{✡}{{\XO 4:14: }{\XT{Iba 89.50-51, Md 5.11, 2 Ko 12.10, Ya 1.12, 1 Pi 2.20}}}

\VS{15}Tí tandaga naramigonaga mbirali bo wahalu kamiriabi dabudabu kayu bialu kamiriabi ko timbuni ngaru bialu kamiriabi wali agali marunaga ngago yamuwa lalu kamiriabi uruni ale birimigonaga tandaga tí nolene nawilo halimu.\XREF{✡}{{\XO 4:15: }{\XT{1 Te 4.11, 1 Ti 5.13, 1 Pi 2.20}}}

\VS{16}Ai tí Keriso hameigini kamigonaga tandaga narimiyagua ogoninaga taga nahalimu. Taga nahe howa Kerisonaga mini yu harimada manda buwa Ngode Datagaliwabehondo ka̱i̱ lalimu.\XREF{✡}{{\XO 4:16: }{\XT{Ab 11.26, Pb 1.20}}}


\par }{\PP \VS{17}Wali agalime biyagonaga daba ki bulene tehinaragoni. Ani birangi Ngode Datagaliwabenaga wali agali ala daba ki bulene wulebira. Ibugua ina ala daba ki bulene ngayagua maru Bi Mana Debene yu tiga nabiaga karu ti agua hamaro bulubadabe.\XREF{✡}{{\XO 4:17: }{\XT{Yar 25.29, Mal 3.5, Lg 10.12-14, 23.31, 2 Te 1.8}}}

\VS{18}Anduane Homogonaga
mbugani lo ngadagua ogo,

\par }{\Q Wali agali bayale karu pele mulene yule erekuibiore nga.

\par }{\Q Ngode Datagaliwabe mitangi nabi mini kowi karu ti agua holobadabe,

\par }{\MM lalu gilibu nga.\XREF{✡}{{\XO 4:18: }{\XT{Min 11.31, Lg 23.31}}}

\VS{19}Anigo nde maru Ngode Datagaliwabehanda hame ledahayagi howa tandaga nararu tigua mana tigabi biaabo halu bibahendeore Wabiagane ibu mini bilinahe kago manda buwa ti dinini polenenaga ibugua hondo heloore holene nga.\XREF{✡}{{\XO 4:19: }{\XT{Iba 31.5, Lg 23.46, 2 Ti 1.12}}}




\par }\Chap{5}{\SH Ngode Datagaliwabenaga nogo sibi haru holene mana ogo
\par }
{\PP \VerseOne{1}I̱ni
agali ala hene miniwi kogoni howa tí agali ala hene miniwi kamirume mbira bilimulo langero. I̱na i̱ninaga deoreme Keriso ibu tandaga nayagonaga de handarugo mani ibuninaga wá taraore holene ha pani haragola i̱ nde mbira ngulebira. Ani bulebiragonaga i̱na tíhondo bi larogo ogo.\XREF{✡}{{\XO 5:1: }{\XT{Ab 1.8, 1.22, Lm 8.17-18, Mo 1.9}}}

\VS{2}Tígua nogo sibi Ngode Datagaliwabehanda haru halimulo ngiyago turu howa haru halimu. Manga nahe howa Ngode Datagaliwabehanda hame ledadagua haru halimu. Biabe ogoni bialu howa yolo mule mitangi nabi biamogo bule hame lowa biabe bilimu.\XREF{✡}{{\XO 5:2: }{\XT{Yo 10.11-13, 21.15-17, Ab 20.28, 1 Ko 9.17, 1 Ti 3.3, 3.8, Ta 1.7, 1.11, Pm 14}}}

\VS{3}Wali agali tígua haru halimulo ngiyago haru howa i̱ haru hagane timbuni kogoni mitangi nabi haru halimu. Ani buwa mana bayale beremilidagua tiguabi bilo haru halimu.\XREF{✡}{{\XO 5:3: }{\XT{Iba 74.2, 1 Ko 3.9, 2 Ko 1.24, Pb 3.17, 1 Ti 4.12, Ta 2.7}}}

\VS{4}Nogo Sibi Haru Hagane Haguane ha pani haragola tígua wá taraore holenenaga emena guaileore wiaabo holene ngiragola yuleberami.\XREF{✡}{{\XO 5:4: }{\XT{1 Ko 9.25, 2 Ti 4.8, Hi 13.20, 1 Pi 1.4}}}


\par }{\SH Mo dindi halu holene ngago ogo
\par }
{\PP \VS{5}Ani buwa igiri daliahe kamiru tíbi
agali ala hene miniwi karume laradagua bialu halimu. Ani buwa tí bibahendeme tíni mo dindi halu biamogo bigibigi bialu halimu. Irane Anduane Homogonaga
mbugani bi lo ngagome lalu, Ngode Datagaliwabehanda mine haga karu he̱la dai bialu tini mo dindi haga karu ibugua biamogo biaga ka, lalu gilibu nga.\XREF{✡}{{\XO 5:5: }{\XT{Min 3.34, Ais 57.15, Eb 5.21, Pb 2.3, Ya 4.6}}}

\VS{6}Anigo Ngode Datagaliwabehanda bayuwa manda buwa horo pongo bo winingi ibugua tí mo yaraga helo tíni mo dindi howa ibunaga gi hongohe andaneha halimu.\XREF{✡}{{\XO 5:6: }{\XT{Md 23.12, Lg 14.11, 18.14, Ya 4.10}}}

\VS{7}Ngode Datagaliwabehanda tí mitangi bu kagonigo tígua mbirale tara tara bibahende mitangi bialu mini tumatuma ho kamigo ibu lamiai halimu.\XREF{✡}{{\XO 5:7: }{\XT{Iba 37.5, 55.22, Md 6.25-30, Pb 4.6}}}


\par }{\PP \VS{8}Tí dengala howa mamage ho halimu. Budi ale gabua timbuni laionome mbira bo nole ohowa hai bialu taya ibagabu hagadagua tínaga waitigi dama Heyolabe ibugua ani bialu ka.\XREF{✡}{{\XO 5:8: }{\XT{Lg 22.31, 1 Te 5.6, Mo 12.12}}}

\VS{9}Anigo tígua Ngode Datagaliwabehondo mini mbiraore hongoho wuwa dama Heyolabe he̱la tagi ho halimu. Keriso hameigini dindi tara tara bibahendeni karume tandaga ogonibi dege nalu kago manda bidami.\XREF{✡}{{\XO 5:9: }{\XT{Ab 14.22, Eb 6.11-13, 2 Ti 3.12, Ya 4.7}}}

\VS{10}Ngode Datagaliwabe ibu biamogo bia holene bibahendenaga tene kagome tí Kerisoha ho gimbubu howa ibunaga wá taraore haabobo holene mbira ngule olaga ka. Tí tandaga tigi mbira naramigola howa ibugua tí mo baya burugule howa tí ema nabi halimulo mo hongo halu gene napodaganeni helolebira.\XREF{✡}{{\XO 5:10: }{\XT{2 Ko 4.17, 1 Te 2.12, 2 Te 2.17, 1 Ti 6.12, Hi 13.21, 1 Pi 1.6}}}

\VS{11}Ibunaga hongo holene wiaaboboore wilo hamelo ko. Aniore bilo laro.


\par }{\SH Bi lamaro bialu lenego ogo
\par }
{\PP \VS{12}I̱na beba nemandi ogoni tíhondo gilibu werogo Kerisoha i̱ hamene mini bilinaheore Sailasa ibugua i̱ biamogo biyagola i̱na tínaga beba gilibu wia harogo. Ngode Datagaliwabenaga biamogo bia holeneore ngago i̱ hendenego tí mo hongo holenaga langerogoni. Ngode Datagaliwabenaga biamogo bia holene ogoniha hongo ho haabo halimu.\XREF{✡}{{\XO 5:12: }{\XT{Ab 15.22, 15.40, 2 Ko 1.19, 1 Te 1.1, Hi 13.22, 2 Pi 1.12}}}


\par }{\PP \VS{13}Ngode Datagaliwabehanda dabo helene Keriso hameigini Babilononi karumebi i̱ igini Maga ibuguabi tíhondo, Tí mitangi bu kama, lalu lawia haragoni.\XREF{✡}{{\XO 5:13: }{\XT{Ab 12.12, 12.25, 13.13, 15.37-39, Kl 4.10, 2 Ti 4.11, Pm 24}}}

\VS{14}Tí Kerisoha howa tíni gubalini kamigo walia halu gi tigani bilimu.

\par }{\PP Tí Kerisonaga kamiru tíha mo palia holene wiaabo helo hamelo kogoni.\XREF{✡}{{\XO 5:14: }{\XT{Lm 16.16, 1 Ko 16.20, Eb 6.23}}}


\par }