\NormalFont\ShortTitle{2 PIDA}

{\MT 2 Pida

\par }{\MTB Pidahanda Keriso hameigini dindi tara tarani hearuhondo beba mende ogo gilibu wia hene

\par }{\IMT Mbuga ogoha gilibu ngarunaga nemandi ogo

\par }{\IP Pidahanda beba mende ogo gili binigo Keriso hameigini dindi tara tarani hagahaga bu hearuhondo gilibu wia hene. Gilibu wia henego irane Ngode Datagaliwabe mana henene ngadagua ndo lawai haga hearume mo hondo halu wali agali kayu biagane mana lawai halu ka layago Pida ibu hale howa mana ko ogoni wahai helo gili bini. Ani gili bialu lalu, Abosolo agali Yasu Keriso heba harimago iname Ngode Datagaliwabe ogobi ka lalu langirimago mana henene ogoni hangu yu tiga bulene nga, lalu gili bini. Ngode Datagaliwabe mana henene ngadagua ndo lawai haga hearume, Keriso dai nabulebira, layagola Pidahanda lalu, Ngode Datagaliwabehanda wali agali bibahendeore bo wahai hole hame nale howabi mini beregedai helo hame lowabi ibu ti mitangi bialu hondo haabo haga ka, lalu gilibu winigo nga.

\par }{\IOT Bu̱lu̱ baga buwa kuni gilibu ngago

\par }{\IO {\IOR{1.1-2}}

\par }{\IO Pidahanda bi pigane lenego
{\IOR{1.3-21}}

\par }{\IO Ngode Datagaliwabehanda ina dabowa olayago
{\IOR{2.1-22}}

\par }{\IO Ngode Datagaliwabe mana henene ngadagua ndo lawai haga henego
{\IOR{3.1-18}}

\par }{\IO Keriso ibuni dai bulebiragonaga lenego



\par }\ChapOne{1}{\PP \VerseOne{1}I̱ Saimono Pida Yasu Kerisonaga biabe bia hagabi
abosolobi kogoni. Yasu Keriso inanaga Ngode Datagaliwabebi Pele Ngiagabi kago mini tigabiwi howa inahondo mini mbiraore wulene ngiaga. Mini mbiraore wulene ogoni baya gibiore ngiyago yu kamadagua tí maru yu kamiruhondo beba ogo gilibu wia haro.\XREF{✡}{{\XO 1:1: }{\XT{2 Ko 4.13, Eb 4.5, Ta 1.4}}}

\VS{2}Tígua Ngode Datagaliwabebi Yasu inanaga Anduane Homogobi manda bu kamigo howa biamogo bia holenebi mo palia holenebi tíha to̱laiore helo hamelo kogoni.\XREF{✡}{{\XO 1:2: }{\XT{Yu 2}}}


\par }{\SH Ngode Datagaliwabehanda ina dabowa olenego ogo
\par }
{\PP \VS{3}Keriso ibu Ngode Datagaliwabe howa ibunaga holene hongo taraore wialu wigome mbirale bibahende iname tigabiore bialu holoma̱yanaga ngiai haya. Ibunaga wá taraore holenebi bayale holenebi ina ngule olayago iname ibu manda bidamago togoni howa ibugua uruni ngiya.\XREF{✡}{{\XO 1:3: }{\XT{Yo 17.3, 2 Te 2.14, 2 Ti 1.9, 1 Pi 2.9}}}

\VS{4}Ngode Datagaliwabehanda inahondo mbirale turu halu bame ngulebero leneru baya buruguleorebi dunini gibiorebi lowinigo ngulenaga tehinalu uruni ngiya. Tígua uruni mo yai howa wali agali bibahende mo ko helonaga dimagoli holene mana dindi bibahendeni wini ngaru wandialu bolangua halu pilimulobi Ngode Datagaliwabe ibunaga mini ngago tíha wilobi ibugua uruni ngiya.\XREF{✡}{{\XO 1:4: }{\XT{2 Ko 7.1, Eb 4.24, 2 Pi 2.18-20, 1 Yo 3.2}}}

\VS{5}Irane ogonigo tígua hongo halu mini mbiraore wirimigoriani bayale holene mo tago halu bayale holene yu kamigoriani manda bulene mo tago halu yu halimu.\XREF{✡}{{\XO 1:5: }{\XT{1 Pi 3.7, 2 Pi 3.18}}}

\VS{6}Ani buwa manda bulene yu kamigoriani mini haru holene mo tago halu mini haru holene yu kamigoriani hibu lalu hongo holene mo tago halu yu halimu. Ani buwa hibu lalu hongo holene yu kamigoriani tigabiore holene mo tago halu yu halimu.\XREF{✡}{{\XO 1:6: }{\XT{Ga 5.22-23}}}

\VS{7}Ani buwa tigabiore holene yu kamigoriani Keriso ariago nenege hinulene mo tago halu yu halimu. Ani buwa Keriso ariago nenege hinulene yu kamigoriani gubalini holene mo tago halu yu halimu.\XREF{✡}{{\XO 1:7: }{\XT{Ga 6.10, 1 Te 5.15, 1 Yo 4.21}}}

\VS{8}Mugube uruni yu holene ngago tígua yu yanga lowa yu kamiyagua tí bame nahe biabe bialu holeberami. Ani bialu howa inanaga Anduane Homogo Yasu Keriso bayuwaore manda buwa biabe biaabo hagabi lini bayale dagabi holeberami.\XREF{✡}{{\XO 1:8: }{\XT{Yo 15.2, Ta 3.14}}}

\VS{9}Mbirali mana uruni nayi kago ibu mininaga de auhe mbirale kaundia ngago handabe nahe ka. Ibugua ko ala biyaru Ngode Datagaliwabehanda domo wahai hayago manda bibehegoyu ibu ogoni embeda holebira.\XREF{✡}{{\XO 1:9: }{\XT{Hi 9.14, 1 Yo 1.7, 2.9-11}}}


\par }{\PP \VS{10}Anigo hamene mbaliniru-o Ngode Datagaliwabehanda tí dabowa olene kamigo walia hoa haabo halu bayale bialu halimu. Tígua ani bialu harimiyagua mini mbiraore ala wirimigo wahalu hope howa naholeberami.\XREF{✡}{{\XO 1:10: }{\XT{2 Pi 3.17, 1 Yo 3.19}}}

\VS{11}Ani bialu Yasu Keriso inanaga Anduane Homogobi Pele Ngiagabi kago ibugua Handame Ho Haabo Kagoria anda polene tínaga ngagonigo anda poleberamiore.


\par }{\PP \VS{12}Ani buleberamigo tí bi uruni langiyago manda biai howa bi ogoriani pini puwa hongo ho kamigonigoyu i̱na tí lone mo mitangi bia ho wiaabo holebero.\XREF{✡}{{\XO 1:12: }{\XT{Pb 3.1, 1 Pi 5.12, 2 Pi 3.1, 3.17, 1 Yo 2.21, Yu 5}}}

\VS{13}I̱ nahome koore howa tígua uruni mitangi bu dai bilimulo langiaabo holebero.\XREF{✡}{{\XO 1:13: }{\XT{2 Pi 3.1}}}

\VS{14}Inanaga Anduane Homogo Yasu Keriso ibunime i̱hondo tigatiga langiyago i̱na i̱naga tingini togo biaga ogoni golo wahalu polene tu kaware ngago manda bido.\XREF{✡}{{\XO 1:14: }{\XT{Yo 21.18-19, 2 Ko 5.1, 2 Ti 4.6}}}

\VS{15}Anigo tígua i̱ homedohabi i̱na bi o laroruni mitangi bu dai biaabo halimulonaga áyu i̱ nahome kongi bi uruni bayuwa hongo howa langiaabo holebero.


\par }{\SH Kerisonaga wá taraore holene deme hendenego ogo
\par }
{\PP \VS{16}Inanaga Anduane Homogo Yasu Keriso ibu hongo gibiorehe howa dai bulebirago langirimagoni bame agali mbirame bi te lenego ilu yuwa ndo langirimagoni. Ina inanenaga deoreme ibunaga wá taraore holene baya burugule heagola de handarimagoni.\XREF{✡}{{\XO 1:16: }{\XT{1 Ko 1.17, 1 Yo 1.1}}}

\VS{17}Iname de handalu hemaria Wá Taraore Holene Tene Ngode Datagaliwabe Ibuniore kagoria howa bi ladali halu lalu. I̱ Iginiore ogoni gubalini ho ko. Ibuhondo turu timbuni ho kogoni, lowa Aba Ngode Datagaliwabehanda Yasu mini mo yaraga halu ibuhondo wá taraore holene miya. Ani miyagola ina handarima.\XREF{✡}{{\XO 1:17: }{\XT{Md 3.17}}}\XREF{✡}{{\XO 1:17: }{\XT{Md 17.1-5, Mg 9.2-7, Lg 9.28-35}}}

\VS{18}Ina Yasu heba Ngode Datagaliwabenaga hari loma bia hene heagoriani hemaria bi ogoni dahuliya andagaha howa la dali hayago inanemeore hale harima.


\par }{\PP \VS{19}Ani hale harimago Ngode Datagaliwabenaga bi mana
latagi haga henerume mbiwia halu bi mana leneyaru heneneore leneya lowa iname yu tiga bu kamagoni. Ira hale arumaha wá hatagi hagadagua bi mana ogoni mo wála haga nga. Egabi naledaha yakundi mbira huririle tagira ibagadagua Horo Mbira pongo bo winigo tagira ibulebira. Tagira ibilobi Kerisonaga wá holeneme tínaga bu miniha wá hatagi helobi bi mana ogoni mo wála hagago yu tiga biaabo halimu.\XREF{✡}{{\XO 1:19: }{\XT{Iba 119.105, Yo 5.35, Mo 2.28}}}

\VS{20}Ala manda bulene ngago ogo. Mbirali ibuninaga manda hangume Anduane Homogonaga
mbugani bi gilibu ngago garealo mibe nahe kago manda bilimu.\XREF{✡}{{\XO 1:20: }{\XT{Lm 12.6}}}

\VS{21}Bamba Ngode Datagaliwabenaga bi mana latagi haga henedaruni bi latagi halu howa mbira ibunime mbiwia hoa biyadagua mbiwia halu lene ndo. Agali henedarume Ngode Datagaliwabenaga bi mana latagi helo Ngode Datagaliwabe Dinini ibugua ti haru howa mo la hayagola tigua latagi haga bialu hene.\XREF{✡}{{\XO 1:21: }{\XT{Ab 1.16, 3.18, 2 Ti 3.16, 1 Pi 1.11}}}




\par }\Chap{2}{\SH Ngode Datagaliwabe mana henene ngadagua ndo lawai haga ibulebirago de hondo halimu lenego ogo
\par }
{\PP \VerseOne{1}O henedaruningi wali agali hearuha howa Ngode Datagaliwabe mana henene ngadagua ndo
latagi haga tingi halu maru hene. Uruni henedagua áyu tí kamigohabi agali marume mana henene ngadagua ndo lawai halu holebira. Tigua mana henene ndo mo koore hagane mana ngaru ohowa manda bu yalu ibulebira. Tigua Anduane Homogohanda ti golope hole biabe biyagonaga lalu, Ibu manda nabidama, lowa erembira mulebira. Ani biragome tini bo waholenebi kaware dege wulebira.\XREF{✡}{{\XO 2:1: }{\XT{Md 24.11, Ab 20.30, 1 Ko 6.20, Eb 1.7, 1 Ti 4.1, 2 Ti 3.1-5, 1 Pi 1.18, Yu 4}}}

\VS{2}Ani biragola dewalime tinaga mana ko tara tara ngaru biradagua bule talima polebira. Tigua ko birago hondowa wali agali marume Mana Henene ngago mege bulebira.

\VS{3}Mana henene ngadagua ndo lawai hagane urunime dimagoli howa tígua muni milimulonaga ke̱ howa áyu dege wabu migi bialu te dewa langulebira. Tigua biragonaga Dabaga ibu bamba howa dabole manda mandabu henego haabo ka. Ti Bo Wahaga kago ibu palia hondo nahe yange yangebu wiaabo ka.\XREF{✡}{{\XO 2:3: }{\XT{Lm 16.18, 2 Ko 12.17-18, 1 Te 2.5, 1 Ti 6.5, Ta 1.11, 2 Pi 1.16}}}


\par }{\PP \VS{4}Dahuliyali maru ko biyaru Ngode Datagaliwabehanda tihondo pani nami wahene ndo. Ibugua ti heli dindi arumaheha helalu biyagonaga Daba Ki Bulene Horo ibilo daribaho heleda.\XREF{✡}{{\XO 2:4: }{\XT{Lg 8.31, Yo 8.44, 1 Yo 3.8, Yu 6, Mo 20.2-3}}}

\VS{5}Ngode Datagaliwabehanda bamba wali agali bibahende dindini henedaruhondo pani nami wahene ndo. Wali agali ibu erembira mialu penedaru ti ibame nai helonaga ibugua iba li ibilene. Mana tigabi bulene lamiaga agali Noabi kariali ibu heba hayarubi ti hangu Ngode Datagaliwabehanda pele mini.\XREF{✡}{{\XO 2:5: }{\XT{Pig 6.1–7.24, 8.18, Hi 11.7, 1 Pi 3.20, 2 Pi 3.6}}}

\VS{6}Ngode Datagaliwabe wahalu piagaru pani nolene lola holebiragonaga manane walia halu ibugua bi lo wiyadagua Sodomo Gomorabi bo heda halu do mundu lai helene.\XREF{✡}{{\XO 2:6: }{\XT{Pig 19.24, Dag 26.10, Yu 7}}}

\VS{7}Anigo Ngode Datagaliwabehanda agali Lode ibu mini bayalewi howa mana puguagane hearume mana ko tara tara biyaru hondowa genda yu haga biago ibu pele mialu haru tagira pene.\XREF{✡}{{\XO 2:7: }{\XT{Pig 19.1-16}}}

\VS{8}Agali bayale ogonime mana puguagane biaru baba howa horo bibahendengi tigua biyaru haleme hale halu deme handaga bialu howa ibugua tandagaore haabo halu hene.

\VS{9}Wali agali Ngode Datagaliwabe mitangi bu karu tandaga nalu kagoria howa Anduane Homogo ibugua ti pele mulene manda bida. Ani manda bu howa mana ko biaga karubi tigua biyagonaga Daba Ki Bulene Horo ibilo pani noleneha helolenebi ibugua manda dege bida.\XREF{✡}{{\XO 2:9: }{\XT{Iba 34.17-19, 1 Ko 10.13, Yu 6}}}

\VS{10}Ani buwa marume dongonenaga dimagoli howa koorene ko ngaru bua howa biagabi Ngode Datagaliwabehanda bi lo ngaru yo handaga karubi ibugua pani guaileore mule manda bu ka.\XREF{✡}{{\XO 2:10: }{\XT{Yu 4-10, 16}}}

\par }{\PP Mana henene ngadagua ndo lawai haga karu tigua donge halu bua biradagua bule elahe howa hari daligaha wáhe karu mitangi nabi mege biaga ka.

\VS{11}Dahuliyali karu tigua lawai haga o biarunaga hongobi manabi bolangua ho howa tigua Anduane Homogonaga deni howa o biaru ko biaga lalu gurabi megebi nabiaga.\XREF{✡}{{\XO 2:11: }{\XT{Yu 9}}}

\VS{12}Agali uruni ti tini bua biradagua bialu gabua tara tara irabuha hagadagua kagoni. Agalime gabua uruni bagadagua ti belo kagoni. Tigua mbiralenaga tene manda nabi ngaru mege bialu, Koorene koda, laga ka. Gabua tara tara agalime bo wahagadagua tibi ogonidagua dege Ngode Datagaliwabehanda bo waholebira.\XREF{✡}{{\XO 2:12: }{\XT{Yu 10}}}

\VS{13}Tigua maru mo tandaga hayagobi dege tinibi nde tandaga nelo mulebira. Tigua horombe howa tinginime dimagoli hara ale ta nabi biragome mo turu holene ogoni laga ka. Agali urunime taga nahe tí Keriso hameigini kamiru heba tomo mandagi nole íbu biruwa ti mo hondo haga biala hayago bule dai biaga ka.\XREF{✡}{{\XO 2:13: }{\XT{Lm 13.13, 1 Ko 11.20-21, Pb 3.19, Yu 12}}}

\VS{14}Tigua wali dimagoli timbuniore howa tinaga deme wali handaya haabo halu kayu bule mitangi biaga ka. Ko bulene damene manga nahagaore ka. Wali agali maru miniha hongo nahe karu ko bilo tigua ndole bialu haru piaga ka. Tininaga miniha muni dimagoli mugubenego ka. Ngode Datagaliwabehanda ti pani nolene nga lenedagua naore bulebira.

\VS{15}Tigua hariga tigatiga wiago wahalu puwa tini pu lulu yu ka. Beo igini Balama ibugua ko biyagonaga muni yuleneore nga manda binidagua tiguabi hariga ogoniha pialu haga ka.\XREF{✡}{{\XO 2:15: }{\XT{Yu 11, Mo 2.14}}}\XREF{✡}{{\XO 2:15: }{\XT{Dag 22.4-35}}}

\VS{16}Balama ibugua ko biyagola nogo dongi bi nalaga biagome wali agalime bi laralidagua lalu Balama talini. Ngode Datagaliwabe mana
latagi haga o biagome mini nawi howa ko bule harigani pialu heagoni ha pai holenaga ani lene. 

\par }{\PP \VS{17}Mana henene ngadagua ndo lawai haga o biaru ti iba gendo hundiraligo alebi ginu puyabume yalu poraligo alebi ka. Ngode Datagaliwabehanda ti aruma gibioreha helo henge mo winigo nga.\XREF{✡}{{\XO 2:17: }{\XT{Yu 12-13}}}

\VS{18}Tigua mine bi lalu bi nahabanebi lalu haga ka. Wali agali marume ko biaga karubi henego ai ko wahalu áyu dege tagira ibiraru pilelo o biarume tingininaga dimagoli holeneme ti mo pila hole gono waga ka.\XREF{✡}{{\XO 2:18: }{\XT{Ab 2.40, 2 Pi 1.4, 2.20, Yu 16}}}

\VS{19}Ngode Datagaliwabe mana henene ngadagua ndo lawai haga uruni ti tini mana ko birarume tini dariba kago helowa tigua lalu, Iname tí golopeore holeberama, lalu haga ka. Irane mbiralime birago bu mugu balu ibuni paraho wahayagua mana ogonime ibu bope kagola garabaya helolebira.\XREF{✡}{{\XO 2:19: }{\XT{Yo 8.34, Lm 6.16, 1 Pi 2.16}}}

\VS{20}Wali agali marume Yasu Keriso inanaga Anduane Homogo Pele Ngiagabi kago manda biragome dindinaga mo ko hagane mana ngelalu wandialu ibida puwa maha dodo holene mana biarume ti lone minalu bolangua helo henge miyagua ti ko ala hayagobi ndo maha koorene ko holebira.\XREF{✡}{{\XO 2:20: }{\XT{Md 12.45, Lg 11.26, Hi 6.4, 2 Pi 1.2-4}}}

\VS{21}Tigua tigabi holene manabi Ngode Datagaliwabehanda, Bulene nga, lo ngarunibi tihondo lamiyago manda bu howa wahalu piyago manda nabidale emene bayale kale.\XREF{✡}{{\XO 2:21: }{\XT{Lg 12.47-48, Yo 9.41}}}

\VS{22}Tigua ani biyagonime bi lo ngadagua henene tagira piyadane hendedemagoni. Bi lo ngago mbira ogo, Biangome magu tagu wiyago lone no dai biaga ka. Bi mende ogo, Nogo wayawaya bo heledagola lone waruha bembo guyule piaga ka.\XREF{✡}{{\XO 2:22: }{\XT{Min 26.11}}}




\par }\Chap{3}{\SH Anduane Homogo ibu dai bulebirago ogo
\par }
{\PP \VerseOne{1}I̱naga nenege turubiru-o i̱na tíhondo beba halu mende ogoni gilibu wia harogoni. Tínaga bu miniha manda tigabi bu dai bilimulonaga mo mitangi bia halu beba kirabalini gilibu wia harugoni.\XREF{✡}{{\XO 3:1: }{\XT{2 Pi 1.13}}}

\VS{2}Ngode Datagaliwabe mana
latagi haga loma bia ho henedarume bamba mbiwia halu bi lenedarubi Anduane Homogobi Pele Ngiagabi kagome bi lo wiyago tínaga
abosolo agalidarume langiyagobi mitangi bu dai bilimulo hamelo ko.\XREF{✡}{{\XO 3:2: }{\XT{Yu 17}}}

\VS{3}Tígua dunini ogoore ala mandabu halimu. Horo hamaro beremahayagi agali maru tinaga mini kome hame ledadagua biaganeru ha pani howa uruni tigua tí mege bulebira. Uruni tigua tí mege bialu\XREF{✡}{{\XO 3:3: }{\XT{1 Ti 4.1, 2 Ti 3.1, 2 Pi 2.10, Yu 18}}}

\VS{4}au lolebira. Yasu ibu dai bulebero layabe. Ibu agoha kabe. Inanaga mamali homayangi howabi mbirale bibahende Ngode Datagaliwabehanda wabiyangi howabi wiyagobi dege wiaabo kagoni, lolebira.\XREF{✡}{{\XO 3:4: }{\XT{Ais 5.19, Yar 17.15, Ese 12.22, 12.27, Md 24.48, Lg 12.45}}}

\VS{5}Tigua manda bibehego bua nahagago mbira ogo. Ngode Datagaliwabehanda bi layagome haribi dindibi wabini. Ani buwa dindi uruni ibaha howa wia pani helalu iba dombeneha ngelene.\XREF{✡}{{\XO 3:5: }{\XT{Pig 1.6-9, Iba 33.6, Kl 1.17, Hi 11.3}}}

\VS{6}Iba ogonime dindi ogoriani henerubi winirubi bibahende namu layagola homai hene.\XREF{✡}{{\XO 3:6: }{\XT{Pig 7.11, 7.21, 2 Pi 2.5}}}

\VS{7}Haribi dindibi áyu ngaru maha bo heda hai hole Ngode Datagaliwabe ibunaga bime dege yaniho wiaabo heleda. Wali agali Ngode Datagaliwabe mitangi nabi mo yo handaga karume biyagonaga dabalu bo wahai holene horo ibilo Ngode Datagaliwabehanda tigua biyago mo wu haabo ka.\XREF{✡}{{\XO 3:7: }{\XT{Md 25.41, 2 Te 1.8, 2 Pi 3.10}}}


\par }{\PP \VS{8}Ani bidago i̱naga nenege turubiru-o galone mbira ogo dege embeda nahalimu. Anduane Homogo ibugua horo mbira ogoni mali daosini mbira (1,000) ale manda bialu mali daosini mbira (1,000) ogoni horo mbira ale ogobi labolabo manda biaga ka.\XREF{✡}{{\XO 3:8: }{\XT{Iba 90.4}}}

\VS{9}Marume manda bialu Anduane Homogo ibugua mbira bulebero lenego hendore bigi biaga kabe toba ka. Ani ndo bibahendeore bo wahai holene hame nale howabi mini beregedai helo hame lowabi ibugua tí mitangi bialu hondo haabo haga ka.\XREF{✡}{{\XO 3:9: }{\XT{Ais 30.18, Hab 2.3, Lm 2.4, 1 Ti 2.4, Hi 10.37, 1 Pi 3.20}}}

\VS{10}Anduane Homogonaga Horo ibulebirago pageali ibiradagua ibulebira. Horo ogoningi hari daliga tula laho wiaabo halu ereba hai holebira. Ani biragola hari daligaha nibi egebi yakundibi karuni bibahende dalu do ereba haiore holebira. Ani biragola dindibi dindini mbirale ngaru bibahendebi ereba haiore holebira.\XREF{✡}{{\XO 3:10: }{\XT{Md 24.29, 24.35, 24.43, Mg 13.31, Lg 12.39, 1 Te 5.2, Hi 1.11, Mo 16.15, 20.11}}}

\VS{11-12}Mbirale uruni ogonidagua bialu mo ereba haiore helolebadago manda buwa tí wali agali abi ale holene wiaruadabe. Ngode Datagaliwabenaga Horo abale ibilo hondo howa tíni tigabi howa Ngode Datagaliwabehondo loma bia hene holene nga. Horo ogoningi hari daliga dalu do ereba halu hari daligaha nibi egebi yakundibi bibahende karuni pobo gibiore biragome do elai holebira.\XREF{✡}{{\XO 3:11-12: }{\XT{Ais 34.4, Mai 1.4, 1 Ko 1.7, Ta 2.13, 2 Pi 3.10}}}

\VS{13}Ani bulebirago Ngode Datagaliwabehanda hari gahengebi dindi gahengebi wabu ngelolebero lo wiyadagua bilo ina hondo kamagoni. Dindi gahenge ogoriani mana tigabi hangu bialu holene wulebira.\XREF{✡}{{\XO 3:13: }{\XT{Ais 65.17, 66.22, Mo 21.1, 21.27}}}


\par }{\SH Anduane Homogo dai bilo dengala howa hondo holene ngago ogo
\par }
{\PP \VS{14}Anigo i̱naga nenege turubiru-o Horo odagoni ibilo kami tambu Ngode Datagaliwabenaga deni howa mini gahenge howabi ko mbira ya do naheorebi halimu. Ani buwa Ngode Datagaliwabela mo palia ho halimu.\XREF{✡}{{\XO 3:14: }{\XT{1 Ko 15.58, Pb 1.10, 1 Te 3.13}}}

\VS{15}Inanaga Anduane Homogo ibugua tí mitangi bialu hondo haabo kagoni irane tí pele mulene yu halimulonaga henge ngiyada manda bu halimu. Inanaga hamene turubi Polo ibugua mini gigabi wulene Ngode Datagaliwabehanda miyago wuwa ibugua ogonidagua dege tíhondo beba mbira gilibu wia hayiyagoni.\XREF{✡}{{\XO 3:15: }{\XT{Lm 2.4, 1 Pi 3.20, 2 Pi 3.9}}}

\VS{16}Ibugua beba bibahende gili bidagoniha galone uruninaga lalu ogonidagua dege gili biaga ka. Ibugua beba gili binidaruniha bi galone maru taibi ngago wali agali mini timbuni nawibi mini bilina nahebi karume galone lolene ngadagua ndo lawai haga ka. Tigua Anduane Homogonaga
mbugani bi lo ngarubi maru tindule dege lawai haga ka. Ani biragome tini bo waholene tinime yu anda ibaga ka.\XREF{✡}{{\XO 3:16: }{\XT{Lm 10.3, 1 Ko 15.51, 1 Te 4.15}}}


\par }{\PP \VS{17}Ai i̱naga nenegeru-o tígua uruni abale manda biai ho kami. Tí mini bilinaho baya kamigoria howa pilalimulo mana yu tiga nabiaga karume tinaga ko biragome ndole bialu haru napelo mamage ho halimu.\XREF{✡}{{\XO 3:17: }{\XT{Mg 13.5, 13.23, 13.33, 1 Ko 10.12, Eb 4.14, 2 Pi 1.10-12}}}

\VS{18}Haru polani hondowa tí Yasu Keriso inanaga Anduane Homogobi Pele Ngiagabi kagonaga biamogo bia holenebi mini timbuniwi holenehabi tí anda ho howa yangalo halimu. Ibu wá taraore holene áyubi awebi wiaaboboore wilo hamelo ko. Aniore bilo laro.\XREF{✡}{{\XO 3:18: }{\XT{Eb 4.15, 2 Ti 4.18, 1 Pi 2.2, Yu 25, Mo 1.6}}}


\par }