\NormalFont\ShortTitle{TOBIDI}

{\MT Tobidi

\par }{\IMT Mbuga ogoha gilibu ngarunaga nemandi ogo

\par }{\IP Mbuga ogoha howa Yuda agali bayale mbira mini Tobidi henego ibu one mini Ana berenegola libunaga te gilibu nga. Libu igini mini Tobaiasa henego ogoni ibu wali nadabubi heangi tini haru mandagi hene. Ai Asiria dindi Kini Salamanese heangi ti tano timbuni Niniba wiago kawareni garabaya hene.

\par }{\IP Agali wahe Tobidi ibu kininaga giha howa genda tara tara dewaore howa ibunaga de kohe hene. Anigo ibugua Anduane Homogohondo bi lolenebi mana bayale tigabi bulene ngaru manga nahe bialu haabo haga hene. Ai Tobidi ibu homolene kaware hayagola ibu igini Tobaiasa Media dindi wiagoha pu laya handala pene. Ani pialu dahuliyali mbira mini Labaele ibu heba mandagi pole pene. Libugua harigani pialu howa wali mbira mini Sara harigani ngola hayagola ibu dabu bule manda bini. Anigo dama heyolabe mbirame wali biago mo ko hene bereagola libu dabu bulene nakarulape berene. Ani bereagola dahuliyali Labaele ibugua Tobaiasahanda wali ogoni biamogo bilobi ibu aba Tobidinaga de mo bayale helobi biamogo bini.

\par }{\IP Tobidi mbuga ogome ina mo walia kago mbira Ngode Datagaliwabehanda wali agali ibunaga mana baya hangu taluwa bialu karu ibugua ti biamogo bialu haga ka. Mbiralime ibu aba ai̱ya baya hangu handaya ho halu mendeali karu mitangi halu biamogo bialu ha tini Ngode Datagaliwabehondo bi la dabu bininaga mana ngago baya hangu handaya ho ha mana bayale maru Anduane Homogohanda hame ledago biaabo halu ha biaga karu tiha Ngode Datagaliwabenaga dahuliyalime uruni ti baya hangu handaya ho haga ka lalu lamini.



\par }{\MS Tobidi Sarala genda timbuni yu howa Ngode Datagaliwabehondo bi lenego

\par }\ChapOne{1}{\MR (Be 1.1–3.15)

\par }{\PP \VerseOne{1}I̱ Tobidi kogo i̱na i̱ henego ogodagua bialu haruli lalu te lolebero. I̱ aba Tobiele howa Tobiele aba Ananiele howa Ananiele aba Aduele hene. Aduele aba Gabaele halu Gabaele aba Labaele howa Labaele aba Laguele hene. Laguele ibu Asiele mbira henego aria howa Asiele ibu Nabadali hameigini hearu aria mbirago hene.

\VS{2}Kini Salamanese ibu Asiria wali agalinaga kini heangi tigua i̱ aba dindi Tisibeni I̱ garabaya helaya. Dindi ogoni Galili dindinaga abene uyurahayagi nga. Gendese tano ngagonaga abene unurahayagi wialu dindi ogoni Nabadali hameigini dindiha wini. Ani bialu tano kira Haso Pogosala kawereni nga.


\par }{\SH Tobidi ibu igiri daliahe howa Niniba dindiha garabaya pu henego ogo
\par }
{\PP \VS{3}I̱ Tobidi kogo i̱na mana bayale tigabiore ngago bialu haabo holenaga bialu haga kogoni. I̱na i̱ dameneru muni mbirale burupale howa tubagi ho karuhondo tale bu miruli. Ani bialu wali agali maru i̱ni heba mandagi garabaya Asiria dindiha tano timbuni Niniba ngagoria bu karuhondobi nde talebu mia dege biruli.


\par }{\PP \VS{4}Ngode Datagaliwabe ibunime Isaraele dindiha tano maru wiaru ngelowa Yarusaleme tano wali agalime ibunaga loma anda ogoriani bilonaga dabene. Loma anda ogoni Ngode Datagaliwabe ibuni andagaore haabo helonaga ani bini. Isaraele wali agali tigua anda ogoniha pialu Anduane Homogohondo lomaru bu migi bialu helonaga anda ogoni Ngode Datagaliwabe ibunioreme dabo helene. Ani buwa i̱ igiri emene hewangi i̱ mamalinaga dindini hewagola Nabadali hameigini bibahendeoreme Yarusaleme erembira mialu Debidi igini aguaneru kini hearubi erembira mialu bini.

\VS{5}Anidagua bialu Isaraele hameigini bibahendemebi i̱ aba ai̱ya hamene mbalini bibahendeme bi pupu wulenaga gime wabini nogo bulumaganaga bigiya mbira mini Bala laga wiago yu tiga bialu ogonihondo bi pupu wialu hene.\XREF{✡}{{\XO 1:5: }{\XT{1 Kin 12.26-32}}}


\par }{\SH Tobidi ibu Ngode Datagaliwabehondo bi lalu loma biaga wiadagua taluwa bialu henego ogo
\par }
{\PP \VS{6}Mosesenaga mana lowini ngagome lalu mana ogo wiaabo helo ledagome Ngode Datagaliwabehondo bi lolene horo timbuni tagira ibirangi Isaraele wali agalime Yarusaleme dege piai holene nga lalu lo winigo nga. I̱ damene bu hearu aria mbiraore i̱ni hangume mana ogoni taluwa bialu haruli. Horo bibahendengi i̱na Yarusaleme puabo halu Ngode Datagaliwabehondo lomaru mialu haruli. I̱ mabuha tomo pigane boga biragobi maruale ngaru pihalu tale buwa pinigo Anduane Homogohondo loma bu migi biruli.\XREF{✡}{{\XO 1:6: }{\XT{Man 16.16}}}

\VS{7}Mbirale uruni yalu Yarusaleme puwa loma uruni Arono aguane agali loma binigo mo miagaru Anduane Homogonaga lomabu delaga dabu kago kawareni karuhondo miruli. I̱na horo bibahendengi widi lini mbirale maru tale binirubi waini ibabi olibe lini ibanebi ira lini tara tarabi yalu puwa Libai hameigini Yarusalemeni howa Anduane Homogonaga biabe bialu haga bu karu migi biruli. Ani bialu mbirale uruni aria halu mbira talebu bagi henego muni muwa muni uruni yalu turu howa Yarusaleme pialu tomo nolene ngago nalu haruli.\XREF{✡}{{\XO 1:7: }{\XT{Man 14.22-29}}}

\VS{8}Ani bialu halu mbira talebu bagi henego i̱ aguane Deborahanda biawai henedagua yagibano karu migi biruli.


\par }{\SH Tobidi ibu ibuni dindini nahe wahalu pu layangibi ibu agali tigabi dege haabo henego ogo
\par }
{\PP \VS{9}Ani bialu i̱ anda howa wali mbira i̱ni aria dege mini Ana berenego dabu biru. Ani bialu iya igini mbira mini Tobaiasa hene.

\VS{10-11}Ani bialu henego horo mbiru hayagola i̱bi i̱ damene bu hearubi wali agali maru hearubi bibahende minu yalu Niniba piya. I̱na Niniba pu howa tomo ina Isaraele wali agalime nanagane ale wiaru Isaraele wali agalime ta nabi nai halu hene. Ani biragola i̱ dege nane haruli. Ani berodagoni irane

\VS{12}i̱na Ngode Datagaliwabe daligaore kago mitangi hongoheore bialu ibugua mana lowini ngago mitangi bialu nanaruli.

\VS{13}Ani bialu hewagola Ngode Datagaliwabehanda Kini Salamanesenaga bu mo dambola hayagola ibugua i̱ mo turu halu ibu one waneiginirunaga tomo yolo biaganeru handaya howa haru haga holiya dabo helaya.

\VS{14}Ani bialu i̱na Media dindiha pialu kininaga mbirale tara tara ngaru muni yalu yolo bule piruli. Horo mbiru lene Media dindiha tano timbuni Lagese wiagoria pu haru. Tano ogoriani howa muni siliba genda kilogarama handari tebira (300) nuha honowa agali mbira Gabariasa hamene mini Gabaele heago ibugua muni uruni mo wia howa handaya ho helo ibuhondo miru.

\VS{15}Salamanese ibu homayagola ibu igini Senageribihanda ibu abanaga henge mialu ibuni kini aribia haya. Ani biyangi agali pagebibi Media dindiha hariga wiaru bibahendeha hai heagola i̱na dindi ogoniha lone pobe nahe haru.


\par }{\SH Tobidi ibugua agali homene wiaru mo hora halu henego ogo
\par }
{\PP \VS{16}Ai Kini Salamanese heangi wali agali i̱ dameneruha genda wiaru i̱nime handaruli.

\VS{17}Ti tomo nane garibilo kagola ina ti tomo nelo miruli. Ti aga nabi kagola i̱ninaga aga ti karulelo golo miruli. I̱ hame waneigini mbirago homaragola tingini Niniba tano tagirahayagi mo batagi haragola i̱nime mo yalu puwa baya hangu hora haruli.\XREF{✡}{{\XO 1:17: }{\XT{Yob 31.16-20, Ais 58.7, Ese 18.7, Md 25.35-36}}}


\par }{\PP \VS{18}Senageribi ibu Yuda dindiha wai bu puwa ai ibida Media dindi dai bialu howa harigani Isaraele wali agali bu hearu bo wahai haga bima dai biyiya. Ani biyagola i̱na homene uruninaga tingini mo yalu pu do howa hora haga biru. Mani Senageribihanda homene tingini biaru ngabe hondole pialu hearia nawiyane hendene.


\par }{\PP \VS{19}Mani howa Niniba agali mbirame ohowa kini lamialu i̱na agali tingini uruni mo hora haya lalu lamini. Abaleore handalu hewaria kinihanda i̱ bo wahole taya bialu hearia handa walia haru. Ani handa walia halu ai gi timbuni biyagola i̱ ibida puwa mbiraha ha do haru.

\VS{20}Kini ibugua i̱naga dabudabu wiwaru damene bibahende mo yai halu ibu andaga yu piyaya. I̱ one Ana i̱ igini Tobaiasala hangu bereneya.


\par }{\SH Tobidi hamene iginime Tobidi biamogo binigo ogo
\par }
{\PP \VS{21}Horo karia agima howa Kini Senageribi igini kiralime libu aba homelo bo wahaya. Ani bo wahalu libuni hari mini Ararada weagoha ibida puwa ha do hene. Ani biyagola kini igini mbira mini Esahadono ibu kini aribia hene. Ani howa ibugua igiri mbira i̱ hamene Anaele heago igini mini Ahiga ibugua kininaga gabumane biabe bulene wiarubi gabumanenaga muni wiarubi bibahende handame ho howa haru helo dabo helene.

\VS{22}Abale howabi nde Ahiga ibugua kininaga tomo iba wainiru bibahendebi muni dabudabu bibahendebi ibugua handaya ho haga hene. Ai áyubi nde Kini Esahadono ibugua Ahiga ibu biabe ogoni bialu helo helene. Ainde Ahiga ibu i̱ hamene igini howa ibu kini hendore lamiyagola nde kini ibugua i̱ Niniba daibu habe laya.


\par }{\BB \par }
{\MS Tobidi bayale henego ogo

\par }{\MR (Be 10–12)



\par }\Chap{2}{\SH Tobidi ibu damenerume tomo dewa dawa manda manda binigo ogo
\par }
{\PP \VerseOne{1}Ani laya handala i̱ni andaga lone dai bialu i̱ one Anabi i̱ igini Tobaiasabi heba mandagi harima. Ani daibu hewagola horo timbuni mini Pendigosi layagola tigua i̱naga tomo timbuni dawa hene.\XREF{✡}{{\XO 2:1: }{\XT{Har 23.16}}}

\VS{2}I̱ biruwa handalu hewaria tomo tara tara dewaore wiane handaru. Ani hondowa i̱na Tobaiasahondo lamialu, Í̠na mbirali yagibanoore howa ibu ko nabiaga tigabiore mbira taya bialu haru halu ibule pu. Tomo ina haru mandagi nami̱ya haru halu dai bibe. I̱na libu ibalibulo hondo biragua.


\par }{\SH Ninibani agali mbira homelo bo wahenego ogo
\par }
{\PP \VS{3}Tobaiasa ibu pu piyago ibugua abale ga̱ lama daibialu howa lalu, Aba aba-o ina damene mbira áyu ogoniore homelo bo wahaya. Tigua agali ogoni golowa homayagola ibunaga tingini magedi hamani bai heneya, lene.

\VS{4}Anidagua layagola i̱ mogo timbuni lalu tomo emeneorebi mbira nane. I̱na heyalu abale puwa agali homene ogoninaga tingini anda emene mbira heagoha mo do haru.

\VS{5}Ani mo do halu i̱ni Ngode Datagaliwabenaga deni dodo para nahe bayale holenaga ibaha wayawaya biru. Biai halu tomo nalu berewaria i̱naga bu miniha genda timbuni biya. Ani biyagola i̱ dugu bialu biruwa agali Anduane Homogonaga bi mana latagi haga Amosohanda\XREF{✡}{{\XO 2:5: }{\XT{Dag 19.11-13}}}

\VS{6}wali agali Bedele tanoha hearuhondo mbiwia halu mani tagira ibulebiragonaga bi lowinigo mitangi biru. Amosohanda mbiwia halu lalu, I̱na Ngode Datagaliwabehondo bi lolene horo timbuni tagira ibirangi wali agali homenerunaga dara ho holene mo wia aribia helolebero. Tinaga turu holene horo ngemiru mo genda ho holene wia aribia helolebero lalu mbiwia ho wini.\XREF{✡}{{\XO 2:6: }{\XT{Amo 8.10}}}

\VS{7}Alendo halu ni paliyagola i̱na puwa homali bialu agali biago mo hora haru.

\VS{8}Anigo ainde agali i̱ andaga mandagi handa a̱i̱na̱i̱ hearume i̱ hondowa mege bialu lalu, Agali ogoni ibu mbirale ngaru lo manda nabiagabe tobaneda. Bamba ibugua agali homene tingini wiaru mo hora halu hearia tigua ibu bo wahole talima ibaga bialu hayagoni ndobe. Ai áyu ogoni dege bialu kagonida, laga bialu mege bialu hene.


\par }{\SH Tobidinaga de ko henego ogo
\par }
{\PP \VS{9}Ainde i̱na agali homene mbira mo hora harugome i̱ni Ngode Datagaliwabenaga deni dodohe haru. Ani haruyagola horo ogoningi dege mbira i̱ni Ngode Datagaliwabenaga deni dodo nahe holenaga ibame wayawaya biru. Ani bialu mani tagira puwa anda hái heago kawareni mandaha paliru. Mbiraga ogoningi poboyogo timbuni biyagola i̱naga embone agame dambi nahe paliru.

\VS{10}Ega emene maru nde i̱ palirudagoriani anda hái daligahayagi biragayago i̱ manda nabi paliru. Ani palewaria ega biagome ti i̱naga deni tope hayagola mbirale pele mbirame i̱naga de pai haya. Ani biyagola i̱na anogoda heria biamogo bilo pialu hewaria tigua i̱naga de mo bayale nahaya. Ahiga ibugua mali kirani i̱ handaya ho henego ainde ibu dindi tara Elama dindiha hama piya.\XREF{✡}{{\XO 2:10: }{\XT{Mg 5.26}}}


\par }{\SH Tobidi ibu onela lai lenego ogo
\par }
{\PP \VS{11}Ahiga ibu peaha i̱ one ibugua aga wali marume muni mule wabialu bedadagua dege wabialu berene.

\VS{12}Ibugua aga uruni wabiai halu yalu poragola agalime muni miaga hene. Horo mbirungi ibugua aga dewaore wabialu agali yolo bule wabibe layadago hearia wabu yalu piya. Ani yalu piyagola agali biagome aga tigatiga yolo bulene winidagua yolo bialu ibugua biabe bayale biyadagonaga mo turu halu nogo meme igini hongolo mbira bame minu miniya.


\par }{\PP \VS{13}Ani biya handala i̱ one ibu andaga dai biyagola nogo meme igini mbira gu̱ layuane hale haru. I̱na bi hongo howa ladaga halu Ana ibuhondo hale halu lalu, Í̠ nogo meme ogoni agoha hearia haru ibiribe. Nogo meme ogoni page haru haribe. Ai nogo ogoni anduane karia haru dai bibe. Mbirale page binigo nolene nawiore ndobe, laru.\XREF{✡}{{\XO 2:13: }{\XT{Man 22.1-3}}}

\VS{14}Ani larugola Ana ibugua ladai bialu lalu, O ndo tigua i̱naga aga biago yolo muni karulape ngialu nogo ogoni i̱ mo turu halu bame minu ngiya, laya. Ani layagola i̱na Ana ibunaga bi ogoni mo henene nahe howa, Nogo ogoni yalu daiore bibe, laru. I̱na taga howa keba ha dege bialu i̱naga dengui darama biya. Ani bu hewagola Anahanda bi hongo howa i̱hondo lalu, Áyu í̠ agali ogobiore heneda lalu handarogoni. I̱na wali agali maru bu karu mitangi halu biamogo bulene manda bu hariligo ainde i̱ biamogo bulenego manda nabiore kegonida, laya.\XREF{✡}{{\XO 2:14: }{\XT{Yob 2.9}}}




\par }\Chap{3}{\SH Tobidihanda Anduane Homogohondo bi lenego ogo
\par }
{\PP \VerseOne{1}Ani layagola i̱ miniha mogo lalu taga haru. I̱na dugu bialu howa Ngode Datagaliwabehondo bi ogodagua laru.

\VS{2}Anduane Homogo í̠ tigabiore kegoni. Í̠na dara holene nawi ngagoria howa dara haabo haga ke. Iname biabe bialu kemaru tiga tigaore mo tale biaga ke.\XREF{✡}{{\XO 3:2: }{\XT{Yob 2.9}}}

\VS{3}Áyu i̱na í̠hondo hale halu i̱hondo bayale bibe laro. I̱na ko bialu harugonagabi mana ko damene i̱na ko biruda lo manda nabi howa bialu harugonagabi pani nangibe laro. I̱ mamaliru tigua mana ko bamba bialu henerunaga i̱hondo pani nangibe.

\VS{4}Heneneore tigua í̠naga bi mo wahalu í̠naga bi mana lo ngagohondo mine halu hene. Ani bialu heagola í̠na waitigime inanaga mbirale wimaru mo kayu yalu inane garabaya mini yu pialu ina aria maru bo wahai halu biya. Í̠na ina taliatagi halu dindi tara wiaruha purogo lelalu wali agali tara bu hearu ti dege dombeneha heledegoni. Anidagua birigola ainde tigua inahondo gi do lalu mege timbuni bialu kagoni.

\VS{5}Halu dewaoreni í̠na i̱ mamalirume ko biyaru tale bialu ko i̱na binirubi tale bialu harigoni. Iname í̠hondo mana bayale nabi harima. Iname í̠naga bi mo waharima. Anidagua bialu harimagome í̠na mana inahondo bialu hariruni tigabi bulene wiadagua biri.


\par }{\PP \VS{6}Áyu í̠na i̱hondo bulene ngago biai habe. I̱naga holene áyu ogoni biba helalu i̱naga tingini dindiha daibilabe. Heneneore i̱ homolene karulapeda. Tigua i̱hondo bameore mege bialu karunagabi genda tara tara i̱hondo mo ngialu kagonagabi i̱naga bu miniha mo ko henego ko. Anduane Homogo í̠na bi dege lalu i̱ha genda ngaruni mo wahai habe. Bayale haabobo bu holene ngagoria i̱ holiya helabe. Ainde i̱naga bi larogo hale hole í̠naga hale pai nahabe, lalu Tobidihanda Ngode Datagaliwabehondo bi lene.\XREF{✡}{{\XO 3:6: }{\XT{Dag 11.15, 1 Kin 19.4, Yob 7.15, Yna 4.3}}}


\par }{\SH Sarahanda genda yu berenego ogo
\par }
{\PP \VS{7}Horo ogoningi Media dindiha Egebadana tano wiagoria biabe bia haga wali mbira berenegome Laguele wane Sara bereago mege bini.

\VS{8}Ai Sara ibu agali kahalu penego ainde agali uruni Sara heba horo mbiru hangubi mbira mandagi palia nabi heaore dege dama mbira mini Asamodeusu laga heagome agali uruni homelo mbira mbira bo wahaga bialu bo wahai hene. Anidagua bini bereagola wali biabe biaga berearume Sarahondo lalu, I̱na agali í̠ agalini biaruni bibahende homelo bo manogo bia haga biriya. Í̠ agali kariali uruni baba mandagi paliai harigo yu ainde mbirago ibugua í̠ yamu ko bere nalayiya.

\VS{9}Í̠na bame keba halu ina balu kego irane agibe. Í̠ agalini ti homeneyagua nde í̠nibi ti haruru talima polene nga. Iname í̠ waneigini lenego mbira dengui nahondoloma̱ya í̠ aniore bulene nga, lene.

\VS{10}Sara ibugua bi gendabi uruni hale howa ibunaga bu miniha genda timbuni halu ibuni pu nogo dalu homolene kaware manda bu berene. Anigo ainde ibunaga mini iriari bialu ibuni lo manda bialu lalu, I̱ aba wane nde mbiraore i̱ hangu birarugo i̱ pu nogo dalu homaruyagua nde i̱ aba agali waheore kagoha dara holene timbuniore mo anda ibilolebada. Anidagua berogola ibu abale homaliha warape holeberoda. Anidagua buledago ai wahalu i̱ni manogo bialu homa nabi waholiya, lo manda bini.


\par }{\SH Sarahanda Ngode Datagaliwabehondo bi lenego ogo
\par }
{\PP \VS{11}Sara ibu windo wiagoria kaware heyu howa ibugua Ngode Datagaliwabehondo bi lamialu lalu, I̱naga Anduane Homogo Ngode Datagaliwabe í̠naga mini yaraga holene hameledo. Iname horo bibahendengi í̠naga mini yaraga haabo halu holoma̱ya. Mbirale bibahende í̠na wabini ngarumebi karumebi í̠ninaga mini yaraga haabo halu holene nga.

\VS{12}I̱na í̠ de handaya howa í̠na i̱ biamogo bibelonaga maliaho bedogoni.

\VS{13}Í̠na bi hangu laregola i̱naga holene ogoni ereba holene nga. Anidagua biragola bi ko lalu karuni lone hale naholebero.

\VS{14}Anduane Homogo-o i̱na agali baba mana ko mbira nabiore bedogo í̠ manda bide.

\VS{15}Ina dindi ogoha garabaya íbu harimago howa i̱na halu mbira hangubi i̱naga mini mo nagalone halu mo ko naheorebi i̱ abanaga mini mo ko nahebi biraru. I̱ aba ibunaga paluni ngaru holene ibu waneigini mende nahebi inane dameneore mbira i̱ dabu bulenebi naheore. I̱ aba ibu wane mbiraore i̱ hanguore bedogoni. Agali i̱ agalini karia biaru homai haya. Ainde i̱bi homolene ngago agi bialu biruliyada. Anigo ainde Anduane Homogo i̱nime i̱naga holene hamarobi naloleyagua nde í̠na i̱ dara halu baya hangu handaya ho holene nga. Mege bialu bi ko lalu karuni lone hale holene hame naledo, lene.\XREF{✡}{{\XO 3:15: }{\XT{Dag 27.8}}}


\par }{\BB \par }
{\MS Ngode Datagaliwabehanda dahuliyali mini Labaele ibugua Tobidi Sarala biamogo bilo ibilenego ogo

\par }{\MR (3.16–6.17)

\par }{\SH Ngode Datagaliwabehanda Tobidi Saralanaga bi hale henego ogo
\par }
{\PP \VS{16}Ai horo ogoningi Ngode Datagaliwabehanda dahuliya andaga howa Tobidi Saralanaga bi layago hale hene.

\VS{17}Ibugua ani layago hale howa Tobidinaga deni mbirale pele ira hagua aleme dambi heago mo wahole dahuliyali mbira mini Labaele ibilene. Ani bialu Labaele ibugua Tobidi igini Tobaiasa ibu Laguele wane Sara dabu bilonaga bi mo tiga bule ibalu bini. Tobaiasa ibu Sara damene hameigini mbiraore dege howa libu dabu bulene karulape hene. Ani hayagola nde Ngode Datagaliwabe ibugua dahuliyali Labaelehondo dama mini Asamodeusu Saraha karulo heago taliatagi helo ibilene. Ai ogoningi dege Tobidi ibu tagiraha howa andagaha ibiyagola Sara ibu nde Egebadana tanoni ibuni andaha hobane daligahayagi heagoha howa tagira ibalu hene.\XREF{✡}{{\XO 3:17: }{\XT{Dag 36.6-9, Tob 6.10-12}}}




\par }\Chap{4}{\SH Tobidihanda bi bayale Tobaiasa laminigo ogo
\par }
{\PP \VerseOne{1}Horo ogoningi dege Tobidinaga mini wálayagola ibunaga muni mbira bamba agali mbira mini Gabaele Media dindiha Lagese tano wiagoria heago minigo mitangi bini. Gabaele ibugua muni ogoni mo ngelowa handaya ho hene.

\VS{2}Tobidi ibugua mitangi bialu i̱na Ngode Datagaliwabehondo lamialu, I̱ homoliya yupe habe, larugoda. Ainde anidagua larugodago i̱ igini Tobaiasa olowa íbu lalu muni ogoninaga te lamuliya lo mitangi bini.


\par }{\PP \VS{3-4}Ani mitangi buwa Tobidihanda Tobaiasa olalu íbu lowa ibuhondo lamialu lalu, I̱ igini-o i̱ homaroangi baya hangu hora holene ngadagua hora habe. I̱ ani homedoha í̠ ai̱yahondo mana bayale hangu bialu haabo habe. Í̠na ibu baya hangu handaya ho haabo halu ibu homaragola i̱naga homali kagoria kaware dege hora habe. Ibugua genda tandaga handalu biruwa í̠ taba henenegobi í̠ handaya ho berenegobi embeda nahabe. Í̠na ibunaga bu miniha turu ho biraabo helo berelalu ibu mo genda nahabe.\XREF{✡}{{\XO 4:3-4: }{\XT{Har 20.12, Sir 3.16}}}


\par }{\PP \VS{5}I̱ igini-o í̠na horo bibahendengi Anduane Homogo í̠naga Ngode Datagaliwabe kago embeda nahe habe. Ani bialu mana ko nabiore habe. Ngode Datagaliwabenaga mana ngago pugua nabi habe. Í̠na mana bayale tigabi ngaru bialu haabo howa mana ko biaga karu baba mandagi nahabe.

\VS{6}Mbirale í̠na bialu kego damene bibahende bayale hai helo í̠ni tigabi holene ngadagua haabo habe.

\VS{7}Mbirale bayale í̠na yu kego aria maru tale bialu wali agali maru Ngode Datagaliwabenaga hariga ngagoria pialu haga karu talebu migi bialu habe. Wali agali maru karuhondo mbirale talebu mialu howa hame nale mibe. Wali agali yagibano karuhondo biamogo bialu miriyagua nde Ngode Datagaliwabehanda í̠nibi biamogo bulebira.\XREF{✡}{{\XO 4:7: }{\XT{Man 15.7-8, Min 19.17, Sir 3.30–4.6, 1 Yo 3.17}}}

\VS{8}Í̠nime mbirale agua wirudabe hondole dagalo manda ala buwa talebu mibe. Dewaore wiriyagua nde dewaore mibe. Emene wiriyagua nde harugo lowa hanuni talebu ki howa mende mibe.\XREF{✡}{{\XO 4:8: }{\XT{Sir 35.12, 2 Ko 8.11-13}}}

\VS{9}Í̠na ogonidagua biriyagua nde í̠naga mbirale mo do haradagua berego mani í̠ha genda tagira ibirangi ibugua í̠ biamogo bulebirago ani bibe.

\VS{10-11}Mbiralime yagibano karu biamogo bialu kago Ngode Datagaliwabehanda dahuliya andaga kagome mana ogoniore loma baya gibiore ogonida lowa ibu turu haga ka. Í̠ homeneru haga humbirini andaga arumahe ngagoha pialu mo ko naholenaga mana urunidagua bialu habe.

\VS{12}I̱ igini-o í̠na wali bedaru baba mana ko nabibe. Ina Ngode Datagaliwabenaga biabe bia haga kemago ai í̠na wali inane aria bedaru aria dege dabu bibe. Wali tara bedaru aria mbira dabu bulene nawiorego nadabu bibe. I̱ igini-o Noa mitangi bialu Abarahama Aisaga Yagababi mitangi bibe. Agali uruni ti ina mamali bamba hene. Tigua wali tini damene berearu dege dabu bigi bini. Ani biyagola ti waneigini tini Isaraele dindiha helonaga Ngode Datagaliwabehanda waneigini tihondo migi bini.\XREF{✡}{{\XO 4:12: }{\XT{Iba 37.9}}}

\VS{13}I̱ igini-o í̠na í̠ damene bu karu gubalini ho habe. Í̠ mine halu daliga timbuni hene tingi howa ti wane bedaru mira dabu nabi wa nahabe. Mana ogoniale beregome genda erekuibi ngaru mo yu anda ibuleberego nabibe. Mana ogoni ogobi nga. Biabe bulene manga ho heagua nde mo ko holenebi hina garibilo holenebi mo yu anda ibagagobiore nga.\XREF{✡}{{\XO 4:13: }{\XT{Min 16.18}}}


\par }{\PP \VS{14}Agali biabe biaga karu tinaga yolo horo biabe birangi dege abale mibe. Yolo horo mendengi mule ngelo nahabe. Í̠naga mana bayale tigabi bialu kegoni. Ngode Datagaliwabe andaneha kegola ibugua í̠hondo yolo bayale biadai bulebira. I̱ igini-o í̠niore baya hangu haru halu í̠naga hame baya hanguore haru hai habe.

\VS{15}Mendealime í̠nihondo mbira bilo hame nalariligo damene í̠na mende kagohondo nabibe. Í̠ lulu yu holigo waini iba dewa nanabe. Lulu iba naabo holeni nahabe.\XREF{✡}{{\XO 4:15: }{\XT{Md 7.12, Lg 6.31}}}


\par }{\PP \VS{16}Wali agali tomo garibilo karu tomo nelo mialu aga nabi karu í̠ninaga aga golo mibe. Mbirale dewa wua hariyagua nde tale bialu maru yagibano karu mibe. Mbiralihondo mbirale talebu mialu howa í̠naga bu miniha hamelalu genda nahe howa mibe.


\par }{\PP \VS{17}Agali tigabi kago homaragola í̠na ibu one waneigini homa duguanda bedaria tomo dawa hanalu puwa mibe. Anigo agali ko biaga kago homaragola anidagua bulene nawigo ani nabibe.\XREF{✡}{{\XO 4:17: }{\XT{Man 26.14, Sir 12.4-7}}}


\par }{\PP \VS{18}Agali manda timbuniwi kagohondo ibunaga mini ngago hale hole taga nahe howa hale habe. Ani bialu mbirali mini gigabiwi kagome í̠ biamogo bule bialu kago erembira muleni namibe.


\par }{\PP \VS{19}Í̠na horo bibahendengi Anduane Homogo í̠naga Ngode Datagaliwabenaga mini yaraga halu holene nga. Mbirale í̠na buleberego damene bibahende bayale helonaga í̠ heba mandagi haabo halu í̠ biamogo bia lalu Ngode Datagaliwabehondo bi laabo habe. Hale ha. Dindi tara tara ngaruha agali bu karu tiha manda bayale tininaga wini mbira nawiore ka. Ogonidagua bidago irane Ngode Datagaliwabe ibuni manda bayalenaga tene ka. Ibunaga hameme mbirale bayaleru mo talebu tahaga biaga hene. Ani bialu maru ibugua turu nahe karu bo wahai habehe ka. Bi mana bayale i̱na í̠hondo langigi berogoni baya hangu manda biaabo habe.\XREF{✡}{{\XO 4:19: }{\XT{Min 3.6, 16.3, SMG 16.13, Lg 1.52-53}}}


\par }{\PP \VS{20}Tobaiasa-o áyu bi mbira í̠hondo langerogo, Bamba i̱na muni timbuni mbira Gabariasa igini Gabaele ibuhondo minigo ibugua ngelowa dindi mini Lagese tano Media dindi ngagoria wu ka.

\VS{21}Ani ngogo ainde i̱ni yagibano holobada lowa miniha genda nayi habe. Í̠na Ngode Datagaliwabenaga bi ledago talialu howa ko bulene ngaruhondo wandialu hariyagua nde ibugua í̠hondo miniha turu ho kagola í̠ agali mbirale dewawi holebere, lalu Tobidihanda Tobaiasa mana lene.\XREF{✡}{{\XO 4:21: }{\XT{Sir 1.16-17, 2.8-9, 1 Ti 6.6-8}}}




\par }\Chap{5}{\SH Tigua dindi kaundiaha palenaga mbirale mo manda manda binigo ogo
\par }
{\PP \VerseOne{1}Tobaiasahanda ibu abahondo bi ladai bialu lalu, Í̠na mbirale i̱hondo bibe lalu langiriruni bibahende biai holebero.

\VS{2}Anigo Gabaelehanda muni yu haruago agua mo poliyadabe. I̱ ibu handa nabidogo. Ibugua i̱ abogoda lo manda bialu muni i̱hondo agua ngulubadabe. Ayubi nde i̱na Media dindi polene hariga manda nabi kogoni ndobe, lene.

\VS{3}Tobidihanda ladai bialu lalu, I̱na beba mbira bamba Gabaele iyame iyanaga mini gili binigo ai i̱na buda ki binigo ai budini mendego Gabaele ibu yalu mendego i̱ni yu kogoni. Beba Gabaele ibunagago i̱ yu hewane mali pira kira (20) piya. Ai áyu í̠na agali bayale tigabi hongohe mbira í̠ heba hariga pialu libu haru mandagi dai bulene bayale mbira taya bialu haru dai bule pu. Libugua pialu dai berebigola ibu yolo bimi̱ya. Anigo ai í̠na muni Gabaelehanda hondo helo miwadago ala mo yalu ogoria dai bule pudaba, lene.


\par }{\SH Tobaiasahanda Labaele ngola henego ogo
\par }
{\PP \VS{4}Ai ibugua agali mbira Media polene hariga manda bi ibula Media polenaga mbirali taya bima pene. Ibu andaga howa wene pole pialu hearia abaleore Labaele ngola hene.\XREF{✡}{{\XO 5:4: }{\XT{Hi 13.2}}}

\VS{5}Agali ogoni Ngode Datagaliwabehanda ibileneda lowa Tobaiasa ibu manda nabi hene. Ani howa Tobaiasa ibugua Labaelehondo hale halu lalu, Í̠ aniali kebe, lene. Ani layagola Labaelehanda ladai bialu lalu, I̱ Isaraeleali kogo. I̱ í̠ damene dege mbirago i̱ Niniba tanoha howa ibinigo ai biabe taya bero, lene. Ani layagola Tobaiasa ibugua hale halu lalu, Media dindiha polene hariga í̠ manda bidebe, lene.

\VS{6}Ani hale hayagola Labaelehanda ladai bialu lalu. I̱na pialu agali í̠ damene Gabaele kago andaga pialu paligi biruli. Ibu andaga Lagese tano mbira ngagoria ka. Egebadana tano timbuni ngagoria howa pialu Lagese tano polenaga handa halu kira paliaga. Lagese tano ogoni hari hombeneni nga, lene.


\par }{\PP \VS{7}Ai Tobaiasa ibugua Labaelehondo lamialu lalu, Hambi-o í̠na i̱ aba lamule porogo í̠na ogoria hondo habe. I̱na iya haru Media dindi mbaliya hame ledogo pialu dai buwa í̠ yolo nguliya, lene.

\VS{8}Ani layagola Labaele ibugua lalu, Karulapego i̱na ogoria kogo í̠na pialu lu nahe abale dai bibe, lene.

\VS{9}Ai Tobaiasa ibugua puwa ibu abahondo lalu, Agali i̱la Media dindi polene mbira hearia handa walia haru, lene. Ani layagola Tobidihanda ladai bialu lalu, Í̠na puwa agali ogoni haru halu ibule pu. I̱na agali ogoni ibu hameigini emene ai ariadabe dabo hondoliya. Ani bialu ibu agali bayale í̠la haru hariga mandagi pobehedabe hondoliya haru halu ibule pu, lene.

\par }{\SH Tobidi Labaelela ngola henego ogo
\par }
{\PP Ai Tobaiasa ibugua puwa Labaele olowa lalu, I̱ abahanda í̠ ibu bedaria ibabelo hamelo beda, lene. Labaele ibu andaga tamuha anda ibiyagola Tobidila ibiribe lalu mo bila hene. Ai Labaele ibugua Tobidi hale halu lalu, Í̠ bayale holedabe, lene. Ani layagola Tobidihanda ladai bialu lalu, I̱ agua bialu karulape bayale holeda. I̱naga de ndibulo wahene mbirale mbira deme handabe nahe bedogoni ndobe. I̱na wali agalime bi larago hale holeberogo ai deme nahondolebero, lene. Ani layagola Labaelehanda ladai bialu lalu, Mbirale ogoninaga mini burugu nalabe. Emene howa Ngode Datagaliwabehanda lone í̠ mo bayale holebira, lene. Ani layagola ai Tobidihanda Labaele lamialu lalu, I̱ igini Tobaiasa ibu Media dindiha polebirago í̠na ibu hariga mo walia haga bima libu haru mandagi polene karulape kebe. Pialu dai berebigola nde i̱na í̠ yolo nguliya, lene. Ani hale hayagola Labaelehanda ladai bialu lalu, Í̠na dewa haluore dindi ogoniha hariga hari bare bare wiagoha pearubi dindi ulini panda panda dangi pale wiaruhabi ibaga biai henego hariga baya hanguore handalu manda biaore kogo i̱na ibu heba mandagi polene karulape, lene.

\VS{10}Ai Tobidihanda hale ha dege bialu lalu, Aiore i̱ nenege-o í̠ nde hameigini timbuni ai aria howa aba igini emene ai aria kebe, lene.

\VS{11}Ani layagola Labaele ibugua ladai bialu lalu, Irane aginaga í̠na mbirale uruni hale howa manda buleberebe, lene. Ani layagola Tobidihanda lalu, Í̠naga minibi í̠ aba igini emene minibi tiga tiga langibelo hame ledo.

\VS{12}Ani layagola Labaelehanda ladai bialu lalu, I̱ Ananaiasa igini Asaria kogoni. Ananaiasa ibu í̠ damene dege mbira ka, lene.


\par }{\PP \VS{13}Ani layagola Tobidihanda Labaele lamialu lalu, Í̠na i̱ andaga ibirigo bayuwa ibiridago ainde i̱ igini-o Ngode Datagaliwabehanda tawe helo. Aiore í̠nibi í̠ aba ai̱yabi baya hangu daba hondolenaga hale ha dege buleberogo í̠na i̱hondo keba nahabe. I̱na handalu koria ai í̠ni damene dege howa damene bayaleha howa ibiridane hendedo. Ananaiasa Nadanala libu Semaia igini kago i̱ manda bido. Ina Ngode Datagaliwabehondo lomabu mule Yarusaleme pole mandagi poromali. Í̠ hameigini tiore wali agali bayaleore howa í̠ damene uruni hongoheore mbira ka. Ainde libu harigani porabigoha Ngode Datagaliwabe ibunime libu baya hangu handaya ho helo laro, lene.


\par }{\PP \VS{14}Tobidihanda laabo halu lalu, I̱na í̠ horo mbira mbira bibahendenaga yolo ngialu libu tomo nalibulobi muni ngia dege bulebero.

\VS{15}Ainde í̠ Tobaiasala baya hanguore ibaga bu hariyagua nde yolo muni maru lone tago halu ngulebero, lene.

\VS{16}Ani layagola Labaelehanda ladai bialu lalu, Í̠ miniha gi nahabe. Iya harigani pialu howabi dai bialu howabi waitigi mbira ngola nahe bayale dai bulebereba. Harigani áyu iya mo ko holene mbira nawi hariga bayale nga, lene. Ani layagola Tobidihanda ladai bialu lalu, Ai Ngode Datagaliwabe í̠ heba mandagi pelo laro, lene. Ani lowa ibugua Tobaiasa olowa lalu, Igini-o ai libu pilibulo. Ngode Datagaliwabe ibunaga dahuliyali bayale kagomebi libu baya hanguore haru pialu lone haru halu dai bilo laro, lene. Ai Tobaiasa ibu pole pialu howa ibu aba ai̱yala nunu lene. Ai Tobidihanda lone lalu, Mo ko holene mbira ngola nahe bayale ibagabu halu dai bilibu, lene.\XREF{✡}{{\XO 5:16: }{\XT{Pig 24.7, 24.40}}}


\par }{\PP \VS{17}Anigo ai Tobaiasa ai̱yahanda hongo howa dugu bialu howa lalu, I̱ igini ogoni aguanaga pu larebe. Iya handaya ho holene iya igini mbiraore ogoni hangu ndobe. Iyanaga tomobi maruale iya burupale ngago damene aiwa taya bulubadabe.\XREF{✡}{{\XO 5:17: }{\XT{Pig 24.7, Har 23.20, Iba 91.11}}}

\VS{18}Ai í̠na muni biago mo yu dai bulenego hame timbuni lo kego ainde í̠ igini pu ereba hayagua hame nalolebere bada.

\VS{19}Ainde Ngode Datagaliwabehanda inahondo mbirale bayale dewaore ngiyaru yu howa turu hagabu holene abida, lene.

\VS{20}Ani layagola Tobidihanda ibu onehondo ladai bialu lalu, Í̠naga bu miniha genda nahe waha. Tobaiasa ibu bayale pialu bayale dege ibagabu halu lone dai biragola í̠naga deme lone hondoleberego nale waha.

\VS{21}Libunaga í̠na genda holene nawigo miniha genda nahabe. Dahuliyali bayale mbira Tobaiasa heba mandagi biaga bu holebira. Ibu ibaga bu haragoha bayale halu ibu lone dai bulebira. Ibu bayale karulape áyu kagobi dege holebira, lene. Ani layagola ibu dugu nabi berene.\XREF{✡}{{\XO 5:21: }{\XT{Tob 6.16, 10.6}}}




\par }\Chap{6}{\SH Tobaiasahanda wena minigo ogo
\par }
{\PP \VerseOne{1}Ai Tobaiasala dahuliyali biagola Media dindi pole pialu Tobaiasanaga biango heagobi ti haru mandagi pene. Libu pu dege bialu alendo ni anda pialu paliyagola libu Iba Taigirisi peago angeni haanda palene.

\VS{2}Tobaiasa ibu ge wayawaya bolenaga ibaha daliape hene. Ani biyagola wena timbuni mbirame ibaha howa pogoladaga halu Tobaiasanaga ge mendego nole bini. Ani biyagola Tobaiasa mogolalu ya lene.

\VS{3}Ani layagola dahuliyali biagome olowa lalu, Wena ogoni yupe halu peloleni hongo howa minu yania habe, lene. Ani layago hale howa Tobaiasahanda wena biago minu yania howa iba angeni gililo yu irigi hene.


\par }{\PP \VS{4}Ani biyagola dahuliyali biagome Tobaiasahondo lamialu, Wena ogoninaga buni gubalini lilinibi baya hangu dugu wiai habe. Wena buni gubalini lilini uruni marasini bayaleorego iya pialu yalu dai bibiyago baya hangu mo ngelabe. Tini maru maru bu karu dugu wahai habe, lene.

\VS{5}Ani layagola Tobaiasahanda dahuliyali biagome bibe layadagua bini. Ani biai halu wena biago hirini. Hiruwa dagane mende libuni nalu mende harigani nole Tobaiasa ibugua nuha henene. Libu pu dege bialu Media dindi anda pene.

\VS{6}Tobaiasa ibugua dahuliyali biagohondo hale halu lalu, I̱ hambi Asaria-o ai wena bunibi gubalini lilinibi dugu hanaribagome warago agialego mo dabi holebirabe, lene.


\par }{\PP \VS{7}Ani hale hayagola dahuliyali biagome ladai bialu lalu, Wena buni gubalini lilinibi irani delaregola dama wali agali mo ko haga karu ibida piai holebira. Wali agali mo ko halu henego yu wahalu ibida piai howa mani lone wali agaliha hole dai nabulebira.

\VS{8}Ai wena buni dugu yidegonime mbirali de ko halu deha hagua paleaguabi mbiraleme de andane halu nde handabe nahe heagua nde í̠na mbirali de kohe bedagonaga de wena buni ogonime domalu mbiraleme de dambi kago pulo waharegola de lone bayale halu handabehe holebira, lene.


\par }{\SH Tobaiasa Labaelela libu Egebadana tano polenaga harigani pialu henego ogo
\par }
{\PP \VS{9}Tobaiasa Labaelela Media dindini anda pialu ai Egebadana tano ngago kaware dege anda pole pene.

\VS{10}Ani puwa Labaele ibugua lalu, I̱ hamene Tobaiasa-o, lene. Ani layagola Tobaiasahanda ladai bialu lalu, Áyu mbiraga haragola iya agali í̠ damene Laguele andaga palibiya. Agali ogoni ibu wane mbira mini Sara beda.


\par }{\PP \VS{11}Í̠ni ibu dameneore kegoni. Inanaga mamali mana ngagome wali ogoni dabu bulene karulape í̠ore kegoni. Ani bialu ina mamali mana mende ngagome wandari abanaga paluni ngago damene bibahende mo yai holene karulape í̠ni dege kegoni.

\VS{12}Wandari ogoni ibu baya taraore mbirani ibu gi nahaga mbira beda. Ibu ababi agali bayale dege mbira ka. Ani kago ainde áyu mbiraga i̱na wandari abala bi lalu í̠na ibu wane ogoni dabu bulene karulapebe lalu hale holiya. I̱na manda bu handalu koria ibugua wandari ogoni í̠ore ngiragola dabu bibelo. Ai Lagese howa dai berebangi dabu bialu tomo timbuniore dawalu tomo nami̱ya. Laguele ibugua wandari ogoni agali mendeme damu ibiragola e̱ nalolebira. Ani bialu ibugua Sara í̠ dabu bibelo ngulebira. Ibu wane ogoni agali mende dabu bilo miyagua Mosesehanda mana lowini ngagome lalu wandari aba homelo bo waholene nga leda. Í̠ hangu ibu wane ogoni dabu bulene karulape howa ibunaga paluni ngago karu lolenebi karulapeore kego manda bida. Ani bidago ai i̱na bi larogo baya hangu hale habe. Áyu mbiraga í̠na Sara dabu bibelogo Laguele iyame bi lo tiga bialu mo tiga biai holobaya. Ani bialu Lagese dai berebangi Sara haru halu dai bibiya, lene.


\par }{\PP \VS{13}Ani layagola Tobaiasahanda Labaelehondo ladai bialu lalu, I̱ hamene Asaria-o Sara ogoninaga te maru agali marume layane hale haru. Tigua lalu agali karia bibahendeme wali ogoni dabu bigi binigo ainde agali uruni ti mbiraga mbira mbirani tini dabu bigi biyadangi wandari ogoni baba mandagi palia nabi howa wandari ibu tamuha wene anda pialu hearia agali uruni homaga biniya.

\VS{14}Te tigua layane hale harugo agua laya. Dama ko mbirame agali uruni bo wahaga biaga laya. Dama ogonime Sara bo wanahe agali ibu padagoha pole kaware porago bo wahaga, laya. Ani layago ainde i̱ aba ai̱yala waneigini mende nahe i̱ hangu kogo ainde i̱ giba. I̱ homaruyagua nde i̱ aba ai̱yalame dara timbuni howa libubi homaragola mo hora holene libu igini mende nahe, lene.


\par }{\PP \VS{15}Ani layagola dahuliyali biagome lalu, Ainde í̠ abahanda bi galone lawai hayago embeda haribe. Í̠ wali mbira í̠ni dameneore bedago dabu bulene nga laya. Ai bi o larogo baya hangu hale habe. Dama ko ogoninaga í̠na gi nahabe. Í̠ Sara dabu bule pu dege bia. Áyu mbiraga Laguelehanda Sara í̠ dabu bibelo ngulebira.

\VS{16}Ai í̠na Sara ibunaga tamu hobane kagoha anda pialu howa wena gubalini lilinibi hanarigo yalu anda puwa irani delaregola dalu hagua biragola tumutumu biragome anda tamu hobane ogoniha dunguame holebira.\XREF{✡}{{\XO 6:16: }{\XT{Tob 5.12}}}

\VS{17}Dama ibu tumutumu birago ngu halu ibida puabo halu Sara bedaria lone dai nabulebira. Anigo ai libu mandagi palia nabi dege biruwa pigane libugua dahuliya andaganaga Anduane Homogo kagome libu dara halu baya hangu handaya ho haabo helo ibuhondo bi ala lalibu.\XREF{✡}{{\XO 6:17: }{\XT{Pig 24.44}}}

\par }{\PP Hale harene. Gi nahabe. Ngode Datagaliwabehanda dindi pigane wabiangi howa Sara ibu í̠ one berelo manda buwa berelene. Í̠na dama Sara ibuha kago taliatagi halu Sara í̠ dindiha haru halu polebere. Sara libunaga waneigini dewa haragola libunaga waneiginiruhondo turu howa miniha dungulo holeberebi. Mini dege dindi nahabe, lene.

\par }{\PP Ani layagola Tobaiasa ibugua Labaelehanda bi layago baya hanguore hale hai hene. Ai Tobaiasa ibu aba dameneha Sara libu hameigini mbiraore kago manda bu hene. Ani manda buwa ibunaga miniha Sara gubalini timbuniore ho howa ibugua Sara dabu bulene hamelo hene.


\par }{\BB \par }
{\MS Tobaiasa Sarala libu turu ho henego ogo

\par }{\MR (Be 7–9)



\par }\Chap{7}{\SH Tobaiasa Labaelela Laguele andaga anda penego ogo
\par }
{\PP \VerseOne{1}Ai Tobaiasa dahuliyali Labaelela Egebadana tano anda pialu howa Tobaiasahanda lalu, I̱ hamene Asaria-o í̠na i̱ abaleore Laguele andaga haru pobe, lene. Ani lalu dahuliyali biagome ibu Laguele andaga abale haru piyagola Laguele ibuni andahane tagirayagi pabe bu mabu biago tagira haneni berearia hendene. Labaele Tobaiasala libugua bi ala lalu, Í̠ bayale bedebe, lene. Ani layagola Laguelehanda ladai bialu lalu, Libu bayuwa ibiribidago ai andaga tamuha anda ibidaba. I̱ andaga ibiribidago bayuwa ibiribida, lene. Ani lalu Laguele ibugua ogolabo ibu andaga haru anda puwa ibu one Edena olene.

\VS{2}Ibugua Edenahondo lalu, De handa. Igiri ogo ibu dengui i̱ damene Tobidi handalehedago be ani ndodabe, lene.

\VS{3}Ani layagola Edenahanda libuhondo hale halu lalu, Libu ani howa ibiribibe, lene. Ani layagola Tobaiasa Labaelela libugua ladai bialu lalu, Iya Isaraeleali Nabadali hameigini aria íbu henego. Ai áyu iya Asiria dindiha tano timbuni Niniba tano ngagoria minu yu henego ogoreni howa ibiriba lene.

\VS{4}Ani layagola Edenahanda libuhondo hale halu lalu, Ina damene Tobidi mbira kago libu manda bidabibe, lene. Ani layagola libugua lalu, E̱ iya manda bidaba, lene. Ani layagola wali biagome hale halu lalu, Ibu bayale karulape kabe be agua kabe, lene.

\VS{5}Ani hale hayagola libugua ladai bialu lalu, Ibu bayale karulape ka, lene. Ani lowa Tobaiasahanda lalu, Tobidi ibu i̱ aba, lene.


\par }{\PP \VS{6}Ani layago hale howa Laguele ibu mogo lalu ibunaga deha de iba abale pugulopebe bini. Ibugua turu timbuni halu Tobaiasa nu̱nu̱ lene.\XREF{✡}{{\XO 7:6: }{\XT{Pig 33.4, 45.14, Lg 15.20}}}

\VS{7}Ani buwa ibugua lalu, I̱ igini-o Ngode Datagaliwabehanda í̠ mo bayale helo. Í̠ aba ibu agali tigabini bayaleore mbira ka, lene. Anigo ai Tobidi ibu de kohe beda layago hale howa ibugua hale halu lalu, Irane agime agali tigabi bayale ogonibigo ibugua wali agalihondo mana bayale tigabi hangu biaabo halu haga kagonaga denaga hongo ereba hene howa de handabe nahe haruada, lene. Ani lowa ibugua Tobaiasa yu hurubale bialu dugu bini.

\VS{8}Ani biyagola ibu one Edenabi ibu wane Sarabi ti haru Tobidi mitangi bialu dugu biai hene. Ani bialu Laguele ibugua nogo sibi wangabe mbira balu tomo timbuniore dawa manda manda bini. Ai Tobaiasa Labaelela libu wayawaya bai halu tomo nole manda manda bu biruwa Tobaiasa ibugua Labaelehondo lalu, I̱ hamene Asaria-o Sara i̱ dabu buliyanaga í̠na Laguele angi hale holeberebe, lene.

\VS{9}Bi ogoni hale howa Laguele ibugua Tobaiasahondo lamialu lalu,

\VS{10}Tomo nalu iba ala nabe. Ani bialu áyu alendo dege turu holebere. I̱na Sara mulene agali mende nahe Sara dabu bulene i̱ damene aba igini mbiraore í̠ore kegoni ndobe. Anigo ai i̱na í̠hondo tigatigaore laro.

\VS{11}Abale i̱ wane ogoni agali kariali mini. Tibi nde ina hameigini mbiraore dege. Anigo ai ti dabu bigi binidangiore mbiraga Sara tamuha pole wene anda pugu biyagola abale homaga bini. Anigo uruni wahalu Ngode Datagaliwabe ibunime libu biamogo bulebirago í̠ áyu tomo ibaru na, lene.


\par }{\PP \VS{12}Anigo ai Tobaiasahanda ladai bialu lalu, I̱ tomobi ibabi ala nane bedoore í̠ Sara i̱ nguleore labe, lene. Ani layagola nde Laguele ibugua karulapedalo manda bialu lalu, Heneneore larogo i̱na ibu í̠ ngulebero. Mosesenaga maname bibe ledadagua í̠ ngulebero. Dahuliya andaganaga Ngode Datagaliwabe ibunime dabu bulene ogo manda mandabu heneda. Ai áyu Sara ibu í̠ one berelo libu mandagi halibu. Ai Sara ibu áyu howa í̠naga biraragoni manibi biraabo helo laro. Dahuliya andaganaga Anduane Homogo kago ibunime áyu mbiraga libu handaya ho holebira. Ani bialu libu dara halu biamogo bilo laro, lene.\XREF{✡}{{\XO 7:12: }{\XT{Pig 24.50}}}


\par }{\SH Tobaiasa ibu Sara dabu binigo ogo
\par }
{\PP \VS{13}Laguele ibugua ibu wane olene. Ibiyagola Laguelehanda ibu wane gini gi yalu Tobaiasa berearia puwa Anduane Homogohanda libu mo bayale helonaga bi la halu lalu, Wandari ogoni gini yamia. Ai Mosesenaga mana lowini ngadagua wandari ogoni ibu í̠ oneore berelo. Emene howa nde í̠ aba libu dalu haru pialu harigani baya hanguore haru pobe. Libu haru bayale howa turu hagabu haabo halibulonaga Ngode Datagaliwabehanda libu biamogo bulebira, lene. 
\VS{14}Laguelehanda ibu onehondo lalu, Beba mbira libu one agaliniore lalu dabu bini lalu gilibu wulenaga mo yalu íbu lene. Edenahanda beba biago mo yalu ibiyagola Laguele ibugua libu dabu binigo habo nalolenenaga bi beba ogoriani gili bialu lalu, I̱na Mosesenaga mana ngagome ledadagua Sara Tobaiasala libu dabu bilo merogoni, lalu gilibu wini.

\VS{15}Tigua uruni biai howa tomo nalu berene.

\VS{16}Mani Laguelehanda ibu one olowa lalu, Tamu hobane mbira mo manda manda bu ngelowa Sara ibu tamu ogoniha haru pobe, lene.

\VS{17}Ani laya handala Edena ibugua tamu hobane mbira mo manda manda bu ngelowa Sara ogoniha haru puwa berelene. Ani berelowa Edenahanda ibu wane dara timbuniore howa dugu bini. Mani ibunaga deha de iba ibiyago domalu howa lalu,

\VS{18}Sara-o miniha genda nahabe. Áyu dahuliya andaga haga Ngode Datagaliwabehanda í̠ mo turu halu í̠ miniha daraho bere nalolebira. Ani bulebirago í̠naga mo palia holene karulo birabe, lene. Ani lalu Edena ibu tamu hobane wahalu tagira pene.




\par }\Chap{8}{\SH Tobaiasahanda Saraha dama heago bo taliatagi henego ogo
\par }
{\PP \VerseOne{1}Ai tomo naiho biruwa paluengi hayagola wandari aba ai̱yalame igiri biago paluene anda hobane heagoha haru anda pene.

\VS{2}Ai Tobaiasa ibugua bi mbira Labaelehanda layago baya hangu manda biaabo ho howa ibugua wena bunibi lilini biagobi nuha henenego tagu yalu puwa ira delaga wiagoria delene.

\VS{3}Ani delayagola dama biagome wena buni lilini biago dalu hagua tumutumu biyago ngu halu ibida tagira pialu dindi abene unurahayagi Iyibi dindi wiagoha yagalalu pene. Labaelehanda haruru talima pugupugu bialu minu yania howa dama biago pu hongoheme gi geni dariba ho ngelene.\XREF{✡}{{\XO 8:3: }{\XT{Md 12.43, Ab 20.2}}}


\par }{\SH Tobaiasahanda Ngode Datagaliwabehondo bi lenego ogo
\par }
{\PP \VS{4}Ai anda tamu hobane biagoha mbirali nabere Sara Tobaiasala libu hangu biruwa panga paya tagi hene. Ani biruwa Tobaiasa ibugua ibu onehondo lalu, Yamali-o ai Anduane Homogo ibunime iya baya hangu biamogo bialu handaya ho helo ibuhondo bi labiya heya, lene.

\VS{5}Ani layagola Sara ibu heyalu libugua Ngode Datagaliwabehondo libu baya hangu handaya ho howa mamage habe lalu bi lene. Tobaiasahanda Ngode Datagaliwabehondo bi lalu, I̱na mamalirunaga Ngode Datagaliwabe-o iyame í̠naga mini yaraga holene karulape. Mbirale bibahende dindini ngarume karumebi dahuliya andagaha ngarume karumebi í̠naga mini dege yaraga holene nga.\XREF{✡}{{\XO 8:5: }{\XT{IT 3}}}

\VS{6}Í̠na Adama wabu helowa ibuni hangu holene nakarulape heagola wali Iba Adama ibu one berelo Adamala mandagi ibagabu helobi ibu biamogo bilobi Iba Adamahondo miriya. Ani mirigola dindini wali agali bu karu bibahendenaga mamali libu hene. Í̠nime lalu, Agali ogo ibuni hangu helo nakarulapedago ai ibuni ale dege mbira ibula mandagi helonaga wabule manda bimi̱ya, lariya.\XREF{✡}{{\XO 8:6: }{\XT{Pig 2.18-22}}}

\VS{7}Anduane Homogo-o áyu Sara ibu dabu biaga mana tigatiga ngagoria howa i̱na ibu dabu berogoni. I̱na ibu de hondowa i̱naga miniha dimagoli hayagola bame haru pu ndo bero. Ani berogo ainde í̠nime iya dara halu iya dindini lu howa mandagiore birudagua hagahaga bulubaya biamogo bibe, lene.

\VS{8}Ani lowa libu harume lalu, Aniore bilo, lene. Ani lalu libu mandagi palialu egabi lene.


\par }{\SH Sara aba aiyalame gi henego ogo
\par }
{\PP \VS{9}Mbiraga ogoningi dege Laguele ibugua agali biabe biaga agali palearu barila howa tihondo lalu, Agali hora holene homali uli mbira abale tombole pudaba, lene.

\VS{10}Ani layagola Laguele ibugua irane mitangi bialu ai Tobaiasabi homa dege biragola wali agali maru karume ibuhondo oba halu mege buligonaga ani bini. 
\VS{11}Agali biaru tigua homali manda manda bu wiagola Laguele ibu anda tamuha dai buwa ibu onehondo lalu,

\VS{12}Ai Tobaiasa homayabe nahomebe tobahedago í̠na biabe biaga wali mbirame de hondo pu bi la. Tobaiasa ibu homayayagua nde wali agali tara bu karu nahendedaha abale hora hami̱ya, lene.

\VS{13}Ani laya handala Edenahanda wali biabe biaga mbirame lamu hale hedo yalu de hondo pu lene. Ani laya handala wali ogonime tamu hobane biagoha anda puwa handalu hearia libu palebiria hendene.

\VS{14}Wali biago ibugua handalu dai buwa Laguele Edenala lamialu lalu, Tobaiasa bayale pada, lene.


\par }{\SH Laguelehanda Anduane Homogohondo bi lenego ogo
\par }
{\PP \VS{15}Ani layago hale howa Laguelehanda dahuliya andagaha haga Ngode Datagaliwabenaga mini yaraga halu lalu, Ngode Datagaliwabe-o bibahendengi iname í̠naga mini yaraga halu haabo holene karulapeore kamagoni. Í̠naga wali agalirume í̠naga mini yaraga halu haabo holoma̱ya, lene.

\VS{16}I̱na í̠naga mini yaraga harogo irane í̠na i̱naga bu habaneha turu holene to̱latagi heledegonaga. Í̠na ina dara timbuni harigola mbirale inaha anda ibulilo giho hemago naibiya.

\VS{17}Anduane Homogo-o iname í̠hondo bi turubi tigabiore langulene karulape kama. Ani larogo irane í̠nime wandari igiri ogolabo dara ho haridagonaga laro. Libu aba ai̱yala waneigini mende nahe libu mbira mbira hangu hene. Ainde libu dindi ogoria homa nabi kebiangi turu ho ibaga bu helobi miniha mo palia holene karulo helobi í̠na libu dara ho haabo habe, lene.

\VS{18}Gao nale dege wiangi Laguelehanda agali biabe biaga biaruhondo lalu, Homa uli biago lone abale mogo bidaba, lene.


\par }{\SH Dabu bulenaga manda manda binigo ogo
\par }
{\PP \VS{19}Laguelehanda ibu onehondo lamialu, Mberedi dewaore karulapelo hirabe, lene. Ani lamialu ibuni nogo bulumaga wangabe kira sibi wangabe maria lowa ibunaga biabe biaga agali hearuhondo, Bo bodobaga bialu dabu biragonaga tomo timbuni nole dawa manda manda bilimu, lene.

\VS{20}Ibugua Tobaiasa olowa íbu lalu ibugua gi dolalu heneneore bulego laro lowa Tobaiasa abale pu nale Sarere kira helo helene. Ani helowa ibugua Tobaiasahondo lamialu lalu, Í̠ tomo nalu ibabi nalu i̱la habiya. I̱na Sara ibu abale agali penedaruha genda timbuniore yu berenego áyu ibu mo turu holebero.\XREF{✡}{{\XO 8:20: }{\XT{Pig 24.54-55}}}

\VS{21}Ani buwa mani i̱naga mbirale ngogo damene hanuni tale buki howa mende yalu í̠ aba karia dai bibelo. Ai Edena iya homedebagola i̱naga paluni maru ngago í̠ hai habelo. Iyame í̠ gubalini timbuniore ho kabago í̠ni manda bidego. Ai áyu í̠ iya iginiore Sara ibu iya waneore bedagobi dege kegoni. I̱ igini-o í̠ gi nahabe, lalu Laguelehanda lene.




\par }\Chap{9}{\SH Labaele ibu Lagese tano penego ogo
\par }
{\PP \VerseOne{1}Mani Tobaiasahanda Labaele olalu íbu lowa lalu,

\VS{2}Asaria-o í̠na agali biabe biaga maria haru ha nogo kamele kira haru ha bialu Lagese tano Gabaelenaga andaga pobe. Puwa í̠na Gabaele ibuhondo beba ogo bamba Tobidi libuni mandagi howa gilibu winiyago mo walia halu muni ogoni mo yalu dai bibe. Ani bialu Gabaele ibubi nde dabu bialu tomo timbuni nalu kamagobi nelo mba lalu haru halu ibabe.

\VS{3}Í̠ manda bidegoni i̱ aba Tobidi ibu i̱ ibinidago horo ogodaguaore ibagabu halu dai bulebira lo manda bialu horo daga lalu ka.

\VS{4}I̱na horo mbira bolangua halu dai biruyagua nde ibunaga miniha mogolo holebira. Ani bialu bi ogodagua bulene lalu bi hongohe Laguele ibugua layagobi í̠ manda bide. I̱na bi ogoni mo wahalu ibunaga miniha genda yu nahelolebero, lene.


\par }{\PP \VS{5}Ani laya handala ai Labaele halu agali mariali biaru ti pialu Lagese tano anda pialu Gabaele andaga anda pu berene. Ani biruwa Labaele ibugua muninaga beba yayago Gabaele mini Tobaiasabi wali áyu dege dabu biya lalu Gabaele ibu dabu bialu tomo timbu dawalu kamago nami̱ya ibabe laya lalu lo wini. Ani laya handala Gabaele ibugua abale puwa muni wiyadagoha handalu hearia muni biago abale nuha dagalo winidagobiore wiaria mo yalu puwa nuha honowa nogo kamele ere kunini mo paga hene. 
\VS{6}Ani bialu egerebagiore gao layagola ti abale dabu bialu tomo narago mandagi nole manda bialu abale anda pole pene. Labaele Gabaelela Laguele andaga anda pialu hebira Tobaiasa tomo nalu berearia hendene. Ai Tobaiasahanda abale heyuwa Gabaelehondo, Ibirida, lalu mo bila hene. Ani mo bila hayagola Gabaele ibugua Tobaiasahanda bi layago ladai bialu hearia Gabaele de iba abale ibiyagola ibugua Tobaiasahondo lalu, Í̠ agali bayalebi tigabiorebi howa í̠ aba ibuni aleoredago. Ainde Anduane Homogo dahuliya andagaha haga kago ibugua í̠bi í̠ onebi libu haru mo bayale helo. Ani bialu ibugua í̠ imane wandari aba ai̱ya kirabali mo bayale helo laro. Ainde Anduane Homogohanda i̱ hameigini Tobaiasa dengui hondoliyanaga i̱ abale homa nabi helayagonaga i̱na Ngode Datagaliwabenaga mini yaraga haro. Ibunaga dengui ibu abanaga denguiore handaleheda, lene.




\par }\Chap{10}{\SH Ana Tobidila miniha genda yu berenego ogo
\par }
{\PP \VerseOne{1}Ai Tobaiasa dai nabiaore dege Tobidi ibugua Tobaiasa ibu Lagese pialu dai bulene horo ogodaguaore piya lowa daga lalu hene. Ani lalu howa ibunaga miniha ibu igini biago pialu dai bulene horo piai hayabe toba howa mitangi tangi bini. Ani biyagola Tobidihanda ibu onehondo lamialu lalu,

\VS{2}Ainde mbirale mbirame iya igini emene mo luma hayagola ibu abale dai nabiaruabe tobaneda. Ainde Gabaele ibuni homayagola agali mendeme Tobaiasahondo muni namiyagola ka bada, lene.

\VS{3}Ani layagola Tobidi ibu tiniha mini burugu lama irigi hene.

\VS{4}Ani biyagola Anahanda lalu, I̱ igini homayada. I̱ mandaore bido, lene. Ani lowa ibugua Tobaiasa dara howa kiabu dugu bialu lalu,

\VS{5}I̱ iginiore-o í̠ i̱naga gubalini haabo heneore ndobe. Irane aginaga í̠ yupe halu pu laruyabe, lene.


\par }{\PP \VS{6}Ani layagola Tobidihanda ibuhondo lamialu lalu, Tobaiasa ibu bayale karulape holebirago dugu nabi waha, lene. Libu abale dai bulenego mbirale mbirame mo luma haragola kabada laro. Agali libu piribigo ibu ina hameigini mbiraoreni agali bayaleni hongohela piribigo í̠ manda bide. Í̠ mogolalu mini burugu nale waha. I̱na manda bialu koria Tobaiasa áyu ogoni dai bialu harigani ibira lo manda bido, lene.\XREF{✡}{{\XO 10:6: }{\XT{Tob 5.21}}}


\par }{\PP \VS{7}Ani layagola wali biagome ladai bialu lalu, Wahalu waha. I̱ dugu bialu biruliya í̠ ani heyu harene. Í̠na i̱ mohondo nahabe. I̱ igini homaore biyada, lene. Ani bialu howa horo bibahendengi Ana ibu egerebagiore gao laga biragola puwa hariga Tobaiasa piyagoria pu haga biaga. Ani hondo haga dege bialu alendo halu ni anda pugu bini. Ibu tomo nane dege haabo heane alendo dai bigi bialu ibu igininaga dugu bima daibu palialu egerebagi gao laragola heyalu pugu bigi biaga. Ibu u emeneorebi napale haabo haga hene.


\par }{\SH Tobaiasa Labaelela Egebadana tano wahalu penego ogo
\par }
{\PP \VS{8}Ai Laguelehanda ibu wane Sarahondo buleore lowa gi dolalu dabu bininaga tomo timbuniore dawale lalu bi lenego tomo ogoni nalu hemine sarere kira piya. Ani piyagola ainde Tobaiasa ibugua Laguele berearia puwa ibuhondo hale halu lalu, Ainde i̱ni dalu dai buliya í̠na karulapego pu loleberebe. Ainde i̱ aba ai̱yalame mini burugu timbuniore lalu libugua i̱ dengui lone nahondoleda lowa genda timbuni yu biraruago. Ainde Laguele-o í̠ aba ai̱yala karia dai bia la. Ai i̱na ibalu abale í̠hondo ibunaga de kirabali ndibulo wahalu ibunibi nde agali waheore beda lalu í̠ langirugoni, lene. Ani layagola Laguelehanda ladai bialu lalu. Igini-o i̱na agali maru bi yalu í̠ aba karia puwa í̠ karulape ka lalu lama pudaba loliya ai í̠ i̱nila holene karulape, lene.\XREF{✡}{{\XO 10:8: }{\XT{Pig 24.54-56, 30.25}}}


\par }{\PP \VS{9}Ani layagola Tobaiasahanda hondo howa lalu, Ani ndo i̱ anidagua nabuleorego ainde i̱ aba karia dai bia larene, lene.


\par }{\PP \VS{10}Ani layagola Laguele ibugua emene hondo ha nabi Sara Tobaiasa ibu mini. Ani bialu ibunaga mbirale bibahende hanuni talebu ki howa mendehayagi Tobaiasa mialu bini. Wali agali garabaya biabe ale biaga hearubi nogo bulumagabi sibi hearubi dongi hearubi kamele hearubi yári tara tara wiarubi muni wiarubi hanuni talebu ki howa mendeha Tobaiasa mini.

\VS{11}Laguelehanda Tobaiasa nu̱nu̱ lowa ibuhondo bi bayale lamialu lalu, I̱ igini-o ainde pobe. Dahuliya andaganaga Ngode Datagaliwabe ibunime Sara libu baya hangu mamage howa handaya ho holebirago libu bayale pialu anda pilibu. Ainde libunaga waneigini harago i̱ni de ngui hondolene hamelo kogoni, lene.\XREF{✡}{{\XO 10:11: }{\XT{Pig 45.28}}}

\VS{12}Ani lowa Laguele ibugua Sarahondo lamialu lalu, Áyu í̠ agalinila pamia. Puwa ibu aba ai̱ya andaga kagoha biraabo habe. Í̠ ai̱ya iya í̠ aba ai̱yala hama ibinigo áyu kabagonidagua dege igiri ibu aba ai̱yala í̠ aba ai̱yala ho birabe. Libugua í̠hondo bi bayale dege langialu lene hale halu biraabo howa homalu waholene hameledo, lalu Laguelehanda ibu wane Sarahondo lamini. Ibugua libuhondo, Pilibu, lalu bi lai howa, Ai libu pudaba, lene.

\par }{\PP Ai Edena ibugua Tobaiasahondo lalu, Tobaiasa í̠ore i̱ igini bayale. Anduane Homogohanda í̠ baya hangu í̠ni andaga haru dai bulebira. Ani bialu i̱bi nde í̠ waneigini harago de hondoliya Anduane Homogohanda baya hangu handaya ho helo laro. Ai Anduane Homogo ibugua i̱naga bi larogo hale holebira. I̱ waneore í̠ baya hangu handaya ho habelo ngero. Aiore nde halu mbira hanguorebi ibunaga miniha mo ko holene ale mbira nabibe. Áyu libu harigani bayale pilibu. Áyu Sara ibu í̠ one bedagoni. I̱ í̠ ai̱ya biraro. Ina haga haga bu kamaha bayale howa turu ho haabo hami̱ya Ngode Datagaliwabehondo bi lolebero, lene. Ani lai howa Edenahanda ogolabo nu̱nu̱ lalu, Ai pudaba, lene.




\par }\Chap{11}{\PP \VerseOne{1}Ai Tobaiasa ibu pialu howa ibunaga bu miniha turu halu pene. Ibugua Anduane Homogo ibu dindi ngagonagabi dahuliya andaganagabi Ngode Datagaliwabeore howa bibahende karubi ngarubinaga kiniore kagonaga mini yaraga hama pene. Ibu ibaga bialu tagira pu hayagoha bibahende bayale dege hayagonaga ibugua Ngode Datagaliwabehondo ka̱i̱ lene. Ibugua Laguele ibu onelanaga mini yaraga halu haabo halu libu homara handala wahole lalu bi lo wini.

\par }{\SH Tobaiasa ibuni andaga dai binigo ogo
\par }
{\PP Tobaiasa halu piyaru ti dindi Kaserini Niniba tano kaware dege ngelowa wiagoria anda pialu howa

\VS{2}Labaelehanda lalu, Tobaiasa iya tagira pialu piribangi í̠ aba ogobi berelalu piribalo í̠ni manda bide.

\VS{3}Ai í̠ one ibu mani ibilo iyame mo bamba halu puwa anda tamuru mo tiga bialu hole polene karulapeda.

\VS{4}Ani bialu wena buni dugu hanarigo yalu polene embeda holeni, lene. Ani lalu libugua mo bamba halu piribigola Tobaiasanaga biango biagobi ti haru dege pene.


\par }{\PP \VS{5}Horo ogoniangi Ana ibu lone puwa de ibu igini piyago dai birabe hondole handa amuho berene.

\VS{6}Ani biruwa ai deme Tobaiasa ibiyago hondowa abaleore ibugua Tobidi olowa lalu, De handa. Iya igini ibalu ibu nenege libu haru piribigobi ibira, lene.


\par }{\PP \VS{7}Ai libu Tobidi heagoria kaware naibi wene ibalu heaore Labaele ibugua Tobaiasa lamialu lalu, Í̠ aba ibu de lone hondolebira.

\VS{8}Í̠na wena buni dugu hanarigo ibunaga de kirabalini palada para haradagua bibe. Wena buni ogoninaga marasinime mbirale labolabo aleme de buyi kago lagalope haragola í̠na gime mo waholebere. Ani beregola í̠ aba ibu lone de hondolebira, lene.

\VS{9}Ana ibugua gerai pialu ibu igini gi kirabalime yu hubi lowa lalu, Áyu í̠ igini lone dai beregonidago ainde i̱naga miniha mo palia holene karulo biralu nde homoliya, lene. Ani lalu howa ibuha turu timbuni hayagome de iba deha howa pora bini.\XREF{✡}{{\XO 11:9: }{\XT{Pig 46.30}}}


\par }{\SH Tobidinaga de lone bayale henego ogo
\par }
{\PP \VS{10}Ainde Tobidi ibu heyalu hendore tagiraha pabe bu mabu biagonaga panga haraba wiagoria tagira pene.

\VS{11}Ani heagola ai Tobaiasahanda wena buni biago gime tagu yalu Tobidi heagoria pene. Ibugua ibu abanaga deha pulaba halu ibu aba bayuwa helo mo tigabu helene. Ani heagola ibu abahondo lalu, Aba-o í̠ gi nahabe, lene.

\VS{12-13}Ani lowa Tobaiasa ibugua marasini biago ibu aba deha ha̱i̱ howa mani mbirale pele deha para heago lagalo wahene.\XREF{✡}{{\XO 11:12-13: }{\XT{Ab 9.18}}}

\VS{14}Ani biyagola Tobidi ibugua Tobaiasa payani ibunaga gi kirabali paga howa turu timbuni halu dugu bini. Ibugua hongo howa lalu, I̱ igini í̠ áyu lone de hendedogonida. Í̠ i̱naga denaga wá holene hale de kegoni. Áyu iname Ngode Datagaliwabenaga mini yaraga holene nga. Iname ibunaga mini timbuni mini lene ka lami̱ya. Ibunaga dara holene timbuni ngagome inahondo baya dege biaabo holebira.


\par }{\PP \VS{15}Ibunime i̱naga de mo ko holene ogoni i̱ha ibilenego ainde áyu lone i̱ igini Tobaiasa de hendedogoni, lene. Ainde Tobaiasanaga bu miniha turu holene to̱laiore hayagola ibuni andaga tamuha anda pialu howa Ngode Datagaliwabehondo iba gana hongo howa lalu ibunaga mini yaraga halu iba gana lamalama anda pene. Ani bialu ibu piyagoha mbirale bayale tagira bigi biyago bibahende ibu aba lamiai hene. Ibugua lalu, I̱na muni hangu ndo mo yido. Wali i̱ one haru halu bido. Ibu mini Sara. Ibu Laguele wane. Ibu wene harigani ibalu haruago ai emene howa ogoria anda ibulebira, lene.


\par }{\SH Sara anda ibinigo ogo
\par }
{\PP \VS{16}Ai Tobidi ibu tanonaga pabe heago panga harabani ibu igini Tobaiasa one ngolaho pole pene. Ai ibu bu miniha kiau lalu yagalo howa ibugua Ngode Datagaliwabenaga mini yaraga hene. Ai Niniba wali agalime Tobidi hondowa ti mogo timbuni lalu ibu mbiralime hariga mo walia halu gini yalu piaga mbira napiyagola mogolene.

\VS{17}Anigo Ngode Datagaliwabehanda ibu dara halu ibunaga de mo bayale hayago wali agali bibahende lamialu ibugua Ngode Datagaliwabenaga mini yaraga halu hene.

\par }{\PP Ai Tobidihanda Sara ngola howa ibiridago bayaleore lowa lalu, I̱ wane-o bayaleore ibirida. Ngode Datagaliwabe ibunime í̠ ina hemagoha haru ibiyadagonaga ibunaga mini yaraga hami̱ya. Ai Ngode Datagaliwabehanda í̠ aba mo turu halu í̠nibi í̠ igini Tobaiasabi libu haru mo bayale helo. Ai í̠na anda hami̱ya andaga anda íbu, lene. Horo ogoni Yuda wali agali bibahende Niniba dindiha hearu tinaga turu holene horo tagira ibiniangi.

\VS{18}Agali kirali Tobidi damene Ahiga Nadabala libu ibalu Tobidi heba mandagi turu hamaga hole ibini.




\par }\Chap{12}{\SH Dahuliyali Labaelehanda Tobidi Tobaiasalahondo bi laminigo ogo
\par }
{\PP \VerseOne{1}Ai tigua dabu bialu tomo nalu berenego nai howa Tobidihanda Tobaiasa olalu íbu lowa ibuhondo lalu, I̱ igini-o igiri í̠la hariga mba lalu piribigo ibu yolo mulenego embeda nahabe. Ani bialu mbirale marubi ibunaga yolo meregoria paga halu mulene karulape nga, lene.


\par }{\PP \VS{2}Ani layagola Tobaiasahanda hale halu lalu, Aba-o i̱na yolo ogoni agira muliya hame ledebe. Ina mbirale inane yalu ibirimaru hanuni mo talebu ki howa mendehayagi ibu yolo buliya karulapeda.

\VS{3}Ibugua i̱ haru hayagola i̱ bayale halu dai biru. Ibugua Gabaele andaga muni mo pialu yu daibu ngiya. Ibugua dege i̱ oneha dama heago waratagi halu í̠naga de mo bayale haya. Anidagua biyago ainde i̱na ibu yolo agira mibehebe, lene.


\par }{\PP \VS{4}Tobidihanda ladai bialu lalu, Í̠na manda biridago tigabioredago. Ai mbirale ibunime mo yalu ibiyadago aria talebu ki howa halu mendego ibu mibe, lene.


\par }{\PP \VS{5}Ai Tobaiasahanda Labaele olalu íbu lowa lalu, Mbirale i̱ biamogo bialu mo yalu ibiribago hanuni talebu ki howa halu mendego í̠ mo yabelo. Mbirale uruni í̠naga yolo mo yabelo. Ani bialu í̠ni andaga dai beregoha Ngode Datagaliwabehanda í̠ harigani baya hangu handaya ho helo laro, lene.


\par }{\PP \VS{6}Ani layagola Labaele ibugua Tobidi Tobaiasala haru pubagi howa libuhondo lamialu lalu, Ai libugua Ngode Datagaliwabenaga mini yaraga halu ibuhondo iba ganaru lalu halibulo. Ibugua libuhondo biabe bayale biyaru wali agali hale helo latagi halu halibu, lalu lamini. Libugua anidagua berebigola wali agali bibahendeme Ngode Datagaliwabehanda biyadaru manda biai holebira. Libugua Ngode Datagaliwabenaga mini yaraga halu haabo halibu, lalu lene.


\par }{\PP \VS{7}Heneneore mbira wali agalime kininaga mini wiado kago latagi habe nahe ka. Anigo dindi bibahendeha wali agali bu karume Ngode Datagaliwabehondo ka̱i̱ lalu ibunaga mini yaraga helo ibugua tihondo biabe timbuni biyaru latagi halu holene nga.\XREF{✡}{{\XO 12:7: }{\XT{1 Pi 3.13}}}

\par }{\PP Mbirale ko ngagome í̠ warape nahelo í̠na mana bayale ngago hangu bialu haabo holene nga.


\par }{\PP \VS{8}Ngode Datagaliwabehondo bi bayuwa lolenebi ibunaga hame ngago taluwa bialu holenebi wali agali yagibano karu baya hangu biamogo bulenebi mana uruni ngagome agali homogo mbirale dewawi howa mana ko ngaru hangu mo tene howa bialu haga karu bolangua hene nga. Mbirali yagibano kago muni miagagome mbirali ngolo dewaore ibu andaga mo ngoai howa haga kago bolangua hene ka.\XREF{✡}{{\XO 12:8: }{\XT{Sir 29.8-13}}}

\VS{9}Mendeali kagohondo mbirale dewa talebu miaga kago ibuha homolene anda naibilo hagira bianda haga nga. Anidagua beregome í̠ha ko ngagobi domo wahai holebira. Wali agali bibahendeore yagibano biamogo biaga kago ibu bayale haga.\XREF{✡}{{\XO 12:9: }{\XT{Min 11.4, Dan 4.27, Sir 3.30}}}

\VS{10}Anigo maru mana ko bialu mana bayale ndo tara tara ngaru bialu haga kagome ibuniha ko holene haru anda ibaga nga.


\par }{\PP \VS{11}I̱na libuhondo bi mbira aguadagua laro. Wali agalime kininaga mini wiado kago latagi habe nahe ka. Anigo iname Ngode Datagaliwabehanda biyaru dindi bibahendeha hale hayogo lelo latagi halu holene nga laru. Ai áyu i̱na mbirale mbira yado nahe libuhondo bi heneneorego langiai holebero.

\VS{12}Tobidi í̠nabi Sarahandabi Ngode Datagaliwabehondo bi laribigo i̱nime mo yalu Ngode Datagaliwabenaga wanakuihayagi pu haru. Ani bialu mende homayagola í̠na hora halu hariruni mbira mbiranaga bi dibudibu ogoale bialu ka lalu abaleore mo yalu pugu biruli.\XREF{✡}{{\XO 12:12: }{\XT{Yob 33.23-24, Ab 10.4, Mo 8.3-4}}}

\VS{13}Horo ogoningi í̠na tomo nane wahalu agali homene biago hora hole pirigola Ngode Datagaliwabe ibunime i̱hondo í̠ bahondole pu layagola ibiru.

\VS{14}Anigo ai áyu ibugua i̱hondo í̠ lone mo bayale hole pu laya. Ani bialu dama í̠ aruni Saraha heagobi taliatagi halu bule pu laya.

\VS{15}Ai i̱ mini Labaele kogoni. I̱ dahuliyali karia Ngode Datagaliwabenaga wanakuiha haabo howa horo bibahendengi Ngode Datagaliwabenaga biabe bule manda manda bu haabo haga karu aria mbirago i̱ kogoni, lene.\XREF{✡}{{\XO 12:15: }{\XT{Seg 4.10, Lg 1.19}}}


\par }{\PP \VS{16}Tobidi Tobaiasala libu bi ogoni hale howa libu mogo timbuni lalu libu dindini bulu palialu palipe hene. Libu gi timbuni howa duru lalu hene.

\VS{17}Anigo Labaelehanda libuhondo lalu, Libu gi nahalibu. Bayale holene ngago libu heba haabo helo. Libugua Ngode Datagaliwabenaga mini yaraga haga ngebigo wanahe haabo halibu.

\VS{18}Ngode Datagaliwabe ibuninaga hame leagome i̱ ti biamogo bule ibinigo kogoni. I̱ i̱ninaga hameme ibini ndo ko. Ai libu horo bibahendengi dindi ogoriani howa Ngode Datagaliwabehondo iba gana lalu ibuhondo ka̱i̱ laabo halu halibu.

\VS{19}Libugua handalu hebira i̱ tomo nara lo manda biribi. I̱ tomo nane bame nene tingi haru.

\VS{20}Horo bibahendengi libu dindini kebingi howa Ngode Datagaliwabenaga mini yaraga halu ibuhondo ka̱i̱ lalu haabo halibu. Ai áyu i̱ Ngode Datagaliwabe i̱ pu layago ibuni karia dai bero. Ai mbirale libuha biyaru bibahendenaga bi te gili bilibu, lene.


\par }{\PP \VS{21}Ani lalu Labaelehanda libu helalu ibu pene. Ani piyagola Tobidi Tobaiasala libugua Labaele lone nahendene.

\VS{22}Ani biyagola libugua Ngode Datagaliwabehondo iba gana lalu ibunaga mini yaraga hene. Ani bialu libugua Labaele libu heba howa biabe timbuniore libuhondo bialu hayagonaga Ngode Datagaliwabehondo ka̱i̱ timbuni lene.


\par }{\BB \par }
{\MS Tobidi ibu bayaleore henego ogo

\par }{\MR (Be 13–14)



\par }\Chap{13}{\SH Tobidihanda iba gana lalu Ngode Datagaliwabenaga mini yaraga henego ogo
\par }
{\PP \VerseOne{1}Ai Tobidihanda Ngode Datagaliwabehondo iba gana ogo lalu,

\par }{\Q Ngode Datagaliwabe haluhe kagonaga mini yaraga haabo holene nga.

\par }{\Q Ibugua bibahende baya hanguore handaya ho haga kagoni.


\par }{\Q \VS{2}Ibugua ina minu ba nde balu mani nde ina dara haga ka.

\par }{\Q Ibugua ina homeneru dindiha pelowa.

\par }{\Q Ani bialu mani homaliha howa ina lone mo heya haya.

\par }{\Q Henene o mbirali ibunaga giha howa pora bialu napolebira.


\par }{\BB \par }
{\Q \VS{3}Isaraele wali agali kemiru-o tí wali agali tara dege dombeneha kemingi howa

\par }{\QB tígua Ngode Datagaliwabehondo ka̱i̱ lalu holene nga.

\par }{\Q Ngode Datagaliwabehanda ti wali agali tara bu hearu ti dege dombeneha garabaya helayago.


\par }{\Q \VS{4}Ani bialu dindi ogonihabi nde ibunaga hongo timbuni mo walia hayagoni.\XREF{✡}{{\XO 13:4: }{\XT{Ais 63.16, Yar 3.4, SMG 14.3, Sir 23.1-4, Md 6.9}}}

\par }{\Q Iname Ngode Datagaliwabenaga mini yaraga hama.

\par }{\Q Ibu Anduane Homogoore howa inanaga abaore kagoni.

\par }{\Q Ani kago manda bialu wali agali bibahendeme

\par }{\QB ibu inanaga Ngode Datagaliwabeore karulape haabo haga kago heneneore hale halu manda bulene nga.


\par }{\BB \par }
{\Q \VS{5}Heneneore ibugua tí tandaga ngiyago

\par }{\QB irane tígua ko tara tara wiaru bialu harimigonaga ngiya.

\par }{\Q Anigo genda uruni waha mani ibugua tí wali agali tara dege dombeneha hemiria

\par }{\QB ibugua tí lone taya bialu haru dai bialu tíninaga dindini helolebira.


\par }{\Q \VS{6}Tígua Ngode Datagaliwabehondo bu mini mo beregedalu

\par }{\QB ibunaga bi ledago talialu kemigola

\par }{\QB ibugua tí kemigoha handa dai bialu tí biamogo bulebira.

\par }{\Q Tígua ibunaga dengui nahandalimulo ha do kagola

\par }{\QB ibunaga dengui lone nahondoleberemi.

\par }{\Q Ngode Datagaliwabehanda tíhondo mbirale biyaru bibahende mo embeda nahalimu.

\par }{\Q Tínaga bu minime Ngode Datagaliwabehondo ka̱i̱ laabo halu halimu.

\par }{\Q Ngode Datagaliwabe ibunaga mini tigabiore ngago mo yaraga halu halimu.

\par }{\Q Kini haluhe haabo haga kagonaga mini yaraga halu halimu.

\par }{\BB \par }
{\Q I̱ dindi taraha garabaya ha kogonigoyu

\par }{\QB ainde i̱na ibuhondo ka̱i̱ lalu haabo holene hameledo.

\par }{\Q Wali agali mana ko biaga karunihondo

\par }{\QB Ngode Datagaliwabenaga hongo taraore ngago lamulebero.

\par }{\Q Mana ko hangu mo tene howa bialu kemiru wahai halu

\par }{\QB Ngode Datagaliwabehanda hameledaru bialu haabo halimu.

\par }{\Q Anidagua beremigola ibugua tíhondo miniha lone gedaore halu tí dara holebira.


\par }{\Q \VS{7}I̱na í̠naga Ngode Datagaliwabe kagonaga mini yaraga halu

\par }{\QB ibunaga hongo timbuni gibiore ngagonaga turu taraore ho ko.

\par }{\Q Dahuliya andaganaga kini-o í̠naga hongo holene bibahendeme í̠naga mini yaraga halu ko.


\par }{\Q \VS{8}Wali agali bibahendeme ibunaga hongo timbuni gibiore kago

\par }{\QB mendeali hale helo latagi halu Yarusalemeni howa Ngode Datagaliwabenaga iba gana la holene nga.


\par }{\BB \par }
{\Q \VS{9}Yarusaleme-o í̠ Ngode Datagaliwabenaga tanoore ngegoni.

\par }{\QB Wali agali í̠ha karume mana ko dewaore bialu hayagonaga Ngode Datagaliwabehanda Í̠ pani ngulebira.

\par }{\Q Anigo wali agali mana bayale biaga karu Ngode Datagaliwabehanda tí dara holebira.\XREF{✡}{{\XO 13:9: }{\XT{Ais 60.1-22, Mo 21.9–22.5}}}


\par }{\Q \VS{10}Ani biaga kago manda bialu

\par }{\QB Ngode Datagaliwabehondo ka̱i̱ lalu harimiyagua ogoni bayale.

\par }{\Q Kini haluhe haabo haga kagonaga mini yaraga halu holene nga.

\par }{\Q Tigua í̠naga bi lolene anda lone bia haragola

\par }{\QB í̠naga wali agali tigua lone turu timbuniore holebira.

\par }{\Q Anduane Homogohanda í̠naga wali agali garabaya karu lone mo turu holebira.

\par }{\QB Wali agali áyu tandaga timbuni nalu karu

\par }{\Q ibugua tí luore handaya ho haabo holebira.


\par }{\BB \par }
{\Q \VS{11}Yarusaleme í̠naga wá timbuniore dindi ngaru bibahendeha piai haragola

\par }{\QB wali agali dindi kaundiaha karu bibahende í̠ha ibai holebira.

\par }{\Q Wali agali hameigini tara tara padaru bibahendeme ibalu

\par }{\QB Anduane Homogo í̠naga Ngode Datagaliwabe kagonaga mini yaraga hole ibalu

\par }{\QB tigua Ngode Datagaliwabe ibu dahuliya andaga kini kagonaga lomaru yalu ibulebira.

\par }{\Q Í̠ha hariga pedaru bibahendeha wali agalime Ngode Datagaliwabehondo turu halu iba gana lagalaga bulebira.

\par }{\QB Ani bialu í̠naga mini daliga mini lene wiaabo holebirago irane

\par }{\Q Ngode Datagaliwabehanda í̠ ibuninaga tanoore ngelo dabayagome ani wulebere.


\par }{\Q \VS{12}Maru í̠hondo bi ko laga karubi í̠ hengedope halu bope haga karubi

\par }{\QB í̠naga wai pabe bo gialaga karubi

\par }{\QB í̠naga anda pabe neneni mamageali mamage haga anda daliga kago bo gialope haga bu karubi

\par }{\Q í̠naga pabe andaneha anda hearu bo gialo delaga bu karubi

\par }{\QB bibahende Ngode Datagaliwabehanda tini pani mialu mo ko holebira.

\par }{\Q Anigo agali maru í̠ mo bayale haga karu

\par }{\QB tí Ngode Datagaliwabehanda mo turu halu haabo helolebira.


\par }{\BB \par }
{\Q \VS{13}Yarusaleme í̠naga wali agali tigabi bu karuhondo turuore holene nga.

\par }{\QB Mani tigua garabaya wahalu dai buwa í̠naga pabe andaneha íbu ngoai howa

\par }{\Q Anduane Homogo haluhe haabo haga kagonaga mini yaraga halu holebira.


\par }{\Q \VS{14}Wali agali í̠ gubalini haga karu ti tinaga bu miniha turu ho howa bayale holebirago

\par }{\QB irane í̠ bayale kego hondowa ani bulebira.

\par }{\Q Wali agali í̠ genda yu kego hondowa dara timbuni ho karu

\par }{\QB ti mani í̠ de hondowa turu holebira.

\par }{\Q Ani bialu í̠na turu holeneme bayale holene mo yu anda ibalu bayale wiaabobo bu wulebira.


\par }{\BB \par }
{\Q \VS{15}I̱na Ngode Datagaliwabe ibu kini timbuniore kagonaga mini yaraga halu kogoni.


\par }{\Q \VS{16}Tigua Yarusaleme lone arema biadai biragola

\par }{\QB Ngode Datagaliwabe ibu dalu wiabobo bu wulebira.

\par }{\BB \par }
{\Q Yarusaleme-o í̠naga waneiginirume í̠naga yári bayaleore bidego de hondowa

\par }{\QB dahuliya andaganaga kiniore kagonaga mini yaraga halu kangi

\par }{\QB i̱na turu timbuni holebero.

\par }{\Q Tigua ege to̱le̱ bayaleore ira yuni dongomabi hari mindini handalehebi ngarume

\par }{\QB í̠naga pangaru wabialu í̠naga wai paberu bibahende ege to̱le̱ muni timbunime miaga ngarume biai holebira.

\par }{\Q Tigua wai pabe neneni mamageali handa a̱i̱na̱i̱ bu haga anda ngolome bulebira.

\par }{\QB Tigua ngolo bayaleoreru mo yuwa í̠naga wai pabe bu mabu bulebira.


\par }{\Q \VS{17}Tigua ege to̱le̱ baya daramabimebi ege to̱le̱ ngiringaralerumebi hariga wabulebira.


\par }{\Q \VS{18}Í̠naga panga bibahendeni turu holenenaga iba gana laruane hale holebira.

\par }{\QB Ani bialu í̠naga anda bu karuha howa wali agalime ibagana ogodagua lolebira.

\par }{\Q Agua agua, lalu baya gibiore Isaraelenaga Ngode Datagaliwabenaga mini yaraga holene nga.

\par }{\QB Yarusaleme-o Ngode Datagaliwabehanda í̠naga wali agali mo bayale haragola

\par }{\QB tigua ibunaga mini baya buruguleore ngago yaraga halu haabobo holebira,

\par }{\MM lalu Tobidihanda iba gana ogoni lene.

\par }{\PP Bi ogoriani howa Tobidihanda iba gana lalu Ngode Datagaliwabenaga mini yaraga halu layago lamaro bini.




\par }\Chap{14}{\SH Tobidihanda mana halu mbira lone lenego ogo
\par }
{\PP \VerseOne{1-2}Ai Tobidinaga de ko halu mbirale handabi nahe hayangi ibu mali pira waragariani kira (62) hene. Mani de lone bayale hayagola ibu luore hene. Ani howa ibugua abale biaga wiyadagua yagibano hearuhondo mbirale dewaore talebu migi bialu haabo hene. Ani bialu howa ibugua Ngode Datagaliwabenaga mini yaraga halu mbirale bayale biyaru damene latagi halu hene. Ani bialu howa ibu mali handari mbirani kira (112) halu homene. Tigua ibunaga tingini Ninibani hora halu tigua Tobidi dara timbuni howa dugu bini.


\par }{\PP \VS{3}Tobidi ibu mani dege homole lo biruwa ibu igini Tobaiasa olowa paluni bi lamialu lalu,

\VS{4}I̱ igini-o áyu ogoni í̠ waneigini bu karuni bibahende haru halu Media dindi pobe. Ani larogoni irane Ngode Datagaliwabenaga bi mana latagi haga agali Nahumuhanda pani nolene koore mbira tagira ibulebira lalu bamba mbiwia henego áyu tano ogoha tagira ibule biaruago í̠ pobe laro. Bamba Isaraele dindiha agali Ngode Datagaliwabenaga bi mana latagi haga hearume mbiwia halu mo ko holene taraore Niniba tanohabi Asiria dindihabi tagira ibulebira lenego heneneore tagira ibulebira. I̱naga miniha manda bu bedogome mbirale mbira bulebira lalu Ngode Datagaliwabehanda lenego damene bibahende tagira ibulebira lo winidangiore ibulebira lo manda bido. I̱naga miniha manda bidogome bi bibahende Ngode Datagaliwabe ibugua langiyaru damene heneneore tagira ibulebira. Ngode Datagaliwabe ibugua buleore lalu bi lo winigo wanahagaore ka. Ani biagago ainde í̠ Asiria dindibi Babilonobi yu wahalu Media dindiha hole pobelo hameledo.\XREF{✡}{{\XO 14:4: }{\XT{Nah 1.2–3.19}}}

\par }{\PP Waitigime ina aria Yuda wali agali Isaraele dindiha karu talima pugu pugu bialu minuwa dindi taraha garabaya minu yalu polebira. Isaraele dindi bibahende labu wiai holebira. Samariabi Yarusalemebi wali agali naheore labu dege wulebira. Ngode Datagaliwabenaga anda kago bo heda haragola do podope haragola tigi mbira hanguni bame dindi dege wulebira.

\VS{5}Anigo mani howa Ngode Datagaliwabehanda ibunaga wali agali lone dara ho dai bialu Isaraele dindiha lone haru dai bulebira. Ani haru dai biragola tigua Ngode Datagaliwabenaga anda ogoni biadai bulebiragoyu ainde anda baya pigane bini ala hayagobi ndo holebira. Anda ogoni emene tigi mbira hangu holenenaga bulebira. Mani Ngode Datagaliwabehanda horo mbira pongo bo ngago ogoni tagira ibirangi Isaraele wali agali bibahende garabaya golalu lone dai buwa Yarusaleme lone mo heya haragola Yarusaleme tano baya taraore ala wiagagobi wulebira. Ani bialu Isaraele agali Ngode Datagaliwabenaga bi mana latagi haga hearume mbiwia halu lo winidagua tigua Ngode Datagaliwabenaga anda lone bulebira.


\par }{\PP \VS{6}Horo ogoningi dindi bibahende ngaruha wali agali bibahende bu karu Ngode Datagaliwabe karia dai bulebira. Tigua dama tara tararuhondo bi pupu karula nape wiaga ngaru wahai halu Ngode Datagaliwabe ibunihondo bi lole dai bulebira.

\VS{7}Wali agali dindi bibahendeha bu karume Ngode Datagaliwabe haluhe haabo haga kago ibunihondo bi lai halu mana bayale tigabi Ngode Datagaliwabe ibunime hame ledago bialu haabo holebira. Horo ogoningi Ngode Datagaliwabehanda Isaraele wali agali ibunaga mana baya hangu talialu hayaruhondo tinaga holene bayale mope holebira. Ibugua ti Yarusalemeni mo ngoai haragola ti Abarahamanaga dindi ngagoria howa ti bayale haabo holebira. Wali agali tinaga miniha Ngode Datagaliwabe gubalini ho haga karu ti turu ho holebira. Anigo wali agali mana ko biaga karubi wali agali ko karubi ibu deni nahelo kaundiaha talia pelolebira.

\VS{8}I̱ waneigini bu kemiru tí i̱na bi larogo baya hangu hale halimu. Tígua tínaga bu minimeore Ngode Datagaliwabehondo bi lalu howa tígua beremiru bibahende ibunime hame ledadagua dege bialu haabo halimu.

\VS{9}Tígua tínaga waneigini karuhondo mana tigabi bayale bulene ngago baya hangu lawai halu halimu. Ogodagua lawai halimu. Bibahendengi wali agali mbirale dewa nawi karu biamogo biaabo halu Ngode Datagaliwabenaga mini yaraga halu haabo halimu.


\par }{\PP \VS{10}I̱ igini Tobaiasa í̠ore Niniba tano yu wahalu puore bibe. Í̠ore dindi ogoha nahabe laro. Ainde í̠ ai̱ya i̱naga homali kagoria dege kaware hora halu horo ogoningiore heyalu pobe larogoni. Mbi mbira hangubi tano ogoria napalibe. Ko tara tarabi mana lehe binigobi timbuniore dindi ogoha to̱leda. Wali agali dindi ogoha bu karume mana ko tinime bialu kagonaga taga nahaga ka. Mana lehe mbira Nadaba ibugua ibu aba hamene heyogone Ahigahondo biyago mitangi bibe. Ahiga ibuniore Nadaba anda halu agali helo baya hangu mondo bu wiagola mani agali howa Nadabahanda Ahiga homelo bo waholene manda biya. Ani biyagola Ahiga ibu ibida pora bialu puwa homali mbira wiagoha birado haya. Anigo ai Ngode Datagaliwabehanda Nadaba ibugua Ahigahondo bule paraho wiyagonaga pani nelo mini. Ainde Ahiga ibu wá holene wiagoha lone dai biyagola Nadaba ibu arumaha haabobo halu ho ereba hayago irane ibugua mana ko tara tara bialu hayagome biya. Nadabahanda Ahiga uli pelo uli tombo wiyagoyu ibu uli nape habo lalu pubagi hayada. Ibugua uli wandialu pubagi hayago irane ibugua yagibano karuhondo mbirale ngaru dewaore talebu migi biaga henegome bini. Anigo Nadaba ibuni ibunaga uli tombo wiyagoha pilaya.


\par }{\PP \VS{11}Anigo ai áyu i̱naga waneigini kemiru tígua agali yagibano biamogo biaga bayale biago ibuha mini bayale tigabi wua howa mendeali biamogo biaga henedago handadaba. Anigo agali mende kago mo ko holene manda bu kagome ibuni hariga homagane hariga ngagoria pialu hagane ka. Ai áyu i̱naga hongo holene nawi ereba hai hayada, lene.

\par }{\PP Ani layagola tigua Tobidi dagiani hendore mo palia hayagola ibu ogoningi abale homene. Homayagola tigua dara halu dugu timbuni bini.

\VS{12}Emene howa nde Tobaiasa ai̱ya homayagola tigua ibu agalini homali wiagoria dege mandagi kaware hora hene. Hora halu Tobaiasabi ibu onebi heyalu Media dindiha Egebadana tano wiagoha pole pene. Puwa Tobaiasa ibu imane Laguele baba hene.

\VS{13}Ani howa Tobaiasahanda ibu imane Edena Laguelela baya hangu handaya ho hene. Libu waheore bereagola ibugua baya hanguore biamogo biaga hene. Ani howa libu homayagola ibugua Egebadana dindiha hora hene. Ani bialu Laguelenaga mbirale paluni wiaru bibahende abale Tobidinaga karulayadagua Tobaiasa ibuni dege karulai hene.


\par }{\PP \VS{14}Ainde Tobaiasa ibu ha dege bialu wahe halu ibunaga mali handari mbirani pira mbirani karia (117) hayagola homene.

\VS{15}Tobaiasa ibu mali luore howa waitigime tano timbuni Niniba wiago bo gialahole bialu bo heda haya layane te hale hene. Ani bialu Medianaga Kini Siasarese heagome Niniba wali agali tini garabaya biai haya layane hale hene. Ai Ngode Datagaliwabehanda Asiria wali agali Niniba wali agalibi mo ko halu pani nelo miyagonagada Tobaiasa ibu turu halu Ngode Datagaliwabenaga mini yaraga hene. Tobaiasahanda Anduane Homogo Ngode Datagaliwabenaga mini yaraga halu haabo haga hene. Ai heneneore ogoni. Habo nalolene bi lo winigonaga mbuga wabuni halu mende.


\par }