\NormalFont\ShortTitle{1 MAGABI}

{\MT 1 Magabi

\par }{\IMT Mbuga ogoha gilibu ngarunaga nemandi ogo

\par }{\IP Ai Magabi mbuga mbira ngagoha howa Andiogusu Ebipanese ibu kini heangi howa pialu Yone Higanusu heangi Yuda dindiha bialu heneru te lo nga.

\par }{\IP Ogoningi agali mbira ibuni halu ibu one waneiginirume binigo te lo nga. Damene mbira uruni tinaga mini Magabi hene. Mbuga ogonime Isaraele dindiha genda timbuni wiangi Ngode Datagaliwabehanda Magabi dameneha howa Isaraele wali agali biamogo bialu henego te gilibu nga.

\par }{\IP Mbuga ogoniha mini hongoheore Ngode Datagaliwabehanda ibunaga wali agali baya hangu handaya ho haga ka. Ani bialu Ngode Datagaliwabehanda wali agali mana ngago baya hangu talialu mana bayale tigabi ngago bialu haga karu biamogo biaga ka. Ani bialu ibunaga biamogo bulene ngago heba howa tigua waitigi karu bope halu tini wayali haga lalu mo walia ho nga. Mbuga ogoha howa mali daga lama pialu Keriso taba henenegoria tagira polenaga pigane Siria dindi mo winidagoria howa daga lagago mali pira maria (40) wini. Ogoni Keriso dindini ibulene mali handari mbira pira tebirani karia (137) Siria dindini howa daga ladai bini. Ani bialu ogoningi Keriso dindini bulenego mali handari mbira pira kariani duria (175) ngelowa bialu henego bima pialu mali handari mbira pira kariani karia (177) biairi hene. Mali ogoningi Keriso dindini ibulenenaga mali handari mbira pira tebirani maria (134) agima ngelowa bialu hene.



\par }{\MS Andiogusuhanda Yuda wali agali baba wai bialu minu bayago Madadiasahanda wai biadai binigo te leda

\par }\ChapOne{1}{\MR (Be 1–2)

\par }{\SH Alegesanda kini timbuni henego
\par }
{\PP \VerseOne{1}Alegesanda ibu Masedonianaga Kini Pilibi igini howa ibugua ami agaliru haru halu Masedonia dindi wahalu Pesia dindi Midia dindilanaga Kini Dariusula wai bule pene. Ani bialu Alegesanda ibugua Dariusu bope halu ibu Pesia dindinaga kini ho aribia hene. Pigane Girigi wali agali hangunaga kini hene.

\VS{2}Alegesanda ibugua wai dewaore bialu tano hongohe wiaru balu bo bodahana haga bini. Ibugua dindi kaundia tara tara wiaruha wai bialu kini bu hearu bo wahai halu dabudabu bayale tara tara wiaru mo page bigi bialu dindi anda bo labu haga bini.

\VS{3}Ani bialu ibugua dindi bibahende wiaru handame hai ho howa ainde ibu gibiore mbira kogoni lo mitangi bu hene.

\VS{4}Ibunaga ami agali hongoheore dabo helowa ibugua dindi tara tara bu wiarubi wali agali uruniha hearubi kini hearubi handaya ho heagola tigua ibu dagisi migi bialu hene.


\par }{\PP \VS{5}Mani howa Alegesanda ibuni warago timbuni bayagola ibuni homeleda lo manda bini.

\VS{6}Ani manda bialu ibugua agali maru ibuni baba mandagi igiri emeneni howa hama ibalu ayu ti ami agali haru bamba haga heneru bibahendehondo dindi ibugua handaya ho heneru ti mo tahaga bini.

\VS{7}Alegesanda ibu mali homberia kini halu homene.

\VS{8}Homayagola mani agali haguane biaru ti mbira mbirame dindi tini wai bialu mo wiyaru handaya ho haga haga bialu

\VS{9}tini dindi uruninaga kini haga haga bini. Ani bialu mani howa ti igini aguanerume tini henegoria henge mialu ho aribia haga bialu mali dewaore hene. Ani howa tigua wali agali dindini hearu genda timbuni dewaore mo migi bialu hene.
 

\par }{\SH Andiogusu Ebipanesebi Yuda wali agalibi ti Ngode Datagaliwabe mitangi nahaga hearu nenege henego ogo
\par }
{\R (2 Magabi 4.7-17)

\par }{\PP \VS{10}Andiogusu Ebipanese ibu Kini Andiogusu tebone henego ogoni igini howa ibu kini agali ko henedaru aria mbira hene. Ibu tano timbuni Lomo wiagoria garabaya henego ai Giriginaga mali daga handari mbira pira tebirani karia (137) layagola ibu kini hene.\XREF{✡}{{\XO 1:10: }{\XT{2 Mag 4.7}}}


\par }{\PP \VS{11}Horo odaruningi Isaraele dindiha wali agali Anduane Homogonaga bi mana mo wahaga maru howa tigua wali agali mo luluya halu lalu, Ai wali agali tara Anduane Homogo mitangi nabiaga kaware karu baba mandagi biabe biamaga halu holene nga. Inane hangu hemagola genda tara tara wiaru inaha anda ibugu biyagonaga ani bulene nga, lene.

\VS{12}Wali agali dewaoreme bi ogoni bayaleda lalu

\VS{13}marume turuore howa tigua wali agali tara Anduane Homogo mitangi nahaga tara karunaga mana ngago talialu bulenaga tigua kinihanda bule pudaba larabe hondole gerai lalu kini hale hole pene.

\VS{14}Ani bialu tigua gini biagane hama timbuni mbira Girigi dindiha wabu wigi biadagua Yarusalemeni wabu wini.\FTNT{*}{{\FR 1:14: }{\FT{Mbirale ogonidagua bialu Girigi tigua ohowa wai hanalu Isaraele wandari igiri bu karume tinaga mamali manabi lotu mana ngagobi wahai halu wali agali tara Ngode Datagaliwabe mitangi nahaga bu karunaga biaga mana ngago dege talialu helonaga ani bini.}}}

\VS{15}Ani bialu Isaraeleali tinaga tingini podene heago lone heladai bini. Tigua anidagua binigome habo nalolene bi Ngode Datagaliwabehanda ti baba lo wiyago pugini. Ani bialu ti wali agali tara tara Anduane Homogo mitangi nahaga hearubaba nenege halu howa tigua mana ko tara tara wiaru bialu hene.\XREF{✡}{{\XO 1:15: }{\XT{1 Ko 7.18}}}


\par }{\SH Andiogusuhanda Iyibi baba wai bule penego ogo
\par }
{\PP \VS{16}Andiogusu ibunaga gabumane biabe bulene wiago buwa mo hongo hai howa ibugua Iyibi baba wai bialu Iyibinaga kinibi ibu dege howa ibugua dindi kirabali handaya ho holene hame lene.

\VS{17}Ani manda buwa ibunaga ami agali hongohe hearu haru halu Iyibi pene. Ibugua wai biaga garo ale nogo hosime gililaga karisi wiarubi nogo timbuni tara mini elepana hearubi haru halu nogo hosirubi haru halu sibi dewabi heba pene.\FTNT{†}{{\FR 1:17: }{\FT{Isaraele dindi kawareha nogo elepana ogoniale nahagago ai agali maru Andiogusu ibu aria bu hearume wai biamogo bulenaga India dindi howa haru ibiniya.}}}

\VS{18}Pialu Iyibinaga Kini Tolemi heago baba wai bini. Wai bialu howa Tolemi ibu gi halu ibida dai bialu pu waore hayagola ibunaga ami agali bu hearu bibahende bo wahai hene.

\VS{19}Andiogusuhanda Iyibi dindiha tano hongohe wiaru bo poda anda howa ibu karu lai halu wali agali tinaga dabudabu wiaru damene bibahende mo hilo yai halu bini.


\par }{\SH Andiogusuhanda Yuda wali agali benego ogo
\par }
{\PP \VS{20}Ai mali handari mbira pira mariani tebira (143) hayagola ibu lone dai buwa ami agali dewaore haru halu Isaraele dindihabi Yarusaleme tanohabi wai bule pene.

\VS{21}Ibugua mineore tara howa Ngode Datagaliwabenaga anda heagoha anda puwa mbirale lotunaga wiaru damene mo yai hene. Anduane Homogonaga lomabu delaga dabu ngolome wabini heagobi lamu hale hedo wiaga gene hearu heba biabe ogoninaga biaga wiarubi

\VS{22}tebolo dagia mbira mberedi Anduane Homogo lomabu minigo wiaga heagobi
waini iba hambu lomabu miaga gabo be wiarubi ira hagua ngabilo delaga mini
inisenesi lomabu delaga ndisibe beledirubi labolabo timbuni Anduane Homogo anda tamu Hobane Loma Bia Heneore hoba amu heagoha panga paya amu haga heagobi mo yalu yári tara tara ngolome wabini wiarubi mo yai halu bini. Ani bialu anda biago haneni ngolome yári bia hearu gialo yai hene.

\VS{23}Ani bialu silibabi ngolobi gabo be tara tara muni dewaoreme yolo bu wini wiarubi muni bibahendeore mo do hearubi mo yai halu pene. 
\VS{24}Mbirale uruni bibahende ibu dalu mo yu piai hene. Ibugua wali agali dewaore bo wahai halu mbirale o biyadaruninaga ibu wayaliore timbuni tingi howa ibuninaga mini yaraga halu hene.

\VS{25}Ani biyagola Isaraele dindi bibahendeha kiabu dugu dewa bialu hene.


\par }{\Q \VS{26}Agali haguane hearumebi agali haru bamba haga hearubi

\par }{\QB tigua dugu timbuniore bini.

\par }{\Q Wandari igiri daliahe bu hearunaga hongo pirilope halu

\par }{\QB wali baya biragaru dengui mo koheru berene.


\par }{\Q \VS{27}Agali maru ti wali aidege daubu hearume

\par }{\QB kiabu dugu bialu haga haga bini.

\par }{\Q Wandari maru agali andaga ayudege pene berearu

\par }{\QB dugu bialu biru wima pene.


\par }{\Q \VS{28}Ainde wali agali dugu biyagome

\par }{\QB dindi dumbidumbi biyagola

\par }{\Q Isaraele hameigini bibahendeore taga hai hene.


\par }{\PP \VS{29}Mali kira piyagola kini ibugua ami agali haguane mbira ami agali dewaore haru halu Yarusaleme wali agaliha dagisi muni mule pudaba lene.

\VS{30}Agali ami haru haga ogonime bi bayale lalu howa ke̱ halu ibunaga miniha ko mo hondo holene mana palia to̱le hene. Wali agalime ibunaga bi bayale layagoha mini pelai howa hale ho wai heagola wai abale hedope halu wali agali bu hearu bai hene. Ibugua ti bope halu Isaraele wali agali dewaore bo wahai hene.

\VS{31}Ibugua Yarusalemeha mbirale bayale wiaru mo yai halu tano bibahende bo heda haiore hene. Anda bu hearubi tanonaga wai pabe hongohe egeme bini heagobi bibahende irame bo heda hai hene.

\VS{32}Wali waneigini bu hearu garabaya helai halu nogo bulumaga bu hearu kayu haru hai halu bini.


\par }{\PP \VS{33}Ani bialu mani howa tinime Yarusaleme tanonaga hobane mbira mini Debidinaga Tano laga wiagohayagi hagira bu mialu ege pabe daligaore biadaga howa pabe neneni ami agali mamage howa handapugu bu haga andaru bu helaga bini.

\VS{34}Ani buwa tigua agali maru mana ko ngago bialu mana puguaga hearume tinaga anda hongohe ogoniha mamage howa handaya ho helo helene.

\VS{35}Tini holenego mo hongo hai howa tini tomo nolenebi wai biaga alerubi mo mogo bu wiai hene. Ani bialu tigua mbirale Yarusalemeha page mo yayaruni anda ogoniha mo do howa wiai hene.


\par }{\PP \VS{36}Tigua Isaraele wali agali baba waitigi timbuniore halu maru Anduane Homogonaga andaha pole piyaru mo gi haga bialu hene.


\par }{\PP \VS{37}Wali agali bayaleru Anduane Homogonaga anda biagoha berearu homelo bo wahai haga bini. Mana ko tigua biyagome Anduane Homogo anda loma biahe baya heago mebia halu mo dodohe helene.


\par }{\PP \VS{38}Wali agalime gi timbuni howa ti Yarusaleme wahalu ibida piai hene. Ani piai hayagola Yarusaleme wali agali tara hearu ti dege dalu wini. Wali agali tara dindi taraha howa ibini hearu tinaga tano buhinu wini. Yarusaleme wali agali tini tano ogoni wahalu piai hene.


\par }{\PP \VS{39}Ngode Datagaliwabenaga anda biago wali agali naheha bameore ho wahene mbira ani hene. Horo timbuni turu ho haga winingi dara howa dugu bialu holene wini. Sabada horongi tagaho holene horo wia aribia hene. Ani wiagola wali agali tigua anda biago bayale mini lene ka lalu mini yaraga nahene. Ani nabi tigua anda ogoni mege bialu bi ko hangu lalu hene.


\par }{\PP \VS{40}Bamba Yarusaleme mini lene daliga winigo ai ayu ibu tagabiore nga. Abale ibu turu ho hene. Ai ayu ibuha turu holene biago beregedalu dara holene wia aribia ka.


\par }{\PP \VS{41}Ai kini ibugua mana mbira wabialu lalu, Wali agali bibahende dindi ibugua haru howa handaya ho kago bibahendeha bu kamiru tígua tíni dindinaga mana ngago wahai halu mana mbiraore hangu biame halu dindi mbira wali agali haradagua bialu halimu, lene.

\VS{42}Wali agali bibahende dindi bibahendeha bu hearume kininaga mana ogoni karulape lai hene.

\VS{43}Ainde Isaraele wali agali dewaoremebi kininaga bi layadago talialu howa mbirale bi pupu wiaga gime wabini wiaruhondo bi pupu wialu lomaru bu mialu howa Sabada mana lo ngago wahaiore hene.


\par }{\PP \VS{44}Ai kini ibugua beba mbira gili buwa agali marume yalu Yarusalemehabi Yuda dindiha tano maru ngaruhabi piai helene. Ibugua beba ogoni gilibu wia howa lalu, Mana gahenge ngago talialimu, lowa pelene.

\VS{45}Ibugua tihondo lawia halu, Loma damene bibahende loma irame dai helolenebi widi lomabu delolenebi waini iba odo lomabu delolenebi uruni bibahende wahai halimu. Ani bialu Sabada horongi biabe bialu lotu laga horo timbuni tagira ibirangibi biabe bilimu.

\VS{46}Tí Anduane Homogonaga anda kagobi agali anda ogoniha biabe bialu
loma binigo mo miaga karubi bibahende mo nagalone hai helalimu.

\VS{47}Ani bialu tigua mbirale bi pupu wule gime wabini ngagonaga andaru bia halu lomabu delaga daburu bia halu dindi wiabagi heneru mo ngelaga bilimu. Loma bo delole howa nogoru ema bialu piaga marubi tinaga maname nabiaga ngago bo lomabu delalimu.

\VS{48}Tí igini taba hanaragola
dongone podo mabu bulene nawiore. Ani bialu tínaga maname tíni Ngode Datagaliwabenaga deni dodohe holino nabiagane ngago bialu halimu.

\VS{49}Tigua mana bamba Anduane Homogohanda Mosesehondo mini yu kago wahai holene nga. Ani bialu mana ogoni mo bagi halu waore holene nga, lene.

\VS{50}Ani lowa kini ibugua lalu, Wali agali mana ogoni talia nabi kago ibu homelo bo waholene wulebira.


\par }{\PP \VS{51}Ani lalu ai kini ibugua bi ogoni dindi ibugua handaya ho howa haru hene wiago bibahendeha piai helene. Ibugua agali haguane maru wali agali haru helo dabo helaga bialu howa lalu, Yuda dindiha tano ngaru bibahendeni mbirale bi pupu wule gime wabini ngagohondo loma mialu halimu, lene.

\VS{52}Ainde Yuda wali agali dewaore agali haguane uruninaga bi hale howa talima pialu Anduane Homogonaga bi mana lo wini ngago erembira mialu piai hene.

\VS{53}Anigo mana ko ogoni bialu howa Yuda wali agali maru dindi tara tara wiaruha ibida pugu pugu binigo ai dindi tara uruniha hadoho haga haga biai ka.


\par }{\PP \VS{54}Ainde ege mini Kisilebenaga horo nguini (15) mali handari mbira pira mariani duria (145) hayagola Kini Andiogusuhanda bidaba layagola mbirale ko taraore ogoni Anduane Homogonaga anda kagoha lomabu delaga dabu heagoria, Mo wilimu, lene.\FTNT{‡}{{\FR 1:54: }{\FT{Girigi tigua tinaga bi pupu wiago mini Susunaga bigiyabi be lomabu delaga dabube tobane mbira Yarusalemeha Anduane Homogonaga andaha lomabu delaga timbuni wiagoria mo ngelene. 2 Magabi Be 6.2 ngago hondolene nga. Yuda wali agali tigua mbirale ogoni ko tara mini Hondolene Hiriribi Gibiore laga wini. Ai te ogoninaga hondolene maru Daniele 9.27, 11.31, 12.11; 1 Magabi 6.7 wialu Madiunaga 24.15 Maga 13.14. Ai ege mini Kisilebe ogoni mali inanaga ngagoha malinaga ege beane hombenelaha haga nga. (Nobemba Ndisembala kangi haga wini.)}}} Ani bialu tigua Yuda dindi maru wiaruha loma bu delaga dabu bu helai hene.

\VS{55}Ani bialu anda harabanibi hariga pedago bibahendenibi ira hagua nga biaga inisenesiru delaga biaga wini.

\VS{56}Ani bialu howa tigua Mosesenaga bi mana lo wini mbuga mbira ngane handayagua tigua budabaga buwa iraha delaga hene.\FTNT{§}{{\FR 1:56: }{\FT{Mbuga budu delaga binidaruni Pigane Binigo Tebi Haru Tagira Penegobi Loma Binigo Mo Miaga Biabebi Dagalenegobi Mana Lo Winigo Loyanebi mbuga uruni budu delai halu hene.}}}

\VS{57}Mbirali ibu habo nalolene bi lo winigonaga mbuga yu howa Ngode Datagaliwabenaga mana taluwa bialu heagua ogoni ibu homolene nga lalu kini ibugua bi hongohe ogoni lo wini.

\VS{58}Ege dewaoreni Isaraele wali agali tinaga tanoha hearia minu yania hene biaru mo ko timbuni halu hene.


\par }{\PP \VS{59}Ai ege mini Kisilebenaga horo pira kirani duria (25) hayagola tigua mbirale bi pupu wiaga gime wabini biarunaga lomabu delaga dabu Ngode Datagaliwabe ibuni kagonaga lomabu delaga dabu heagoria wiadambi haga biagoria lomabu delene.

\VS{60}Tigua kininaga mana lo wiago talialu walime ibu igininaga tingini agalime podamabu bidaba lene bedaru bo wahai hene. Waneigini gali henedago ai̱ya ibuni mani pongobia howa libu haru homelo bo wahaga bialu hene.\XREF{✡}{{\XO 1:60: }{\XT{2 Mag 6.10}}}

\VS{61}Ani bialu tinaga damenerubi agali waneigini galinaga tingini podaga hayadagobi bibahende homelo bo wahai hai haga bini.

\VS{62}Ani bialu heago helowa Isaraele wali agalime kininaga bi mo wahalu Anduane Homogonaga maname tomo nanolene leago damene bibahendenaga hene.

\VS{63}Isaraele wali agali tigua habo nalolene bi Ngode Datagaliwabela lo winigo pugualu tomo tara tara maname nanolene lo ngaru nanole howa tini homolene karulape lalu homole manda manda bu hene. Anidagua bialu hayagome wali agali dewaore homai hene.

\VS{64}Ai ogoningi ti genda timbuniore yu hene.




\par }\Chap{2}{\SH Madadiasahanda hongo howa yutiga bu henego ogo
\par }
{\PP \VerseOne{1}Horo ogoningi Madadiasa ibu Yarusaleme wahalu Modeini tano pu hene. Madadiasa ibu Yone igini howa Yone ibu Simeono igini hene. Ani bialu Simeono ibu agali
loma binigo mo miaga Yahoiaribi aria mbira hene.

\VS{2}Madadiasa ibu igini duria hene. Igiri mbirago mini Yone henego ibu mini mende Gadi laga hene.

\VS{3}Igiri mende Saimono henego tigua ibu mini Tasi laga halu

\VS{4}tebone mini Yudasa henego mini mende Magabeusu laga halu

\VS{5}manego mini Eleasa henego mini mende Abarana halu dauni mini Yonadana henego mini mende Abusu laga hene.


\par }{\PP \VS{6}Ai Madadiasa ibugua handalu hearia wali agalime Yuda dindi bibahendenibi Yarusalemenibi tigua Ngode Datagaliwabenaga bi mana lo wini ngago bibahendeore puguai halu heago hondowa ibugua lalu,

\VS{7}Ainde mbirale ko ayu íbu ngaruni hondoliya i̱ ai̱yahanda i̱ aginaga taba henenedabe. Ainde Ngode Datagaliwabenaga tano loma biahe wiago bo gialahole biai hene wialu wali agali i̱ damene bu heneru bibahende homai hayago i̱ni deme hendedogoni. Ai horo tano ogoni waitigi heago mo miyangi wali agalime de hangu handaya ho bereagola agali tara tagira howa ibini biarume Ngode Datagaliwabenaga anda kago ti karulalu handaya ho kagonida.


\par }{\PP \VS{8}Agali mini nawi daga nawi mbira kaligobi Anduane Homogonaga anda biago mo ko halu mo ngubia hene kagonida.


\par }{\PP \VS{9}Mbirale lotunaga biabe biaga wiaru bibahende waitigime mo yu piaiore hayagonida. Waneigini bu hearu tano gibuni wiagoha bo wahai haya. Igiri daliahe hearu wai biagane ayu tibu nene gadele ngagome dabalu bo wahai haya.


\par }{\PP \VS{10}Ainde ayu wali agali dindi tara tara wiaruha howa Isaraelenaga tano wiaruha íbu hai howa tinaga mbirale wiaru mo pagebu yai haragonida.


\par }{\PP \VS{11}Tanonaga yári tara tara wiaru bo gialo yai haya. Ayu ibuha mbirale mbira nawi bameore garabaya biabe bia haga agali hagagobi nga. Ani bialu ibuni hameledago bilo golope hene ndo nga.


\par }{\PP \VS{12}Anduane Homogonaga anda baya taraore kago de handa. Bamba ibu inanaga yári biahe taraore mbira hayago ai ayu agali tara bu hearume ibalu bo gialohole binigo ibuha mbirale bayale lenego mbira nawi bameore ngagoni ndobe.


\par }{\PP \VS{13}Ainde inabi homai holene ngago nahome ibagabu kemago agua buleda, lene.


\par }{\PP \VS{14}Ai Madadiasa halu ibu iginiru tinaga miniha genda timbuni yu howa tinaga aga bu hearu minu lerelai halu dara ho howa karu lagane aga ko wiaru karu lo howa dugu bialu hene.


\par }{\PP \VS{15}Ainde kininaga biabe biaga agali haguane wali agalime Ngode Datagaliwabe erembira mialu helo mo bia haga bu hearume Modeini tanoha wali agali bu hearume mbirale bi pupu wiaga gime wabini wiagohondo bi pupu wilo mo bia hole ibini.

\VS{16}Isaraele wali agali dewaore agali haguane uruni heba mandagi heagola Madadiasa hangu ibu dameneru heba mandagi gibuniha hene.

\VS{17}Ani heagola agali haguane kininaga biabe biaga biarume Madadiasahondo hale halu lalu, Í̠ agali tano ogonaga haguane howa ogoha mini lene timbuni mbira í̠ kegoni. Ani kegola í̠ igini bu karubi í̠ damene bu karu tibi nde í̠ talima ibaga kagoni.

\VS{18}Ai í̠na kininaga bi ledago talialu ho bamba howa bialu ha nabi kego agibe. Wali agali tara tara bu karume Yuda wali agali heba maru Yarusalemeha karubi tigua taluwa bialu kago. Ainde í̠nabi ogonidagua bialu hariyagua nde í̠nibi í̠ iginibi tí mini kininaga nenege laga karu aria dege holeberemi. Ani howa ti mini lene timbuni howa muni silibabi ngolobi yári tara tarabi bame mo turu halu ngulebira, lene.


\par }{\PP \VS{19}Ani layagola Madadiasa ibugua hongo howa bi ladai bialu lalu, Wali agali bibahendeore dindi bibahende kini ibugua handaya ho kagoha bu karume ti mamalinaga bi pupu wiaga mana ngaru wahai halu kininaga mana ngago talialu hai heaguabi i̱na anidagua bulene nawiore.

\VS{20}I̱nibi igini bu karubi i̱ damene bu karubi ina bibahendeore Ngode Datagaliwabehanda habo nalolene bi inanaga mamaliru baba lo winigo hongo howa yu haabo holeberema.

\VS{21}Heneneore gi dolalu larogo iname Ngode Datagaliwabenaga bi mo wahalu polenebi mana lo wini ngago pugualu polenebi nawiore.

\VS{22}Iname kininaga bi hale naholeberema. Ani bialu inanaga lotu laga ngago mo aribia naholeberema ndobe, lene.


\par }{\PP \VS{23}Madadiasa ibugua bi ogoni lai hayagola Yuda agali mbirame wali agalinaga deni heyu howa mbirale dama mitangi bialu bi pupu wiaga gime wabini wiagonaga lomabu delaga dabu wiagoria heyu howa lomabu mule bialu hene.

\VS{24}Ani biyago Madadiasa ibu de hondowa ibunaga miniha tandaga timbuniore ira hunguale bialu tingini bibahende durula gimbu bini. Ani biyagola abale pogolalu pua agali lomabu delole bialu hayago ayu tibume gaibu dibuwa lomabu delaga dabu ibuni hayagoria ngelene.

\VS{25}Ani buwa kininaga biabe biaga agali haguane wali agalihondo loma ogoniale bu deladaba lowa bi lalu hayagobi o heagoriani heaore abale tibume burulaki ho ngelene. Ani buwa bi pupu wiaganaga lomabu delaga dabu bu heleagobi bo gialo wahai hene.

\VS{26}Ainde Madadiasa ibugua o biyadagoni Ngode Datagaliwabenaga bi mana lo wini ngago yu tiga ogobi bido lalu mo walia hene. Bambaore Piniasahanda Salu igini Simiri ogonidagua dege bialu bo wahene.\XREF{✡}{{\XO 2:26: }{\XT{Dag 25.6-15}}}


\par }{\SH Madadiasahanda waitigi bu hearu baba wai binigo ogo
\par }
{\PP \VS{27}Ani bialu Madadiasa ibu hariga pugu biagoha pialu howa bi ladaga halu lalu, Wali agali maru Anduane Homogonaga bi mana lo ngago mitangi bu haabo howa ibunaga habo nalolene bi lo ngago talialu haga kemiru tí ayu ogoni i̱ talima ibidaba, lene.

\VS{28}Ani lalu Madadiasa halu ibu igini biaru tinaga mbirale wiyadaru bibahende tanoha ngelalu tini hari bare wiagoha ha do hole ibida pene.


\par }{\PP \VS{29}Horo ogoni Isaraele wali agali dewaore Ngode Datagaliwabenaga mana ngago talialu hole hame lene.

\VS{30}Ai ti genda tandagala dewaore yu henegome ai tinaga walibi waneiginibi tinaga nogo bulumagarubi dabudabu wiarubi mo yai halu dindi ko wali agali nahaga wiagoha hole pene.

\VS{31}Ani peaha ami haru hagabi ami agalibi Yarusaleme Debidinaga tano wiagoha anda hongohe biagoha hayaru ti hale halu hearia wali agalime kininaga bi mo wahalu tini ha do hole ibida piya layago hale hene.

\VS{32}Ani hale halu ami agali dewaore wali agali uruni haruru talima pene. Pialu wai Sabada horongi bulenaga ti heago hondowa tinaga deni balai anda abale bini.\XREF{✡}{{\XO 2:32: }{\XT{2 Mag 6.11}}}

\VS{33}Ami agali haru haga agali haguane bu hearume Isaraele wali agali bu hearuhondo laamu halu lalu, Ayu ogoni tínaga henge emeneore ngagonigo ainde tí ha do harimidagoha howa tagira ibalu kininaga mana ngago talialu harimiyagua nde tí homolene nawulebira, lalu laamu hene.


\par }{\PP \VS{34}Ani layagola wali agali biarume ladai bialu lalu, Ndo ina naibuleberema. Kininaga bi ogoni hale naholeberema. Ani bialu Sabada horo mana ngago napuguleberema, lene.


\par }{\PP \VS{35}Ani laya handala ami agali biarume wai abale tungulope halu pene.

\VS{36}Anigo ainde Yuda wali agali tigua wai biadai nabini. Tigua ege to̱le̱ wiarume dugualu bolenebi tinaga bira do hagane wiago hagira bulenebi bibahende nabiore bame handaya ho hai hene.

\VS{37}Ani howa tigua lalu, Karulapego ina homoloma̱ya waha. Inaha ko bini nawi bameore hene kemago bame bo waharamigo mana ko timbuniore beremi. Ai ko birimi lalu latagi holene dindi ngagola dahuliya andagala libu ngagoni ndobe, lene.

\VS{38}Ainde waitigi biarume Sabada horongi wai bini. Ani buwa tigua wali agalibi waneiginibi bibahende daosini mbira (1,000) homelo bo wahai halu tinaga nogo bulumaga bu hearu heba bo wahai hene.


\par }{\PP \VS{39}Ai te Madadiasa halu ibu damene biaru ti hale howa dara timbuni hene.

\VS{40}Ani howa ai tini dege bi la la bialu lalu, Ina damene urunime biyadadagua nabimi̱ya. Tigua waitigi baba wai bialu badai nabiyadagome tininaga holenebi mana lo wini ngagobi kirabali yu wahai hayada. Ainde inamebi ogonidagua dege birimayagua nde ina damene lenego mbira dindini nahe hameigini mbirago erebaore holobada, lene.

\VS{41}Ani lalu horo ogoningi dege tigua bi pongo wialu lalu, Ai waitigime ina baba wai Sabada horongi biyagua nde inamebi wai biadai bimi̱ya. Inabi nde ina damene maru tinaga ha do haga wiagoha homayadagua dege homoligo wai biadai bimi̱ya, lene.


\par }{\PP \VS{42}Ai Isaraeleali agali wai biaga hongohe pari wayali Hasidi hameigini laga heneru ibalu Madadiasa heba hatago hene. Ainde Ngode Datagaliwabenaga mana lo wini ngago baba waitigi ho karu baba wai bulenaga ibini.

\VS{43}Ani bialu Isaraeleali abale ibida pialu ha do ho heneru ibalu Madadiasanaga ami heagoha hatago hai hene.

\VS{44}Agali uruni hatago hayagola ami agali hongohe mbira tagira pene. Ani howa tigua Isaraele agali mana pugualu piaga biaru baba keba ndo howa ti baba wai bini. Isaraele agali ko uruni aria maru ibida pora bialu puwa wali agali Anduane Homogo mitangi nahaga bu hearu baba pu hene.

\VS{45}Ai Madadiasa halu ibu nenege agali biarume dama mitangi bialu gime wabini bi pupu wiaga biarunaga lomabu delaga dabu bu helearu bibahende bo gialo wahai hene. Tigua Isaraele igiri emene ngola haga biyaru minu yania howa

\VS{46}tinaga
dongone abale poda mabu nabi heneyagua tigua podaga bini.

\VS{47}Tinaga waitigi mine haga biaru bama talima pialu ai wai bayaleore bialu hene.

\VS{48}Tigua agali haguane bu hearumebi agali kini hearumebi Anduane Homogonaga bi mana Mosesehanda lo wini ngago tigua mo nagalone howa pugualu helo hame nale hene. Ani howa tigua agali mana ko biaga bu hearunaga hongo bope hai hene.


\par }{\SH Madadiasa homenego ogo
\par }
{\PP \VS{49}Ai Madadiasa ibu homole biruwa ibu iginiruhondo lamialu lalu, Mine holene mana hongoheore tagira ibalu ina bibahendeore bahandai haya. Ayu kemagoni genda timbuni bu ngangi kema.

\VS{50}Anigo tí i̱ igini bu kemiru tígua Anduane Homogonaga bi mana lo ngago hongo howa yu halu tigua Ngode Datagaliwabenaga habo nalolene bi ina mamaliru baba lo wini ngago hongo howa talialu kemigonaga harugo lowa homole manda manda bu haabo halimu.

\VS{51}Ina mamaliru ti dindi ogoria heangi howa bialu henerubi biabe tigua bialu hene ngarubi baya hangu mitangi bialu halimu. Baya hanguore talialu halimu. Ani bialu kemigola tínaga mini yaragaore hene timbuni howa mani holobadarume tínaga mini manda biaho haiore holebira.

\VS{52}Abarahama henego mitangi bilimu. Ibugua Ngode Datagaliwabehondo mini mbiraore hongohewi henego ai Ngode Datagaliwabehanda ibu bahandayangi ibu pi nale hene. Ani heagola Ngode Datagaliwabehanda ibu agali tigabiore ka lene.\XREF{✡}{{\XO 2:52: }{\XT{Pig 15.16, 22.15-18}}}

\VS{53}Ani bialu Yosebe ibu nde genda ibuha anda ibiyangi ibu Ngode Datagaliwabenaga mana baya hanguore talialu heagome ibu Iyibi dindiha agali haguane hene.\XREF{✡}{{\XO 2:53: }{\XT{Pig 39.1–45.28}}}

\VS{54}Inanaga mamali Piniasa ibugua nde lotu mana baya hanguore hongo howa talialu heagola Ngode Datagaliwabehanda ibu damene hangume Anduane Homogonaga
loma binigo mo miaga haabobo holebira, lalu lamini.

\VS{55}Yosua ibugua Mosesenaga mana wiago hongo howa yu heagome ibu Isaraele wali agalinaga agali haguane hene.\XREF{✡}{{\XO 2:55: }{\XT{Dag 13.1–14.12}}}

\VS{56}Kalebehanda dindi hondo wialu dai buwa dindi ogobi wia lalu te lama dai biyagome dindi timbuni mbira ibu yolo ale tigua ibu tu wa mini.

\VS{57}Debidi ibu dindi Ngode Datagaliwabenaga nenegeore heagome Ngode Datagaliwabehanda ibuhondo bi lo wialu lalu ibu damene hangume kini haabo holebira lalu bi lo wini.\XREF{✡}{{\XO 2:57: }{\XT{2 Sml 7.16}}}

\VS{58}Elayahanda Ngode Datagaliwabenaga bi mana lo wiago hongo howa yu haabo henegome Ngode Datagaliwabehanda ibu mo yalu dahuliya andagaha pene.\XREF{✡}{{\XO 2:58: }{\XT{2 Kin 2.9-12}}}

\VS{59}Agali tebirali Hananiabi Asariabi Misaelebi ira timbuni de agoha bo delearia Ngode Datagaliwabehanda tigua ibuhondo mini mbiraore hongohe wua heago hondowa ibugua ti dugu eda halu pelene.\XREF{✡}{{\XO 2:59: }{\XT{Dan 6.1-24, Bel 31-42}}}

\VS{60}Daniele ibu agali bayale tigabiore heago hondowa laiono hearume balu nelo Anduane Homogohanda ibu yupe nahene.

\VS{61}Tígua ina mamalirunaga mana bayale bialu hene uruni baya hangu mitangi bialu mana uruni baya hangu mo yalimu. Mbirali ibu Ngode Datagaliwabehondo mini mbiraore wua haga heagua nde ibu pi nalaga.

\VS{62}Agali ko karunaga bi hongohe lalu kago hondowa tí gi nahalimu. Tinibi homalu tínaga dabudabu baya tara tara mo ngoaiho kago ereba hai haga ngago manda bilimu. Ani howa mani tinaga tingini dindiha padagola ngoe bedaru tinaga tomo holebira ndobe.

\VS{63}Heneneore ayu ti mini lene timbuni bu karunigo ainde yawi ti dindi ogoria naholebira. Tinaga tingini dindiha poragola mbirale tigua bule manda bu hayaruni tini heba mandagi ereba hamaga holebira.

\VS{64}Anigo i̱ igini kemiru tí Ngode Datagaliwabenaga bi mana lo ngagome agali mini lene helaga ngago manda buwa tí Ngode Datagaliwabenaga bi mana ogoniha hongo mialu halimu.


\par }{\PP \VS{65}Tí hamene Saimono kago ibu agali manda timbunibi ka. Ani kago manda bialu ibu tí aba haradagua helo tígua ibunaga bi larago hale halimu.

\VS{66}Yudasa Magabeusu ibu wene igiri emene heangi howa ibu agali hongohe henego ka. Ani kago manda bialu i̱na ibu tínaga agali haguane helo dabo helarogo ibugua tí haru halu wai bamba holebira.

\VS{67}Agali Ngode Datagaliwabenaga mana ngago baya hangu talialu haga bu karu olalu tí heba mandagi mo ngoai ho halimu.

\VS{68}Wali agali tara tara Anduane Homogo mitangi nahaga bu hearume inahondo mana ko biyaru mitangi bialu pani migi bilimu. Ani bialu Anduane Homogonaga bi mana lo wini ngago baya hangu talialu haabo halimu, lene.


\par }{\PP \VS{69}Ai Madadiasa ibugua ibu iginiru Anduane Homogohanda mo bayale helo bi lalu ibu homene.

\VS{70}Mali handari mbira pira mariani waragoria (146) layagola ibu homene. Homayagola ibunaga tingini ibu mamalirunaga homali Modeini tanoha heagoha hora hene. Ainde Isaraele wali agalime dara timbuni howa dugu bialu howa hora hene.


\par }{\MS Yudasa Magabeusuhanda wai haru bamba haga hene.

\par }{\MR (Be 3.1–9.22)



\par }\Chap{3}{\SH Yudasahanda wai maru bialu bo podahana haga binigo ogo
\par }
{\R (2 Magabi 8.1-7)

\par }{\PP \VerseOne{1}Yudasa Magabeusuhanda ibu aba Madadiasanaga henge mialu ibu aba henedagoria ho aribia hene.

\VS{2}Ani heagola ibu hamene bu hearumebi wali agali ibu aba heba mandagi haga bu hearumebi bibahende mo mogo bu howa ibu biamogo bialu hene. Ani bu howa tigua Isaraelenaga wai bu winigo tigua bu gilila mialu wai bule manda bini.


\par }{\PP \VS{3}Yudasa ibugua bialu heagome ibunaga wali agali bibahende mini lene hene. Ibunaga yari wai pole karulaga wiaru mo karulowa agali timbuniore haradagua hene. Ibugua danda timu yandarerume waitigi bu karu bo wahaiore haga hene. Ibugua ayu tibu wai biaga ngago giha yu howa ibu damene bu karunaga dindi anda bu kago mamage ibuni haga hene.


\par }{\PP \VS{4}Ibu laiono gabua hongohe hagadagua howa nogo meme sibiru balu nole hame lalu haabo hagagobi hene. 

\par }{\PP \VS{5}Ibugua wali agali Ngode Datagaliwabenaga mana mo wahalu pene karu taya bima ibaga bialu haabo haga hene. Ani bialu wali agali marume ibu aria heneru balu iraha bo heda haga hearu baya hangu taya bialu haga hene.


\par }{\PP \VS{6}Agali ko bu hearume ibu hondowa gi halu tini mbirani mo mogo bu biruwa duru lalu haga wini. Anigo ainde agali ko biaga uruni mbira ibida palene henge nawioreni hene. Ainde Yudasahanda wali agali golope hene bayale helonaga biabe bayale ogonidagua bialu hene.


\par }{\PP \VS{7}Ibugua kini dewaorenaga miniha mo tandaga halu haga hene. Anigo ibugua Isaraele wali agali mo turu halu haga heagome Isaraele tigua ibu mo turu halu ibunaga mini yaraga halu haga hene.


\par }{\PP \VS{8}Ibugua Yuda dindiha tano wiaru bibahendeha ibaga biai halu wali agali ko biaga bu hearu bo wahai hene. Isaraele dindini genda timbuni bu wiaru bibahende mo wahaiore hene.


\par }{\PP \VS{9}Ibunaga mini timbuni mo yaraga hene dindi wiaru bibahendeha wali agali bu hearume hale hai hene howa ibugua wali agali pu ereba holene hearu haru dai bialu hene.


\par }{\PP \VS{10}Ani bialu heagola Aboloniusuhanda ami agali dewaore Ngode Datagaliwabe mitangi nahaga bu hearubi Samaria agali bu hearubi bibahendeore haru halu Isaraele baba wai bule ibini.

\VS{11}Ani ibira layago Yudasa ibu hale halu ibugua Aboloniusula wai bule abale puwa ibugua ti bogo hana hai halu Aboloniusubi homelo bo wahalu bini. Waitigi agali uruni aria maru homai haya handala maru ti ibida piai hene.

\VS{12}Tigua wai biai halu waitigi bo wahene wiarunaga mbirale wiaru mo ngoai halu howa Aboloniusunaga ayu tibu wai biaga wiago Yudasa ibu mo yini. Ani mo yuwa ibu yu haabo halu homalu wahene.


\par }{\PP \VS{13}Ai Yudasahanda ami agali dewaore haru ka layago Sirianaga ami agali haguane mbira mini Serono heago ibu hale hene. Ti Ngode Datagaliwabehondo mini mbiraore hongohewi howa ti wai baya hangu hongo howa biaga agali hongoheore ka layane hale hene.

\VS{14}Ani layago hale howa Serono ibugua mitangi bialu agali kininaga bi mo wahaga Yudasanaga ami uruni baba wai bialu bo wahai holiya. Ani buwa dindi bibahende kini ibugua hendene ngaruha i̱ mini yaraga hene timbuniore holiya lo mitangi bini.

\VS{15}Ani bialu ibugua Yudasala wai bule piyagola Yuda agali ko bu hearume ami agali Isaraele baba wai bule ibiyaru biamogo bialu wai Isaraele baba bule pene.

\VS{16}Ani puwa ti hariga Bedehorononaga hari bare wiago iralu daulene hari bare wiagoria ibalu heaore Yudasa halu ibunaga ami agali emene dege daga lene hearume abale Serono halu ibunaga ami agalidaruni ngola hole pene.

\VS{17}Ani puwa handalu hemiria ami agali dagalabe naheore ibiyago hondowa tigua Yudasahondo lalu, Ainde inanaga ami agali emene dege kemagonime ami agali dewaore ibirago bope agua holedabe. Ani bialubi ina horo ayu hina tomo nane kemagome ina hongo nahe kemagoni ndobe, lene.


\par }{\PP \VS{18}Ani hale hayagola Yudasahanda tihondo ladai bialu lalu, Emene hangume ami agali dewaore kago bope holene erekuibi ndo nga. Ami agali dewaore heaguabi emene hangu heaguabi Ngode Datagaliwabenaga deni ogobi degedege holebira.

\VS{19}Wai beremagola ami agali dewaore kagome ndo wayali holene nga. Ani ndo ami agali Ngode Datagaliwabenaga minini hongo ho howa birago ibu wayali holene nga.

\VS{20}Waitigi uruni ti mine haga howa mana ko dewa bialu hagabi howa ai ina baba wai bule ibira. Tigua inanaga wali waneigini biru karu bo wahai halu inanaga dabudabu tara tara bayale ngemaru mo yu polenaga ibulebira.

\VS{21}Ani biragola iname nde inanaga dindi ngagonagabi inanaga yutiga bu haga mana ngagonagabi wai buleberema.

\VS{22}Anidagua beremagola Ngode Datagaliwabehanda inanaga waitigi bu karu bo wahaiore holebirago iname gi nahe wai hongo howa bimi̱ya.


\par }{\PP \VS{23}Ai Yudasahanda bi ogoni lai halu abale pora bialu Serono halu ibunaga ami agaliru baba wai bule pene.

\VS{24}Ani puwa Isaraele tigua waitigi biaru Bedehorono hari bare wiagoria howa bama talima pialu dindi ulini tigabi wiagoria talima tagira pene. Anidagua bialu tigua waitigi uruni handari halira (800) bibahende bo wahai hayagola maru pora bialu Pilidia dindiha piai hene.

\VS{25}Anidagua biya layago hale howa Ngode Datagaliwabe manda nabiaga bu hearu bibahendeme Yudasa halu ibu hameneru gi timbuni ho hene.

\VS{26}Yudasahanda galone timbuni uruni bialu ka layago kinimebi hale hene. Wali agali dindi tara tara wiaruha bi tara tara laga bu hearumebi Yudasahanda waitigi karu bo podahana halu wayali haga lalu te layago lai hene.


\par }{\SH Kini ibugua Lisiasa gabumane agali haguane helo dabo helenego ogo
\par }
{\PP \VS{27}Ai Kini Andiogusu ibugua mbirale Yudasahanda bialu ka layago te hale howa ibu tandaga timbuni hene. Ani howa dindi ibugua haru howa handaya ho hene wiaruha ami agali hearu bibahende olomogo biai howa ami agali dewa daga labe naheore hene.

\VS{28}Ani heagola kini ibunaga muni anda heago panga duguwa ami agali biaru bibahende mali mbiranaga karulape yolo miai hene. Ani mialu ibugua tihondo lalu, Wai bule manda manda bu haabo halimu, lalu lamini.

\VS{29}Anidagua buwa handalu hearia ibunaga muni bibahende biba holene tiga bialu dagisi munibi tubagi hene. Anidagua binidagoni irane ibunaga mana abale wiagadago mo iriari bialu mana wabu aribia hayagome genda timbuni ogoni dindi bibahendeni tagira ibai hene.

\VS{30}Anidagua biyagola abale bini ngadagua ibunaga muni biba holilo manda bini. Ani tubagi haragola ibugua mbirale gahenge munime yolo bulenebi mbirale tara tara bayale muni dewaoreme miaga ngaru wali agali mo turu halu migi biagadagua nabulubada lo manda bu hene. Ibugua wali agalinaga gubalini ba mialu ibuha hatago helo mbirale bame ta hagadagome kini maru karubi ndo ibu daliga bolangua hene mbira hene.

\VS{31}Ibunaga bu miniha genda wiagome mo heya hayagola mini burugu timbuni lo howa ainde ibugua agali dewa lone mo mogo bulene manda buwa ai Pesia dindiha dagisi muni mo palene manda bini.


\par }{\PP \VS{32}Andiogusu ibugua agali mbira ibuni damene dege agali haguane mini Lisiasa heago dindi bibahende iba Yuberedisi poragola Iyibi dindila hengeneha wiaru handame ho howa gabumane haguane helo dabo helene.

\VS{33}Ai kini ibu Pesia dindiha pole howa ibugua Lisiasahanda kini igini Andiogusu bayale halu dai bilo handaya ho habe lalu dabo helene.

\VS{34}Ibugua Lisiasahanda ibunaga ami agali nogo elepana heba kagohayagi haru howa handaya ho helo dabo helene. Mbirale ogoale bibe lalu bi baya hanguore lamiai hene.

\VS{35}Ani bialu Yudia dindihabi Yarusalemebi pialu wai buwa dindi anda bo heda hai halu bo gialo wahai habe lalu Lisiasa lamini. Wali agali dindi bibahendeha bu karume Isaraele wali agali Yarusaleme wali agalibi mbira hene lo manda nabi embeda ho wahai helo bo hilo wahaiore habe lene.

\VS{36}Ani lowa tinaga dindi ngagoria wali agali tara tara bu karu haru puwa dindi ogoriani ho aribia helo tuwia ta hai habe lalu kini ibugua Lisiasa lamini.

\VS{37}Ani lalu kini ibugua ami agali halu mende hearu haru halu dindi dunini timbuni Andiogo tano wiagoria howa pene. Mali ogoni handari mbira pira mariani karia (147) layagola tagira pene. Iba Yuberedisi peago domalu Pesia dindiha pole pene.


\par }{\SH Yudasahanda wai bialu wayali haga binigo ogo
\par }
{\R (2 Magabi 8.8-29, 8.34-36)

\par }{\PP \VS{38}Lisiasa ibugua agali maru ami agali haru helonaga Dorimenese igini Tolemibi Niganobi Gogiasabi tigua haru helo dabene. Agali tebirali ami agali wai biaga pari wayaliru howa ti mini Kininaga Nenege laga hene.

\VS{39}Ti mbira mbirame ami agali daosini dege pira maria (40,000) geni ibaga bialu wai biaga daosini karia (7,000) nogo hosi erekunini biruwa wai biagaru haru haga haga biaga hene. Ani mo taho helowa Lisiasa ibugua ami agali urunihondo lamialu Yudia dindi bibahendehabi Yarusaleme tano ngagoriabi anda pugu bialu kinihanda bilimu lalu langiyadagua bibahendeore bo hilo wahai hole pudaba lalu lamini.

\VS{40}Ani laya handala tigua abale pialu dindi tigabi bayale Emaiasa tano kaware dindi wiagoria balai anda bini.

\VS{41}Ani bialu ami agali tidi mbira Idumia howa tidi mende Pilidia howala ibalu hatago hene. Agali biyinaya biaga tano kaware haparapara hearu tigua hale halu hearia ami agali wai biaga hongo gibihe ogoni ibira layago hale howa tigua lo manda bialu ami agali hongohe urunime ibalu Isaraele bo podahana halu maru garabaya biabe ale biaga helo muni taguirangi tigua maru yolo bule manda bu hai hene. Ani howa tigua muni siliba ngolobi dewaore hanalu wali agali hendeho yalu polenenaga senipubi yalu ami agali balai anda bu heagoria íbu dege bini.


\par }{\PP \VS{42}Ai Yudasa halu ibu damene bu hearu tigua handalu hemiria balai anda ti daluha biyagola ai tiha mo ko holene waitigi abale anda ibiyadalo manda biai hene. Ani bialu kinihanda lalu, Isaraele wali agali bibahendeore bo hilo wahai halimu, lalu ibunaga ami agali hearu lamiya layago ti hale ho dege hene.

\VS{43}Ani hale ho howa ai Isaraele wali agalinaga mini mo hongo halu tinaga dindibi Anduane Homogonaga anda kagobi wai hongo howa bimi̱ya lalu hongo ho hai hene.

\VS{44}Ai wali agali bibahende íbu ngoai ho howa wai bule manda manda bialu Ngode Datagaliwabehondo ti dara howa biamogo bibe lalu ibuhondo bi lalu hene.


\par }{\PP \VS{45}Yarusaleme tanoha bame dindi hangu wini. Wali agali mbira hamani puíbu nabiore wini. Agali Ngode Datagaliwabe mitangi nahaga hearume anda hongohe hearu ti mo wialu tigua ta nabi Anduane Homogonaga anda hamelo howa anda mebia halu biya. Isaraele wali agalinaga lone turu ho holene nawini. Ani bialu ngidaru balu iba gana baya laga winiru ereba hene.


\par }{\PP \VS{46}Ai Yudasa halu ibunaga ami agali biaru tigua Yarusaleme abene be tagiraha bamba tinaga mamali Isaraelerume lotu laga dindi mini Misiba wiagoria mo ngoai ho hene.

\VS{47}Tigua horo mbira tomo nane hai halu dara ho howa karulagane aga ko wiago mo karulalu be abalu tinaga emboneni dugu wialu tininaga aga bayale biaru lerelo wahai halu bini.

\VS{48}Ainde wali agali Anduane Homogo mitangi nahaga bu karu tigua mbirale mbira bule howa tinaga bi pupu wule gime wabini wiagohondo hale haga wini. Anigo Isaraele wali agali tigua bi mana gilibuwi mbuga ngago anga lowa Ngode Datagaliwabenaga hame ngago hale haga nga.\FTNT{*}{{\FR 3:48: }{\FT{Ai Isaraele wali agali horo ogoningi henedaru tigua Anduane Homogonaga hame ngago hale holenaga tigua mbuga anga lowa bi gilibu ngago daga laga hene.}}}

\VS{49}Tigua agali loma binigo mo miaga bu karunaga aga karulaga ngaru yalu ibalu widi lomabi yu ibalu mbirale ngarunaga pini lomabu mulenebi yalu ibugu biaga nga. Ani bialu agali maru tinaga bule lalu bi lo winigo biaiore hene mini Nasa laga kago íbu lalu biaga hene.

\VS{50}Ani buwa tigua Anduane Homogohondo bi lalu, Ngode Datagaliwabe-o iname
Nasa o karuhondo agua beremabe. Ani bialu mbirale o ngelo kemaru agua beremabe.

\VS{51}Agali bu hearume í̠naga anda mo ko halu mebia hayagola ayu mebia hene ko dodohe kagoni ndobe. Ani bialu í̠naga agali loma binigo mo miaga biaru ti dara timbuni howa tinaga nawiore bame bu kagoni ndobe.

\VS{52}Agali tara Anduane Homogo mitangi nahaga bu hearume ina balu bo bibaore holenaga ina baba wai bule ibira. Inaha ogoale bule ibira lalu í̠ni manda bide.

\VS{53}Ainde í̠nime ina biamogo nabiriyagua nde inanenaga hongome heyu holene karulape kemabe, lene.

\VS{54}Ani lalu tigua pilipe hongo howa pulalu wai huaro hongo howa ladagadaga bini.


\par }{\PP \VS{55}Ani bialu maha Yudasa ibugua ami agali biaru mo tale bigi buwa tidiyu haga haga bilene tidi yu haga haga biyadagua maru pirali (10) halu maru pira duria (50) halu maru handari mbira (100) halu maru daosini mbira (1,000) halu buwa ona tidiyu haga haga bilene. Ani buwa ti haru bamba holene agali maru tidi mbira mbira headagua mo taho helene.

\VS{56}Ani helowa ai mana mbuga wiagoha howa bi leadagua bialu agali anda gahenge bu dangila halu ibiyarubi wali aidege daubu berelalu ibiyarubi pu mbira lini daga mini
gerebi mabu aidege hangalu ibiyarubi maru wai pole gi hayarubi bibahende dai bidaba lene.\XREF{✡}{{\XO 3:56: }{\XT{Man 20.5-8, Hgn 7.3}}}

\VS{57}Ani bialu ibunaga ami agali uruni Emaiasa tano wiagonaga gibuni mbira unurahayagi balai anda bialu hene.

\VS{58}Ani bialu Yudasa ibugua ibunaga ami agali biaruhondo lamialu lalu, Aiore tígua agali Anduane Homogo mitangi nahaga bu karu baba wai bule manda manda bu halimu. Tigua Anduane Homogonaga anda bo gialo wahai halu inanebi mbira wanahe bibahende bo wahaiore hole íbu ka.

\VS{59}Ina bame howa ti birago de handaga bu kemaria inanaga dindibi Anduane Homogonaga anda kagobi bo gialo haealabagabu wahai holigo wai beremagola ina waiha homolene karulape nga.

\VS{60}Anigo ainde Ngode Datagaliwabehanda ibunime hame ledadagua bulebira, lene.




\par }\Chap{4}{\SH Emaiasa tanoni wai binigo ogo
\par }
{\PP \VerseOne{1}Gogiasa ibugua ami agali daosini dege duria (5,000) geni pialu wai biaga halu daosini mbira (1,000) nogo hosini biruwa wai biaga henego ai tigua tinaga balai anda bu hayagoria howa mbira tagira pene.

\VS{2}Agali maru Yarusalemeni anda hongohe biagoha mamage haga hearume ti hariga walia hene. Gogiasa ibugua Yuda ami kagoria mbiraga anda puwa wai mbiraga bu manda bini.

\VS{3}Ani bira layago Yudasa ibu abale hale ho bolangua halu ibugua ami agali haru halu Emaiasa tano wiagoria puwa kininaga ami biaru baba wai bialu hene.

\VS{4}Ogoningi Gogiasa halu ibunaga ami agali biaru kaundiaha heagola bialu hene.

\VS{5}Ai Gogiasa halu ibunaga ami agali biaru Yuda ami anda bu henedagoria anda pialu hemiria mbirali mbira naheoreyane hendene. Ai Yudasa halu ibunaga ami agaliru ibida piyabe toba howa ai hari bare wiaruha taya bima pene.


\par }{\PP \VS{6}Egerebagi gaolalu biyagola Yudasa halu ibunaga ami agali daosini tebira biaru hama tigabi wiagoria pu hene. Ani bialu ti dewali wai pialu karulagane agabi wai biagane ayu tibubi nawi hene.

\VS{7}Ai waitiginaga balai anda buwa ti haga wiago hongoheore mbira wiaria hendene. Agali ami nogo hosini biruwa wai biaga hearume ti daluha mamage ho hearia hendene.

\VS{8}Ani hondowa Yudasahanda ibunaga ami agali biaruhondo lamialu lalu, Tinaga ami agali timbuni dewaore bu karia handa hendedemigonigo ai tígua mogo nale halimu. Tigua porabupe halu wai birangi tí gi naheore elaho halimu.

\VS{9}Baya hangu mitangi bidaba. Bamba Iyibi kini heagome ibunaga ami agali haru halu ina mamaliru talima iba solowara mini Daramabi laga wiagoria ibiyagola Ngode Datagaliwabehanda ti mo wialu biamogo bini.

\VS{10}Ayu nde Ngode Datagaliwabehanda ina dara halu biamogo bilonaga ibu olama. Bamba ina mamaliru baba habo nalolene bi lo wiyago lone mitangi bu dai bialu iname wai hamani porabupe halu wai beremangi ibugua waitigi bame hengedopaya bilo iname ibuhondo bi lama.

\VS{11}Anidagua birago wali agali tara tara bu karu ti de hondowa Isaraele wali agalinaga Ngode Datagaliwabe mbiraore ogoni ibu hangu heneore howa ibunaga wali agaliru mo wialu baya hangu handaya ho haga ka lolebira, lene.


\par }{\PP \VS{12}Waitigi agali biarume Yudasa halu ibunaga ami agali biaru ibiyago de hondowa

\VS{13-14}tiguabi nde wai bule tinaga anda bu heagoria howa tagira ibini. Ai Yudasa halu ibunaga ami agali biarume wai bulenaga pilipe ale mini biguli pu layagola tigua pora bialu wai bini. Ani biyagola waitigi biarume ti ho giligalalo howa ibida dindi tigabi bayale wiagoria piai hene. 
\VS{15}Ani pialu heaore dege maru gerai nale ha layaru Isaraele tigua minalu bogai hene. Ani bialu Isaraele tigua bama talima piaho wialu Gese tano pialu Idumia dindihayagi dindi tigabi wiagoha piaho wialu Asadodo tanobi Yabane tanobi wahalu talima pu dege bialu waitigi bo wahai henego daosini tebira (3,000) bibahende bo wahai hene.


\par }{\PP \VS{16}Ai Yudasa halu ibunaga ami agali biarume waitigi agali biaru talima pugupugu buwa talu wahalu lone dai bini.

\VS{17}Ani buwa Yudasahanda ibunaga ami agali biaru lamialu lalu, Iname wai bulene wia dege bidago tígua waitiginaga mbirale ngaru abale mo yule duru nale hadaba.

\VS{18}Gogiasa halu ibunaga ami agali weneore hari bare ngagoha kago ai tí hongo ho howa wai biai howa mbirale waitiginaga ngago tíni hame ledemigobi mo yuleberemi, lene.

\VS{19}Yudasahanda bi lai hayagola ami agali waitigi aria tidi mbira hari bare wiagoha howa tagira ibalu ibini.

\VS{20}Ibuwa handalu hemiria ira hagua timbuni dadaga hayago hondowa tinaga ami bu hearu bo wahai halu tinaga balai anda dai hayada lo manda bini.

\VS{21}Anidagua biniyago hondowa ti mogo lalu gi timbuni ho hene. Ani bialu Yudasanaga ami agali biarume hama bayale dindi tigabi wiagoria wai bule manda manda bu heago hondowa

\VS{22}ti ibida pora bialu Pilidia dindi wiagoha yagi piai hene.

\VS{23}Ani piya handala Yudasa ibu waitiginaga dabudabu wiaru mo pene. Ibugua muni silibabi ngolobi labolabo daramabi baya tara tarabi maru tara muni dewame yolo biaga wiarubi mo yai hene.

\VS{24}Yuda ami biaru tininaga balai anda heagoria dai bialu howa tigua Ngode Datagaliwabenaga mini yaraga halu iba gana lama dai bini. Anidaagua binidago irane Anduane Homogo ibu bayale howa ibunaga dara holene wiaabo haga ngagonaga iba gana lalu ibunaga mini yaraga hene.

\VS{25}Horo ogoningi Isaraele wali agali tigua wai bialu hongoheore halu mbiralime bope habe nahe hene.


\par }{\SH Isaraeleme Lisiasanaga ami agali bope halu ti wayali henego ogo
\par }
{\PP \VS{26}Ami agali tara ibida piyarume Lisiasa hearia puwa mbirale biyaruni bibahende te lamiai hene.

\VS{27}Ai te uruni hale hai howa ai ibunaga ami agali biarume kinihanda bilimu lalu lamiyadagua Isaraele wali agali mbira hangubi wanahe bo hilo wahai halu dindi anda bo labu halimu layadagua nabiyagola Lisiasa ibu mogo lalu miniha genda timbuni hene.


\par }{\PP \VS{28}Maha mali mendeni howa Lisiasa ibugua ami agali wai baya hangu bulenenaga tuguli bini bayaleore daosini dege pira waragaria (60,000) dabo helalu nogo hosini biruwa wai bulene daosini dege duria (5,000) helalu buwa ai ibugua Yuda wali agali bo hilo wahaiore holoboda lo manda bini.

\VS{29}Ai ami agali uruni tigua heyalu puwa dindi mbira mini Idumia wiagoha Bedesu tano wiagoria balai anda bu hene. Ani heagola Yudasahanda nde ibunaga ami agali daosini pira (10,000) haru halu wai bule ngola ho ibini.

\VS{30}Ani ibuwa waitigi ami hearunaga hongo gibiore heago hondowa ibugua Anduane Homogohondo bi lalu, Ngode Datagaliwabe-o iname í̠naga mini yaraga holene hame ledema. Í̠na Isaraele wali agali mo wialu haru dai biagaore ke. Í̠na agali timbuni hongohe mbira heagonaga hongo agali í̠naga biabe bia haga Debidinaga giha howa bope hariya. Í̠na Solo igini Yonadanala ibunaga agali danda timu ayagu yu ha haga heagola biamogo birigola libugua Pilidia ami hearu bai halu wayali haya.\XREF{✡}{{\XO 4:30: }{\XT{1 Sml 14.1-23, 17.41-54}}}

\VS{31}Ayu anidagua dege í̠naga wali agalime waitigi ibirago balu wayali holoma̱ya í̠nime ina biamogo bibe. Ami agali dewabi tinaga hongo kagobi nogo hosi kagobi uruniha mini hana ho howa mine halu karuni mo taga habe.

\VS{32}Ti mo gi halu ibida piai helabe. Tinaga hongo mo gedaore helabe. Iname ti bai halu bo hengedo wahai helabe.

\VS{33}Wali agali í̠naga mini mandabi karume í̠naga mini yaraga halu iba gana lelo wali agali í̠ gubalini ho haga bu karu ti giha howa waitigi uruni bo wahaiore habe, lalu Anduane Homogohondo bi lene.


\par }{\PP \VS{34}Ani lalu puwa wai bialu Lisiasanaga ami agali daosini duria (5,000) bibahende bai hene.

\VS{35}Ai Lisiasa ibugua handalu hearia ibunaga ami agali biaru hongo ibira hai halu Yudasa halu ibunaga ami agali biaru ti gi naheore waiha homai holeore lalu agali gibiore heago hendene. Ani hea handalu Lisiasa ibugua Andiogo dai buwa ami agali gahenge dewaore ibu biamogo bilonaga munime yolo bu helene. Ibugua ami agali dewaore haru halu Yudia dindiha wai daibule lo manda bini.


\par }{\SH Isaraele tigua Anduane Homogonaga anda lone mo bayale henego ogo
\par }
{\PP \VS{36}Ai Yudasa halu ibu hamene biarume lalu, Ai waitigi biaru bo talu pelai harimago ainde iname Yarusaleme dai buwa Ngode Datagaliwabenaga anda kago ibuninaga deni lone mo bayale halu ibunaga biabe bulene ngago bilo loma bu miadai bimi̱ya ma, lene.\FTNT{*}{{\FR 4:36: }{\FT{Agali Anduane Homogo mitangi nabiaga hearume ibunaga anda tamuha anda pialu mbirale maname tamuha yu anda napiaga lo wiago mo yu anda pialu bini. Ani bialu mana ko tara tara anda biago tamuha bialu hene. Anidagua bini wiagome Ngode Datagaliwabenaga deni anda dodohe hene.}}}

\VS{37}Ani lalu wali agali íbu ngoai halu hari Saiono nene irigi hene.

\VS{38}Puwa handalu hemiria Anduane Homogonaga anda biago bameore hearia hendene. Lomabu delaga dabu mo ko hene ko wiaria hendene. Panga heneru dai halu datani bolaga ko hearu timbuni anda hai halu anda hai biago yuladambi hai halu tano biago embera tegi ko mbira wiaria hendene. Anda biagoha hobane
loma binigo mo miaga agalinaga tamu hobane henego bo gialo wahai hene wiaria hendene.

\VS{39}Mbirale uruni hondowa wali agalime dara timbuni halu tinaga aga minu lerelai hene. Tigua dugu hongo howa biai halu be abalu tinaga emboneni dugu wigi bini.

\VS{40}Ani buwa ti dindini bulupalu wuwa pilipe biguli layuago hale howa ti bibahendeme Ngode Datagaliwabe olai halu hene.


\par }{\PP \VS{41}Ai Yudasa ibugua Anduane Homogonaga anda lone mo bayale hole howa ibunaga ami agali marume Siria ami agali maru anda hongohe tini bu helayagoha hearu baba wai bule pudaba, lene.

\VS{42}Ani bialu agali loma binigo mo miaga maru mana ko nabiaga howa Anduane Homoganaga bi mana baya hangu talialu haga hearu dabalu

\VS{43}anda biago Ngode Datagaliwabenaga deni dodo nahe helo mo bayale helo dabo helene. Ani bialu lomabu delaga dabu bini ege to̱le̱ Anduane Homogo deni dodohe wiaru mo tagira puwa dindi ko Anduane Homogo deni bayale ndo wiagoha bape haga bini.

\VS{44-45}Anigo loma bu delaya dabu kago ibuni agali Anduane Homogo mitangi nabiaga bu hearume mebia halu mo ko hayadago agua bimabe lowa tini bi lala bialu hene. Ani lowa tigua bi lo mbira halu, Ani ngelo kemaria inane taga pani nolene dege ngago mo wahami̱ya lalu bi lo mbira hene. Ani lo mbira howa tigua Anduane Homogonaga lomabu delaga dabu ogoni gialalu

\VS{46}ege to̱le̱ dabu ogoni bini ngago mo mogobu yalu puwa hari bare Anduane Homogonaga anda ogoni kago erembira handabe nahe ngagoha mo do hami̱ya. Ege to̱le̱ uruni ogoniha ngelo haabo howa agali Anduane Homogonaga bi mana
latagi haga mbira ibalu ege to̱le̱ uruni ogoale bidaba laradagua bimi̱ya ngelama, lowa ani wini.

\VS{47}Ani bialu tigua ege to̱le̱ gahengeru agalime biabe maru bulenaga podala nahe ngago podalu bibe lowa Mosesenaga mana lo ngagome ledadagua tigua gahenge heago podo yuwa Anduane Homogonaga lomabu delaga dabu gahenge ala hayagobi dege bu aribia ho helene.\XREF{✡}{{\XO 4:47: }{\XT{Har 20.25, Man 27.5-6}}}

\VS{48}Ani buwa tigua Anduane Homogonaga anda tagiraha tamuhabi mo tiga biai howa dindi anda biago kawareni wiago bibahende Anduane Homogonagaore ngelo mo loma bia hai hene.

\VS{49}Lotunaga wiagane ale bibahende gahenge wabu aribia hai hene. Lamu hale delo ngelaga dabubi ira hagua nga bilo
inisenesi lomabu delaga dabubi mberedi Ngode Datagaliwabe lomabu minigo mo wiaga dabubi gahenge wabiai howa Ngode Datagaliwabenaga andaha mo yu anda ibai hene.

\VS{50}Ani yu anda ibu wiai howa inisenesi lomabu delaga dabu wiagoria ogoni lomabu delalu lamu hale hedo wiaga wiagoria lamu hale hedo wialu biyagola Anduane Homogonaga anda tamuha wá holene hadai bini.

\VS{51}Mberedi wiaga tebolo dagia wiagoria mberedi mo wialu labolabo timbuni wiaga wiagoria labolabo ogoni ale dege wia aribia hene. Tigua mbirale urunidagua bialu biabe bulene wiago biai hene.


\par }{\PP \VS{52}Ai mali handari mbira pira mariani haliria (148) layagola ege dini mini Kisilebenaga horo pira kirani duria (25) layagola\FTNT{†}{{\FR 4:52: }{\FT{Mali 148 layagola horo ayu ogoningiore Kini Andiogusu ibugua dabu ogoriani bi pupu wule gime wabini wiagonaga loma Anduane Homogonaga anda ogoniha howa bu delene. Te 1 Magabi 1.49 ngago hondolene nga.}}}\XREF{✡}{{\XO 4:52: }{\XT{1 Mag 1.54}}}

\VS{53}tigua egerebahagiore gao layagola abale heyuwa maname ledadagua lomabu delaga dabu gahenge biagoria lomabu delene.

\VS{54}Horo abale waitigi Anduane Homogo mitangi nahaga hearume lomabu delaga dabu heago mo dodohe helayago horo ogoni dege tagira ibiyagola Isaraele tigua lomabu delaga dabu ogoni mo loma bia halu iba ganaru lalu ngida balu tabagaru balu iba gana lalu bini.

\VS{55}Ainde Anduane Homogohanda ti biamogo biyagola tigua wai buwa tigua waitigi bope halu wayali hayagonaga turu howa wali agali bibahende dindini bulupalu ibira howa Anduane Homogonaga mini yaraga halu ibuhondo lotu lene.

\VS{56}Horo halira bibahendeni tigua lotu lalu lomabu delaga dabu ogoni Anduane Homogonaga ngelo mo loma bia halu hene. Tigua turuore halu loma irani dai helolene lomaru yalu ibalu Ngode Datagaliwabela hogimbu bulenaga lomaru yu ibalu Ngode Datagaliwabehondo ka̱i̱ lolene lomaru yu ibalu bini.

\VS{57}Tigua ngolomo pu payuwa mo yaribia haga buwa wai biaga humbi wiaru mo yáribia howa Anduane Homogonaga anda haneni wini. Ani bialu tigua wai pabe panga hearu baya hangu arema bialu agali loma binigo mo miaga hearunaga anda hobane bo gialahole bini wiaru lone mo arema buwa biadai bialu pangaru baya hangu wabu helaga biai hene.

\VS{58}Wali agali tigua mbirale ti mo taga holenaga agali Anduane Homogo mitangi nahaga hearume mo yu íbu wini biaru mo wahai howa ti turu timbuni ho hene.

\VS{59}Ani howa ai Yudasa halu ibu hamene biarubi Isaraele wali agali bibahendebi tigua bi lo mbira halu mali bibahendeni horo Anduane Homogonaga lomabu delaga dabu mo loma bia haramago mitangi biaabo hamalo. Lotu lolene horo timbuni ogo ege mini Kisilebe laragola horo pira kirani duria (25) haragola ngoai howa horo halira bibahende lotu lalu hami̱ya lalu bi lo wini.\FTNT{‡}{{\FR 4:59: }{\FT{Yuda wali agali tinaga lotu lagane horo timbuni ogoni mali bibahendengi tagira ibiragola ti mo ngoai howa lotu timbuni laga winigo ayu wiaabo ka. Tigua Horo timbuni ogoni mini Hanuka laga.}}}


\par }{\PP \VS{60}Ai tigua Saiono neneni Anduane Homogonaga anda kagoha ege pabe hongohe daligaore bu mabu buwa pabe neneni mamageali anda hongohe bu helaga bini. Waitigi agali Anduane Homogo mitangi nahaga bu hearume abale ibalu mbirale Anduane Homogonaga mo loma bia hene wiaru hengeda hai halu mebia halu penedagua bulino pabe hongohe bini.

\VS{61}Ani buwa Yudasa ibugua ami agali maru dabalu Anduane Homogonaga anda mamage helo helene. Ani bialu Idumia dindi ngagohayagi handa daibu holenenaga tano hongohe Isaraele wali agalinaga tano Bedesu mo hongo howa ngelene.




\par }\Chap{5}{\SH Isaraeleme dindi tara tara kaware wiaru baba wai binigo ogo
\par }
{\PP \VerseOne{1}Wali agali dindi kawareni bu hearu ti hale halu hearia Yuda wali agalime Anduane Homogonaga anda bo gialo wahayago lone hongohe biadai bialu Anduane Homogonaga lomabu delaga dabu biago lone biadai bialu mo bayale ho nga layago hale howa ti mogolo hene.

\VS{2}Ani howa Isaraele wali agali maru ti baba haga ti daluha hearu bibahende bo wahai holene manda bini. Ani buwa tigua Isaraele wali agali hearu mbira bo wahaga bialu hene.


\par }{\PP \VS{3}Iso hameigini Idumia dindiha bu hearume Isaraele henge nami tigua hapai hayagonaga ai Yudasahanda ti baba wai bini. Ibugua Agarabadene dindi wiagoria wai bialu ibugua ti bope halu ibu wayali howa tinaga mbirale wiaru mo yai halu pene.

\VS{4}Ani bialu mana ko abale Baiana hameiginirume binigo Yudasa ibu mitangi bu dai bini. Wali agali uruni tigua Isaraele wali agali mo ko halu genda tara tara deware mo mialu haga hene. Tigua harigani bira do howa wali agali harigani bolangua haga biaru minu balu mo ko haga biaga hene.

\VS{5}Ani heago hondowa Yudasahanda wali agali bibahende Baiana tanoha hearu mamage haga tano pabe neneni anda daliga bu heagoha agali mamage hearu heba ho hagira bu yaanda hene. Bibahendeore homelo bo wahaiore hole lalu gi dolalu bi lene. Ani lalu puwa anda mamage haga daligaore bu helene hearu heba wali agali anda tamuha bini hearu bo heda hai hene.

\VS{6}Ani bialu mani Yudasa halu ibunaga ami agali biarume puwa Amono wali agali baba wai bule pene. Amono tinaga ami agali hongohe dewaore howa Timodi ibugua haru howa handaya ho haga hene.

\VS{7}Ani agali uruni beba Yudasa ibugua wai biaabo halu howa ibugua ti bope hai hene.

\VS{8}Ibugua wai buwa Yase tano karu lalu dindi emene wiapara para biarubi karu lalu bini. Ani biai halu Yudia dai bini.


\par }{\PP \VS{9}Ani biagola dindi hobane mbira mini Gileada agali buhearume Isaraele wali agali tinaga dindiha bu karu baba wai bialu bibahende bo wahai hene. Ani biyagola Isaraele wali agali ti Dadema dindiha ha do holene anda hongohe heagoha pu hene.

\VS{10-11}Ani pu howa tigua Yudasa halu ibu hamene biaruhondo beba gilibu pelalu howa lalu, Wali agali Anduane Homogo mitangi nahaga oali bu karu tigua Timodinaga ami agaliru baba ho biamaga haya. Ani biya handala ina ibida puwa anda hongohe ogoha ibu kema. Anigo agali ko uruni tigua anda hongohe ogonibi giala holebu wahai holebirago

\VS{12}ayu ogoni ina biamogo bule abale ibabe. Ina aria dewaore homai haya.

\VS{13}Ina damene dewaore tano mini Tobo wiagoria heneru bo wahai haya. Ani bialu wali waneiginiru garabaya helalu tinaga muni dabudabu wiaru mo page biai haya. Wali agali ogoniha henego bibahende daga daosini mbira (1,000) agima kaware dege henego homai haya, lalu bi lo wia hene.


\par }{\PP \VS{14}Yudasa ibu beba ogoni wene daga lalu heagola agali mbira Galiliha howa beba mende yalu ibini. Agali mani ibiyadaruni tigua dara ho kago walia halu biagadagua tinaga agaru budabaga bu yalu ibini.

\VS{15}Ani ibuwa tigua lalu, Agali bibahendeore tano tebira Tolemesebi Taiabi Saidonobi heba agali bibahendeore Galilinaga abene uyurahayagi haga hearume tinaga ami agali dewaore mo tago bialu ina bibahendeore mbiraorebi mbira pora bialu napelo bo wahaiore hole ibira laya, lene.


\par }{\PP \VS{16}Yudasa halu ibunaga wali agalirume bi ogoni hale howa ainde ti damene waitigi giha howa homai holobadago biamogo agua bimabe lole ti mo ngoai hene.

\VS{17}Ani mo ngoai howa Yudasa ibu hamene Saimonohondo lalu, Ina damene Galiliha haruago biamogo bule pelo agali maru abale dababe. Ai i̱ Yonadana iyame Gileada porabago, lene.

\VS{18}Ani bialu Yudasahanda ami agali maru hearu tigua Yudiaha baya hangu handaya ho halimu lene. Ani lowa ibugua agali kirali wali agali Yudiani hayadaru handaya ho helonaga Segaraia igini Asariala Yosebela dabo helene.

\VS{19}Ibugua libuhondo lamialu lalu, Wali agali ogoria karu libugua handaya ho halibulo helarogoni. Waitigi maru karu baba wai bulumini nabilibu. Ina dai buluma̱ya hondo halibu, lene.

\VS{20}Ani lalu ami agali daosini tebira (3,000) bibahende Saimono heba Galili pole pene. Ani piyagola ami agali daosini haliria (8,000) bibahende Yudasa heba Gileada dindi pole pene.


\par }{\PP \VS{21}Saimono ibugua puwa Galiliha wali agali Anduane Homogo manda nabi hearu baba wai bialu bibahende bo podahana hai hene.

\VS{22}Ibugua bo padama pu dege bialu Tolomese tano tagira pialu daosini tebira (3,000) agima homene bo wahai hene. Ani bialu ami agali bo wahayarunaga danda timu yári tara wai pialu karulaga ale karulo haabore wiaru ti mo yai hene.

\VS{23}Ani bialu Yuda wali agali Galiliha bu hearubi Arabadaha hearubi bibahendeore mo mogo biai halu ti one waneiginibi tinaga dabudabu wiarubi heba yai halu Yudia dindiha dai bini. Ani biyagola wali agali uruni ti turu timbuniore hai hene.


\par }{\PP \VS{24}Ogoni dege Yudasa Magabeusu halu ibu hamene Yonadana halu ami agali biaru Iba Yodana domalu horo tebira pialu dindi ko wali agali nahaga wiagoha pene.

\VS{25}Puwa tigua Nabadia hemeigini bu hearu ngola hayagola uruni tigua ogolabohondo turu timbuni howa mbirale bibahende Yuda wali agali Gileada dindiha hearunaga te baya hangu lamiai hene.\FTNT{*}{{\FR 5:25: }{\FT{Nabadia hameigini uruni agali hongoheore Iba Yodana doma ederaha ni tagira ibiragohayagi bamba Idomo hameigini dindi winigoria hene. Tinaga kini henerume tano hongohe bayaleru ogoniha bu helaga bini. Kini Aredasa ogoni aria mbira henegonaga te Polohanda 2 Korindi 11.32 howa Polohanda te ledago ogoni aria henegohondo leda.}}}

\VS{26}Tigua lalu, Yuda wali agali dindi ogoniha tano hongohe timbuni Bosora tanohabi Boso tanohabi Alema tanohabi Kasabo tanohabi Magede tanohabi Kanaimi tanohabi garabaya hai heleda.

\VS{27}Ani bialu Yuda maru Gileada dindiha tano emene ngaruha garabaya hai heleda, lalu lamini. Ani bialu Yuda wali agali lenego bibahende horo mbira hanguni bo wahai halu tinaga anda hongohe karu yawi dege bo gialo wahai hole tagira polebira, lalu lamini.


\par }{\PP \VS{28}Ani layago hale howa Yudasa halu ibunaga ami agali biaru tigua dindi ko iba dalu naibi dindi ko wiagoha tano Bosora wiagoha pole pene. Pialu tigua tano ogoniha hearu baba wai bialu wali agali tano ogoniha haga bu hearu bo wahai howa tano bo heda halu wali agalinaga dabudabu tara tara wiaru ti mo yai halu bini.

\VS{29}Ani ti mbiraga hangu puabo halu tano hongohe mini Dadema wiaga kawareha Isaraele wali agali anda bu heagoria anda pene.

\VS{30}Egabi layagola Yudasa halu ibunaga ami agali biaru tigua handalu hemiria ami agali dewaoreme tanoha anda hongohe heago bo gialaga laga bialu hearia hendene. Tigua wai bulene masini tara tarabi wai pabe irigi holenaga egageriabi mo yalu íbu howa wai bulenaga wai pabe hongohe heago bo giala hole biyago de hendene.

\VS{31}Yudasa ibugua mbirale uruni biyago de hondo howa hale halu hearia tanoha wali agalime ga̱ hongo howa ladagadaga bialu pilipe layuagola ai wai biyada lo manda bini.

\VS{32}Ani hale howa ibunaga ami agali bu hearuhondo lamialu, Ayu ina hameneru biamogo bialu mo wulenaga wai hongo howa bimi̱ya, lene.


\par }{\PP \VS{33}Ibugua ibunaga ami agali biaru halu tebira mo tale bialu waitigi erembira wiagohayagi wai bia aribia hene. Yuda tigua nai hongo howaore bialu waitigi bope howa tigua Anduane Homogohondo bi hongo howa lene.

\VS{34}Ai Timodinaga ami biaru tigua Yudasa Magabeusu ibiyago hondowa ti beregedalu ibida piai hene. Horo ogoningi Yudasa halu ibunaga ami agali biarume waitigi ami agali daosini dege halira (8,000) bibahende geme hengedai howa bogai hene.


\par }{\PP \VS{35}Ani bialu Yudasa ibugua Alema tanoha wai bule pene. Puwa ibugua wai bialu agali tano ogoniha haga hearu bo wahai hene. Wali agalinaga dabudabu wiaru ti mo yai halu tano bo heda hene.

\VS{36}Ani bialu Kasabo tano bo podalu Magede tanobi Boso tanobi Gileada dindiha tano maru wiarubi bo heda hai hene.


\par }{\PP \VS{37}Ani biyagola maha Timodihanda ami agali maru hearu lone mo ngoai howa Labono tanola hengene tubari iba gana emene wiago kawareni balai anda bialu hene.

\VS{38}Ani bialu heagola Yudasa ibunaga ami agali hearu aria marume waitiginaga balai anda bu heagoha baya hangu hondo wu pudaba lene. Ani laya handala marume hondo pialu dai buwa tigua lalu, Agali Anduane Homogo mitangi nahaga dindi ogoniha hearu bibahende tidiyu pialu Timodinaga ami agaliha hatago howa agali dewaore ka.

\VS{39}Timodihanda ami agali maru Arebia dindiha bu hearu ibu biamogo bule wai ibuha anda ibilo munime yolo bialu ibunaga ami agali dewaore hea. Ani howa tigua ina baba wai bule iba doma ederayagi balai anda buwa manda manda bu hea, lene. Ani laya handala Yudasa ibugua wai bule pene.


\par }{\PP \VS{40}Yudasa halu ibunaga ami agali biaru iba ange wiago kaware ibiyagola Timodihanda ibunaga ami agali haru halu bamba haga bu hearuhondo lamialu lalu, Yudasahanda iba domalu ina kemagoha ibu ala ibiyagua nde iname ibu babe nahe ibugua ina bope holebira.

\VS{41}Anigo ibugua iba domalu naibi iba angeni hondo hayagua nde iname iba domalu puwa wai bialu ina ti bope halu wayali holeberema, lene.

\VS{42}Ai Yudasa halu ibunaga ami agali biaru bia ange wiagoria íbu howa ibunaga ami agali haru haga bu hearu iba angeni ibu hai helowa tihondo lamialu lalu, Ami agali tí bibahendeore wai pora biai halimu. Mbira hangubi hadai nabilimu, lalu lamini.

\VS{43}Ani lalu ai Yudasa ibuni wai pole bamba halu ibaha pora bialu piyagola ami agali bibahende piai hene. Ani piyagola ami agali Anduane Homogo mitangi nahaga bu hearu ibida pugupugu biai hene. Danda timu timbuni yiaru wahai halu ibida puwa Kanaimi tanoha bi pupu wiaga gime wabini wiagonaga anda timbuni heagoha ibida pialu birado hai hene.

\VS{44}Ani biyagola Yudasa halu ibunaga ami agali biarume haruru talima puwa anda timbuni ogoni heba wali agali anda ogoniha birado hearu bibahende bo heda hai hene. Yudasahanda Kanaimi tano bo podahana hayagola wali agali tano ogoniha hearume mo ko holene mbira Yudasahondo lone bibe nahe hene.


\par }{\PP \VS{45}Ani bialu Yudasahanda Isaraele wali agali Gileada dindiha hearu bibahende mo mogo biai halu Yuda dindiha haru dai bini. Ti piyagola daga lamibe naheore dewaore tidiyu pene. Wali agali tara tarabi wali waneiginibi tinaga dabudabu wiarubi heba piai hene.

\VS{46}Ti pialu tano timbuni mbira mini Eberono ege pabe hongohe bu mabubi wiagoria pialu hemiria wali agali tano ogoniha hearume waipabe panga hongo howa payatagi hene. Ti hariga ogonidagua pialu tano ngago pu balalu pubagi halu polene henge nawiore hariga mbiraore hangu tano tamuha bolaangua halu polene mbiraore wini.

\VS{47}Anigo wali agali tano ogoniha haga bu hearume Isaraele wali agali bolangua halu pelo henge nami tigua ege to̱le̱ timbuni wiaru muwa pabe panga hongo howa payatagi hene.

\VS{48}Anidagua biyagola Yudasa ibugua bi bayaleore lo pelalu lalu, Ina tí daluha hariga dege bolangua halu inane dalu pole poloma̱ya henge ngidaba. Iname tíha ko mbira bulene manda nabi bame hariga dege bolangua halu poleberema, lene. Ani layago Yudasanaga bi hale nahe tigua panga payaho haabo hene.


\par }{\PP \VS{49}Anidagua biyagola Yudasahanda ibunaga wali agali ogoriani hondo hadaba lowa

\VS{50}ami agali biaru tigua danda timurubi wai biaganeale wiaru mo manda manda biai hene. Ani bialu anda puwa wai mbira horombebi biaho wialu tigua bo podahana halu tano ti karulene.

\VS{51}Yudasa ibugua agali bibahende bo wahai halu tano ogoni bo gialahole biai halu tanoha wali agalinaga mbirale bayale wiaru bibahende mo hilo yai halu bini. Ani bialu Yudasa halu ibunaga ami agali biaru agali tinime bo wahene wiaru tinginini ge haga bialu pene.

\VS{52}Pialu iba Yodana domaede halu dindi tigabi mbira Bedesana tano wiago abene mbirayagi tagira pene.

\VS{53}Ani pialu howa Yudasa ibugua agali maru hariga pole manga halu maha ibiyaru bime mo hongo haga bialu bime wali agalinaga bu miniha mo hongo hama dege ibalu Yuda dindiha anda ibini.

\VS{54}Tigua wai biyagohabi hariganibi mo ko halubi waiha homabi nabi dege haabo halu dai biyagonaga turu timbuni hama Saiono nene irigi halu Ngode Datagaliwabehondo turu howa ka̱i̱ lama pialu loma irani dai holene lomaru bu delole pene.


\par }{\PP \VS{55}Ai Yudasa Saimonola Gileada dindiha pu heagola libu hamene heagome Galili dindiha Tolemese tano wiagoria wai bialu hene.

\VS{56}Ani bialu heagola Yudanaga ami haru haga Yosebela Asariala libu hale halu hebiria tebirali hamenema biarume wai bialu tigua bo podahana haga bima pora layago te hale hene.

\VS{57}Ani hale howa libugua lalu, Iyame nde wali agali Anduane Homogo manda nabiaga wali agali kaware karu baba wai bialu wayali howa iyabi mini lene dege habiya wai bu mba, lene.

\VS{58}Ani lalu libugua ami agali bu hearu haru haru halu Yabane tano wiagoha wai bule pene.

\VS{59}Gogiasahanda tano wahalu ogolabo baba harigani ngola howa wai bule pene.

\VS{60}Puwa Gogiasa halu ibunaga ami agali biarume wai bialu Yosebe Asariala aria biaru bama talima pialu Yuda dindiha taliairi hene. Horo ogoningi dege Isaraele ami agali daosini kira agima (2,000) bo wahai hene.

\VS{61}Ami agali haru hagane haguane kirali biago labome Yudasa halu ibu hamenerunaga bi hale nahe libuninaga mini yaraga holene hame lo hebiria ani homai hene.

\VS{62}Ani bialu libu agali maru Ngode Datagaliwabe ibunime Isaraele wali agali mo wialu haru dai bilo dabo helene hayadaru aria ndo heagome bini.


\par }{\PP \VS{63}Anigo Yudasa Magabeusu halu ibu hameneru ti dege Isaraele wali agalinaga denibi wali agali tara tara bu hearu denibi mini lene daligaore hene. Wali agali bibahendeme biabe timbuni tigua biyaru hale hai ho howa

\VS{64}tininaga dengui handalu tinaga mini yaraga haga bialu haga hene.


\par }{\PP \VS{65}Mani howa Yudasa halu ibu hamene biaru heba dindi abene unurahayagi Iso hameigini palearu baba wai bule pene. Yudasahanda puwa Heberono tano wiagoria wai bialu tano emene emene wiaruhabi wai biai hene. Wai pabe hongohe biaru bo gialo wahai halu mamageali handa amunana bu haga anda daliga bima irigi hene bu hearu bo heda hai halu bini.

\VS{66}Ani bialu ibunaga wali wali agali haru halu Pilidia dindi wiadagua puabo halu Maresa tano wiago hanuni bolangua hene.

\VS{67}Ogoningi agali
loma binigo mo miaga bu hearu tigua tinaga miniha emene mini ko wu howa tibi nde mini lene pari wayali dege holenaga wai pene. Ani pialu hearia waitigime tiha bogo hana hai hene.

\VS{68}Ai Yudasa halu ibu damene biaru ti beregedalu Pilidia dindiha Asadodo tano wiagohayagi puabo hene. Ani puwa dindi ogoniha dama mitangi bialu bi pupu wiaga gime wabini wiarunaga lomabu delaga dabu hearu bo gialo wahai halu uruninaga bigiya wiaru mo delaga bini. Ani ogoniha wiaru bo gialo payabu wahai halu Yuda dindi dai bini.




\par }\Chap{6}{\SH Andiogusu mane homenego ogo
\par }
{\R (2 Magabi 1.1-17, 9.1-29, 10.9-11)

\par }{\PP \VerseOne{1}Kini Andiogusu mane ibu Pesia dindiha dindi timbuni Mesobodemia wiagoha howa hale halu hearia tano mbira mini Elimaisi nga layane hale hene. Tano ogoniha siliba ngoloru dewawi mini lene mbira nga layago hale halene.

\VS{2}Mbirale dama mitangi bialu bi pupu wiaganaga anda tano ogoniha hayadagoha mbirale bayale damene muni dewame yolo miaga dege dewaore nga layago hale hene. Wai humbi ngolome wabini wialu wai pole karulagane yari damene dewaore anda ogoniha nga layago hale hene. Mbirale uruni Masedonia Kini Alegesanda ibugua anda ogoniha mo winiya. Alegesanda ibu Pilibi igini howa Girigi dindiha kini timbuni mini lene pigane ibu henego ogonime mo wini.

\VS{3-4}Ani nga layago hale halu Kini Andiogusu ibugua Elimaisi tano puwa wai bialu mbirale uruni mo kayu bule manda bialu hearia wali agali tano ogoniha hayadarume te ala hale ho bolangua howa Kini Andiogusu ibiyagola tigua manda manda bu heneyago wai biadai bini. Ani biyago Andiogusu ibugua mbirale mo page bule piyago mibe nahe hene. Ani biya handala Andiogusu ibu beregedalu Babilono dai buwa ibunaga bu miniha genda timbuni ho hene.


\par }{\PP \VS{5}Pesia dindini hearia agali mbirane ibuwa Andiogusuhondo lamialu lalu, Í̠naga ami agali Yudia dindiha helariruni bo podahana haya.

\VS{6}Yuda ami agalime Lisiasa halu ami agali hongohe hearu bo talia togolaya. Ani bialu ayu ti hongoheore kago irane tigua wai bialu ami agali tigua bo wahaga biyarunaga wai biaga ale wiaru ti mo wiai halu dabudabu marubi dewaore mo wua howa ti hongohe gibiore ka.

\VS{7}Í̠na mbirale Hiriribi Hondolene Gibiore lomabu delaga dabu Yarusalemeni wiagoria mo wirigoni Yuda tigua mo wahaya. Ani bialu pabe hongohe daligaore ala hayagobi ndo lomabu delaga dabu kago bu mabu bida. Ani bialu í̠ninaga tano Bedesu ngago tigua karulalu mo hongo howa ngeleda, lalu lamini.\XREF{✡}{{\XO 6:7: }{\XT{1 Mag 1.54}}}


\par }{\PP \VS{8}Ani layago hale howa kini ibunaga miniha genda timbuni howa mini burugulo berene. Ani biyagola ibu warago bamialu dagiani paliaabo henego irane mbirale ibugua bule mende bu wiyago damene bibahende mo habo lai hayagola ibunaga miniha mo ko hai hayagola dagiaha wiaabo hene.

\VS{9}Horo dewaore dagiaha ani wiaabo hearia genda mini burugu dewaore lone dambi haga bialu bope haabo hene. Anidagua biyago hondowa ibu homoleore ngogonida lo manda bini.

\VS{10}Ani manda buwa ibugua agali maru Kininaga Nenege laga hearu mogo buwa ibugua tihondo lalu, I̱ u palibe naheore genda timbuni ngagome i̱naga bu gubalini nedagome i̱ mo ko kagoni.

\VS{11}Ainde i̱nihondo hale halu genda tara tara i̱ha tagira ibirago irane agidabe. Bamba nde i̱ha mo palia holene karulo kagola wali agalime i̱hondo turu hai hagago.

\VS{12}Anigo ayu i̱na ko bialu mbirale lotunaga biabe biaga ngolo silibarume wabini Yarusalemeha wini mo yu pirugomeda. Ani bialu Yuda wali agali bame bo waharugomeda.

\VS{13}Ai i̱na mbirale uruni birugome genda uruni i̱ha anda ibiyada lo manda bido. Ainde ayu i̱naga miniha ndibu lai harugo ai i̱ dindi kaundia ogoha homoleda lo manda bido, lene.


\par }{\PP \VS{14}Ani lowa Andiogusuhanda agali mbira mini Pilibi ibu Kininaga Nenege laga heaga olo íbu lowa ibu dindi bibahende Andiogusuhanda hondo haga wiaru bibahende ibugua handaya ho helo dabo helene.

\VS{15}Ani helowa kininaga mandabi agabi gi hondene magibi Pilibihondo miai hene. Ani mialu ibu igini Andiogusu dauni kagobi nde mani kini helonaga mana baya hangu lawai helo lamini.

\VS{16}Ani lalu Kini Andiogusu mane ibu mali handari mbira pira mariani dira (149) layagola dindi kaundia ogoniha wialu homene.


\par }{\PP \VS{17}Ani Andiogusu homaya layago Lisiasa ibu hale howa ibugua wali agali bu hearuhondo Andiogusu homayago ai ibu igini mini Andiogusu dege kagome ibu abanaga henge ibuni miya. Ani bialu ibu kini gahenge haribia halu ibu mini Yubado ka. Kini ogoni ibu wene igiri emene heangi Lisiasahanda baya hangu handaya ho haga hene.


\par }{\PP \VS{18}Ai Yarusalemeha wai pabeanda hongohe heagoha waitigi bu hearume Isaraele wali agali Anduane Homogonaga anda kaware pole pialu karia napole lowa hariga hapai haga hene. Horo bibahendengi wali agali genda mo mialu haabo hene. Ani bialu maru Anduane Homogo manda nabiaga hearu biamogo bialu haga hene.

\VS{19}Ani bialu kagonaga Yudasahanda agali uruni bialu kago balu bo biba helolebero laya. Ani lowa mali handari mbirani pira duria (150) layagola ibugua ami agali wai biaga hearu Yarusaleme wai pabe anda hongohe heagoha haga hearu baba wai bilo dabo helalu

\VS{20}wai biagane masini tara tara wai biagane wiaru ogoriani kaware mo wialu bini.


\par }{\PP \VS{21}Ai agali mine haga anda ogoniha haga hearu heba Isaraeleali Anduane Homogo mitangi nahaga hearubi tigua pora bialu kini hearia puwa ibuhondo lamialu lalu,

\VS{22}Mana ko ina waitigime inanaga wali agali baba bialu kago angi pani mule kebe.

\VS{23}Ina í̠ aba ibu andaneha howa ibunaga bi mana lo ngago hale halu howa talialu harima.

\VS{24}Ani bialu harimago ainde mana o bialu haruagome ina biamogo agua bulubada. Ayu inane dameneore bu karume ina baba waitigi ho kago. Ani bialu tigua ina aria maru bo wahai haya. Ani bialu inanaga dabudabu bayale wimaru ti mo yu piai haya.

\VS{25}Tigua ina hangu mo ko ha ndo hameigini tara tara ina baba kaware palia parapara padaru bababi wai bialu ha dege bida.

\VS{26}Ani bialu howa ai ayu tigua agali maru wai pabe anda hongohe Yarusaleme tanoha haga haru baba wai bialu anda hongohe ogoni ti karulole manda bialu ka. Tigua Yarusalemeha Anduane Homogonaga anda hayago arema buwa mo hongo halu Bedesu tano mo ho ngeleda.

\VS{27}Ayu ogoniore í̠na mbirale mbira nabiriyagua tigua bialu kago pu hongo halu ina bo wahai haragola mani í̠na mbirale mbira tihondo bibe naheore wulebira, lene.


\par }{\SH Andiogusu daunila Lisiasalame wai binigo ogo
\par }
{\PP \VS{28}Kini ibugua agali Yarusaleme howa ibiyarunaga bi layago hale howa ibu miniha tandaga timbuni ho hene. Ani howa ibugua agali haguane mini Kini Nenege laga bu hearubi ami agali haru haga haguane hearubi ami agali nogo hosini biruwa wai biaga haru handaya ho haga hearubi bibahende olo ngoai hene.

\VS{29}Ani bialu ami agali maru dindi tara tara wiaruha hearu yolo bu helalu maru dindi iba dege dombene wiagoha hearubi munime yolo bu helatago halu buwa ibunaga ami agali dewaore hene.

\VS{30}Ami agali dindini howa wai bulene daosini dege handari mbira (100,000) nogo hosini biruwa wai biaga daosini dege pira kira (20,000) nogo tara mbira mini elebana wai bilo agali baya hangu biawai heneru pira tebirani kira (32) bibahenderubi manda bu helalu bini.

\VS{31}Ani bialu Kini Andiogusu halu ibunaga ami agali biaru tigua Idumia dindi wiagoha pu bolangua halu puwa Bedesu tano wiagoha wai luore bialu haabo hene. Ani bialu howa tigua masini tara tara wai biaga wiaru wai pabe tagiraha wabu helaga biaria agali tano ogoniha haga hearume ibalu bo giala hole bialu bo heda hene.


\par }{\PP \VS{32}Ai Yudasa ibugua nde ibunaga ami agali Yarusalemeha wai pabeanda hongohe biagoha helayaru heba haru halu puwa dindi mini Bede Segaraia laga wiagoria balai anda bu hene. Kininaga ami agali ibulubadagoria hapai halu ogoriani pu hene.

\VS{33}Ani heagola kini halu ibunaga ami agali biaru tigua gao layagola heyalu Bede Segaraia polene hariga peadagua pialu howa ibunaga ami agali biarume pilipe biguli pu laga laga bialu danda timu yandareru wai biaga ale manda manda bu yai hene.

\VS{34}Ani bialu nogo elebana biarume wai bilonaga tinaga miniha mo noa halu mo tandaga holenaga
gerebi liniru ira tara mini malaberi liniru mo nga helene.

\VS{35}Ani bialu nogo timbuni uruni ami agali mbira mbira tidiyu headagua mo tahaga bini. Ami agali daosini mbira (1,000) hearu bibahendeore manda boronosime wabini mo karulai halu aga senipume wabiradagua bini wiaru mo karulai halu nogo elebana mbira mbira headagua tidiyu haga haga bini.

\VS{36}Ani bialu ami agali nogo hosini biruwa wai biagaru tibi mo tale bialu handari duria (500) dege dege nogo elebana mbira mbira headagua tidiyu haga haga bini.

\VS{37}Tigua dabu wabuwa nogo elebana erekunini mo paga howa mandibuale hongohe mbirame daba hene. Ani buwa ami agali tebira heba mane nogo mo tiga bialu haru haga howa nogo elebana mbira mbirani ani dege berene.

\VS{38}Ani bialu Lisiasa ibugua ami agali nogo hosini biruwa wai biaga hearu ibunaga ami agali geni piaga hearu gi tigaha gi lehala helene. Ani buwa ti waitiginaga miniha mo tandaga holebi tinaga ami agali bayale helo haru holebi ani helene.

\VS{39}Tinaga wai humbi siliba ngolorume wabini wiaru yalu hari bare wiagoria heago ni daba hayagola ngiringara lalu ira hungu timbuni daradagua bini.

\VS{40}Kininaga ami agali maru hari bare wiagoha heagola maru dindi ulini wiagoria tidiyu haga haga bini. Ani bialu ti hondo ha nabi abale wai pora biai hene.

\VS{41}Agali hearume ami agali uruninaga danda timu humbiru kilingele layago hale howabi geme dindi kulu layago hale howabi ti gi timbuni hene.


\par }{\PP \VS{42}Ai Yudasa halu ibunaga ami agali biarume wai bialu kininaga ami agali handari waragaria (600) bibahende bo wahai hene.

\VS{43}Eleasa Abarana ibu de handalu hearia nogo elebana timbuni daligaore mbira kininaga agaru mo karulahe ibiyago hondowa kini ibuni nogo ogoriani biralu ibirabe toba hene.

\VS{44}Ani manda buwa Eleasahanda ibuninaga holene embeda halu ibunaga wali agali biamogo bialu homene. Ani biyagome ibunaga mini timbuni mo yaraga henego wiaabo ka.

\VS{45}Ibu gi nahene. Ibugua gerai lalu nogo elebana timbuni biago ami agali abene mende mendehala ibilowa dombeni ibiyago hondo yalu gerai tungulope hene. Ani buwa ami agali abene mende mendehabi heago bai hayagola maru mende mendebi ha migimigi bini.

\VS{46}Ani biyagola Eleasa ibugua nogo elebana biagonaga himuniha anda puwa yandareme nogo timbuni ogoni nogoba hayagola nogo ogoni ibira hayagome Eleasa bo dambi hayagola homene.


\par }{\SH Bedesu tanohabi Saiono nenenibi wai bialu henego ogo
\par }
{\PP \VS{47}Ai Yuda ami biaru tigua handalu hearia kininaga ami biarume wai tara mbira biyago hondowa ti emene hadai bini.


\par }{\PP \VS{48}Ani biyagola kininaga ami biarume Yuda ami Yarusalemeni hearu baba wai bini.

\VS{49}Ani bialu kini ibugua wali agali Bedesu tanoha hearu baba gi tigani bialu pene. Ani binidagoni ti wai lu bialu holenego tomo nalu holeme nawiyagola ani bini. Ani bialu mali ogoni Yuda wali agalinaga mabuha tomo hongolene nawi mali kane hayagola tomo nawini.\FTNT{*}{{\FR 6:49: }{\FT{Yuda wali agali tinaga mana mali waragaria mabuha tomo hangalu bu wia bialu mali kane haragola tomo hongolene bu wulenebi nabiagaore wini. Te ogoninaga Haru Tagira Penego 23.10–11. Ani bialu Agali Loma Binigo Mo Miaganaga Biabe 25.2-7 ngago hondolene nga. Anidagua binigome mali kane piai kagola mani gari timbuni tagira piaga wini.}}}

\VS{50}Ani bialu kini ibugua Bedesu tano karu lowa ami agali maru tano ogoni handaya ho helo helene.

\VS{51}Ani bialu kini ibugua Anduane Homogonaga anda kagoha wai bu pialu horo dewa wai dege bialu hene. Ibugua masini tara tara ira hangu dedaore babe lolenebi ege to̱le̱ bape lolenebi timu bape lolenebi wabu helowa wai bialu hene.

\VS{52}Ani biyagola agali Anduane Homogonaga anda heagohayagi hearu tiguabi nde wai biaga masini tara tara uruni ale wabuwa wai biadai bini. Ani bialu heagola wai luore bialu hene.

\VS{53}Ani bialu henego ai mali ogoni mali kane tomo nahanga biago howa Anduane Homogonaga andaha tomo nawi tubagi hene. Ani bialu Yuda wali agali wai togoloyu ibini hearume tomo emene wiago nawi heagola ti tomo nawiore hene.

\VS{54}Ani biyagola wali agali dewaore tini dalu dai biai hene. Ani biyagola Anduane Homogonaga andaha emene dege haabo hene.


\par }{\SH Kini ibugua Yuda baba gi tigani binigo ogo
\par }
{\PP \VS{55-56}Horo ogoni Pilibi ibu Pesia dindi Midia dindiruha howa dai andaga dai bini. Pilibi ogoni bamba kini Andiogusu mane biago ibu homalu ibu igini Andiogusu dauni kini ho aribia helo lawai halu haru habe lene biago dai bini. Ogoni ibugua Andiogusu mane biagonaga ami agali biaru heba dai buwa ibugua gabumane biabe damene bibahende handaya ho hai hole manda bini. Ai anidagua biru layago Lisiasa ibu hole howa

\VS{57}ibugua andaga dai bulenaga mbirale manda manda bini. Ani buwa ibugua igiri emene Kini Andiogusu daunibi ami haru haga hearubi ami agali bu hearubi lamialu lalu, Horo bibahendengi ina tomo nolene nawi howa inanaga hongo ibira haabo harago. Ai tano ina karulole manda birimagobi hongoheore nabibehe ngagoni. Ani bialu ina daluha gabumane biabe mo tiga bulene dewaore wiarua.

\VS{58}Ani wiaruago ai iname Yuda agali haguane karu baba gi tigani bialu bi lo tiga bulene karulapeda.

\VS{59}Ani bialu tinaga mana lo wini ngagobi tini bialu haga ngadaguabi bialu helo waholene karulapeda. Abale inaha genda tara tara tagira ibiyago irane iname tinaga bi mana lo wini wiago mo pugualu tinaga bialu haga wiago mo wahai harimagome ibiya, lene.


\par }{\PP \VS{60}Ani layagola kini halu ami agali haru haga hearume karulape lai lene. Ani lalu tigua Yuda wali agalihondo wai wahalu gi tigani lama lalu bi lo yalu pu lene. Ani layago hale howa Yuda wali agali tigua karulape lene.

\VS{61}Ani layago hale howa ai kini halu ami agali haru haga biaru tigua habo nalolene bi ogoni napugule lalu gi dolalu bi lo wini. Ani layagola Yuda ti anda hongohe wai pabeanda hongohe biago wahalu tagira ibini.

\VS{62}Ani lalu kini ibugua Saiono nene puwa handalu hearia wai pabe hongohe heago hondowa habo nalolene bi lo wiyago pugualu ibunaga ami agali biaruhondo wai pabe hongohe ogoni bo gialo wahai hadaba lene.

\VS{63}Ani lalu ibuni abale dai bialu Andiogo tano pene. Andiogo dai buwa handalu hearia Pilibi tanonaga agali haguane hearia hendene. Ani hondowa kini ibugua Pilibila wai bialu Andiogo tano ibuni mo yu dai bini.




\par }\Chap{7}{\SH Alagimusu
loma binigo mo miaga haguane henego ogo
\par }
{\R (2 Magabi 14.1-36, 15.1-36)

\par }{\PP \VerseOne{1}Mali handari mbira pira duriani mbira (151) layagola Selugusu igini kini Demidiriasa halu ibunaga ami agali maru haru Lomo tano wahalu tano mbira iba solowara angeni wiagoria íbu hene. Ogoriani íbu howa ibu kini ko lalu latagi hene.

\VS{2}Ani lalu ibu mamalirunaga kini andaga wiagoha anda íbu biruwa ibunaga ami agali hearume Kini Andiogusubi Lisiasabi mini garabaya bu yalu Kini Demidiriasa berearia pene.

\VS{3}Ogolabo garabaya bu yalu ibira layago Demidiriasa ibu hale howa ibu agali ogoni labo dengui nahondoleore, lene.

\VS{4}Ani layago hale howa ami agali bu hearume ogolabo homelo bo wahayagola Kini Demidiriasa ibu hene.


\par }{\PP \VS{5}Yuda hameigini bi mana lo wini ngago hale nahaga mine haga agali maru hene. Agali uruni tinaga haguane Alagimusu henego ogoni ibu loma binigo mo miaga haguane holenaga hongo halu hene. Ani howa agali uruni aria maru Kini Demidiriasa hearia puwa tigua lalu,

\VS{6}Yudasa halu ibunaga ami agali hearume wali agali í̠ gubalini haga hearu bo wahai halu inabi inanaga dindiha howa bo taliatagi haya.

\VS{7}Ai Yudasa ibugua í̠naga dindi hobane wirigo mo ko halu inanaga mbirale wimaru mo ko hai hayadago de hendelo agali í̠naga dabene mbira kago ibugua de hondole pu labelo hamelo kema. Ani bialu Yudasa halu ibu hamenerubi wali agali ibu biamogo biaga bu karubi bibahende pani nelo mibelo hame ledema, lene.


\par }{\PP \VS{8}Ani layago hale howa kini ibugua agali haguane mbira gabumane biabe iba Yuberedisi porago angeha dindi ngagoha bialu haga mini Bagidese henego ogoni dabene.

\VS{9}Dabalu kini ibugua Bagidese Alagimusu heba Isaraele wali agali pani nelo mule pudaba lene. Agali Alagimusu ogoni ibu Ngode Datagaliwabenaga bi mana lo wini ngago hale nahaga henegoyu kini ibugua agali ogoni Anduane Homogonaga
loma binigo mo miaga agali haguane helo dabo helene.

\VS{10}Ai ti Andiogo wahalu ami agali dewaore pialu Yuda dindiha tagira pene. Ani pu howa Bagidese ibugua ohowa henene letingi halu ibugua Yudasa halu ibu hameneru baba gi tigani bule ko laya lalu agali marume lo yalu pelene.

\VS{11}Anigo ainde Yudasa halu ibu hameneru tigua handalu hearia Bagidese halu ami agali dewaore heago hondowa bi ogoni henene ndo layada lo manda bini.


\par }{\PP \VS{12}Agali mana ngago manda biahe agali maru Alagimusula Bagidesela hearia ibuwa tigua ogolabohondo lamialu, Wali agali bu karuhondo mana ko nabi bayale bulene ngadagua bilibu, lalu lamini.

\VS{13}Agali hameigini mini Hasidi hearu tigua Yuda mani ibilo bamba halu Alagimusu Bagidesela heba gi tigani bule pene.

\VS{14}Ai tigua manda bu handalu hemiria Alagimusu ibu agali loma binigo mo miaga Arono aria hayago. Ibugua ko mbira nabulubada lo manda buwa pene.

\VS{15}Alagimusu ibugua hongo howa gi doladaga halu lalu ibugua tini tinaga damene karubi mbira mo hole ndo tigatiga gi tigani bule laro lene.

\VS{16}Ani layagola tigua mo henene hene. Ani mo henene ho hearia ibugua agali pira waragaria (60) minu yania howa horo ogoningi dege bo wahai hene. O biyadagoni bamba Anduane Homogonaga mbuga ngagoha howa daga lalu,


\par }{\BB \par }
{\PP \VS{17}Waitigime wali agali í̠hondo mini mbiraorewi hearunaga tingini dindini bame bo ba a̱i̱na̱i̱ bialu piya.\XREF{✡}{{\XO 7:17: }{\XT{Iba 79.2-3}}}

\par }{\QB Uruninaga darama Yarusalemeni iba poradagua biya.

\par }{\Q Tingini uruni mo hora holene mbirali naheoreya,

\par }{\MM lalu gilibu wini ngago lola haya.


\par }{\PP \VS{18}Ani biyagola wali agali bibahende bu hearume Alagimusu Bagideselahondo gi timbuni hai hene. Wali agali tigua lalu, Libugua bi henene lolenenaga iranebi bi tigatiga lolenenaga iranebi manda nabi libuore heneda. Libugua henene laro lalu gi dolalu bi lowa mana lo wiyago puguaya, lene.

\VS{19}Ani bialu Bagidese ibugua Yarusaleme wahalu puwa ibu balai anda Bedesaida wiagoria bini. Ibunaga ami agali hearu lamialu, Yuda agali bayale bu karu garabaya biai halu Yuda agali ko ibu aria heagoha hatago hole turuho hearu heba garabaya hai helalimu, lalu lamini. Ani lowa lalu, Bialu bibahende homelo bai halu tinaga tingini gundu uli ngagoha bape hai halimu, lene.

\VS{20}Ani bialu Bagidese ibugua Alagimusu Yuda dindi handaya ho helo dabo helalu ami agali marubi talebu mialu ibuni kini hearia Andiogo dai bini.


\par }{\PP \VS{21}Ani helayagola loma binigo mo miaga agali haguane Alagimusu ibugua Yuda wali agalinaga ibu timbuni mini leneore hene.

\VS{22}Ani bialu heagola agali ko bu hearume ibuha halaga hene. Ani howa Yudia dindiha ti hongo gibihe tagira pialu tigua Isaraele wali agali genda dewa mo mialu hene.

\VS{23}Ai Alagimusu halu ibu aria bu hearume Isaraele wali agali bu hearuhondo mana ko ala ibu damene Anduane Homogo mitangi nahaga henerume bialu hagadagua dege bialu hearia Yudasa ibu hondo hene.

\VS{24}Ani handalu ibu Yudia dindi bibahendeha ibaga biai hene. Ani bialu Yuda wali agali maru waitigiha hatago hayaru pani migi bialu tanoha nahe tagira piai halimu lalu lamiai hene.

\VS{25}Ai Alagimusu ibugua handalu hearia Yudasa halu ibu aria hearu hongoheore tagira piyaria hendene. Ani hondowa ibugua Yudasa bope habe naheda lo manda bini. Ani handalu Alagimusu ibu kini hearia dai buwa ibugua kinihondo lalu, Yudasahanda mana ko dewa biya, lalu ke̱ howa bi maru lene.


\par }{\PP \VS{26}Ani layago hale howa kini ibugua ami agali hongoheore howa Yuda wali agalinaga waitigi mini Nigano henegohondo lamialu, Yuda wali Yudia dindiha kago damene bibahende bo hilo wahai hole pu, lalu lamini.

\VS{27}Ani laya handala Nigano ibugua ami agali dewaore haru halu Yarusaleme anda ibini. Ani anda íbu howa ibugua ohowa Yudasa halu ibu hameneru baba gi tigani loleberogo ibalimu la bi lo pelene. Ibugua Yudasahondo lalu,

\VS{28}Ainde iya keba nahabiya. I̱na í̠ keria ibalu howa í̠ nenege karia poro lalu ibulebero, lene.

\VS{29}Ani lalu ibu Yudasa hearia ibuwa libu gi tigani bialu libu mini mo mbiraore howa nenegeore haradagua bini. Anigo Yudasanaga waitigi bu hearume Yudasa minu yania hole manda manda bu hene.

\VS{30}Ani howa Yudasa ibu mani handalu hearia Niganohanda ibu mo hondo heneyane handa walia halu ibugua Niganohondo turu nahe howa ibuhondo gi timbuni halu ibu Nigano lone ngola nale manda bu hene.

\VS{31}Ai Nigano ibu ohayago wali agalime manda biai hayago hondowa ibugua Yarusaleme wahalu tagira puwa Yudasala wai dindi mini Kabasalama wiagoria wai bialu hene.

\VS{32}Wai ogoniha Niganonaga ami agali handari duria (500) bibahende homai haya handala maru ibida pora bialu Yarusaleme Debidinaga tano wiagoha piai hene.


\par }{\PP \VS{33}Wai bialu mani Nigano ibu Saiono nene wiagoha pene. Agali loma binigo mo miaga maru hearubi wali agali bu hearubi tigua, Nigano ibiridago bayuwa birida, lalu ibu ngola hole tagira ibini. Ani bialu Anduane Homogohanda kini biamogo bilonaga loma irame dai helo delole yu hearu ibuhondo walia hene.

\VS{34}Anigoyu ibugua tihondo mege bialu hondo oba halu ti hamiaga toloba halu loma yu heago Anduane Homogo deni mo dodohe helene. Ibugua mine howa

\VS{35}tihondo lai laede halu lalu, Yudasa ibu i̱naga giha ibunime ibalu mo ya holene nga. Anidagua nabiyagua nde i̱na ibu karia pialu wai buwa ibu pobe halu dai buwa Anduane Homogonaga anda o kago bo heda holebero, lene. Nigano keba timbuni howa ti ani helalu ibu pene.


\par }{\PP \VS{36}Ani puwa handala agali loma binigo mo miaga biaru ti puwa lomabu delaga dabu heagobi Anduane Homogonaga anda heagobi handa amu howa hondo hene. Ani howa tigua dugu bialu Anduane Homogohondo bi hongo howa ladaga halu lalu,

\VS{37}Ai Anduane Homogo-o anda ogo í̠ninagaore helo loma biaho helowa wali agali í̠ni keria kaware ibalu í̠hondo lotu lalu bi lelonaga anda ogoni helarigoni ndobe.

\VS{38}Ai agali ko o kagohondo pani nelo mialu ibunaga ami agali karubi heba pani nelo mibe. Wai hamaha bo wahabe. Í̠hondo mege bialu bi ko layago manda bialu pani mibe, lalu bi lene.


\par }{\PP \VS{39}Ai Nigano ibu Yarusaleme wahalu tagira pialu Bedehorono tano wiagoria balai anda bini. Ani bialu Siria ami agali maru ogoriani ibalu hatago hene.

\VS{40}Ani heagola Yudasa halu ibunaga ami agali daosini tebira haru howa tinaga balai anda nde Adasa tano wiagoria bini. Ani bialu howa Yudasahanda Anduane Homogohondo bi lalu,

\VS{41}Anduane Homogo-o í̠naga mbuga ngagoha howa dagalalu, Kini mbirame agali maru í̠hondo mege bule pu lene ibiyaria í̠naga dahuliyalime ibalu ami agali uruni aria daosini dege handari mbira pira halirani duria (185,000) bibahende bo wahai haya lo nga.\FTNT{*}{{\FR 7:41: }{\FT{Te ogoni 2 Kini 18.7–19.37 ngago hondolene nga.}}}\XREF{✡}{{\XO 7:41: }{\XT{2 Kin 19.35}}}

\VS{42}Anidagua dege wali agali bu karu bibahendeme í̠na Nigano ibugua í̠naga anda kago mege biyagonaga pani nelo mirida lo manda biai helo í̠nime ami agali ayu inanaga deni karuni balu bo hengeda hai habe. Ibugua mana ko timbuniore biyagonaga pani nelo mialu minu bai habe, lalu Anduane Homogohondo bi lene.


\par }{\PP \VS{43}Ani lalu ege mini Adanaga horo halene (13) layagola tigua wai bini.\FTNT{†}{{\FR 7:43: }{\FT{Isaraelenaga ege Ada ogoni inanaga ege mende tebonela (Pebuari Masila) hengeneha ibaga wini}}} Ani lalu wai biyagola Nigano ibuni waiha homalu ibunaga ami agali hearume wai ibira hene.

\VS{44}Ai ibunaga ami agali hearume Nigano homaya handa danda timu giha yu hearu wahai halu ibida piai hene.

\VS{45}Piyagola Yuda tigua Adasa tano howa bama talima piaho wialu Gese tano tagira pene. Harigani talima pialu howa ami agalime hongo howa wai bilonaga pilipe biguli pu lama dege pene.

\VS{46}Ani biyagola Yuda wali agali haga haga bu hearu tagira ibai hene. Ani ibalu tigua wai gi leha howa gi tigaha howabi tagira ibugu bialu wai biai hene. Ani biyago hondowa waitigi ami agali biarume emene hadai bialu hearia ami agali ti bama talima ibiyarume tali minalu minu bogaiore hene.


\par }{\PP \VS{47}Ani bialu Yuda wali agali tigua waitiginaga mbirale wahearu mo yai hene. Ani bialu Nigano ibugua ibu timbuni daligaore Ngode Datagaliwabe daligaore bolanguahe hene tingi howa ibunaga gi hongoru walia hayagonaga tigua ibunaga gi tiga pugu yalu haguane pugu yalu bialu dai bini. Yu dai buwa wali agali Yarusalemeni bu hearu bibahende hendelo walia hai hene.

\VS{48}Ani bialu Yuda wali agali turu timbuni hene. Ani bialu horo ogoni tinaga lotu lolene timbuni mbira wiabagiho ngelene.

\VS{49}Ani mo ngelowa mali bibahendenaga ege Adanaga horo halene (13) tagira ibiragola tinaga lotu laga wini.

\VS{50}Ani bialu tigi mbira hanguni Yudiaha wai nabi emene bayale wini.




\par }\Chap{8}{\SH Yuda wali agalime Lomo agaliru baba habo nalolene bi lo winigo ogo
\par }
{\PP \VerseOne{1}Yudasa ibu hale hale halu hearia Lomo agaliru hongohe mini lene mbira howa hameigini mbira baba mini mo mbiraore howa gi tigani lalu libu nenege haga layago abale hale hene. Wali agali dindi tara tara ha karu bibahende lomo baba biabe mo mbiraore howa bialu haga kago ibunaga nenegeore lo haga ka layago hale hene.\FTNT{*}{{\FR 8:1: }{\FT{Magabi heangi Lomo dindi hongoheore mbira kaundiaha Yudia dindi ngago kaware ndo wini. Yuda tigua manda bialu dindi tara taraha wali agali tara tara padarume ibalu Yuda wali agali baba wai biyagua nde Lomome ti biamogo bulubada lo manda bialu ti Lomo baba nenege hole manda bini. Anigo mani howa Lomome hongo timbuni halu dindi wiaru bibahende bope hai howa iba solowara Medidereniana bedago ange ange palu yu pedago ibugua handame ho hai hene. Ani howa Yasu dindini íbu heangi Lomome Yuda dindibi handaya ho heagolaYuda tigua Lomo hame naleore hene. Tigua Lomo baba keba timbuni halu Lomoni hearu taliatagi hoa ho hene.}}}

\VS{2}Yudasa ibu hale halu hearia Lomoali tigua wai timbuni biaga layagobi tigua Gala palearu baba wai bialu bope howa dagisi mialu ka layagobi hale hai ho hene.

\VS{3}Ani bialu lomo tigua Sebena dindiha biabe bayale bialu ogoniha ngolo silibaru dugualu kago baya hangu handaya ho ka layago hale ha dege bini.

\VS{4}Sebena dindi ogoni kaundiaha ngagoyu Lomonaga hongomebi mini gigabi wiagomebi dindi ogoni ibu karu lalu handaya ho ka layago hale hene. Dindi tara tara wiaruha howa kini dewaoreme Lomo agaliru baba wai bini. Ani biyagola Lomo amime wai hongo howa bialu kini dewa uruni bope hai halu ibugua tiha dagisi mali bibahendengi mialu haabo haga hene.

\VS{5}Lomo tigua Masedonia dindinaga kini kira Pilibila Peseusula bope halu hameigini dindi tara taraha palearume Lomoaliru baba wai biyarubi bibahende bope halu bini.

\VS{6}Sirianaga kini timbuni mini lene Andiogusu tebone henegomebi Lomo agaliru baba wai bini. Tinaga wai biagane nogo elebana handari mbira pira kira (120) halu ami agali nogo hosini biruwa wai biagabi garoale karisini heyu howa wai biagabi dewaore hene. Ani heago helowa Lomo tigua uruni mo emene howa bo haealabaga biai hene.

\VS{7}Ani buwa Andiogusu minalu garabaya helene. Ani buwa Andiogusu ibunihondo mali bibahendengi dagisi muni ngi lalu ibu igini aguane muni ho aribia hayarume heba dagisi mani dewaore Lomo tagu mialu haabo hene. Ani bialu tinaga agali haguane mini lene hearu minalu Lomo dindiha garabaya helaga bini.

\VS{8}Ani bialu Lomo agali tigua dindi baya maru Indiabi Midiabi Lidiabi ibunaga gabumane andaneha helaga bini Lomo tigua dindi uruni Kini Andiogusunaga wiago bo mialu Kini Yumenese giha ya haga bini.


\par }{\PP \VS{9}Ai Lomo tigua hale ho hearia Girigime Lomo baba wai buwa bo biba holebira laya hale howa

\VS{10}Lomo tigua ami agali dewaore tidi yalu Girigi baba wai bule pene. Puwa wai bialu Girigi bo podahana hene. Lomo tigua Girigiali one waneigini bu hearu garabaya haru hai halu dabudabu wiaru mo pagebu yai halu dindibi ti karulalu bini. Lomo tigua Girigi dindiha wai pabeanda hongohe wiaru bo gialo wahai halu wali agali bu hearu garabaya biabe ale bia haga helalu binigo ayu ani wiaabo henego nga.

\VS{11}Lomo agali tigua dindi bibahendebi dindi iba dombeneha wiarubi wali agali Lomo agalihondo mine hayaru bibahende bope hai halu bini.

\VS{12}Ai hameigini maru Lomo agali baba nenege howa ti heba mandagi haga bu hearume ti baya hangu handaya ho habe lalu olaga bialu hene. Tigua mana ogonidagua bialu kini kaware hearubi kaundiaha hearubi bibahende bo podahana hai halu bini. Ani biyagola wali agali bi te uruni hale hayarume Lomo agalia gi howa mogo lalu hene.

\VS{13}Ani bialu Lomo tigua dindi mbiraha agali mbira kini heloa hayagua nde kini helaga biaga. Ani bialu mbirali kini henego dugu wahoa biyagua nde kini kago dugu wahaga ka. Ani bialu heagome Lomo agaliru ti hongoheore halu mini lene hene.

\VS{14}Ai lomo agaliru ti mini lene hongohe ani ha howa tigua kininaga manda karulolebi kininaga manda karulolebi kininaga aga karulalu tininaga mini yaraga holene manda nabi haga hene.

\VS{15}Tinaga gabumane ngoai holene anda bialu anda timbuni ogoniha memba handari tebirani pira kira (320) bibahende íbu ngoai howa wali agali bayale helonaga biabe bulenenaga bi lalu dindi mo heya holenenaga bi lalu bule horo bibahendengi mo ngoai haga hene.

\VS{16}Mali bibahendengi tinaga memba mbirame gabumane biabe bulenebi dindi bibahende ngarubi handaya ho helo dabo helaga biaga hene. Wali agali bibahendeme agali haguane ogoninaga bi hale hai halu mbirale mendealinaga ngago ti dimagoli nahaga hene.


\par }{\PP \VS{17}Ai Yudasa ibugua agali kirali Lomo pialu Lomo gabumane kagohondo nenege haba lama bi yalu pudaba lene. Agali mbirago Agoso aguane Yone igini Yubolemusu pialu mendego Eleasa igini Yasonola pudaba lene.\XREF{✡}{{\XO 8:17: }{\XT{2 Mag 4.11}}}

\VS{18}Yudasa ibugua ogonidagua binidagoni irane Girigi kini kagome ibalu Isaraele wali agali bo hilo waholobada lo manda buwa Lomo gabumaneme ibu biamogo bialu ibunaga genda ngago mo wahole ibilonaga manda buwa ani lene.

\VS{19}Yubolemusula Yasonola hariga luore pialu Lomo anda pene. Puwa Lomo gabumane anda heagoria anda puwa libugua gabumane agali biru wiaruhondo lalu,

\VS{20}Yudasa Magabeusu ibu hamenerubi Yuda wali agalibi tigua Lomo tí baba nenege halu ina mini mo mbiraore ho hami̱ya habo nalolene bi lo wule pudaba laya handala ibiriba, lene.


\par }{\PP \VS{21}Ani layagola Lomo tigua bi ogoni karulape lalu,

\VS{22}Tígua habo nalolene bi uruni bi gili biaga boronosime wabini mbalape wiagoria gilibu wialu Yarusaleme yu dai bidaba, lene. Bi gilibuwi boronosime wabini ogoni hameigini kiralime habo nalolene bi lo winigonaga manane wini.\XREF{✡}{{\XO 8:22: }{\XT{1 Mag 14.18}}}

\VS{23}Habo nalolene bi lo gilibu winidagoni ogo, Iname mbirale bibahende bayale bulene dege Yuda Lomolanaga dindi ngagohabi iba solowara bedagohabi wiaabo helo hame ledema. Horo mbiru libuha ke̱ nahelo. Ani bialu libu wai nabilo hame ledema.

\VS{24}Hameigini tara kagome Lomo baba wai biyaguabi Lomonaga nenege kago baba wai biyaguabi

\VS{25}nde Yuda ibugua nenegeoreme biagadagua Lomo baba mo mbiraore halu waitigi ogoni baba wai bulebira.

\VS{26}Ani bialu Yuda tigua Lomo baba wai biragohondo tomobi munibi wai bulenealebi iba sibibi uruni ale mbirago mulene nawiore. Iname bi ogonidagua laramago Yuda tigua talialu howa inahondo yolo ngi lolene nawi.


\par }{\PP \VS{27}Anidagua dege hameigini tara kagome Yuda bayagua nde Lomo tiguabi Yudala libu hamenelaore haradagua bialu waitigi baba wai bulebira.

\VS{28}Ani bialu Lomo tigua Yuda waitigi kagohondo tomobi munibi wai biaga ngarualebi iba sibibi mbirago Yuda waitigi kago mulene nawi. Ina Lomome bi ogonidagua laramago ke̱ halu mana mende bu aribia naholeberema.


\par }{\PP \VS{29}Bi ogonime ina Lomo kemagome Yuda wali agali baba habo nalolene bi lo werema.

\VS{30}Anigo mani howa libugua bi lo mbira howa habo nalolene bi maru latago holeyaguabi maru mo waholeyaguabi karulape dege. Mo iriari bulenego bayale heneneorego bulene wulebira.


\par }{\PP \VS{31}Ani bialu ina Lomome beba mbira gili bialu Kini Demidiriasa hearia í̠na Yuda wali agalihondo bialu hariyago mana ko biriya lalu gilibu pelarima. Ina bi ogodagua larima. Inanaga nenegebi ina heba hagabi Yuda kahondo mana ko biriyago aginaga biribe.

\VS{32}Í̠na Yudahondo ko lone beregola tigua ina kemaria ibuwa í̠na biridago bi lalu ina Lomohondo langiyagua iyame wai dindinibi iba solowara bedagoriabi bibiya, lalu bi gilibu pelarima, lene.




\par }\Chap{9}{\SH Yudasa Magabeusu homenego ogo
\par }
{\PP \VerseOne{1}Ai kini Demidiriasa ibu hale hayane Nigano halu ibunaga ami agalirubi homai haya layago hale howa ibugua Alagimusubi Bagidesebi Yudia pudaba lene. Libu ayu ogoni halu mende pialu ami agali marubi haru halu pene.

\VS{2}Tigua hariga Giligala tano wiadagua pialu wali agali Abela dindiha dindi emene Mesalodini bu hearu baba wai bule balai anda ogoriani bini. Ani buwa tigua wali agali dewaore bo wahai halu dindi ogoni karulo hene.

\VS{3}Mali handari mbira pira duriani kira (152) layagola mali ogoninaga ege mbira hayagola Yarusaleme baba wai bule puwa balai anda kaware bini.\FTNT{*}{{\FR 9:3: }{\FT{Yuda tinaga ege mbira mini Nisana laga. Ege ogoni inanage ege tebone manelani (Masi Aiborolo) larago dombeneha haga wini.}}}

\VS{4}Ani bialu mani ti heyalu Beria dindi wiagoria pene. Tinaga ami agali daosini dege pira kira (20,000) haru halu ami nogo hosini biruwa wai biaga daosini kira (2,000) haru halu bini.


\par }{\PP \VS{5}Yudasa ibu dindi mini Elasa wiagoria hene. Ami agali ibunime dabene daosini tebira (3,000) hene.

\VS{6}Ani howa waitigi dewaore ibiyago hondowa ti gi timbuni hene. Ani howa dewaore balai anda bu hayago wahalu ibida piai hene. Ani piai hayagola ami agali handari halira (800) hangu hene.

\VS{7}Ai Yudasa ibugua handalu hearia ibunaga ami agali ibida piai halu waitigi hapara hayago hondowa ibunaga ami agali biaru lone mo ngoai holene henge nawi ibida piai hayagola ibunaga bu miniha mini naibi ndibulo wahene.

\VS{8}Pigane ibunaga bu miniha duru lalu gi ho henego ai mani howa ami agali maru hadai bu hearuhondo lalu, Ayu iname wai bialu wayali holeberemabe toba ho kogo ai iname wai bimi̱ya, lene.


\par }{\PP \VS{9}Ani layagola agali maru hearume ibunaga mini mo beregedalu lalu, Iname wai bibe nahedago ina hameneru heba howa wai bimi̱ya emene hadai bima. Ayu ina emene dege kamagoni, lene.


\par }{\PP \VS{10}Ani layagola Yudasahanda ladai bialu lalu, Ani nabuleore. Ina waitigi handalu ibida polene nawi. Inanaga homolene horo ayu ibiyagua nde iname mogo lalu gi holene nawi. Inanaga damene bu karunaga homa haramagola inanaga mini bayale mini lene wiaabo holebira, lene.


\par }{\PP \VS{11}Ai Bagidese halu ibunaga ami agali biaru tinaga balai anda helalu Yuda baba wai bule manda manda bialu hene. Ani howa ami agali nogo hosini biruwa wai biaga hearu ti halu kira talebuki halu tidiyu haga haga bini. Ami agali maru ege to̱le̱ puni yuwa baga hearubi danda timu yi hearubi tigua ami agali dewaore mani ibilo ti bamba hene. Ani bialu ami agali wai baya hangu biagaru tigua wai bamba howa hene.

\VS{12}Bagidese ibu gi tigahayagi hene. Waitigi halu kira biago pilipe biguli pu lama wai bule tidi yalu pene. Ani piyagola Yudasanaga ami agali hearu tiguabi pilipe biguli pu lalu wai pora bini.

\VS{13}Ani bialu wai gime minaga minaga biribiha geme dindi kulu lalu ema bilene. Wai egerebahagi howa binigo bialu hebine alendo ni palene.


\par }{\PP \VS{14}Ani bialu howa Yudasa ibugua handalu hearia Bagidese halu ibunaga ami agali haguane hearu gi tigahayagi hearia hendene.

\VS{15}Ani heago hondowa Yudasahanda ibunaga ami agali wai gi nahaga pari wayali hearu dabowa haru halu Bagidese halu ibunaga ami haru hagaru heagohayagi wai gialaanda howa balu bo hengedalu maru talima pugu pugu bialu Asadodo hari nene wiagoria talidaga hene.

\VS{16}Waitigi biarume handalu hearia ti aria gi tigahayagi hayago ibira hayago handalu tigua Yudasa halu ibunaga ami agali biaru erembiraha aribia howa wai bima talima pene.

\VS{17}Wai bu alendo halu ami agali mende mendehabi kirabaliha timu dewa hai halu dewa homalu bini.

\VS{18}Yudasa ibunibi homaya handala ibunaga ami agali hearu ibida piai hene.

\VS{19}Mani ibu hamene Yonadana Saimonolame libu hamene tingini mo yalu pene. Mo yalu puwa tinaga aba mamaliru homali wiagoha Modeini tanoha hora halu duguanda howa dugu bialu dara ho hene.

\VS{20}Isaraele wali agali Yudasa duguanda dugu bialu horo dewaore howa tigua lalu,

\VS{21}Darabiore ina Isaraele wali agali mo wialu haru dai biaga agali haguane biago nde aginaga hayada, lalu hene.


\par }{\PP \VS{22}Tigua Yudasahanda binigo damene bibahendeore biabe timuni bini ngarubi wai bini ngarubi bibahende te gili bulene dewaoreyagola tigua gilibu wiai nahe.


\par }{\MS Yonadanahanda Yuda handaya ho hene

\par }{\MR (Be 9.23–12.53)

\par }{\SH Yonadanahanda ibu hamene Yudasanaga henge ibuni minigo ogo
\par }
{\PP \VS{23}Yudasa homayagola wali agali Anduane Homogonaga bi mana mo yo handaga hearu Isaraele dindiha lone tagira íbu hene. Ani bialu agali mana ko biaga hearu ti hongo lone miadai buwa hongo ho hene.

\VS{24}Ogoningi tomo gariangi howa tomo nalu holene nawiyagola Isaraele wali agali ti waitigi baba hama pugu pugu bini.

\VS{25}Ani heagola Bagidese ibugua Yuda agali Anduane Homogo gi nahaga hearu dabalu tigua Yuda dindi handaya ho howa haru helo dabo helaga bini.

\VS{26}Agali haguane uruni tigua Yudasa aria hearu baya hangu taya buwa minu yalu Bagidese hearia pugu biyagola Bagidese ibugua agali uruni mo taga halu mo ko haga bialu hene.

\VS{27}Ai Isaraele wali agali mo ibu wini. Agali maru Anduane Homogonaga bi mana
latagi halu mbiwia haga henegoria howa hama ibalu ayu ogoni dombeneha Isaraele dindiha genda timbuni ogonibi mbira nawinigo pigane ayu anda ibini.


\par }{\PP \VS{28}Ai Yudasa nenego hearu ti mo mogo bu biruwa tigua Yonadanahondo lalu,

\VS{29}Í̠ hamene Yudasa homayagola ainde ayu agali ko Bagidese halu ibu aria karu homelo bo waholene agali hongohe Yudasa ale mbira naheore harimada.

\VS{30}Ani manda buwa ayu iname í̠na í̠ hamene Yudasanaga henge mialu agali haguane ibu hayadagua ha aribia howa í̠na ina wai haru bamba hagane habelo hame ledema, lene.

\VS{31}Ani layagola horo ogoningi Yonadana ibugua ibu hamene Yudasanaga henge ibuni mialu Isaraele wali agalinaga agali haguane hene.


\par }{\SH Yonadanahanda Isaraele haru halu wai penego ogo
\par }
{\PP \VS{32}Ai Yonadana Isaraele wali agalinaga haguane ka layago hale howa Bagidesehanda Yonadana bo wahole hariga taya bialu hene.

\VS{33}Anigo ai Yonadanabi ibu hamene Saimonobi ibunaga agali bu hearubi tigua Bagidesehanda ibu bole ka layago hale halu ti ibida pialu dindi ko iba dalu naibaga Tegoa dindi wiagoha puwa iba hambiaga iba uli mini Asaba laga wiagoria anda bu hene.

\VS{34}Sabada horo mbirungi hayagola Bagidese ibu hale hayagola Yonadana halu ibu aria biaru ogoniha ka lene hale halu tigua abaleore iba Yodana domaede halu pene.

\VS{35}Ai Yonadana ibugua ibu hamene mbira mini Yone ami agalinaga biabe biaga hearunaga agali haguane henego ogonihondo lamialu, Yonadana ibu nenege maru Nabadia dindiha karu hondo pudaba. Í̠naga dabudabu ngaruni ti daluha ngeloabe, lalu hale hene.

\VS{36}Ani lama pialu hearia agali maru Yambiri aria Medeba tano howa ibalu tigua Yone garabaya haru halu dabudabu biaru ti mo page yalu pu wahene.

\VS{37}Emene howa Yonadanala ibu hamene Saimonola libu hale halu hebiria Yambiri hameigini bu hearu turu timbuni ho ka layago hale hene. Ayu dege mbirali wali dabu biyagola wali agali dewa Nadabada tano howa wali agalime dabu bilodago haru halu harigani ibira layago hale hene. Wali ogoni Kenanali agali haguane mbira heago wane berenego haru ibini.

\VS{38}Ani layago hale howa libu hamene Yone homayago mitangi bialu libugua abale puwa harigani hari bare wiagoha bira do howa yu berene.

\VS{39}Libugua bira do howa handalu hebiria agali dewaore ngoaiho hearia de hendene. Tigua bi ladagadaga bima dabudabu dewaore yalu ibiyago hendene. Igiri wali dabu bulene biago halu ibu hamenerubi ibu damenerubi ti wali damene harigani ngola hale ibini. Tigua ngida tara tara bi wai biaganealebi dewa yalu ibiyago hendene.

\VS{40}Ai Yonadana halu ibunaga agali biaru ti porabu tagi halu puwa Yambiriali uruni baba wai bini. Agali dewaore homai haya handala maru hari bare wiagoha ibida pora bialu piai hene. Ani biya handala Yudali biaru ti dabudabu wiaru mo yalu pene.

\VS{41}Anidagua biyagola wali dabu bialu turu holene winigo wiaribia halu dara halu dugu bulene wini. Ngidaru balu iba gana bayale lole wiyago mo beregedalu dara howa agali homenenaga kiabu dugu bia aribia hene.

\VS{42}Libugua ogonidagua bialu libu hamenenaga darame pelayago pani libugua tininaga daramama pani bu aribia helene. Ani bialu libuni Yodana ibahayagi iba pugua wiagoha pene.


\par }{\PP \VS{43}Libugua ani biya layago Bagidese ibu hale howa ibugua ami agali dewaore haru halu Sabada horoni iba Yodana peago angeni pu hene.

\VS{44}Ani íbu heagola Yonadana ibugua ibunaga ami agali biaruhondo lamialu lalu, Ayu genda yu kemago tara yu kemago ai wai bima, lene.

\VS{45}Ai hale halimu. Ayu ina homarimayaguabi nahome howa iname ti bai harimayaguabi karulape. Ayu waitigi tombehayagi ina halu iba Yodana erembiraha peda. Abene mende mendeha iba pugua ngagome ina polene henge nawida.

\VS{46}Ani bidago manda bialu ai Ngode Datagaliwabehanda ina biamogo bilo ibuhondo bi dege lami̱ya, lene.


\par }{\PP \VS{47}Ani lalu wai bialu howa Yonadanahanda Bagidese ayume taula dibaro lo manda biyaria Bagidese ibu igiladai biyagola bako hene.

\VS{48}Ani biya handala Yonadana halu ibunaga agali biaru iba Yodanaha pora bialu howa ange mendeha do̱la ede hai hene. Anigo waitigi biarume iba do̱malu talima nape wahene.

\VS{49}Anidagua bialu horo ogoningi dege Bagidesenaga ami agali daosini mbira (1,000) agima homai hene.


\par }{\PP \VS{50}Ani bialu Bagidese ibu Yarusaleme dai buwa Yudia dindiha tano wiaru mo hongo haga bini. Ibugua anda íbu holene Yarigo tanohabi Emaiasa tanohabi Bedehorono tanohabi Bedele tanohabi Timinada tanohabi Piradono tanohabi Tebono tanohabi bu helaga biai hene. Ibugua wai pabe daligaore biai halu wai pabe panga hongohe wabu helowa bengena aeane hongohe wabu helai halu bini.

\VS{51}Ani buwa tano bibahendeni ibunaga ami agali maru Isaraele wali agali genda mo mialu helo helaga bini.

\VS{52}Ibugua tano kira Bedesula Gesela mo hongoho ngelalu Yarusalemeni wai pabeanda heagobi mo hongo halu buwa tano uruniha ibunaga ami agali dewa helalu tinaga dabudabu dewa tano uruniha mo wialu bini.

\VS{53}Ani bialu Yuda agali haguaneru igini hearu minu yalu puwa Yarusalemeha wai pabeanda hongohe biagoha garabaya helaga bini.


\par }{\PP \VS{54}Ai mali handari mbira pira duriani tebira (153) layagola mali ogoninaga ege mende heagola Alagimusuhanda agali bu hearuhondo, Wai pabe hongohe halu mende Anduane Homogonaga anda bu mabu bini heago wahalu gialo wahadaba, lene.\FTNT{†}{{\FR 9:54: }{\FT{Wali agali tara tara Yuda ndo karu ti pabe hobane mbira kagoha anda pialu pabe mende tamuha bu mabu bidagoha napiaga wini. Halu mende ogoniha Isaraele wali agali tini dege biaga wini. Ai tigua waipabe halu mende ogoni gialo wahai hayagua Isaraele wali agali tigua manda bialu wali agali Ngode Datagaliwabenaga deni dodohe karu Ngode Datagaliwabenaga anda kago mo dodohe helobada lo manda bini. Isaraele wali agalinaga ege mende inanaga ege mane daunila (Aiborolo Mai) hengeneha ibaga.}}} Ibugua anidagua bialu bamba agali Anduane Homogonaga bi mana latagi haga henerume biabe bini wiaru mo ko holenaga ani bini.

\VS{55}Anigo tigua biabe ogoni bule bialu heagola Alagimusu ibu warago timbuni bo wiagola ibunaga biabe bule bialu heago wahene. Warago wialu ibunaga ne hariga ndibulo wahai halu gi gebi homalu hongo naheore halu homai hene. Ani biyagola ibunaga ne hariga halalu bi mbira labe nahe halu ibu andagaha biabe bulene ngago gi ge ema bialu mbira bibe nahe hene.

\VS{56}Anidagua bialu Alagimusu tandaga timbuni nalu homene.

\VS{57}Ai Bagidese ibu hole halu hearia Alagimusu homaya layago hale halu ibu kini hearia dai biyagola Yuda wali agali ti mali kirani bayale hene.


\par }{\PP \VS{58}Ani biyagola agali mana puguaga bu hearume ti mo mogobu howa lalu, Handadaba. Ai Yonadana halu ibunaga wali agali tiha mo ko nahe bayale kagoni ndobe. Ai wali agali uruni mbi mbira hanguni minalu garabaya biai helo Bagidese haru dai bimi̱ya, lene.

\VS{59}Ani lalu tigua Bagidese hondo piyagola

\VS{60}ibugua ami agali dewaore haru halu ibini. Ani ibu howa ibugua Yudiaha ibunaga nenege bu hearuhondo ohowa beba dindiha gilibu wia haga bialu, Tígua agali Yonadana halu ibu damene karu minalu garabaya helalimu, lalu lo pelaga bini. Ani layago Yonadana ibu hale ho bolangua ho heagola tigua minabe nahe hene.

\VS{61}Ani howa Yonadana halu ibu damene hearume agali haguane biabe ko uruni biaga pira duria (50) hearu minalu garabaya buwa homelo bo wahai hene.

\VS{62}Ani bialu Yonadanabi ibu hamene Saimonobi libu aria bu hearubi bibahende heyalu pialu dindi ko wali agali nahaga tano Bedebasi wiagoha hole pene. Tano ogoni bamba giala holebini winiyago ainde tigua puwa lone mo hongo halu arema buwa mo hongo halu hene.

\VS{63}Ai mbirale libugua bialu ka layago Bagidese ibu hale howa ibunaga ami agali hearu mo ngoai halu Yudia dindiha agali hearu ibidaba lalu bi lene.

\VS{64}Ani bialu mani ibuni dai buwa Bedebasiha wai bule balai anda bini. Ibugua wai biagane masiniru wabu ngelowa wai horo dewaore bialu hene.

\VS{65}Yonadanahanda ibu hamene Saimono wali agali baba tanoha helalu ibuni heba ami agali maru haru halu irabuha pene.

\VS{66}Puwa ibugua Odomera halu ibu damene bu hearu bo haealabaga bialu Pasirono halu ibu aria tinaga anda bu heagoria hemiria puwa bo wahai hene. Ani bialu puwa Yonadana halu ibunaga ami agali biarume Bagidese baba wai bini.

\VS{67}Ogoniangi Saimono halu ibu aria hayaru tigua tano howa tagira puwa wai biagane masini wabu wiaru irame heda hai hene.

\VS{68}Tigua Bagidese baba wai bialu Bagidesenaga ami agali hearu bope howa bo hengeda hai halu bini. Ai Bagidese ibunaga miniha wai hono wiago bibahende mo habo lai halu biabe bule biyago habo lai hayagola ibu manga timbuni ho hene.

\VS{69}Ibugua Yudali agali ko maru ibu ibabe lalu bi yalu ibiyaru baba tandaga timbuni hene. Ani howa Yuda agali ko uruni maru homelo bo wahai halu mani ibuni dalu dai bulene hamelo hene.

\VS{70}Ai Bagidese ibu ibuni dalu dai bule ka layago hale howa Yonadanahanda agali maru Bagidese karia puwa lalu, Yuda agali garabaya helariru bibahende golope halu gi tigani bialu wai palima lama pudaba, lene.

\VS{71}Bagidese ibugua bi ogoni hale howa ibuguabi Yonadanahanda bi layadagua dege bima lene. Ibugua bi hongohe gi dolowa lalu, I̱na Yonadana mo ko hole mbira nabi haabo halu homalu wahole, lalu bi lo wini.

\VS{72}Ani lalu ibugua garabaya agali Yudiaha howa haru peneru golope halu piai hadaba lene. Ani lalu ibuni dalu pu wahalu dai nabi wahene.

\VS{73}Anidagua binidagome wai timbuni Isaraele dindi biaga wiaru biba helene. Ai Yonadana ibu Migimasa tano wiagoria pu hene. Ani howa ibugua wali agali bibahende handame howa haru hai halu wali agali Ngode Datagaliwabenaga mana puguaga hearu bibahende bo wahai haga bini.




\par }\Chap{10}{\SH Alegesanda Ebipanesehanda Yonadana loma binigo mo miaga agali haguane dabo helenego ogo
\par }
{\PP \VerseOne{1}Mali handari mbira pira waragaria (160) layagola Kini Andiogusu igini Alegesanda Ebipanesehanda Tolemese tano ibalu tano ibu karulo hene. Wali agali ogoniha hearume ibu ibiyago mo turu hayagola ibugua tanoha gabumane biabe bulene wiago handaya ho hai hene.

\VS{2}Ai Kini Demidiriasa ibugua mbirale biyadagonaga te layago hale howa ibugua Alegesandala wai bule ami agali dewaore ho manda bu hene.

\VS{3}Ani manda bu howa Demidiriasa ibugua Yonadana mo gede holenaga bi bayaleru gilibu pelole manda bini.

\VS{4}Ibunaga miniha hangu mitangi bialu, Yudasa ibu Alegesandala gi tigani lalu ibula ala nenege howa libu mo gimbu bialu i̱ boligo i̱na Yudasala ala nenege halu gi tigani loliya, lo manda bini.

\VS{5}Ainde mana ko iname Yonadana halu ibu hamenerubi ibu dameneruhondobi birimago manda bu holebira, lo manda bini.

\VS{6}Ani manda buwa ainde harugo lowa Demidiriasahanda Yonadanahondo lawia halu ibugua lalu, Ami agali manda manda bu halu danda timubi wai pole yaga damene manda manda bu yu habe, lowa lalu, Yonadana iyaore mandagi haabo habiya, lalu lo pelene. Ani bialu Yuda agali maru Yarusaleme wai pabeanda hongohe biagoha garabaya hayaru golope halu Yonadana karia daibia lalimu lalu lo wia hene.

\VS{7}Yonadana ibugua beba ogoni yalu Yarusaleme ibuwa wali agali bu hearu denibi ami agali Yarusalemeha wai pabeanda hongohe heagoha mamage haga hearunaga denibi dagala tagi hene.

\VS{8}Ai kini ibugua Yonadana hongo mialu ami agali tidi mbira haru habe layayago hale howa ti mogolo hendene.

\VS{9}Agali wai pabeanda hongohe handaya ho haga biaru tigua bi uruni hale howa garabaya agali anda ogoniha helene biaru golope halu Yonadana hearia dai bidaba layagola ti aba ai̱ya hearia andaga piai hene.


\par }{\PP \VS{10}Ani bialu Yonadana ibu Yarusalemeni howa tano mo ko ho wiaru arema bialu mo tiga bialu hene.

\VS{11}Ibugua agali biabe biaga hearuhondo lamialu, Ege to̱le̱ bayale tigabi ngaru mo yuwa tanonaga wai pabe baya hangu biatiga bialu Saiono nene ngago ege pabe hongohe bu mabu bulene nga, lalu lamini. Ani layagola tigua bilimu layadagua biai hene.

\VS{12}Ani biya handala agali maru dindi tara howa ibini Yarusalemeha wai pabeanda hongohe Bagidesehanda bu helene biagoha heneru ibida piai hene.

\VS{13}Ti bibahende Yarusaleme wahalu tini dalu pugu pugu bini.

\VS{14}Agali maru bi mana lo wini ngaru mo wahaga heneru ti Bedesu tanoha haabo hene. Tinaga hado anda tano ogoni wini.


\par }{\PP \VS{15}Ai Kini Alegesanda ibu Demidiriasahanda Yonadanahondo ogoale bibiya lalu bi gili bu wia hayayago hale hene. Ani bialu Yonadana halu ibu hamenerume wai timbuni bialu henegobi biabe timbuni tigua bini wiarubi genda tara tara tigua yu henegobi bibahendenaga te ogoale bira lalu marume lo yalu ibiyago hale ho hene.

\VS{16}Ani hale ho howa ibuni hangu lo manda bialu lalu, Agali hongohe Yonadana ale mende nahe. Ibu inanaga nenegeore howa ina heba holene karulapeda, lene.

\VS{17}Ani manda buwa ibugua beba Yonadana hearia gilibu pelalu howa lalu,

\VS{18}Kini Alegesandahanda ibu hamene Yonadana bayale kebe lara.

\VS{19}Iname hale harimago í̠ agali wai biaga hongohe pari wayaliore ke layago. Ainde inanaga nenege hami̱ya hamelo kema.

\VS{20}Ani howa ayu í̠ í̠naga wali agalinaga Anduane Homogonaga loma binigo mo miaga agali habelo dabo helarama. Ani bialu í̠naga mini Kininaga Nenege larama. Í̠na baba mandagi haga inanaga nenegeore habe, lene. Ani lalu Kini Alegesanda ibugua kininaga aga daramabi mbira kininaga manda ngolome wabini mbirala Yonadana karulelo mo yalu poa helo mo wia hene.

\VS{21}Ai Horo timbuni
Anda Nemandaruha Palu Holene Horo ege kaneni Yonadana ibugua Anduane Homogonaga loma binigo mo miaga agali haguanenaga aga karulagane ale mo karulene.\FTNT{*}{{\FR 10:21: }{\FT{Yuda wali agali tinaga ege kane ogoni inanaga ege dini pinila (Sebedemba - Ogodoba) hengeneha haga.Ani bialu ibugua ami agali dewaore mo mogo bu helowa ami agalinaga wai biagane ale dewaore ti yilo mo ta hene.Yonadana ibugua Alegesanda Ebipanese biamogo binigo ogoni.}}}


\par }{\SH Yonadanahanda Alegesanda Ebipanese biamogo binigo ogo
\par }
{\PP \VS{22}Ai Yonadana ibu Anduane Homogonaga loma binigo mo miaga agali haguane ka layago Kini Demidiriasa ibu hale howa ibunaga miniha tandaga timbuni howa ibugua lalu,

\VS{23}Alegesanda ibu ala nenege helo harimadago agidabe. Ibu ala puwa Yuda baba nenege halu mandagi hayada.

\VS{24}Ai inabi nde bi dendebiore lo pelalu ibula nenege halu ibuha ina biamogo bulene maru yamuliya. Ani bialu ti mo turu halu mbirale bayale duniniore ngago mo wia holiya, lene.


\par }{\PP \VS{25}Ani lowa ibugua bi ogodagua gilibu wia hene. Kini Demidiriasa ibugua Yudia dindiha wali agali kemiruhondo horombe lalu bayale kemibe, lalu bi lo wia hara.

\VS{26}Ainde tígua ina baba bi pongo wirimago mo habo nale baya hangu yu haabo halubi ina baba nenego haabo halubi inanaga waitigi karu baba mandagi howa nenege nahebi kemigonaga ina turu ho kema.

\VS{27}Tígua ina baba nenege bayale haabo harimiyagua nde iname tíhondo bayale bulene ngago bialu haabo holeberema.

\VS{28}Iname tínaga dagisi ngiaga wirimigo mo wahalu tí mo turu halu mbirale bayale ngaru bame nguleberema.

\VS{29}Ayu ina Yuda tíhondo bi ogodagua laro. Ai tí dagisi maru wiaga wiyago ibi yolonaga dagisibi kininaga dagisi miaga wiyagobi mo wahai haro.

\VS{30}Tígua widi linibi ira lini nagane dedarubi halu tebonego ina ngiaga wirimigo ai ayu howa mani lone nangilimu. Ayu ogoni howa maniorebi ina Yudiaha howabi dindi tebira Samarianaga winibi Galilinaga winibi Yudiaha bo tago hene ngagoha howa dagisi ngi nalole ayu waharogoni.\XREF{✡}{{\XO 10:30: }{\XT{1 Mag 11.34}}}

\VS{31}Ina Yarusaleme ngagobi dindi emene maru kaware ngarubi bibahende loma biahe wiabagi hene nga lalu uruniha howa dagisi tara tara mulene nawiore lalu latagiho ngelaro.

\VS{32}Ai Yarusalemeha wai pabeanda hongohe hayago ina handaya ho haga wirugo yupe halu agali Anduane Homogonaga loma binigo mo miaga agali haguane timbuni kago ibu giha ya harogo. Ibunime ami agali maru dabalu anda ogoni mamage helo dabalu helolebira.

\VS{33}I̱naga dindi ngogoha Yudanaga ami agali garabaya kago bibahende ayu ogoningi dege golope halu pudaba lolebero. Tígua yolobia dai bilimulo ndo bame golope holebero. Ani bialu agali uruninaga nogo bulumaga sibi hinu kagonagabi dabudabu tara tara ngagonagabi dagisi ngi nalolebero.

\VS{34}Ai Sabada horobi ege gahenge ngabulo kagonaga horo timbuni lotu laga ngago tagira ibirangibi horo lotu lagane timbuni maru ngago tagira ibirangibi wali agali tara tara karume Yuda wali agalihondo dagisi ngi nalole. Ani bialu horo timbuni lotu laga uruni mani ibilo horo tebirani dagisi nabi halu hai howa horo tebira degeni dagisi mulene nawiore, laro.

\VS{35}Horo ogoningi mendealime í̠ kegoha ya lo hale holenebi tíha mo genda holenebi nawiore laro.

\VS{36}Yuda ami agali daosini pira tebira (30,000) kininaga ami agali baba hatago holene nga. Ani bialu tinaga yolo kininaga ami karu miradagua dege mulebira.

\VS{37}Maru ti kininaga pabe anda hongohe ngagoha halu marume gabumane biabe bulebira. Ani howa tinaga mamali mana bialu haga winidago abale kini ibuni bialu helo layadagua bialu holebira.

\VS{38}Dindi hobane tebira Samaria dindinaga winigo Yudia dindihayagi yamialu mo tago hayago Yudia dindiha wiaabo helo. Ani bialu bibahende gabumane mbiraore hangume handa gimbu buwa Anduane Homogonaga loma binigo mo miaga agali haguane timbuni kagonaga giha habelo.

\VS{39}Ani bialu muni maru Tolemese tanoha howa mo wigi bini ngogo tigua Yarusalemeni anda loma bia hene kagoha biabe bulene ngaru bilimulo ti mo turu halu bame ngulebero.

\VS{40}Ani bialu kininaga muni andaha muni ngago aria siliba muni daosini nguira (15,000) biabe tara bulene ngaru bilimulo ngulebero.

\VS{41}Mali maru piyagoha muni maru gabumaneme anda loma bia hene Yarusaleme hayaha biabe bulenego mope howa bame ngelo hayago ogonibi ayu yupe halu tini mo ngulebero. Ai ayu ogoni howa maninaga tinaga yolo tigabi mialu holeberemi.

\VS{42}Ani bialu lotu biabenaga dagisi siliba muni daosini duria (5,000) miruligo waharogoni. Muni ogoni ibu agali loma binigo mo miaga Anduane Homogonaga andaha biabe biaga karu yolo bilo ngelo waharogoni.

\VS{43}Agali mbira dindi i̱na handaya ho howa haru kogoha karu aria mbirame kinila dano ho howayagua maru baba dano ho howayaguabi ibu dano hangabe nahedagola ohalu puwa Anduane Homogonaga andaha ha do heyagua nde agali ogoni ibu garabaya napolebira. Ani bialu ibunaga mbirale ngago mo yulenebi nawi.

\VS{44}Ai anda biago kagonaga wai pabe biatiga bulenebi anda biatiga bulenebi uruni bulenenaga muni kini ibuniha howa ibulebira.

\VS{45}Ani bialu agali maru Yarusaleme wai pabe bu mabu biragonaga yolobi Yudia dindiha tano pabe biragonaga yolobi kini ibunime bulebira, lalu Kini Demidiriasahanda lene.


\par }{\SH Yonadanahanda Demidiriasa erembira minigo ogo
\par }
{\PP \VS{46}Ai Yonadana halu ibunaga wali agali hearume Kini Demidiriasahanda bi layago mo henene nahe hene. Irane ala Kini Demidiriasa ibugua tihondo mana ko bini dewa wialu genda timbuniore tiha mo ya hene wiagome nakarulape wini.

\VS{47}Ai tigua Kini Alegesandala dege habo nalolene bi lo wiyago yu howa gi tigani layago manda bu holene manda bini. Ani bialu habo nalolene bi ogoni pugua nabi haabo halu homalu wahabiya layago manda bu hene.


\par }{\PP \VS{48}Ai Kini Alegesanda ibugua ami agali dewaore haru halu puwa Kini Demidiriasa deni balai anda bini.

\VS{49}Kini kirali biago wai bule ngola ho hebigola Demidiriasanaga ami agali hearu ibida piai hene. Ani biyagola Kini Alegesanda ibugua talima pugu pugu bialu bo wahai halu wayali hene.

\VS{50}Ani bialu wai hongo howa bialu bu alendo halu Kini Demidiriasabi waiha homalu bini.


\par }{\SH Alegesanda ibu wali Keleobadara dabu binigo ogo
\par }
{\PP \VS{51}Mani howa Alegesanda ibugua Iyibi Kini Tolemi hearia bi lama pudaba lowa lawia halu lalu,

\VS{52}Ai i̱ninaga dindini daibu howa ayu i̱ mamalirunaga kini biragane dagia ngagoria bedo. I̱naga gabumane biabe mo tiga biai howa ayu dindi bibahende handameho ko.

\VS{53}Ayu dege i̱na Demidiriasanaga hongo bo podalu ibunaga dindibi i̱na dege handame ho kogoni.

\VS{54}Ayu í̠la habo nalolene bi lo wibiya hame ledo. Í̠ wane i̱ daubuliya í̠na karulape labelo hame ledo. Ani beregola i̱na wariabu libu harume tabaga nahalibulo karulapeore bulebero, lalu lo pelene.


\par }{\PP \VS{55}Kini Tolemi ibugua ladai bialu lalu, Ainde í̠ lone dai bialu í̠naga mamalirunaga dagia wiagoria í̠ni kini ti henegoria haaribia halu í̠ni birariyangi ina wali agali bibahendeme turu timbuni harima.

\VS{56}Í̠na bi lariyago i̱na hale howa i̱ wane bedago í̠ dau bibelo karulape laro. Anigo ainde i̱na í̠ baya hangu hondo manda bialu í̠nabi nde i̱ baya hangu hondo manda bibelo Tolemese tanoni ngola habiya, lene.


\par }{\PP \VS{57}Ani lalu Kini Tolemi halu ibu wane Keleobadarabi Iyibi wahalu Tolemese tano ibini.

\VS{58}Ani ibiyagola Kini Alegesanda ibu ibalu ti Tolemeseni ngola howa Kini Tolemihanda ibu wane Keleobadara Alegesanda dabu bilo mini. Ani miyagola libu Tolemese tanoni yári baya tara tara kinime hamelaga wiaru karulowa ogoriani mo dabubia hene.


\par }{\SH Alegesanda ibugua Yonadana ami agali haru haga haguane helo helenego ogo
\par }
{\PP \VS{59}Alegesanda ibugua beba mbira gilibu wia halu Yonadana ibu ngola hole ibabe lalu lawia hene.

\VS{60}Ani layago hale halu Yonadana ibu yári bayaleru mo karulalu kini kirali biago labo Tolemese tanoni berebiria ngola hole pene. Puwa ibugua libu mo turu halu siliba ngolobi dewaore mini. Ani bialu libunaga ami agali haguane hearubi mo turu halu mbirale mia dege bini. Ani biyagola wali agali bu hearume Yonadana mo turu halu bi laga bini.

\VS{61}Anigo horo ogoningi dege Isaraele agali ko maru heneyago tigua Yonadana mo ko holenaga bi marubi lalu hene. Ani layago Kini Alegesanda ibu hale nahene.

\VS{62}Kini ibugua lalu, Kininaga aga daramabi ngago Yonadana ibu karulelo mini.

\VS{63}Ani bialu kini ibugua Yonadana ibunaga gi tigahayagi berelalu buwa ibunaga agali haguane bu hearuhondo lamialu lalu, Yonadana haru halu tano hanuni pupe hole pudaba. Ani bialu tígua wali agali bu karu lamialu tí Yonadanahanda ko biya lalu ke̱ howa bi mbira laremigo hale naholeore. Ani bialu mbiralime ibu mo genda naholeore, lene.

\VS{64}Ai agali marume ke̱ howa Yonadana ko biya lalu bi bame laede haga hearu tigua handalu hemiria kinime Yonadananaga mini mo yaraga hayayago de hondowabi kininaga aga daramabi wiago mo karula heago hondowabi ti gi halu ibida pene.

\VS{65}Anigo kini ibugua Yonadana mini timbuni mini lene helene. Ani bialu ibu mini Kininaga Nenege helalu ami agali haru haga agali haguane dabo helalu ibu daluha agali haguane ho bamba hene helo dabo helene.

\VS{66}Turu holene timbuni Yonadanaha to̱latagi halu ibu hendore mo palia holene karulo biralu nde Yarusaleme dai bini.


\par }{\SH Yonadana ibugua Aboloniusu bope henego ogo
\par }
{\PP \VS{67}Mali handari mbira pira waragariani duria (165) hayagola Kini Demidiriasa mende ibu Demidiriasa mbira igini henego ibugua Kiridi dindi iba dege dombeneha wiago wahalu dai buwa ibuni dalu bamba ibu mamaliru berene wiagoria hole pene.

\VS{68}Ai Kini Alegesanda ibu Demidiriasa lone daibu ka layago hale howa ibunaga miniha genda timbuni halu ibu Siria dindinaga tano dunini Andiogo dai bini.

\VS{69}Demidiriasa ibugua Aboloniusu heago gabumane haru haga haguane Koelesiria wiagoria helo dabo helene. Ani heleagola ai Aboloniusu ibugua ami agali mo hongo ho helowa haru halu puwa Yabane tano kawareni balai anda bu hene. Ani buwa ibugua Yonadana hearia bi lowia halu lalu,

\VS{70}Í̠ hangume i̱la wai bialu howa wali agali bu karunaga deni í̠na i̱ lo guralu kego aginaga bialu kebe.

\VS{71}Ainde í̠naga ami agali kago para howa uruniha hongo hanaho howa lariyagua nde hari bareha kego wahalu dindi tigabi ngagoria howa hongo manda bialu wai bibiya daliape halu ibabe. Anigo manda ala bia handa. Tanoha ami agali hayadaru ti i̱ baba hatagoho kema ndobe.

\VS{72}Ai í̠na i̱ ai henedabe handalu i̱ heba ai dege henedabe hondole hondo habe. Í̠na i̱la bulene hongo nakarulapeore kegoni ndobe. Bamba í̠ aba mamaru tigua i̱la hongo manda bialu hearia nakarulapeoreya handala halu kira libu dindinaga wai hongo howa bia nabi ibida piyago í̠ manda bide.

\VS{73}Í̠na i̱ aguaore bope holene manda bidebe. I̱naga ami agali í̠na bamibe nahe gibiore maru nogo hosini biruwa wai bulenebi ami agali damenebi dewaore haru kogo ainde dindi tigabi ngagoria wai bibiya tagira ibalu keria í̠ erembira mulene ege to̱le̱ hibaria mbira nawulebira ndobe. Ani bialu í̠ ibida polene diri mbira nawioreni porabupe holebere, lene.


\par }{\PP \VS{74}Aboloniusu ibugua bi ogoni layayago Yonadana hale howa ibu keba timbuni hene. Ani howa ibugua ami agali pari wayaliru daosini pira (10,000) haru halu Yarusaleme wahalu tagira pene. Ani biyagola ibu hamene Saimono ibuguabi ami agali haru halu íbu dege bini. Pialu agali halu kira piyago bibahende Yoba tano wiago be tagiraha balai anda bini.

\VS{75}Ani bialu heagola wali agali tanoha hearume tanoha pabe panga payatagi hene. Anidagua binidagoni irane Aboloniusunaga ami agali maru tanoha heagola bini.

\VS{76}Ani biyago bilowa Yonadana ibugua wai Yoba tanoha giala anda halu wai bini. Ani biyagola agali tanoha hearu tigua gi howa tanoha panga dugupe hayagola tano ogoni Yonadana ibu mo wini.

\VS{77}Aboloniusu ibu hale hayaria Yoba tano Yonadana ibu mo wiya layago hale howa ibunaga ami agali nogo hosini biruwa wai biaga daosini tebirabi (3,000) ami agali dewaorebi heba tidi yalu ohowa Asadodo ibida pole petingi halu pene. Ibunaga ami agali nogo hosini biruwa wai biaga hearume wai bilonaga dindi tigabi bayale wiagoria henge ngelonaga ibu emene dogolo mialu amura pene.

\VS{78}Yonadana ibugua Asadodo talima pialu ogoriani howa wai bini.

\VS{79}Anigo Aboloniusu ibunaga ami agali daosini mbira (1,000) nogo hosini biruwa wai biaga Yonadana erembiraha yagi wai tibini waraanda ho bereleago Yonadana nahende wai dombeni pora bini.

\VS{80}Mani howa Aboloniusunaga wai hanalu birayayago Yonadanahanda handa walia hene. Tigua Yonadananaga ami agali wara dombe bia howa timu tombe mbiraha doba bayago ti heagoria ibai hene. Wai egerebahagi howa binigo bialu alendo hene.

\VS{81}Anigo Yonadananaga ami agali biarume ibunaga bi hale halu hongo ho hai hene. Ani heagola waitiginaga nogo hosi biaru manga hai halu tinaga hongo pirilope hai hene.

\VS{82}Ani biyagola Saimono halu ibunaga ami agali biaru anda ibini. Ibalu wai abale pora buwa Aboloniusunaga ami biaru ba dege bialu bo hengeda hai hene. Ani biyagola waitigi biaru ibida pugu bialu piai hene.

\VS{83}Agali nogo hosini biruwa wai biaga biaru wai hama wiagoria pu luluya hama ibaga bialu hene. Ani bialu ti ibida pialu Asadodo tanoha mbirale dama mitangi bialu bi pupu wiaga gime wabini mini Dagononaga anda timbuni heagoha birado hai hene.

\VS{84}Ani biyagola Yonadanahanda Asadodo tano bibahende bo heda hai halu tano emene maru wiarubi heba bo heda hai hene. Ani bialu tano dabudabu tara tara wiaru mo yai halu bini. Ani bialu Dagononaga anda timbuni heago bo heda halu ami agali wai ibida pialu anda ogoniha birado hayago heba bo heda anda halu bini.

\VS{85}Waitigi waiha howa ayu tibume dibini homayagobi andaha waranda howa hedaanda hene homayagobi bibahende daosini halira (8,000) homene.

\VS{86}Mani Yonadana ibugua Asadodo tano wahalu puwa Asagelono tanoni balai anda bini. Agali tanoha haga hearu ibu ngola hole harigani tagira ibini. Ani ibuwa tigua ibunaga mini mo yaraga hai hene.

\VS{87}Ani bialu mani Yonadana halu ibunaga ami agali biaru tigua tinaga waitigi bo wahayarunaga mbirale bayale wiaru mo hilo yalu Yarusaleme dai bini.


\par }{\PP \VS{88}Yonadanahanda wai hongohe biya layago Kini Alegesanda ibu hale howa ibugua Yonadananaga mini yaraga hene.

\VS{89}Ani bialu ibugua manda ngolome wabini mbira Yonadananaga wia hene. Yari ogoniale kini ibuni damene darama mbiraore kago miaga winigo Yonadana mini. Ani bialu Egerono tanobi dindi emene ogoniha wiarubi bibahende Yonadana ibuninaga tanoore ogoni wilo kini ibugua Yonadana mini.




\par }\Chap{11}{\SH Alegesanda Ebipanese ibu wai ibira henego ogo
\par }
{\PP \VerseOne{1}Uruni bialu henedangi Iyibinaga Kini Tolemi waragane ibugua ami agali dewaore mo mogo bialu hene. Ibunaga ami agali daga labe nahe iba angeni iba mu ngadagua hene. Ani bialu ibunaga iba sibi dewabi wini. Ibugua Alegesanda mohondo howa Alegesandanaga dindi wiaru ibu bo yamialu ibunaga dindi dege wiagimbu bu ngelo ani.

\VS{2}Ani howa ibugua Siria dindi pialu agali ogoniha hearu baya hanguore bime ladebodebo bini. Ani biyagola wali agali tanoha hearume wai pabe panga payago dugua halu tini tagira puwa Kini Tolemi ngola hole pene. Abale howa Kini Alegesanda ibugua ibunaga wali agalihondo lamialu Kini Tolemi ogoni ibu imane kago ibiragola ibiribe lalu mo bila halimu, lalu lamini.

\VS{3}Anigo ainde tano mbira mbira pugu pugu bialu ibunaga ami agali maru helaga bini.

\VS{4}Ani bialu tigua Asadodo tano wiagoria tagira puwa tigua dama mitangi bialu bi pupu wiaga mini Dagononaga anda timbuni henego bo heda hene wiago Tolemi mo walia hene. Asadodobi tano emene emene wiarubi bo heda hai hene labu wiago de hendene. Wai bialu agali bo wahai henedaru dewaore wiago dengui hendene. Ani bialu agali maru Yonadanahanda anda heba heda anda hene biarunaga tingini Tolemi ibu polene harigani daga labe nahe wiaria hendene.

\VS{5}Wali agali bu hearu tigua mbirale uruni Yonadanahanda bini lalu lamini. Ani layago hale howa kini ibugua bi mbira ladai nabi dege hene.

\VS{6}Yonadana ibugua kini ibiyagola Yoba tano wiagoria ngola hole puwa turu halu ibiridago bayuwa birida lama pene. Libu gi tigani bialu turu haga bu howa libu haru tano ogoniha palene.

\VS{7}Ani bialu Kini ibu Yonadana libu haru pialu iba Eluderusu peagoria tagira pene. Ogoriani ngua halu Yonadana ibu Yarusaleme dai bini.

\VS{8}Anidagua bialu Kini Tolemihanda iba solowara angeange tano timbuni dunini wuyu pearu ibugua handame hai halu Selusia tano wiagoria handa tagi hene. Ibugua Alegesanda mohondo howa anidagua bini.


\par }{\PP \VS{9}Ani buwa Kini Tolemi ogoni ibugua Kini Demidiriasa hearia bi lo pelalu howa lalu, Habo nalolene bi mbira lo wibiya. I̱ wane Alegesanda ibu dabu biyago wahalu haru dai berogola í̠ dabu bibelo. Ani bialu dindi í̠ abanaga winigo í̠nime handaya ho hai habelo.

\VS{10}Ainde Alegesanda ibugua í̠ bo wahole manda bialu hearia nde i̱ wane hono mirugo daraba.

\VS{11}Ibugua bi gendabi ogoni lenedago inane Alegesandanaga dindi baya wiago dimagoli ho howa anidagua lene.

\VS{12}Kini Tolemihanda ibu wane Alegesanda miyago lone haru dai bialu Kini Demidiriasa daubilo mini. Ibugua ogonidagua bialu habo nalolene bi lo wiribidago puguini. Ani bialu wali agali bibahende deni libu harume waitigi haga haga bini.

\VS{13}Mani howa Kini Tolemi ibu Andiogo tano ngagoria pialu ibu Sirianaga kini hene. Anidagua bialu ibu dindi kira Iyibi kini halu Siria kini halu bini.


\par }{\PP \VS{14}Ogoningi Kini Alegesanda ibu Silisia wali agalime gabumanenaga bi mo wahayaya handala ibu ogoniha hama pene.

\VS{15}Ani howa Alegesanda ibugua mbirale Tolemihanda ogoni biya layago hale halu ibu Tolemila wai bule pene. Ani pialu hearia Tolemi ibu ami agali dewaore daga lamibe nahe haru halu harigani ibalu Kini Alegesanda ngola hayagola Kini Alegesanda halu ibunaga ami agali ibida piai hene.

\VS{16}Ani piai hayagola Kini Alegesanda ibida pialu Arebia dindi ha do heagola ayu Kini Toleminaga mini daliga mini lene timbuni hene.

\VS{17}Ani pu hado hearia agali mbira Arebiaali mini Sabadiele henegome Kini Alegesanda balu ibu haguane Kini Tolemi hearia pugu yalu pu lalu mini.

\VS{18}Anigo horo tebiru hangu howa nde Kini Tolemi ibunibi homa dege bini. Ani homayagola wali agali dindi anduane tano bibahendeha bu hearume Toleminaga ami agali wai pabeanda hongohe haru bibahende bo wahai hene.

\VS{19}Anidagua biyagola mani mali handari mbira pira waragariani karia (167) hayagola nde Demidiriasa mende ibu kini pigane hene.


\par }{\SH Yonadana ibu Demidiriasa mende nenege henego ogo
\par }
{\PP \VS{20}Ogoningi Yonadanahanda Yudia dindiha agali bu hearu mo ngoai hai howa wai biaga masini hongoheru Yarusaleme tanoha wai pabe hongohe hearu bo gialanda holenaga wabialu hene.

\VS{21}Ani bialu heagola Yuda agali ko maru Yuda tini aria turu nahaga hearume kini hearia puwa lalu, Yonadanahanda Yarusaleme wai pabeanda hongohe biago ho hagira bida, lene.

\VS{22}Kini Demidiriasa ibu bi ogoni layago hale howa keba timbuni halu abale heyalu Tolemese tano pole pene. Puwa ibugua beba mbira gili buwa Yonadana hearia pelalu howa lalu, Wai bialu harugoni wahalu bi midini mbira lami̱ya abale ibabe, lalu gilibu wia hene.


\par }{\PP \VS{23}Yonadana ibugua beba ogoni dagalo handa hondowa dege wai wanahe bialu haabo hene. Ani bialu howa dege ai agali haguane marubi Anduane Homogonaga loma binigo mo miaga marubi ti haru kini hondo pole dabene. Ibuha ko mbira anda ibulubadago gi naheore hene.

\VS{24}Ibugua ngolobi silibabi agabi dewaore bame talebu migi bulenaga yalu Tolemese tano pene. Anda piyago hondowa kini ibu turuore timbuni ho hene.

\VS{25}Yonadana ibuni aria hearu marume ibuhondo keba howa Yonadanahanda ko biya lowa bi laga laga bialu hemiria

\VS{26}kini ibugua Yonadanahondo mana bayale kini ale henerume biagadagua dege bini. Ani bialu ibuni damene bu hearu deni howa kini ibugua Yonadana mini yaraga hene.

\VS{27}Kini ibugua Yonadana ibu Anduane Homogonaga loma binigo mo miaga agali haguane timbuni helo mo hongo halu mini lene timbuni helo mo yaraga halu ibu mini Kininaga Nenege ho bamba hene ka, lalu bini.


\par }{\PP \VS{28}Ani bialu Yonadana ibugua kinihondo hale halu, Ibugua muni siliba daosini dege genda magi kilogarama pira (10,000) nguliya í̠na dagisi muni Yudia dindihabi dindi tebira Samariaha howa bo yu anda ibini biaruhabi nami wahabelo hameledo, lalu kini hale hene.


\par }{\SH Demidiriasahanda beba gilibu wia henego ogo
\par }
{\PP \VS{29}Ai kini ibugua bi Yonadanahanda ibuhondo hale hayago e̱ lalu ibugua Yonadananaga beba gilibu wia halu ladai bini. Ibugua bi lenedago ogo,


\par }{\PP \VS{30}Kini Demidiriasahanda ibu hameneore Yonadana halu Yuda wali agaliru bayale kemida lara.


\par }{\PP \VS{31}Iname beba mbira gili bialu í̠naga te gili buwa ina hanini Lasenesenaga wia harima. Beba ogoniha bi ogodagua gili birima.\FTNT{*}{{\FR 11:31: }{\FT{Yonadana ibu kini hamene henene ndo halu Lasenese ibubi kini hanini ndo hene. Anigo Kini ibugua agali kira ogoni labonaga mini mo yaraga halu bi ogonidagua gili bini.}}}


\par }{\PP \VS{32}Kini Demidiriasahanda ibu hanini Lasenesehondo lalu, Bayale kebe.

\VS{33}Iname Yudia wali agalihondo mana bayale bimi̱ya lalu bi lo wirimagoni tiore inanaga nenege howa tigua ina baba habo nalolene bi pongo winigo hongo howa yu ka.

\VS{34}Tigua Yudiaha dindi dewa bu ngarubi dindi tebira Eberaimibi Lidabi Arimadia ngagobi tigua handaya ho helo karulape larima. Dindi uruni iname Samaria dindiha howa mo bagi halu Yudiaha wiatago helarima. Wali agali Yarusalemeha lotu lole poragobi biamogo bimi̱ya larima. Ani bialu mabuha tomo hengedagonaga dagisibi ira lini dedarunaga dagisibi kinihondo mani lone namule larima. Muni uruni wahalu tini yu howa Anduane Homogonaga anda kagoha biabe bulene ngago bule ti yu helo larima.\XREF{✡}{{\XO 11:34: }{\XT{1 Mag 10.30}}}

\VS{35}Ani bialu dagisi maru tigua ngiaga wini mbirale bibahendenaga pinibi ibinaga dagisibi kini ibuninaga dagisibi uruni bibahende waharima.

\VS{36}Bi beba uruniha gilibu ngaruni mbirago maniorebi mbiralime mo iriari nabulebiraore.


\par }{\PP \VS{37}Iname ani ledemagoha bi mbiraore helo í̠nabi beba mbira tigua dagalalu hari nene loma bia hene ngagoria handalu mo ngelelo gili bialu pelabe, lalu lo pelene.


\par }{\SH Yonadanahanda Demidiriasa mende heago biamogo binigo ogo
\par }
{\PP \VS{38}Dindi Kini Demidiriasa ibugua handaya ho howa haru hene wiago bibahendeha wali agali tini mabuha ira lini daga hearu andaneha mbirale mbira gi nahe hadapaya bu hearia hendene. Ani bialu ibula waitigi mbira naheore hene. Ani howa ibunaga ami agali bialu biabe wahalu tini andaga dai biai helene. Anigo ami agali iba dege dombeneha howa ibini hearu dege ibuni heba hole helene. Anigo ami agali maru ala ibu aba heba biabe bialu lu hene bu hearu tigua dege tinaga biabe nawiyagola tinaga miniha Kini Demidiriasa baba genda yu hai hene.

\VS{39}Ogonigo agali mbira mini Tiribo hene. Bamba ibu Alegesanda baba mandagi hagaore mbira henego ibu hondo hearia Demidiriasanaga ami agali bu hearume keba hai ho heago hendene. Ani handalu Tiribo ibu Arebia dindiha agali mbira mini Imalague ibu Alegesanda igini Andiogusu henego ogoni handaya ho haga henego ogoni hearia pene.

\VS{40}Tiribo ibugua Imalaguehondo hongo howa hale halu lalu, Andiogusu ibu haru dai buwa ibu aba Alegesandanaga henge mialu kini haaribia helo haru poliya i̱naga giha yaha, lene. Ani bialu Tiribo ibugua te maru Demidiriasanaga mana ogobi nga lalubi ibunaga ami agali hearume ibuhondo turu naheore hearubi lamiai hene.


\par }{\PP \VS{41}Ai Yonadanahanda Demidiriasa hearia bi lo pelalu, Kininaga ami agali Yarusaleme wai pabeanda hongohe ngagoha karu haru tagira pialu Yudiaha wai pabeanda hongohe maru ngaru ami agali bu karu bibahende hai tagira piai habe. Agali uruni tigua Isaraele wali agali bu kagoha wai bule duru bialu haabo kago ani bibe, lalu lo pelene.

\VS{42}Ani layayago hale howa Kini Demidiriasa ibugua Yonadanahondo ladai bialu lalu, Mbirale í̠na hale haridaruni i̱na karulape laro. Ani bialu i̱na í̠naga mini yaraga holebi í̠naga dindininaga mini yaraga holebi harigabi taya bialu ko.

\VS{43}Anidagua buliya ainde i̱naga ami agali hearume i̱naga bi mo wahalu piai hayago ainde í̠naga ami agali i̱ biamogo bule ibulene karulapeda, lalu lo pelene.


\par }{\PP \VS{44}Ani layayago hale halu Yonadana ibugua ami agali pari wayali wai hongohe biaga hearu daosini tebira (3,000) bibahende Andiogo tano pelene. Yudia howa ami agali biaru Andiogo tano anda piyagola Kini Andiogusu ibu turu timbuni hene. 
\VS{45}Ayu dege wali agali dindi ogoniha howa daosini dege handari mbirani pira kira (120,000) íbu ngoai howa kini bo wahole bialu hearia ibiyagola kini ibu turu hene.

\VS{46}Ai kini ibu ibida ibuni andaga piyagola wali agali tano ogoni bi hearume hariga wiadagua tini gungu bima pugu pugu bini.

\VS{47}Ani bialu hearia Yudia ami agali biaru olayagola tigua ibalu kini biamogo bini. Ani bialu tigua tanoha hariga pearu bibahendeha piai halu wali agali bai halu horo ogoningi daosini handari mbira (100,000) bibahende bo wahai hene.

\VS{48}Tigua kini baya hangu handaya ho ha howa tano ba heda hai halu dindi anda bibahende bo heda hai halu mo labu hai halu dabudabu bayale wiaru ti mo yai hene.

\VS{49}Ai Yudia ami agali biarume tano timbuni wiago ti handaya ho heagola ti mogolo hendene. Ani hondowa tigua kinihondo wai wahalu ti daraha lalu hale hene. Tigua ibuhondo lalu,

\VS{50}Í̠naga miniha keba ho kegoni wahalu Yudia ami agali bu karume ina baba wai nabi mo palia halu gi tigani ladaba, labe, lene.

\VS{51}Ani lalu agali wai biaga tanoha hayadaru tinaga mbirale wai biaga wiyadaru wahai halu wai palene. Ani bialu kininaga denibi ibunaga wali agalinaga denibi Yudia ami agali biaru ti mini yaraga hene timbuni mbira hene. Ani bialu Yudia ami ti waiha howa dabudabu bayale tara tara mo yayaru yalu tini dalu dai bini.

\VS{52}Ai Kini Demidiriasa ibugua ibunaga dindi baya hangu handaya ho heagola ibunaga wali agali emene tigi mbirani hangu bayale hene.

\VS{53}Anigo mani howa kini ibugua habo nalolene bi lo wiyago mo habo lene. Ani bialu ibugua Yonadanala mandagi nahe wahalu Yonadanahanda ibuhondo bayale bialu hayarunaga yolo mbirale mbira nami wahalu ibugua Yonadana mo genda halu hene.


\par }{\SH Yonadanahanda Andiogusu waragane biamogo binigo ogo
\par }
{\PP \VS{54}Mani mbirungi Tiribohanda igiri emene Andiogusu haru dai buwa ibugua kininaga manda mo karula hene.

\VS{55}Ami agali maru Demidiriasa ibugua biabe wahalu tini andaga pudaba layaru ayu ti pialu Andiogusunaga ami anda piai hene. Ani puwa tigua Demidiriasa baba wai biyagola Kini Demidiriasa ibu ibida pora bialu pene.

\VS{56}Ani piyagola Tiribo ibugua nogo elebana dewaore haru howa Andiogo tanoha agali haguane howa handaya ho hene.

\VS{57}Ai igiri emene Kini Andiogusuhanda beba mbira gili bialu Yonadana hearia pelene. Ibugua lalu, Í̠ Anduane Homogonaga loma binigo mo miaga agali haguane timbuni habelo karulape lalu i̱naga dindi hobane maria ngago í̠na handaya ho habelo yupe halu i̱na í̠ mini Kininaga Nenege lalu laro, lene.

\VS{58}Ani lowa ibugua beledi be ngolome wabini wiaru mo wia halu ibugua lalu, Yonadana í̠na kininaga aga daramabi ngago karulalu ngolome wabini mandibu kini ibuni aria darama mbiraoreme karulaga ngago mo karulalu bibe, lene.

\VS{59}Ani bialu Yonadana hamene Saimono ibu gabumane agali haguane dabo helalu ibugua tano maru iba solowara bedago angeange wuyu pedaru Ponisia howa pialu Iyibi dindila tubari ngagoria handatagi helo dabo helene.


\par }{\PP \VS{60}Ai Yonadana ibu dindi maru iba Yuberedisi doma ederahayagi wiaruha pole ibunaga ami agali hearu haru halu puwa dindi uruniha tano wiaruha anda pu haga bima pene. Ani piyagola Siria ami agali hearume ibu heba mini mbiraore halu ti heba mandagi haga bini. Ani bialu ibu Asagelono tano wiagoria anda piyagola wali agali tanoha hearume ibu ibiyagola turu howa ngola hole tagira ibai hene.

\VS{61}Anigo ai ibu Gasa tanoha anda piyagola wali agali tanoha hearume tano pabe panga payatagi hene. Ani biyagola ibugua ti baba wai bialu bo poda hana howa bope howa dindi emene emene wiaru bo heda heda hai halu mbirale dabudabu bayale wiaru mo pagebu yaiore hene.

\VS{62}Ani biyagola wali agali Gasa tanoha haga hearume Yonadanahondo hale halu, Keba hadalu wahabe, lene. Ani layagola ibugua ti baba gi tigani lalu wahene. Anigo agali haguane hearu igini dege minalu Yarusaleme garabaya helo haru piaga hene. Ani bialu ibu pialu Damasagasa tano puabo hene.


\par }{\PP \VS{63}Ani pu howa Yonadana ibu hale halu hearia Demidiriasanaga ami agali dewaore haru halu ami agali haguane mbira hariga Yonadana dai bulebiyago hapai hole Galiliha Kadese tano wiagoria íbu ka layago hale hene.

\VS{64}Ani halu howa ibu hamene Saimono Yudia dindiha helalu Yonadana ibugua ngola halu wai bule pene.

\VS{65}Saimono ibugua Bedesua tano kawareni wai bialu luore biaho wini.

\VS{66}Ani bialu howa tigua Saimonohondo wai wahalu gi tigani lama layagola Saimonohanda karulape lalu anidagua bini. Ani bialu ibugua wali agali tano ogoniha haga hearu taliatagi hai howa ami agali marume tano ogoni handaya ho helo helene.


\par }{\PP \VS{67}Ai Yonadana halu ibunaga ami agaliru puwa iba kuyama Genesarete bereago angeni balai anda bialu hene. Ani bialu gao layagola heyalu dindi tigabi Haso tano wiagoria tagira pene.

\VS{68}Ani pialu hearia waitigi maru dindi tigabi bayale wiagoria ibu ngola hene. Anigo ti aria maru hari bare wiagoha hado heago Yonadana ibu manda nabi hene.

\VS{69}Ai ami agali maru hari bareha hado hayaru tagira ibalu waiha hatago hayagola

\VS{70}Yonadananaga ami agali hearu ibida piai hene. Ani biyagola ami agali haru haga haguane kirali hangu Abasalomo igini Madadiasala Kalabisi igini Yudasala hangu Yonadana heba ona hene.

\VS{71}Ani biyagola Yonadanahanda taga timbuni halu be abalu ibunaga haguaneni dugu wialu ibugua Anduane Homogohondo bi lene.

\VS{72}Ani lalu íbu dai buwa waitigi baba wai bialu waitigi bope hayagola ibida piai hene.

\VS{73}Ai Yonadananaga ami agali abale ibida piyaru tigua handalu hearia Yonadana handalu ibida piyago hondowa tibi nde lone íbu dai bialu ami agali hatago hene. Waitigi talima pialu Kadese tano tinaga balai anda bu hene biagoria tagira pialu dindi ogoni Yuda ti karulene.

\VS{74}Ai waitigi daosini tebira (3,000) bibahende horo ogoningi dege homai hene. Ani biai halu Yonadana ibu Yarusaleme dai bini.




\par }\Chap{12}{\SH Yuda ti Lomo tanoalirubi Sabarada tanoalirubi heba ho gimbu binigo ogo
\par }
{\PP \VerseOne{1}Ai Yonadana ibugua handalu hearia ibunaga biabe biyago bayale hai hayago hondowa agali maru ibunaga bi yalu Lomo tano timbuni ngagoha pudaba lene. Tigua habo nalolene bi ala lo wiyago lone mo hongo holenaga bi yalu pelene.

\VS{2}Ani bialu bi mbiraore dege gili bialu Sabarada tanohabi tano hongohe wiaruhabi pelai hene.

\VS{3}Agali bi yalu pene biaru Lomo pialu gabumane anda timbuni mana lagane anda heagoria anda pene. Anda puwa tigua lalu, Inanaga agali haguane Yonadana halu Yudiaha wali agali hearume tí baba habo nalolene bi ala lo wirimago mo hongo halu lone lo wule pudaba laya handala ibirima, lalu latagi hene.

\VS{4}Ani layagola Lomonaga gabumane agali haguane hearume beba gili buwa agali biaru ti giha ya hene. Beba uruni ti harigani Yudia dai bialu karia agali haguane dindi tara tarani bu karume ti harigani baya hangu handaya ho helonaga gilibu mini.


\par }{\PP \VS{5}Yonadanahanda Sabarada dindiha gilibu pelenedagoni ogodagua lene.


\par }{\PP \VS{6}Agali Anduane Homogonaga loma binigo mo miaga agali haguane timbuni Yonadana halu gabumane agali haguane bu karubi agali loma binigo mo miaga maru karubi Yudiaha wali agali bu karubi tigua ti hamene Sabarada dindiha karuhondo bi lo wia hara.

\VS{7}Bamba tínaga Kini Ariusuhanda beba mbira gili buwa inanaga Anduane Homogonaga loma binigo mo miaga agali haguane timbuni Oniasa hearia ibilaya. Ibugua lalu ina bibahende hamene hamene dege lo hami̱ya lalu langiya. Ayu iname bi ibunaga ogoni heba gilibu maga halu tí kemiria ibilaramago ai Ariusunaga bi ogoni heba inanaga bi heba tí handalimulo ibilarama.

\VS{8}Oniasahanda agali tínaga bi yalu ibiyadago bayuwa ibirida lalu turu howa beba ogoni yamini. Beba ogoniha howa ina mandagi nenegeore ho hami̱ya lalu bi wáleore lo wia heneya.

\VS{9}Heneneore ina dindi mende karu baba nenege naheha howa ina hongo Anduane Homogonaga mbuga ngagoha hongo miadai beremali.

\VS{10}Anigo ainde iname tí baba habo nalolene bi lo wirimago lone mo hongo ina nenegeore halu mandagi hami̱ya manda bialu gilibu wia haramago irane iname tíore wanahole manda buwa larama. Anigo ai beba tigua gilibu ibilene mbira nami dege hemaria mali mbira pu bolangua hayada.


\par }{\PP \VS{11}Iname lotu lagane horo timbuni tagira ibirangibi inanaga horo timbuni maru tagira ibirangibi iname Anduane Homogohondo loma mialu howabi ina ibuhondo bi lalu howabi bibahendengi tí embeda nahe mitangi bu haabo haramali. Anidagua beremadago irane ina hamene mitangi holene duniniore mbira ngago manda bialu anidagua beremali.

\VS{12}Ani bialu tíore mini yaraga hene timbuni kemigonaga ina turu timbuni ho kema.

\VS{13}Anigo ina bayale nahe wai biabe bialu genda yu haabo haga kemago irane kini bu karume inahondo genda mo ngialu haabo halu kagome ina genda yu kema.

\VS{14}Ina wai beremago bialu howa tíbi ina baba nenege hene maru karubi tí genda mo mulene hame nalaramali.

\VS{15}Ina Ngode Datagaliwabe ibunime baya hangu handaya ho haga kagome ani beremali. Anidagua biaga kemagome inanaga waitigi ibira halu ina wayali hene kema.


\par }{\PP \VS{16}Ani howa iname agali kirali Andiogusu igini Numeniusu Yasono igini Andibadela Lomo dindiha bi lo yu pialu ina baba nenego halu mandagi holenaga habo nalolene bi ala lo wirimago lone mo hongo halu lo wima lama piribi.

\VS{17}Ani bialu libugua tí kemiria puwa tí mo biala halu beba habo nalolene bi ala lo winigo mo hongo halu gili bini ogoni milibu larima.

\VS{18}Ainde ayu inanaga beba gilibu wia haramago ladai bilimulo hame ledema, lalu pelene.


\par }{\PP \VS{19}Ai abale Sabaradali tigua Anduane Homogonaga loma binigo mo miaga agali haguane timbuni Oniasa hearia beba gilibu ibilenego ogo


\par }{\PP \VS{20}Ai nde Ariusu Sabaradali kini kagome loma binigo mo miaga agali haguane timbuni Oniasa bayale kebe, lara.

\VS{21}Tigua bi mbira gilibu winiyago ogodagua leneya. Ai Sabarada wali agalibi Yuda wali agalibi ti hamenelaore ka. Libunaga mamali mbiraore Abarahama hene.

\VS{22}Ayu iname mbirale ogoni handa walia halu ayu ai ti bayale dege kabe hako kabe manda nabi howa bame hale dege harama.

\VS{23}Ainde tígua inahondo beba gili bialu bi ladai birimiyagua nde iname beba gilibu dai bilalu nogo bulumagaru dindiru maru nde tí talebu nguleberema. Tígua nde anidagua bulene manda birimiyagua agali inanaga beba yalu ibirago tigua bi uruni baya hangu ogobi hea lalu lama dai bulebirago hale holeberema, lalu beba gilibu wia hene.


\par }{\SH Yonadana Saimonolame wai maru bigi binigo ogo
\par }
{\PP \VS{24}Yonadana ibu hale ho hearia Demidiriasanaga ami haru haga agali haguane hearume ami agali ala haru emene lowa ami agali dewaore haru halu wai bule manda buwa íbu ka layane hale hene.

\VS{25}Ani hale halu Yonadanahanda waitigi ibu daluha anda ibilo hame nale howa ibugua abale Yarusaleme wahalu harigani ngola hole Hamada tano wiagoria pene.

\VS{26}Agali o penedaru tigua hondo wule penego ai tigua handalu dai buwa lalu, Waitigime wai ayu mbiraga bule mandabu hea, lalu lamini.

\VS{27}Ani hale howa Yonadana ibugua ami agali biaruhondo lamialu lalu, Ami agali karu lamialu ayu mbiraga u napale halimu lalu bibahende lamiai halimu. U napale wai biaganeale gime yai howa wai bule manda manda bu halimu lalu lamilimu, lene. Ani lowa agali mbira mamage hai helo dabalu delaga bini.

\VS{28}Ani bialu heago waitigi ti handa walia howa waitigi agali hearu ti gi hai ho hene. Tinaga ira delearu wene dalu helalu ti ibida piai hene.

\VS{29}Ainde mbiraga Yonadana halu ibunaga ami agali biarume agali biaru warahanda howa handalu hearia ira hangu dalu heago dalu helalu tini piai hayayago hendene. Egabi lalu

\VS{30}ai gao layagola Yonadana halu ibunaga ami agali biarume waitigi talia minabe nahe iba Eluderusu domalu pu waore hayago hendene.

\VS{31}Ani piyaya handala Yonadanahanda uruni ti pelo wahalu puwa Sabarada tanoha Arebia hameigini hearu baba wai bialu hene. Wai bialu ibugua ti bo podahana howa tinaga mbirale wiaru ti aribia howa mo pagebu yai halu pene.

\VS{32}Ani bialu mani Damasagasa tano wiagoria tagira pene. Ani puwa dindi ogoniha wiaru baya hangu de handama ibaga biaiore hene.


\par }{\PP \VS{33}Ogoningi dege Saimono ibubi nde Asagelono tanoha dindi emene wiaru handama ibaga biai halu bini. Ani bialu lone beregedalu Yoba tano wiagoha puwa ibugua ami agali maru tano ogoni handaya ho helo dabo hene.

\VS{34}Ani dabo helenedagoni irane Yoba wali agalime tinaga tano hongohe ogoni Kini Demidiriasa mule ka layago hale howa ami dabo helene.


\par }{\PP \VS{35}Ai Yonadana ibugua gabumane agali haguane bu hearu olo mogo bialu tigua Yudiaha wai pabeanda hongohe maru bu helole mitangi bini.

\VS{36}Ani bialu tigua Yarusaleme tanoha wai pabe daligaore helo biadaga halu wai pabe hongohe timbuni mbira tanola wai pabeanda kagola hengeneha bu hobaki ho bule manda bini. Anidagua biragome tigua mbirale yolo bulenebi mbirale tagulenebi nabilo manda bialu pabe ogonime bu tu wiaki hene.

\VS{37}Wali agali bibahendeme tanoha biabe bulene wiago bulenaga mo hilombira howa bialu hene. Ani binidago wai pabe amu ni tagira ibiragohayagi heago ko halu gialapaya bu wiago hondowa ani bialu hene. Ani bialu mendebi mini Kabenada laga heagobi dindini podo ibira ho wiago de hondowa ogonibi bule manda bialu hene.

\VS{38}Ani bialu heagola Saimono ibugua nde dindi abene amu ni paliragohayagi hari bare wiagoha tano wiaru mo hongo halu wai pabe hearunaga wai pabe panga payaga aeaneme bengena hongohe helaga bini.


\par }{\SH Tiribohanda Yonadana garabaya binigo ogo
\par }
{\PP \VS{39}Ainde Tiribo ibuni Sirianaga kini holenaga ibugua Kini Andiogusu homelo bo wahale manda bu hene.

\VS{40}Anigo ainde Yonadanahanda ibunaga mini wu kago hame nale howa ibu baba wai bulino gi ho hene. Ani manda buwa Tiribo ibugua ibunaga ami agaliru haru halu Bedesana wiago pole pene. Ibugua Yonadana minalu homelo bo wahole manda bialu pene.

\VS{41}Anigo Yonadana ibuguabi nde ami agali wai baya hangu biaga pari wayaliru daosini dege pira maria (40,000) haru halu Bedesana tano pene.

\VS{42}Ani piyagola Tiribo ibugua Yonadananaga ami agali dewaore haru heago hondowa ibugua Yonadana hamelo bole piyago gi halu wahene.

\VS{43}Wahalu ibunaga agali ho bamba hene haguane bu hearunaga deni howa ibugua Yonadana ibirida lalu mo bila halu hene. Ani bialu ibugua Yonadana mo turu howa mbiraleru bame mialu howa lalu, Wali agali bibahendeme kini ibuninaga mini yaraga haremilidagua Yonadananaga mini yaraga halu halimu, lene.

\VS{44}Ani lowa ibugua Yonadanahondo lalu, Iyaore keba holene mbira nawiore kebagoni. Ani kebagodago irane aginaga í̠naga ami agali dewaore haru kebe.

\VS{45}Ti maru tini daluha hama dai bidaba la. Í̠ni heba polene maru dege haru halu Tolemese tano ma. I̱na tano ogonibi wai pabeanda hongohe maru ngarubi ami agali marubi ami agali haru haga haguane marubi tale bialu maru í̠ ngulebero. Ani ngialu maha nde beregedalu i̱ni dalu dai bulebero. Ainde i̱ mbirale uruni dege bule ibinigo kogoni, lalu lamini.

\VS{46}Ani laya handala Yonadana ibugua Tiribonaga bi ogoni henene laya lo manda buwa ibunaga ami agali dewaore Yudia hole dai bidaba lene.

\VS{47}Ami agali daosini tebira (3,000) hangu ibuni heba hene. Ani howa lone mo tale bialu ami agali daosini kira (2,000) Galili helalu daosini mbira (1,000) ibuni heba pene.

\VS{48}Pialu Yonadana halu ibunaga ami agali biaru Tolemese tanoha anda piyagola agali tanoha hearume wai pabe panga payatagi howa Yonadana minu garabaya bialu ibunaga ami agali biaru homelo bo wahai halu tinaga wai biaga ayu tibu yu hearu tigua gingila miai hene.


\par }{\PP \VS{49}Ani bialu Tiribohanda ibunaga ami agali maru geni piaga hearubi maru nogo hosini biruwa wai biaga hearu Galili dindihabi dindi tigabi wiagohabi pialu Yonadananaga ami agali maru hearu bo wahai hole pudaba lene.


\par }{\PP \VS{50}Ainde Yuda ami agali maru biaru tigua manda bu handalu hearia Yonadana halu ibunaga ami agali maru piyaru bo wahayada lo manda bu hene. Ani manda buwa ainde tini degedege mo hongo haga haga bialu wai bule tidi yalu pene.

\VS{51}Waitigi biaru tigua handalu hearia Yudali biarume homolene gi nahe tigua wai bule hongo ho heago handalu ti ibida dai bini.

\VS{52}Ani biya handala Isaraele ami agali ti bayale dai bialu Yudia dindi anda pene. Ani bialu Yuda wali agalime Yonadana halu ibunaga ami agali homayagonaga dara timbuni howa dugu bialu duguanda luore hene. Tigua gi timbuniore ho howa dugu timbuni bialu hene.

\VS{53}Ai dindi bibahendeha hameigini tara tara palearume Yuda wali agali lenego mbiraore hangubi nahelo bo helo wahaiore manda bini. Tigua lo manda bialu, Ayu tinaga agali haguane ti haru bamba haga mbira nahebi agali ti biamogo bulenebi mbira naheore nga. Ani ngago ai mani howa Yuda wali agali dindi hene lalu tinaga te nalelo iname ti aria lenego balu bo amo lami̱ya, lene.


\par }{\MS Saimono ibu Yudanaga agali haguane hene

\par }{\MR (Be 13–16)



\par }\Chap{13}{\SH Yudanaga agali haguane henego ogo
\par }
{\PP \VerseOne{1}Ai Saimono ibu hale halu hearia Tiribohanda ami agali dewaore haru halu Yudiaha wali agali bu karu bo hilo wahai hole ibira layane hale hene.

\VS{2}Ani hale ho hearia wali agali bu hearume gi howa mogolalu duru timbuni lalu heago hendene. Ani hondowa ibu Yarusaleme pialu ti haru mandagi hene.

\VS{3}Ani howa ibugua tinaga miniha mo hongo halu lalu, Ai i̱ hamenerubi i̱ aba ibu damene bu hearumebi Anduane Homogonaga anda bayale ngelonaga baya hangu handaya ho halu Mosesenaga bi mana lo wini ngagobi bayale ngelonaga handaya ho halu buwa timbuni bialu harimago tínime handalu manda bu kemi. Ani bialu howa iname wai timbuni bialu harimagobi genda tara tara dewaore yu harimagabi tí manda biai kemi.

\VS{4}I̱ hamene bibahende Isaraele wali agali biamogo bialu homai hayagoni ndobe. Ai i̱ hangu wahenego o kogonida.

\VS{5}Ai wai birimagoha i̱ni hangu homolino wai bialu henebe toba holemini nahalimu. Ainde i̱ hameneru ti dindiha lowa i̱ daliga ndo ko.

\VS{6}Ayu agali dindi tara taraha bu hearume ina bo hilo wahaiore holenaga ti mo mogo biai halu wai mo miyadagola i̱na nde inanaga dindibi Anduane Homogonaga anda kagobi tinaga wali waneigini biru karunagabi wai bulene hamelo kogoni, lene.


\par }{\PP \VS{7}Wali agali tigua Saimononaga bi ogoni hale howa tinaga bu mini ha lone hongo hadai bini.

\VS{8}Ani howa tigua hongo howa ladai bialu lalu, Saimono í̠ inanaga agali haguane kegoni. Í̠ hamene Yudasala Yonadanala libunaga henge mialu libu henedagua í̠ni ha aribia ha.

\VS{9}Ani bialu inanaga wai bia ha. Ina bibahende í̠ hangu talima ibule kema, lalu bibahendeme lai hene.

\VS{10}Ai Saimonohanda ami agali hearu bibahende mo mogo biai howa Yarusaleme tanoha wai pabe hongo howa biai halu tano maru wiaruhabi lone mo hongo halu abale biai helo mo daila hene.

\VS{11}Ani bialu ibugua, Abasalomo igini Yonadana halu ami agali dewaore Yoba tano pole pudaba, lene. Ani laya handala puwa Yonadana ogoni ibugua wali agali tano ogoniha hagane hearu bo taliatagi hai halu tano ibu karulo hene.


\par }{\PP \VS{12}Ai Tiribo halu ibunaga ami agali dewaore Tolemese tano wahalu Yudiahayagi anda pene. Ogoningi Saimono hamene Yonadana garabaya helowa Tiribo heba mandagi Yudiaha pole pene.

\VS{13}Horo ogoningi Saimono halu ibunaga ami agali biarume puwa dindi tigabi mbira wiago gibuniha Adida tano wiagoria balai anda bialu hene.

\VS{14}Ai Saimono ibugua ibu hamene Yonadananaga henge mialu agali haguane ha aribia howa wai bule manda manda bu ka layago Tiribo hale hene. Ani hale howa Tiribo ibugua Saimonohondo lawia halu lalu,

\VS{15}Í̠ hamene Yonadana ibugua Yarusalemeha agali haguane hayago howa kininaga dagisi muni namiyagonaga ibuni garabaya helowa ina haru mandagi kema.

\VS{16}Ainde tigua siliba muni dewaore genda magi kilogarama daosini tebira (3,000) ibilarimiyagua nde ibu garabaya kago golope halu pu loleberema. Anigo ai garabaya golalu pu laramagola mani lone mine holigo ibu igini kirali kago labo ina baba howa libu aba henegoria ha aribia helo ibilalimu, lalu bi lo pelene.


\par }{\PP \VS{17}Ani lo wia hayayago hale howa Saimonohanda ami agali lo manda bialu, Yonadana igini kira ogoni labo haru ibidaba, lene. Saimono ibu Tiribohanda bi layadago henene ndo layada lo manda bu howa dege Yuda wali agali tigua ibuhondo keba howa lalu,

\VS{18}Saimonohanda siliba muni biarubi igiri kirali ogoni labobi napelayagome nde Yonadana homaragonida, lalu ibuha bi podene ngelolobada lo manda bini.

\VS{19}Ani manda buwa ibugua munibi igiri kiralibi pelene. Ani pelayagola Tiribo ibugua henene bule lalu gi dolalu bi lo wiyago mo habo lalu ibugua Yonadana garabaya golope nahene.


\par }{\PP \VS{20}Ani bialu mani howa Tiribo ibugua Yudia dindiha dewaore mo ko hole emene hama anda ibugu bini. Ibugua hariga paulalu Adora tano pole piaga luore wiadagua pialu pene. Ani pialu hearia Saimono halu ibunaga ami agalirume hariga ogonidagua dege pialu Tiribo pole piyago hariga hapai hene.

\VS{21}Ani bialu heagola ami agali maru Yarusalemeha wai pabeanda hongohe wiagoha haga hearume Tiribo hearia bi lo pelalu, Ina tomo nawiore kemago tomo maru yalu hariga dindi ko wali agali nahaga ngagoha ibalu tomo yalu ibabe, lalu hongo howa bi lawia hene.

\VS{22}Anidagua layayago hale halu ibunaga ami agali nogo hosini biruwa wai biaga bu hearu tigua pole manda manda bu hadaba lalu lamini. Pole manda manda bu palearia mbiraga ogoningi dindi guni timbuni ibira howa hariga polebiyago wiapai hene. Anidagua biya handala ti emene hadai bialu Gileada polene hariga wiadagua pialu pene.

\VS{23}Pialu ibugua Basagama tano wiagoria tagira puwa Yonadana ogoriani howa homelo bo wahene. Ani biyagola ibunaga tingini dindi ogoniha mo hora hene.

\VS{24}Ani bialu Tiribo ibu ibuni dalu dai bini.


\par }{\PP \VS{25}Ani biyagola Saimonohanda agali maru ibu hamene Yonadananaga tingini mo pudaba lene. Mo yu dai biyagola ibu mamalirunaga tano Modeini tano wiagoria hora hene.

\VS{26}Ani bialu Isaraele wali agali ti Yonadana dara howa dugu bialu duguanda luore horo dewa berene.

\VS{27}Ani bialu Saimonohanda ibu aba hameneru mitangi bu haabo holenaga tinaga homalini anda mbira daliga bu gimbu bima irigi howa bu helene. Anda bu gimbu bima irigi hene ogoni dindi kaundiaha howa panaga handai habehe daliga dege hene. Anda ogoni erembirahabi tombehabi ege to̱le̱ ngiringarale muni yolo dewaoreme miaga wiarume mo yaribia helene.

\VS{28}Ani bialu nde Saimono ibu aba ai̱yalabi ibu hamene marialirubi mitangi bialu ege to̱le̱ timbuni karia mo dabadaba howa ogoriani dege ngelene.

\VS{29}Ege to̱le̱ ogoni wiyadagoria ira timbuniru gombedo yu ibuwa ira ogoriani aminaga wai yari biaga wiaru gili buwa bigiya wabu ngelalu iba sibinaga bigiyabi wabu ngelalu buwa hengene. Ira timbuni dibu hangaga binidaruni agali wai pialu tigua bo poda hana haga bini mitangi bialu daga lowa helene. Saimono ibugua mitangi bialu. Wali agali dindi tara tarani bu karume ibalu de handai helo mitangi buwa ani wabu helene.

\VS{30}Ai mbirale uruni ayu Modeini tanoni homali kagoria haabo ka.


\par }{\PP \VS{31}Ai Tiribohanda Kini Andiogusu waragane igiri emene dege hayago mohondo howa homelo bo wahene.

\VS{32}Ani bialu Tiribo ibuni Sirianaga kini ho aribia howa ibugua dindi ogoniha mana ko dewa bialu hene.


\par }{\PP \VS{33}Saimonohanda Yudiaha tano wiaru dewaore mo arema bialu hongohe ngelaga bialu hene. Wai pabe neneni mamageali de handa pugubu hagane anda daliga bu helaga bialu wai pabe ege pabe hongoheore bu helaga bialu wai pabe panga bengena aeane hongoheme helaga bini. Ani biai howa tano wai pabeanda hongohe uruniha tomo dewaore bu ngelaga bini.

\VS{34}Ai Saimonohanda Kini Demidiriasahondo bi agali kiralime lo yu pudaba lowa lalu, Tiribohanda ibu daluha mo ko halu mbirale mo page bialu haabo kago ainde ibu daluha howa dagisi muni miaga wirigo emene yupe harebe, lama pene.

\VS{35}Ani layago hale howa Kini Demidiriasa waragane heago ibugua beba gili bialu bi ladai binigo ogo,


\par }{\PP \VS{36}Kini Demidiriasahanda agali Anduane Homogonaga loma binigo mo miaga haguane timbuni Saimonobi Yudia wali agali bibahendebi tinaga agali haguanerubi turu haro laro.

\VS{37}Tígua manda ngolome wabinibi ayage alenaga yunibi wia harimiyago mirimago ai iname tí baba gi tigani bule manda manda bu kema. Ani bialu inanaga agali haguane bu karuhondo tíha dagisi mulene nawi lalu abale lamirima.

\VS{38}Habo nalolene bi ala lo wirimago iname bi ogoni karulape lalu haabo kema. Tígua wai pabeanda hongohe bu helaga bidemigo tíniha ha helo laro.

\VS{39}Ai mana ko tígua abale howa bialu henego ayu bialu haabo kemigoni bibahende wahai harama. Ani bialu kininaga dagisi muni yolo bulene winingi nabi ngelo kemigobi waharama. Ani bialu dagisi muni Yarusalemeha miaga winigo nami harimagobi mo waharama. Ani bialu dagisi muni maru tara tara Yarusalemeha miaga wirimagobi waharama.

\VS{40}Ai Yuda agali wai biaga pari wayali kemiru tí maru kininaga ami agali hatago hoa biyagua nde ani bulene karulape ka. Ina kemagoha mo ko holene nawi bayale dege hami̱ya hamelo kema, lene.


\par }{\PP \VS{41}Ai mali handari mbira pira karia (170) hayangi howa Isaraele tiha wali agali Anduane Homogo mitangi nahaga hearume Isaraeleali abale haru henego ogoriani howa haru nahe wahalu pene. Isaraele wali agalirume tini hangu halu bayale hene.

\VS{42}Ai Saimono ibu Anduane Homogonaga loma binigo mo miaga haguane timbunibi ibu ami agalinaga agali haguanebi Yuda wali agalinaga agali haguanebi ibu pigane hayangi howa tigua habo nalolene bi lo wiaganerubi uruniale lo wiaganerubi horo ogoningi howaore tini hangu lalu gilibu wiaga hene.


\par }{\PP \VS{43}Ogoningi Saimono halu ibunaga ami agali heba pialu Gese tano wiagoria pialu balai anda buwa ami agalime tano ho mabubu hene. Ani howa tigua wai biagane masini mbira wabuwa tanoha wai pabe heagoha wiapara howa ngelowa pabe neneni mamageali handa amu nana bu holene anda pabe neneni heago tigatiga masini biagome pabe bo gialayagola anda daliga wai pabe neneni heago podope hene.\XREF{✡}{{\XO 13:43: }{\XT{2 Mag 10.32-38}}}

\VS{44}Ani biyagola Saimononaga ami agali bu hearume miyagola ami agali masini biagoria hearu abale tanoha porabu anda hayagola wali agali tanoha bu hearu bibahende ibida pora bialu piai hene.

\VS{45}Ai wali agali tanoha bu hearume tinaga aga minu budalu tanonaga wai pabe egeme bini heago neneni irigi hai halu tigua Saimonohondo wai wahalu gi tigani lama lowa hongo howa bi ladagadaga bialu hale halu hene.

\VS{46}Tigua lalu, Ainde ko iname birimago damene bibahende mitangi bialu pani nangi wahalu ina dara ha, lalu hene.


\par }{\PP \VS{47}Ani layagola nde Saimono ibugua wai wahalu tinaga bi layago hale hene. Anigo ibugua wali agali tanoha hearu bo taliatagi hai halu mbirale dama mitangi bialu bi pupu wiaga gime wabini wiarunaga anda hearuha mbirale ko uruniale wiaru mo wahai halu anda hearu lone mo bayale haga bialu hene. Ibu tano ogoniha anda pialu howa ibugua Ngode Datagaliwabehondo turu halu iba gana lama anda pene.

\VS{48}Ani bialu tano ogoniha mbirale Ngode Datagaliwabenaga deni dodohe wiaru bibahende mo wahai halu agali maru Mosesenaga bi mana hale howa talialu haga bu hearu haru halu ibuwa tano ogoniha helaga bini. Ani buwa wai pabe baya hangu mo hongo howa biatiga bialu ibunaga mbira tano ogoniha bu helalu bini.


\par }{\PP \VS{49}Ogoningi Yarusaleme tanonaga wai pabe timbuni heagonaga pabe panga ndibulo waheagola agali wai pabe andaha haga bu hearu tomo taya magedi tagira pobe naheore wini. Ani wiagola ti tomo nalu holene mbira nawiore howa dewa hina garime homai hene.

\VS{50}Anidagua biyagola tigua Saimonohondo lalu, Waitigi wahalu gi tigani bima, lene. Ani layagola ibugua ti baba gi tigani lalu dege agali wai pabeanda hongohe ogoniha haga hearu bo talia tagi halu anda Anduane Homogonaga deni dodo nahe helo lone mo bayale hene.

\VS{51}Ai mali handari mbira pira kariani mbira (171) heagola mali ogoninaga ege mendenaga horo pira kirani tebira (23) hayagola Yuda tigua wai pabeanda hondole Yarusalemeni hayagoha pigane anda pene. Puwa Saimono halu ibunaga agali bu hearume Ngode Datagaliwabehondo turu timbuniore halu tigua ira maganeru podo yalu tigua ngidaru tabagerubi balu iba ganaru lama anda pene. Tinaga waitigi timbuni henego mo ko hayagola tigua Yarusaleme turu timbuni halu hene.

\VS{52}Ani howa Saimonohanda mana mbira ogobi wabu wini. Mali bibahendenaga horo ayu kemago dege tagira ibiragola turu ho holene horo ngelo dabaro, lene. Ani lowa ibugua Anduane Homogo andanaga wai pabe abene pabeanda hongohe heagohayagi heago baya hangu mo hongo howa hongoheore bialu agali marume obisianda dunini ogoniha bu helene.

\VS{53}Ani buwa ainde Saimono ibuni igini Yone anda halu agali hongohe dege heagola ibugua Yone ogoni ibu ami agali haru hagane agali haguane helo dabo helene. Ani helaya handala Yone ibu puwa Gese tanoha hene.




\par }\Chap{14}{\SH Saimono agali mini yaraga hene henego ogo
\par }
{\PP \VerseOne{1}Mali handari mbira pira kariani kira (172) layagola Kini Demidiriasa mende ibugua ibunaga ami agaliru haru halu Midia pole pene. Midiali tigua ibu biamogo bialu Tiribola wai bima lole hondo pene.

\VS{2}Ani pialu hearia Midia Pesialanaga Kini Asagese ibugua ani ibira layago hale howa ibunaga ami agali haru haga agali haguane mbira heagohondo lalu, Ami agali maru haru halu abale harigani ngola halu Demidiriasa minalu garabaya bule pudaba, lene.

\VS{3}Ami agali haru haga agali haguane ogoni ibugua pialu wai buwa Demidiriasanaga ami agali bope halu ibuni minu garabaya bu yalu Kini Asagese hearia dai bini. Ani piyagola Asagesehanda Demidiriasa garabaya helo helene.


\par }{\PP \VS{4}Saimono ibugua Yudia dindi hondo howa haru heangi mbirale bibahende bayale dege wiai hene. Mali bibahendengi ibu Yudiaha agali haguane heangi ibugua agali haguane mini lene howa wali agali biamogo buleneale wiago biai halu hene. Ani bialu heagola tigua ibuhondo turu ho haabo hene.

\VS{5}Ibugua iba sibi íbu wiaga iba ange Yobani wiago bo podahana halu wali agali hariga ogoniha polene hearu ta nabi puíbu bialu Girigi dindiha pelo hariga bope heagome ibunaga mini yaraga halu mini lene timbuniore hene.

\VS{6}Ibugua wai bigi bialu dindi maru ibunaga dindiha bo yu anda ibalu wiatago helaga biyagola ibunaga dindi dewaore waore wialu mo timbu howa dindi uruni bibahende ibuni handaya ho hene. Ani bialu waitigi dewa garabaya helaga bini.

\VS{7}Ibugua tano hongoheore Gese tanobi Bedesu tanobi handaya ho halu wai pabeanda hongohe Yarusalemebi handaya ho hene. Ani bialu ibugua pabeanda hongohe ogoni mo gini bialu heagola agali mbirame ibunaga bi layago mo wanahe hai hene.


\par }{\PP \VS{8}Ainde Yuda wali agali ti bayale howa tinaga mabuha tomoru hangalu hene. Mabuha tomo hengearu bayale anda hai halu lini bayale dalu ira lini dagane ale hengearume ira lini bayale dai haga bini.

\VS{9}Agali waheore ala hene hearume magedi hamani biruwa mbirale bamba ti heangi biniru te lamigi bialu berene. Igiri daliahe hearume ami agalinaga wai pole mo karulagane yari wiaru ti mo karulalu bame horongi yari karulole turu howa bame mo karulole haga bini.

\VS{10}Saimonohanda tano timbuni wiaruha bayale ngelonaga tomo dewa bu mialu wai biagane alebi dewa dege tano uruniha mo wigi bini. Dindi bibahendeha ibunaga mini yaraga hene mbira hene.

\VS{11}Saimonohanda Yudiaha mo palia holene mo yu anda ibiyagola Isaraele wali agali turu timbuni ho hene.

\VS{12}Agali ti hangu hangu tini headagua mbirale mbira gi nahe tinaga ira lini daga ale
gerebi andanehabi poge andanehabi ni gumba biraga bini. 
\VS{13}Tigua kini biaru bope hai hene heagome Yuda dindiha wai anda ibulene waitigi mbira nahe wini.

\VS{14}Saimono ibugua yagibano karubi biamogo biaga hene. Ibugua Mosesenaga bi mana lo wini ngagome bibe lalu ledadagua wali agali mana ko biaga bu karu bo talialu purogo lelaga hene.

\VS{15}Ibugua Anduane Homogonaga anda baya hanguore mo yaribia halu ibugua gabo be belediru tigua lotunaga biabe bilo mo migi bialu hene.


\par }{\SH Yuda tigua Lomo dindialiru bababi Sabarada dindialiru bababi habo nalolene bi lone lo winigo ogo
\par }
{\PP \VS{16}Yonadana homayagola bi te loyogo lalu Lomo dindihabi Sabarada dindihabi piaiore halu hale hai howa tigua Yonadana dara timbuni hene.

\VS{17}Ani howa dege Sabaradali tigua Yonadana hamene Saimono ibu hamenenaga henge wiagoria ibuni ha aribia howa Anduane Homogonaga loma binigo mo miaga agali haguane timbunibi Yudia dindi bibahende haru howa handayaho hagabi tano ngaru bibahende handaya ho hagabi ibuni dege ha aribia ho ka layago hale howa ti turu hene.

\VS{18}Bamba tigua habo nalolene bi Yudasa bababi Yonadana bababi lo wini biago mbirale boronosime wabini mbalapaya mbirani lone gili bialu Yarusalemeha yalu pelene.\XREF{✡}{{\XO 14:18: }{\XT{1 Mag 8.22}}}

\VS{19}Ani yu piyagola tigua wali agalinaga deni howa bi ogoni daga lene.

\VS{20}Habo nalolene bi ogo Sabarada wali agalime gilibu wia heneya. Tigua lalu,

\par }{\PP Agali haguanerubi Sabarada wali agali bibahendebi tigua Anduane Homogonaga loma binigo mo miaga agali haguane timbuni Saimonobi agali haguane bu kemiru bibahendebi agali loma binigo mo miaga kemiru bibahendebi ina hameneore Yudiaha kemiru tíbi bibahendehondo bayale kemidago turu harama lalu lo ibi larama.

\VS{21}Agali maru ina hemaria bi yu pudaba larimiyaru tigua ina hemaria ibalu tínaga mini timbuni mini lene ngagobi tí dunini abogo ka lene kemigobi bibahende ina langiai haya. Ti ibiyagola iname ti hondowa turu timbuni harima.

\VS{22}Iname bi libugua layago damene bibahende mbuga mbiraha gilibu ngema. Bi ogodagua laya. Andiogusu igini Numeniusubi Yasono igini Andibadabi libugua ina nenege haabo holenaga bi lo winigo lone mo hongo hami̱ya bi yalu pudaba larimiyago libugua lama ibiya.

\VS{23}Inanaga wali agalime libu ibiyago ngola hole íbu ngoai howa ibirida lowa turu hai halu libunaga mini yaraga haya. Iname libunaga bi layago gabumane mbugaha bi pigane layagonaga beba mo wulenaga turu halu mo werema. Ani bialu Sabarada wali agali tinaga bi kira nga. Bi mendego bebani gili bialu Anduane Homogonaga loma binigo mo miaga agali haguane timbuni Saimono hearia pelarima, lene.


\par }{\PP \VS{24}Mani howa Saimonohanda Lomo dindialiru baba habo nalolene bi lo winigo lone mo hongo holenaga bi yalu Numeniusu Lomo pu lene. Ani laya handala Numeniusu ibugua wai humbi mbira ngolome wabini genda magi kilogarama handari duria (500) wiago mo yalu pene.


\par }{\PP \VS{25}Saimonohanda mbirale uruni bira layago Isaraele wali agali tigua hale howa turu timbuni halu tigua Saimono halu ibu iginiruhondo, Ka̱i̱ agua loabedabe, lalu hene.

\VS{26}Ibunibi ibu hamenerubi ibu aba hamene maru hearubi tigua hongo howa haabo haya. Tigua wai bialu waitigi bu hearu balu bo taliatogo layagome dindi ogo hibaria golope hene ngagoni ndobe, lene. Tigua bi urunidagua lalu beba timbuni gili buwa Saiono neneni ira dibu hongowa ogoni handai helo bapara ho ngelaga bini.

\VS{27}Tigua bi gilibu winidaruni ogodagua lo wini.

\par }{\PP Ai ege mini Elulu hayagola mali handari mbira pira kariani kira (172) layagola ege ogoninaga horo pira mbirani halira (18) hayangi Saimono ibu Anduane Homogonaga loma binigo mo miaga agali haguane timbuni pigane henego hama ibalu mali tebone hayagola

\VS{28}iname wali agali bu hearu bababi agali loma binigo mo miaga hearubi agali haguane bu hearubi ina bibahendeme bi mbira lo wirima.

\VS{29}Wai dewaore dindi ogoha beremaligo ainde agali loma binigo mo miaga Yahoiaribi aria Madadiasa igini Saimono halu ibu hamenerume tini homolenehayagi mo embeda haga hene. Ani howa tigua hongo howa dindi ngagonagabi Anduane Homogo anda kagonagabi bi mana lo wini ngagonagabi hongo howa wai bialu haga hene. Tigua ogonidagua bialu inanaga dindi ngagonaga mini mo yaraga haya.

\VS{30}Yonadanahanda wali agali bu hearunaga bu mini mo mbiraore ho helalu ibuni Anduane Homogonaga loma binigo mo miaga agali haguane timbuni halu buwa nde homaya.

\VS{31}Waitigime ibalu inanaga dindi ngagobi Anduane Homogonaga anda kagobi mo ko hai halu bo labu hole ibiyagola

\VS{32}Saimonoha abale heyalu wai biaga hene. Ibuninaga muni dewaore wahalu wai bulene ale danda timuru yolo bialu ami agali bu karubi yolo biaga hene.

\VS{33}Ani bialu ibugua Yudiaha tano timbuni wiaru mo hongo hai halu Bedesu tano Yudia dindi gibunihayagi waitiginaga wai biaganealeru mo wini tano biagobi mo hongo hai haya. Ani bialu ami agali maru tano ogoni mamage howa handaya ho helo heleda.

\VS{34}Ani bialu ibugua Yoba tano iba solowara bedago angeni ngago mo hongo ho ngelalu Asadodo tano ngagoria kaware Gese tano ngagobi mo hongo ho ngelalu bida. Tano uruni abale waitiginaga winigo ayu ibu mo yu daibu wini nga. Ibugua Yuda wali agali tano uruniha hai helalu tinaga biabe bulene ale ibunime mo miaga ka.

\VS{35}Wali agali tigua Saimono hondo hearia ibu agali hongohe mini lene timbuni hayago hondowa tigua ibu tinaga agali haguanebi tinaga Anduane Homogonaga loma binigo mo miaga agali haguane timbunibi helo dabo helaya. Ibugua biabe urunidagua bialu ibu daluha mana bayale tigabi bulenebi mini lene timbuni nga lolenebi mo yu anda ibiyagome tigua ibu mo yaraga haya. Heneneore laramago ibunaga wali agali mini mo yaragaore ho heleda.


\par }{\PP \VS{36}Ibu agali haguane heangi ibugua wali agali tara hearu bo taliatagi hai haya. Ani bialu waitigi Anduane Homogonaga anda kawareni bu hearu taliatagi haya. Waitigi uruni tigua wai pabeanda hongohe anda biago kawareni bu howa bibahendengi tigua tagira ibalu anda heago Anduane Homogonaga deni mo dodo haabo haya.

\VS{37}Ani biyagola ayu Saimono ibugua wai pabeanda hongohe ogoniha Yudiali dabo helalu ibugua anda ogoni arema bialu mo hongo howa dindibi Anduane Homogonaga andabi bayale helonaga ani biya. Ani bialu ibugua Yarusalemenaga pabe hongohe kago lone bialu daligaore heleda.

\VS{38}Kini Demidiriasahanda biabe Saimono ibugua biyago de hondowa Saimono Anduane Homogonaga loma binigo mo miaga agali haguane timbuni karulape kago ibu helo lalu helaya.

\VS{39}Ani bialu ibunaga mini Kininaga Nenege lalu ibu mini lene timbuni helo helaya.

\VS{40}Kini Demidiriasa ibugua o biyadagoni irane ibugua hale ho hearia Lomoalime Yudali ti nenegebi ti baba mandagi holenebi ti hamenebi layago hale howabi agali Saimononaga bi yalu piaga biarunaga mini yaraga hara layago hale howa ibugua anidagua biya.

\VS{41}Anidagua biyagola nde Yuda wali agalimebi agali loma binigo mo miaga bu hearumebi bi lo mbira halu agali Anduane Homogonaga mana
latagi haganeore ibilo malia ho kemangi ibugua biabe bialu helo wahama larimi.

\VS{42}Tigua bi lo mbira halu Saimono ibugua gabumane agali haguane halu Ngode Datagaliwabenaga anda handaya ho halu ami agalibi haru helo helama larimi. Ani bialu agali gabumane handaya ho holenebi wai biaganeale ngarubi wai pabeanda hongohe tanoha wima pedarubi Anduane Homogonaga anda kagobi ibuni handaya ho helo waha lai harimi.

\VS{43}Ani bialu agali bu hearume lalu wali agali bibahendeme Saimononaga bi hale hai halimu laya. Ani bialu gabumaneme habo nalolene bi lo wigi birago bibahendeni Saimono ibunaga mini gilibu wialu dege ngelo laya. Ibugua kininaga aga ngago mo karulalu ngolome wabini mandibu ngago karulo halu bilo laya.


\par }{\PP \VS{44}Agali loma binigo mo miaga karu ariamebi agali marumebi Saimononaga bi ledago mo waholenebi ibunaga aga kininaga aga karu laganeale ngago mendealime aribia howa mo karulolenebi ibunaga mandibu ngolome wabini ngago mo karulolenebi nawiore laya. Ani bialu agali dewa íbu ngoai howa bi midini mbira loleyagua nde Saimononaga bi ala hale howa ibugua karulape layagua midini lolebira.

\VS{45}Mbiralime mana ogoni mo bagi halu piyaguabi pugualu piyaguabi nde ogoni biaga kago ibu godi deni ibu holene nga.


\par }{\PP \VS{46}Wali agali bibahendeme bi lo mbira halu Saimono ibugua mana ogoni talialu bialu howa wali agali haru helo larima.

\VS{47}Ani larimago Saimono ibugua Anduane Homogonaga loma binigo mo miaga agali haguane holenebi ami agali haru bamba haga agali haguanebi loma binigo mo miaga agali bu karunaga agali haguane holenebi wali agalinaga agali haguane holenebi ibugua dege holene karulape laya, lene.


\par }{\PP \VS{48}Ai tigua bi lo e̱ lalu bi uruni boronosime wabini mbalapaya mbirani gili buwa wali agali bibahendeme de handai helo Anduane Homogonaga anda biago tamuha anda háini gilibu derela hami̱ya.

\VS{49}Ani bialu bi ogoni halu mende gili buwa Saimono halu ibu iginiru tini de handaga bilonaga Anduane Homogonaga andaha muni wiaga ngagoha ngelami̱ya, lalu bi lene.




\par }\Chap{15}{\SH Saimonohanda Andiogusu kane biamogo binigo ogo
\par }
{\PP \VerseOne{1}Andiogusu Kini Demidiriasa igini mbira ibu dindi mbira iba solowara dombeneha dindi mini Kiridi laga wiagoha hene. Ai agali Andiogusu ibugua beba mbira gili buwa
loma binigo mo miaga agali haguane timbunibi Yuda wali agalinaga agali haguanebi wali agali ibugua handaya ho haga bu karunaga agali haguanebi Saimono heagohondo beba gilibu peleneya.


\par }{\PP \VS{2}Ibugua bi ogodagua lalu gili bini. Kini Andiogusuhanda Anduane Homogonaga loma binigo mo miaga agali haguane timbuni Saimono halu Yudia wali agalibi tíhondo bayale kemibe larama.

\VS{3}Agali ko hearume i̱ abanaga dindi ti karulai henego ai ayu i̱nime hongo halu lone mo yu dai buwa mo hongo halu abale bayale wiagagobi ngelo biabe bialu ko. Ami agali tagira howa dewaore i̱ biamogo bialu wai bilonaga yolo bialu haru halu íbu heledo. Ani bialu iba sibi dewa timbuniru mo manda manda bu wiai ko.

\VS{4}Iba sibi uruni yalu dindi mendehayagi puwa waitigi dewa i̱naga tanorubi dindi andaru bo labu hai halu mo ko haga biaru baba wai bulebero.


\par }{\PP \VS{5}Ayu i̱nabi nde dagisi dewa tígua ngiaga wirimigo abale i̱ aba ibugua biyadagua mo wahai halu tígua yolo maru i̱ ngulene ngemigobi bibahende mo wahai haro.

\VS{6}Tí daluha munime biabe bulene ngago damene tínime bialu holene karulapego muni tíni taya bialu biabe tínime bialu holene nga laro.

\VS{7}Yarusalemehabi Anduane Homogonaga andahabi dagisi muni miaga wirugo yupe halu ayu waharogoni. Wai biaganeale wabu wu kemiru bibahendebi tano wai pabe hongohe bu mabubi ngemirubi uruni bibahende tíninaga giha ya harogoni.

\VS{8}Tígua kininaga muni andaha muni dano hole mo yiniyaguabi dano mani holenenagabi bibahende maniorebi ani wiaabo helonaga ayu mo waharogoni.

\VS{9}Mani i̱naga dindi ngago bibahende handameho howa haru kongi i̱na í̠naga mini yaraga howa mo daligaho helalu í̠naga wali agalibi Anduane Homogonaga andabi bibahende mini mo yaraga hai holebero. Anidagua beregola wali agali dindi bibahendeha karume tínaga mini mo yaraga hene mini leneore kemigo hondolebira, lene.


\par }{\PP \VS{10}Mali handari mbira pira kariani maria (174) hayagola Andiogusu ibu dindi ibu aba mamalirunaga winiore wiagoria birule dai bini. Ami agali dewaore ibalu ibuha hatago hayagola Tiribo baba emene daga lene dege mbira hene.

\VS{11}Andiogusuhanda Tiribo baba wai biyagola Tiribo ibu ibida pialu iba solowara timbuni bereago angeha Doro tano wiagoha hado hene.

\VS{12}Tiribo ibugua manda bu handalu hearia ibunaga ami agali heneru dewaore piai hayagome ibugua wai bibe nahe ibu minalu boleneore wiayuane handalu ibu pora bialu pene.

\VS{13}Ani piyagola Andiogusu ibunaga ami agali wai biaga mugube pari wayaliru daosini handari mbirani pira kira (120,000) ami agali geni pialu wai biagabi daosini halira (8,000) nogo hosini biruwa wai biaga hearubi haru halu puwa Doro tano wiagoria wai bini.

\VS{14}Ibunaga iba sibi wiarume iba solowarani wai bialu heagola anidagua biyagome Andiogusuhanda Doro tano ho hagirabu yaanda hai hene. Ani bialu ibunaga ami agali hearume dindinibi solowaranibi wai biai hene. Ani bialu howa tano ogoniha mbiraoreli hangubi uba andatagi nabuleore lalu mamage baya hangu hai hene.


\par }{\SH Lomoalirume Yudaliru biamogo binigo ogo
\par }
{\PP \VS{15}Horo ogoningi dege Numeniusu halu ibu baba haga hearume beba mbira gili buwa Lomo dindi wahalu dindi maruha kini hearunagabi dindi bibahendenagabi ta halu yu pugupugu bini. Beba ogoniha bi ogodagua lene.\XREF{✡}{{\XO 15:15: }{\XT{1 Mag 12.16}}}


\par }{\PP \VS{16}Lomonaga agali haguane Lusiusuhanda Kini Tolemihondo, Í̠ bayale kebe, lara.

\VS{17}Ani bialu Anduane Homogonaga loma binigo mo miaga agali haguane timbuni Saimono halu Yuda wali agalime habo nalolene bi ala lo wirimago lone mo hongo howa ina nenege haabo halu mandagi howa ina hamene dege lo holenaga habo nalolene bi ala lo wirimago lone mo hongo hama lalu bi yalu agali kirali ibiniya.

\VS{18}Libugua wai humbi mbira ngolome wabini genda magi kilogarama handari duria (500) inanaga wabu wia heneyago yalu ibiya.

\VS{19}Iname bi lo mbira halu Yuda dindi mo ko halu bo labu haga kinibi agali haguane bu karubi bibahendehondo beba ogo gili bialu piai helarama.

\VS{20}Tigua wai humbi wabu yalu ibiyagobi ina yamulene karulapego yamima larima.

\VS{21}Agali ko maru ibida pora bialu tí kemigoha ibiyagua nde tígua minalu Anduane Homogonaga loma binigo mo miaga agali haguane timbuni Saimono giha minu ya halimu. Ibunime howa agali ogonialego ti Yuda maname biaga winidagoale bilo minu milimu, lene.


\par }{\PP \VS{22}Lusiusu ibugua bi ogoni dege gili bialu Kini Demidiriasahondobi Kini Adalusuhondobi Kini Ariadesehondobi Kini Asagesehondobi pelaga bini.

\VS{23}Bi ogoni dege gili bialu dindi maru Samasamesehabi Sabarada dindihabi Deloso dindihabi Mindoso dindihabi Sisiono dindihabi Karia dindihabi Samoso dindihabi Pambilia dindihabi Lisia dindihabi Haliganasusu dindihabi Lodese dindihabi Paselisi dindihabi Koso dindihabi Side dindihabi Aradusu dindihabi Godina dindihabi Nidusu dindihabi Saibarasa dindihabi Sairini dindihabi bibahendeoreha pelaiore hene.

\VS{24}Ani bialu beba mbira loma binigo mo miaga agali haguane timbuni Saimono hearia pelalu bini.


\par }{\SH Andiogusu kane ibugua Saimono erembira minigo ogo
\par }
{\PP \VS{25}Kini Andiogusu ibugua Doro tanoha wai halu mende bini. Ibugua ami agali dewaore haru howa wai biagane masini dewa wabu wialu buwa tano ogoniore bo gialanda hole lowa bu hondo wahalu hene. Ibugua tano ho hagira biai ho heagola Tiribo tagira pobe naheore wini.

\VS{26}Ani bialu heagola Saimono ibugua Andiogusu biamogo bialu ami agali ibunagaore haga heneru daosini kira (2,000) mialu muni silibabi ngolobi dewaore talebu mialu wai biaganeale danda timu yandare ayu tibu wai humbibi dewaore tale bu mialu bini.

\VS{27}Ani biyagola Andiogusu ibugua mbirale uruni yamia nabi wahalu habo nalolene bi ala lo wiyago mo habo lalu bini. Ani bialu libu mo waitigi hene.

\VS{28}Andiogusu ibugua agali ibunaga nenege mbira mini Adenobiusu heago Saimonola bi lole pu lene. Ani laya handala ibugua puwa lalu, Ayu í̠na Yoba tanobi Gese tanobi wai pabe anda hongohe Yarusalemebi handaya ho kegoni. Ai tano uruni bibahende i̱ daluha dege wiai ka.

\VS{29}Í̠na dindi uruni mo ko hai harigoni. I̱naga dindiha mo ko halu genda holene dewa mo yu anda ibiri. I̱naga dindi wiaru dewa í̠ karulo ke.

\VS{30}Ai ayu í̠na i̱naga tano timbuni wiwaru í̠ karulariruni bibahende i̱ni ngiadai bibe laro. Ani bialu tano Yudia be tagirahayagi wini í̠ karulo kegonaga dagisi muni ngibe.

\VS{31}Anidagua nabuleyagua nde í̠na muni siliba genda magi kilogarama daosini nguira (15,000) tano uruni yolo ngialu muni ogonidagua dege halu mende dagisi mitangi bialubi mbirale mo ko hai haridagonagabi ngibe laro. Anidagua nabiriyagua nde wai bibiya laro, lalu bi lama pudaba lene.


\par }{\PP \VS{32}Ani laya handala Adenobiusu ibu pialu Yarusaleme anda puwa ibugua Saimono yari biarubi ibunaga beledi ngolome wabinibi silibame wabinibi ibunaga tebolo dagiani wiaru handalu mana Saimonohanda biaga wiarubi handa dege bialu ibu mogo lo hendene. Ani hondowa ibugua Kini Andiogusunaga bi layago Saimono lamini.

\VS{33}Ani layagola Saimonohanda ladai bialu lalu, Iname dindibi mbirale tara tara ngarualebi dindi mendenaga mo page nabiore henego kemagoni ndobe. Bamba inanaga mamali giha yu haga winiru dege inane mo yu dai bigi bini wu kema. Mbirale uruni waitigime bamba mo pagebu yu pugu binigo yu dai bigi binigo ngema.

\VS{34}Mbirale ina mamalinaga mo page bini uruni mo yu dai bulene hariga ayu dege handarima.

\VS{35}Í̠na Yoba tano Gese tanola hale haribe. Tano kira ogoni laboha karume inanaga wali agali kagoha genda tara tara mo mialu inanaga dindi ngagobi mo ko haabo haga ka ndobe. Anidagua biagago ainde harugo tano kira ogonilabo yolo bialu muni siliba genda magi kilogarama daosini tebira (3,000) hangu nguliya, lene.

\par }{\PP Ani layagola Adenobiusuhanda bi mbira ladai nabini.

\VS{36}Ibugua miniha tandaga timbuni halu kini hearia dai bini. Dai buwa ibugua kinihondo Saimonohanda bi layago lamiai halu Saimononaga yari biaria handayagobi andagaha wiarubi lamiai hene. Kini ibugua bi ogoni hale howa ibuguabi keba timbuni hene.


\par }{\SH Yonehanda Sendebeusu bope halu ibu wayali henego ogo
\par }
{\PP \VS{37}Horo ogoningi dege Tiribo ibu ohalu ibida iba sibi piyagoha pora bialu Odosia tano wiagoha pale pene.

\VS{38}Kini ibugua agali Sendebeusu heagohondo ami agali geni pialu wai biaga dewabi maru nogo hosini biruwa wai biaga hearubi talebu mialu dindi iba solowara bedagoha ngarunaga gabumane haguane hole pu lene.

\VS{39}Ani lowa Sendebeusuhondo Yuda wali agali baba wai bibe lene. Ani bialu Kederono tano baya hangu arema bialu wai pabe pangaru baya hangu hongohe wabu helalu bibe lene. Wai bulenaga manda buwa ani lene. Ani lalu kini ibunime Tiribo talima pene.


\par }{\PP \VS{40}Sendebeusu ibugua pialu Yabane tano wiagoria anda puwa anda bu hearu bo gialapaya bialu mbirale wiaru mo ko howa bo labu halu hene. Ani bialu Yudia dindiha anda puwa wali agali dewa minu garabaya bialu bo wahai halu hene.

\VS{41}Ani bialu ibugua Kederono tano mo hongo howa lone arema bialu ibugua ami agali geni piagabi nogo hosini piagabi dewa tano ogoniha howa Yudiaha hariga pedagoha mamage puíbu bialu helonaga ani helene. Ibugua kini kagome bibe lalu lamiyadagua talialu ani bialu hene.




\par }\Chap{16}{\PP \VerseOne{1}Ai Saimono igini Yone ibu Gese tano wahalu ibugua Sendebeusuhanda bialu heagonaga ibu aba Saimono lamule pene.

\VS{2}Puwa te layago hale howa Saimono ibugua ibu igini kirali Yudasala Yonela olowa libuhondo lamialu lalu, I̱nibi i̱ hamenerubi i̱ aba damene bu hearubi iname Isaraele wali agali biamogo bialu wai bamba i̱na igiri emene hewangi howa bialu haabo henego ayu kemagoni. Iname wai bialu howa Isaraele wali agali waitigi giha howa mo wialu haru dai bigi beremali.

\VS{3}Anidagua biaga henego ai ayu ina mbirale mbira bibe naheore agali miniwiore bedogoni. Ainde i igini kirali agaliore haribidago turu howa i̱na Ngode Datagaliwabehondo ka̱i̱ timbuni laro. Libugua i̱naga henge mialu i̱ hamene homayarunaga henge mialu libu ho aribia halibu. Ainde Ngode Datagaliwabehanda libu haru holebirago ai libugua inanaga dindi ngago karulole waitigi ibirago baba wai bule pudaba, lene.


\par }{\PP \VS{4}Ani laya handala Yonehanda ami agali daosini dege pira kira (20,000) geni pialu wai biaga hongohe pari wayaliru haru halu nogo hosini biruwa wai biagabi dewa dege haru hene. Tigua Sendebeusu halu ibunaga ami agaliru ngola howa uruni baba wai bule pialu harigani mbi layagola Modeini tanoha palene.

\VS{5}Egerebalene galaki biyagola abale heyalu wai hama dindi tigabi wiagoria pene. Ogoriani ami agali nogo hosini biruwa wai biaga dewaorebi ami agali geni pialu wai biagabi dewa ngola hene. Anigo ogoriani iba mbira peagome libu mo tu wia howa amura haga haga bilene.

\VS{6}Ani biyagola Yone halu ibunaga ami agali biarume puwa waitigi bu hearu handaede ho hene. Ani howa Yone ibugua handalu hearia ami agali biaru waitigi hondowa tigua iba domaede halu wai polene gi hayane hendene. Ani biyago hondowa Yone ibunime pigane pora bialu iba ala domole pene. Ani domalu piyago hondowa ami agali bibahende iba domalu ubaede hai halu pene.

\VS{7}Yonehanda ibunaga ami agali nogo hosini biruwa wai biaga biaru dombeneha helowa ami tidiki helowa lene labolabo helene. Anidagua binidago irane waitigi tinaga nogo hosi dewaore haru heago hondowa anidagua bini.

\VS{8}Tigua pialu pilipe biguli pu lalu puwa Sendebeusu halu ibunaga ami agali hearu bama talima pene. Ogoningi waitigi dewaore timu hai halu dewa wai hamani homai hene. Maru ibida pialu wai pabeanda hongohe Kederono tano wiagoha pene.

\VS{9}Wai ogoniha Yudasa timu hene. Ani ho wia handala ibu hamene Yonehanda waitigi bama talima pialu wai pabeanda hongohe Sendebeusu ibuni haga Kederono tano talima anda pene.

\VS{10}Ani bialu waitigi maru Asadodo tanoha anda bima irigi howa mamageali handa pugu bu haga heagoha puwa birado hene. Ani heago helowa Yone ibugua tano bo heda hayagola agali dege daosini kira (2,000) bibahende homai hene. Ani bialu mani Yudia dindi dai bialu ibu mo ko nahe karulape dai bini.


\par }{\SH Saimonobi ibu igini kiralibi bayagola homenego ogo
\par }
{\PP \VS{11}Abubusu igini Tolemi ibu Yarigo tano ngago kawareha dindi tigabi ngagoha gabumane haguane hene. Ibunaga muni ngolobi silibabi dewaorewi henego

\VS{12}irane ibu one Anduane Homogonaga
loma binigo mo miaga agali haguane timbuni Saimono wane dabu henegome ani hene.

\VS{13}Tolemi ibugua mine timbuni halu ibugua dindi bibahende handame ho holene manda bu hene. Ibugua ibu imane Saimono mo hondo howa Saimonobi Saimono iginirubi bibahende homelo bo wahai hole manda bu hene. Ani manda bu howa mali handari mbira pira kariani karia hayagola (177) mali ogoninaga ege beaneni (11) mini Sebada heagola\FTNT{*}{{\FR 16:13: }{\FT{Yuda tinaga ege Sebada ogoni inanaga ege mbira mendela hengeneha tagira ibaga. (Yanuari Pebuari)}}}

\VS{14}Saimono ibu tano maru dindi ibugua hendedagoha wiaru halu mbira handama ibaga bule pene. Ani puwa wali agalinaga gendaru tinaga hameru agi dege wiaruabe handama pene. Ibu igini kirali Madadiasabi Yudasabi ti haru pialu Yarigo tano anda pene.

\VS{15}Ani pu bereagola Tolemihanda ibu imane Saimonobi ibu balibuni Madadiasa Yudasala mo hondo hene. Ibugua tihondo ibu andaga dindi emene mbira mini Dugu ibuni mo wini wiagoha nenege ibalimu lene. Ani lowa ibugua tomo timbuni dawalu badi bialu howa agali maru tamuha birado helene.

\VS{16}Ani bialu Saimono halu ibu igini biago labo
waini iba dewa nowa luluyu wiagola Tolemi halu agali maru waraandaho birayarume danda timu yagayaga bialu tomo nalu bereagoha waraanda hene. Ani buwa Saimonobi ibu igini kirali biagolabobi agali maru biabe bia haga hearubi minalu homelo bai hene.

\VS{17}Tolemihanda ibu imane balibuni biaru mo hondo howa ogonidagua bini. Tigua ibuhondo mana bayale biaga wiagonaga pani ibugua tihondo mana kome emena hangalu biadai bini.


\par }{\PP \VS{18}Ani bialu mani howa Tolemi ibugua o biyadaruninaga te gili bialu kini hale helo yu pelene. Ani bialu dindi ogoni ibugua haru howa handaya holiyanaga ami agali dewaore ibilabe lalu kini hole hale halu bini.

\VS{19}Ani bialu Tolemihanda agali marume Yone bo wahole Gese tano pudaba lalu bini. Ibugua ami agali haru haga agali haguane hearuhondo beba gilibu pelaga bialu, I̱na tí mo turu halu ngolo silibaru dewaore ngigi buliya ibalimu, laga bialu beba gilibu pelaga bini.

\VS{20}Ani bialu agali maru Yarusalemebi Anduane Homogonaga anda hari nene ngagobi karulole pudaba lalu bini.

\VS{21}Ani layago hale halu agali mbira ibu gerai lalu bamba halu Gese tano abale anda puwa Yonehondo lalu, Í̠ ababi í̠ hamene kirali biago labobi homaya. Ai Tolemihanda agali marume í̠ bo wahole pudaba lenego ibira, lalu lamini.

\VS{22}Ani layago Yone ibu hale howa mogolo hene. Anigo ibugua Toleminaga ohaga wiago manda bu howa agali maru Tolemihanda ibu minalu bole pudaba lene ibiyaru Yone ibugua tini minalu garabaya helaga bini. Ani helowa ibunime ti homelo bo wahaga bini.


\par }{\PP \VS{23-24}Ai Yone ibugua Anduane Homogonaga loma binigo mo miaga agali haguane timbuni howa bialu henego te maru mbuga ogoha daga lolebere. Mbuga ogoha Yonehanda wai bini ngagobi tanonaga wai pabe baya hangu arema bialu mo hongo haga bialu henegobi ibugua biabe maru bialu henegobi te gilibu nga. Mbuga ogoniha te gilibu ngago Yone ibu aba homayagola ibuni Anduane Homogonaga loma binigo mo miaga agali haguane timbuni ha aribia henegoria howa pigane lalu te lama peda.\FTNT{†}{{\FR 16:23-24: }{\FT{Ai hobane ogoniha howa bi ledagome lalu, Mbuga ogoha howa Yonehanda biabe maru bialu henego gilibu nga, ledagoni mbuga ogoni ayu nawi. Abale mbuga mbira te ogoninaga gilibuwi mbira winigo ayu ereba haya. Mbuga ogoni ayure ndo bambaore ereba hene nga bada.}}}


\par }