\NormalFont\ShortTitle{GALESIA}

{\MT Galesia

\par }{\MTB Polohanda Keriso hameigini Galesiani hearuhondo beba ogo gilibu wia hene

\par }{\IMT Mbuga ogoha gilibu ngarunaga nemandi ogo

\par }{\IP Yasunaga Bi Mana Debene lamiyagola loyogo lalu Yu wali agali ndo tara tara hearume hale howa turu halu yu tiga bini. Yu tiga biyagola agali marume Ngode Datagaliwabe mana henene ngadagua ndo lawai halu lalu, Ai Keriso hameigini heneneore hole Mosese heneyangi Mana lowini ngadagua bulene nga, lene. Ani lawai halu ka layago hale howa Polohanda lalu, Ani bulene nawiore. Holene gahenge yule Kerisohondo mini mbiraore hangu wulene nga. Ani birimiyagua Ngode Datagaliwabehanda, Í̠ mini tigabiwi ke, lolebira, lalu gilibu wia hene.

\par }{\IP Ngode Datagaliwabe mana henene ngadagua ndo lawai haga biarume wali agali hariga naleagoha haru peneni mini mbiraore wulene harigani haru dai bulenaga Polohanda beba ogoni Keriso hameigini Galesiani hearuhondo gilibu wia hene. Ani gilibu wia halu howa lalu, I̱ abosolo harudagoni pigane dindi agalime olalu i̱hondo, Í̠ biabe ogoni bia, lene ndo biabe ogoni i̱na buliya Ngode Datagaliwabe ibunime olene, lalu lo winigo nga.

\par }{\IP Ani lowa Ngode Datagaliwabehanda iname ibuhondo mini mbiraore weramago hangu hondowa, Tí mini tigabiwi kami, laga lalu bi ogoninaga hongo howa lo yanga lalu leda. Ani lowa lamaro bialu lalu, Mini mbiraore weramagome gubalini holene yu anda ibiragola gubalini holeneni geho howa Keriso hameiginime bulenebi lolenebi aguada lalu bialu holeberama, lene.

\par }{\IOT Bu̱lu̱ baga buwa kuni gilibu ngago

\par }{\IO {\IOR{1.1-10}}

\par }{\IO Gili binigonaga irane
{\IOR{1.11–2.21}}

\par }{\IO Polo ibu abosolo helo Ngode Datagaliwabehanda olenego
{\IOR{3.1–4.31}}

\par }{\IO Ngode Datagaliwabehanda ina biamogo bulene nawi howa biamogo bia hagagonaga bi mana debene ngago
{\IOR{5.1–6.10}}

\par }{\IO Garabaya ale hemaria golope henego iname bialu holene
{\IOR{6.11-18}}

\par }{\IO Lamaro bialu lenego



\par }\ChapOne{1}{\PP \VerseOne{1}I̱ Polo. I̱
abosolo agali holiya wali agalime i̱ olalu, Ha, lene ndo. Tigua i̱ dabo helenebi ndo. Aba Ngode Datagaliwabehanda Yasu homayagola mo heya henego ibubi Yasu Kerisobi libugua i̱ abosolo holiya dabo helene.\XREF{✡}{{\XO 1:1: }{\XT{Ga 1.11-12}}}

\VS{2}Keriso hameigini i̱ heba oali kamarume Keriso hameigini Galesiani ngoai haga bidamiruhondo, Tí mitangi bu kama, lalu beba ogo gilibu wia harama.


\par }{\PP \VS{3}Ina Aba Ngode Datagaliwabebi Anduane Homogo Yasu Kerisobi libugua tíhondo biamogo bia holenebi mo palia holenebi ngilo hamelo ko.\XREF{✡}{{\XO 1:3: }{\XT{Lm 1.7, Pb 1.2}}}


\par }{\PP \VS{4}Ina Aba Ngode Datagaliwabehanda hamelo henedagua iname ko birimagonaga Keriso ibugua homo aribia hene. Áyu ko bu ngarume ina dariba kagonaga ibugua ina golope hole ani bini.\XREF{✡}{{\XO 1:4: }{\XT{Lm 4.25, Ga 2.20, 1 Ti 2.6, Ta 2.14, Hi 2.5, 1 Yo 5.19}}}

\VS{5}Ogoninaga iname Ngode Datagaliwabe mini yaraga haabo halu holene ngago aniore bimi̱ya.


\par }{\SH Bi Mana Debene mbiraore hangu ngago ogo
\par }
{\PP \VS{6}Kerisonaga biamogo bia holeneme Ngode Datagaliwabehanda tí olayago tígua ibu abaleore wahalu bi mana mende hale hole poramigo i̱ mogolo ko.

\VS{7}Bi Mana Debene mende nawiore lalu langerogoni irane ogo. Wali agali maru karume tí mini kira wu halimulo Kerisonaga Bi Mana Debene mo tara hole manda bialu ka.\XREF{✡}{{\XO 1:7: }{\XT{Ab 15.1, 15.24, 2 Ko 2.17, 11.4, 11.13}}}

\VS{8}Iname Bi Mana Debene ala langirimagobi ndo maha ina mbiralimebi dahuliya andaga howa dahuliyalimebi bi mana mende ale langirimayagua ogoni ibuhondo, Heli dindi pu, lolene wulebira.\XREF{✡}{{\XO 1:8: }{\XT{1 Ko 16.22}}}

\VS{9}Ala iname larimadagua áyubi i̱na lone larogo. Mbiralime Bi Mana Debene ala yu tiga birimigobi ndo mana mende ale tíhondo langiyiyagua ogoni ibuhondo, Heli dindi pu, lolene wulebira.\XREF{✡}{{\XO 1:9: }{\XT{Man 4.2, Min 30.6, Mo 22.18-19}}}


\par }{\PP \VS{10}Wali agalime i̱hondo turu helonaga bi larobe. Aninaga ndo laro. Ngode Datagaliwabehanda i̱hondo turu helo hamelo ko. Wali agalime i̱ hame lelo manda berobe. I̱na wali agalime i̱ hame lelo manda bu haabo kole nde i̱ Kerisonaga biabe bia haga ndo kole.\XREF{✡}{{\XO 1:10: }{\XT{1 Te 2.4, Ya 4.4, 1 Yo 3.19}}}


\par }{\SH Polo ibu
abosolo henego te ogo
\par }
{\PP \VS{11}I̱ hamene mbaliniru bi o langerogo hale halimu. Bi Mana Debene i̱na langigi biruligo agalinaga ndo.\XREF{✡}{{\XO 1:11: }{\XT{Md 16.17, 1 Ko 15.1}}}

\VS{12}Agali mbirame i̱ langini ndo. Mbiralime i̱ lawai henebi ndo. Yasu Keriso ibunime i̱ walia haya.\XREF{✡}{{\XO 1:12: }{\XT{1 Ko 15.1-3, Ga 1.1, Eb 3.3}}}


\par }{\PP \VS{13}Ala i̱na Yu wali agalinaga manani howa bialu harugo te langiyago tí hale harimi. Ngode Datagaliwabenaga wali agali heneru i̱na ti dara nahe howa mo tandaga halu bo wahai hole manda buwa hongo howa bialu haru.\XREF{✡}{{\XO 1:13: }{\XT{Ab 8.3, 9.1, 22.4-5, 26.9-11, 1 Ti 1.13}}}

\VS{14}Yu agali maru i̱ mandagiali hearume Yu wali agalinaga manani henedagua ndo i̱na ti bolangua halu mamali mana gibi wiarubi bialu harugoni.\XREF{✡}{{\XO 1:14: }{\XT{Ab 22.3, 26.9, Pb 3.6}}}


\par }{\PP \VS{15}Ngode Datagaliwabehanda dara howa biamogo bia hole lowa i̱ ai̱yahanda i̱ nataba heneha ibugua i̱ dabowa ibunaga biabe bia haga holiya loma bia ho heleneya.\XREF{✡}{{\XO 1:15: }{\XT{Ais 49.1, Yar 1.5, 49.1, Ab 9.15, Lm 1.1}}}

\VS{16}Yu wali agali ndo wali agali tara tarahondo i̱na Bi Mana Debene lamuliyanaga Ngode Datagaliwabehanda ibu Igini i̱na de hondoliya ha pani helaya. Ani helayagola agali maru hearuhondo i̱ agua buadabe lalu te nale haru.\XREF{✡}{{\XO 1:16: }{\XT{Lm 11.13, 2 Ko 4.6, Ga 2.7}}}

\VS{17}Abosolo agali ala hene Yarusalemeni hearu ti hearia i̱ de hondo nape i̱ Arebia dindi ala pialu mani Damasagasa dai biru.

\VS{18}Dai buwa mali tebira halu i̱ Yarusaleme Pida hearia te lole puwa ibula Sarere kira agima ho hariba.\XREF{✡}{{\XO 1:18: }{\XT{Yo 1.42, Ab 9.26-30}}}

\VS{19}Ogoriani abosolo agali maru i̱ de nahende Anduane Homogo hamene Yamese dege hearia de handaru.\XREF{✡}{{\XO 1:19: }{\XT{Md 13.55}}}


\par }{\PP \VS{20}Ani biru lalu tíhondo bi gilibu wia harogoni tindule lalu mbira gili nabi tigatigaore gili berogo Ngode Datagaliwabe ibu de hendeda.


\par }{\PP \VS{21}Emene howa i̱na Siriabi Silisiabi puwa uruniha ibaga bu haru.\XREF{✡}{{\XO 1:21: }{\XT{Ab 9.30}}}

\VS{22}Ogoningi Keriso hameigini Yudiaha bu haga hearume i̱ de nahende hene.

\VS{23}Tigua wali agali marume te layago dege hale ho hene. Te layago ogo. Agali mbira ala ina mo tandaga halu Yasuhondo mini mbiraore wulenenaga mana ala mo wahai hole haga biagome áyu lone ibuni Yasunaga bi mana lamialu ka, layago hale ho heneya.

\VS{24}Anigo Ngode Datagaliwabehanda i̱hondo biyiyago mitangi bialu tigua ibunaga mini yaraga halu hene.




\par }\Chap{2}{\SH Polobi
abosolo agali hearubi ti mini mo mbiraore henego ogo
\par }
{\PP \VerseOne{1}Mali pira mbirani maria (14) howa Banabasa iya Yarusaleme dai bialu Taidasabi, Ma, lalu ina haru pirima.\XREF{✡}{{\XO 2:1: }{\XT{Ab 11.30, 15.2}}}

\VS{2}Ngode Datagaliwabehanda i̱ polene nga lalu walia hayagola piru. Puwa wali agali haru haga hearu mo ngoai howa Bi Mana Debene Yu wali agali ndo tara tarahondo i̱na lamialu haruligo ti lamiru. Lamirugo irane i̱na biabe ala birugobi áyu bialu kogobi bame bu wahole bulene hame nale haru.

\VS{3}Taidasa ibu Girigiali howa i̱la hagago
dongone podo mabu biaga mana winigo ngadagua, Podolene nga, lalu tigua ina nalangiya.\XREF{✡}{{\XO 2:3: }{\XT{Ab 16.3}}}

\VS{4}Agali maru ti Keriso hameigini hetingi howa ina baba mandagi hole ibiyaru tigua, Taidasanaga dongone podo mabu bimi̱ya, lene. Ina Keriso Yasu heba ho gimbu buwa ibunaga golope hagane mana yu hemago agali ibiyarume ohowa de hondole ibini. Tigua ina lone dariba ho dai bule hame lene.\XREF{✡}{{\XO 2:4: }{\XT{Ab 15.1, 15.24, 2 Ko 11.20, 11.26, Ga 1.7, 5.1, 5.13}}}

\VS{5}Bi Mana Debenenaga henene lolene tí kamigoha wiaabo helo agali biaruhondo gedaore howa e̱ lolene manda nabiore harima.\XREF{✡}{{\XO 2:5: }{\XT{Ga 3.1, 4.16}}}


\par }{\PP \VS{6}Agali maru haru haga mini lene mbaule hearume i̱hondo mana tara mbira nalangi. Agali maru haru haga mini lene mbauleya larugo henemane haru hagadalo manda nabido. Ngode Datagaliwabe ibu tingini dege de hondowa wali agali tale nabiaga ka.\XREF{✡}{{\XO 2:6: }{\XT{Man 10.17, Ab 10.34, Lm 2.11, 2 Ko 12.11, Ga 6.3}}}

\VS{7}Anigo Bi Mana Debene Yu wali agalihondo Pidahanda lamilo Ngode Datagaliwabehanda miya. Ani miyadagua Yu wali agali ndo tara tarahondo i̱na lamuliya Ngode Datagaliwabehanda i̱hondo ngiyago haru haga mini lene mbaule biarume ogonidagua manda biyiya.\XREF{✡}{{\XO 2:7: }{\XT{Ab 22.21}}}

\VS{8}Ngode Datagaliwabenaga hongome Pida ibu Yu wali agalinaga
abosolo helo Ngode Datagaliwabehanda ibu helayadagua i̱bi Ngode Datagaliwabenaga hongome wali agali tara taranaga abosolo holiya i̱ heleda.

\VS{9}Ngode Datagaliwabehanda biabe ogoni i̱hondo ngiyiyago hondowa Yamese Pida Yonema ti haru haga agali mini lene mbaule howa Banabasa iya gi tigali biya. Iyame wali agali tara tara heba biabe bulubaya tigua nde Yu wali agali heba biabe bilo ina mini mbiraore howa ani bimi̱ya larima.\XREF{✡}{{\XO 2:9: }{\XT{Yo 1.42, Lm 1.5, Eb 3.8}}} 
\VS{10}Tigua iyahondo bi mbira layago ogo. Yu wali agali iname bi mana lameramaru aria maru mbirale nawi buru pale karu mitangi bilibu, laya. O layadagonidagua mitangi bialu ani bule hame timbuni lowa i̱na ala bialu harugoni.


\par }{\SH Polohanda Pida talinigo ogo
\par }
{\PP \VS{11}Pida ibu Andiogo ibuwa nakarulape biyagola wali agali hearu hale hai helo i̱na mana lalu Pida taliru.

\VS{12}Agali maru Yamese heagoria howa naibiha Pida ibu Keriso hameigini Yu wali agali ndo tara tara hearu heba mandagi tomo nalu haga hene. Agali biaru Yamese heagoria howa ibiyagola Pida ibugua agali o ibiyarume ti agali tara tara
dongone podo mabu biagane mana bulene hame laga ka manda buwa gi halu ibu ala agali ta nabi heba mandagi tomo nayadagua nane wahene.\XREF{✡}{{\XO 2:12: }{\XT{Ab 11.3}}}

\VS{13}Yu agali maru Keriso hameigini hearumebi Banabasa ibubi ti hondowa gi halu mini kira wuwa Pidahanda biyadagua bini.

\VS{14}Tigua Bi Mana Debene henene ngadagua bule hariga tigabini ndo piyane hondowa ti bibahende hale hai helo i̱na Pida talialu bi larugo ogo, Í̠ Yu agali howa Yu agali hagadagua ndo hari. Wali agali tara tara karu hagadagua harigoni. Ani buwa wali agali tara tara karuhondo ti Yu wali agalime hagadagua halimu lalu agua labehe kebe, laru.\XREF{✡}{{\XO 2:14: }{\XT{1 Ti 5.20}}}


\par }{\SH Yasuhondo mini mbiraorewi karu ta nabi mini tigabiwi kago ogo
\par }
{\PP \VS{15}Wali agali tara tara ko biaga karu aria ndo kama. Ina Yu wali agali teneore kamagoni.

\VS{16}Ina Yu wali agali howa manda bidamago ogo. Mosese heneyangi
Mana lowinigo ngadagua mbiralime bialu hayagua Ngode Datagaliwabehanda, Ibu mini tigabiwi ka, nalolebira. Mbiralime Yasu Kerisohondo mini mbiraore wu kayagua Ngode Datagaliwabehanda, Ibu mini tigabiwi ka, lolebira manda bidama. Ngode Datagaliwabehanda ina hondowa, Tí mini tigabiwi kami, lelo inamebi Keriso Yasuhondo mini mbiraore wu kama. Mana lowinigo ogoni ngadagua bialu harimagome ndo iname Kerisohondo mini mbiraore wu kamagome Ngode Datagaliwabehanda ani lolebira. Mbiralime Mana lowinigo ngadagua bialu kayagua Ngode Datagaliwabehanda ibuhondo, Í̠ mini tigabiwi ke, nalolebira.\XREF{✡}{{\XO 2:16: }{\XT{Iba 143.2, Ab 13.38-39, 15.10-11, Lm 1.17, 3.20-28, 4.5, 11.6, Ga 3.11, Hi 7.18-19}}}

\VS{17}Ina Kerisoha ho gimbu bidamagome Ngode Datagaliwabehanda inahondo, Tí mini tigabiwi kami, lolebira manda bu kama. Ani manda bu howa Yu wali agali ndo wali agali tara tara mini kowi karubi dege harimadane handa walia harimayagua nde tene Kerisohanda ina ko mo bia hayada labehe kamabe. Ani nalabeheore.\XREF{✡}{{\XO 2:17: }{\XT{1 Yo 3.8-9}}}

\VS{18}I̱na mana ala yu waharugo lone bu dai biruyagua Mana lowinigo puguaro lalu walia ko.

\VS{19}Ngode Datagaliwabeha bayale holiya Mana lowini ngagome i̱ mo homa henego homene ale kogoni. I̱ Kerisonaga ira bangani ibu heba ba para howa homarugoni.\XREF{✡}{{\XO 2:19: }{\XT{Lm 6.11, 6.14, 7.6, 2 Ko 5.15, 1 Te 5.10, Hi 9.14}}}

\VS{20}Ai i̱ ndo kogoni. Keriso ibu i̱ha kagoni. Holene áyu kogoni Ngode Datagaliwabe Iginihondo mini mbiraore wu kogome kogoni. Ibugua i̱ gubalini howa homa aribia hayagoni.\XREF{✡}{{\XO 2:20: }{\XT{Yo 13.1, Lm 6.11, Ga 1.4, Eb 5.2, Ta 2.14, 1 Pi 4.2}}}

\VS{21}Ngode Datagaliwabehanda ibunaga biamogo bia holene i̱hondo ngiyago mangabago waharo nale ko. Mana lowinigo ngadagua biaga karuhondo Ngode Datagaliwabehanda, Tí mini tigabiwi kami, lagayagua nde Keriso ibu bame homayada manda bibehe kama.\XREF{✡}{{\XO 2:21: }{\XT{Ga 3.21, Hi 7.11}}}




\par }\Chap{3}{\SH Ina mini tigabiwi holene mana ngago ogo
\par }
{\PP \VerseOne{1}Galesia wali agaliru-o tí mini nawi harimidago aiwa mo lulu ya hayabe. Yasu Keriso ibu agua bialu ira bangani homaya lalu te langirugo bayuwa hale hai harimigoni.\XREF{✡}{{\XO 3:1: }{\XT{Ga 2.13-14, 5.7}}}

\VS{2}Bi mbira ogo dege langilimulo hame ledo.
Mana lowinigo ngadagua birimigome Ngode Datagaliwabehanda ibu Dinini ngiyabe be Bi Mana Debene hale howa mini mbiraore wirimigome ngiyabe.\XREF{✡}{{\XO 3:2: }{\XT{Ab 10.47, 15.8, Lm 10.16-17, Hi 6.4}}}

\VS{3}Tí mini nawiore kamigo agibe. Pigane tenuwa Ngode Datagaliwabe Dinininaga hongoni howa harimi. Ai tíninaga hongome bia maro bule mitangi bu kamibe.\XREF{✡}{{\XO 3:3: }{\XT{Ga 4.9, Hi 7.16, 9.10}}}

\VS{4}Keriso hameigini harimigonaga tandaga ala narimigo bameyabe. Bame ndo galoneorenaga narimilo manda bido.\XREF{✡}{{\XO 3:4: }{\XT{Hi 10.35-36, 2 Yo 8}}}

\VS{5}Ngode Datagaliwabehanda tíhondo ibu Dinini ngialu tíha howa agalime nabiagane ale biagago tene Mosese heneyangi Mana lowinigo ngadagua birimigome biagabe be tígua Bi Mana Debene hale howa Kerisohondo mini mbiraore wirimigome biagabe.


\par }{\PP \VS{6}Anduane Homogonaga
mbugani bi lo ngago ogo, Abarahamahanda mini mbiraore wiyagola Ngode Datagaliwabehanda ibu mini tigabiwi ka, lene lalu gilibu nga.\XREF{✡}{{\XO 3:6: }{\XT{Pig 15.6, Lm 4.3, Ya 2.23}}}

\VS{7}Ani lenego wali agali Ngode Datagaliwabehondo mini mbiraorewi karu ti dege Abarahama aguanene henemane kago manda bilimu.\XREF{✡}{{\XO 3:7: }{\XT{Yo 8.39, Lm 4.11-12, 4.16}}}

\VS{8}Anduane Homogonaga mbugani bi lo ngagome ala mbiwia ho wialu lalu, Wali agali tara tara Ngode Datagaliwabehondo mini mbiraorewi karu ti mini tigabiwi ka lolebira, lalu gilibu winigo nga. Bi mende lo ngago ogo, Í̠ha howa Ngode Datagaliwabehanda wali agali bibahende mo turu hai holebira, lalu gilibu nga. Anibidago bi ogoni Ngode Datagaliwabenaga mbugani lo ngagome Bi Mana Debene Abarahamahondo ala lamini.\XREF{✡}{{\XO 3:8: }{\XT{Pig 12.3, 18.18, 22.18, Ab 3.5, 3.25, Lm 9.17}}}

\VS{9}Abarahamahanda Ngode Datagaliwabehondo mini mbiraore winigome turu holene yu hene. Ibugua turu holene yu henedagua iname Ngode Datagaliwabehondo mini mbiraore wu harimayagua turu holene yu holeberama.\XREF{✡}{{\XO 3:9: }{\XT{Lm 4.16}}}


\par }{\PP \VS{10}Mini tigabi hole Mana lowinigo buleneha hana ho karuhondo, Tandaga nama pobe, lolene wulebira. Anduane Homogonaga mbugani bi lo ngago ogo, Mana lowini ngago biai nahaga karuhondo, Tandaga nama pobe, lolene wulebira.\XREF{✡}{{\XO 3:10: }{\XT{Man 27.26, Yar 11.3}}}

\VS{11}Mana lowinigo manda buwa bialu karuhondo Ngode Datagaliwabehanda, Tí mini tigabiwi kami, nalolebira manda bido. Anduane Homogonaga mbugani lo ngago ogo, Ngode Datagaliwabehanda ibuhondo mini mbiraorewi karuhondo, Tí mini tigabiwi kami, laga ka. Ani lene karu ti dege holene gahenge yu holebira, lalu gilibu nga.\XREF{✡}{{\XO 3:11: }{\XT{Hab 2.4, Lm 1.17, Ga 2.16, Hi 10.38}}}

\VS{12}Mana lowini ngago bulene tene Ngode Datagaliwabehondo mini mbiraore wuleneme ndo. Anduane Homogonaga mbugani lo ngago ogo, Mbirali Mana lowini ngadagua bibahende biai haragome ibunaga holene tene ogoni holebira, lalu gilibu nga.\XREF{✡}{{\XO 3:12: }{\XT{LBM 18.5, Neh 9.29, Lm 4.4, 10.5, 11.6}}}


\par }{\PP \VS{13}Mana lowini ngago nabiaga karuhondo, Tandaga nama pobe, lolene wulebira lowini. Iname tandaga nama polene wulebira lo wiyagome ina dariba ho wiaria Keriso ibugua pu aribia halu tandaga ogoni na halu ina golope hene. Anduane Homogonaga mbugani lo ngago ogo, Mbirali ira bangani ba para haragohondo Ngode Datagaliwabehanda, Tandaga nama pobe, lolene wulebira, lalu gilibu nga.\XREF{✡}{{\XO 3:13: }{\XT{Man 21.23, Lm 8.3, 2 Ko 5.21, Ga 4.5}}}

\VS{14}Ngode Datagaliwabehanda Abarahamahondo turu holene ngulebero lowinigo Keriso Yasuni howa wali agali tara tara karume yilonaga Keriso Yasu ibu homo aribia hene. Ani binigo Ngode Datagaliwabehanda, I̱ Dinini ngulebero, lowinigo ina Yasuhondo mini mbiraore wu kamagome yidamagoni.\XREF{✡}{{\XO 3:14: }{\XT{Ese 11.19, Yol 2.28-29, Seg 12.10, Ab 2.33}}}


\par }{\SH Mana lowinigobi Ngode Datagaliwabehanda habo nalolene bi lowinigobi ogo
\par }
{\PP \VS{15}I̱ hamene mbaliniru iname beramaligonaga bi yobage ale mbira larogo. Agali kiralime mini mbiraore howa ani bibiya lowa bi ogoni habo nalole lalu bebani gilibu wiribiyagua libu mendealime bi gilibu wiribigo napuguabehebi gilibu tago nahabehebi habo nalolene lalu bi gilibu wiribigodagua wiaabo holebira.

\VS{16}Ogonidagua Ngode Datagaliwabehanda Abarahamabi ibu aguanenegobi libuhondo ngulebero laga bialu lo wima ibini. Anduane Homogonaga
mbugani lo ngagome bi ogoni aguaneneru lalu nale aguanenego lalu layago dewali lalu ndo mbiraoreli hangu lalu lenego gilibu ngago ogoni ibu Keriso lalu lene.\XREF{✡}{{\XO 3:16: }{\XT{Pig 12.3, 12.7, Ab 7.5, 17.7, 1 Ko 12.12}}}

\VS{17}Bi larogoni tene ogonaga laro. Ngode Datagaliwabehanda habo nalolene bi lo wialu, Nguleberoore, lalu lowini. Bi ogoni lo wu heane mali dewaore handari mariani pira tebira (430) peagola maha
Mana lo wiyagome habo nalolene bi ala lo winigo napuguabehe wini. Ngode Datagaliwabehanda ala, Ngulebero, lo winigo nawahabehe wiaabo holebira.\XREF{✡}{{\XO 3:17: }{\XT{Har 12.40, Lm 4.13-14, Ga 3.21}}}

\VS{18}Ngode Datagaliwabehanda ngiagaru Mana lo winigo ngadagua biai haramagome ngiagadale nde Ngode Datagaliwabehanda ngulebero lo winigoria mo tene holene nangale. Ani bialu ndo Ngode Datagaliwabehanda bambaore Abarahama ibuhondo ngulebero lo winidaguaore mini.\XREF{✡}{{\XO 3:18: }{\XT{Lm 4.14, 8.17, 11.6}}}

\VS{19}Ani biniyagua Ngode Datagaliwabehanda Mana lo wilo laminigo irane aginagabe. Irane wali agalime mana ko agodabe manda bialu dabelonaga Ngode Datagaliwabehanda Mana lowini. Abarahama aguanene biago ibilo mana lo wiyagoria lola helo wini. Abarahama aguanene o biagohondo Ngode Datagaliwabehanda bi ala lowini. Mani Ngode Datagaliwabehanda Mana lowinigo dahuliyaliruha howa lamiyagola Mosese ibu dombegua howa wali agaliru lamini.\XREF{✡}{{\XO 3:19: }{\XT{Man 5.5, 5.22-27, Yo 1.17, Ab 7.38, 7.53, Lm 5.20, Hi 2.2}}}

\VS{20}Mbirali hangu howa mendeali naheyagua dombegua aginaga holebe. Anigo Ngode Datagaliwabe mbiraore ibuni dege howa lowini.\XREF{✡}{{\XO 3:20: }{\XT{Lm 3.29-30}}}


\par }{\SH Mana lo winigonaga irane ogo
\par }
{\PP \VS{21}Mana lo winigome Ngode Datagaliwabehanda ala, Ngulebero, lo winiru baba waitigi ho ngabe. Ani ndoyago. Mana lo winiru mbirame wali agalihondo holene gahenge mibehe winidale Ngode Datagaliwabehanda wali agalihondo, Í̠ mini tigabiwi ke, lolene mana ogoni ngale.\XREF{✡}{{\XO 3:21: }{\XT{Lm 8.2-4}}}

\VS{22}Anduane Homogonaga
mbugani bi lo ngago ogo, Wali agali dindi bibahendeni kamaru mana konaga hongome ina dariba hai ka, lalu gilibu nga. Ani bidago wali agali Yasu Kerisohondo mini mbiraore weramagome Ngode Datagaliwabehanda, Ngulebero, lowinigo yu holoma̱yanaga nga.\XREF{✡}{{\XO 3:22: }{\XT{Lm 3.9-19, 3.23, 4.11-12, 4.16, 11.32}}}


\par }{\PP \VS{23}Yasuhondo mini mbiraore wulene tagira naibiha Mosese heneyangi Mana lowinigo ogonime ina dariba hai hene. Yasuhondo mini mbiraore wulene tu tagira ibilo ina dariba ho wiaabo hene.\XREF{✡}{{\XO 3:23: }{\XT{Ga 4.3}}}

\VS{24}Ina Yasuhondo mini mbiraore wirimagome Ngode Datagaliwabehanda inahondo, Tí mini tigabiwi kami, lelo Mana lowinigo ngagome ina haru haga ale howa Keriso ibilo ina ibu karia haru pole haru haabo hene.\XREF{✡}{{\XO 3:24: }{\XT{Ab 13.39, Lm 10.4, Ga 2.16, Kl 2.17, Hi 9.9-10}}}

\VS{25}Yasuhondo mini mbiraore wulene áyu íbu ngago mana ala ina haru hayagome lone áyu haru haabo holene nawi.


\par }{\PP \VS{26}Tí Keriso Yasuha ho gimbu bu howa ibuhondo mini mbiraore wirimigome Ngode Datagaliwabe waneigini kami.\XREF{✡}{{\XO 3:26: }{\XT{Yo 1.12, Lm 8.14-16, 1 Yo 3.1-2}}}

\VS{27}Tí Kerisoha ho gimbu bu howa baboraya birimi. Ani birimigo Keriso ibuni kagobi holene ogoni karulo kami.\XREF{✡}{{\XO 3:27: }{\XT{Lm 6.3, 13.14}}}

\VS{28}Yu wali agali karubi wali agali tara tara karubi garabaya biabe ale bia haga karubi garabaya nabini karubi wali bedarubi agali karubi tí bibahendeore ta nabi Keriso Yasuha ho gimbu bu howa mbiraore kami.\XREF{✡}{{\XO 3:28: }{\XT{Yo 10.16, Lm 10.12-13, 1 Ko 12.13, Eb 2.14, Kl 3.11}}}

\VS{29}Tí Kerisonaga kamiyagua nde tí Abarahama aguanene kamigoni. Tí Abarahama aguanene howa Ngode Datagaliwabehanda ibuhondo, Nguleberoore, lo winigo tíbi yu holeberami.\XREF{✡}{{\XO 3:29: }{\XT{Lm 4.13, 9.7, Ga 4.7, 4.28, 5.1, Eb 3.6, Hi 11.18}}}




\par }\Chap{4}{\PP \VerseOne{1}I̱na bi larogo ogodagua laro. Agali mbira ibu igini kayagua igini ogoni ibu abanaga mbirale bibahende ngaru awe ibunaga wulebirago lowa ibu igiri emene katagi garabaya biabe ale bia haga mbirale nawi hagagobi haga.

\VS{2}Ibu abahanda mbirale mulene horo pongo bo winigo lola helo ibu emene katagi agali marume igiri ogoni de hondo howa biamogo bialu haga.

\VS{3}Ogonidagua ina mini gahenge holenenaga boga nabi hemangi iname dindi tawenagabi damanagabi garabaya biabe ale bia halu hene harima.\XREF{✡}{{\XO 4:3: }{\XT{Ga 2.4, 3.23, Kl 2.20}}}

\VS{4}Ibilolene tu hayagola Ngode Datagaliwabehanda ibuni Igini ibilene. Ibu dindini wali bereago igini howa Yu wali agalinaga
Mana lowinigo Yu wali agalime bialu headagua ibuguabi bialu henego\XREF{✡}{{\XO 4:4: }{\XT{Pig 3.15, Md 5.17, Lg 1.31, Yo 1.14, Lm 1.3, Eb 1.10, Hi 2.14}}}

\VS{5}irane ogo. Ina Ngode Datagaliwabe waneigini holoma̱ya Mana lowinigo ogonime wali agali dariba karu ibugua golope hole ibini.\XREF{✡}{{\XO 4:5: }{\XT{Md 20.28, Yo 1.12, Ga 3.13, Eb 1.5-7, 1 Pi 1.18-19}}}\XREF{✡}{{\XO 4:5: }{\XT{Lm 8.15-17}}}


\par }{\PP \VS{6}Tí Ngode Datagaliwabe waneigini kami lalu walia hole Ngode Datagaliwabehanda ibu Igini Dinini ibugua, Aba i̱ Aba, laga kago ina bu habaneha helo ibilene.\XREF{✡}{{\XO 4:6: }{\XT{Lm 5.5}}}

\VS{7}Ani binigo tí garabaya biabe ale bia haga ndo Ngode Datagaliwabe waneiginiore kami. Tí ibunaga waneigini kamigo ibugua ibu waneigini bibahendehondo mulene ngago tíhondo ngulebira.\XREF{✡}{{\XO 4:7: }{\XT{Ga 3.29}}}


\par }{\SH Polohanda Galesia wali agali hearu mitangi bialu genda ho henego ogo
\par }
{\PP \VS{8}Tí ala Ngode Datagaliwabe manda nabi harimingi dama hearunaga garabaya biabe ale bia haga harimigoni.\XREF{✡}{{\XO 4:8: }{\XT{Lm 1.25, 1 Ko 8.4-6, 12.2, Eb 2.11-12, 1 Te 4.5}}}

\VS{9}Ani binigo áyu tígua Ngode Datagaliwabe manda bu kamigo ogoni hangu ndo ogodagua laro Ngode Datagaliwabe ibuguabi tí manda bu kago helowa tígua ala mana ko hongo nahe dindi tawenagabi damanagabi garabaya biabe ale bia halu harimigo lone bule dai bialu kamigo agibe.\XREF{✡}{{\XO 4:9: }{\XT{Lm 8.3, 1 Ko 8.3, Kl 2.20, Hi 7.18}}}

\VS{10}Tígua horo mbira mbiranibi ege mbira mbiranibi mali mbira mbiranibi Ngode Datagaliwabe mitangi bule ndo uruni hangu mo dunini howa ngoai haramili.

\VS{11}Ani beramiligo mitangi bialu i̱ gi ho kogoni. Tígua Ngode Datagaliwabe mana bilimulonaga biabe bialu harugo bibahende galone ndo bame bu wahole bialu harudabe.\XREF{✡}{{\XO 4:11: }{\XT{Lm 14.5, Kl 2.16}}}


\par }{\PP \VS{12}I̱ hamene mbaliniru-o tí i̱ ale halimulo hame ledo. I̱ nde tí ale dege harugo kogoni ndobe. Tígua i̱hondo kagua mbira nabi harimigoni.

\VS{13}Ala i̱na tíhondo bi mana debene pigane langirugo irane manda bu kami. I̱ warago bo wuwa langulene henge mbira wiyagola i̱na tí langirugoni.\XREF{✡}{{\XO 4:13: }{\XT{1 Ko 2.3, 2 Ko 11.30, 12.7-9}}}

\VS{14}I̱ warago bo wiwagola tígua genda yu haabo howa i̱ handabe manga nahe harimi. Handabe manga nahe howa tígua Ngode Datagaliwabenaga dahuliyalihondo turu holenedagua i̱hondo turu ho harimi. Keriso Yasuhondobi turu holenedagua i̱hondo turu ho harimi.

\VS{15}Tí turu timbuniore ho harimigo ai áyu tínaga turu holene biagoni agoha ngabe. I̱na tí mitangi bialu bi ogo labehe ko. I̱ biamogo bulene hame timbuniore lalu tíninaga de haluwa ngibehedale nde i̱ halu ngidamile.

\VS{16}Anigo i̱na tíhondo bi henene langirugome tí baba mo waitigi harudabe.\XREF{✡}{{\XO 4:16: }{\XT{Amo 5.10, Ga 2.5, 2.14}}}


\par }{\PP \VS{17}Agali maru karume tí kamiru mitangi timbuni ho kama lalu karuni henene ndo lalu ka. Tinaga miniha ke̱ hagane do ho howa lalu ka. Tigua tí mitangi bu kadagua tígua ti mitangi bilimulo hame lowa i̱bi tí kamirubi ina mo dala hangu haga bule hame lowa bialu ka.

\VS{18}Tigua bialu kago galoneniore bialu kayagua ogonidagua bulene bayale. I̱ tí heba haruyaguabi naharuyaguabi ogonidagua mitangi biaabo holene nga.

\VS{19}I̱ waneiginioreru-o walime gali taba hanalu howa tandaga hagadagua Kerisonaga mini tíha anda haabo helo tandaga naabo halu ko.

\VS{20}I̱na tí heba henedale bi emene bayale ledolego ai tí heba naharugome tí mitangi bialu dara howa mini dege dindi ho kogoni.


\par }{\SH Abarahama one Hega Sarala te lalu bi yobage lenego ogo
\par }
{\PP \VS{21}Mana lowini ngagome dariba helo hamelo kamiru tíhondo laro. Mana lowinigo gilibu ngagome bi ledago tí bayuwa hale nahe harimibe.

\VS{22}Bi ledago ogo, Abarahama igini kira hene. Mendego ibu wali garabaya biabe ale bia haga berenego igini hene. Mendego ibu wali garabaya biabe nabini berenego igini hene.\XREF{✡}{{\XO 4:22: }{\XT{Pig 16.15, 21.2}}}

\VS{23}Garabaya biabe ale bia haga wali berenegome ibu igini walime gali taba hanagadagua taba henene. Garabaya biabe nabini wali berenego ibugua ogonidagua ndo. Ala Ngode Datagaliwabehanda, Ngulebero, lo winidagua lola halu wali ogoni ibugua igiri taba henene.\XREF{✡}{{\XO 4:23: }{\XT{Pig 18.10-14, Lm 9.7-9, Hi 11.11}}}

\VS{24}Ogoninaga bi yobage ogo. Wali kira ogoni labo libu habo nalolene bi kira lowinigo ale manda bimi̱ya. Mendego ibu mini Hega ibu Hari Sainai weagoha howa ibuwa ibunaga waneigini hararume garabaya biabe ale bia haga helo taba henene.\XREF{✡}{{\XO 4:24: }{\XT{Lm 8.15, Ga 5.1}}}

\VS{25}Hega ibu Arebia dindiha Hari Sainai weagobi manda bimi̱ya. Ibu Yarusaleme wali agali áyu garabaya biabe ale bia haga karubi berene.

\VS{26}Anigo Yarusaleme mendego ibu dahuliya andagani garabaya biabe nabinigo ibu ina ai̱ya beda.\XREF{✡}{{\XO 4:26: }{\XT{Hi 12.22, Mo 3.12, 21.2, 21.10}}}

\VS{27}Anduane Homogonaga
mbugani bi lo ngago ogo.\XREF{✡}{{\XO 4:27: }{\XT{Ais 54.1}}}

\par }{\Q Dalo wali bedego í̠ turu ho birabe.

\par }{\Q Gali taba hanalu howa tandaga nahendene bedego í̠ turu timbuni ho birabe.

\par }{\Q Wali ibu agalinila biraabo kago ibu waneigini holebiragobi ndo lowa

\par }{\Q wali ibu agalinime wahalu pene bedago ibu waneigini dewaore holebira,

\par }{\MM lalu gilibu nga.


\par }{\PP \VS{28}I̱ hamene mbaliniru-o Ngode Datagaliwabehanda, Ngulebero, lo wuwa Aisaga miyadagua Ngode Datagaliwabehanda bi lo wiyagonaga ibu waneigini tí kamigoni.\XREF{✡}{{\XO 4:28: }{\XT{Ab 3.25, Lm 9.7-8, Ga 3.29}}}

\VS{29}Ogoningi walime gali taba hanagadagua igiri taba henene biagome Ngode Datagaliwabe Dininiha howa igiri taba henene biago mo tandaga halu hene. Ogonidagua áyubi mo tandaga haabo halu ka.\XREF{✡}{{\XO 4:29: }{\XT{Pig 21.9, Ga 5.11, 6.12}}}

\VS{30}Anduane Homogonaga mbugani bi agi lo ngabe manda bimi̱ya. Bi lo ngago ogo. Garabaya biabe ale bia haga walibi ibu iginibi wara tagi hadaba. Garabaya biabe ale bia haga wali biago iginibi garabaya nabini wali biago iginibi libu abanaga paluni talebu ki bulene nawi, lalu gilibu nga.\XREF{✡}{{\XO 4:30: }{\XT{Pig 21.10, Yo 8.35}}}

\VS{31}Ani lenego i̱ hamene mbaliniru-o ina garabaya biabe ale bia haga wali biago waneigini ndo kama. Ina garabaya nabini wali biago waneigini kama.\XREF{✡}{{\XO 4:31: }{\XT{Yo 8.36, Ga 3.29, 5.1, 5.13}}}




\par }\Chap{5}{\SH Tí lone dariba nahelo de hondo holene ngago ogo
\par }
{\PP \VerseOne{1}Ina garabaya ale hemaria Keriso ibugua ina golopeore hene. Ani binigo manda buwa golope holene ogoni hongo howa yu halimu. Maru karume tí lone garabaya biabe ale bia haga helelo henge namilimu.\XREF{✡}{{\XO 5:1: }{\XT{Yo 8.32, 8.36, Ab 15.10, Lm 6.18, Ga 2.4, 5.13, 1 Pi 2.16}}}


\par }{\PP \VS{2}Bayuwa hale hadaba. I̱ Polo i̱na tí langerogo ogo. Tí
dongone podo mabu biagane mana bilo e̱ larimiyagua Keriso ibu tínaga biamogo biaga ndo holebira.

\VS{3}Bi ogoni galoneore ngago lone larogo. Dongone podo mabu biagane mana bilo agali mbiralime e̱ layagua
Mana lowinigo ngadagua bibahende ibugua biai holene nga.\XREF{✡}{{\XO 5:3: }{\XT{Ga 3.10}}}

\VS{4}Tígua Mana lowinigo beramigome Ngode Datagaliwabehanda, Tí mini tigabiwi kami, lolebira manda bu kamiru Kerisoha ho gimbu bu harimiru tínime yu wahalu pirimi. Tí Ngode Datagaliwabenaga biamogo bia holene ngagoria nahe tagirahayagi kami.\XREF{✡}{{\XO 5:4: }{\XT{Lm 9.31-32, Hi 12.15}}}

\VS{5}Ina nde Ngode Datagaliwabe Dinini ibugua ina mo hongo haragola Yasuhondo mini mbiraore wirimagome Ngode Datagaliwabehanda inahondo. Tí mini tigabiwi kami, lolebira. Ani lolebirago manda buwa mini dunu bia ho kama.\XREF{✡}{{\XO 5:5: }{\XT{Lm 8.24-25, 2 Ti 4.8}}}

\VS{6}Ina Keriso Yasuha ho gimbu bu howa dongone podo mabu biagane mana bini nabiniyaguabi ta nabi howa iname Ngode Datagaliwabehondo mini mbiraore wuwa gubalini holene walia haga bialu kamago galoneore ogoni.\XREF{✡}{{\XO 5:6: }{\XT{1 Ko 7.19, Ga 6.15, Kl 3.11, Ya 2.18-22}}}


\par }{\PP \VS{7}Ala tí Kerisonaga harigani bayale pialu harimigo tígua henene bulene ngago nabilimulo aiwa hangai hayabe. Ibugua agigo bia lalu hangai hayabe.\XREF{✡}{{\XO 5:7: }{\XT{1 Ko 9.24, Ga 1.6, 3.1}}}

\VS{8}Ngode Datagaliwabe tí olaga kagome hangai haya ndo.

\VS{9}Yidi emeneme mberedi mo timbu haga ani lagane nga.\XREF{✡}{{\XO 5:9: }{\XT{1 Ko 5.6, 15.33}}}

\VS{10}Ina Anduane Homogoha ho gimbu bu kamago mitangi bialu i̱na tí mini tara nawuleberamilo manda bu ko. Mbirali tínaga mini mo kira haga kago ibu aibe tobarago Ngode Datagaliwabehanda ogoni ibuhondo pani mulebira.\XREF{✡}{{\XO 5:10: }{\XT{2 Ko 2.3, 8.22, 10.6, 11.15, Ga 1.7}}}


\par }{\PP \VS{11}I̱ hamene mbaliniru-o tígua lalu, Polo ibu dongone podo mabu biagane mana bulene nga lalu lawai halu ka, lagago ogoni heneneyagua i̱ mo tandaga haabo harago irane aginagabe. Mana ogoni bulene ngale Keriso ira bangani homayagonaga lawai harogome tí mini mo burugula nakale.\XREF{✡}{{\XO 5:11: }{\XT{1 Ko 1.23, 15.30, Ga 6.12, 6.17}}}

\VS{12}Tínaga mini mo burugula halu karume tininaga wangabe nahe hole mo wahai helo hame ledo.


\par }{\PP \VS{13}I̱ hamene mbaliniru-o tí nde golope hene halimulo Ngode Datagaliwabehanda tí dabo heledagoni. Ina golope hene kamago lo mitangi bialu inanenaga minime ko hame ledadagua ta nabi bulene nga manda nabilimu. Ani nabi gubalini holeneme tíni biamogo bia haga haga bialu halimu.\XREF{✡}{{\XO 5:13: }{\XT{1 Ko 8.9, 9.19, 1 Pi 2.16, 2 Pi 2.16-19}}}

\VS{14}Mana lowinigo bibahende bimaga howa bi mbiraore ogo, Í̠na í̠ni gubalini harilidagua maru karu ta nabi gubalini ho habe.\XREF{✡}{{\XO 5:14: }{\XT{LBM 19.18, Md 5.43, 7.12, Lm 13.8-9, Ya 2.8}}}

\VS{15}Tí nogo gabua tara tararume gungu biagadagua birimiyagua tíni bo wahalu togo lolemeni de hondo halimu.


\par }{\SH Ngode Datagaliwabe Dinininaga linibi mini konaga linibi te ogo
\par }
{\PP \VS{16}I̱na bi larogo ogo. Ngode Datagaliwabe Dinini ibugua tí haru helo helalimu. Ani haru helo helarimiyagua tínaga mini ko ngagome dimagoli hara ale nabuleberami.\XREF{✡}{{\XO 5:16: }{\XT{Lm 6.12, 8.4, 13.14, Ga 5.25, 1 Pi 2.11}}}

\VS{17}Inanaga mini ko ngagome hame larago Ngode Datagaliwabe Dinini ibugua hame nalaga ka. Ngode Datagaliwabe Dinini ibugua hame ledago inanaga mini ko ngagome hame nalaga howa libu waitigi kagoni. Ani birago manda bialu tíni bua biradagua bibe nahe kami.\XREF{✡}{{\XO 5:17: }{\XT{Lm 7.15-23, 8.6-7, 1 Pi 2.11}}}

\VS{18}Ngode Datagaliwabe Dinini ibugua tí haru hayagua
Mana lowini ngago andaneha naholeberami.\XREF{✡}{{\XO 5:18: }{\XT{Lm 6.14, 8.2, 8.14}}}


\par }{\PP \VS{19}Mini kowi kagonaga mana ogobi nga. Wali agali dimagoli holenebi kayu bulenebi mana ko bulenebi\XREF{✡}{{\XO 5:19: }{\XT{1 Ko 3.3, 6.9-10, Eb 5.3, Kl 3.5, Ya 3.14-15}}}

\VS{20}mbirale tarahondo bi pupu wulenebi hambu bolenebi nga. Wali agali handabe manga hagabi gungu biagabi henge lagabi keba hagabi ibuni hangunaga mitangi biagabi ka. Ani bialu tini mini mbiraore nahagabi haga haga biagabi

\VS{21}mendealinaga ngago dimagoli hagabi lulu yule lulu iba nagabi dawe hagabi mana ko uruni ale tara tara biaga ka. I̱na bi ala langirudagua halu mende langerogo mana urunibi bialu karume Ngode Datagaliwabehanda Handame Ho Kagoria naholebiraore laro.\XREF{✡}{{\XO 5:21: }{\XT{1 Ko 6.9, Eb 5.5, Kl 3.6, Mo 22.15}}}


\par }{\PP \VS{22}Anigo Ngode Datagaliwabe Dinini ibugua lini ogobi daga. Gubalini holenebi turu holenebi mo palia holenebi ema nabi howa hibu lolenebi biamogo bulenebi bayale dege bulenebi mini bilinahe holenebi\XREF{✡}{{\XO 5:22: }{\XT{1 Ko 13.7, Eb 5.9, Kl 3.12, Ya 3.17}}}

\VS{23}mo dindiha holenebi mini haru holenebi Ngode Datagaliwabe Dinini ibugua lini urunibi daga ka. Urunibi bulene ngago mana lo ngagome hangai habe nahe nga.\XREF{✡}{{\XO 5:23: }{\XT{1 Ti 1.9}}}

\VS{24}Yasu Kerisonaga wali agali karume mini kobi mini konaga hame laganebi dimagoli haganebi ira bangani ba para hai hene.\XREF{✡}{{\XO 5:24: }{\XT{Lm 6.6, 13.4, Kl 3.5, 1 Pi 2.11}}}

\VS{25}Ngode Datagaliwabe Dinini ibugua inahondo holene gahenge ngiyago ibugua ina haru heloorebi helami̱ya.\XREF{✡}{{\XO 5:25: }{\XT{Lm 8.4-5, Ga 5.16}}}


\par }{\PP \VS{26}Ina mine nahe hami̱ya. Inane keba haga haga nabi hami̱ya. Mendealinaga ngago i̱ nayido agini henge nale hami̱ya.\XREF{✡}{{\XO 5:26: }{\XT{Pb 2.3}}}




\par }\Chap{6}{\SH Inane genda ya haga haga bulene ngago ogo
\par }
{\PP \VerseOne{1}I̱ hamene mbaliniru-o tígua mbiralime mana ko mbira bialu karia handarimiyagua wali agali Ngode Datagaliwabe Dinini ibugua laradagua biaga kamirume mo tiga bialu halimu. Mo tiga bialu howa bi hongo howa nale gedaore howa bayuwa mo tiga bilimu. Tínibi ko mbira bulene hame loligo de hondo halimu.\XREF{✡}{{\XO 6:1: }{\XT{Md 18.15, 1 Ko 2.15, 4.21, 7.5, 2 Ti 2.25, Hi 12.13, Ya 5.19}}}

\VS{2}Tíninaga genda yu kamigo ya hagahaga birimiyagua Kerisonaga mana lo ngadagua bialu holeberami.\XREF{✡}{{\XO 6:2: }{\XT{Yo 13.14-15, Lm 15.1, 1 Te 5.14, 1 Yo 4.21}}}

\VS{3}Mbirali ibu emene dindiha howa, I̱ timbuni karulapeore ko, lo manda bu kayagua ibugua ibuni mo hondo hara.\XREF{✡}{{\XO 6:3: }{\XT{Lm 12.3, 1 Ko 8.2, 2 Ko 3.5}}}

\VS{4}Iname mana beramaligo bayalebe kobe inane hangu hangume dabami̱ya. Marume mana bialu kago hondowa ndo. Inane biaganego dege manda bialu, Mana ogoni bayaleda, manda biramayagua nde turu holene wulebira.\XREF{✡}{{\XO 6:4: }{\XT{1 Ko 11.28, 2 Ko 13.5}}}

\VS{5}Ina hangu hangume inanenaga genda yulene ngadagua yu hami̱ya.\XREF{✡}{{\XO 6:5: }{\XT{Lm 2.6, 14.12, 1 Ko 3.8}}}


\par }{\PP \VS{6}Kerisonaga bi mana hale halu bialu kagome ibunaga mbirale bayale mbira wigi bidago ibunaga lawai haga kago talebu mulene nga.\XREF{✡}{{\XO 6:6: }{\XT{Lm 15.27, 1 Ko 9.11, 9.14}}}


\par }{\PP \VS{7}Tígua tíni mo hondo nahalimu. Mbiralime Ngode Datagaliwabe mo hondo habe nahe ka. Mbirali ibu tomo egene ibuni hangarago alenaga lini do nolebira.\XREF{✡}{{\XO 6:7: }{\XT{Yob 13.9, Lg 16.25, Lm 2.6, 1 Ko 6.9}}} 
\VS{8}Ibuni mini konaga dimagoli holene hangayagua ibu hangayagonaga lini homagane do nolebira. Ngode Datagaliwabe Dinini ibunaga hame ledago hangayagua ibugua hangayagonaga lini haabobo holene do nolebira.\XREF{✡}{{\XO 6:8: }{\XT{Hos 8.7, 10.12, Yo 3.6, 6.63, Lm 8.13, Ya 3.18}}}

\VS{9}Anigo iname biabe bayale bulene ngago manga nahe bialu hami̱ya. Wahalu nape biaabo halu harimayagua nde awe birimagonaga lini bayale dedagola do noleberama.\XREF{✡}{{\XO 6:9: }{\XT{1 Ko 15.58, 2 Te 3.13, Hi 3.6, 3.14, Mo 2.10}}}

\VS{10}Ani manda buwa biabe bayale bulene henge ngangi wali agali bibahende ta nabihondo bayale bialu hami̱ya. Ngode Datagaliwabehondo mini mbiraorewi karu ina hameigini lowa tihondobi iname bayaleore bialu holene nga.\XREF{✡}{{\XO 6:10: }{\XT{Eb 2.19, 1 Te 5.15, 1 Ti 6.18, Hi 3.6}}}


\par }{\SH Keriso ira bangani homayagonaga Polo ibu turu henego ogo
\par }
{\PP \VS{11}I̱na i̱ni gime tíhondo beba ogo gilibu wia harogo timbuni giligili berogo de handalimu.

\VS{12}Mine howa bi timbuni lalu dindini holene mana lalu karu ti degeme tíhondo
dongone podo mabu biagane mana bulene nga laga kagoni ndobe. Ani lalu kago irane Keriso ira bangani homayagonaga te lalu lamiaga karume tandaga nagadagua tibi nolilono bi ani lalu ka.\XREF{✡}{{\XO 6:12: }{\XT{Ga 2.3, 2.14, 5.11, Pb 3.18}}}

\VS{13}Dongone podo mabu biagane mana bialu karume
Mana lo winigo ngadagua ti biai nahaga ka. Tí kamiru dindi mana mbira ogoni bilo bia larimiyagua tigua tininaga mini yaraga halu, Tíbi bia dege birimigoni, lolenaga, Tí dongone podo mabu biagane mana bulene nga, lalu ka.

\VS{14}Ai i̱na Anduane Homogo Yasu Keriso ira bangani homayagonaga irane larogo hangume ibunaga mini yaraga halu holebero. Ibugua ira bangani homayagome dindi mana ngago i̱hayagi howa homaya. I̱ nde dindi mana ngagohondo homarugoni.\XREF{✡}{{\XO 6:14: }{\XT{Lm 2.29, 6.6, 1 Ko 1.31, 2.2, Pb 3.3, 3.7-8}}}

\VS{15}Dongone podo mabu biaga mana binibi nabinibi galone ndo. Ngode Datagaliwabehanda inanaga holene mo gahenge henego galoneore ogoni.\XREF{✡}{{\XO 6:15: }{\XT{2 Ko 5.17, Ga 5.6, Kl 3.11}}}

\VS{16}Wali agalime tinaga holene galoneore ogoni lowa mo tene ho karubi Ngode Datagaliwabenaga wali agali bibahende karubi tiha mo palia holenebi dara howa biamogo bulenebi wiaabo helo hamelo ko.


\par }{\PP \VS{17}Bi lamaro bialu laro. Agalime i̱ bayago i̱naga tinginini motudu ngarume i̱ Yasunaga garabaya biabe bia haga henene ko lalu walia hagago mbiralime i̱ mo genda holene nawi.\XREF{✡}{{\XO 6:17: }{\XT{2 Ko 1.5, 4.10, 11.23, Ga 5.11, Kl 1.24}}}


\par }{\PP \VS{18}I̱ hamene mbaliniru-o ina Anduane Homogo Yasu Keriso ibunaga biamogo bia holene tí bibahendeha wiaabo helo hamelo ko. Aniore bilo laro.


\par }