\NormalFont\ShortTitle{2 MAGABI}

{\MT 2 Magabi

\par }{\IMT Mbuga ogoha gilibu ngarunaga nemandi ogo

\par }{\IP Magabi damenenaga mbuga mende ogoniha howa te gilibu ngagome mbirale Yuda dindiha Oniasa tebone ibu Anduane Homogonaga loma binigo mo miaga agali haguane timbuni hengi howa binigo lama pialu Nigano homenegoria lairi ka. Mbuga ogo timbunihayagi te maru 1 Magabi Be 1-7 ngagoha bi te mbiraore dege lo nga.

\par }{\IP Mbuga ogoha te lo ngagome wali agali tigua Anduane Homogonaga bi mana hongo howa yu ndibulo holene nga lo manda bilonagabi wali agali waitigi giha howa homayaru Ngode Datagaliwabehondo mini mbiraore wiaga ngago wa naholenagabi tinaga lotu mana ngago wa naholenagabi homayago. Ainde ti Ngode Datagaliwabehanda mo turu halu bayale helolebira lalu mo walia ka.

\par }{\IP Mbuga ogoha mali dagaledago Siria dindi pigane heyinigoria howa pigane mbira lalu dagalaga nga. Mali ogoni Keriso dindini taba honolene mali handari tebira pira mbirani kira (312) ngelowa dagalene. Mbirale uruni mali pira kira (20) andaneha howa bialu hene. Siria heyinidagoria howa dagalalu mali handari mbira pira tebirani kira (132) peaha. Keriso dindini taba honolene mali handari mbirani pira halira (180) ngelowa bialu henego hama pialu Sirianaga mali handari mbira pira duriani kira (152) layagolabi Keriso dindini taba honolene mali handari mbira pira waragariani mbira (161) ngelo howabi bialu hene.



\par }{\MS Beba gili bialu Iyibi dindiha Yuda wali agali hearunaga pelaga binigo

\par }\ChapOne{1}{\MR (Be 1–2)

\par }{\SH Yuda wali agali Yarusalemeha hearume ti damene Iyibi dindiha hearunaga beba gilibu wia haga binigo ogo
\par }
{\PP \VerseOne{1}Yuda wali agali Yudiaha bu hearumebi Yarusalemeha hearumebi ti damene Iyibi dindiha kemiru tí bi lo wia halu bayale kemibe lara. Mo palia holenebi bayale holenebi tí heba haabo helo larama.


\par }{\PP \VS{2}Ngode Datagaliwabehanda tí mo bayale ho helalu ibugua bamba inanaga mamali ibunaga biabe bia haga agali Abarahamalabi Aisagalabi Yagabalabi habo nalolene bi lo wiyago mitangi bialu helo iname tínaga bi Anduane Homogohondo la halu kema.

\VS{3}Tígua Ngode Datagaliwabehondo lotu lalu halimulobi tígua ibunaga hame ngago tínaga bu minihabi dininimebi baya hangu yu howa talialu halimulobi Ngode Datagaliwabe ibunime tí mo hongo haabo helo larama.

\VS{4}Ibugua tí ibunaga bi mana lo wini ngago baya hangu talialu bule manda manda bu halimulobi ibugua tínaga holene bayale mo wia helonagabi iname tínaga bi Anduane Homogohondo la halu kema.

\VS{5}Ina ibuhondo tínaga bi laremigo hale halu tígua ko bialu harimidago mo wahabe lalu bi lahalu kema. Ai tíha mo ko holene mbira anda íbu wiagua nde ibugua tí wanahelo larama.

\VS{6}Ina Yarusalemeha haga kemaru bibahendeme Anduane Homogohanda tí biamogo bilonaga iname ibuhondo tínaga bi la halu kema.


\par }{\PP \VS{7}Ai mali handari mbira pira waragariani huniane dira (169) layagola Demidiriasa mende ibu Sirianaga kini heangi ina Yuda wali agalime beba mbira gili bialu tínaga ibilarima. Beba ogoniha genda timbuni dewa inaha anda ibugu biyaru tí hale ho halimulo lo ibilarima. Ogoningi Yasono ibugua Ngode Datagaliwabenaga wali agali bu kemarunaga dindi wiago mo ko howa bo labu halu kininaga gabumane heagobi mo ko hai haya. Ani bialu heagola ibu heba haga hearume ibu biamogo biya.

\VS{8}Tigua Anduane Homogonaga andaha anda polene harabani dagia heago bo heda halu wali agali mana ko nabiaga hearu homelo bameore bo wahai haya. Ani bialu heagola iname Anduane Homogohondo ina biamogo bia lalu bi larimagola ibugua hale halu ina biamogo biya. Iname balawa widime wabini wiarume lomabu mialu lamu hale wiaru hedalu birima. Ani bialu Anduane Homogo deni mberediru loma biaho ngelarima.

\VS{9}Ainde ayu tíbi ina heba mandagi Anda
Nemandaruha Palu Holene Horo ege mini Kisilebe tagira ibiragola hami̱ya hame ledema. Iname beba ogo mali handari mbira pira halirani halira (188) hayagola gili berema, lene.


\par }{\SH BEBA GILI BIALU ARISIDOBULUSU HEARIA PELENEGO NGA
\par }
{\SH Kini Andiogusu homenego ogo
\par }
{\PP \VS{10}Ina Yarusaleme wali agalibi Yudiaha howabi gabumane agali bu karubi Yudasa ibubi iname Arisidobulusu í̠ agali Kini Toleminaga
loma binigo mo miaga howa lawai hagabi kego í̠hondo bayale kebe larama. Yuda wali agali Iyibi dindiha kemiruhondo bayale kemibe lowa tíha mo ko holene mbira naibi bayale dege halimulo hamelo kema.


\par }{\PP \VS{11}Ainde Ngode Datagaliwabehanda inaha mo ko holene mbira anda naibile howa iname kinila wai buluma̱ya biamogo biyagonaga iname Ngode Datagaliwabehondo ka̱i̱ lalu haabo kema.

\VS{12}Waitigi Yarusalemeha anda ibalu wai bialu hayaru ibugua bo taliatagi haya.

\VS{13}Ogoningi Kini Andiogusu halu ibunaga ami agali dewaore haru halu Pesia dindiha piya. Ani piyagola mbirali ibu baba wai biba lalu baede habe naheore pene. Ani pialu hearia dama wali beda lo manda bialu bi pupu wiaga mini Nanea gime wabini bigiya wiagonaga loma binigo mo miaga agali bu hearume Kini Andiogusu mo hondo howa tigua kininaga ami agali biaru heba kini ibuni bope hayaya.\XREF{✡}{{\XO 1:13: }{\XT{1 Mag 6.1-4, 2 Mag 9.1-10}}}

\VS{14}Ai Andiogusu halu ibu aria hearu gime wabinigohondo bi pupu wiaga anda heagoha anda piyangi ibugua mbirale gime wabini mini Nanea ogoni dabu bule poradagua piya. Anigo ibu ke̱ howa piya. Ibugua Nanea bi pupu wiaga anda heagoha mbirale bayale wiaru ibu dabuni mo yaradagua mo yule piya.

\VS{15}Agali anda ogoniha biabe bialu haga hearume mbirale bayale tara tara wiaru anda tamuha baya hangu mo tiga buwa wigi bini. Ani ngelo howa kini halu ibu aria maru anda ogoniha anda ibiyagola agali biabe biaga hearume anda panga payadai bini.

\VS{16}Ani buwa tini anda panga emene wiado hene wiagoha tagira puwa kini halu ibu aria maru tamuha hearu ege to̱le̱me balu home leneya. Ani bialu agali Naneanaga biabe biaga uruni tigua agali bayarunaga tingini bo budabaga biai halu tinaga haguane dege agali tagiraha de handa andaho heagoria mo batagi hene.

\VS{17}Mbirale bibahende bayale dege biai harigonaga Ngode Datagaliwabe í̠naga mini mo yaraga heneore ngelo. Ani bialu í̠na agali ko uruni homai helarigonaga mini yaraga holene í̠ha wiaabo helo, larama.


\par }{\SH Nehemaianaga loma irame dai henego ogo
\par }
{\PP \VS{18}Ainde lotu lagane horo timbuni ege mini Kisilebenaga horo pira kirani duria (25) kaware ibiragoni ndobe. Iname horo timbuni tigua mbirale bi pupu wiaga gime wabini Anduane Homogonaga andaha wiago mo wahenegonaga horo mitangiho kemago ainde tígua Anda Nemandaruha Palu Holene Horo mitangi howa turu ho halimu lalu langerema. Ani bialu tigua agali Nehemaia ibu Ngode Datagaliwabenaga anda lone biadai bialu lomabu delaga dabu lone biadai bialu haga agali biagome loma mbira bu delalu hearia ira timbuni minana kululadaga hayago mitangi bialu halimu.\FTNT{*}{{\FR 1:18: }{\FT{Babilonome ibalu Yarusaleme bo gialo wahai hene labu dindi wiagola mani Nehemaia ibugua puwa tano pabe gialaholebu wiaru lone mo arema buwa bialu hene. Anigo Anduane Homogonaga anda kago ibu agali marume puwa ala bu helene. Nehemaia ibugua anda ogoni bini ndo. Te hobane 18 howa lama pialu 36 lamaro bidago Nehemaia mbuga ngagoha howa lenebi Baibolo mbuga maruha howa lo ngadaguabi ndo leda. Te ogoni Yuda wali agalinaga mamali bi te hangu lagago gilibu wini nga.}}}

\VS{19}Waitigime ina mamaliru garabaya bu yalu Pesia dindi piyangi agali Anduane Homogonaga loma binigo mo miaga agali bayale hearume lomabu delaga dabuni ira dene deago aria mbira hedo yalu puwa iba hambiaga uli iba nabere yobi wiagoha hedo do henego manda bilimu. Tigua baya hangu mo do howa wiagola mbiralime ira hedo do hayadago handa walia nahene.

\VS{20}Mali dewaore halu Ngode Datagaliwabehanda horo pongo winidago tagira ibiyagola Pesianaga kini heagome Nehemaia Yarusaleme dai bia lene. Ani layagola Nehemaia ibugua agali loma binigo mo miaga ira dene hedo do henedaru aguane mbira ai kemibe lalu hale ira dene ogoni lone mo pudaba, lene. Ani laya handala tigua taya bu pialu dai buwa lalu ti ira ogoni taya bu waharima dindi gede ndobabi dege uliha wiaria handarima. Ani layagola Nehemaiahanda lalu dindi ogoni aria maru mo yu ibule pudaba lene.

\VS{21}Ai mo yu ibiyagola agali loma binigo mo miaga hearume dindi waru ogoni budaga buwa maru loma bu delaga dabuni ira gabu wini ngagoria wialu maru loma delole ngagoha ha̱i̱ ho ngelaga bidaba lene. Ani layagola tigua bia layago biai hene.

\VS{22}Mani emene howa ni hari beralibame geho winigo ai beraliba pubagi heagola ni hongohe bayale dene. Ani biyagola aube tobane buwa lomabu delaga dabu heagoria ira hungu timbuni kilikulu lalu daga daga biyagola wali agali bu hearu mogo laiho hene.

\VS{23}Irame loma biago wene dalu heangi agali Anduane Homogonaga loma binigo mo miaga hearubi wali agali bu hearubi tigua Anduane Homogohondo bi lalu hene. Yonadana ibugua Anduane Homogohondo bi layagola Nehemaia halu wali agali tigua ladai bulene wiagohayagi ladai bialu hene.


\par }{\SH Yonadanahanda bi lenego ogo
\par }
{\PP \VS{24}Yonadanahanda Anduane Homogohondo bi ogodagua lene, Ngode Datagaliwabe-o í̠na mbirale bibahende karubi ngarubi wabiai hariya. Mbirale bibahendeme í̠hondo gi hai halu í̠ andaneha hai haga ka. Í̠ hongo haihebi í̠ tigabiorebi howa dara holene irane nawini dara haganeore Ngode Datagaliwabe ke. Í̠ni hangu kiniore howa mbirale bayaleru í̠nime ina ngiaga ke.

\VS{25}Wali agali mbirale tubagiho karuale í̠nime ti mo miaga ke. Í̠ni hangu haluhe haabo haga ke. Hongo bibahende í̠ni haiho kegoni. Isaraele wali agali tinaga genda ngelo karu mo wahai haga í̠ni hangu kegoni. Inanaga mamali agali haguane heneru ti í̠naga dameneore helo dabaga biniya.

\VS{26}Ayu í̠ninaga wali agalinaga minini howa loma ngeremago yamia. Tiore mamage baya hangu haabo halu mana bayale tigabi bulene ngaru bialu helo biamogo bibe.

\VS{27}Wali agali ina damene giligala lo haga haga bidaru mo mogo biai habe. Ani bialu ina damene wali agali tara Anduane Homogo mitangi nahaga bu karu ti daluha garabaya karu í̠na ti golope halu haru dai bibe. Wali agali í̠ mitangi nahaga bu karume í̠ni inanaga Ngode Datagaliwabeore heneda lo hendelo wali agali ina damene genda yu karu dara halu mo wahabe.

\VS{28}Waitigi ina hengedope halu ina mo ko halu karu pani nelo mialu bo wahai habe. Ti tandaga nolene timbuni mo mialu pani nelo miai habe.

\VS{29}Bamba bulebiraore lalu Mosesehanda bi lo wiyadagua bialu, Í̠naga wali agali dindi í̠nime tí ngulebero, lalu abale lo wiridagua bialu haru dai biai habe larama, lene.


\par }{\SH Pesia kini heagome ira minana dayagonaga te hale henego ogo
\par }
{\PP \VS{30}Mani howa agali loma binigo mo miaga bu hearu tigua lotunaga iba gana maru lalu howa

\VS{31}loma biago irame dai hayagola Nehemaiahanda loma binigo mo miaga agali hearuhondo lamialu, Loma deledago dai kagola dindi ira minana daga biago ege to̱le̱ mbirani dugu wilimu, lene.

\VS{32}Ani layagola tigua dindi ogoni duguwa ege to̱le̱ biagoria wiyagola ira hungu o biagoria kilikulu lalu dene. Anigo ira lomabu delaga dabu heagoria ira hungu deago hongoheore dalu ege to̱le̱ni dayago ibu emene dege dene.


\par }{\PP \VS{33}Ani biyago hondowa te dindi bibahendeha purogo lai hene. Agali Anduane Homogonaga loma binigo mo miaga garabaya helayaru tigua ira dene ogoni bamba mo doho heneya layago Pesia kini heago ibu hale hene. Ainde mani howa tigua ira dene hedo do hene uli biagoha dindi gede ibane bere wiaria hondowa tigua dindi uruni dugu yuwa loma delaga bini.

\VS{34}Ani bialu ka layago hale howa kini ibugua agali maru mbirale uruni bi henene layadabe ke̱ hayadabe hondole pudaba laya handala tigua de hondole ibini. Ani bialu kinihanda dindi ogoni hagira bu yaanda ho ngelalimu lene.

\VS{35}Ani bialu kini ibugua dindi ogoninaga dagisi muniru mialu howa muni maru ibu damene nenege bu karu talebu migi biaga hene.

\VS{36}Ai Nehemaia halu ibu damenerume dindi ginanebi ira daga ogoni mini Nebeda lene. Inanaga bi lalu, Domaga laga, wini. Anigo wali agali bibahende bu hearume dindi ogoni mini Nabada laga wini.




\par }\Chap{2}{\SH Yaremaiahanda mbirale lotunaga wiaru mo do henego ogo
\par }
{\PP \VerseOne{1}Mbuga ala tawe ngagoha howa bi ogodagua leda. Agali Anduane Homogonaga bi mana
latagi haga Yaremaiahanda wali agali garabaya hearuhondo ira dene hedo do hene lalu te ayu hale harimago dege lene nga.

\VS{2}Ani bialu bi mana lo wini ngago embeda nahalimu lalu ibugua lawai halu hene. Ani bialu tigua mbirale bi pupu wule bigiya gime wabini yari bayaleru ngolo silibarume mo yaribia howa ngeledago deme hondowa dimagoli holene nawi. Ani bialu bigiya urunime tinaga miniha mo luluya helo holene nawi.

\VS{3}Ani bialu ibugua bi hongo howaore tihondo lamialu bi mana lo wini ngagoore embeda holomini nahalimu lalu lamini.


\par }{\PP \VS{4}Ani bialu mbuga ogoniha te maru ledagome Yaremaia ibu mini Ngode Datagaliwabeha howa ibini mo yu howa ibugua latagi halu lalu tigua Ngode Datagaliwabenaga balai anda kago gialo yalu Habo Nalolene Bi lo winigonaga Mbogoyi ngagobi mo yalu ibu talima ibalimu leneya. Ani puwa hari nene bamba Mosese ibu irigi howa dindi Ngode Datagaliwabehanda Isaraele tí ngulebero lene biago handa amu halu hendene biagoria irigi heneya.

\VS{5}Ai Yaremaia ibu hari nene biagoha irigi howa handalu hearia ege gundu mbira ona wiaria hendene. Hondowa ibugua balai anda gialo yayagobi Habo Nalolene Bi lo winigonaga Mbogoyi biagobi ira hagua nga bilo
inisenesi lomabu delaga dabu gialo yaygobi bibahende egeanda ogoniha mo do howa ege to̱le̱ mbirame panga payadai biniya.


\par }{\PP \VS{6}Mani howa agali maru Yaremaia heba mandagi haga hearume hariga penedadagua pialu tigua mbirale uruni taya binigoyu tigua handa walia nahe dege hene.

\VS{7}Mani howa Yaremaia ibu hale halu hearia tigua mbirale uruni taya biyago handa walia nahe ka layago hale howa ibugua ti baba keba howa tihondo lalu, Wali agali mbirame mbirale uruni handa walia nahe dege kane Ngode Datagaliwabehanda ibunaga wali agali dara halu lone mo mogo bu heledangi handa walia holebira.

\VS{8}Horo ogoni birangi Ngode Datagaliwabehanda mbirale uruni panaga mo batagi ho ngelolebira. Ani bialu Ngode Datagaliwabenaga wá hongoheore tara bamba Mosese ibugua hendenegobi Kini Solomonohanda Anduane Homogonaga anda loma biahe kago ibunihondo mo loma bialu howa bi lalu hearia mo walia henegobibi mo walia harane hondolebere.\FTNT{*}{{\FR 2:8: }{\FT{Mbirale Yaremaiahanda bialu hene lalu ayu te ledagoni agali Anduane Homogonaga bi mana latagi haga henerunaga mbuga ngagoha te gili bu wia nabi. Baibolo mbugaha bi nagilibuwi dege. Ai hobane mbirani howa mbuga ala tawe lalu gilibu ngago iname manda nabi kemago ainde mbuga ogoni bambaore ereba hene bada.}}}\XREF{✡}{{\XO 2:8: }{\XT{Har 16.10, 1 Kin 8.10-11}}}


\par }{\SH Solomonohanda Anduane Homogonaga anda bamba panga duguinigo te ngago ogo
\par }
{\PP \VS{9}Inanaga mamalirume te maru ogodagua laya. Agali manda bayalewi Solomono heneyago ibugua Anduane Homogonaga anda gahenge panga dugualu howa horo timbuni ogoningi loma bo delalu heneya.

\VS{10}Ani bialu howa ibugua Anduane Homogohondo bi layagola ira dene daligaha howa ibira halu loma wiaru minana dai hene laya. O binidagoni bamba Mosesehanda Anduane Homogohondo bi layagola ira dene minana ibira halu lama wiago dene yadagua dege biniya.

\VS{11}Mosesehanda lalu, Loma ogoninaga budini mbira agalime nane wiagome loma ogoni irame daiore haya, leneya.

\VS{12}Horo ogoningi Solomono ibu turu timbuni ho howa horo halira lotu dege lalu haabo heneya.


\par }{\SH Mbuga ala taweru Nehemaianaga mbuga anda heagoha wiaria hendenego ogo
\par }
{\PP \VS{13}Bi ayu iname gilibu wia haramago mbuga mbira Nehemaianaga Te laga ngagoha daga lalu hondolebere, lene.\FTNT{†}{{\FR 2:13: }{\FT{Mbuga ogoni ayu Baibolo mbuga ngagoha nawigo mbuga ogoni bamba ereba hene bada.}}} Nehemaia ibugua kini henerunaga te mo ngoai howa gilibu wiai halu bi Debidihanda lenegobi agali Anduane Homogonaga bi mana latagi haga henerume gilibu winirubi kini tigua mbirale lotunaga lalu bi laga binirubi bibahende mo ngoai ho winiya.

\VS{14}Ani buwa Nehemaiahanda ibu andagaha mo ngoai howa winiya. Mani howa nde Yudasahandabi anidagua dege biniyago irane wai timbuni biaru biyagome mbuga uruni mbira mbiraha wahaga biniyago ainde ibugua lone mo ilu mogobu wigi biniya. Mbuga uruni ayu iname yu kema.

\VS{15}Ainde tí mbuga uruni maru daga lole manda birimiyagua nde agali marume mo pu lalimu. Tigua mo yu dai bialu tini ngilo.


\par }{\SH Turu howa bi laraga halu huaro lenego ogo
\par }
{\PP \VS{16}Ngode Datagaliwabenaga anda ibunihondo mo loma bia holene horo timbuni biago tagira ibiyadago. Ani ibiyadagola tíguabi nde horo ogoni tínaga turu ho holene horo mbira wiabagi hene wilimulonaga iname bi ogoni tí kemiria lo ibilarama.\XREF{✡}{{\XO 2:16: }{\XT{1 Mag 4.59}}}

\VS{17}Ngode Datagaliwabehanda ina garabaya hemaria haru halu dai biyago nai bialu ina mamalirunaga dindi wiago inanehondo ngiadai biya. Ibugua ina biamogo biyagome kini lone ho dai bialu loma binigo mo miaga agali hearume tinaga biabe bialu haga wiaru lone bialu ha biagola Anduane Homogonaga andaha lotu lolenebi lone wiadai biya.

\VS{18}Ainde Ngode Datagaliwabehanda wali agali abaleore dara halu wali agali dindi tara tara ngaruha haga haga bu kemaruni bibahende mo mogo bialu ibunaga dindi ibuhondo mo loma bia hene ngagoria haru dai bulebira lowa iname mini dunubia ho kema. Ibugua mbirale ko tara tara wiaruha hemaria haru dai bialu ibunaga anda kagobi lone mo bayale haya, lene.


\par }{\SH Bi mbuga ogoha ngarunaga irane ogo
\par }
{\PP \VS{19}Ayu iname te lamiyago damene mbirale Yudasa Magabeusuha biyarubi ibu hameneruha biyarubi Anduane Homogonaga anda mo gini bialu biabe bialu henerubi lomabu delaga dabu kago mo loma bia henegonaga tebi lami̱ya

\VS{20}Ani bialu wai timbuni Yuda tigua Andiogusu Ebipanese bababi ibu igini Yubadolabi binigonaga tebi hale hami̱ya.

\VS{21}Ani bialu Ngode Datagaliwabehanda Yuda wali agali tinaga mana ngago mo hongo holenaga wai bialu henerunaga tebi lami̱ya. Heneneore Yuda dewa ndo dege henego howa tigua waitigi bu hearu bope hai halu tinaga dindi bibahende bo yu dai biai halu waitigi hearu bo taliatagi hai halu bini.

\VS{22}Tigua Anduane Homogonaga anda dindi bibahende manda biaihe mini lene biago mo yu dai bini. Ani bialu waitigi Yarusaleme tanoha bu hearu bo hatagi halu bini. Ngode Datagaliwabehanda ibunaga dara holene timbuni inahondo mo walia hayagola birimagoni.


\par }{\PP \VS{23}Bi Yasono ibugua mbuga taratara duriani gilibu wiyayaru uruni ina mbuga mbiraoreha mo biamaga ho ngelarogoni.

\VS{24}Ai mbuga ogoni lu hayagola ainde mali dagabi bi mana marubi mbuga ogoniha mo ngeledema. Ani bidagome bi kuniore ngago mbirale urunime wiapai haragola bi kuni dunini ngago taya bialu handawalia ala awene habe nahe kema.

\VS{25}Ina mbuga mbira mbirali mbuga ogoni daga larago ibu turu helobi maru mbirale tara tara ngaru lo manda bu harago ibu lo manda bialu tinaga miniha hengelobi gili bulene manda birigo ai gili bulebero. Ani bialu ayu maru bame daga laga karu biamogo bulene hamelo ko.

\VS{26}Bi damenego mo mogobu ngelowa lone mo tubagi holenego awedaga ndo ndelaheore mbira nga.

\VS{27}Marungi nde gendabiore wiagola mbiraga u napale biabe biaabo haruli. Mbiralime tomo timbuni wali agali íbu ngoai ho biruwa nole manda manda bialu biagadagua bialu biraruli. Biabe ogoni bulene awedaga ndo nga. Agali mbirago ibugua wali agali ibunaga tomo dawa ngago nalu birule ibiraru ti turu ho berelonaga baya hangu mo manda manda bu ngelaga ka. Manane ogonibi dege bialu ina wali agali mbuga ogoni dagalalu holebiraru mo turu hole manda buwa gili biru.

\VS{28}Agali mbuga ogoha te ngago gili binidago ibugua te luore gili lowa gilibu winiya. Anigo ina gili bialu howa mo tubagi howa gili bulene hame ledo.

\VS{29}I̱ agali anda biaga mbirame anda bialu howa anda bulene aguaore buleda lowa miniha genda tara tara yu howa bialu hagagobi ndo ko. I̱ agali anda bayale helo mo yári bia halu beni hiragogobi howa bero.

\VS{30}Mbirali ibu mamalinaga bi te baya hangu hale hole hamelo heagua nde te gilibu ngaruni baya hangu dagalalu manda bulene nga. Ibugua beba daga layago te ogoni henene binigo ngabe bame dege gilibu winidabe lalu maru karu hale holene nga.

\VS{31}Anigo mbirali te i̱na larogodagua lole kago ibugua genda yu holene nawi. Te lo gili nale howa bime mo tubagi howa lolene nga.

\VS{32}Anigo ai ogoria haru lalu i̱ninaga te gili bero. Bi damene mo walia halu ledagome te henene lo ngago bu dambi howa mo do holigo ai ogoria haru laro.


\par }{\MS Agali marume Anduane Homogonaga loma binigo mo miaga agali haguane timbuni holenaga henge taya bialu hene

\par }{\MR (Be 3–4)



\par }\Chap{3}{\SH Oniasa Saimonola lai lalu henego ogo
\par }
{\PP \VerseOne{1}Oniasa ibu Anduane Homogonaga loma binigo mo miaga agali haguane timbuni heangi wali agali Yarusalemeha bu hearu ti bayale howa tigua bi mana lo wini wiaru baya hangu talialu hene. Oniasa ibu agali lotu lagane mbira howa mana ko bulene ngago damene ibu hame nalaga hene.

\VS{2}Kini agali maru dindi tara tara kaundia wiaruha howa Yarusaleme ibugu bialu tigua dabudabu muni dewaoreme yolo miaga wiaru Anduane Homogonaga anda mo yári bia helo migi bini.

\VS{3}Esia dindinaga kini mini Selugusu ibugua muni dewaore kini andaga muni wiaga wiagoha wiaru aria agali Anduane Homogonaga loma binigo mo miaga hearu tinaga lotu lalu lomabu delalu biabe biaga wiaruale bulene ngago yolo bigi bilo mini.


\par }{\PP \VS{4}Ainde agali mbira Biliga aria mini Saimono henego ibu Anduane Homogonaga anda kagonaga gusugusu henego mbirale uruniha ngaru handaya ho haga henego ogoni ibugua loma binigo mo miaga agali haguane timbuni heago baba magedi ngago handaya ho hagane mana tiga nabi wiagola ogoninaga lai lalu hene.

\VS{5}Ani lalu howa Saimono ibugua loma binigo mo miaga agali haguane timbuni Oniasa kago ibugua bime bope habe naheyagola ibugua pialu Koelesiria dindinagabi Ponisia dindinagabi agali gabumane haguane Taraseusu igini mini Aboloniusu heago hondo pene.

\VS{6}Ani pialu Saimono ibugua Aboloniusuhondo Yarusaleme Anduane Homogonaga anda kagoha muni dewaore mo do ho ngago ogodagua nga lalu lamini. Muni anda biago ngago bibahende agalime daga labe naheore nga. Ani bialu muni uruni wali agalime tinaga loma mini ngago bolangua howa daligaore nga. Ani ngago kini ibugua muni ogoni ibu handaya ho holene erekui nabiore nga, lalu lamini.


\par }{\SH Heliodorusu ibu Yarusaleme penego ogo
\par }
{\PP \VS{7}Aboloniusu ibugua bi ogoni hale halu puwa kinihondo muni ogonidagua nga laya lalu lamiyagola kini ibugua agali mbira mini Heliodorusu ibunaga agali ho bamba hene heago lamialu muni uruni mo pu lene.

\VS{8}Ani laya handala Heliodorusu ibu heyalu abale pene. Ibugua ke̱ howa dindi maru Koelesiria tanobi Ponisia tanobi handama ibaga bule poro lalu puwa ibunaga bu miniha biabe henene bule heago wiado howa tara pene tingi halu pene.

\VS{9}Ibu puwa Yarusaleme anda piyagola loma binigo mo miaga agali haguane timbuni heagomebi Yarusalemenaga agali haguane bu hearumebi ibunaga mini yaraga hene. Ani biyagola ibugua bi mo do nahe ibu ogoale bule ibiru lalu tihondo latagi hene. Ibugua agali haguane hearuhondo bi Saimonohanda layadago henene layabe bame layabe lalu tihondo hale hene

\VS{10}Ani hale hayagola Oniasahanda Heliodorusuhondo lamialu lalu, Í̠na muni ayu te larego ogoni wali dalo ti agalini homene bedaru biamogo biagabi waneigini ti aba nahe karu biamogo biagabi nga.

\VS{11}Ani bialu muni uruni aria timbuni Tobaiasa igini Higanusu agali haguane heago ibunaga nga. Muni uruninaga genda magi manda kilogarama daosini nguira (15,000) wialu ngolo kilogarama daosini karia (7,000) nga. Ani ngago ainde agali Saimono ogoninaga bi layadagoni henene ndo layada, lene.

\VS{12}Ani lowa laabo halu lalu, Ainde wali agalinaga muni emene ngago ereba hayagua nde ko mbira tagira polebira. Tinaga muni Anduane Homogonaga andaha winidagoni irane anda ogoni mo loma biahene halu dindi bibahendeha mini leneore kago manda bialu winigo nga, lene.


\par }{\SH Heliodorusu ibugua Anduane Homogonaga anda tamuha anda pole manda binigo ogo
\par }
{\PP \VS{13}Heliodorusu ibu bi Oniasahanda layago hale howa dege ibugua hongo halu muni uruni kininaga muni andaha anda pelo lalu kinihanda bi lo wiyagoria howa lo hongo hene.

\VS{14}Ani lowa ibugua horo mbirangi Anduane Homogonaga andaha anda puwa muni mbirale uruni de hondole lalu horo pongo wini. Ani layagola wali agalime mbirale ibugua biagadaru manga timbuni hene.

\VS{15}Agali Anduane Homogonaga loma binigo mo miaga hearu tigua tinaga biabe bialu karulaga aga wiaru mo karulowa Anduane Homogonaga lomabu delaga dabu heago kaware be abalu wiagoria palene. Ani paluwa Ngode Datagaliwabehondo wali agalinaga muni ibuhondo loma bia howa Anduane Homogonaga andaha mo wini ogoni baya hangu handaya ho habe lalu tigua bi lalu hene.

\VS{16}Wali agali tigua agali Anduane Homogonaga loma binigo mo miaga haguane timbuni heagonaga dengui hondowa ti gi timbuni hai hene. Ibunaga dengui heagome ibu genda yu heago mo walia hene.

\VS{17}Ibu gi timbu howa duru lalu heago hondowa wali agali tigua mitangi bialu, Ibu tandaga timbuni ho ka, lo manda bu hene.

\VS{18}Ani hondowa wali agali dewaore tini andagaha howa gerai laga laga bialu ibu hondole íbu ngoai hene. Ani buwa tiguabi nde agali ko karume tinaga Anduane Homogonaga anda kagonaga mana ngago pugualino gi timbuni ho howa tigua Anduane Homogohondo bi hongo howa lalu hene.

\VS{19}Walime dara ho howa karu lagane agaru karulowa tinaga andu bu yi nahe bame ibagabu hene. Wali uruni dewaore howa tanoha hariga wiaru henge nawiore ti hangu to̱lai hene. Wandari mabuage tini andagaha birado ho biraga berenerume tini andaga wahalu tagira pialu gerai tanonaga wai pabe heagohabi wai pabe panga heagohabi pugu pugu biai hene. Maru tamuha biruwa windoha handatagi hai ho birama pene.

\VS{20}Bibahendeme gi doladaga hai halu Anduane Homogohondo bi laiore hene.

\VS{21}Dara holene wali agalinaga bu miniha to̱lai hayagaola tigua dindini be abalu wiagoria paluwa Anduane Homogohondo bi hongo howa lalu hene. Anduane Homogonaga loma binigo mo miaga agali haguane timbuni heago ibu gi timbuni ho howa durulalu hene.


\par }{\SH Ngode Datagaliwabehanda ibunaga anda handaya ho henego ogo
\par }
{\PP \VS{22}Anduane Homogohondo muni dabudaburu wali agalime ibunaga andaha ngaru baya hangu handaya ho habe lalu tigua bi hongo howa lalu hene.

\VS{23}Tigua Anduane Homogohondo bi ogoni lalu heagola Heliodorusu ibu gi nahe ibu bule manda bu heago bialu hene.

\VS{24}Ibuni heba ami agali ibuni mamage haga bu hearu haru halu Anduane Homogonaga andaha muni wiaga wiagoha anda pene. Ani piyagola Ngode Datagaliwabe ibu bibahendenaga hongo haihe howa dindi bibahendeha bu karu handaya ho howa haru hai haga kago ibunime dama timbuni mbira ibiradagua ibini. Ani biyagola agali haguane maru Heliodorusu heba ibiyaru tigua Ngode Datagaliwabenaga hongo gibiore handa walia halu tini luluyu ibagabu hai hene. Ti gi timbuni howa dindini pilo ibiraho wiai hene.

\VS{25}Ai Ngode Datagaliwabe ibuni agali hongohe mbira haradagua bialu nogo hosini yári biahe mbirani berearia hendene. Nogo hosi ogonime gerai lalu ibuwa Heliodorusu pogola ba howa geni hengeda hene. Agali nogo hosini biralu ibiyagoni ibunaga wai biagane yári ngolome wabini karu learia de hendene.

\VS{26}Ani bialu igiri daliahe kirali Heliodorusu hearia ibiyago hendene. Libu agali hongoheore howa libunaga yári bayaleore karuleago hendene. Agali kira ogonilabome Heliodorusu abene talebu howa mo ko howa balu hebiria hendene.

\VS{27}Ibunaga de mborere biyagola ibu dindini odope hene. Ani biyagola ibunaga agali haru hayarume balai anda danginime lebera buwa ogoriani mo pale lowa

\VS{28}mo yalu pene. Ani biyagola agali ibunaga ami agali dewaore haru halu muni andaha haru anda pole manda biyago ibuha mo ko holene abale ngola hene. Tigua agali homene tingini mo yu tagira poradagua bini. Ani biyagola Heliodorusu ibugua Ngode Datagaliwabe ibu bibahendenaga hongo haiheore ka lo manda bini.


\par }{\SH Oniasahanda Heliodorusu biamogo bilonaga Ngode Datagaliwabehondo bi lenego ogo
\par }
{\PP \VS{29}Heneneore Ngode Datagaliwabenaga hongome agali ogoni bope halu dindini paliape helaya. Ani bialu ibu bi labe naheore wialu ibu lone karulapobe nahe wini.

\VS{30}Anduane Homogo ibunime agalime nabiaganeale hongohe mbira ibuni andaga biagoha howa biyagonaga Yuda wali agali tigua Ngode Datagaliwabenaga mini mo yaraga halu hene. Pigane wali agalime tinaga miniha genda timbuni ho howa gi halu Anduane Homogonaga andaha ibalu to̱lai hene. Ani binigo mani mo beregedalu gi holene wiyago turu holene timbuniore anda biagoha to̱latagi hene. Ngode Datagaliwabenaga mini yaraga halu henego irane Ngode Datagaliwabe Bibahendenaga Hongo Haiheore kagome ibunaga hongo taraore mo walia hayagonaga turu hene.

\VS{31}Agali maru Heliodorusu nenege hearu Oniasa hearia ibuwa Heliodorusu mo ko nahelo Ngode Datagaliwabehondo bi lahabe lama ibini. Ibu homoligo bi lahabe lalu lamini.

\VS{32}Ani layagola Anduane Homogonaga loma binigo mo miaga agali haguane timbuni Oniasahanda mitangi bialu Kinihanda Heliodorusu Yuda wali agalime bo wahayada lo manda buligonaga Oniasa ibugua Anduane Homogohondo Heliodorusu biamogo bibe lalu bi la hene.

\VS{33}Oniasahanda ko domolenenaga loma bo delalu heagola igiri daliahe kirali biagolabo lone ibini. Libu yári mbiraoregobi karulowa ala hayagobi dege ibini. Libugua ibalu Heliodorusu deni heyu howa ibuhondo lamialu lalu, Anduane Homogonaga loma binigo mo miaga agali haguane timbuni Oniasahondo ka̱i̱ lolene nga. Ibugua loma bo delayagome í̠ Ngode Datagaliwabehanda bo wanahe helo yupe hayago ndobe.

\VS{34}Ayu í̠na pialu wali agali bu karu bibahende hale hai helo Ngode Datagaliwabenaga hongo ogobi winiyagome i̱ pani ngialu baya lalu lamima pole pu, lene. Libugua bi ogonidagua lalu libuni pu ereba hene.


\par }{\SH Heliodorusu mini beregenego ogo
\par }
{\PP \VS{35}Ai Ngode Datagaliwabehanda Heliodorusu ibu homelo bo wahabehego nabayagonaga ibugua Ngode Datagaliwabehondo lomabu mini. Ani bialu ibugua Anduane Homogonaga loma binigo mo miaga agali haguane timbuni Oniasala gi tigani bialu kini hearia ibunaga ami agali biaru heba dai bini.

\VS{36}Dai buwa Heliodorusu ibugua te bibahende Ngode Datagaliwabe Daligaorene Daliga kagome agalime nabiagane ale ibuni deme hondo heagola biyaru bibahende wali agali hale hai helo lamiai hene.

\VS{37}Ai kini ibugua Heliodorusu hale halu, Ibugua agali abialeme Yarusaleme pu lolene karulapebe lalu hale hayagola Heliodorusuhanda ladai bialu lalu,

\VS{38}Agali í̠naga waitigi ho mbira heaguabi í̠naga gabumane mo ko hole manda bu mbira heaguabi ogoniale kago dindi ogoniha pelo pu labe. Ani pelaregola ibu pu ereba nahe bayale dai biyagua nde mbirale tibume bo baulo wahe mbira ibiradagua bialu ibulebira Ngode Datagaliwabenaga hongo tara mbirame ibunaga anda ogoni mamage haga heagome ina bame agali dege kamarume polenego nakarulapeya.

\VS{39}Ainde Ngode Datagaliwabe dahuliya andagaha haga kagome ibunaga anda ogoni baya hangu mamage ho haga mbira wia. Ani wiagola agali mbira ibula mini ko wuyu ibirago mo ko howa minu bagaya, lalu lamini.

\VS{40}Ai Ngode Datagaliwabehanda Heliodorusu mini balu ibunaga andaha muni wiago baya hangu handaya ho henegonaga te ogoni hangu.




\par }\Chap{4}{\SH Saimonohanda Oniasa godini helenego ogo
\par }
{\MM \VerseOne{1}Pigane Saimonohanda Aboloniusu hearia Anduane Homogonaga andaha muni ogodagua nga lalu bi dibudibu lo yu piyagome tiha mo ko holene dewa anda ibalu dindi bibahendeha ibai haya lalu te larugoni. Ainde Saimono ogoni ibugua dege wali agali mo hondo howa ke̱ halu lalu, Oniasahanda Heliodorusu mo ko hayagome dindi bibahendeha mo ko holene anda íbu nga, lalu lamiai halu hene.

\VS{2}Ibugua bi ke̱ holene urunialego Oniasahondo bameore laede holene gi naheore howa lalu hene. Ibugua lalu, Oniasahanda gabumanenaga biabe bulene ngago mo ko hai haga ka. Anigo Oniasa ogoni ibugua Yarusaleme ngago baya hangu mo bayale howa handaya ho halu ibu damene bu karu handaya ho halu buwa dindi ogoninaga mana ngago wali agalime baya hangu taluwa bialu helo mo hongo halu haga ka.

\VS{3}Saimononaga waitigi holene mana wiago pu timbu heagola ibu baba haga agali mbirame wali agali dewaore homelo bo wahaga bialu heagola

\VS{4}Oniasa ibugua manda bialu waitigi holene mana ogoni pu hongo hayada lo manda bini. Ani bialu Menesedesu igini Aboloniusu kago ibu Koelesirianaga gabumane agali haguanebi Ponisianaga gabumane agali haguanebi kago ibugua Saimonohanda mana ko ogonidagua bialu helo mo hongo hayada lo manda bu hene.

\VS{5}Ani bialu ibunime kini hondole pene. Ibugua wali agali ibu damenerume ko biya lole ndo ibugua ibunaga wali agalinaga mbirale wiarunaga genda yu howabi Yuda dindiha agali mbira mbira hearunaga genda yu howabi kini hondole pene.

\VS{6}Ibugua mitangi bialu, Ainde kini ibugua keba ogoni mo home lolenego mbira nabi heagua nde gabumane biabe bulene ngago damene bibahende mo ko hai halu Saimono ibugua lulu biabe bialu kago pu hongo holobada, lo manda bini.


\par }{\SH Yasonohanda Girigi mana wiaru mo bia henego ogo
\par }
{\PP \VS{7}Kini Selugusu homayagola Andiogusu ibu mini Ebipanese lagago ibu kini ho aribia hene. Ani howa tigua Oniasa hamene Yasono ibu Anduane Homogonaga
loma binigo mo miaga agali haguane timbuni helo dabo helene. Anigo Yasono ibugua biabe ogoni bulenaga kini mo hondo howa biabe ogoni mo yini.\XREF{✡}{{\XO 4:7: }{\XT{1 Mag 1.10}}}

\VS{8}Ibugua muni siliba daosini dege genda magi kilogarama haleria (13,000) ala mialu lone mani daosini dege tebira (3,000) ibunaga biyinaya biragome igini wirago mule lene.

\VS{9}Ani bialu kini ibugua ibunaga bi larago hale halu igiri dalihe bu karu tinaga gini biaga hama mbira godo wia layagua nde siliba muni daosini duria (5,000) lone tago halu mulebero lene.\FTNT{*}{{\FR 4:9: }{\FT{Gini biagane hama ogoni ogoale lalu te maru 1 Magabi 1.14 ngagoria gilibu ngago de hondolene nga.}}} Ani bialu ibugua kinihondo hale halu, Yarusaleme wali agali tano dunini timbuni Andiogo ngagonaga dindi aba ka lalu latagi ha, lalu kini hale hene.


\par }{\PP \VS{10}Ani hale hayagola kini ibugua, Yasononaga bi layadago karulape, lene. Kini e̱ lalu Anduane Homogonaga loma binigo mo miaga agali haguane timbuni dabo helayagola ibu agali haguane timbuni ani howa ibugua abaleore Yuda wali agalime Giriginaga mana ngago bidaba lowa wali agali genda mo ya halu hene.

\VS{11}Ani bulenaga pigane tigua bi bamba Yone heangi Yuda wali agalime karulape lo winidago ala mo waholene nga. Yone ogoni bamba Lomo wali agali baba Yuda wali agali nenege hami̱ya lalu habo nalolene bi lo wiyago lolenaga bi lo yalu Yone ogoni igini Yubolemusu ibugua pene. Ai Yasono ibugua mana lowinigo mo bagi howa mana maru bi mana ala lo winidagola wai bi wiaru mo wini.\XREF{✡}{{\XO 4:11: }{\XT{1 Mag 8.17}}}

\VS{12}Ibugua abaleore gini bulene hama mbira Yarusalemeha wai pabeanda hongohe heago kawareni mo ngelowa igiri daliahe agali haguane hearu igini hearume gini tara tara maru biawai helo dabo helaga bini.

\VS{13}Ani bialu agali ko loma binigo mo miagaore ndo ke̱ howa dabo helene Yasono ogoninaga biabe ko biyago bia timbu halu Giriginaga manabi dindi tara taranaga manabi pu timbuore hene.

\VS{14}Ani biyagogali Anduane Homogonaga loma binigo mo miaga agali hearumebi tinaga biabe lotunaga bialu haga wiaru manga halu wahai hene. Tigua Anduane Homogonaga anda erembira mialu loma bu miaga wiago embeda halu piai hene. Ai agali loma binigo mo miaga uruni tigua lotu maname gini tara tara nabibe lene ngaru bulenaga gini uruni bule mbelo pu laruagola tigua ala gini hama ngagoria pu haga hene.

\VS{15}Tigua ti maru agalirunaga mbirale bayale wiaru damene yu wahai halu pene. Ani puwa tigua gini uruni bialu Girigi wali agalinaga mbirale wiaru mule hamelo haga hene.

\VS{16}Anidagua bialu hearia genda timbunioreme Yuda wali agali minini. Tigua hongo howa Giriginaga mana wiago bialu heago helowa ainde Girigi tigua Yuda wali agali baba waitigi ho hene.

\VS{17}Heneneore Ngode Datagaliwabenaga bi mana ngago mo wahalu polenego mana bayale ndo nga. Te ayu lolebiragome mo walia halu bi lolebira.


\par }{\SH Yarusaleme wali agalime Siria wali agalinaga mana talialu henego ogo
\par }
{\PP \VS{18}Mali duria bolangua haragola tigua gini tara tara biaga wini. Gini ogoni Taia tanoha birangi kini ibuni hondo pugu biaga hene. 
\VS{19}Ai agali ko Yasonohanda gini ogoni bulene horo tagira ibirangi ibugua agali maru Andiogo dindi aba lalu heneru Yarusaleme minini howa maru gini ogoni bu pelo dabalu pelaga hene. Tigua mbirale dama mitangi bialu bi pupu wiaga mini Hegulusu ibunaga loma muni siliba genda magi kilogarama daosini dege pira (10,000) lomabu yu piaga wini. Anigo agali uruni tigua muni uruni loma mulene hame nale haga. Tigua muni ogonime biabe tara bulene karulapeda lo manda biaga hene.

\VS{20}Tigua muni ogoni mbirale bi pupu wiaga ogoninaga lomabu mule yu puwa ainde tigua wai biaga iba sibi wabini.


\par }{\PP \VS{21}Pilomedo ibu nde Iyibi dindiha kini hene. Ibu pigane kini hayangi Yuda wali agali tigua agali mbira mini Aboloniusu Menesedesu igini heago tinaga minini pu lene. Ainde Kini Andiogusu ibugua hale halu hearia Kini Pilomedohanda ibunaga gabumane biabe bialu kago turu nahe ibunibi handabe manga ho ka layago hale ho hene. Ani layago hale halu Kini Andiogusu ibugua miniha genda halu mini burugu timbuni lalu howa ai ibu Yoba tano pialu mani Yarusaleme puabo hene.

\VS{22}Ani piyagola Yasono halu Yarusaleme wali agali bu hearume ibu ibirida lalu mo turu timbuni hene. Tigua ira hungu dalu heaoreru hedo yu howa tigua ibuhondo turu howa hoaro laga laga bialu hene. Ani pialu mani howa Andiogusu ibu andaga dai bialu howa ibunaga ami agali dewaore dindi mbira Ponisia wiagoria helene.


\par }{\SH Menelausu Anduane Homogonaga loma binigo mo miaga agali haguane timbuni henego ogo
\par }
{\PP \VS{23}Mani mali tebira howa Yasono ibugua Menelausuhondo muni maru kininaga yu pialu ibugua mbirale gahenge maru bide manda buwa kini ibugua bia e̱ lelo hale hole pu lalu bini. Agali Menelausu ogoni ibu agali abale Saimono te larimago hamene hene.

\VS{24}Ani pu laya handala Menelausu ibugua kini berearia anda puwa ibugua kini bime baya hangu la debodebo bialu ibu agali haguane mini lene timbuni hene mbirame bi letingi howa bi lalu hene. Ani lalu howa ibugua kinihondo lalu siliba muni ala Yasonohanda kini ngule lalu bi lo wiyagodagua mialu ibugua siliba genda magi pira lone dambi howa ngulebero lalu kini lamini. Ani layagola kinihanda Menelausu ibu Anduane Homogonaga loma binigo mo miaga agali haguane timbuni helo layagola ibu ani hene.

\VS{25}Menelausu ibu kinihanda agali loma binigo mo miaga agali haguane timbuni holenenaga bi e̱ lalu karulape laya handala biabe ogoni bule dai bini. Anigo ibu agali biabe ogoni bulene karulape ndo hene. Ibu agali keba abale tungulope halu biangome hayule dua lalu hagagobi hene.

\VS{26}Ainde Menelausu ibugua biabe Anduane Homogonaga loma binigo mo miaga agali haguane timbuni ogoni ibu hamenenaga winigo Yasonohanda mo pagebu yu hayadagua ibuguabi nde Yasononaga mo page bu yini. Ani biya handala Yasono ibu ibida Amono dindiha hama pene.

\VS{27}Ani peagola Menelausu ibu Anduane Homogonaga loma binigo mo miaga agali haguane timbuni howa biabe bialu hene. Ani bialu ha howa dege ibugua kinihondo muni ngule lalu bi lo wiyago nami dege hene.

\VS{28}Kininaga ami agali haguane mbira mini Sosaradusu Yarusaleme ami agali hearu haru haga henego ibugua Menelausuhondo hale halu ibugua dagisi mima ibaga bulene wiyadago ainde kini muni mule wirigo ngi, lene. Ani hale hayagola Menelausu ibugua nami hene.

\VS{29}Ani heagola kini ibugua libu haru mandagi bi lo tiga bule ibidaba lalu olene. Ani laya handala Menelausu ibugua agali mbira ibu hamene mini Lisimagusu heagome ibu pedaha ibunaga biabe bulene ngago bia aribia halu habe lene. Ani bialu ami agali haru haga agali haguane Sosaradusuhanda ami agali mbira mini Karadese ibu Saibarasali henego ogonime ami agali haru ha aribia howa handaya ho helo dabo helalu pene.


\par }{\SH Oniasa homelo bo wahenego ogo
\par }
{\PP \VS{30}Uruningi kini ibugua tano kira Tasusula Malusula ibu one yapara hene halu mende berearu aria mbira mini Andiogisi bereago mo miyagola wali agali tano kira ogoniha haga bu hearume wai ho hene.

\VS{31}Ani ka layago ibu hale halu ibugua agali haguane mbira mini Andoronigusu heagome gabumane biabe ngaru handaya ho habe lalu ibunime wali agali tano kira biago laboha wai hayadago mo tiga bule abale pene.

\VS{32}Menelausu ibugua manda bialu kini bime baya hangu la debodebo bulene henge ayu o ngagonida lo manda bu hene. Ani manda buwa ibugua gabo be ngolome wabini Anduane Homogonaga andaha wiaru mo page buwa Andoronigusu mo mini. Ani bialu ibugua gabo be maru tanoha wali agali hearubi wali agali tano kaware wiaruha bu hearubi mo migi biriya.

\VS{33}Menelausu ibugua biyago Oniasa ibugua goaru handalu hearia henene anidagua biniyago handa walia haya handala Oniasa ibu ibida pialu Andiogo tanoha lotu anda mbira heagoha hado ho howa ibugua mana ko Menelausuhanda biyadago tiga tiga latagi halu hene.

\VS{34}Ani lalu heago Menelausu ibu hale howa ibugua ohowa Andoronigusula bi lene. Bi lalu ibugua hongo howa Oniasa homelo bo waholenaga bi lalu hene. Ani lalu Andoronigusu ibugua Oniasa hearia puwa ibugua mo gede howa bi lalu hene. Ani lalu, Hambi-o bayale kebe, lowa ibugua ke̱ howa ohalu Oniasa ibuha mo ko holene mbira nawi lowa bi lene. Ani lalu heagola Oniasa ibu bi ogoni mo henene nahe howa dege Andoronigusu ibugua baya hangu la debodebo biyagola ibu lotu andaha howa tagira pene. Ani tagira ibiyagola Andoronigusu ibugua mana bayale ndo lehe ngago biruda lo manda nabi howa ibugua Oniasa homelo bo wahene.\XREF{✡}{{\XO 4:34: }{\XT{Man 9.26}}}


\par }{\SH Andoronigusu homenego ogo
\par }
{\PP \VS{35}Andoronigusu ibugua mana lehe ogoni bialu ka layago hale howa Yuda wali agalinaga miniha mogo timbuni lalu gi ho hai hene. Wali agali bi tara tara lagane dindi tara taraha bu hearubi mogo lalu gi ho hai hene.

\VS{36}Ani howa ai kini ibu Silisia dindiha lone dai biyagola Yuda wali agali Andiogo dindiha haga hearubi Girigi wali agali hearubi tigua mana lehe ko Andoronigusu ibugua Oniasahondo bialu ibu homelo bameore bo wayagonaga keba timbuni halu ti Oniasa dara ho kema lalu lamini.

\VS{37}Andiogusu ibuguabi nde Oniasa dara timbuniore halu de iba ibu deha howa pugu lalu hene. Oniasahanda ibuni nahome heangi biabe bayalebi mana bayalebi bialu haga wiaru mitangi biai hene.

\VS{38}Ani howa Kini Andiogusu ibunaga miniha keba timbuni halu ibuni hunguale dalu heagola ibugua Andoronigusunaga mini daliga mini lene heago bope halu dinini daliga heago mo wahai hene. Ibugua Andoronigusunaga aga karulo haga karulo heago golo wahai howa tanoha wali agali bu hearume de handai helo haru ibaga biai hene. Ani bialu tigua haru puwa Andoronigusuhanda bi henene letingi howa Oniasa mo hondo howa bayagoria ibalu tigua Andoronigusu homelo bo wahene. Anidagua bialu Ngode Datagaliwabehanda Andoronigusu mana ko biyagonaga pani nelo anidagua mo mini.


\par }{\SH Lisimagusu homenego ogo
\par }
{\PP \VS{39}Lisimagusuhanda ibu hamene Menelausunaga bi hale halu ibugua Anduane Homogonaga andaha biabe biaga gabo be bayale ngolome wabini wiaru mo kayu yaga bini. Ainde ibugua gabo ngolome wabini uruni ani mo page yai halu ka layago hale howa wali agali tigua Lisimagusu heagoria mo mogobu howa keba halu hene.

\VS{40}Tigua keba timbuni howa wai bule manda bu hene. Ani bule heagola Lisimagusuhanda ibunaga ami agali daosini tebira (3,000) wali agali baba wai bule ibidaba lalu olene. Ami agali uruni haru bamba haga agali waheale mbira ibu mini Auranusu hene. Agali Auranusu ogoni ibunaga mana ko ngubiore biaga hene.

\VS{41}Ami agali ibiyagola Lisimagusuhanda ibidaba lene ibiyada lowa Yuda wali agali ti manda biai hene. Ani manda buwa wali agali tigua ege to̱le̱bi namabi ira punga be abalurubi dugualu Lisimagusu halu ami agali uruni heagoha bape lalu uruni mo luluya hai hene.

\VS{42}Anidagua biyagola ami agali biaru mo ko hai howa mo luluya hai hayagola dewa homai haya handala dewa ibida piai hene. Ani bialu Lisimagusu ibuni Anduane Homogonaga andanaga hobane muni anda heago kawareni balu bo homa hene.


\par }{\SH Menelausu ibu godi hale haga heago munime yolo binigo ogo
\par }
{\PP \VS{43}Lisimagusuhanda mana ko bialu hayagonaga wali agalime Menelausu manani howa mo tale bini.

\VS{44}Ai kini ibu Taia tanoha ibu heagola Yarusalemenaga ganisolo hearume agali tebirali dabalu Menelausuhanda ko biya lalu kini lamule pudaba lene.

\VS{45}Ani layagola Menelausu ibugua godi deni mo beregedalu bulene mbira nawioreyane hendene. Ani hondowa ainde ibugua Dorimenese igini Tolemi ibugua kininaga mini mo beregedalu ibu yupe hayagua nde ibugua muni dewaore mule manda bini.

\VS{46}Ani manda biyagola ai Tolemihanda kini ibu tamuha godi hale halu berenego ai tagira emeneore ha̱lo hole tagira íbu lalu lamini. Ani tagira ibiyagola kini ibunaga mini beregedo ka lo manda buwa Tolemihanda kini bime baya hangu la debodebo bialu hene.

\VS{47}Ai agali mana ko biaga uruninaga anduane teneore Menelausunaga godi hale hai hene. Ani hale hai howa kini ibugua lalu agali tebirali Menelausu godini haru piaga biaru tini homelo bo wahadaba lene. Ani layadagoni mana ko nakarulapeore Sidia wali agali tigua binigo emene nira dege lowa ko timbuniore bini.

\VS{48}Tigua agali tigabi tebirali tiha ko bini mbira nawiore howa tigua bi tigabiore lalu Yarusaleme biamogo bialubi wali agali biamogo bialubi Anduane Homogo andanaga gabo be ngolome wabini biarubi uruni biamogo bialu bi layago bameore homelo bo wahai hene.

\VS{49}Taia wali agali tigua mbirale urunidagua biyago de hondowa ti mogolo hai hene. Ani buwa tigua agali tebirali uruninaga tingini ti daluha agali haguane heneru hora hagadagua mo hora hene.

\VS{50}Agali haguane bu hearu ti muni hangu garali bialu taya biaga heagome ai Menelausu ibu ibuninaga biabe bialu haga wiago bialu hene. Ani bialu heagola ibunaga mana ko wiago pu timbuore hene. Ani bialu wali agali ibuni damene bu hearunaga waitigi timbuni ho bamba hene ibuniore hene.


\par }{\MS Andiogusu Ebipanesehanda Yuda wali agali Ngode Datagaliwabenaga bi mana talialu haga hearu pani nelo mialu hene

\par }{\MR (Be 5–17)



\par }\Chap{5}{\SH Yarusaleme agali hearume emaga de hendenego ogo
\par }
{\PP \VerseOne{1}Ogoningi dege Andiogusu ibugua Iyibi baba wai lone bialu hene.

\VS{2}Yarusalemeha wali agali bu hearu tigua manane tara mbira harini hearia handa walia howa horo pira mariani (40) hondo haabo hene. Tigua hondo hearia ami agali dewaore nogo hosini biralu gerai lalu puíbu bialu hearia de hendene. Ami agali maru nde danda timu yandareru wai biagane ayu tiburubi yu hearia de hendene.

\VS{3}Ami agali nogo hosini biruwa wai biaga hearume wai pora bule manda manda buwa ona tidiyu haga haga bini. Ani heagola ami agali maru geni pialu wai biaga hearu tigua lene labo laboha tidiyu haga haga bini. Ani howa wai bialu hene. Wai bialu howa wai biagane ayu tibubi yandare wai humbirume kilingele tilitola lalu wai timbuni uru ba hagahaga bini. Hona ni do wiagoria ami agalinaga wai yári taraore de mborerebi hene.

\VS{4}Ani biyagola wali agali tanoha bu hearume Anduane Homogohondo bi lalu mbirale manane ogoni heneneore mbirale bayale mbira mani tagira ibilonaga bi lalu hene.


\par }{\SH Yasonohanda Yarusalemeni wai binigo ogo
\par }
{\PP \VS{5}Bi dibudibu mbira lama ibiyagome lalu, Kini Andiogusu homaya lene hale hene. Ani biya handala Yasono ibugua ami agali daosini mbira (1,000) haru halu puwa Yarusalemeni wai bini. Wai bialu Yasono halu ibunaga ami agali biarume Yarusaleme agali maru wai pabe neneni mamage haga hearu bo taliatogo lalu tano ti karulai hene. Ani biyagola Menelausu ibu ibida pialu tanoha ami agalinaga wai pabeanda hongohe heagoha ha do hene.

\VS{6}Ani biyagola Yasono halu ibunaga agali biarume tano bibahendeha pugu pugu bialu tini aria bu hearu homelo bo wahai hene. Ainde Yasono ibugua wali agali ibuni dameneore bu karu homelo bo wahai haruyagua nde mani ibunaga hongo pirilape halu ibira holobada lo manda nabi ibu mini tigabi nawiore hene. Ibu dameneore bu hearu waitigi handaradagua bini.

\VS{7}Anigo Yasono ibugua gabumane haru holenenaga hongo nawi hene. Ani howa ibugua mana lehe ogonidagua bialu henedagome ibuniha taga mo yu anda ibiyagola ibuni hado hole Amono dindiha puwa hado hene.

\VS{8}Ani pu heagola mani howa Arebia dindinaga agali haguane mini Aredasahanda garabaya andaha helowa mini bayagola mo ko hene kuduguhe hene. Ani howa mani ibu ibida pialu tano wiaruha hadoho haga hene. Ani howa ibugua mana pugualu hearia wali agali tano uruniha hearume ibu baba keba howa bo talima ibaga bialu hene. Ibugua mana ko bialu wali agali ibuni dameneore hearubi ibu baba dindi mandagi haga hearubi ta nabi bo hilo wahai haga hayago manda bialu tigua ibuhondo turu nahe hene. Ani biyagola mani ibu Iyibi dindiha ibida pialu hado hene.

\VS{9}Ani halu mani Yasono ibu Iyibi wahalu iba sibini biralu Sabarada tano pole pene. Ibugua lo mitangi bialu Sabarada wali agali Yuda nenege kagome ibu dara halu baya hangu haru howa handaya ho holobabe toba howa pene. Anigo ibuni dindi kaundia ogoniha heaore dege homene. Agali ogoni ibugua ogonidagua bialu wali agali ibuni daluha ibu damene bu hearu bo talia hole bialu ibunibi agali mini nawi ko mbirago homaradagua bini.

\VS{10}Yasonohanda wali agali dewaore homelo bo wahai heneru mo hora habe naheore tingini bame dindini wialu wu togo biai helene. Ani binigonaga mani ibuni pani nolene wiago nene. Ibu homayagola dara holene mbira nahene. Ibunaga homali bulene mbira naheore wialu ibu mamalirunaga homaliha mandagi hora hole mo yu dai bulenebi mbira nahene.


\par }{\SH Andiogusuhanda Yarusalemeha wai binigo ogo
\par }
{\PP \VS{11}Mbirale uruni biya layago te Andiogusu ibu hale ho howa ibugua lo manda bialu Yudiaha wali agali bu hearume wai bule heyu kada lo manda bini. Ani manda buwa ibunaga bu miniha tandaga timbuniore ira hungu ale bialu helo hene. Ani keba ho howa ibugua Iyibi wahalu abale puwa wai timbuniore u napalene Yarusalemeni bialu bo podahana halu tano karulene.

\VS{12}Ibugua ibunaga ami agaliruhondo lamialu lalu, Wali agali lenego bibahende harigani ngola haramigobi andagaha birado karia handa walia haramigobi bibahende dara nahe homelo bo wahai halimu, lalu lamini.

\VS{13}Ani layagola tigua puwa igini emene hearubi agali waheale biru wiarubi wali berearubi waneigini gali andu naga berearubi bibahende homelo bo wahai hene.

\VS{14}Horo tebira hanguni Yarusaleme wali agali daosini dege pira halira (80,000) bibahende amo lelene. Daosini dege pira maria (40,000) homelo bo wahai halu daosini pira maria (40,000) mende garabaya haru piai hene.


\par }{\PP \VS{15}Anigo Andiogusunaga keba ereba nahe wiaabo dege hene. Ani keba ho haabo howa Anduane Homogohanda dindi bibahende wiaru dege dombene anda ibunagaore loma bia hene helo loma biahe heagoha anda pene. Ani piyagola Menelausu libu haru anda pene. Menelausu ogoni agali Anduane Homogo erembira mialu ibuninaga damene biaru erembira miaga biago libu haru anda pene.

\VS{16}Andiogusu ibu Anduane Homogo deni bayale ndo dodohe heago howa ibugua andaga tamuha gabo wiaru gime mo yalu pene. Ani bialu mbirale bayale tara tara kini maru hearume Anduane Homogonaga mini mo yaraga halu bame migi bini ela nahaga loma biahene wiarubi mo ya dege bini.

\VS{17}Andiogusu ibugua mine gibiore hene. Ibugua Ngode Datagaliwabehanda Yarusaleme wali agalihondo keba emene tigi mbira hangu haga kago manda nabiore hene. Wali agali tigua mana ko bialu heagonaga Anduane Homogohanda ti mo ko helo Andiogusu ibilalu Andiogusuhanda Anduane Homogonaga anda mo ko helo yupe hene.

\VS{18}Ainde Yarusaleme wali agali tigua mana ko nabinidale nde Anduane Homogohanda Andiogusunaga miniha mo talola halu mo luluya ho heledale. Bamba Anduane Homogo ibugua agali mbira mini Heliodorusu heago Amduane Homogonaga andaha muni agua ngabe hondo wule pu lalu Kini Selugusuhanda pelayangibi nde ani dege bini.

\VS{19}Ngode Datagaliwabehanda wali agali Anduane Homogonaga anda biamogo bilo dabo helene ndo ibugua wali agali biamogo bialu Anduane Homogonaga anda helene.

\VS{20}Ani binigome anda biago wali agali heba mo ko hamaga halu mani lone wali agali heba bayale hadai biamaga halu mini lene hamaga hene. Anduane Homogo Bibahendenaga Hongo Haiheore kago ibugua keba ho kangi ibunaga anda kago mo embeda haga ka. Mani ibunaga keba holene ereba harangi ibunaga anda kago lone mo bayale haga ka.


\par }{\SH Waitigime Yarusalemeha wai lone binigo ogo
\par }
{\PP \VS{21}Andiogusuhanda muni siliba daosini pira waragaria (60,000) Anduane Homogonaga andaha wiago mo pagebu yalu abale Andiogo tano dai bini. Ibu lulu taraore mbirago howa ibugua mitangi bialu iba sibi bame iba mu ngagoria pialu ami agali iba solowarani gehalu polebira lo manda biniya.

\VS{22}Ibugua kiabe agali maru Yuda wali agali tandaga mo mialu helo dabo helene. Ibugua agali mbira Pirigiali mini Pilibi heago Yarusaleme kiabe helo dabo helene. Agali Pilibi ogoni ibu minehe koore howa mana ko ibugua biagago Andiogusuhanda biaga wiago bolanguahe hene.

\VS{23}Kini Andiogusuhanda agali mbira mini Andoronigusu heago hari bare Gerisimi heagoha kiabe helo dabo helene.\FTNT{*}{{\FR 5:23: }{\FT{Hari Gerisimi ogoni Segeme tano kaware dege ngelowa Samaria dindiha wini. Samaria wali agalinaga lotu anda timbuni hari ogoriani hene. Te ogoninaga 2 Magabi 6.2 ngago hondolene nga. Samaria wali mbirame bi lenego Yone 4.20 ngagobi hari ogoni dege lalu leda.}}} Ani bialu agali mbirabi daba dege binigo mini Menelausu. Agali ogoni ibugua wali agali ibuni damene bu hearu genda timbuniore kiabe agali kira biago labome miyago emene dege lowa mo mialu haga hene.

\par }{\PP Andiogusuhanda Yuda wali agalihondo keba timbuni halu howa

\VS{24}ibugua agali mbira mini Aboloniusu ibu Misia dindinaga ami agali haru haga haguane heago ibunaga ami agali daosini dege pira kirani kira (22,000) hearu haru halu Yarusaleme pelene. Pelalu howa Andiogusuhanda tihondo lamialu lalu, Agali damenego bibahende bo hilo wahai halu wali waneigini minalu garabaya haru hai halimu, lene.

\VS{25}Ani laya handala Aboloniusu ibu pialu Yarusalemeni anda pu howa ibugua ko mbira nabi bayale hole tingi ho hene. Ani howa Sabada horongi hayagola Yuda wali agali biabe nabi bame ha̱lo bereagola ibugua ami agali hearuhondo lamialu ibu de hondoliya tano tagirahayagi ho dugubu hole pudaba lene.

\VS{26}Ani howa wali agali ami agali biaru ti ho dugu buwa tidi yu ibaga bialu heago hondole tagira ibiyaru homelo bo wahai hene. Ani bialu mani ami agali biarume tanoha anda puwa wali agali dewaore homelo bo wahai hene.


\par }{\PP \VS{27}Anigo agali mbira hangu mini Yudasa Magabeusu henego ogoni dege agali diriali heba pora bialu ibida dindi ko wali agali nahaga wiagoha pene. Ti pialu hari bare ko wiagoha howa tomo ega tiarume nalu biraga wiaru nalu hene. Ti tomo irabuha minana ira yuni lini tara tara wiaru nalu hene. Tomo tanoha wini ngaru naramagola Yuda wali agalinaga mana lo wini ngaru mbirago pugualino ani hene.




\par }\Chap{6}{\SH Yuda wali agali Anduane Homogohondo mini mbiraorewi hearu waitigime homelo bo wahai halu henego ogo
\par }
{\PP \VerseOne{1}Tigi mbira dege howa mani kini ibugua Adene tanoha agali haguane mbira heagome Yuda wali agali tinaga mamali mana ngago wahai helonaga genda lone dege mo mule pelo dabalu pelene. Kini ibunaga hameme Yuda wali agali tigua Ngode Datagaliwabenaga mana ngago talialu nahelo hame lene.

\VS{2}Ani lowa kini ibugua agali ogonihondo lamialu, Yarusalemeni Anduane Homogonaga anda kago mo dodohe helalu Hari Olimbusunaga dama mitangi bialu bi pupu wiaga mini Susu anda ogoniha mo aribia ho wibe, lene. Ani laya handala puwa ibugua wali agali ogoniha hearunaga mana wiaru talialu Hari Gerisimini Susuhondo bi pupu wiaga anda heago mini, Anda ogoni Susunaga. Susu ibu tarali tagiraha howa íbu hene karunaga nenege kagoni, laga hene.


\par }{\PP \VS{3}Kini ibugua mana urunidagua bialu Yuda wali agali genda timbuni mo mialu hene.

\VS{4}Anidagua bialu howa wali agali tara tara ta nabi Anduane Homogonaga andaha anda ibai howa tigua lulu iba no howa mana ko tagabi ngaru bialu haga hene. Tigua anidagua bialu howa bayanda wali bedaru baba Anduane Homogonaga anda ibuninaga pabe bu yaanda henehayagi kayu yu paligi biaga hene.\FTNT{*}{{\FR 6:4: }{\FT{Wali agali Ngode Datagaliwabehondo mini mbiraore nawiaga karu tinaga mana ngagome lulu iba nowa lulu yuleneru wali agali kayu buleneru tinaga dama mitangi bialu bi pupu wiaga ngagonaga mana ogonidagua biaga hene.}}}

\VS{5}Anidagua bialu howa dege mbirale maname Anduane Homogonaga andaha yu anda polene nawi lo wini wiaru anda biagonaga pabe tamuhayagi mo yu anda pialu tigua mbirale Anduane Homogo deni dodohe uruni lomabu delaga dabu heagoria mo lomabu ngelaga bialu haga hene.


\par }{\SH Wali agali tara íbu hene hearume mana lo wini ogoriani wiaru mo wahai henego ogo
\par }
{\PP \VS{6}Kini ibugua Yudanaga Sabada horongi lotu laga mana wiago mo wahalu horo timbuni tara tara lotu lolene tara tara biagaru mo wahai halu bini. Ani bialu Yuda wali agali tinibi Yuda wali agali nalalimu lalu bini.

\VS{7}Ani bialu Yuda wali agali tigua kini ai̱yahanda ibu taba henene horo timbuni tagira ibirangi nogo tara tara wali agali tara uruni tigua loma bo delararunaga tini garini Yuda wali agalime nolene nga lalu bini. Ani lowa
waini ibanaga horo timbuni mbira tinaga dama mitangi bialu bi pupu wiaga mini Dionisusunaga horo lagago ogoni tagira ibirangi Yuda wali agali bibahende ho dugu bu mandagi howa ira yunime tinaga haguani yári bialu harigani ibagabu holene nga lene.

\VS{8}Ani bialu Girigi wali agali tano kaware wiaruha bu hearu tiguabi ani dege bulene nga lalu Kini Tolemi ibugua mana wabu wini. Ani bialu nogo tara tara loma bo delaga birarunaga maru Yuda wali agalime nalimu lalu mana hongohe lo wini.

\VS{9}Ai Yuda wali agali Giriginaga mana ogoni mo wahaga karu homelo bo wahalimu lo wini. Ai mo ko holene wia panaho ngagoni lalu panaga hendene wini.

\VS{10}Ai ogoninaga bi manane mbira mo walia halu laro. Tigua wali kira libu igininaga
dongone poda mabu bulene mana biaria hondowa ogoni labo godini íbu helene. Tigua wali ogoni labo iginidago labo libuninaga anduni yaparaho yalu tanoha wali agali handai helo ibaga bu helene. Ani bialu mani tigua wali biago labo tanonaga wai pabe heagoria manogo bia howa mani hadope halu dindiha ibira halu homo tungulo mini.\XREF{✡}{{\XO 6:10: }{\XT{1 Mag 1.60-61}}}

\VS{11}Manane mende Sabada horongi Yuda wali agali ti Yarusaleme be tagiraha egeanda wiagoha lotu lole ngoai ho berene. Ani berearia handa walia halu tigua wali agali uruni Pilibi hearia minu yalu piyagola ibugua irani bo heda hene. Yuda wali agali uruni tigua Sabada horo ogoniore mitangi halu tigua wai biadai nabi wahene. Ani biyagome tini homene.\XREF{✡}{{\XO 6:11: }{\XT{1 Mag 2.32-38}}}


\par }{\SH Ngode Datagaliwabehanda Yuda wali agaliha mo ko holene ibilenego irane ogo
\par }
{\PP \VS{12}Wali agali mbuga ogo daga laregome mo ko holene mbirale ibilaga binidaru hondowa miniha genda holemini nahalimu. Ngode Datagaliwabehanda ina mo ko haiore halu bo amo lole binida lo manda bulumini nabilimu. Ibugua ina mo tiga bule dege manda buwa bini nga.

\VS{13}Ina Yuda wali agalime mana ko bialu hemago mo tiga bulenaga Ngode Datagaliwabe ibunaga dara holene irane nawini dara haga ngago mo walia holenaga mana ogonibe biaga ka. Ibugua lu hondo nahe abaleore mo tiga bule anidagua biaga.

\VS{14}Anigo wali agali tara tara bu karu tiha dege tinaga ko dewaore ngagola pani timbuni mialu bo waholenaga ko dewaore ngelo Ngode Datagaliwabe ibu hondo haga ka. Ai Ngode Datagaliwabe ibugua inahondo anidagua nabiaga ka.

\VS{15}Ibugua inanaga ko dewa nawi wene emene ngelo kemangi abale mo tiga biaga ka.

\VS{16}Ngode Datagaliwabehanda ina dara haabo haga ka. Heneneore genda tara tara ngarume inaha genda mo ibilalu mo genda ha hagago ainde ogonidagua bialu ina embeda nahaga kago ndobe.

\VS{17}Tígua ibu embeda nahalimulonaga ina tí bi mana ogo lawai harugo ai te lala harugo aria lone lo gililo merogoni.


\par }{\SH Waitigime Eleasa bo wahenego ogo
\par }
{\PP \VS{18}Agali wahealeore mbira mini Eleasa henego ibu mana lo winigo lawai haga agali haguane heagola wali agali bibahendeme ibu gubalini hai haga hene. Ani henego horo mbirungi ami agali bu hearume Eleasanaga ne hariga minu to̱ala edene buwa nogo mbirini neha mo nahene.\XREF{✡}{{\XO 6:18: }{\XT{LBM 11.7-8, Hi 11.35}}}

\VS{19}Ani biyagola Eleasahanda nogo mbirini biago hayatagi halu ibuni hameme ami agali biarume ibu tibume badaba lene. Ibugua lo mitangi bialu bi mana lo wini ngago pugualu dindi ogoria emene tigimandi dege howa ibuha taga holigo manda buwa ibugua Ngode Datagaliwabenaga bi mana lo wini ngago baya hangu talialu holene karulapeda lo manda bini.

\VS{20}Ibugua mana ogonidagua biyagome wali agali bibahende waitigime bo waholene wiaguabi harugo lowa mbirale maname nolene nawi ledago nolene nawiore lalu mo walia hene.

\VS{21}Lomabu mini tomo ngago handaya ho haga agali bu hearu ti Eleasanaga nenege bayaleore bu hene. Tigua ohowa ibuhondo nogo mbirini ibuni nagane alego nole yalu ibuwa nabe lalu miaga hene. Ani nalu bedago kini ibu de hondowa lomabu mini biaru aria narabe toba helo anidagua bibe lalu lamini.

\VS{22}Tigua lalu, Anidagua biriyagua ibu homolene nawulebira, lalu lamini. Ainde agali uruni ti ibunaga nenege howa tigua ibu homelo hame nale howa ibu biamogo bialu bi ani lene.


\par }{\PP \VS{23}Ani layagola Eleasa ibugua lo mitangi bialu, I̱ agali wahealeore daguahe kogoni ndobe. Ainde i̱ wali agali bu karu dombeneha agali mini lene mbira kogonidago, lo manda bini. Horo bibahendengi ibugua igiri emeneni howa bayale dege hama ibaabo halu Anduane Homogonaga bi mana baya hangu talima ibalu haabo haga hene. Ani henego manda bialu ibunaga mini hongo howa manda bialu lalu, Wahalu i̱ homeneru dalu humbirini andaha paliya pelolene karulape.

\VS{24}I̱ agali waheore kogonidago ayu i̱na ohowa mana tara tara urunidagua bialu haruyagua nde wandari igiri daliahe bu karume de hondowa tigua lo manda bialu, Agali Eleasa ogoni ibu agali waheore howa ibunaga mali pira dira (90) bibahende hene kago howa ainde ibugua lotu mana wali agali tara tara bu karunaga ngago talialu kagonida, lolobada.

\VS{25}Ainde i̱ninaga holene emene tigi mbira hangu ngagonaga hame lowa nogo mbirini ogoni nalu bere tingi howa ohowa tara nalu biraruyagua nde wandari igiri daliahe bu karu mohondo halu hariga koha pelo mo poa halu i̱ninaga mini bayale mini lene ngago mo ko halu i̱niha taga holene mo yu anda ibuleberoda.

\VS{26}Ai agali uruninaga bi ko ladai biraru mobagi hai holiya. Anigo i̱ haruyaguabi homaruyaguabi Anduane Homogo bibahendenaga Hongo Haiheore kagonaga bu miniha tandaga holene ngago ngelalu i̱na balalu pubagi naholeberoda.

\VS{27}Ainde i̱na hongo ho howa homaruyagua ogonime i̱ dindini mali dewaore harugonaga ka̱i̱ lalu homolebero.

\VS{28}Ani bialubi nde wandari igiri daliahe bu karunaga bu miniha mo hongo halu Ngode Datagaliwabenaga bi mana ngago baya hangu turu howa yu halu homelonaga i̱na mo walia holebero, lene.

\par }{\PP Ani laya handala ami agali biaru tigua Eleasa minu yalu puwa tibume mo ko howaore bo pailatangi bini.

\VS{29}Ami agali abale Eleasa biamogo biaga hayaru beregedalu lone ibu baba waitigi hene. Eleasa ibugua biyago agali mini wime ndo lulume lagadagua layagonaga tigua ibula waitigi hene.

\VS{30}Ani howa tigua ibu tibume lone dege balu haabo hayagola homabehe wini. Ani wuwa mani ibugua bi latagi halu lalu, Ngode Datagaliwabe bibahende manda biaihe kago ibugua tandaga timbuniore ayu narogoni ibu manda bida. Genda tandaga ayu i̱ha ibiragoni hogorale bialu polene karulape kogo ibu manda bida. Anigo i̱na ibuni kago gi halu ibu andaneha haabo haga kogome genda ogoni i̱na yule kogo ibu hondowa manda bu ka, lalu Eleasahanda lene.


\par }{\PP \VS{31}Anidagua dege Eleasa ibu ani homene. Ibugua homenegome maru hearuhondo manane bayale mbira mo walia hene. Wandari igiri daliahe bu hearubi wali agali ibu daluha bu hearu bibahendebi tigua ibunaga mini bayale ogonihondo turu timbuni halu ibu mitangi ho haabo haga wini.




\par }\Chap{7}{\SH Wali mbira ibu igini karia heba homenego ogo
\par }
{\PP \VerseOne{1}Horo mbirangi igiri karia hamenema heba ti ai̱ya minu garabaya helene. Kini ibugua ti nogo nolene nga lowa nogo nelonaga tibumebi gewa tibumebi mo ko howa bo dambini.\XREF{✡}{{\XO 7:1: }{\XT{Hi 11.35-36}}}

\VS{2}Hamene kariama uruni mbirago ibugua tinaga bi lahaga howa lalu, Kini í̠na inahondo bi hale harego damene bibahende mbiraore hangubi mbira gi nahe ladai biai holeberema. Í̠ ina bo wahai holene manda bu heaguabi iname gi nahe elaheore howa ina mamalinaga mana lo wini ngago napuguleberema ndobe, lene.


\par }{\PP \VS{3}Kini ibu bi ogoni hale howa ibu keba timbuni howa ibunaga biabe biaga hearuhondo parabane timbuni wiago do kundi yakundi bilo ira timbuni delalu todobene be timbuni wiagobi dalu do kundiore bilo ira bo deladaba lalu lamini Kini ibugua bidaba layago hale halu agali biabe biaga hearume abale ira delai hene.

\VS{4}Tigua ira delo manda manda biai heagola kini ibugua agali biabe biaga hearuhondo lalu, Igiri kane bi laga biagonaga hége gandulalu embonenaga dongone bibahende lagalo wahai halu gi gebi minu gandulo wahai halu bidaba, lalu bini. Anidagua biyagola ibu hamene hearubi ibu ai̱yabi handaya ho hene.

\VS{5}Anidagua bialu ibunaga tingini podabaga biyago bilowa ibu buhe emene wiaabo hene. Ani wiagola kini ibugua agali biabe biaga hearuhondo lamialu, Igini ogoninaga tingini parabane timbuni do kundibu wiagoria mo deladaba, lene. Ani mo delayagola tingini biaga dalu do hagua bialu heagola ibu ai̱ya hamene biaru tigua tininaga miniha gi nahe elahe howa homolenaga mini mo hongo haga bialu hene.

\VS{6}Tigua lalu, Inanaga Anduane Homogo Ngode Datagaliwabe ibunime ina ayu ogoni de handaya ho kago. Ani howa ibugua ina dara holebira, lene. Bi ogoni bamba Mosesehanda lo wini ngago heneneore tagira pelonaga bi layago ogo, Ngode Datagaliwabehanda wali agali ibunaga biabe bialu haga karu dara holebira, lalu lo winigo ngola haya.\XREF{✡}{{\XO 7:6: }{\XT{Man 32.36}}}


\par }{\PP \VS{7}Hamene karia biaru hamene wahene biago homayagola ai mendegobi o biadagua dege bialu homelo bene. Tigua ibunaga haguane dongone poda lagalo wahalu nogo mbirini podo wiagoria lowa nanayagua tigua ibunaga tingini balu bo podahole buleberema lene.


\par }{\PP \VS{8}Ani layagola ibugua ibuninaga bi laga wiago lowa hongo howa ladaga halu lalu, I̱ nogo mbirini ogoni nolene nawigo nanoleore laro, lene. Ani lalu ibubi nde tandaga timbuniore ibu hamene wahene biagome nayago dege nalu homene.

\VS{9}Ai ibu homoleore howa ibugua bi hongo howa lalu, Í̠ore dama Heyolabe igini kegome inanaga dindini emene holene ngago í̠na bameore mo tubagi haregonida. Anigo dindi ogonaga Kini Ngode Datagaliwabe ibunime inanaga haabobo holene wia kago lone mo ngulebira. Ina homaramago irane iname ibunaga bi mana lo wini ngago pugua nabulenaga homarama, lene.


\par }{\PP \VS{10}Ani bialu ti hamene tebonego bene. Bole howa tigua igiri ogoni nogo mbirini wiago nelo mini. Ani miyagola ibugua nogo ogoni mo wahalu ibunaga hége dolatagi halu gi geru gandulo wahelo dogo ba amu hene. Ibugua gi nahe elahe howa ani bini.

\VS{11}Ani howa ibugua tihondo lalu, I̱naga tingini ogoni Ngode Datagaliwabeha howa minigo ainde ibunaga bi mana i̱naga tingini ale ndo daligaore nga. Ani bialu Ngode Datagaliwabe ibunime i̱naga tingini ogoni lone ngiadai bulebira lo manda bido, lene.

\VS{12}Ani layagola kini halu ibunaga agali bu hearume handalu hearia igiri daliahe biagome homolene gi naheore howa ibunaga tingini embeda ho heago hondowa ti mogolo hene.


\par }{\PP \VS{13}Hamene tebone biago homayagola manego ibubi nde tandaga mbiraoregobi dege nene.

\VS{14}Ai ibu homole howa ibugua kini lamialu lalu, Wahalu i̱bi homoliya badaba. Anigo mani Ngode Datagaliwabehanda i̱ lone mo heya howa i̱naga holene lone ngiadai bulebira. Anigo kini í̠hondo larogo. Í̠ore lone mo heya naholebiraore ndobe, lene.


\par }{\PP \VS{15}Ai tigua igiri daunigo haru ibuwa ibu mo tandaga halu hene.

\VS{16}Ani bialu heagola ibugua kini de handaya howa lalu, Ayu wali agalihondo mbirale í̠nime bua biragoale bialu kego mani í̠nibi homa dege bulebere ndobe. Ngode Datagaliwabehanda ibunaga wali agali ina bu kemaru yu wahayada lo manda buleni nabibe.

\VS{17}Ai Ngode Datagaliwabe ibunime í̠ pani nabelo mo ngialu í̠ni waneigini aguane holebirarubi pani nalu haabo holebira, lene.


\par }{\PP \VS{18}Tigua igiri daunigo beagola igiri waraganego haru halu ibini. Ibuwa homole howa ibugua lalu, Í̠na minime í̠ni mo hondo helo holeni nahabe. Inanenaga ko bini ngagome ina pani nalu kemago. Iname Ngode Datagaliwabehondo mana ko birimagome mo ko halu tandaga nolene tara tara inaha anda ibira.

\VS{19}Anigo í̠na Ngode Datagaliwabenaga tandaga holene ngagoria howa yo pialu pubagi holobada lo manda buleni nabibe. Yo pialu napolebereore ndobe, lene.


\par }{\PP \VS{20}Ainde iname wali bayale igiri uruni ai̱ya bedago embeda nahami̱yago irane ibunaga mana baya taraore ibu igini uruni bolanguahe berene. Ibu heyu howa deme hondo heaore dege ibu igini karia biaruni horo mbira ogoningi dege homai hayago hendene. Ibunaga bu miniha hongoho howa ibugua tandaga uruni yai henego irane ibugua Ngode Datagaliwabehondo mini mbiraore hongohe wu heagome hongo ho hene.

\VS{21}Ibuninaga bi lalu ibu igini biarunaga bu miniha mo hongo halu hene. Wali ogoni ibugua hongo agalime ho hagagobi howa ibu igini biarunaga bi lowa lalu,

\VS{22}I̱naga tombeha howa igiri uruni agua taba hanarube tobara. I̱na tínaga holene buhe mo wia hene ndo. Tínaga tinginibi i̱na wabinibi ndo dege.

\VS{23}Anduane Homogo ibunime dindi harila wabialu ibugua ina wali agalibi wabini. Dindini karubi ngarubi bibahendenaga tene ibuniore ka. Ainde ibunaga dara holene irane nawini dara haga kagome tínaga buhe lolenebi holenebi lone ngiadai bulebira laro. Ani bulebirago irane tí ayu homaramigoni irane tíni hangu bame homa ndo ibunaga bi mana ngago napugule lowa hongo ho kemigome homaramigonaga ngulebira, lene.


\par }{\PP \VS{24}Ani lalu heagola Kini Andiogusu ibu mitangi bialu wali ogoni ibugua kini ibu mege bialu ibu igini heyogone kago bime la debodebo birabe toba hene. Ani manda buwa ibugua igiri heyogone biagohondo lamialu heneneore laro lowa lalu, Igiri heyogone ogoni ibugua ibunaga mamali mana lo wini ngago wahayagua nde kini ibugua igiri ogonihondo muni dewa mialu ibu mo turu holebero. Ani bialu ibu mini Kininaga Nenege lagago ogoniale helalu ibu gabumane biabe timbuni mo mulebero, lalu bini.

\VS{25}Ani layago hale howa igiri heyogone biago ibu mogo nale hene. Ani heago hondowa ibugua igiri ai̱ya biagohondo ibu igininaga mini mo iriari bule bi lamia, lene.

\VS{26}Ani lowa kini ibugua wali biagohondo bi laabo halu ibu igini mini mo beregeda layagola ainde wali biagome ibu igini mana lene.

\VS{27}Wali biago ibugua kini mo ohowa bi kinihanda ibu igini lamia layago letingi howa ibu igini geha duli hanga ho biruwa lalu, I̱ igini-o i̱nihondo dara habe. Í̠ore ege dira i̱naga tombeha berelo biralu mali tebirani i̱na í̠ andu ngialu toba yu biralu buwa baya hangu handaya ho birama ibinigo ayu kebagoni.

\VS{28}Ai mbirale deme handa edene buwa handalu keria uruniha karubi ngarubi handa. Ainde mbirale uruni Ngode Datagaliwabe ibunime wabiai howa wali agali dindi bibahendeha bu karubi ibugua wabiai hene ka.

\VS{29}Agali í̠ bole kagohondo gi nahabe. Í̠ hamene maru biaru tigua í̠ biawai hayago manda bialu tigua biyadagua bule kegoni. Homolenenaga gi nahabe. Mani tí bibahende dengui lone hondole manda bido. Anigo ainde í̠ ti heba mandagi keria dengui lone nahandaruyagua nde i̱ dara timbuniore howa turu ho ndo birulubada, lene.


\par }{\PP \VS{30}Ai̱yahanda bi ogoni lairi heagola igiri biagome abaleore ladai bialu lalu, Ai tí agile malia ho kemibe. I̱ kininaga bi layago hale naholebero ndobe. Bamba Ngode Datagaliwabenaga bi mana Mosesenaga ne harigaha howa hayago hangu talialu holebero.

\VS{31}Anigo Kini Andiogusu í̠na ina Hiburu wali agalihondo mana ko dewaore bialu kegoni. Ai í̠ore Ngode Datagaliwabenaga keba holene ngagoria howa í̠ pora bialu yo pialu napolebere ndobe. Ai ogoni tagira ibilo hondo ha harene.

\VS{32}Heneneore iname ko bialu harimagonaga genda dewa yarimago.

\VS{33}Ai Ngode Datagaliwabehanda inahondo keba tigimbira hangu haragoni. Ani howa mani ina baba lone miniha dungu lo holebira.

\VS{34}Í̠na mitangi bialu í̠ gibiore kobe toba ho ke. Anigo agali ko timbuniorego í̠ kegoni ndobe. Ani howa í̠ninaga mine hagane mana ko ngegome í̠ni mo hondo heagola í̠na wali agali Ngode Datagaliwabenaga biabe biaga bu hearu homelo bameore bo wahalu kegoni ndobe.

\VS{35}Ani bialu howa nde Ngode Datagaliwabe Bibahende Hongo Haiheore howa mbirale bibahende karubi ngarubi de handai haga kago ibu kagoha hogorale bialu ibida pobe naheore í̠ kegoni.

\VS{36}I̱ hamene biaru tigua Ngode Datagaliwabenaga mana baya hangu taluwa bialu halu tinaga holene pelaya. Ti tandaga tigi mbira hanguni nayago ayu ti haabobo bu holene gahenge karulo ka. Ani kago ainde í̠na Ngode Datagaliwabehondo mine timbuni harigonaga ibugua í̠na mana ko biri lalu godini helolebira.

\VS{37}Ayu i̱bi nde Ngode Datagaliwabenaga bi mana i̱ mamaliruha howa lo wini ngago gubalini timbuniore ho hagaore kogome i̱bi hariga mbiraore i̱ hameneru ti piyagoha pole kogoni ndobe. Ainde inanaga wali agali bu karu dara habe lalu Ngode Datagaliwabehondo bi laro. Ani lalu ibugua pani nolene timbuniore í̠ mo ngirago hondowa í̠nabi nde Ngode Datagaliwabe ibu hangu Ngode Datagaliwabe heneneore ka labelo ibugua í̠ pani ngulebira.

\VS{38}Ayu i̱na Ngode Datagaliwabehondo bi lalu kogome i̱ hamenerubi i̱nibi homaramagome Ngode Datagaliwabenaga keba holene ngago biba habe lalu bi larogoni, lene.


\par }{\PP \VS{39}Igiri heyogone ogoninaga bi layagome kini mo tandaga hayagola ibugua igiri daliahe biago mo ko timbuni hayagola ibunaga tandaga daliga timbuniore ibu hamene maru biaru ti tandaga nayarubi ndo nene.

\VS{40}Igiri daliahe ogoni ibu homenedagoni irane ibu nogo mbirini maname nolene nawi lo wiago nanoleore layagonaga homene. Ibugua Ngode Datagaliwabe ibuni kawareore haga kago mini mbiraore hongohe wu haga hene.


\par }{\PP \VS{41}Ani bialu maniore wali biago ibu igini kariali biaru homai heagola ibuni mani homa maro bini.


\par }{\PP \VS{42}Ai Yuda wali agali tigua nogo dama mitangi bialu bi pupu wiago gime wabini ngaru loma bo mini ngagonaga tini garini nanaga hearu tandaga nelo mialu bo wahai haga binigo te ogoni hangu.


\par }{\MS Yudasa Magabeusuhanda wai bialu wayali hene

\par }{\MR (Be 8–15)



\par }\Chap{8}{\SH Yudasa Magabeusuhanda wai binigo ogo
\par }
{\PP \VerseOne{1}Ai Yudasa Magabeusu halu ibu aria bu hearu ti pialu dindi maru wiaruha hado hai hene. Tigua tini aria agali bu hearu bibahende olo mogo biai halu Yuda wali agalinaga lotu baya hangu handaya ho haga bu hearubi baya hangu mo mogo bu hai hene. Ani mo ngoai howa daosini dege waragaria bibahende (6,000) mo ngoaiho hene.

\VS{2}Ainde agali tara tara hearume ibalu tinaga wali agali mo ko howa haru kagonaga Ngode Datagaliwabehondo ti dara halu biamogo bilonaga bi lalu hene. Ani bialu wali agali tara urunime Anduane Homogonaga anda heago ibunaga deni mo dodohe hayagonagabi mitangi bibe lalu bi lalu hene.

\VS{3}Agali ko bu hearume tano mo ko halu bo gialahole bialu heagola Yarusaleme tanoore dara habe lalu tigua Ngode Datagaliwabehondo olalu bi lalu hene. Ani bialu Ngode Datagaliwabehondo agali homayarunaga dugu biyaru hale halu tinaga darama pelayagonaga darama dege peloleneme pani miadai bibe lalu bi lalu hene.

\VS{4}Agali ko uruni tigua ko mbira nawi waneigini darabi bu hearu bame bo wahayarubi mitangi bibe lalu tigua bi lene. Ani bialu waitigi hearu tigua Anduane Homogonaga mini mege bialu hayagonaga pani ndo mialu wali agali mine howa mana ko bialu karuni alego pani nelo agua miaga ko lalu mo walia habe lalu tigua ibuhondo bi lalu hene.


\par }{\PP \VS{5}Ai Yudasahanda ibunaga ami agali mo mogo bu heagola maru hearu baba ibula karulanape hene. Ani henedago irane Anduane Homogo ibunaga miniha tandaga timbuni ho heago karulape biba hai howa ayu ibunaga Isaraele wali agali dara ho heagome ani hene.

\VS{6}Yudasa ibunaga wai biagane mana ogobi hene. Ibugua tano ngaruha abale anda puwa anda bu karu abale bo heda haga hene.

\VS{7}Ibugua wai ogonidagua mbiraga bulene hame lo haga hene. Tano hongohe wai pabeanda bayale ngago ibu abale anda puwa karulai halu waitigi bu karu bo taliatogo laga hene.


\par }{\SH Nigano ibugua Yudasala wai binigo ogo
\par }
{\R (1 Magabi 3.38-41)

\par }{\PP \VS{8}Ai Pilibi ibugua Yudasahanda wai hongo howa bialu haabo heago hondowa ibugua beba mbira gili buwa Koelesiria dindinagabi Ponisia dindinagabi gabumane agali haguane mini Tolemi hearia yalu pu lene. Ibugua Tolemihondo ibu biamogo bialu kininaga gabumane biabe mo hongo holene nga lalu lo pelene.

\VS{9}Ani layago hale howa Tolemi ibugua ami agali dewaore dindi tara taraha howa íbu hene bu hearu olo ngoai howa mo mogo bialu daosini dege pira kira (20,000) bibahende haru Padorogolusu igini Nigano ibu Kininaga Nenege Dunini laga hearu aria henego ibugua haru halu pole ibabe lene. Tigua wali agali Yudiaha bu karu bibahende bo amolo wahai halimu lene. Ibugua agali mende mini Yosiasa heagobi libu haru mandagi pudaba lalu dabo pelene. Yosiasa ogoni ibu wainaga mana manda biaihe pari wayali gibi mbira henego ogoni pudaba lene.

\VS{10}Nigano ibu kinihanda muni siliba daosini dege pira waragariani duria (65,000) Lomo dagisi mulebere layago hole howa ibu Yuda wali agali garabaya hearu garabaya biabe ale bia halu haga helo pelalu muni ogoni ibu tubagi hayago mulene hame lene.


\par }{\PP \VS{11}Ani howa ibugua tano iba solowara bereago ange ange wima peagoha wali agali bu hearuhondo beba gilibu pelaga buwa lalu, Tígua Yuda wali agali garabaya karu maru tinaga garabaya biabe ale bialu helo yolo buleyagua nde ibugua wai bialu bope holeberogo tí maru yolo bilimulo, lalu lo pelene. Ibugua tihondo lo wia halu lalu, Heneneore larogo. Tígua garabaya agali tebira siliba muni genda magi kilogarama mbiraore hangume yolo buleberemi, lene. Ibugua anidagua la layago ai Ngode Datagaliwabe Bibahende Hongo Haiheore kagome ibugua mana ko dewaore bialu hayagonaga pani nelo mule kago manda nabi howa lalu hene.


\par }{\SH Niganonaga miniha o heago Yudasa ibugua handa walia henego ogo
\par }
{\R (1 Magabi 3.42-54)

\par }{\PP \VS{12}Yudasa ibugua Nigano halu ibunaga ami agaliru wai kaware anda ibira laya hale howa ibu damene bu hearuha bi abale purogo lelene.

\VS{13}Ani hale howa agali maru gihe hearubi maru Ngode Datagaliwabehondo mini mbiraore nawiaga hearubi bibahende ibida piai hene.

\VS{14}Anigo agali maru elahe hadai biyaru tigua agalime tinaga mbirale wiaru munime yolo biyaru bilo hondo hene. Ani howa tigua Anduane Homogohondo bi lalu Yuda maru bamba wai nabi howa Nigano ibugua garabaya biabe ale biago helonaga muni taguigi binigo lone haru dai bilonaga bi hongo howa lalu hene.

\VS{15}Tigua Anduane Homogohondo bi lalu, Ainde ibugua mana bayale tigua bialu kago mitangi nabuleyagua nde habo nalolene bi bamba tinaga mamaliru baba lo wini ngago mitangi bibe, lalu bi lalu hene. Ibunime Isaraele wali agali ibunaga wali agaliore helo dabo helenego manda bialu ani bibe lowa bi lalu hene.

\VS{16}Ani bialu Yudasahanda ibunaga ami agali daosini waragaria (6,000) hearu mo mogo bu helene. Ani helowa ibugua tinaga miniha mo hongo halu lalu, Agali Ngode Datagaliwabe kago manda nabiaga bu karume ti baba wai bule dewaore tidi yu ibalu bame wai dege bule ibirago de hondowa gi nahalimu, lalu lamiai hene. Wai hongo howa biadai bilimu, lalu lamini.

\VS{17}Agali tara Anduane Homogo mitangi nahaga urunime ibunaga anda kago mebia halu mo dodohe heledago mitangi buwa halimu. Waitigi tigua genda dewa ina mamali heneruhondo mo mialu hene ngarubi manda bilimu.

\VS{18}Ani lowa Yudasahanda tihondo lamialu lalu, Waitigi agali tigua wai biaga danda timu yandare humbi yidaru mo dunubia howa uruniha hana halu wai bulene mana manda bu kago mo galone haga ka ndobe. Anigo iname Ngode Datagaliwabe ibu Bibahende Hongo Haiheore kagohondo mini mbiraore wiaga kema. Ai Anduane Homogo ibugua waitigi uruni ayu ogoni ina baba wai bule wene harigani ibalu kaore bo wahai hoa biyagua nde bo wahai halu waitigi dindi bibahendeha bu karu bibahendeore bo wahai hoa biyagua nde bo wahai dege holebira, lene.


\par }{\PP \VS{19}Ani bialu Anduane Homogohanda tinaga mamaliru biamogo bini wiaru te lalu hene. Ai agali mini Senageribi heangi Ngode Datagaliwabehanda waitigi daosini dege pira halirani duria (85,000) bibahende bo wahai hene.

\VS{20}Ai ti Babilononi heangi howa Yuda agali daosini halira (8,000) halu Masedonia agali daosini maria (4,000) hangu howa tigua Galesia bope halu dabu dabu bayale tara tara wiaru ti mo yai hene. Horo ogoningi Galesiame Masedonia baba wai bule tano wiago ho hagira bini. Ani bialu hearia Yuda ami agali daosini halira (8,000) uruni tigua ibalu wai biyagola Ngode Datagaliwabehanda ti biamogo biyagola tigua Galesia ami agali daosini dege handari mbirani pira kira (120,000) bibahende bo wahai hene.


\par }{\SH Yudasahanda Nigano bope henego ogo
\par }
{\R (1 Magabi 3.55–4.27)

\par }{\PP \VS{21}Bi Yudasahanda layagome ami agali biarunaga miniha mo hongo hayagola tigua hongo ho howa tinaga lotu mananagabi tinaga dindinagabi wai bia halu homole manda manda bu hai hene. Ani heagola Yudasa ibugua ami agali biaru mahalu mo talebu helowa

\VS{22}ibu hamene Saimonohanda ami agali halu mbira heago haru halu Yosebehanda halu mende heago haru halu Saimono Yonadanahanda halu tebone heago haru halu buwa ti mbira mbirame daosini mbirani handari duria (1,500) dege dege haru haga haga bini.

\VS{23}Ani howa Yudasahanda Eleasahondo, Bi mbira Ngode Datagaliwabenaga mbugaha gilibu wini wiago heyu howa hongo howa ladaga halu dagala, lene. Eleasahanda mbugahabi ogoni daga lai heagola Yudasahanda lalu, Ngode Datagaliwabe í̠nime ina biamogo bibe, lene. Ani lalu wai porabupe halu wai bini. Yudasa ibunime ami agali halu mbira heago haru halu pora bialu Niganola wai bini.\XREF{✡}{{\XO 8:23: }{\XT{1 Mag 3.48}}}


\par }{\PP \VS{24}Ani bialu heagola Ngode Datagaliwabehanda Yuda ti biamogo biyagola tinaga waitigi agali daosini dira (9,000) bibahende horo ogoningi bo wahai hene. Tigua Niganonaga ami agali dewa biaru balu bo haealatago lalu dibu gombedapaya bialu bama talima piaho wini.

\VS{25}Ani bialu agali maru muni yalu Isaraele wali agali garabaya biabe ale bia haga helo munime yolo bule muni yalu ibiyaru Yuda ami agali biaru ti mo yai hene. Ainde tigua waitigi agali biaru luore ha bama talima piaho winigo alendo hayagola

\VS{26}yawi Sabada horo ngago manda buwa Sabadani wai bulene nawigo manda bialu ai wahalu dai bule manda bini.

\VS{27}Ani buwa tigua waitigi bo wahayarunaga wai biaganeale wahene wiaru mo mogo bu wiai halu dabudabu tara tara henearu taguiai halu buwa mani Sabada horonaga lotu lene. Tigua lotu lalu howa Ngode Datagaliwabehanda ti lone dara halu baya hangu handaya ho hayagonaga tigua turu timbuniore howa Anduane Homogonaga mini yaraga halu hene.

\VS{28}Sabada horo piai hayagola tigua dabudabu mo yayaruni baya hangu mo tale bigi bialu maru agali tandaga timbuni nalu wiaru mialu maru wali ti agalini homene dalo berearu mialu maru waneigini aba ai̱ya homene bu hearu talebu mialu bini. Ani bialu maru ami agali tini talebu ta hene.

\VS{29}Ani bialu mani lone mo ngoai howa tigua Anduane Homogohondo bi lalu, Wali agali í̠naga biabe bia haga karu dara halu biamogo bibe, lene.


\par }{\SH Yudasahanda wai bialu Timodila Bagidesela bope henego te ogo
\par }
{\PP \VS{30}Yuda ami agali biarume Timodinaga ami agalibi Bagidesenaga ami agali hearubi ti baba wai bialu Yuda ami tigua waitigi daosini dege pira kira (20,000) agima bolangua howa bo wahai hene. Ani bialu tigua wai pabeanda hongohe wai pabe daligaore bu mabubi wiaru bo poda anda hai halu ti karulai hene. Ani karulowa tano uruniha dabudabu bayale wiaru mo yai howa tale bialu maru wali dalo berearu mialu maru wai timu howa tandaga nalu wiaru mialu maru wali agali waheale andaga berearu mialu bini.

\VS{31}Ani bialu tigua waitiginaga danda timu yandare wai humbi ayu tiburu wai hamaha mo yayaru baya hangu mo do hai hene. Ani bialu dabudabu maru ibira hene wiaru Yarusaleme yu dai bini.

\VS{32}Wai biyagoha Timodinaga ami agali haru haga agali haguane mbira bo wahalu bini. Agali ogoni ibu koore mbira howa ibugua Yuda wali agali genda timbuni mo mialu haga henego homene.

\VS{33}Ai Yuda ti Yarusaleme dai bu howa tigua waitigi bope hayagonaga turu timbuniore halu howa agali maru te Anduane Homogonaga anda panga heago irame heda haga agali hearu tini irani bo delai hene. Ani bialu agali mbira mini Kalisenese anda tamuha birado hearia handa walia howa ogonibi irani bo delalu bini. Anidagua biyagome ko ibuni bialu hayago karulape pani o nayadagoni.


\par }{\PP \VS{34}Anduane Homogohanda Yuda wali agali biamogo biyagola tigua Niganola wai bialu tigua Nigano bope halu ti wayali haya. Nigano ogoni ibu agali koore howa ibugua agali biyinaya biaga daosini mbira (1,000) agima Yuda wali agali garabaya biabe ale biaga helo munime yolo bule muni hanalu ibiyaru haru ibaga henego ogoni bope hene.

\VS{35}Yuda agali maru Niganohanda bamba ti mo ko hayaru tigua beregedalu Nigano ibuni mo ko hene. Niganohanda ibunaga wai pole karu lagane aga karu learu golo wahalu ibuni hangu ibida pu tara halu agali mbira garabaya biabe bialu haga ibida puwa birado haradagua pialu bira do hene. Ibugua irabuha dege puabo halu Andiogo tano tagira pene. Ibunime biako hearia ibunaga ami agali biaru bibahende amo lai hene.

\VS{36}Ainde Niganohanda Yarusaleme wali agali minalu muni muwa muni ogoni Lomo gabumane dagisi mule manda buwa ai nde ibugua Yuda baba wai bule pene. Ani pialu hearia ibuni bope hayagome Yuda ti biamogo biaga hongo gibihe mbira ka lalu tigatiga mo walia haya. Ainde Yuda wali agali ti bi mana Ngode Datagaliwabe ibunime minigo yu haabo haga kagome waitigi tara tara padarume ibalu Yuda baba wai bialu bope habe nahe holebira.




\par }\Chap{9}{\SH Anduane Homogohanda Andiogusu pani nelo minigo ogo
\par }
{\R (1 Magabi 6.1-7, 2 Magabi 1.11-17)

\par }{\PP \VerseOne{1}Ogoningi dege Andiogusu ibu Pesia dindi wahalu ibunaga ami agali maru hearu haru halu ibida dai bini.

\VS{2}Ani dai bialu howa harigani Pesebolisi tano wiagoria anda puwa tano ibu mo wialu tinaga lotu anda heagoha muni dabudabu wiaru mo kayu bule manda bini. Ani manda buwa ibunaga ami agali biarume anda puwa wai bule pialu hearia dindi anduane tanoha hearume wai biadai bialu Andiogusunaga ami agali bo taliatagi hai hene. Ani biya handala Andiogusu taga timbuni howa dindi ogoni wahalu ibida pene.

\VS{3}Ani puwa Egebadana tano tagira puwa hale halu hearia Yudame Nigano bope halu Timodinaga ami agali hearubi mo ko howa bo hengeda haya layago hale hene.

\VS{4}Te ogoni hale hayagola ibunaga bu miniha ira hungu ale bialu hene. Ani biyagola ai Yudame ibunaga mini lone yaraga halu helo hame lene. Ai wali agali Pesebolisi tanoha hearume ibu bo taliatagi hayangi ibunaga mini mo guya hayagonaga keba howa ani bini. Ai ibunaga nogo hosime garo ale karisi yaga heagohondo lamialu nogo hosi bo daila halu geraiore la lene. Harigani ha̱lo ha nabi piaho wialu Yarusaleme anda pobe lene. Ani lowa ibu gibiore tingi howa lalu, I̱na Yarusaleme anda pialu tano ogoni Yuda wali agalinaga homali helolebero, lene.

\par }{\PP Anigo ibu pialu Ngode Datagaliwabenaga godi lolene ngagoria pu holebira manda nabi howa ani lene.


\par }{\PP \VS{5}Anduane Homogo Isaraele wali agalinaga Ngode Datagaliwabe kagome warago ko tara ereba naholene mbira Andiogusuha ibilene. Ibugua mine halu bi uruni lalu heangi dege tandaga timbuni yandare aleme gubaliniha nogoba hayagola tandaga timbuni nalu hene.

\VS{6}Ibugua wali agali maru tandaga dewa mo mima ibaga bialu hayagonaga pani ibuniha dai bini. Anigo tandaga ogonime ibunaga miniha iriari nabini.

\VS{7}Ibunaga mine hagane mana ogoni wanahene. Ibugua mine timbuni hene. Yuda wali agali mo gi holenenaga bi hongoheru lalu hene. Ani lalu ibunaga nogo hosi yaga heago mo daila hene. Ani gerai lalu piyagola Andiogusu nogo hosime gili laga karisi biagoha howa pilape halu dindini gi ge kuniru podo habolo baga biai hene.

\VS{8}Ibuha mine holene manda wiagome ibu hongo gibihe kobe toba hene. Ibugua miniha mitangi bialu ibugua solowara bedagohondo bi lamerogo hale holobabe toba ho hene. Ani bialu hari nene wedarunaga genda magi manda ogodaguada lalu ibugua hondolobabe toba ho hene. Ani manda bu haga biago bame pilape hayagola dindini wiaria agalime lebera buwa mo yalu pene. Anidagua biyagome wali agali bibahendeoreme Ngode Datagaliwabenaga hongo panaga handa walia hai hene.

\VS{9}Ani wiagola himi agali ko biagonaga de harigaha tagira ibalu tinginiha pugupugu bialu hene. Ani bialu heagola tandaga timbuni nalu wini. Ibu homo tungulo mia nabi wiaore dege ibunaga tingini bibahende togo biai hene. Tingini ngu timbuni biyagome ibunaga ami agali hearu odo yu pugupugu bialu

\VS{10}ibu biamogo bule kaware holene mbira nahene. Ai agali ogoni de handadaba. Abale harini yakundi karu ibunaga gime mo yu holene kobe toba ho haga hayago ogoni ndobe.


\par }{\SH Andiogusuhanda Ngode Datagaliwabehondo bi galone mbira lo winigo ogo
\par }
{\PP \VS{11}Andiogusu ibu tandaga timbuni nalu wuwa ai ibunaga mine holene mana wiago wahene. Ngode Datagaliwabehanda ibu pani nelo mo miyagola tandaga timbuniore nalu wuwa ai ibunaga mini bayale tigabi wiadai bini.

\VS{12}Ibuni tingini ngu biyagome ibunaga ngui harigoha ngu timbuni biyagola ibugua lalu, Ina wali agali bibahende Ngode Datagaliwabe andaneha hai halu iname ibuni ale dege kobe toba holene henge nawiore ndobe, lene.

\VS{13}Ani layago lelowa Ngode Datagaliwabenaga dara holene ibuha nawini. Anigo agali ko ogoni ibugua Anduane Homogohondo ko nabule lalu bi hongohe lo wini.

\VS{14}Ibugua bi lo wialu lalu, Bamba i̱na abale pialu Yarusaleme Ngode Datagaliwabenaga tano loma bia hene wiago Yuda wali agalinaga homaliore ngelole manda birugo ainde ayu lone lo beregedalu Yarusaleme tini handaya ho howa gabumane tinime helo hongo mialu tini haru halimu, laro.

\VS{15}Abale Yuda wali agali homararunaga tingini ngarubi waneigini homene tingini ngarubi nogo biangorume nalu togo lelo tano pabe tagiraha batagi helo manda bu haru. Wali agali ko uruninaga tingini horo holene galone nawida lo manda bu haru. Ani manda bu harugo ai lone mini beregedalu Adene tanoha wali agali bayale kadagua dege helo hameledo.

\VS{16}Bamba i̱na gabo be ela nahagane loma bia hene Anduane Homogonaga andaha wiaru mo yalu dabudabu tara tara anda biagoha wiarubi mo yalu biru. Ai i̱na mbirale bayale tara tara ala wini uruni ale ndo gahengeoreru Anduane Homogonaga andaha mo wia aribia halu to̱latagi helolebero. I̱na i̱ninaga munime loma buleneru yolo biai holebero.

\VS{17}Ani bialu i̱ni Yudali ho halu wali agali dindi bibahendeha karume hale hai helo i̱ porogoha latagi haga bima polebero. Ani bialu Ngode Datagaliwabe ibu hongo gibiorehe ka lalu wali agali hale hai helo latagi holebero, lene.


\par }{\SH Andiogusuhanda beba gili bialu Yuda dindiha pelenego ogo
\par }
{\PP \VS{18}Ngode Datagaliwabehanda Andiogusu ibuni ko biyagonaga pani ndo timbuniore nelo miyagome Andiogusu tandaga timbuni nalu hayago ereba nahe wiaabo hene. Ani wiyagola ai ibu lone dabi naholoboda lo manda bialu ibugua beba gili buwa bi ogo Yuda dindiha lo pelene.


\par }{\PP \VS{19}Beba gilibu pelenedagoha bi ogodagua lene. I̱ Andiogusu i̱ kini howa ami haru haga agali haguane kogo i̱na i̱naga wali agaliore hene Yuda wali agali tíhondo bayale kemida laro. I̱na tínaga miniha mo palia holene karulo howa bayale halimulo hamelo ko.

\VS{20}Tínibi tínaga waneiginibi bibahende bayale howa mbirale bibahende tínaga mini ngemigoria talialu bayale dege wiagua nde i̱na Ngode Datagaliwabehondo turu halu ka̱i̱ lolebero.

\VS{21}Mana bayale tígua i̱hondo bialu haga wirimigo mitangi bialu turuho ko. I̱ Pesia dindi howa ibirugola warago ko tara mbirame i̱ minaya. Ani biyago manda bialu ayu i̱na tí bayale halimulo biamogo bulene manda bu ko.

\VS{22}Ainde i̱ lone dabi holoboda lo manda bido. Ani bialu i̱naga warago ko ngago dabi holebira lo manda bido.

\VS{23}Anigo ainde i̱ aba ibugua dindi maruha wai bu puwa mana bialu hayaru manda bido. Ibugua agali mbirame gabumane biabe bialu helo dabo helaga hene.

\VS{24}Ani binigo manda buwa mbirale mo ko holene mbira tíha anda ibiyagua wali agalime mogo lolene nawi. Agali mendeme gabumane biabe bialu kago tí manda bidemi.

\VS{25}Ani bialu gabumane maru i̱naga dindi ngago gibuni gibuni hama pedarume mbirale mbira agile tagira ibirabe hondole handaya ho hai ka. Ani kago manda bialu i̱ni homarogola i̱ igini Andiogusu kago ibu kini ho aribia helo dabo heledo. Horo dewaore i̱ni dindi hobane maru ngaruha de handama ibaga bule howa igiri ogoni ibugua tí haru helo helalu piruli. I̱na beba mbira ayu tínaga gilibu wia harodagua dege gilibu pelaru.

\VS{26}Ai mbirale bayale tí mbira mbira kemigo biamogo bialubi bibahende biamogo bialu i̱na bayale bialu haruligo mitangi bilimu. Ainde tígua i̱nihondobi i̱ igini kagohondobi miniha bayale dungulo halimulo hame ledo.

\VS{27}I̱ igini kini ho aribia hole kago ibuguabi nde tí baba biabe bayale bulene ngago bialu harulidagua bia aribia halu mo palia holene karulowa tí dara howa bialu harulidagua bialu holobada lo manda bido, lalu gilibu pelene.


\par }{\PP \VS{28}Ainde agali koore howa wali agali dewa homelo bo wahai halu Ngode Datagaliwabe kago mege bialu haga heago nde wali agali tandaga nelo ibugua mo miaga wiadagua ibuni nalu wini. Ani nalu ibu dindi kaundia mbiraha hari bare wiagoha agali ko mini nawi daga nalene agali maru karuale mbira homaradagua homene.

\VS{29}Ani homayagola agali ibunaga nenege Pilibi mbira heagome ibunaga tingini ibuni dalu mo ya dai buwa hora hene. Ani hora halu mani Pilibi ibu kini igini Andiogusu gi halu ibu ibida Iyibi Kini Tolemi Pilomedo hearia pene.




\par }\Chap{10}{\SH Anduane Homogonaga anda lone mo lomabia henego ogo
\par }
{\R (1 Magabi 4.36-61)

\par }{\PP \VerseOne{1}Ngode Datagaliwabehanda Yudasa Magabeusu halu ibu damene hearu biamogo biyagola ibugua waitigi giha howa Anduane Homogonaga andabi Yarusaleme tanobi mo yu dai bini.

\VS{2}Tigua lomabu delaga dabu agali tara íbu hayarume wali agali ngoai ho haga hama wiagoria bu helayago bo gialo wahai halu mbirale dama mitangi bialu bi pupu wiaga gime wabini wiarunaga anda bu helearubi bo gialo wahai halu bini.

\VS{3}Tigua Anduane Homogonaga anda lone Anduane Homogo deni dodo nahe helo mo loma bia halu biagane mana wiaru bialu anda timbuni biago mo loma bia halu tigua lomabu delaga dabu mbira gahenge bu helalu bini. Tigua ege to̱le̱ kira ira delolenedagoria bo gingido helalu loma gahenge bo delene. Mali kirani tigua Anduane Homogonaga andaha loma bo delabe naheore hene. Ani bialu ira hagua nga bilo delaga mini
inisenesiru lomabu delalu lamu hale wiaru hedo delalu mberedi Anduane Homogonaga deni ngelaga biaru lone mo wialu bini.

\VS{4}Ani biai howa mani mbirale mo ko holene ibiyaruale lone naibilelo tigua dindini paliape hai howa Ngode Datagaliwabehondo bi lene. Tigua Ngode Datagaliwabehondo lalu, Ina ko lone birimayagua nde ina minalu wali agali tara Anduane Homogo mitangi nahaga karuhondo minu mialu wali agali mege biaga karu giha minu ya habe, lene.

\VS{5}Tigua ege mini Kisilebenaga horo pira kirani duria (25) layagola Anduane Homogonaga anda ogoni lone mo loma bia hene. Ala egebi horobi ogoningi dege agali tara tagiraha howa ibiyarume anda ogoni Anduane Homogo deni mo dodohe helene wini.

\VS{6}Ai horo halirani Yuda wali agali tigua turu ho howa tomo dewaore dawa nalu Horo Timbuni Anda
Nemandaruha Palu Holene Horo biagobi ogoningi dege halu bini. Ani bialu tigua horo uruni mali abale hayarunaga holene winigo mitangi bu dai bini. Mali uruninaga ti togolo yu ibida pialu dindi ko wali agali nahaga wiaruhabi egeanda hearuhabi biango gabuaru paliradagua palima ibaga bialu hene.

\VS{7}Ani bialu henego ayu tigua ira magane gahengeru bu yalu ayage yuniru bu yalu halimbu wiaru ira yunime mo yári bia halu bini. Ani buwa tigua Ngode Datagaliwabehanda ibunaga anda ogoni lone mo loma bia helonaga henge ogoni mo wia hayagonaga tigua ibunaga mini yaraga howa turu halu iba gana lalu hene.

\VS{8}Ani bialu tigua mana gahenge mbira wabinigo mana ogoni ogodagua leda, Mali bibahendengi horo ayu kemago tagira ibiragola Yuda wali agalime Anduane Homogonaga anda lone mo loma bia haramago manda biaabo holene nga, lene.


\par }{\SH Tolemi Magaronohanda ibuni homole benego ogo
\par }
{\PP \VS{9}Ainde Andiogusu Epibanesenaga te abale larimago hale harimi. Ai ayu iname agali mende Andiogusu ko biago igini Andiogusu Yubadonaga te laramago hale hadaba.

\VS{10}Ayu iname te emene tigimandi dege lone ko tagira ibini ngarunagabi ibugua wai binirunaga tebi loleberema.\XREF{✡}{{\XO 10:10: }{\XT{1 Mag 6.17}}}

\VS{11}Ainde Andiogusu Yubado ibu kini ha aribia ho howa ibugua agali mbira mini Lisiasa heago ibu dindi kira Koelesiriala la Ponisialanaga gabumane agali haguane helo dabo helene.

\VS{12}Ani helowa ibugua agali bayale mini Tolemi Magarono ibu gabumane agali haguane howa ibugua Yuda wali agalihondo mana bayale biaabo halu ibugua gabumane mana bayale hendore bulene ngadagua bialu haga hene.

\VS{13}Ani biaga hearia agali Kininaga Nenege laga agali maru hearume Yubado hearia puwa Magaronohanda ko biya lalu ndelene. Ainde bamba Kini Pilomedohanda dindi mbira iba solowara dombeneha mini Saibarasa wiago ibugua handaya ho helo miyagola agali bu hearu bibahendeme agali ogoni kininaga waitigi ka laga hene. Anigo ibugua dindi ogoni wahalu puwa Andiogusu Epibanesela nenege ho haga hene. Ani bialu howa ibunaga mini abale gabumane biabe biaga bayale mbira ka lene haga wiago lone mo yu dai bibe naheyagola ai nde homagane tomia mbira ibunime nalu homene.


\par }{\SH Yudasa Magabeusuhanda Idumea hameigini bope henego ogo
\par }
{\R (1 Magabi 5.1-8)

\par }{\PP \VS{14}Ai Gogiasa ibu dindi ogoniha gabumane haguane hene. Ani howa ibugua dindi tara tara wiaruha ami agali hearu munime yolo bialu haru ibuwa Yuda baba wai biaabo halu haga hene.

\VS{15}Ani bialu heagola Idumea hearu tiguabi nde dindi bayaleha wai pabeanda hongohe heagoha wai bulene hamabi bayale wiagoha howa tigua Yuda baba wai bule karali bialu hene. Idumea tigua wali agali ko bialu Yarusalemeha howa ibida pene hearu mo doho howa tigua wai bulenenaga mana lehe bialu haga hene.

\VS{16}Ainde Yudasa Magabeusu halu ibu aria hearume Ngode Datagaliwabehondo tigua wai buluma̱ya biamogo bibe lowa bi lalu hene. Ani lalu puwa tigua Idumea dindiha tano hongohe wai pabeanda haga wiaru karulole wai bule pene.

\VS{17}Puwa tigua wai hongo howaore bialu wai pabeanda uruni bo poda anda halu karulai hene. Tigua agali wai pabe neneni howa wai biadali halu biyaru baba hongo howa bialu bo taliatogo lai halu tigua waitigi daosini dege pira kira (20,000) horo ogoningi bai hene.


\par }{\PP \VS{18}Ai waitigi ami agali daosini dira (9,000) agima ibida pialu mamageali hagane anda hongohe bima irigi hene kira heagoha ha do hai hene. Anda mamageali hagane ogoniale kagoha wai biaganeale mbirale damene mo wiaga hene.

\VS{19}Ainde Magabeusu ibugua Saimonobi Yosebebi Sagiusu heba wai bialu helalu ibugua wai hongoheore gime minaminaga bialu heago biamogo bule pene.

\VS{20}Ani biyagola Saimononaga ami agali maru hearume ti muni hame lowa agali anda hongohe biagoha waitigi birayarume siliba muni genda magi pira waragariani maria (64) tinaga giha mo ya hene. Tigua ogonidagua bialu munime de miniru minai ho berelalu tini ibida pora bialu piai hene.

\VS{21}Mbirale uruni biya layago Yudasa ibu hale howa ibugua ami haru hagane agali haguane hearu ibidaba lowa godi hale hene. Hale halu howa lalu, Ami agali waitigime muni miyago mo yalu hayadaru tigua ti hamene bu karu muni taguiyada. Ai tigua waitigi ibida pelo yupe hayadagome dai bialu ina aria bu karu bo wahai holobada, lene.

\VS{22}Yudasa ibugua anidagua lalu ami agali muni mo yaga biaru homelo bo wahai hene. Ani bialu gerai lalu wai dai buwa pabeanda hongohe kira anda pene.

\VS{23}Wai Yudasa ibu heba bialu kagoha tigua waitigi bo podahana haga hene. Ani howa ai ibugua wai pabeanda anda hongohe kira ogoniha giala anda halu wai biyadagoha waitigi daosini dege pira kira (20,000) bolangua howa bai hene.


\par }{\PP \VS{24}Abale nde Yuda tigua Timodi bope haya handala penego ainde Timodi ibugua puwa ami agali dewaore yolo buwaore yolo bu helowa ibugua ami agali maru Esiaha hearu baba mo mogo bialu dewaore agali Esia ami uruni nogo hosini biruwa wai biaga henego uruni heba mo mogo bini. Ani bialu puwa tigua wai hongo howa bialu Yudia karulai hole tidiyu pene.

\VS{25}Ani bialu ti wene harigani pialu hearia Yudasa Magabeusu halu ibunaga ami agali hearume Anduane Homogohondo bi lalu hene. Tigua bi lalu howa dara howa aga karulaya wiaru karulalu be abalu ti haguaneni dugu wua hene.

\VS{26}Ani bialu tigua lomabu delaga dabu heago kawareni dindi wiagoria bu palu wuwa tigua Ngode Datagaliwabehanda wai bulebirago biamogo bilonaga ibuhondo bi lalu hene. Tigua Ngode Datagaliwabehondo tinaga waitigi kagoha pialu waitigi uruni bo hilo wahai habe lalu lamini. Tigua ani lalu henedagoni bamba Anduane Homogo ibunime ibunaga bi mana lo wini ngagoha howa lo wialu ibunaga wali agali baya hangu handaya ho holebero lo winigo manda bialu lene.


\par }{\PP \VS{27}Tigua Anduane Homogohondo bi lai halu tinaga wai biaganeale wiaru mo yai halu Yarusaleme howa tagira pialu kaundiaha pole pene. Puwa waitigi heagoria kaware dege handaya howa manda manda bu hene.

\VS{28}Ani howa ni tagira ibule manda biyangi mendeha mendaha howabi wai pora bigi bigi bini. Ani bialu howa Yuda ami ti tininaga hongo hanguni hana howa ndo wai bialu kema tigua Anduane Homogonaga hongoni howa wai bialu kemagome tigua wai bialu bo poda hana halu bope holeda lo manda buwa wai bialu hene. Waitigime tinaga keba holene hongoni howa wayali holeberema lo manda buwa wai bialu hene.

\VS{29}Wai hongo howaore kaware hapara howa gime minigi minigi bialu howa waitigi agali biarume de handadaga howa handalu hemiria agali bayaleore duriali nogo hosini biralu nogo mo tiga biagane pu ngolome wabiniyago ogonime nogo hosi mo tiga bima ibiyago de hendene. Agali durialu uruni tigua Yuda ami agali haru halu bamba hayaria de hendene.

\VS{30}Ani piyagola agali duria uruni ti Magabeusu heba mandagi howa tigua ibu ho hagira bialu tigua wai pole karulaga aga karulearume Magabeusu timu nabelonaga ge hai helearia de hendene. Ani buwa tigua danda timu tege lalu bayagome dabale harini kulukala lalu waitiginaga de minai haga bini. Anidagua biyagome waitigi mo luluya hayagola wai wahalu tini headagua ibida pugu pugu bai hene. Ani pugu pugu biyagola Yuda tigua waitigi minalu bai hene.

\VS{31}Yuda ami tigua waitigi ami agali geni pialu wai biagane daosini dege pira kirani handari duria (20,500) homelo bo wahai halu handari waragaria (600) nogo hosini biruwa wai biaga heneru homelo bo wahai halu bini.


\par }{\PP \VS{32}Ani biya handala Timodi ibuni ibida pialu Gese tanoha wai pabeanda hongohe wiagoha Kaireasahanda ami agali hongohe haru haga wiagoha anda pialu birado hene.

\VS{33}Ani piyagola Magabeusu halu ibunaga ami agali biarume horo maru Gese tano wai pabeanda hongohe ogoniha wai bialu hole turuore howa bialu hene.

\VS{34}Ami agali wai pabe hongohe ogoniha hearume tinaga wai pabeanda hongohe ogoni bo gialalu podama anda naibulubada lo manda buwa ti ogoriani hongo hanaho howa tigua Yuda ami agali biaru hondobi Anduane Homogohondobi mege timbuni bialu bi koru latagi halu hene.

\VS{35}Ani lalu heagola horo dauningi egerebahagi ni tagira ibiyagola Yudali Magabeusunaga ami agali igiri daliaheru pira kira (20) hearumeore keba timbuni hene. Tigua homolene gi naheore elahe howa wai pabe hongohe ege pabe heago irigi hene. Ani pialu porabu anda howa gerai mo koheore pialu agali ti deni ngola hayago damene bibahende ayu tibume dibu gaibu paya biai hene.

\VS{36}Waitigime agali uruni baba hila mialu wai bialu heagola Yuda ami halu mende anda puwa wai pabe anda hongohe heago ami agali mamage haga hearu baba wai bialu hene. Ani bialu tigua agali mamage haganaga anda ege pabe neneni bima irigi hene hearu bo heda hai halu ira gialo wahayaru mo mogo buwa ira timbuni bo delowa agali waitigiali mege biaga biaru minalu ira ogoniha do taulaha helene. Ani bialu Yuda ami tidi tebone lone tanoha anda puwa maru tagira hearu anda ibilonaga wai pabe hongohe heagonaga panga hongohe payatagi hearu bibahende bo gialai halu panga dugupe hai hene. Ani bialu tano Yuda ami agali biaru ti anda pialu karulai hene.

\VS{37}Ainde Timodi ibuni ibida pialu iba hambiaga iba uli tombo wiagoha birado hearia tigua handa walia halu minuwa homelo bo wahene. Ani bialu tigua Timodi hamene Kaireasa heago homelo ayu tibume dibu wahalu agali mende mini Abolobanese heagobi homelo bo wahalu bini.


\par }{\PP \VS{38}Wai biai howa Yuda ami agali tigua Anduane Homogonaga mini yaraga hene. Anduane Homogohanda ibunaga dara holene wiago Isaraele wali agali mo walia halu tigua waitigi bope helo hongo miyagonaga tigua turu timbuni halu ka̱i̱ lowa iba gana lalu Anduane Homogonaga mini yaraga halu hene.




\par }\Chap{11}{\SH Yudasa Magabeusuhanda Lisiasa bope henego ogo
\par }
{\R (1 Magabi 4.26-35)

\par }{\PP \VerseOne{1}Ainde mani howa Lisiasa ibu kini hanini howa gabumane agali haguane dege mende henego ibu te uruni hale howa keba timbuni hene.

\VS{2}Ani howa Lisiasa ibugua ami agali geni pialu wai biaga daosini dege pira halira (80,000) mo mogo bialu ami agali nogo hosini biruwa wai biaga dewaorebi mo mogo bu helalu bini. Ani bialu tigua Yuda hameigini baba wai bule tidiyu pene. Ani pialu howa Lisiasa ibunaga miniha Yarusaleme tano ngago Girigi dindi ngaru aria dege wiagimbu bu ngelo ibugua yamuleore manda bialu pene.

\VS{3}Ani bialu Ngode Datagaliwabenaga anda kagonaga muni dagisi dindi maru ngaruha howa dagisi biaga ngadagua dege ngi lole manda bialu pene. Anduane Homogonaga loma binigo mo miaga agali haguane mali mbira mbirani agali mbirame ibu muni mirago ibu ho aribia haga bilo hamelo hene.

\VS{4}Lisiasa ibugua Ngode Datagaliwabenaga hongo gibiore ngago mitangi nabiore hene. Ibugua ibunaga ami agali dewaore daga labe nahe hearubi nogo hosi hearubi nogo timbuni tara mini elebana wai biaga pira halira (80) hearubi uruninaga hongoni hana howa bialu hene.

\VS{5}Ani manda bialu Yudia dindiha anda ibuwa Bedesua tanoha wai bialu hene. Bedesua tano ogoni wai pabe hongoheore egeme bu mabubi emene kaundia dege Yarusaleme tanonaga abene unurayagi winigo ogoriani wai bialu hene.

\VS{6}Ai Lisiasahanda Yuda dindiha anda ibalu tano hongohe wiaru ho hagira bida layago hale howa Yudasa Magabeusu halu ibunaga ami agali bu hearubi Yuda wali agalibi tigua dugu timbuni bialu Anduane Homogohondo ti biamogo bule dahuliyali mbira ibila lowa bi lalu hene.

\VS{7}Ani lalu Magabeusu ibuni wai biagane ale wiaru mo yai halu wai bamba halu pene. Ibugua agali maru hearuhondo, Tí hamene baruago biamogo bialu wai bule maibidaba, lalu olene. Ani laya handala bibahende heyalu piai hene. Tini homolenehayagi mo embeda halu pene.

\VS{8}Tigua Yarusaleme tano kaware anda ibalu howa handalu hemiria agali mbira nogo hosini biralu gerai lalu bamba halu piyaria de hendene. Agali ogoni ibu aga pele karulalu wai biagane ale bibahende ngolome wabini hangu mo karulalu biaria de hendene.

\VS{9}Yuda ami agali bibahendeme de hondowa ti bibahendeme Ngode Datagaliwabehanda ti dara halu biamogo biyagonaga tigua ibunaga mini yaraga halu ibuhondo ka̱i̱ lene. Ani biyagola ibugua tinaga miniha mo hongo hai hene. Anidagua biyagome tinaga hongo gibiore ho howa waitigi ami agali baba wai bulene hongo karulape halu nogo tara gabua karu baba wai karulape bialu tigua tanoha wai pabe panga hongohe aeaneme bengena howa payatagi karu bo gialalu anda polene hongo karulape hene.

\VS{10}Ai tigua tidi yalu duguniore agali nogo hosini biralu bamba halu piyago erembiraha pene. Ngode Datagaliwabehanda ti dara halu agali ogoni ti hearia ibilenego ti haru pene.

\VS{11}Ani pialu tigua wai taraore budiale gabua timbuni lainonome hongo hagadagua howa agalini pogolo paga halu balu bo budabaga bialu mo ko howaore balu waitigi ami agali daosini dege pira mbirani mbira (11,000) bibahende bai halu ami agali nogo hosini biruwa wai biaga daosini mbirani handari waragaria (1,600) bibahende bo wahai halu ami agali maru bo taliatogo lai hene.

\VS{12}Ami agali dewaore timu hai hayagola tinaga danda timu yu wahalu ibida piai hene. Anigo Lisiasa ibuni homolenenaga gi halu ibida piyagome ibuni nahomene.


\par }{\SH Lisiasahanda Yuda baba gi tigani binigo ogo
\par }
{\PP \VS{13}Lisiasa ibu ibida penedagoni ibu lulu howa ndo agalime ogoale bule lo manda bialu ibida pene. Ibugua wai bialu wayali habe nahe wiyago mitangi bialubi ibugua Hiburu hameigini uruni bope habe nahe kago manda bialubi ibida pene. Yuda tinaga Ngode Datagaliwabe hongohe gibiore kagome ti baya hangu handaya ho kago manda buwa ainde ibugua Yuda wali agali baba wai palima lalu bi lo mbira hole manda bini.

\VS{14}Ibugua Yuda wali agali baba bayale hole lowa bi bayale dewa lo wialu ibunaga kini kagomebi Yuda wali agali baba nenege holene karulape lelonaga ibugua baya hangu kini bime ladebodebo bialu haabo hene.

\VS{15}Magabeusu ibuguabi nde wali agali bayale helo biamogo bulene hamelo howa ibugua Lisiasahanda wai palima lalu bi layadagoni turu ho hene. Ani bialu Kini ibuguabi nde Magabeusuhanda wai palialu nenege hama lalu bi Lisiasa hearia gilibu pelenedago de hondowa karulapego ani bimi̱ya lalu tigua bi lo pelayadaru bibahende karulape lai hene.


\par }{\SH Lisiasahanda Yuda wali agalinaga beba gilibu wia henego ogo
\par }
{\PP \VS{16}Lisiasahanda beba gili bialu Yuda wali agalinaga bi lo pelenedagoni ogo

\par }{\PP Lisiasahanda Yuda wali agalihondo horombeore lara.

\VS{17}Agali kirali tínaga bi i̱ hewaria lo yalu pudaba lene Yonela Abasalomola libugua beba gilibu wia harimiyago yalu ibiya. Tígua bi bebani gilibu ibilarimigo í̠na e̱ labe lalu bi lo wia harimiya.

\VS{18}Ani larimiyago hondowa bi tígua hale harimiyaruni bibahende kinihondo miai haru. Ani bialu mbirale i̱hondo hale harimiyaruni i̱na karulape lai haru.

\VS{19}Ainde tígua gabumane kago baba mini mo mbiraore ho harimiyagua nde i̱nabi mbirale tí biamogo bulene i̱naga hongo tahe ngago bialu holebero.

\VS{20}I̱na agali tínaga bi lahaga karubi agali i̱naga bi lahaga bu karubi tigua bi ogoni baya hangu dabo handalu lo tiga bidaba lalu lamiai haru.

\VS{21}Ai hondo halimu laro. I̱na beba ogo mali handari mbira pira mariani halira (148) kagola ege mini Diosogorindiusunaga horo pira kirani maria (24) layagola gili bero, lalu lo wia hene.


\par }{\SH Kinihanda Lisiasa hearia beba gili bialu bi lo pelenego ogo
\par }
{\PP \VS{22}Kinihanda beba bo pelalu lalu,

\par }{\PP Kini Andiogusuhanda ibu hamene Lisiasahondo, Í̠ bayale kebe, lalu mo bi la hara.

\VS{23}I̱ aba ibu piyago ayu ogoni mbirale bi pupu wiaga dama karu baba mandagi beda. Ainde ayu wali agali ina daluha bu karu bibahende bayale dege hai howa tini daluha biabe bulene ngaru tini handaya howa bialu haga haga bilo hame ledo.

\VS{24}Yuda wali agali tigua i̱ abahanda bilo hame layadagua i̱na Girigi dindinaga mana ngago taluwa bule hame nale tinaga mamali mana ngago bialu haabo holene hamelo ko. Ani howa tigua i̱hondo hale halu ti anidagua bulene hamelo kemago i̱na karulape labe laya.

\VS{25}Ani hale hayago ainde wali agali uruni ti gi nahe hendore dege wali agali hameigini tara tara dindi iname haru howa handayaho hene ngagoha karudagua dege helo hame ledo. Ti Anduane Homogonaga anda mo tiga bilo i̱na karulape lalu tinaga mamali mana bialu haga ngadagua bialu helobi i̱na karulape laru.

\VS{26}Aiore í̠na i̱naga bi ogoni tihondo lamialu ogodagua labe. Ina tí baba nenegeore hole hame ledema. Ani kemago tiha mogolalu miniha gi ho holene nawi. Tí hadapeho howa tíninaga biabe bulene ngago bialu holene nga, lalu kini ibugua bebani gilibu wia hene.


\par }{\SH Kini ibugua beba gili bialu Yuda dindiha pelenego ogo
\par }
{\PP \VS{27}Kinihanda beba mbira gili bialu Yuda dindiha yu pelene. Bi bebani gilibu wiyadagoni ogo,

\par }{\PP Kini Andiogusuhanda gabumane Yudiaha kagobi wali agalibi bibahendehondo bayale kemida lara.

\VS{28}Bibahende ale tí daluha ngaru bayale dege ngelo hamelo ko. I̱nibi nde bayale dege ko.

\VS{29}Menelausu ibugua i̱hondo langialu ogodagua laya. Tí tíni daluha dai bialu tínaga dindi andaru mbiraleru mo tiga bima polene hamelo kemi, laya. Anidagua bulene bayale. Tíni daluha dai biai halu tínaga dindi andaru mbirale wiyadaru mo tiga bima polene nga.

\VS{30}Bayalego wali agali bibahende ege ayu mini Sandigusu kagonaga horo pira tebira (30) naledaore dege tini dalu dai biai holene nga.\FTNT{*}{{\FR 11:30: }{\FT{Mini Sandigusu ledagoni Girigi tinaga ege mende tebonela hengeneha (Pebuari Masi) tagira ibaga nga. Ai ege ogoni dege mini mende Diosogorindiusu laga wini.}}} Tigua mbirale mbira gi holene nawiore.

\VS{31}Ani bialu tomo Yuda wali agalime nolene nawi lene ngago bibahende nane halimu. Mbirale Yuda tíni aria karu aria mbirame mana ogoni pugualu hene wiagua nde ayu howa ogoni ibu godi deni holene nawi.

\VS{32}Ayu i̱na Menelausu ibugua tínaga miniha mo palia holene karulo halimulonaga bi lelo ibu tí kemiria pu laro.

\VS{33}Hondo halimu laro. I̱na beba ogo mali handari mbirani pira mariani halira (148) ogonaga ege mini Sandigusu kagonaga horo pira mbirani duria (15) howa beba ogo gilibu wia haro, lene.


\par }{\SH Lomoalime Yudaha beba gilibu pelenego ogo
\par }
{\PP \VS{34}Lomoali tiguabi nde Yuda dindiha beba mbira gilibu pela dege bini. Beba ogoniha bi ogodagua lalu gilibu wini.

\par }{\PP Kuindiusu Memiusula Taidusu Maniusula libu Lomo wali agalinaga bi lagane howa libugua tíhondo bi lo wia hara.

\VS{35}Ai i̱namebi nde kininaga hanini Lisiasahanda bi layago karulape ledema.

\VS{36}Tígua bi uruni baya hangu mo tale bilimulo hame ledema. Ani bialu tígua mbirale kini ibugua hangu bulene ngago ogo lalu Lisiasahanda tíhondo layago baya hangu mo tale bilimu. Agali mbira tínaga bi la hagane ina baba bi lo tiga buluma̱ya abale ina kemaria ibilalimu. Ina Andiogo tanoha ibaga bialu polene kaware ngago abale ibilalimu.

\VS{37}Ainde tínaga mini ogobi wua harua lalu ina manda bu holoma̱ya nde tígua agali mbira mani ibilalimu.

\VS{38}Ai hondo halimu laro. Iname beba ogo mali handari mbira pira mariani halira (148) ogonaga ege mini Sandigusu kagonaga horo pira mbirani duria (15) layagola gilibu wia harama, lene.




\par }\Chap{12}{\SH Yuda wali agali Yoba tanoha hearu bo wahai halu henego ogo
\par }
{\PP \VerseOne{1}Tigua mandagi holenenaga habo nalolene bi uruni lai halu Lisiasa ibu kini hearia dai bialu Yuda ti tininaga mabuha biabe bialu hagadaru bima dai bini.

\VS{2}Anigo agali haguane maru kinihanda dindi hobane mbira mbira wiaru handaya ho haga bilo dabo helene bu hearume Yuda wali agali baya hangu helo hame naleore hene. Agali uruninaga mini Timodibi Aboloniusu ibu Geneusu igini henegobi Hieronimusubi Demobonobi uruni hene. Ani howa Nigano ibu ami agali maru dindi mini Saibarasa iba solowara dege dombene wiagoha haga hearu haru haga howa ibuguabi nde Yuda wali agali bayale helo hame nale dege hene.


\par }{\PP \VS{3}Ayu Yoba tanoha wali agali bu hearume mana ko mbira bialu henegonaga te laro. Tigua Yuda wali agali tinaga tanoha haga bu hearuhondo tinaga iba talu ngagoria biralu ibaha ma lene. Walibi waneigini hearubi ma dege laga bini. Tigua mini ko wua howa ma lagadagua ndo tiga tiga howa ma laradagua bini. 
\VS{4}Ainde Yuda wali agali tigua Yoba wali agali baba nenege holene bayaleda lo manda bialu tigua ma layagola ta nabi pu dege bini. Tigua mbirale mbira bulubada lowa gi nahe dege pene. Ani puwa iba solowara haunini puwa Yoba wali agali biarume iba talu mo ande lowa Yuda wali agali handari kira (200) bibahende iba nalu homai helene.


\par }{\PP \VS{5}Ai Yudasa ibu hale halu hearia Yoba wali agalime ibu damene Yuda wali agali anidagua ibaha homai helaya layane hale howa ibunaga ami agali mo mogo bini.

\VS{6}Ani buwa ibugua Ngode Datagaliwabe manani ngadagua tigatiga mo tale biaga kagohondo bi ala lalu mani wali agali ko ibunaga Yuda wali agali bo wahaga hayadaru bole pene. Mbiraga puwa iba angeni iba sibi bu wiaru delai halu iba togo wiarubi delalu wali agali biradoho berearu bo wahai halu bini.

\VS{7}Ani bialu howa Yudasa ibu handalu hearia tanoha wai pabe panga payatagi heago handalu ti dai bini. Ibugua mani halu mende dai bialu wali agali ogoniha haga bu hearu bo wahai hama dai bule manda bialu pene.


\par }{\PP \VS{8}Yudasa ibu lone dege hale halu hearia Yabane tanoha wali agali bu hearu tiguabi Yuda wali agali ani dege bo wahai hole ka layane hale hene.

\VS{9}Ani layago hale howa horo mbirangi mbiraga heyalu wai bule pene. Puwa ibugua tinaga iba togobi iba sibi bu wiarubi bo heda hai hene. Ani bo heda hayagonaga ira hagua timbuni dayago Yuda wali agali Yarusaleme tanoha hearume handa amu halu panaga handai hene.


\par }{\SH Yudasahanda Gileada dindiha puwa wai bialu wayali henego ogo
\par }
{\PP \VS{10}Ani bialu Yudasa halu ibunaga ami agali biarume Yabane tano wahalu Timodila wai bule pene. Harigani pole wene pialu hemiria hameigini tara Arebiali ami tidiyu howa wai bini. Arebia uruni ti tomo nolene taya ibaga bu hai haga hene. Agali uruni ti ami agali daosini duria (5,000) howa handari duria (500) nogo hosini biruwa wai biaga hene.

\VS{11}Ani heago baba Yudasa halu ibunaga ami agali biaru baba wai buwa Ngode Datagaliwabehanda ti biamogo biyagola ti wayali hene. Ani biyaola Arebia ami agali biaru Yudasahondo hale halu, Ai wai wahalu gi tigani bialu tígua nogo bulumaga sibiru talebu mialu biabe maru bulene ngarubi buleberema, lene.

\VS{12}Ani layagola Arebiali uruni tigua Yuda wali agali biamogo bialu tigua biabe dewaore bulebira lo manda bialu Yudasahanda karulape lene. Ani lowa tigua gi tigani biai halu Arebiali ti tininaga balai anda heagoha dai bini.


\par }{\PP \VS{13}Ani bialu Yudasa ibugua tano wai pabe hongohe bu mabubi mini Kasabini wiagoha wai bule pene. Tano ogoniha wali agali dindi tara taraha howa íbu hene dewaore haga hene.

\VS{14}Ani howa tinaga wai pabe hongohe bu mabu bini heagonaga hongoni hana ho hene. Ani bialu ti tomo nalu holene karulape tanoha wai kema lo manda bu hene. Ani howa ai tigua Yudasanaga ami agali biarume mbira buluba ndoda lo manda buwa tigua bime mo tandaga haga bialu hene. Agali uruni tigua bi ko lalu Ngode Datagaliwabe mege bialu hene.

\VS{15}Ani lalu heagola Yudasa ibugua dindi bibahende haru howa handame ho haga Ngode Datagaliwabehondo bi lene. Bamba Yosua heangi Ngode Datagaliwabehanda Yarigo tanoho ege pabe hongohe bu mabu bu heago bo gialape hai hene. Yuda tigua pabe ogoni masinimebi ege to̱le̱ timbunime bo gialene ndo. Danda timumebi ndo dege. Ani binigo manda bialu Yudasa ibugua tano ogoni karulole manda buwa wai hongo howa bialu heagola

\VS{16}Ngode Datagaliwabehanda ibu biamogo biyagome ibugua wai ogoni bialu bo poda hana howa wayali hene. Yudasa halu ibunaga ami agali biarume wali agali dewaore bo wahai hayagola ibu kuyama mbira bereago wali agali bayaru daramame to̱lene. Iba kuyama ogoni timbuninaga magi manda mida handari maria (400) berene.


\par }{\SH Yudasahanda Timodinaga ami agali bope halu wayali henego ogo
\par }
{\PP \VS{17}Yudasa halu ibunaga ami agali biaru ti Kasabini tano wahalu hariga luore pialu Karagasa tano anda pene. Yuda agali maru dindi mini Daliga haga hearu tano ogoniha hene.

\VS{18}Ai Yudasa ibu puwa handalu hearia Timodi ibu abale wai mbira binigo ogonime ibu bo poda hana haya handala ibida peaha Yudasa pu aribia hene. Anigo Timodi ibu pialu ibunaga ami agali hongoheoreru tidi mbira ogoniha helalu pene.

\VS{19}Ani helalu pearia Magabeusunaga ami agali haru haga kirali Dosideusula Sosibadalame Timodinaga ami agali uruni baba wai bialu bo podahana halu daosini dege pira (10,000) bolangua howa bene.

\VS{20}Ani bialu Yudasa ibugua ami agali dewa mo tale bigi bialu tidi yu haga haga bilowa tinaga wai haru bamba holene dabo helowa haru helaga bini. Ani bialu ibuni abaleore Timodi haruru talima pole pene. Timodi ibunaga ami agali nde daosini dege handari mbirani pira kira (120,000) haru halu ami agali nogo hosini biruwa wai biagane daosini kirani handari duria (2,500) haru hene.

\VS{21}Ani piyagola ibira layago Timodi ibu hale howa ibunaga wali waneigini dabudabu wiarubi Kanaimi tano yu pelene Kanaimi tano polene hariga emene dorogeore ngagola ogoniha wai anda polene nakarulape wini.

\VS{22}Ai Yudasanaga ami agali tidi mbirago pialu anda piyagola Timodi halu ibunaga ami agali biaru mogo lalu duru lo hai hene. Ti mogolo henedago irane Ngode Datagaliwabenaga manane mbira biyago handa walia howa mogolo hene. Ani bialu ti ibida hariga nawi de hendeagoha pugupugu bialu ibida piai hene. Pialu tini mo luluya heagola tini aria dege dege ayu tibume dibaga dibaga bini.

\VS{23}Ani biyagola Yudasa halu ibunaga ami agali biarume talima pugupugu bialu waitigi daosini dege pira tebira (30,000) bibahende homelo bo wahai hene.

\VS{24}Ai Timodi ibuni ibida pialu hearia hameigini kira Dosideusu hearumebi hameigini Sosibada hameigini hearumebi minu yania hene. Ani biyagola Yuda wali agali aba ai̱ya wahebi wandari igiri daliahebi ibunaga garabayaha helai hene. Ani kago ainde ibu andaga dai nabiruyagua nde wali agali uruni homo aribia hai holobada, lene.

\VS{25}Ani lalu Timodi ibu henene buleore howa lalu ibugua wali agali uruni mbirago mo bo nahe baya hangu handaya ho halu baya hangu tini karia dai bilolebero lalu latagi hene. Ani laya handala tigua Timodi pelo yupe hene.


\par }{\SH Yudasahanda wai marubi bialu wayali henego ogo
\par }
{\PP \VS{26}Yudasa ibugua Kanaimi tanoha puwa dama wali beda mitangi bialu bi pupu wiaga mini Adagadisi laga waigonaga anda heagoria puwa wali agali daosini dege pira kirani duria (25,000) bibahende bo wahai hene.

\VS{27}Ani bo wahai halu Eberono tano hongohe wali agali dindi tara taraha howa ibini dewaorehe wiagoha pene. Ani biyagola igiri daliahe tano ogoniha haga hearume ege pabe neneni howa timu batagi halu wai hongo howa bini. Ai tano tamuha masini tara tara ege to̱le̱ batagi holenebi timu batagi holenebi dewa wabu ngelowa wai bini.

\VS{28}Ani bialu heago helowa Yuda tigua Anduane Homogohondo ti biamogo bialu waitiginaga hongo bo podabe lalu bi hongo howa lene. Ani lalu tanoha gialalu anda puwa waitigi daosini dege pira kirani duria (25,000) ale bo wahai hene.

\VS{29}Ani bialu mani Eberono wahalu pialu tano mbira mini Bedesana Yarusaleme howa horo mbirani gao laragola heyalu puwa alendo ne laragola anda polene wiagoha pole pene.

\VS{30}Wali agali Yuda hameigini aria tano ogoniha haga hearume Yudasahondo lamialu lalu, Wali agali dindi aba tano ogoniha haga bu karume ina Yuda wali agali baya hangu handaya ho howa mo ko holene ngangi ina biamogo bialu haga ka lalu lamini.

\VS{31}Ani layago hale howa Yudasahanda bime hongo howa lalu, Horo bibahendengi anidagua biaabo halimu, lalu lamini. Ani lalu Horo Timbuni Mabuha Tomo Pigane Denegonaga biago kaware ibulene wiagola Yudasa halu ibunaga ami agali biaru heba Yarusaleme dai bini.

\VS{32}Horo timbuni ogoni mini Girigi bi lalu
Pendigosi laga.\XREF{✡}{{\XO 12:32: }{\XT{Har 23.16}}}

\par }{\SH Yudasahanda Gogiasa bope henego ogo
\par }
{\PP Yudasa halu ibunaga ami agali biaru tigua horo mini Pendigosi ogoni hai halu Idumea dindiha gabumane agali haguane mini Gogiasala wai bule abale heyalu pene.

\VS{33}Ani biyagola Gogiasa ibugua ibunaga ami agali daosini dege tebirabi (3,000) ami agali nogo hosini biruwa wai biaga handari mariabi (400) mo mogo bu hene.

\VS{34}Ani howa wai bialu Yuda ami maru homene.

\VS{35}Yuda agali ami hongoheore pari wayali mini Dosideusu ibu tano mini Daliga howa ibini henego ogoni ibugua nogo hosini biruwa wai bialu howa Gogiasa talima pugu pugu bialu aga biagoria minu yania howa gililo yalu pubagi hene. Ani buwa ibugua homelo bolene hame nale hearia dege ami agali mende nogo hosini biruwa wai biaga Terese dindiha howa ibini heagome Dosidereusunaga gi ayu tibume gandulope hayagola Gogiasa ibu pora bialu ibida Maresa dindiha puabo halu pene.


\par }{\PP \VS{36}Ainde Esediriasa halu ibunaga ami agali biaru heba wai luore biai howa tinaga hongo ibira hene. Ani heago Yudasa ibu de hondowa Anduane Homogohanda ibuni ti heba ko lalu manane mbira mo walia halu ibuni Yuda ami agali heba bamba habe lalu bi lene.

\VS{37}Ani lalu Yudasa ibugua ibunaga ami agaliru mo hongo halu lotunaga iba gana mbira mbira tininaga bi lalu lene. Ani lalu tigua wai pora bialu Gogiasanaga ami agali biaru balu bo taliatogo lai hene.


\par }{\SH Yuda tigua tinaga ami agali waiha homayarunaga Ngode Datagaliwabehondo bi la henego ogo
\par }
{\PP \VS{38}Wai biai halu Yudasahanda ibunaga ami agali mo mogo bialu Adulama tano pole pene. Puwa Sarere ogoninaga horo kane tagira ibulene wiagola Yuda wali agalinaga maname biaga winidadagua tini Anduane Homogonaga deni dodo nahe holenenaga biaga mana wiago bialu
Sabada horonaga mana bialu hene.

\VS{39}Horo mendeni Yudasa halu ibunaga ami agali biaru tigua tinaga ami agali waiha homayarunaga tingini tini mamaliru hora heagoha dege mandagi tininaga tanoha hora hole mo pene.

\VS{40}Ani mo puwa handalu hemiria homayadarunaga gi adogeha Yabane wali agalinaga bi pupu wiaga gime wabini bigiya irame wabini wiaru mo yiaria de hendene. Ngode Datagaliwabenaga mana lowini ngagoha howa mbirale bi pupu wiaga gime wabini ogoniale Yuda wali agalime yulene nawi lalu lowini. Ai agali waiha homai hayadaruni irane ogonime homayada lo panaga hondo manda biai hene.\XREF{✡}{{\XO 12:40: }{\XT{Man 7.25}}}

\VS{41}Ani biyagonaga mini panaga handai henego tigua Anduane Homogonaga mini mo yaraga halu hene.

\VS{42}Ai Yuda tigua Ngode Datagaliwabehondo bi lalu tinaga ko ogonime mo wia hayadago mo wahaiore habe lalu bi lene. Yudasa ibugua ibunaga ami agali biaruhondo lamialu, Konaga pani ayu dege agali homai hayago ina de handarimagonigo ai tíha mana ko ngelo kemigo wahai halimu, lalu lamiai hene.

\VS{43}Ani lalu ibunaga ami agali biaruhondo muni ngidaba lowa siliba muni kuni daosini kira (2,000) mo mogo bini. Ani buwa agali
loma binigo mo miaga Yarusaleme tanoha hearume tinaga mana ko ngago domolene lomabu milonaga mo pelene. Mana Yudasa ibugua binidagoni bayale tigabiore binigo irane wali agali homayaru mani lone heyulebirago manda bialu mini mbiraore hongohe wu howa ani bini.

\VS{44}Yudasa ibugua agali homayarunaga bi Ngode Datagaliwabehondo la henedago ibugua mini mbiraore nawi howa lenedale ogoni mana tiga nabi dege bialu kale.

\VS{45}Anigo ainde Yudasa ibugua agali bayale tigabi howa mana bayale bialu haga homeneru ti mani yolo bayale mulebira lo manda bu hene. Ani manda buwa Yudasa ibugua agali wai bialu homararunaga ko Ngode Datagaliwabehanda domo wahai helonaga loma wia hene.




\par }\Chap{13}{\SH Menelausu homelo bo wahenego ogo
\par }
{\PP \VerseOne{1}Mali handari mbira pira mariani dira (149) layagola Yudasa halu ibunaga ami agali biaru handalu hearia Andiogusu Yubadohanda ibunaga ami agali haru halu Yuda dindiha anda ibira layago hale hene.

\VS{2}Agali mende mini Lisiasa ibu Andiogusu ibu aba hamene gabumane agali haguane mende henego ogoni libu haru mandagi ibini. Ani bialu Girigi ami agali bu hearubi ti haru ibini. Ami agali geni piaga dewaore daosini dege handari mbira pira mbira (110,000) ibalu ami agali daosini duriani handari tebira (5,300) nogo hosini biruwa wai biaga heba ibini. Ani bialu wai biagane nogo elebana pira kirani kira (22) haru halu wai biagane garo ale nogo hosime gili lagane wiarunaga ge bibahendeni wai biagane ayu nabi nene gadeleru wabu helaga binigo handari tebira (300) bibahende ibalu bini.

\VS{3}Ani pialu howa Menelausu ibu ohowa ti haru mandagi wai ma lalu ti heba petingi halu Andiogusu bime ladebodebo bima pene. Ibugua anidagua binidagoni ibunaga dindi mitangi halu ibu dindinaga oha ndo ibu agali mini lene timbuni mbira
loma binigo mo miaga agali haguane timbuni kago dugu waholigonaga ibu ohowa ti heba mandagi pene.

\VS{4}Ani pialu heagola Kini haguaneore kago Ngode Datagaliwabe ibunime Andiogusunaga miniha mo tandaga timbuni helowa Menelausuore biba helelo mo bia hene. Ani biyagola Lisiasahanda kininaga deni howa tigatiga latagi halu lalu, Genda tara tara Kini Andiogusuha tagira ibugu biyago tene Menelausu kagome ibiya, lalu latagi hene. Anidagua layagola kini ibugua lalu, Menelausu ibu homelo Beria tanoha puwa tininaga maname homelo bagane ngadagua bole pudaba, lene.

\VS{5}Beria tano ogoniha dabu bima irigi hene magi manda daliganaga mida pira kirani duria (25) henego dabu ogoniha ira punga be abalu dewaore wini. Dabu bima irigi hene ogoni tamuhayagi bu yulopehe hene.

\VS{6}Ai wali agali tano ogoniha hagarume de hondo karia mbiralime mbirale lotunaga ngaru mo ko halu mana ko mbira birane handayagua tigua dabu daliga ogoriani haru irigi howa homelo dindiha be abalu ngagoria helope haga.

\VS{7}Ai agali Ngode Datagaliwabenaga mana lo wini ngago pugualu haga Menelausu ibu anidagua dege homene. Ani homayagola tigua ibunaga tingini mo hora nahene.

\VS{8}Ibugua mana ko biaabo halu Ngode Datagaliwabenaga dabu kagoria be abalu wiago mo ko halu haabo haga henegonaga pani ogoni karulape nene. Anidagua binigome ibuni lomabu delaga dabu kagoria be abalu wiagoria homadambi hene.


\par }{\SH Modeini tano kawareni wai binigo ogo
\par }
{\PP \VS{9}Ai Kini Andiogusu ibu ibalu heagola ibunaga bu miniha keba holene timbuni tagira ibini. Ibugua ibu aba henego bolangua howa Yuda wali agali tandaga nolene dewaore mo mule manda bini.

\VS{10}Ai Kini Andiogusuhanda anidagua bule manda bu ka layago Yudasa ibu hale howa ibugua Yuda wali agali lamialu, Mbiraga horombebi Anduane Homogohondo bi hongo howa laabo halimu, lalu lamini. Waitigime ibalu horo ogoningi tinaga mana lo wini ngagobi dindibi Ngode Datagaliwabenaga anda kagobi bo gialo wahai halu mo ko hai holebiragonaga bi lahalu halimu, lalu lamini. Ibugua lalu, Ngode Datagaliwabehanda ti abale biamogo biyadagua ayubi nde biamogo bulebira.

\VS{11}Tínaga dindi ala mo ko hene labu dindi winigo ayu emene bayale ngago mani agali ko Anduane Homogohondo mini mbiraore nawiaga karunaga hongo andaneha pilaede holigonaga bi lalimu, lalu lamini.

\VS{12}Ani layago lole howa wali agali bibahendeme Yudasanaga bi layago taliai halu bini. Tigua horo tebirani howa Anduane Homogo dara holene irane nawini dara timbuni haga kagohondo bi lalu haabo hene. Tigua tomo nane dindini dengui handa dindiho paluwa Anduane Homogohondo dugu bialu hene. Ani bialu heagola mani Yudasahanda ti olo mogo buwa lamialu, Wai bule manda manda bu halimu, lalu lamini.


\par }{\PP \VS{13}Ai Yudasa ibugua agali haguane hearu baba mandagi ngoai ho biruwa tigua bi lo mbira halu lalu, Tigua ayu ogoniore heyalu wai poramagola Ngode Datagaliwabe ibunime ti biamogo biragola wai kini karia bu yalu polebirago ai kini ibu wai Yuda dindihabi Yarusalemebi anda naibidaore iname wai ala anda polene nga, lene.

\VS{14}Ani lalu Yudasahanda mbirale bibahendeore dindi harilabi uruniha karubi ngarubi wabiaga Ngode Datagaliwabe ibuninaga giha mo ya hai halu ainde ibunaga ami agali hearume wai hongo howa bilo tinaga miniha mo hongo hene. Ani biyagola tigua nde Ngode Datagaliwabenaga mana ngagonaga manda bialubi ibunaga anda kagonagabi Yarusaleme tano mitangi bialubi tinaga dindi bibahende mitangi bialu tinaga mamali mana ngago mitangi bialubi homole manda buwa hongo ho hai hene. Ani howa tigua tano Modeini wiagoria puwa balai anda bini.

\VS{15}Ani bialu Yudasa ibugua ibunaga ami agaliru wai bilonaga hoaro lalu howa lalu, Ngode Datagaliwabehanda wai bialu waitigi bope halu wayali holebira, lene. Ani lalu mbiraga howa igiri daliahe gi nahaga hearu haru halu Yudasahanda wai mbiraga kininaga balai anda bu paleagoha anda pene. Puwa mbiraga ogoningi kininaga ami agali daosini kira (2,000) bibahende homene bai hene. Ani bialu wai biagone nogo elebana duniniore heago heba nogo ogoriani mo tiga bialu biraga heago heba homelo balu bini.

\VS{16}Ani bialu tinaga waitigi bibahende mo luluya hai halu mo gi hai hene. Ani bialu ai Yuda ami tigua wai bialu wayali hayagonaga turu howa gao layagola waitigi dalu wahalu pene.

\VS{17}Anduane Homogo ibunime Yudasa baya hanguore handaya ho howa haru heagome mbirale tigua biyago bayale dege biai hene.


\par }{\SH Andiogusu dauni ibugua haabo nalolene bi lo winigo ogo
\par }
{\R (1 Magabi 6.48-63)

\par }{\PP \VS{18}Ai kini ibugua wai Yudame biaga wiago baya hangu hondo manda biai howa ai Yuda dindiha tano wai pabe hongohe bu mabubi wiaru bo podahana halu karulole manda buwa ohowa wai henene.

\VS{19}Ani manda bialu puwa Yuda tinaga wai pabeanda hongohe Bedesu tano wiagoria anda pene. Ani puwa tano ogoni mulenaga wai hongo howa bialu hene. Ani bia biyagoyu Yudame ti bo heladai bini. Ani biyagola harugo lowa wai hongo howa biadaiore bialu hearia ibu lone boga hana hai hene.

\VS{20}Ani biyagola Yudasa ibugua tanoha wali agali wai bialu hearunaga dabudabu maru mo pelene.

\VS{21}Ani biyagola Yuda ami agali mbira mini Lodogusu henegome Yudasahanda ani biya lalu waitigi hearu lamini. Ani lamiyayago Yuda wali agalime handa walia howa agali Lodogusu ibuni minalu homelo bo wahene.

\VS{22}Ani biagola ai kini ibugua Bedesu wali agali baba baya hangu mandagi biruwa bi lalu, Ina wai nabi baya hangu hami̱ya, lalu habo nalolene bi lo wialu wali agali baba gi tigani bialu kini ibu pene. Ani bialu puwa kini ibugua Yudasala wai bialu hearia Yudasahanda kini bope halu wayali hene.

\VS{23}Ani bialu howa kini ibu hale halu hearia agali mbira mini Pilibi Andiogo tanoha gabumane biabe damene bibahende haru howa mamage habe leago lulu tagira piya layago hale hene. Ani hale howa ai kini ibunime ago bule harube toba halu mini naibiore ona hene. Ani howa ai ibugua Yuda wali agali baba bi lalu berene. Ani biruwa Yuda wali agalime bi ibuhondo bilonaga hale hayaru e̱ lalu ibugua, Ai Yuda wali agali tíninaga mana bialu haga winidago baya hangu talialu bialu halimu, lene. Ani lowa ti baba gi tigani bialu mbira lomabu delalu bini. Ani bialu ibugua Yarusalemeni Anduane Homogonaga anda heagobi anda ogoniha mbirale wiarubi bibahendenaga mini yaraga halu bini.

\VS{24}Ani bialu ibugua Yudasa Magabeusu ibu andagaha haru anda pialu libu nenegeore hene. Ani bialu agali mbira mini Hegemonidese heago dabalu ibu gabumane haru haga haguane dege mbira helowa ibugua dindi maru mini Tolemese tano howa pialu amuraore Gera tano tagira pedago haru howa handaya ho helo helene.

\VS{25}Ani bialu kini ibuni Tolemese tano pole pene. Wali agali dindi uruniha hearume kinihanda habo nalolene bi Yuda wali agali baba lo wiyayago manga halu mo waha lo manda bu hene.

\VS{26}Anigo Lisiasahanda heyu howa habo nalolene bi lo wiyago mo hongo halu bi lone la dege bini. Ibugua wali agali baba bi hendore lalu tinaga bu mini mo beregedaga bialu hene. Ani lalu wali agalime ibu baba mini mo mbiraore hai haya handala ibu Andiogo dai bini.

\par }{\PP Te ogoni kini ibugua wai bule pialu hearia ainde wai bibe naheya handala ibuni andaga dai binigonaga ogoni hangu.




\par }\Chap{14}{\SH Alagimusuhanda Yuda mo ko howa lo guralu kinila bi lenego ogo
\par }
{\R (1 Magabi 7.1-21)

\par }{\PP \VerseOne{1}Mali tebira howa Yudasa halu ibunaga agali hearu ti hale hayane Selugusu igini Demidiriasahanda ibunaga ami agali hongohe dewaore haru halu iba sibini biralu puwa Tiribolisi tano wiagoria iba sibi anda ibaga iba angeni ibu nga layago hale hene.

\VS{2}Ai agali Demidiriasa ogonime Kini Andiogusu homelo bo wahalu ibu aba hamene Lisiasabi bo wahalu ibunime gabumane haru halu handaya ho hene.


\par }{\PP \VS{3}Horo ogoningi agali mbira mini Alagimusu hene. Ala ibu agali
loma binigo mo miaga haguane timbuni henego mani howa wai biyangi howa ibunaga mamali mana wiaru wahai ho hene. Ibu mitangi bu handalu Yuda wali agalime ibu pani ngulubada lo manda bialu gi ho howabi ibu loma binigo mo miaga agali haguane timbuni howa biabe bialu haga wiagobi lone ibuni mo yu dai buwa bialu habe nahe wiago manda bu hene.

\VS{4}Ani manda bu howa mali handari mbira pira duriani mbira (151) layagola Alagimusuhanda Kini Demidiriasa hondo pene. Ani puwa ogoningi ibugua manda mbira ngolome wabinibi ayage yunibi ira olibe maganebi Yuda wali agali tigua Anduane Homogonaga andaha bu yalu piaga mana winidagua yalu puwa kinihondo mini. Ani puwa ibunaga mini wiago kinihondo latagi nahe dege hene.

\VS{5}Mani howa Kini Demidiriasahanda ibu agali ganisolo hearu baba mandagi bi midini mbira lolene wiagola ibu heba lami̱ya íbu lene. Ani íbu lowa lalu, Yuda wali agalime mbirale mbira agi bule hamelo kabe, lalu hale hene. Ani hale hayagola Alagimusuhanda ibuha lulu mini wu hene ngelo heago latagi hene.

\par }{\PP Ibugua lalu,

\VS{6}Yudasa Magabeusu ibugua Yuda hameigini aria maru ti mini Hasidi laga hearu haru halu ibuni mo haguane ko ka. Bibahendengi agali uruni tigua wali agalime wai bialu haabo helonaga tinaga bu miniha mo heya haabo haragome dindi mo bayale ngelonaga hondo ha nabiaga ka.

\VS{7}Tigua i̱naga biabe timbuni i̱ abahanda i̱ni giha mo ya halu homene yu hewago mo wahalu biya. Ayu i̱ oali ibirudagoni

\VS{8}irane i̱ mbirale bibahende kininaga ngago damene mitangi howa ibini. Ani bialu i̱naga wali agali bu karunaga genda yalu ibini. Agali ko o mini laruruninaga lulu mana bialu heagome i̱ dindiha genda timbuniore mo yu anda ibiya.

\VS{9}Kini-o í̠na dara holene irane nawini howa wali agali bibahende dara hai halu ti heba miniha dungulo haga kegoni. Í̠na mbirale bibahende baya hangu dabo handai howa nde i̱ daluha dindi ngago bayale helo biamogo bulene mitangi bialu i̱naga wali agali genda yu karu biamogo bulene mitangi bibe.

\VS{10}Agali Yudasa ogoni homa nabi haabo hayagua í̠naga dindiha wali agali bayale holene nawulubada, lene.


\par }{\SH Demidiriasa ibugua Nigano Yudasala wai bule pelo pu lenego ogo
\par }
{\PP \VS{11}Alagimusuhanda bi lai hayagola abaleore Yudasa waitigi agali mini Kininaga Nenege laga hearume bi laga laga bialu Kini Demidiriasa mo tandagore hene.

\VS{12}Anidagua biyagola Kini Demidiriasa ibugua heyalu abaleore agali ami haguane mbira nogo elebana handaya ho haga heago dabalu Yuda dindiha gabumane haguane howa haru hole pu lene.

\VS{13}Ibugua Yudasa homelo bo waholenebi agali Yudasa baba mandagi ibaga bu haga hearu bo taliatogo lolenebi. Alagimusu Anduane Homogonaga anda kagonaga biabe bialu helo loma binigo mo miaga agali haguane timbunibi helo dabo helalimu laga bialu bi lamiai hene.

\VS{14}Wali agali maru Anduane Homogohondo mini mbiraore nawiaga Yudiaha haga heneru ti Yudasa gi halu ibida pugupugu biniru ogoningi Niganola ho mbiraore hene. Tigua lo manda bialu Yuda dindi mo ko holene anda ibirangi tini mo ko nahe bayale holebirama lo manda bu hene.


\par }{\PP \VS{15}Yuda ti hale ho hearia Nigano heba agali Anduane Homogohondo mini mbiraore nawiaga hearu Yuda ti baba wai bule ibira layago hale hene. Hale howa Yuda tigua be abalu tinaga haguaneni dugu wini. Ani buwa tigua Anduane Homogo ibu Yuda wali agali ti ibuninagaore haabo helo dababagi ho helene howa bibahendengi biamogo hongo howa biaabo hagabi kagohondo bi lalu hene.\XREF{✡}{{\XO 14:15: }{\XT{1 Mag 7.27-28}}}

\VS{16}Ani bialu tinaga agali haguane Yudasahanda bidaba layadagua bialu abale heyalu puwa tinaga waitigi dindi emene mbira mini Adasa wiagoria ngola hole pene.

\VS{17}Ani bialu ai Saimono ibu Yudasa hamene howa ibugua Niganola wai bini. Ani bialu heagola waitigi biarume abale ibalu wai biyagola ti emene bope hene.

\VS{18}Ai Nigano ibu hale halu hearia Yudasa halu ibunaga agali bu hearu ti gi nahe elaheore howa tinaga dindinaga wai hongo howa biaga ka layago hale howa Nigano ibu wai bulene hame nale hene. Ani howa tigua wai wahalu bi lalu mo palia hole hame lene.

\VS{19}Ani manda bialu ibugua agali maru bi lo tiga bilo Posidoniusubi Teododusubi Madadaiasabi dabalu, Yuda wali agali baba bi lo tiga bule pudaba, lene.


\par }{\PP \VS{20}Ani laya handala puwa agali haguane kirabaliha howa ibalu bi lo tiga bule luore lalu hene. Ani lalu howa mani agali haguane mbirame ibunaga ami agali hearuhondo lalu, Ayu iname bi lalu inanaga waitigi bu karu baba mandagi mini mo mbiraore ho hami̱yanaga bi lole mo ngoai ho kemagonida, lene.

\VS{21}Ani lalu agali haguane biaru tigua mitini lone lole horo pongo wini. Agali haguane kirabaliha howa wai biagane garo ale mini karisi nogo hosime gili laga mbira mbira lowa biragane dagia kirawi yalu ibini.

\VS{22}Ani bialu ha howa dege Yudasahanda ibunaga ami agali dindi bibahendeha waitigime ohowa wai biyagua biadai bule manda manda bu hai helene. Ani heagola agali haguane kirabaliha howa bi bayale dege lai hene.

\VS{23}Ani lalu Nigano ibu luore Yarusalemeni biruwa ibugua mbirale mbira biako nahe bayale hene. Ani bialu agali tara tara Nigano heba íbu hene bu hearu tihondo lalu, Wahalu tíni dalu pugu pugu bidaba, lene.

\VS{24}Ai Nigano ibu Yudasa gubalini timbuni ho howa ibu Yudasala mandagi haabo hene.

\VS{25}Ani howa Niganohanda Yudasahondo bi bayale lamialu, Ai Yudasa wali dau bialu waneigini hono wulene nga, lalu lamigi bini. Ani layago hale howa Yudasa ibu wali dau bialu waneiginiru hono wialu agali maru bu hearubi dege hene.


\par }{\SH Niganohanda Yudasala lone waitigi henego ogo
\par }
{\PP \VS{26}Agali loma binigo mo miaga haguane timbuni Alagimusu ibugua handalu hearia agali kirali Nigano Yudasala mo nenegeho heago hondowa ibugua libunaga habo nalolene bi lo wibigo mo yalu Demidiriasa hearia puwa ibugua kini berearia puwa lamialu lalu, Nigano ibugua gabumane mo guya hole hariga taya bialu ka. Ani bialu ibugua agali waitigi gibiore heago Kininaga Nenege dabo heleda, lalu kini lamini.

\VS{27}Bi ke̱ howa mege bialu layadagome kini mo tandaga timbuniore hayagola ibugua Niganonaga beba mbira gilibu wia hene. Ibugua lo wia halu lalu, Habo nalolene bi Yudasala lo wiriyago turu naheore ko. Ai agali Yudasa Magabeusu ogoni minu garabaya bu yalu Andiogo ibabe, lene.


\par }{\PP \VS{28}Ai beba gilibu wia hayago Nigano hearia anda piyagola Nigano mogolo hendenego irane ibugua agali ko mbira nabi kego baba habo nalolene bi lo wiyago mo habo lolene hame nale hene.

\VS{29}Ani howa ainde ibugua kininaga bi ledago mo waholene nawigo manda buwa ainde Yudasa mo ohowa mini ede hole hariga taya bialu hene.

\VS{30}Ani bialu heago Yudasa ibu de hondowa ainde Niganohanda Yudasa ibu baba mini mbiraore nahebi ibu baba nenegeme bi lo hagadagua nahebi heago de hondo hene. Ani hondo howa ainde agali ogonime ibu mo ko hole kagonida lo manda bu hene. Anidagua bule heagola Yudasahanda ibunaga ami agali dewaore haru halu mbirahayagi hado hole pene.


\par }{\PP \VS{31}Ai Nigano ibu handalu hearia Yudasahanda ibu mo hondo heneya handala ibu heyalu abale Anduane Homogo andaga agali loma binigo mo miaga hearu tigua lomabu mialu hearia anda pene. Anda puwa ibugua agali urunihondo lamialu, Yudasa abaleore ibu minu ngilimu, lalu lamini.\XREF{✡}{{\XO 14:31: }{\XT{1 Mag 7.29-30}}}

\VS{32}Ani layagola agali uruni tigua ladai bialu, Heneneore Yudasa ibu agoha ha do kabe ina manda nabidama, lene.

\VS{33}Ai Niganohanda Anduane Homogonaga anda heago ibunaga gi tigame gi dola amu halu ibugua mbira buleore lowa hongo howa lalu, Tígua Yudasa minu yalu ibuwa i̱naga giha ya naharimiyagua i̱na anda o kago bo gialo wahai halu ibu kagoria mbirale mbira nawi dindi hangu wulebira. Tínaga lomabu delaga dabu bu heledemigo i̱na bo gialo wahalu inanaga bi pupu wiaga bigiya tara mbira mini Dionisusu ngagonaga anda baya tara mbira bu aribia ho helolebero, lene.

\VS{34}Ibugua bi ogoni lai halu ibuni andaga dai bini. Anidagua lalu piyagola agali loma binigo mo miaga hearume tinaga gi dahuliya andagaha dogoladaga howa Ngode Datagaliwabe ibu tinaga dindi ngago baya hanguore haru howa handaya ho haabo haga kagohondo bi lalu hene. Tigua lalu,

\VS{35}Anduane Homogo í̠ha mbirale mbira tubagi nahaga ke. Anigo í̠ni ina baba mandagiore holenaga í̠naga anda mbira í̠ni dalu ngagoria bu helari.

\VS{36}Anduane Homogo í̠ hangu baya tigabiore ke. Ainde í̠na anda ogo ayuore dege iname í̠na deni dodo nahe helonaga mo loma bia ho helarimago baya hangu handaya ho habe, lalu Anduane Homogohondo bi lene.


\par }{\SH Lasisi ibunaga dindi biamogo bialu homenego ogo
\par }
{\PP \VS{37}Agali mbira mini Lasisi ibu ganisolo Yarusalemeha henegonaga te ogo. Tigua ibu Nigano deni íbu helowa godi hale hene. Lasisi ibu agali bayale tigabiore mbira howa ibugua mana tara tara biyagome ibunaga wali agali baya hangu biamogo bialu haga heagola tigua ibunaga mini yaraga halu ibu Yuda wali agali aba ka laga hene.

\VS{38}Yuda ti baba wai nabi heaore dege Lasisi homenego irane ibugua Yuda wali agalinaga lotu mana wiadagua baya hangu taluwa bialu hearia homene. Ibugua homolene gi nahe howa lotunaga mana baya hanguore talialu bule kaware haabo hene.

\VS{39}Nigano ibugua ibu Yuda wali agali baba waitigiore ko lalu biyagome walia haga bini. Ani bialu howa ibugua ami agali dewaoreme Lasisi minu pelo pelene. Ami agali dewaore handari duria (500) agima bolangua howa pene.

\VS{40}Nigano ibu lo manda bu handalu hearia ibugua, Agali hongohe Lasisi ale bu karu minu garabaya biruyagua Yuda wali agali bibahendeme gi hai holebira, lo manda buwa ani bini.

\VS{41}Ai ami agali biarume puwa wai pabeanda hongohe heagoha Lasisi ha do heagola tigua wai hongo howa bialu hene. Ani bialu howa tigua wai pabe hongohe heago gialolenaga ira hedo yalu ibidaba lowa hongo howa olalu hene. Ainde Lasisi ibugua handalu hearia ami agali biarume ibu talialu ho mabu biai hearia hondowa ibunaga wai biaga ayu tibu yiagome ibuni homolenaga nogoba hene.

\VS{42}Ibugua mitangi bialu ami agali Anduane Homogo mitangi nahaga bu karume ibu mo taga holigo ai ibunaga mini bayale mini yaraga hene ngago ngaore homarayagua karulapeda lo manda bialu anidagua bini.


\par }{\PP \VS{43}Anidagua bialu hearia ibugua abale ala bigi bialu hearia ibuni dibayadagoha diba puda hearia homa nabini. Ani howa handalu hearia ami agali biaru wai pabe panga dugualu abale anda ibai hayago handalu Lasisi ibu dai lalu wai pabe nene wiagoria pole pene. Puwa unu dindiha wali agali bu heagoha porabupe hene. Ani bulene gi naheore howa pora bini.

\VS{44}Ani pora biyagola wali agali ti hamigi migi biyagola henge wiagoria ibira hene.

\VS{45}Ani biyagola ibu homa tongolo mia nabi dege buhe̱ wiaabo howa ai lone heyalu darama timbu dibini wiagoha piago pialu helowa gerai lalu wali agali bu heagoha pene.

\VS{46}Ani puwa ege to̱le̱ timbuni mbira wiagoria porabu paga hene. Ani biyagola nde ibunaga darama pu dege bialu pu maro bini. Ani biyagola ibuni gi kirabalime hongo howa ibuninaga tini tombene bibahende minu duguai howa wali agali heagoha ba pelene. Ani bialu ibugua Anduane Homogo buhe̱ lolenebi holenebi miaga kagohondo olowa lalu, I̱naga buhe̱ lolenebi holenebi lone ngiadai bibe, lalu bi lene. Ainde agali bayale Lasisi ibu ogodagua homene lalu te ogoni hangu.




\par }\Chap{15}{\SH Nigano ibu mini ko wu henego ogo
\par }
{\PP \VerseOne{1}Yudasa halu ibunaga agali biaru Samaria dindihayagi ka layago Nigano ibu hale hene. Ani hale howa ai Nigano ibugua wai hanalu Yudasa halu ibunaga agalirume Sabadani wai biadai nabulubada lo manda buwa ibugua Sabada horoni wai bu pole manda bini.

\VS{2}Ani pole manda bu ha hearia dege Yuda agali maru Nigano heba hearume ibuhondo lamialu lalu, Agali lu mini nawime biagadagua wali agali homelo Sabada horongi wai nabulebere. Horo Ngode Datagaliwabehanda mbirale bibahende karubi ngarubi handai haga kago ibugua mbirale ibunaga ngelo dabalu handaya ho haga kago ibunaga deni mana bayale hangu bialu holene nga.

\VS{3}Ani bialu agali ko dama Heyolabe igini ogoni ibugua tihondo hale halu lalu, Agali haguane mbira hari daligaha howa ogoni ibugua inahondo Sabada horo dabo ngelalimu lene ngabe, lalu tihondo hale hene.

\VS{4}Ani layagola tigua ladai bialu lalu, E̱ Anduane Homogo ibu holenehe yu howa mbirale bibahende karubi ngarubi haru hai haga kago ibugua inahondo langialu Sabada horo ogoni talialu halimu, lene.


\par }{\PP \VS{5}Ani layagola Niganohanda lalu, I̱ hangu daliga howa dindi ogo i̱na handaya ho howa i̱na tíhondo langialu tínaga wai biaganeale ngemiru mo yai halu kininaga biabe bule pudaba laru, lene. Anigo ibugua ibuninaga hame ko wiyadago talialu habe nahe hene.


\par }{\SH Yudasahanda ibunaga ami agaliru ti wai bule manda manda bu hadaba lalu laminigo ogo
\par }
{\PP \VS{6}Nigano ibuninaga mine halu biaga tingi hayagome ibugua lo mitangi bialu, Í̠na Yuda baba wai buwa Yuda ami karu bope halu tinaga dabudabu ngaru bibahende ibu mo yai halu puwa ege to̱le̱ timbuni mbira ibugua wai bialu wayali henego mitangi biaabo holenaga hama dombeni hongole manda bini.

\VS{7}Ani bialu heago helowa Yudasa Magabeusu ibu mogo nale hene. Anduane Homogohanda ibu biamogo bulubada lo manda bu hene.

\VS{8}Ani howa ibugua ibunaga ami agali biarunaga bu miniha mo hongo ho howa lalu, Agali Anduane Homogo yu tiga nabiaga ina baba wai bule ibiragohondo gi nahalimu. Ngode Datagaliwabehanda ina biamogo biaabo haga kago mitangi biadai bulene nga. Ani bialu ayubi nde Ngode Datagaliwabe Bibahende Hongo Haiheore kago ibunime ina biamogo bialu kagola iname wai bialu bo podahana holeberema lo manda bialu ibuhondo mini mbiraore hongohe wu holene nga, lalu lamini.

\VS{9}Ani bialu Yudasa ibugua ibunaga ami agali biaru bi bayale mana mbugaha howa lo wini wiarumebi agali maru Anduane Homogonaga bi
latagi halu mbiwia haga henerunaga bi lo wini wiaru tinaga buminiha hongo ho helo mo hongo halu hene. Ibugua tihondo lamialu lalu, Wai bialu tí wayali haga wirimigo baya hangu mitangi bilimu, lene. Ibugua bi ogonidagua laga biyadagome ti wai hongo howa bilonaga mo hongo halu laga bini.

\VS{10}Ani lai hayagola ibunaga ami agali biarume wai bule manda manda bu hene. Ibugua ti lamialu, Agali Ngode Datagaliwabe kagohondo mini mbiraore nawiaga howa bi henene lo wini ngago mo habo lalu mo hondo halu ohaga bu kago baya hangu de hondo halimu, lene.

\VS{11}Yudasahanda ibunaga ami agaliru mo hongo halu danda timu humbiru mo mini ndo. Ibugua tihondo mo hongo halu bi bayaleru dege lamialu mo hongo hene. Ani bialu emaga mbira Yudasa ibugua hendenego tihondo lamialu bini. Agali bibahende emaga bini te layago hale howa henene layabe toba ho hai hene.


\par }{\PP \VS{12}Yudasa ibugua emaga handayadagoha agali
loma binigo mo miaga haguane timbuni mini Oniasa bamba halu homenego ogoni hearia hendene.\FTNT{*}{{\FR 15:12: }{\FT{Oniasa ogoni ibu ala henego ibunaga te 2 Magabi 3.1–4.38 ogoniha gilibu nga.)}}} Agali Oniasa ogoni ibu bayale tigabiore howa ibuni mo dindiha ho howa hendore dege bulene ngago bialu haga hene. Ani bialu agali bi lagane gibiore mbira hene. Bamba igiri emeneni howa ibu mana bayale tigabi bulene ngaru hangu bulenenaga sigulu bialu hene. Ani bini henego ai Yudasa ibugua emagaha handalu hearia Oniasahanda ibunaga gi doladaga howa Yuda wali agali bibahendenaga bi la halu hearia hendene.

\VS{13}Ani hondo heagola agali mende ha pana howa Oniasahanda bi layadagua dege lalu hearia hendene. Agali ogoni ibu waheoreni daguaheyago agali mini lene howa hongo tara yi heago hendene.

\VS{14}Ai Oniasahanda lalu, Agali ogoni ibu Ngode Datagaliwabenagabi mana latagi halu mbiwia haga ibu mini Yaremaia ka. Ibugua ibunaga wali agali Ngode Datagaliwabe ibuninaga tano Yarusalemeha bu karu gubalini timbuni ho haga ka laya, lene.


\par }{\PP \VS{15}Ani hondo hewagola Yaremaia ibunaga gi tigahayagi ayu tibu nene gadele wai biagane baya tara ngolome wabini wiago yu hearia handaru. Ayu tibu ogoni Yudasa mialu

\VS{16}ibugua lalu, Wai biagane ayu tibu ogo yamia. Ayu tibu ogoni baya buruguleore loma biahego Ngode Datagaliwabe ibunime í̠ bameore mo turu halu ngirago ogonime í̠naga waitigi bo wahai habelo biamogo bulebira, laya lene.


\par }{\PP \VS{17}Ani layagola Yudasanaga bi bayale ogonime ami agali bu hearunaga bu miniha mo kula halu mo heya hai hene. Igiri daliahe hearu ti agali wahe hearuha howa hongo mini. Ani howa heyalu wai pora bima lalu bi lo mbira hai howa waitigi baba wai bule pene. Ami agali mbirame mo ta halu tinaga waitigi mbira mbira headagua wai biaho wialu wai bu maro bini. Tigua ogonidagua bulene wai henenedagoni irane tinaga waitigime tinaga tano bo gialahole bu wahai halu tinaga lotu manabi Anduane Homogonaga andabi bibahende bo haealabaga biai halu mo ko hole ibiragola tigua wai ogoninaga pene.

\VS{18}Yuda ami agali uruni tigua ti onebi waneiginibi ti damenebi bibahende mo embeda hai halu Ngode Datagaliwabenaga anda kago mitangi halu wai pene.

\VS{19}Wali agali Yarusaleme tanoha hondo hearu tigua dindi tigabi wiagoria wai biyagola gi timbuni howa mini burugu lalu genda yu hai hene.


\par }{\SH Nigano wai bialu howa homenego ogo
\par }
{\PP \VS{20}Wali agali tigua ai ibugua bo podahana harabe toba howa gi halu mini burugu lo hene. Ani hondo heagola waitigi ami ti ibalu wai bule amuna tidiyu hene. Nogo hosi wai biagame lene labolaboha heagola nogo elebana wai biaga hearume dombeneha hene.

\VS{21}Ainde waitigi ami agali iba ale timbuni íbu hearubi wai biagane masini tara tara yiarubi nogo elebana gabua haru hearubi bibahende Yudasa ibu de hondo hene. Ani hondowa ibugua gi yaraga halu Anduane Homogo ibuni mbirale agalime nabiagane ale biai haga kagohondo bi lene. Anduane Homogonaga minini howa wai pora birago ibu pari wayali halu danda timuru hongoni howa wai birago ibu wayali nahaga ngago ti manda bini.

\VS{22}Ani manda buwa Yudasahanda Anduane Homogohondo bi lene. Ibugua lalu, Anduane Homogo-o ainde Hesegaia ibu Yudanaga kini heangi í̠nime dahuliyali mbira ibilarigola ibugua Kini Senageribinaga ami agali daosini dege handari mbira pira halirani duria (185,000) bibahende homelo bo wahai hene.\XREF{✡}{{\XO 15:22: }{\XT{2 Kin 19.35}}}

\VS{23}Ainde Anduane Homogo-o ayubi nde ina waitigi karume de handalu mogo lowa duru lalu helo í̠naga dahuliyali mbira ina haru halu bamba helo ibilabe.

\VS{24}Í̠ninaga hongo gibiore kegome waitigi agali í̠nihondo bi ko ngubiru lalu oali ibuwa í̠naga wali agali bu karu bo wahai hole karuni bo hilo wahaiore habe, lene. Yudasahanda Anduane Homogohondo bi lenego ogoni.


\par }{\PP \VS{25}Nigano halu ibunaga ami agali biarume wai porabupe halu howa pilipe biguli pu lalu wainaga iba gana laga laga bini.\XREF{✡}{{\XO 15:25: }{\XT{1 Mag 7.43-50}}}

\VS{26}Anigo Yudasa halu ibunaga ami agali biarume wai pora bialu waitigi ngola hole pialu howa tigua Anduane Homogo olalu ibunihondo bi lama pene.

\VS{27}Tinaga bu miniha howa Anduane Homogohondo bi lalu tinaga gime wai bialu hene. Anidagua bialu Yuda tigua waitigi agali daosini dege pira tebirani duria (35,000) bibahende horo ogoningi homelo bo wahai hene. Anidagua buwa Ngode Datagaliwabehanda ti biamogo biyagonaga tigua turu timbuni hene.

\VS{28}Wai biai howa ti turu timbuni hene. Ani bialu andaga dai bialu howa handalu hemiria Nigano homo tungulo miniyago ibunaga wai pole mo karu laganealeru karulaabore wiaria handa walia hene. Ani handa walia howa

\VS{29}tigua huaro laga laga bialu tininaga bi lalu Anduane Homogonaga mini mo yaraga hene.


\par }{\PP \VS{30}Yudasa Magabeusuhanda ibunaga wali agali biamogo bialu mo wulenaga wai bialu howa horo bibahendengi ibunaga mini dininibi tinginibi heba howa wai biaga hene. Yudasa ibu wene igiri emeneni howa hama ibinidagoha howa ibuore ibunaga dindi gubalini ho kago mo walia ho haga hene. Ai Yudasa ogoni ibugua ibunaga ami agali hearuhondo lamialu, Niganonaga gi tigabi haguanebi pugu yalu Yarusaleme pudaba, lene.

\VS{31}Ani lalu tigua ani pugu yalu Yarusaleme tano anda puwa ibugua wali agali bibahendeore íbu ngoai hadaba lowa agali loma binigo mo miaga hearu ti Anduane Homogonaga lomabu delaga dabu heago wanakuihayagi hadaba lene. Ani bialu ami agali wai pabeanda hongohe heagoha haga hearubi olalu íbu ngoai hadaba lene.

\VS{32}Ani layagola tigua íbu ngoai howa agali ko Niganonaga haguane pugu yu íbu wiago de handalu gi ko Anduane Homogo Bibahende Hongo Haiheore kagonaga anda ogo bo gialo wahai hole lo gi dola haga biago wiaria de hendene.

\VS{33}Ai Yudasa ibugua lalu Niganonaga hége minu duguwa ega bedarume nelo mialu gi biagola haguanela wai pabe neneni amu Anduane Homogonaga anda kagoha handa daibu wilo mo paga hadaba layagola tigua anidagua ngelene. Niganohanda mine howa mana lehe bialu hayagonaga pani nenego te ogoni hangu.

\VS{34}Wali agali bibahendeme hongo howa hoaro ladaga daga bialu Anduane Homogohanda ibunaga hongo timbuni wiago tihondo mo walia hayagonaga tigua ibunaga mini yaraga halu lalu, Ngode Datagaliwabehanda ibunaga dindi ibunaga loma bia hene ngago ibunime baya hangu handaya ho hayagonaga iname ibunaga mini yaraga hama. Ibunaga anda ilili biagaore wiabagi hene wiago waitigi agalirume ibalu bo gialo wahai helo yupe nahaga ka, lalu hene.

\VS{35}Wali agali bibahendeme Anduane Homogohanda ti biamogo biyadago de handai helonaga Yudasahanda Niganonaga haguane biago wai pabeanda kago anda háini mo derela hene.

\VS{36}Ai wali agalime bi lo mbira halu lalu, Mali mbira mbirani howa iname horo timbuni ogoni mitangi biaabo hami̱ya. Horo ogoni ege hombenenaga (12) horo halene (13). Tinaga bi lalu ege mini Adu laga nga. Horo ogoni horo Modegainaga horo biago mani dege ibule ngelowa ogoni ibu ala mo bamba ho ngelene.\FTNT{†}{{\FR 15:36: }{\FT{Yudanaga ege mini Adu ogoni inanaga ege mende tebonela hengeneha ibaga nga. Modegainaga horo timbuni ledagoni Yuda wali agali horo timbuni mini Purimi lagane ngago leda. Te Eseda 9.20-32 ngago hondolene nga.}}}\XREF{✡}{{\XO 15:36: }{\XT{1 Mag 7.49}}}


\par }{\PP \VS{37}Ai Niganonaga binigo te ogoni hangu. Ogoni howa Yuda tinime Yarusaleme handaya ho henego hama ibalu ayu kemagonigo ainde i̱na te ogoria howa haru lalu lamaro bero.

\VS{38}I̱na bite ogoni baya hangu gilibu ngogola te wáleni bayale dendene heyagua nde i̱ni turu ko. Ai te ogoni wá naleyagua nde te nagalone dewa wiagua i̱na ogodagua laro. Gilibu manda dege biru laro.

\VS{39}Ainde
waini iba hangubi iba henene mendego hangu nolene bayale dendebi ndo ngago ina manda biai kema. Dende bilonaga waini iba henene mo biamaga haramagola dende biaga ndobe. Anidagua dege te tara tara ngaru heba mo biamaga howa gili beremagola daga laga kagonaga te bayaleore hale hoabi hale holebira. I̱naga bi lamaro ogoni.


\par }